Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-11-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΣΤ΄ συνεδριάσεώς του, της Τετάρτης 13 Νοεμβρίου 2019, σε ό,τι αφορά την ψήφιση στο σύνολο του σχεδίου νόμου: «Τροποποιήσεις του Ποινικού Κώδικα, Κώδικα Ποινικής Δικονομίας και συναφείς διατάξεις»]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Παρασκευής 15 Νοεμβρίου 2019. «Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 214/12-11-2019 επίκαιρη ερώτηση του Βουλευτή Χανίων της Νέας Δημοκρατίας κ. Μανούσου Βολουδάκη προς τον Υπουργό Οικονομικών, με θέμα: «Αξιοποίηση των SMPs και ANFAs για χρηματοδότηση δημοσίων επενδύσεων». 2. Η με αριθμό 195/11-11-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Προστασίας του Πολίτη, με θέμα: «Βία και ανομία στο κέντρο της Θεσσαλονίκης - SOS απευθύνουν κάτοικοι, επαγγελματίες, φοιτητές και επισκέπτες». 3. Η με αριθμό 186/5-11-2019 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υποδομών και Μεταφορών, με θέμα: «Αναλυτική ενημέρωση για τις προτάσεις της κυβέρνησης για το έργο «Πάτρα - Πύργος»». 4. Η με αριθμό 210/12-11-2019 επίκαιρη ερώτηση του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας, με θέμα: «Όχι στην κατασκευή και λειτουργία νέου ΧΥΤΑ στην Ολοκληρωμένη Εγκατάσταση Διαχείρισης Αποβλήτων (ΟΕΔΑ) Φυλής». 5. Η με αριθμό 204/12-11-2019 επίκαιρη ερώτηση του Βουλευτή Β΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Υγείας, με θέμα: «Κρίσιμης επικινδυνότητας υποστελέχωση του ΕΣΥ». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 190/7-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Πορεία της Γενικής Μεταλλευτικής και Μεταλλουργικής Α.Ε. (ΓΜΜ Α.Ε.) ΛΑΡΚΟ και ασφάλεια των εργαζομένων της». 2. Η με αριθμό 205/12-11-2019 επίκαιρη ερώτηση της Βουλευτού Β΄ Πειραιά του ΜέΡΑ25 κ. Φωτεινής Μπακαδήμα προς τον Υπουργό Προστασίας του Πολίτη, με θέμα: «Επεισόδια έξω από το Οικονομικό Πανεπιστήμιο Αθηνών». 3. Η με αριθμό 192/8-11-2019 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Ποιο είναι το σχέδιο της Κυβέρνησης για την Μεγαλόπολη;». 4. Η με αριθμό 206/12-11-2019 επίκαιρη ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Σχέδια ιδιωτικοποίησης των δημόσιων Νοσοκομείων». 5. Η με αριθμό 196/11-11-2019 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Επιχείρηση της ΕΛ.ΑΣ. στο Οικονομικό Πανεπιστήμιο Αθηνών και εν γένει ζητήματα ανομίας στα ΑΕΙ». 6. Η με αριθμό 207/12-11-2019 επίκαιρη ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Απόδοση του παλιού αμαξοστασίου ΟΣΕ Αγίων Αναργύρων στους Δημότες του». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 732/17-9-2019 ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Κάλυψη των τρεχουσών και άμεσων αναγκών του Αχιλλοπούλειου Νοσοκομείου Βόλου».». Κυρίες και κύριοι συνάδελφοι, με έγγραφό του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου της Πέμπτης 14 Νοεμβρίου 2019 ότι οι επίκαιρες ερωτήσεις που θα συζητηθούν είναι οι εξής: «Οι υπ' αριθμόν 188 και 193 θα απαντηθούν από τον Υπουργό Εθνικής Άμυνας κ. Νικόλαο Παναγιωτόπουλο. Η υπ' αριθμόν 213 επίκαιρη ερώτηση θα απαντηθεί από τον Υπουργό Αγροτικής Ανάπτυξης και Τροφίμων κ. Μαυρουδή Βορίδη. Η υπ' αριθμόν 187 επίκαιρη ερώτηση που απευθύνεται προς τον ίδιο Υπουργό δεν θα απαντηθεί λόγω αναρμοδιότητας. Οι υπ' αριθμόν 211 και 212 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικών Υποθέσεων κ. Νότη Μηταράκη. Η υπ' αριθμόν 189 επίκαιρη ερώτηση που απευθύνεται προς τον ίδιο Υπουργό δεν θα απαντηθεί λόγω αναρμοδιότητας. Και η υπ' αριθμόν 203 επίκαιρη ερώτηση θα απαντηθεί από τον Υφυπουργό Εσωτερικών κ. Θεόδωρο Λιβάνιο.» Αρχίζουμε, λοιπόν, τη συζήτηση με την πρώτη με αριθμό 193/11-11-2019 επίκαιρη ερώτηση πρώτου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Εθνικής Άμυνας, με θέμα: «Κατάργηση του Ενιαίου Διοικητικού Τομέα (ΕΔΤ) του ΥΠΕΘΑ». Θα απαντήσει ο Υπουργός Εθνικής Άμυνας κ. Νικόλαος Παναγιωτόπουλος. Τον λόγο έχει ο κ. Δρίτσας για την πρωτολογία του.
Ευχαριστώ πολύ, κύριε Πρόεδρε. Αξιότιμε, κύριε Υπουργέ, είναι βέβαιο ότι γνωρίζετε, όπως γνωρίζουμε όλοι μας, πόσο σημαντικός είναι ο ρόλος του πολιτικού προσωπικού που εργάζεται και υπηρετεί στο Υπουργείο Εθνικής Άμυνας και σε όλη τη χώρα με υπηρεσίες που έχουν πολυσχιδή δράση. Ο ρόλος είναι όχι μόνο εργασιακός, αλλά συμβάλλει και συμπληρώνει και επικουρεί το συνολικό σύστημα της Εθνικής Άμυνας. Πολλές χιλιάδες οι εργαζόμενοι και δεν είναι τυχαίο ότι κορυφαίοι πολιτικοί παράγοντες, κορυφαία ιστορικά πολιτικά πρόσωπα προ είκοσι πέντε ετών με κοινή υπουργική απόφαση ο Υπουργός τότε Προεδρίας της Κυβέρνησης Αναστάσιος Πεπονής, ο Υπουργός Εθνικής Άμυνας Γεράσιμος Αρσένης, ο Υπουργός Οικονομικών Αλέκος Παπαδόπουλος συγκρότησαν τη μοναδική διακλαδική υπηρεσία του Υπουργείου με αποστολή τη διαχείριση του συνόλου των θεμάτων των υπηρετούντων δημοσίων υπαλλήλων τον ενιαίο διοικητικό τομέα, ένα τομέα ο οποίος χαρακτηρίζονταν από την αρχή με σαφήνεια, διαφάνεια, στοχευμένο προσανατολισμό για τη διαχείριση αυτών των θεμάτων με ενιαίο τρόπο. Λειτούργησε, όπως λειτούργησε, επί είκοσι τέσσερα χρόνια με πάνω και κάτω, με αδυναμίες και κενά, αλλά συγκροτήθηκε επί των ημέρων της δικής μας διακυβέρνησης το 2018 με αποσαφήνιση συγκεκριμένων οργανωτικών διαρθρώσεων και αρμοδιοτήτων. Ακριβώς έτσι συγκροτήθηκε όπως είχε προβλεφθεί από το 1994 με Διεύθυνση Συντονισμού Διαχείρισης Θεμάτων Πολιτικού Προσωπικού και με τμήματα Διοικητικής Υποστήριξης Σχεδιασμού Πολιτικής Εκπαίδευσης και Επιμόρφωσης, Μέριμνας για το πολιτικό προσωπικό και γραμματειακής υποστήριξης. Όπως καταλαβαίνουμε όλοι είναι μία δομή πάρα πολύ χρήσιμη και πάρα πολύ ορθολογικά συγκροτημένη και έρχεται η δική σας Κυβέρνηση στο πλαίσιο των αναδιαρθρώσεων που επιλέξατε και καταργεί τη θέση του ειδικού γραμματέα και επαναφέρει τον γενικό γραμματέα δίνοντάς του μάλιστα και αρμοδιότητες με κάποια διατύπωση που τότε σχολίασα με δελτίο Τύπου με δημόσια δήλωσή μου, με καθόλου δημιουργική ασάφεια…
Κύριε Δρίτσα, σας παρακαλώ συντομεύετε. Είναι η πρωτολογία σας. Περάστε στο ερώτημα γιατί έχετε και τον χρόνο της δευτερολογίας σας.
…και καταργεί τον τομέα αυτόν και από κει και πέρα μένει ένα κενό που ενώ περιμέναμε όπως είχαμε ακριβώς ζητήσει δημοσίως στο επόμενο διάστημα να καλυφθεί, να ρυθμιστεί, δεν έχει μέχρι στιγμής ρυθμιστεί. Επομένως, το ερώτημα είναι γιατί καταργήσατε τον ενιαίο διοικητικό τομέα, αν θα τον αντικαταστήσετε με άλλη δομή και με ποια και γιατί εξακολουθούν να υπάρχουν όλα τα προβλεπόμενα στη Διεύθυνση Συντονισμού και Διαχείρισης Θεμάτων του Οργανισμού στη ιστοσελίδα του Υπουργείου για αρμοδιότητες που ανήκουν σε έναν οργανισμό που τον έχετε καταργήσει. Είναι αντιφατικό και θέτει και θέματα νομιμότητας των αποφάσεων που λαμβάνονται σε αυτό το ενδιάμεσο διάστημα. Είναι σημαντικό θέμα. Δεν αφορά μόνο εργασιακά ζητήματα, αφορά τη συνολική δομή του Υπουργείου Ενόπλων Δυνάμεων που πολλαπλώς επηρεάζει όλες τις δράσεις του και όλες τις υπηρεσίες του. Ευχαριστώ.
Τον λόγο έχει ο Υπουργός Εθνικής Άμυνας κ. Νικόλαος Παναγιωτόπουλος.
Ευχαριστώ κύριε Πρόεδρε. Κύριε συνάδελφε, αν αυτή η ερώτηση έχει στην ουσία της στόχο να κατευνάσει κάποιες ανησυχίες και ερωτηματικά του πολιτικού προσωπικού ως προς το μέλλον τους και τη λειτουργία τους στη δομή του Υπουργείου Εθνικής Άμυνας θα μπω κατευθείαν στην ουσία, προσθέτοντας παράλληλα ότι το πολιτικό προσωπικό δεν ανησυχεί ως προς αυτά τα στοιχεία γιατί αισθάνεται ότι αυτά έχουν διασφαλιστεί στην υπάρχουσα δομή. Ξεκινώ από την αρχή. Το Υπουργείο Εθνικής Άμυνας έχει εξ αντικείμενου συγκεκριμένες ιδιαιτερότητες, όπως το προσωπικό του, διότι απασχολεί ταυτόχρονα στρατιωτικούς και πολιτικούς υπαλλήλους οι οποίοι αφενός υπάγονται σε διακριτό νομικό πλαίσιο ως προς την λειτουργία τους και αφετέρου απαιτείται συχνά να προβλέπονται οι ειδικές για αυτούς ρυθμίσεις κατ' εξαίρεση όσων προβλέπονται γενικά για τον υπόλοιπο δημόσιο τομέα. Επίσης, σημειώνεται ότι το πολιτικό προσωπικό των Ενόπλων Δυνάμεων δεν υπάγεται άμεσα στο Υπουργείο, όπως ξέρετε, αλλά ανήκει διοικητικά στα Γενικά Επιτελεία Στρατού, Ναυτικού και Αεροπορίας, από τα οποία και μισθοδοτείται. Ακριβώς, λοιπόν, επειδή το κάθε επιτελείο διαχειρίζεται το προσωπικό του αυτοτελώς ο ενιαίος διοικητικός τομέας που λειτούργησε το 1994 μέχρι τον περασμένου Ιούλιο είχε ακριβώς τον ρόλο της εναρμόνισης και του συντονισμού των επιτελείων, ώστε να εφαρμόζονται ομοιόμορφα και ομαλά οι ασκούμενοι πολιτικοί. Τώρα ο ενιαίος διοικητικός τομέας του Υπουργείου Εθνικής Άμυνας είναι ήδη από το 1994, δηλαδή από τη σύστασή του, άμεσα συνδεδεμένος με τη θέση του ειδικού γραμματέα του Υπουργείου και είναι λογικό. Επομένως, η κατάργηση του ενιαίου διοικητικού τομέα επήλθε ως λογικό επακόλουθο και αποτέλεσμα της συνολικής αναδιάρθρωσης που έγινε στις διοικητικές δομές του Υπουργείου Εθνικής Άμυνας και ειδικά της κατάργησης της θέσης του ειδικού γραμματέα. Φυσικά, αυτά δεν σημαίνουν ότι με αυτήν τη κίνηση η πολιτική ηγεσία του Υπουργείου αρνείται τη χρησιμότητα μιας υπηρεσιακής δομής συντονισμού των τριών Γενικών Επιτελείων ως προς το πολιτικό τους προσωπικό. Αντιθέτως, η Κυβέρνηση αναγνώρισε την ανάγκη αναβάθμισης του Υπουργείου Εθνικής Άμυνας ως προς τον ρόλο του αυτό και αποφάσισε τη θέση γενικού αντί ειδικού γραμματέα με ευρύτερες αρμοδιότητες, περισσότερες ευθύνες και καθορίζονται αντιστοίχως αυξημένα προσόντα για την πλήρωση της θέσης του. Η διεύθυνση του ενιαίου διοικητικού τομέα εντάσσεται πλέον στην μόνιμη υπηρεσιακή δομή του Υπουργείου και των γενικών του διευθύνσεων και υπάγεται απευθείας στον γενικό γραμματέα. Η απαραίτητη προεργασία έχει γίνει και όντως μένει να προκύψει, να ανακοινωθεί ένα σχέδιο και να υπογραφεί το σχέδιο προεδρικού διατάγματος το οποίο βρίσκεται στο στάδιο της υπογραφής από τους συναρμοδίους Υπουργούς και του ελέγχου του Συμβουλίου της Επικρατείας και κατά της διατάξεις του διατηρούνται στο ακέραιο οι θέσεις ευθύνης του προσωπικού γενικά και επαυξάνονται οι αρμοδιότητες που αφορούν το πολιτικό προσωπικό. Σε κάθε περίπτωση διασφαλίζεται απρόσκοπτα η συνέχιση της ροής και της τάξης του υπηρεσιακού τους έργου κανονικά. Επομένως καταργείται η θέση του ειδικού γραμματέα, δεν καταργείται το πολιτικό προσωπικό και ιδίως η φροντίδα του προσωπικού αυτού από το Υπουργείο. Έχει ενημερωθεί σχετικά το πολιτικό προσωπικό και δεν υπάρχει καμμία αρρυθμία ως προς αυτό. Η πόρτα του γενικού γραμματέα είναι ανοικτή και αποδέχονται όλοι αυτή τη νέα δομή. Δεν έχουμε καταργήσει θέση υπηρεσίας του Υπουργείου Άμυνας. Δεν είναι ακριβές αυτό. Στην πραγματικότητα τις έχουμε διασφαλίσει και φροντίζουμε ώστε οι υπηρεσίες που χειρίζονται θέματα πολιτικού προσωπικού να λειτουργούν με τρόπο ενιαίο, άμεσο, χωρίς καθυστερήσεις και οπωσδήποτε με πνεύμα αναβάθμισης της θέσης του πολιτικού προσωπικού στη δομή του Υπουργείου. Κανένα διοικητικό κενό, απλά μία δομή που καταργήθηκε και κρίναμε ότι επειδή έκλεισε ο κύκλος της, μετεξελίχθηκε μέσα από τη θέση του γενικού γραμματέα ο οποίος όμως δια των αρμοδιοτήτων του καλύπτει πλήρως όλα τα θέματα και τις υποθέσεις του πολιτικού προσωπικού του Υπουργείου για το οποίο συμφωνούμε ότι είναι μία ομάδα εργαζομένων που έχει πολλά να προσφέρει και προσφέρει στο Υπουργείο Εθνικής Άμυνας. Τα υπόλοιπα και στη δευτερολογία μου.
Καλώς, υπάρχει και η δευτερολογία. Κύριε Δρίτσα, έχετε τον λόγο για τη δευτερολογία σας.
Ευχαριστώ, κύριε Υπουργέ, για την απάντηση ή ορθότερα για τις απαντήσεις. Παρ' όλα αυτά οφείλω να πω ότι με μπερδέψατε. Από τη μία αναγνωρίζετε ότι υπάρχει ζήτημα και είναι υπό διαμόρφωση προεδρικό διάταγμα που θα θέσει και θα επανακαθορίσει τα ζητήματα που εκκρεμούν και άρα αναγνωρίζουμε ότι έχει δημιουργηθεί μία εκκρεμότητα, ενώ πριν δεν υπήρχε και από την άλλη ότι διά του γενικού γραμματέα μπορούν να ασκούνται όλες αυτές οι λειτουργίες και αρμοδιότητες κάτι το οποίο θα ήθελα ευθύς εξαρχής να το θέσουμε στη συζήτηση όσο είναι καιρός και εφόσον είναι υπό διαμόρφωση το προεδρικό διάταγμα στο οποίο αναφερθήκατε. Αυτό πρέπει να προβλεφθεί. Δεν μπορεί να υπάρχουν προσωποπαγείς δομές και δεν μιλώ τώρα για τον συγκεκριμένο γενικό γραμματέα, μιλώ για τον εκάστοτε, για τον οποιονδήποτε για οποιαδήποτε Υπουργείο. Οι διευθύνσεις και οι τομείς διοίκησης είναι η βάση, είναι οι δομές και την πολιτική ευθύνη έχει ο ειδικός γραμματέας, ο γενικός γραμματέας, ο Υπουργός ή οποιοσδήποτε άλλος. Είναι αδύνατον να συγκροτείται δομή και μάλιστα, όπως είπατε και εσείς, με διακλαδική διάσταση, με τις ιδιαιτερότητες του Υπουργείου Εθνικής Άμυνας και γενικώς των Ενόπλων Δυνάμεων και αυτά όλα να συγκλίνουν στην αρμοδιότητα και τη διοίκηση ενός προσώπου, ενός θεσμικού παράγοντα, όπως μπορεί να είναι ο γενικός γραμματέας ή ο Υπουργός και οποιοσδήποτε άλλος. Δεν νοούνται αυτά και μάλιστα σε ένα μοντέλο που, όπως είπα, έχει αυτήν την προϊστορία και την εγκυρότητα αυτών των ονομάτων - Πεπονής, Παπαδόπουλος, Αρσένης - και τη διαδικασία που ιστορικά έχει διαμορφωθεί που δεν μπορεί να την αγνοήσει κανείς. Είναι δομές που σχεδιάστηκαν, συστάθηκαν και λειτούργησαν με σκοπό την ορθολογική διεκπεραίωση και τον συντονισμό θεμάτων, τη χάραξη πολιτικής σε ζητήματα επιμόρφωσης, εκπαίδευσης, οργάνωσης. Δεν είναι απλώς και μόνο μία γραφειοκρατική διαδικασία. Αυτές οι δομές εξαφανίζονται αναίτια, χωρίς να υπάρχει επαρκής εξήγηση για ποιον λόγο αυτό το πράγμα συμβαίνει. Απ' αυτή την άποψη και για την πληρέστερη μέριμνα, την πολυσχιδή και πολύπλευρη μέριμνα για το πολιτικό προσωπικό του Υπουργείου Εθνικής Άμυνας αλλά και για τη συνολικότερη ορθολογική λειτουργία όλου του συστήματος, νομίζω ότι στην όποια νέα επιλογή που πρέπει να γίνει, γιατί αυτήν τη στιγμή υπάρχει κενό - ενδεχομένως, οι αποφάσεις που λαμβάνονται όλο αυτό το διάστημα να μπορούν να προσβληθούν και ως προς τη νομιμότητα τους, κύριε Υπουργέ, και με δεδομένη την κατάργηση του τομέα - , δεν είναι δυνατόν στην οποιαδήποτε επιλογή που θα γίνει, υπό την διοίκηση, την πολιτική ευθύνη του γενικού γραμματέα, να μην περιλαμβάνει αυτή την επαναθεμελίωση και επαναφορά του ενιαίου διοικητικού τομέα, που λέω και πάλι δεν είναι μία συγκυριακή επιλογή. Είναι μία ιστορική επιλογή, η οποία έχει εγγραφεί στα θετικά της δημόσιας διοίκησης εν γένει και του Υπουργείου Εθνικής Άμυνας ιδιαίτερα. Ευχαριστώ.
Κύριε Υπουργέ, έχετε τον λόγο.
Αυτό που θα ήθελα να πω, κύριε συνάδελφε, είναι ότι ο γενικός γραμματέας είναι θεσμός. Μάλιστα, η θέση του γενικού γραμματέα είναι μία θέση, θα έλεγα, ευρύτερης θεσμικής εμβέλειας από τη θέση του ειδικού γραμματέα. Εμείς κρίναμε ότι η υπηρεσιακή δομή της Κυβέρνησης δεν μπορεί να μείνει προσηλωμένη σε ανάγκες περασμένων δεκαετιών. Ως εκ τούτου, ο ενιαίος διοικητικός τομέας και η θέση ειδικού γραμματέα στο ΥΠΕΘΑ, αλληλένδετες ήδη από τη σύστασή τους πριν από είκοσι πέντε έτη, αποφασίστηκε να μετεξελιχθούν σε μία άλλη δομή. Αυτό το κάναμε μεθοδικά και χωρίς την παραμικρή διοικητική δυσλειτουργία, με τον γενικό γραμματέα του Υπουργείου Εθνικής Άμυνας να έχει αναλάβει πλήρως τις αρμοδιότητες του πολιτικού προσωπικού, τον χειρισμό των υποθέσεών του. Δεν αισθάνεται καταργημένο ή απαξιωμένο το πολιτικό προσωπικό. Ίσως να αισθάνεται καταργημένος - και λογικό είναι - κάποιος διατελέσας ειδικός γραμματέας. Το πολιτικό προσωπικό, όμως, αισθάνεται πλήρως καλυμμένο. Έχουμε διατηρήσει το σύνολο των θέσεων ευθύνης των πολιτικών υπαλλήλων. Το προεδρικό διάταγμα που ορίζει το νέο πλαίσιο λειτουργίας του Υπουργείου Εθνικής Άμυνας ως προς τα θέματα αυτά, βρίσκεται στο τελικό στάδιο. Κατανοώ κάποια εκκρεμότητα που υπάρχει μέχρι να εκδοθεί και να δημοσιευτεί το προεδρικό διάταγμα. Όμως, σας διαβεβαιώνω ότι δεν υπάρχει κανένα θέμα ουσίας, δηλαδή καμμία διατάραξη ή αλλαγή στη θέση τους στη διοικητική δομή και στην εν γένει λειτουργία του πολιτικού προσωπικού στο Υπουργείο Εθνικής Άμυνας και νομίζω ότι αυτό προέχει εν προκειμένω. Το πολιτικό προσωπικό του Υπουργείου Εθνικής Άμυνας έχει ένα πολύ σημαντικό ρόλο να παίξουν. Υφίσταται, υπάγεται σε μία συγκεκριμένη διοικητική δομή και αυτή ακριβώς τη διοικητική δομή όχι απλά διασφαλίζουμε, αλλά επιπλέον επαυξάνουμε, με όλες τις μέριμνες και τις συνέπειες που μπορεί αυτό να έχει στην υπόστασή του πολιτικού προσωπικού στο Υπουργείο Εθνικής Άμυνας. Άλλωστε τα ίδια τα στελέχη του πολιτικού προσωπικού δηλώνουν ικανοποιημένοι με την τροπή των πραγμάτων και με τον τρόπο που πλέον ο γενικός γραμματέας χειρίζεται τις υποθέσεις τους. Σας ευχαριστώ.
Ευχαριστούμε τον κύριο Υπουργό. Πριν περάσουμε στην επόμενη ερώτηση, επιτρέψτε μου μία έγκριση απουσίας στο εξωτερικό. Με αίτησή του ο κ. Γεώργιος Κατρούγκαλος Βουλευτής ΣΥΡΙΖΑ Β1 Βόρειου Τομέα Αθηνών ζητά τη χορήγηση ολιγοήμερης άδειας για το εξωτερικό από 15 έως 17 Νοεμβρίου του 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Εισερχόμαστε στην τέταρτη με αριθμό 188/6-11-2019 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Εθνικής Άμυνας με θέμα: «Επαναδραστηριοποίηση ΕΛΒΟ» Κύριε Βιλιάδρο, έχετε τον λόγο για την πρωτολογία σας.
Σας ευχαριστώ πολύ, κύριε Πρόεδρε. Εισαγωγικά, η Ελληνική Βιομηχανία Οχημάτων αποτελεί σημαντική αμυντική βιομηχανία αλλά και μία παραγωγική εταιρεία υψηλής προστιθέμενης αξίας για την Ελλάδα. Είναι ο μοναδικός κατασκευαστής ερπυστριοφόρων οχημάτων στην Ελλάδα, αλλά και μιας σημαντικής σημασίας αυτοκινητοβιομηχανία. Παράλληλα η ΕΛΒΟ έχει κατασκευαστεί πάνω από τριάντα χιλιάδες οχήματα φορτηγά, τζιπ, τεθωρακισμένα, ερπυστριοφόρα τανκς και οχήματα μεταφοράς προσωπικού. Η εταιρεία έχει σημαντικές παραγωγικές εγκαταστάσεις στη Σίνδο Θεσσαλονίκης εμβαδού διακοσίων εβδομήντα τριών χιλιάδων τετραγωνικών μέτρων, εξήντα έξι χιλιάδες καλυμμένη έκταση και με σύγχρονο μηχανολογικό εξοπλισμό. Στα οικονομικά μεγέθη της δεν θα αναφερθώ. Τα έχω άλλωστε γράψει σε ερώτηση που έχω καταθέσει. Θα προσθέσω μόνο ότι οι μεγάλες ζημιές που εμφάνισε το 2013 οφείλονταν σε προβλέψεις 22,8 εκατομμυρίων ευρώ, οι οποίες εμφανίστηκαν στον ισολογισμό της δύο χρόνια μετά την υπαγωγή της σε καθεστώς εκκαθάρισης, χωρίς να έχει δημοσιευθεί καμμία εξήγηση. Με τον ίδιο περίεργο τρόπο λογίστηκαν αναδρομικά προβλέψεις 14,6 εκατομμυρίων για τη χρήση του 2012. Στη συνέχεια, προκηρύχθηκαν διαγωνισμοί. Όπως γνωρίζετε όλοι, ήταν άκαρποι, δεν είχαν αποτέλεσμα. Εδώ θα παραμείνω, σε αυτό που είχε πει ο πρώην Υπουργός Αμύνης ο κ. Καμμένος, ο οποίος έκανε σημαντικές καταγγελίες σχετικά με την εξέλιξη αυτή, κατά τη διάρκεια συνέντευξης Τύπου στη Διεθνή Έκθεση Θεσσαλονίκης το 2008. Είχε πει τότε «Ο κύριος εκκαθαριστής, η «Ernst & Young», απέκλεισε τους Νοτιοαφρικανούς οι οποίοι δεσμεύονταν για τη διατήρηση όλων των εργαζομένων, για την άμεση λειτουργία της εταιρείας και για την καταβολή μεγάλου τμήματος. Το κάνει επίτηδες. Αργεί να κάνει διαπραγμάτευση, όπως υποχρεούται μετά τον διαγωνισμό, διότι λειτουργεί προς όφελος των Γερμανών που δεν θέλουν να λειτουργεί η ΕΛΒΟ. Όπως και στο παρελθόν, την ΕΛΒΟ την έγδυσαν διά της ιδιωτικοποιήσεως και τώρα προσπαθούν να μη λειτουργήσει.». Θα το καταθέσω στα Πρακτικά. Σε απάντηση, τώρα, ερώτησης δικής μας ο κ. Γεωργιάδης ανέφερε ότι επίκειται, ίσως και εντός του μηνός, η προκήρυξη εκ νέου του διαγωνισμού. Έχει δημοσιευθεί ότι υπάρχουν έξι ενδιαφερόμενοι, συμπεριλαμβανομένων, εκτός των ανωτέρω, ισραηλινών και ελληνικών εταιρειών. Οι ερωτήσεις μας είναι οι εξής: Πρώτον, πότε θα δοθεί τέλος στην αδρανοποίηση της ΕΛΒΟ και πότε θα εξέλθει από το καθεστώς εκκαθάρισης των τελευταίων πέντε ετών; Δεν είναι μεγάλο λάθος η ιδιωτικοποίηση μιας τόσο σημαντικής αμυντικής βιομηχανίας; Δεύτερον, δεδομένου ότι όλες οι αμυντικές βιομηχανίες ανά τον κόσμο αλληλεξαρτώνται από τις αμυντικές δαπάνες, που άλλωστε υπαγορεύονται επιπλέον από τις υποχρεώσεις μας στο ΝΑΤΟ και από την αστάθεια στα ανατολικά σύνορα της χώρας, προτίθεστε να αναθέσετε εξοπλιστικά προγράμματα και στην ΕΛΒΟ; Ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Δύο θέματα έχουμε με αυτή την ερώτηση. Το πρώτο είναι ότι είχατε υποβάλει ερώτηση σε εμάς, στο Υπουργείο Εθνικής Άμυνας. Σας απαντήσαμε εμπροθέσμως. Την απάντησή μας τη γνωρίζετε. Το περιεχόμενο, φαντάζομαι, είναι το ίδιο με την ερώτηση που τρέπεται τώρα σε επίκαιρη. Επομένως δεν καταλαβαίνω γιατί μία απαντηθείσα εμπροθέσμως κανονική ερώτηση μετατρέπεται για κάποιο λόγο σε επίκαιρη. Το δεύτερο θέμα είναι ότι τις διαγωνιστικές διαδικασίας για την ΕΛΒΟ δεν τις κάνει το Υπουργείο Εθνικής Άμυνας. Το Υπουργείο Εθνικής Άμυνας έχει άμεση συνάφεια με όλες τις εταιρείες αμυντικής βιομηχανίας. Λογικό και επόμενο είναι, αφού εκεί πέρα εκτελούνται κάποια από τα εξοπλιστικά προγράμματα που τρέχουν οι Ένοπλες Δυνάμεις μας με τη σημασία που έχει αυτό ασφαλώς. Όμως, την εποπτεία την έχουν άλλα Υπουργεία, είτε το Υπουργείο Οικονομικών είτε το Υπουργείο Ανάπτυξης όσον αφορά τη διαγωνιστική διαδικασία. Επομένως το Υπουργείο Εθνικής Άμυνας είναι αναρμόδιο. Σας έκανα, λοιπόν, γνωστό με απάντηση στην ερώτηση ότι η συγκεκριμένη εταιρεία εποπτεύεται από το Υπουργείο Οικονομικών. Επίσης, στην ίδια απάντηση σας ανέφερα ότι στην παρούσα φάση δεν υπάρχουν προγράμματα των Ενόπλων Δυνάμεων που να άπτονται του ενδιαφέροντος της ΕΛΒΟ. Θα μπορούσαν να υπάρξουν; Πιθανώς. Όμως, αυτή τη στιγμή δεν υπάρχουν, δεν υπάρχουν δουλειές. Όταν μία εταιρεία της Αμυντικής Βιομηχανίας, δημόσια ή ιδιωτική, δεν έχει δουλειές, τότε οι προοπτικές της δεν είναι καλές. Το ζητούμενο και στο Υπουργείο Εθνικής Άμυνας είναι πώς θα μετατρέψουμε μία εταιρεία η οποία δεν έχει τη δυνατότητα να προσελκύσει δουλειές, δεν έχει τη δυνατότητα να εκτελέσει εξοπλιστικά προγράμματα, σε μία εταιρεία που να έχει αυτά τα προσόντα, σε μία εταιρεία επομένως βιώσιμη και ανταγωνιστική για το ίδιο το μέλλον της και το μέλλον βέβαια και την ωφέλεια και των Ενόπλων Δυνάμεων. Επομένως να σημειώσω ότι δεν αδιαφορούμε για το μέλλον της συγκεκριμένης εταιρείας, η οποία ομολογουμένως επί πολλά χρόνια στήριξε τις Ένοπλες Δυνάμεις με υλικό υψηλής ποιότητας. Ως Υπουργείο επιθυμούμε να παραμείνει η ΕΛΒΟ στην πρώτη γραμμή της παραγωγής και είμαστε έτοιμοι να συνεργαστούμε - και ήδη έχουμε κάνει πολλές συζητήσεις - με το καθ' ύλην αρμόδιο και εποπτεύον την εταιρεία Υπουργείο Οικονομικών, αλλά και την ίδια την ΕΛΒΟ, ώστε να εξεταστούν όλες αυτές οι παράμετροι που θα οδηγήσουν στην επαναδραστηριοποίηση, στην αναβίωση της εταιρείας. Όσο μας επιτρέπει το ισχύον θεσμικό πλαίσιο των προμηθειών, το οποίο προτιθέμεθα να απλοποιήσουμε ή μάλλον να καταστήσουμε ταχύτερο, λειτουργικότερο και άρα αποτελεσματικότερο με μία νομοθετική παρέμβαση, την οποία εγώ τοποθετώ περίπου στις αρχές του νέου έτους, θα εξαντλήσουμε κάθε δυνατό περιθώριο προς αυτήν την κατεύθυνση. Ξέρετε ότι στις προτεραιότητες του ΥΠΕΘΑ είναι η διατήρηση και γιατί όχι η επαύξηση των επιχειρησιακών δυνατοτήτων και του αξιόμαχου των Ενόπλων Δυνάμεων, κάτι που είναι άρρηκτα συνδεδεμένο με την εξασφάλιση της εφοδιαστικής δυνατότητας προς τις Ένοπλες Δυνάμεις και φυσικά με την αναβίωση της Αμυντικής μας Βιομηχανίας εν συνόλω. Αυτό αποτελεί στρατηγική προτεραιότητα εξαγγελθείσα από το Υπουργείο Εθνικής Άμυνας. Άρα είμαστε υπέρ της ενίσχυσης της εγχώριας βιομηχανίας, άρα και της ΕΛΒΟ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η ενίσχυση αυτή θα γίνει ενθαρρύνοντας συμπράξεις και εξετάζοντας προτάσεις συνεργασίας της Βιομηχανίας αυτής και με τον ιδιωτικό τομέα και με τον τομέα υποστήριξης της αμυντικής έρευνας και τεχνολογίας σε συνεργασία και με ερευνητικά ιδρύματα. Πρέπει να δοθεί η δυνατότητα στην ΕΛΒΟ να αναβιώσει. Είπα ότι ο δημόσιος χαρακτήρας δεν είναι ούτε ταμπού ούτε αυτονόητος ούτε φετίχ. Το ζητούμενο είναι η Αμυντική Βιομηχανία να πατήσει στα πόδια της. Αν αυτό συνεπάγεται και εξεύρεση επενδυτικών σχημάτων για στρατηγική συνεργασία με στοιχεία της Αμυντικής Βιομηχανίας, όπως η ΕΛΒΟ, οφείλουμε να αναζητήσουμε τον δρόμο. Η διαγωνιστική διαδικασία, όμως, θα διενεργηθεί καλώς ή κακώς από το εποπτεύον Υπουργείο και όχι από εμάς. Εμείς θα έχουμε φυσικά το πλήρες ενδιαφέρον μας στραμμένο σε αυτήν τη διαδικασία εξεύρεσης επενδυτικού σχήματος. Πολύ φοβούμαι ότι δεν γίνεται αλλιώς. Διαφορετικά μία Βιομηχανία, η οποία γνώρισε πολύ καλές μέρες, αλλά είχε απαξιωθεί, κάτι που σημαίνει ότι έχει τεθεί σε εκκαθάριση και δεν μπορεί να προσελκύσει, αν θέλετε, δουλειές οι οποίες θα αναβιώσουν το μέλλον της, θα συνεχίσει να απαξιώνεται. Πρέπει να ανακόψουμε αυτόν τον δρόμο και για να τον ανακόψουμε, θα πρέπει να αναζητήσουμε τα σχήματα που σας περιέγραψα. Αυτή είναι η πρόθεσή μας. Η διαγωνιστική διαδικασία - θέμα άλλου Υπουργείου, όπως σας είπα - βρίσκεται σε διαδικασία σχεδιασμού και υλοποίησης. Αυτό είναι το μόνο που μπορώ να σας πω τώρα. Το ενδιαφέρον όλων, νομίζω, και το δικό σας - και το δέχομαι - είναι να στήσουμε στα πόδια τους τις εταιρείες της Αμυντικής μας Βιομηχανίας προς όφελος των Ενόπλων Δυνάμεων, αλλά και της χώρας. Ευχαριστώ.
Ευχαριστούμε. Κύριε Βιλιάρδο, έχετε τον λόγο για τη δευτερολογία σας.
Ευχαριστώ πολύ, κύριε Υπουργέ, για την απάντηση. Φυσικά προς το όφελος της Ελλάδας είναι αυτό που αναφέρουμε και θεωρούμε ότι η Αμυντική Βιομηχανία είναι απαραίτητη για να πετύχει η χώρα μας ανάπτυξη. Στην ερώτηση που σας είχα καταθέσει τότε, μου απαντήσατε μόνο ότι κατ' αρχάς στην παρούσα φάση δεν υφίστανται εξοπλιστικά προγράμματα των Ενόπλων Δυνάμεων στα οποία σχεδιάστηκε να συμμετάσχει η εν λόγω εταιρεία. Και το Υπουργείο Οικονομικών στο οποίο έκανα την ίδια ερώτηση, επειδή μου είπατε ότι αυτό ήταν αρμόδιο, μέχρι στιγμής δεν μου έχει δώσει καμμία απάντηση. Οπότε θεώρησα ότι από κάπου θα έπρεπε να απαντηθεί το όλο θέμα. Όσον αφορά αυτά που άκουσα προηγουμένως, δεν σχολιάσατε καθόλου τις ξαφνικές ζημιές τις οποίες είχε η ΕΛΒΟ, ακριβώς επειδή έγιναν προβλέψεις οι οποίες είναι αδικαιολόγητες. Επίσης, δεν σχολιάσατε καθόλου αυτά που είπε ο πρώην Υπουργός Αμύνης κ. Καμμένος και τις καταγγελίες που έκανε για την «Ernst & Young», για τους Γερμανούς οι οποίοι δεν θέλουν να υπάρξει η στρατιωτική μας βιομηχανία κ.λπ.. Επ' αυτού, αν έχετε την καλοσύνη, θα ήθελα ένα σχόλιο. Αντιλαμβάνεστε και εσείς, όπως κατάλαβα προηγουμένως, τη σημασία που έχει η Αμυντική Βιομηχανία, αλλά και οι υπόλοιπες εξοπλιστικές βιομηχανίες, η ΕΑΒ, η ΕΒΟ κ.λπ., αλλά και οι υπόλοιπες, για την οικονομία της χώρας μας και όχι μόνο, αλλά και για την ανάπτυξη της χώρας όσο και για την προστασία των συνόρων μας από τους εχθρούς που έχουμε. Όπως καταλαβαίνετε, αυτές οι βιομηχανίες για να μπορέσουν να έχουν κερδοφορία και να μπορέσουν να αναπτυχθούν χρειάζονται εργασία, όπως πολύ σωστά είπατε, και συνήθως για να μπορέσουν να επιβιώσουν παίρνουν εξοπλιστικά προγράμματα. Διαφορετικά δεν μπορούν να επιβιώσουν. Σας ευχαριστώ.
Ορίστε, κύριε Υπουργέ, έχετε τον λόγο.
Νομίζω, κύριε συνάδελφε, ότι στην ουσία δεν διαφωνούμε. Καταλαβαίνετε, όμως, ότι οι διαγωνιστικές διαδικασίες δεν είναι μια απλή υπόθεση, αλλά μία υπόθεση που πρέπει να επενδύεται με όρους διαφάνειας, αμεροληψίας και δημοσιότητας. Επομένως μου ζητάτε να σχολιάσω τις δηλώσεις του τέως Υπουργού Άμυνας επειδή φάνηκε, κατά την άποψή του πάντα, ότι μέσα από μία διαγωνιστική διαδικασία ή μέσα από μια διαδικασία εκκαθάρισης ευνοήθηκε πιθανόν ο άλφα μνηστήρας για την ΕΛΒΟ και όχι ο βήτα. Όπως καταλαβαίνετε, αυτό δεν είναι σωστό. Είναι επιλήψιμο Υπουργός να παίρνει θέση υπέρ του ενός και εναντίον του άλλου ο οποίος έρχεται να πάρει μία δουλειά, ένα στοιχείο της Αμυντικής Βιομηχανίας. Είναι κάτι το οποίο εγώ θα προτιμούσα να αποφύγω. Ο κ. Καμμένος δεν το απέφυγε. Όμως, νομίζω ότι αν θέλουμε να είμαστε υπεύθυνοι και αμερόληπτοι, ιδίως ο θεσμός του Υπουργού Εθνικής Άμυνας δεν θα πρέπει ποτέ να παίρνει θέση όσον αφορά προς τα πού κλίνει ή δεν κλίνει μία διαδικασία διαγωνιστική ή μια διαδικασία εκκαθάρισης η οποία συνοδεύεται και από επενδυτικές προτάσεις για μία εταιρεία της Αμυντικής Βιομηχανίας. Όπως δεν προκρίνει ή μάλλον δεν στρέφεται εναντίον του δείνα δυνητικού επενδυτή, αυτό θα μπορούσε να εκληφθεί ως εύνοια σε κάποιον άλλον δυνητικό επενδυτή με ό,τι αυτό συνεπάγεται. Δεν είναι δουλειά μας να παίρνουμε τέτοιου τύπου θέσεις. Από εκεί και πέρα, σας επαναλαμβάνω ότι ο δημόσιος χαρακτήρας των αμυντικών βιομηχανιών δεν είναι ταμπού. Και είναι θέμα ρεαλιστικής προσέγγισης των πραγμάτων ότι η Αμυντική μας Βιομηχανία θα τονωθεί μόνο εάν εξεύρει επενδυτικά σχήματα με όρους στρατηγικής συνεργασίας. Ναι, αυτή τη στιγμή τρέχει ένας διαγωνισμός για την ΕΛΒΟ με αρκετούς υποψήφιους. Αυτό είναι ένα θετικό σημείο, είναι ένας καλός οιωνός, διότι ακριβώς δείχνει τις προοπτικές αυτής της Βιομηχανίας να προσελκύσει πρώτα επενδυτές και μέσα από την επενδυτική διαδικασία να αποκτήσει ξανά υπόσταση, να μπορεί να διεκδικήσει και να διεκπεραιώσει ξανά δουλειές που έχουν να κάνουν με εξοπλιστικά προγράμματα. Ξέρετε, αυτά τα εξοπλιστικά προγράμματα, που θα μπορεί δυνητικά να προσελκύσει μία εταιρεία της Αμυντικής Βιομηχανίας, δεν είναι κατ' ανάγκη απαραίτητο να είναι μόνο για τις Ένοπλες Δυνάμεις, αλλά έτσι στέκονται στα πόδια τους κανονικά και πλήρως οι εταιρείες της Αμυντικής Βιομηχανίας. Αυτή την εποχή κάνουμε μία μεγάλη προσπάθεια να στήσουμε ξανά στα πόδια της την ΕΑΒ, την Ελληνική Αεροπορική Βιομηχανία, σε συνδυασμό με το μεγάλο πρόγραμμα αναβάθμισης των F -16. Όταν αυτό πετύχει, η εταιρεία αυτή θα μπορέσει να προσελκύσει αντίστοιχες εργασίες αναβάθμισης συστημάτων μαχητικών αεροπλάνων και από άλλες χώρες. Και μόνο τότε θα είναι ανταγωνιστική διεθνώς, μόνο τότε θα πηγαίνει από το καλό στο καλύτερο, μόνο τότε θα μπορεί να υποστηρίζει πλήρως και τις ανάγκες της δικής μας Πολεμικής Αεροπορίας με ό,τι αυτό συνεπάγεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η κουβέντα για την Αμυντική Βιομηχανία είναι μία μεγάλη κουβέντα, τα προβλήματα που έρχονται από το παρελθόν είναι πάρα πολλά, αλλά τώρα πρέπει να πάρουμε γενναίες αποφάσεις. Η ελάχιστη απόφαση που πρέπει να πάρουμε, συνολικά ως Κυβέρνηση και ως πολιτικό σύστημα, γιατί πάρα πολλές από αυτές συμβάσεις θα περάσουν από τη Βουλή για να εγκριθούν, είναι να στηρίξουμε στην πράξη και ουσιαστικά τα στοιχεία της Αμυντικής Βιομηχανίας, έτσι ώστε η Ελλάδα να αποκτήσει μία Αμυντική Βιομηχανία ανάλογη των επιχειρησιακών δυνατοτήτων των Ενόπλων Δυνάμεών της. Όσο δεν συμβαίνει αυτό, υπάρχει πρόβλημα και το πρόβλημα χτυπάει κατευθείαν, είναι σε βάρος της δυνατότητας των Ενόπλων Δυνάμεων. Εάν πληρωθεί αυτή η προϋπόθεση, τότε οι ίδιες οι Ένοπλες Δυνάμεις μας θα έχουν πάρα πολλά να ωφεληθούν. Επομένως έχετε μία αγωνία. Τη συμμερίζομαι. Συμφωνούμε σε αυτό. Πρέπει η συγκεκριμένη εταιρεία να εξυγιανθεί και να αναπτυχθεί μαζί με το σύνολο της Αμυντικής Βιομηχανίας. Ας τρέξει, λοιπόν, αυτός ο διαγωνισμός για την ΕΛΒΟ. Οι οιωνοί είναι καλοί. Πολλοί ενδιαφερόμενοι υπάρχουν. Ας τρέξει από το αρμόδιο Υπουργείο Οικονομικών, βέβαια, κι εμείς θα το παρακολουθούμε από πολύ κοντά. Διότι η επόμενη μέρα της ΕΛΒΟ και των άλλων εταιρειών της Αμυντικής Βιομηχανίας είναι πάρα πολύ κρίσιμη για το σύνολο των Ενόπλων Δυνάμεων της χώρας. Επομένως καλώς επενδύουμε ή θέλουμε να επενδύσουμε στην αναβάθμιση αυτών των εταιρειών και του συνόλου της Αμυντικής Βιομηχανίας. Ευχαριστώ.
Εισερχόμαστε στη δεύτερη με αριθμό 213/12-11-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση ελαιοπαραγωγών και σύσταση επιστημονικής επιτροπής». Θα απαντήσει ο Υπουργός Αγροτικής Ανάπτυξης και Τροφίμων, κ. Μάκης Βορίδης. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, επιμένουμε στην ερώτηση που υποβάλαμε και την προηγούμενη εβδομάδα, γιατί βλέπουμε ότι το Υπουργείο δεν έχει διαισθανθεί το πρόβλημα. Η ελαιοκαλλιέργεια, η ελαιοπαραγωγή στη χώρα μας έχει πάρει την κατιούσα, απαξιώνεται ένα σημαντικό εθνικό προϊόν και θα πρέπει να ληφθούν άμεσα μέτρα. Κύριες αιτίες είναι η αποτυχία του προγράμματος φυτοπροστασίας για τρία συνεχή χρονιά, με κύρια ευθύνη του Υπουργείου, βεβαίως. Δεύτερη αιτία είναι η αδράνεια για την αντιμετώπιση νέων κινδύνων, νέων εχθρών της ελιάς, που έχουν εμφανιστεί παράλληλα με το δάκο. Και η τρίτη είναι η συνυπογραφή από την προηγούμενη κυβέρνηση της μεγάλης αύξησης των αδασμολόγητων ποσοτήτων ελαιολάδου εισαγωγής από τρίτες χώρες. Ζήτησα από το Υπουργείο και επιμένω: Πρώτον, να μας ενημερώσει για τη διαδικασία υποβολής φακέλου στην Ευρωπαϊκή Ένωση προκειμένου να λάβουμε έγκριση για την καταβολή αποζημιώσεων για το χαμένο εισόδημα των παραγωγών τρία χρόνια τώρα. Και, δεύτερον, να συσταθεί επιστημονική επιτροπή προκειμένου να μελετήσει το πρόβλημα της φυτοπροστασίας της ελιάς, τους νέους κινδύνους και να προτείνει λύσεις, για να μην συνεχιστεί άλλη μία χρονιά το πρόβλημα. Απαντήσεις στα δύο αυτά ερωτήματα δεν πήρα. Όμως, είναι περισσότερο επίκαιρη η ερώτηση γιατί, όπως θα έχετε ενημερωθεί, χθες η «Βικτώρια» χτύπησε την ελαιοπαραγωγή - και όχι μόνο βέβαια, όλες τις καλλιέργειες και στην Κρήτη, όπως και σε άλλες περιοχές της χώρας - και θα πρέπει ο ΕΛΓΑ να στηριχθεί με κάθε τρόπο προκειμένου να μπορέσει να κάνει εξατομίκευση ζημιών και να δούμε την διαδικασία αποζημίωσης των παραγωγών. Βεβαίως, εκτός από τις καλλιέργειες είχαμε προβλήματα και στις υποδομές και σε άλλα ζητήματα, αλλά αυτά είναι άλλων Υπουργείων. Γίνεται, όμως, περισσότερο επίκαιρη η ερώτησή μας, δυστυχώς, λόγω αυτών των ακραίων καιρικών φαινομένων που ζημίωσαν για άλλη μία φορά τον τόπο μας και τις καλλιέργειες.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, το θέμα το οποίο θέτει η ερώτησή σας είναι τα προγράμματα δακοκτονίας και η αποτελεσματικότητά τους. Καταλογίζετε κάποια ευθύνη στο Υπουργείο. Οφείλω να σας πω - φαντάζομαι ότι αυτό το γνωρίζετε, αλλά αφού τίθεται το θέμα, ας το διευκρινίσουμε - ότι η εμπλοκή του Υπουργείου στο θέμα της δακοκτονίας είναι ότι προκηρύσσει τον διαγωνισμό προκειμένου να υπάρξει ο προμηθευτής του κατάλληλου προϊόντος φυτοπροστασίας. Έχω έρθει σε επαφή, ειδικώς στο Ηράκλειο, προκειμένου να δω αν υπήρξε οποιαδήποτε δυσκολία ή καθυστέρηση εξαιτίας της διαδικασίας αυτού του διαγωνισμού. Αυτός ο διαγωνισμός πέρυσι έγινε εγκαίρως. Το προϊόν φυτοπροστασίας είχε παρασχεθεί στις περιφέρειες και επομένως, από την πλευρά του Υπουργείου στο κομμάτι αυτό δεν υπάρχει η παραμικρή ευθύνη. Υπάρχει, από κει και πέρα, η ευθύνη των περιφερειών. Οι περιφέρειες οφείλουν να διενεργήσουν τους διαγωνισμούς προκειμένου να υπάρξουν ανάδοχοι που θα διενεργήσουν τη δακοκτονία. Η γενική εικόνα που έχω, πρέπει να σας πω, κύριε συνάδελφε, στην Ελλάδα ως προς το ζήτημα αυτό είναι ότι στις περισσότερες περιφέρειες, στις συντριπτικά πολλές περιφέρειες, πέρυσι αυτό έχει λειτουργήσει. Δεν είχαμε, δηλαδή, ζητήματα τα οποία ενεφανίσθησαν πρόπερσι. Πέρυσι αυτό λειτούργησε. Υπήρξε μία κανονική διεργασία ως προς το θέμα αυτό. Τώρα, απ' ό,τι αντιλαμβάνομαι έχει εμφανιστεί με πολύ μεγάλη οξύτητα το πρόβλημα αυτό στο Ηράκλειο. Άρα εδώ θα πρέπει να εγκύψουμε και να δούμε ειδικώς γιατί στο Ηράκλειο συνέβη αυτό το οποίο συνέβη, τι δεν πήγε καλά. Μετά, όμως, από μία σειρά νομοθετικών παρεμβάσεων οι οποίες έγιναν μέσα στο 2019, δεν φαίνεται ότι υπάρχει κατ' αρχάς θεσμική δυσκολία στο πρόγραμμα δακοκτονίας. Πρέπει να ανοίξει μία ευρύτερη συζήτηση, εγώ θα συμφωνήσω μαζί σας. Τη σκέψη σας και την ιδέα σας για την επιτροπή θα την εξετάσω, αλλά θα ήθελα απλώς αυτά όλα να δρομολογηθούν και να μπουν και να θέσουν πραγματικά ζητήματα και όχι απλώς να επαναλάβουν ζητήματα τα οποία έχουν διαπιστωθεί στο παρελθόν. Ζητήματα αποζημιώσεων. Όπως ξέρετε, ο ΕΛΓΑ δεν αποζημιώνει όταν δεν έχουν ληφθεί τα κατάλληλα μέτρα φυτοπροστασίας. Ενδέχεται να τίθενται ζητήματα αποζημιώσεων μέσω του μηχανισμού των ΠΣΕΑ, όταν υπάρχουν επιπτώσεις και ζημίες λόγω καιρικών συνθηκών. Αυτό είναι εξεταστέο. Και το τελευταίο, το οποίο είναι το πρόσφατο θέμα, το τωρινό, ασφαλώς και θα δοθεί άμεσα εντολή να γίνει καταγραφή των ζημιών για να δούμε αυτά τα θέματα τα οποία πράγματι πρέπει να αποζημιωθούν πλέον από τον ΕΛΓΑ, διότι εμπίπτουν στον κανονισμό της αποζημίωσης του ΕΛΓΑ. Άρα νομίζω ότι εκείνο το οποίο πρέπει να κάνουμε - και κλείνω την πρωτολογία μου - είναι να ενσκήψουμε σε αυτό οποίο έχει συμβεί στο Ηράκλειο στην δακοκτονία, διότι κάτι έχει συμβεί εκεί στη δακοκτονία ή ενδεχομένως και στο σύνολο της Κρήτης, γιατί το ακούω σαν παράπονο και από άλλα σημεία της Κρήτης, για να δούμε τι δεν πήγε καλά στο συγκεκριμένο πρόγραμμα. Δεν είναι, όμως, πια ένα κεντρικό πρόβλημα του Υπουργείου, τουλάχιστον σε ό,τι αφορά, όπως σας είπα, στο γενικό διαδικαστικό του μέρος.
Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, αναφέρθηκα για τρία συνεχή χρονιά. Είναι τεράστιο πρόβλημα. Το παραδεχθήκατε και το παραδέχθηκε και το Υπουργείο, γιατί αναγκάστηκε φέτος να διορθώσει τα προβλήματα που τα προηγούμενα χρόνια υπήρχαν και δυστυχώς, είχαν ως αποτέλεσμα να χάσει εισόδημα ο παραγωγός, με ευθύνη αποκλειστική του Υπουργείου. Γνωρίζω πού φταίει η πολιτική θέση, αλλά δεν είναι η ανάλυση μου αυτή. Διότι έκανε ένα σημαντικό, χοντρό λάθος η προηγούμενη κυβέρνηση. Καθυστερούσε για πολλούς μήνες να μεταφέρει τις αντίστοιχες πιστώσεις προκειμένου να γίνουν οι διαγωνισμοί, προκειμένου να γίνουν οι συμβάσεις. Εγκληματικό λάθος! Άρα, λοιπόν, για τα τρία προηγούμενα χρόνια που αναφέρομαι είναι κύρια ευθύνη του Υπουργείου. Προσέξτε, όμως, μην κάνετε το λάθος να λέτε ότι το Υπουργείο είναι μόνο για την εξασφάλιση των πιστώσεων. Το κράτος και ως εκπρόσωπός του, ως υπεύθυνο όργανο, το Υπουργείο, είναι αρμόδιο για το συλλογικό πρόγραμμα της δακοκτονίας, σε όλες του τις διαστάσεις. Το ότι εκτελείται από την περιφερειακή αυτοδιοίκηση δεν σας απαλλάσσει από τις ευθύνες. Η ευθύνη είναι του Υπουργείου Αγροτικής Ανάπτυξης. Αυτό σημαίνει τι; Έχουν υπάρξει νέοι κίνδυνοι και από έντομα και από μύκητες. Πρέπει να μελετηθούν επιστημονικά. Πρέπει να αντιμετωπιστούν και το Υπουργείο το οποίο εισπράττει το τέλος της δακοκτονίας, την εισφορά υπέρ του προγράμματος δακοκτονίας - το Υπουργείο εισπράττει, δεν το εισπράττω εγώ - έχει την ευθύνη. Είναι κρατικό το πρόγραμμα. Να μελετηθεί, λοιπόν, και επιστημονικά ως προς τους νέους κινδύνους, που έχουν προκύψει και, βεβαίως, να δούμε την αποτελεσματικότητα του προγράμματος, γιατί υπάρχουν διάφορες επιστημονικές απόψεις. Όμως, αυτά δεν είναι της ώρας. Θα τα εξετάσει η επιτροπή όλα αυτά. Άρα συστήστε την επιτροπή των επιστημόνων για να δει το θέμα. Όσον αφορά στο ζήτημα της απώλειας του εισοδήματος θα ήθελα να πω τα εξής: Με συγχωρείτε πάρα πολύ, όταν ο προηγούμενος Υπουργός σε αυτή εδώ την Αίθουσα, σε ερώτηση δική μου, έχει παραδεχθεί τα λάθη και τα προβλήματα που υπήρχαν - όχι, βεβαίως, την προσωπική του ευθύνη, αλλά τη συνολική ευθύνη, το μετέφερε και αυτός γενικά και αόριστα στις περιφέρειες και αλλού - όταν έχει παραδεχθεί ότι υπάρχει απώλεια εισοδήματος σε όλη την Ελλάδα - δείτε τα περσινά στοιχεία και στη Μυτιλήνη και στην Κέρκυρα και στη Μεσσηνία και στη Λακωνία και παντού, δεν αναφέρομαι στη φετινή παραγωγή που έχουμε τα πρώτα δείγματα, δεν είναι ολοκληρωμένη η παραγωγή, αναφέρομαι στα τρία προηγούμενα χρόνια - και είπε, «συλλέγουμε τα στοιχεία για να υποβάλουμε φάκελο», ψέματα μας είπε; Μας κορόιδεψε; Εγώ ερωτηματικό βάζω. Θα πρέπει να το ψάξετε, για να δείτε εάν έχει γίνει κάτι. Και να μας πείτε εσείς εάν για αυτό το αίτιο, που είναι ευθύνη του Υπουργείου, μπορούμε να υποβάλλουμε φάκελο, να δώσουν την άδεια σε εσάς για να κάνετε αποζημιώσεις. Με συγχωρείτε, το Υπουργείο φταίει για τα τρία προηγούμενα χρόνια, η κυβέρνηση, το κράτος συνολικά. Άρα το κράτος απέναντι στον ελαιοπαραγωγό δεν έχει καμία ευθύνη, δεν έχει καμμία υποχρέωση αποζημίωσης αφού έσφαλε; Το αν θα το χρεώσουν μετά, ως κράτος, σε κάποιους υπεύθυνους, αυτό είναι ένα άλλο ζήτημα. Το κράτος έσφαλε και θα πρέπει να ζητηθεί η έγκριση από την Ευρωπαϊκή Ένωση για να αποζημιώσει τους ελαιοπαραγωγούς. Αυτή θα ήταν μία τίμια συμπεριφορά του κράτους έναντι των ανθρώπων από τους οποίους εισπράττει εισφορά δακοκτονίας. Άλλως, με ποια εμπιστοσύνη θα πληρώνει εισφορά δακοκτονίας; Είμαι πολύ σαφής, κύριε Υπουργέ, διότι νομίζω ότι αυτό είναι ένα σημείο που πρέπει όλοι μας να το προσέξουμε, για να υπάρχει, επιτέλους, μία συνέπεια του κράτους απέναντι στους παραγωγούς. Άρα θα πρέπει να συγκροτηθεί επιστημονική επιτροπή για τη μελέτη του θέματος που έχει να κάνει με τη δακοκτονία, με το γλοιοσπόριο, με τους νέους κινδύνους. Βεβαίως, το θέμα των αποζημιώσεων και του φακέλου που πρέπει να υποβληθεί στην Ευρωπαϊκή Ένωση, έχει μία πρωτοτυπία. Για πρώτη φορά το κράτος θα πει στην Ευρωπαϊκή Ένωση, «παιδιά έσφαλα και ζητώ την άδειά σας για να μη θεωρηθούν κρατικές ενισχύσεις και να αποζημιώσουν τους ανθρώπους». Το τρίτο και τελευταίο θέμα είναι το εξής: Οι ζημιές είναι πάρα πολύ μεγάλες και θα πρέπει να τις δούμε. Τώρα, ειδικά για το Ηράκλειο μπορεί να έχουμε παραπάνω ζημιά. Να είστε σίγουροι ότι και στα Χανιά είναι χαμόστρωμα, που λέμε, οι ελιές, αλλά εδώ έχουμε τώρα ένα άλλο πρόβλημα. Το χαλάζι έριξε όλη την παραγωγή κάτω. Έχει καταστραφεί τελείως η ελαιοπαραγωγή λόγω του χαλαζιού. Άρα έχουμε απώλεια εισοδήματος ηρτημένης παραγωγής - αντικείμενο ΕΛΓΑ πλέον - λόγω ακραίων καιρικών φαινομένων, που είναι το χαλάζι. Το ξεχωρίζω, γιατί είναι διαφορετικό θέμα και μπορεί να αντιμετωπιστεί μέσω του ΕΛΓΑ. Ευχαριστώ και για την ανταπόκριση, κύριε Υπουργέ, αλλά θα πρέπει να δείτε και το φάκελο, για να δούμε αν υπάρχει κάτι.
Πριν δώσω τον λόγο στον Υπουργό για τη δευτερολογία του, επιτρέψτε μου μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί τους από το 1ο Πειραματικό Γυμνάσιο Αθήνας. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Κύριε Υπουργέ, έχετε τον λόγο για τη δευτερολογία σας.
Κύριε συνάδελφε, να τα διευκρινίσουμε. Δέχομαι την ευθύνη τού να ανοίξει μία συζήτηση για το αν ο τρόπος με τον οποίο είναι οργανωμένο το πρόγραμμα δακοκτονίας, είναι ικανοποιητικός ή όχι και αν πρέπει να το αναδιοργανώσουμε με διαφορετική βάση. Αυτήν τη συζήτηση μπορούμε να την ανοίξουμε. Όμως, κύριε συνάδελφε, λέω το εξής στη σκέψη αυτή. Λέω ότι αυτό θα ήταν πιο πειστικό και θα μπορούσαμε να ανοίξουμε μία ευρύτερη συζήτηση για αυτό, εάν εξακολουθούσε να εμφανίζεται το πρόβλημα, το οποίο πράγματι εμφανίστηκε το 2018. Εγώ δεν έχω αυτή την εικόνα. Άρα φέτος το πρόγραμμα φαίνεται ότι λειτούργησε. Εν πολλοίς, ξαναλέω. Μπορεί να έχουμε αστοχίες εδώ κι εκεί, αλλά εν πολλοίς φαίνεται ότι το πρόγραμμα λειτούργησε. Εγώ δεν μπορώ να μπω σε μία διαδικασία αναστοχασμού και σκέψης ενός προγράμματος, το οποίο, πάντως, μετά από τις παρεμβάσεις που έγιναν, τα πράγματα φαίνεται ότι τώρα προχωράνε κανονικά. Ειδικά για τη χρονιά, πια, του 2020 εγώ ήδη έχω υπογράψει τη σύμβαση για την προμήθεια. Άρα προχωράνε. Ελπίζουμε να καταφέρουμε να σηκώσουμε τον καινούργιο διαγωνισμό μέσα στον χρόνο, ενδεχομένως μέχρι τα τέλη του χρόνου, πάντως στις αρχές Ιανουαρίου. Άρα από πλευράς Υπουργείου η διαδικασία κινείται κανονικά. Επαναλαμβάνω ότι αν υπάρχουν εξειδικευμένες αστοχίες στις περιφέρειες - εγώ δεν έχω μία γενική εικόνα αστοχίας φέτος - μπορεί να υπάρχουν ειδικά ζητήματα. Μου λέτε τι έγινε τα τρία προηγούμενα χρόνια. Κοιτάξτε, όσον αφορά στο ζήτημα του φακέλου, αντιλαμβάνεστε - υποθέτω - ότι πρέπει να βρούμε κι ένα νομικό πλαίσιο για να κατατεθεί ένας φάκελος και να ζητήσουμε ειδικές αποζημιώσεως. Επειδή προφανώς αυτή η αστοχία δεν εντάσσεται στον ΕΛΓΑ, να εξεταστεί κατά πόσο μπορεί να μπει στα ΠΣΕΑ. Εκεί, όμως, προϋποθέτει την ύπαρξη κάποιας καταστροφής λόγω καιρικών συνθηκών, που δεν καλύπτεται από τον ΕΛΓΑ ή, από κει και πέρα, να δούμε αν υπάρχουν άλλα νομικά εργαλεία για να καλυφθεί το ζήτημα αυτό. Τέλος, όσον αφορά στο θέμα της επιτροπής, πρέπει να σας πω ότι ανεξαρτήτως του αν πρέπει ή δεν πρέπει να γίνει - θα το εξετάσω εγώ, δεν ξέρω αν οι επιτροπές είναι πάντα ο κατάλληλος τρόπος για να λύνουμε τα θέματα - υπάρχει ήδη πρόγραμμα, το οποίο «τρέχει» ο ΕΛΓΟ «ΔΗΜΗΤΡΑ», με προϋπολογισμό 144.000 ευρώ, που εξετάζει - και, μάλιστα, εφαρμόζει συγκεκριμένες πρακτικές, σε συγκεκριμένες περιοχές, ανάμεσα στις οποίες είναι το Ηράκλειο, το Ρέθυμνο, τα Χανιά, το Λασίθι, η Τριφυλία, η Φωκίδα, η Σάμος και η Μυτιλήνη - και παρακολουθεί το ζήτημα της προστασίας και του προγράμματος δακοκτονίας. Συγκεκριμένα, υπάρχει παρακολούθηση των τρακτέρ που εφαρμόζουν τους δολωματικούς ψεκασμούς, υπάρχει αποθήκευση σε βάση δεδομένων και διαχείριση όλων των γεωχωρικών και περιγραφικών δεδομένων για κάθε πιλοτική περιοχή. Επίσης, εξετάζεται το ζήτημα της βελτιστοποίησης και αξιολόγησης νέας ηλεκτρονικής παγίδας, όπου η καταμέτρηση του δάκου θα γίνεται αυτόματα μέσω συστήματος επεξεργασίας εικόνας. Υπάρχει παρακολούθηση ανθεκτικότητας του δάκου στο εφαρμοζόμενα φυτοπροστατευτικά προϊόντα με τη χρήση σύγχρονων διαγνωστικών εργαλείων, βιοδοκιμές και μοριακά τεστ. Γίνεται αναβάθμιση και επικαιροποίηση του «Γάλανθου», ενός συστήματος πληροφορικής που αποσκοπεί στη στήριξη και βελτίωση της χημικής καταπολέμησης εντόμων, ζιζανίων και φυτοπαθογόνων μικροοργανισμών. Το λέω αυτό, γιατί αυτό το πιλοτικό σύστημα στην πραγματικότητα εκείνο που ερευνά είναι να δει αν στη δακοκτονία υπάρχουν ειδικά ζητήματα και προβλήματα, τα οποία θα πρέπει να αντιμετωπιστούν. Για τα θέματα των αποζημιώσεων λόγω καταστροφών στην Κρήτη, αλλά και αλλού, προφανώς εκείνο το οποίο θα κάνουμε είναι ότι θα δώσω εγώ τώρα εντολή να προχωρήσουν άμεσα οι διαπιστώσεις των ζημιών, για να δούμε πόσο καλύτερα μπορούμε να αντιμετωπίσουμε το θέμα αυτό.
Ευχαριστούμε. Συνεχίζουμε με την τέταρτη με αριθμό 203/12-112019 επίκαιρη ερώτηση δεύτερου κύκλου του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών με θέμα: «Διακοπή χρηματοδότησης του Δήμου Πετρούπολης». Θα απαντήσει ο Υφυπουργός Εσωτερικών κ. Θεόδωρος Λιβάνιος. Κύριε Αρσένη, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υφυπουργέ, το θέμα προέκυψε όταν διακόπηκε ξαφνικά η χρηματοδότηση του Δήμου Πετρούπολης. Είναι μία απόφαση του Υπουργείου Οικονομικών, αλλά υλοποιείται από το Υπουργείο Εσωτερικών. Από το Τμήμα Επιχορηγήσεων Τοπικής Αυτοδιοίκησης των ΟΤΑ. Στην ουσία, ένας δήμος με πολλές ιδιαιτερότητες και πολλά σημαντικά προβλήματα έμεινε χωρίς χρηματοδότηση, ακριβώς επειδή δεν είχε ανοιχτεί ο λογαριασμός στην Τράπεζα της Ελλάδας, όπως προέβλεπε ο σχετικός νόμος, να γίνει μέχρι την 1η Οκτώβρη του χρόνου αυτού. Ο λογαριασμός έχει πλέον ανοιχτεί. Αυτό που θέλουμε είναι να ζητήσετε από το Τμήμα Επιχορηγήσεων ΟΤΑ να αποκατασταθεί πλήρως η χρηματοδοτική ροή, δηλαδή και τα ποσά που είχαν παρακρατηθεί στο παρελθόν να συμπληρωθούν και να μπουν σε αυτόν τον λογαριασμό. Όμως προκύπτει και ένα άλλο κεντρικό ζήτημα. Έχουμε έναν δήμο με πολύ ιδιαίτερα χαρακτηριστικά, γιατί έχει - θα λέγαμε - αναλογία νεανικού πληθυσμού προς τον συνολικό πληθυσμό ανάλογη μουσουλμανικών χωρών. Αυτό, δηλαδή, που εν πολλοίς θα θέλαμε να έχει η Ελλάδα για να αντιμετωπίσει το δημογραφικό, το έχουμε στον Δήμο Πετρούπολης. Έχουμε πάρα πολύ μεγάλο ποσοστό μαθητών. Ίσως ένας στους τρεις κατοίκους να είναι μαθητής. Αυτό σημαίνει για έναν δήμο, ο οποίος έχει οικονομικά προβλήματα τεράστιες ανάγκες χρηματοδότησης, όσον αφορά τις υποδομές παιδείας, πολιτισμού και αθλητισμού. Οπότε πρέπει και απέναντι στο δημογραφικό, το οποίο δεν ευθύνη του Υπουργείου σας - αλλά τα θέματα χρηματοδότησης των ΟΤΑ για αυτές τις δράσεις αυτές είναι - πραγματικά να δούμε κάποιο ειδικό πλαίσιο χρηματοδότησης των δήμων με αυτές τις ιδιαιτερότητες. Ακούω να λένε ότι υπάρχουν και άλλοι δήμοι που έχουν μεγάλο ποσοστό πληθυσμού μεγάλης ηλικίας, κάτι το οποίο δημιουργεί ανάγκες. Ισχύει αυτό. Οι ανάγκες, όμως, αυτές κυρίως καλύπτονται από το Εθνικό Σύστημα Υγείας. Εδώ, έχουμε ανάγκες του νεανικού πληθυσμού που καλύπτονται από την πάγια χρηματοδότηση των ΟΤΑ. Οπότε είναι θέμα του Υπουργείο σας. Ευχαριστώ πολύ.
Τον λόγο έχει ο κύριος Υπουργός για την πρωτολογία του.
Ευχαριστώ, κύριε Πρόεδρε. Αγαπητέ, κύριε Αρσένη, χαίρομαι πολύ για την ερώτηση που κάνατε, ιδίως για το δεύτερο σκέλος, γιατί είναι ένα πάρα πολύ σημαντικό θέμα και είναι πάρα πολύ ψηλά στην κυβερνητική ατζέντα το δημογραφικό πρόβλημα. Ειδικά o Δήμος Πετρούπολης, πράγματι έχει αναλογία, η οποία είναι πάρα πολύ καλή, σε σχέση με την υπόλοιπη χώρα. Αυτό όχι μόνο πρέπει να διατηρηθεί, αλλά - θα έλεγα - και να βελτιώθηκε ακόμα περισσότερο αυτός ο δείκτης. Για να γίνει αυτό, χρειάζεται μια σειρά στοχευμένων δράσεων που έχουν να κάνουν κυρίως με τη χρηματοδότηση δράσεων, υποδομών, οι οποίες είναι κυρίως για τη νέα γενιά. Σε αυτά που αναφέρατε, πράγματι, είναι ο τομέας πολιτισμού, ο τομέας αθλητισμού, είναι - θα έλεγα - οι παιδικοί σταθμοί, όπου είναι πάρα πολύ βασικό στοιχείο, ιδίως για τις εργαζόμενες μητέρες, οι οποίες θέλουν ένα κίνητρο για να προχωρήσουν και να δημιουργήσουν οικογένεια ή να αυξήσουν οικογένεια. Θα έλεγα, επίσης, ότι είναι οι σχολικές μονάδες, οι οποίες πρέπει να είναι κατάλληλα διαμορφωμένες, ώστε να μπορούν να υποδεχθούν και τον αυξημένο αριθμό παιδιών, αλλά και να είναι και σύγχρονες και περιβαλλοντολογικά προσαρμοσμένες στις νέες ανάγκες και να έχουν γενικά μία δυνατότητα να υποδεχτούν τα παραπάνω παιδιά. Στο πλαίσιο αυτό, λοιπόν, υπάρχει μία σειρά δράσεων από το Υπουργείο Εσωτερικών. Κατά καιρούς έχουν γίνει διάφορα προγράμματα - υπενθυμίζω τον «ΘΗΣΕΑ», τον «ΦΙΛΟΔΗΜΟ Ι», τον «ΦΙΛΟΔΗΜΟ ΙΙ» - τα οποία προχώρησαν προς αυτή την κατεύθυνση. Βελτιώθηκε ένας αριθμός σχολικών μονάδων. Δημιουργήθηκαν κάποιες πολιτιστικές υποδομές. Η πολιτική ηγεσία, λοιπόν, του Υπουργείου Εσωτερικών από το νέο έτος ξεκινάει ένα νέο χρηματοδοτικό πρόγραμμα, όπου ο κεντρικός του άξονας θα είναι οι αναπτυξιακές προοπτικές ενός δήμου και ιδίως, η βελτίωση των χώρων των σχολείων. Υπενθυμίζω ότι υπάρχει και το θέμα της δίχρονης πλέον υποχρεωτικής προσχολικής εκπαίδευσης, οπότε σε όλη την Ελλάδα πρέπει να υπάρχουν και κατάλληλες δομές για να φιλοξενηθούν τα τετράχρονα, τα οποία πλέον είναι υποχρεωμένα να πηγαίνουν στο νηπιαγωγείο. Και φυσικά, έχουμε στόχο να αναβαθμιστούν οι πολιτιστικοί και αθλητικοί χώροι, διότι η νέα γενιά θέλει και την άθληση ως βασικό τομέα για την καλλιέργεια της αγωγής τους. Βεβαίως, άμεσα, σε λίγο καιρό θα εξειδικευτούν αυτές οι δράσεις με προσκλήσεις, οι οποίες θα διατεθούν. Προφανώς, στις προσκλήσεις ένα κριτήριο θα είναι ο αριθμός των ωφελούμενων, σε σχέση και με τον συνολικό πληθυσμό. Και σε αυτό, δήμοι, όπως είναι ο Δήμος Πετρούπολης, θα έχουν - αν θέλετε - καλύτερη μοριοδότηση στην αξιολόγηση των προσφορών. Το πρώτο θέμα είναι θέμα του Υπουργείου Οικονομικών. Το Υπουργείο Οικονομικών έχει την κατανομή των πόρων σε όλους τους φορείς της Γενικής Κυβέρνησης. Δεν ήταν τόσο ξαφνικό, επιτρέψτε μου να σας πω. Τον Γενάρη ξεκίνησε η υποχρέωση να ανοίξουν λογαριασμό. Δόθηκε μία παράταση μέχρι την 1η Ιουλίου, αν δεν κάνω λάθος. Αμέσως μετά, επειδή ήταν και η προεκλογική περίοδος, δόθηκε μία περαιτέρω παράταση μέχρι την 1η Οκτωβρίου, προκειμένου να εγκατασταθούν οι νέες δημοτικές αρχές. Είναι ευχάριστο ότι ο Δήμος Πετρούπολης προχώρησε και έχει ανοιχτεί ο λογαριασμός. Προφανώς, με το που έρθει ενημέρωση του Υπουργείο Εσωτερικών, άμεσα θα γίνει η καταβολή των χρημάτων των ΚΑΠ, προκειμένου να μην υπάρχει κανένα πρόβλημα στην λειτουργία του. Σας ευχαριστώ πολύ.
Κύριε Αρσένη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Χαίρομαι πολύ για τη δέσμευσή σας για την άμεση αποδέσμευση των χρημάτων μόλις ενημερωθείτε για το άνοιγμα του λογαριασμού. Αυτό είναι πολύ κρίσιμο, ιδιαίτερα για τον Δήμο Πετρούπολης που έχει και αυτές τις ιδιαίτερες χρηματοδοτικές ανάγκες λόγω του νεανικού πληθυσμού. Ήταν πολύ ενδιαφέρουσα και η δέσμευση σας, όσον αφορά τη το νέο χρηματοδοτικό πλαίσιο για τις υποδομές αθλητισμού, πολιτισμού και παιδείας. Πραγματικά, είναι πολύ σημαντικό να υπάρχει ένα τέτοιο πλαίσιο. Αξίζει, όμως, να μελετήσουμε τι μπορούμε να κάνουμε για ένα δημογραφικό πρόβλημα, το οποίο είναι διατομεακό και δεν χωρίζεται σε Υπουργεία. Προφανώς, το Υπουργείο Εσωτερικών έχει ένα πολύ μεγάλο ρόλο να παίξει στην ενίσχυση των δήμων. Ίσως πρέπει να δούμε και το κομμάτι της απευθείας επιχορήγησης των δήμων, προφανώς και σε συνεργασία με το Υπουργείο Οικονομικών, διότι η επιχορήγηση αυτή καλύπτει πάγιες ανάγκες. Το πρόγραμμα που ανακοινώσατε θα καλύψει τις επενδύσεις σε νέες υποδομές, ίσως και έναν εκσυγχρονισμό υποδομών. Υπάρχουν, όμως, πάγιες ανάγκες για τη λειτουργία αυτών των υποδομών, οι οποίες στη συγκεκριμένη περίπτωση είναι αυξημένες. Οπότε πρέπει να δούμε λίγο με μία δημιουργική ανοιχτή λογική, πώς μπορούμε να βοηθήσουμε αυτούς τους δήμους. Μπορεί αντίστοιχα να υπάρχουν προβλήματα και σε δήμους που έχουν μικρό νεανικό πληθυσμό και θέλουμε να τους ενισχύσουμε για άλλο λόγο. Στην περίπτωση, όμως, εδώ, που έχουμε τον ενισχυμένο νεανικό πληθυσμό που θα θέλαμε, πώς μπορούμε να ενισχύσουμε αυτούς τους δήμους, ώστε να μπορέσει να δώσει τις αντίστοιχες υπηρεσίες ισότιμες με οποιονδήποτε άλλο δήμο σε αυτούς τους νέους συμπολίτες μας; Χρειάζεται, δηλαδή, εδώ το Υπουργείο να δει λίγο πιο ανοιχτά και το κομμάτι της κεντρικής επιχορήγησης, δηλαδή ο αλγόριθμος ο οποίος υπολογίζει την επιχορήγηση κάθε δήμου, να συμπεριλαμβάνει το κομμάτι της νεανικότητας. Θεωρώ ότι αυτό είναι πάρα πολύ σημαντικό. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Όσον αφορά την πάγια χρηματοδότηση - και μιλάμε για τους κεντρικούς αυτοτελείς πόρους - είχα πει και πρόσφατα σε μία ομιλία στην Ολομέλεια ότι πρέπει να πάμε σε ένα σύστημα, το οποίο να απεικονίζει τις πραγματικές λειτουργικές ανάγκες των δήμων και με βάση μία συγκεκριμένη δέσμη κριτηρίων, τα οποία θα καταλήγουν σε ένα τελικό ποσό. Είχα πει επίσης ότι στον «ΚΛΕΙΣΘΕΝΗ» υπήρχε ένα θετικό βήμα, όσον αφορά τα κριτήρια. Δυστυχώς, όμως, για τα περισσότερα από αυτά δεν υπήρχαν πραγματικά στοιχεία για να υπολογιστούν. Κυρίως, όσον αφορά, για παράδειγμα, το οδικό δίκτυο που έχουν τα χιλιόμετρα, μέχρι τους αγροτικούς δρόμους, μέχρι το ποσοστό της ανεργίας, μέχρι το ποσοστό συμμετοχής του ΑΕΠ της χώρας. Πρόκειται για μία σειρά παραγόντων, οι οποίοι πρέπει να υπολογίζονται. Εκεί, λοιπόν, είπαμε ότι το Υπουργείο θα εξετάσει την εφαρμογή πλέον των κριτηρίων από το 2021, προκειμένου να καταλήξουμε σε ένα σύστημα, το οποίο θα είναι και δίκαιο για όλους τους δήμους, αλλά θα δίνει και αναπτυξιακές προοπτικές, στο πλαίσιο βέβαια της δημοσιονομικής πολιτικής που υπάρχει. Όσον αφορά, πράγματι, το δημογραφικό, μπορώ να σας πω - καθώς και ο παριστάμενος Υπουργός ο κ. Μηταράκης - ότι είναι το νούμερο ένα πρόβλημα της χώρας αυτήν τη στιγμή, διότι από αυτό εξαρτάται μία σειρά λόγων. Υπάρχουν εθνικοί λόγοι. Υπάρχουν λόγοι οικονομικοί. Υπάρχουν λόγοι συνταξιοδοτικοί. Η πυραμίδα έχει αντιστραφεί πλέον. Οι ηλικιωμένοι είναι περισσότεροι από τους νέους ανθρώπους. Οι γεννήσεις είναι πολύ λιγότερες σε σχέση με τους θανάτους. Αυτό αντιλαμβάνεστε τι πρόβλημα μπορεί να δημιουργήσει και στο ασφαλιστικό σύστημα και στη γήρανση του πληθυσμού και στη συνεχή μείωση του ενεργού πληθυσμού, του πληθυσμού που εργάζεται και καταβάλλει και περισσότερες εισφορές, σε σχέση με τους συνταξιούχους, προφανώς. Όποτε χρειάζεται η εξειδικευμένη και δημογραφική πολιτική, η οποία είναι ψηλά στις προτεραιότητες της Κυβέρνησης. Ενδεικτικά, αναφέρω το επίδομα παιδιού των 2000 ευρώ, το οποίο θα καταβάλλεται από το νέο έτος, τη δέσμευση του Πρωθυπουργού για κανένα παιδί εκτός παιδικού σταθμού, για το οποίο δουλεύουμε πάρα πολύ, προκειμένου από το νέο σχολικό έτος που αρχίζει το φθινόπωρο του 2020 να υλοποιηθεί στο 100%. Πρόκειται για μία σειρά δράσεων, οι οποίες είναι πάρα πολύ σημαντικές, προκειμένου να δώσουν κίνητρο στα νέα ζευγάρια, ιδίως, να δημιουργήσουν οικογένεια και να κάνουν παιδιά. Σας ευχαριστώ πολύ.
Κι εμείς ευχαριστούμε τον κύριο Υπουργό. Στη συνέχεια θα συζητηθεί η τρίτη με αριθμό 211/12-11-2019 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εργασίας και Κοινωνικών Υποθέσεων, με θέμα: «Απολύσεις πέντε εργαζομένων από τον όμιλο «ΣΕΛΟΝΤΑ Ιχθυοτροφεία ΑΕΓΕ». Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης (Νότης) Μηταράκης. Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Πολύ πρόσφατα ο όμιλος «ΣΕΛΟΝΤΑ» - και πιο συγκεκριμένα η μονάδα του συσκευαστηρίου που έχει στη Νέα Επίδαυρο Αργολίδας - προχώρησε σε πέντε απολύσεις, πέντε άδικες και παράνομες, κατά τη γνώμη του ΚΚΕ, απολύσεις. Μάλιστα, αυτές οι απολύσεις ήρθαν αμέσως μετά από τις εκλογές για την Επιτροπή Υγιεινής και Ασφάλειας. Στην αρχή, απολύθηκαν τέσσερις εργαζόμενοι. Μία εργαζόμενη από τους τέσσερις συμμετείχε στο ψηφοδέλτιο για την εκλογή της Επιτροπής Υγιεινής και Ασφάλειας. Ακολούθησε και η πέμπτη απόλυση του συνδικαλιστή, ο οποίος είναι εκλεγμένος στο κλαδικό Σωματείο Τροφίμων Και Ποτών του Νομού Αργολίδας, γιατί ακριβώς υπερασπίστηκε τους απολυμένους και απαίτησε από την εργοδοσία να τους επαναπροσλάβει. Βεβαίως αυτή η δίωξη απέναντι στον συνδικαλιστή κρατάει χρόνια στο συγκεκριμένο συσκευαστήριο. Ήδη από τον Μάρτη έχει ξεκινήσει μία επίθεση στοχοποίησής του. Είναι φανερό ότι όλη αυτή η διαδικασία ξεκινάει από την επιμονή της εργοδοσίας να βάλει στον γύψο οποιεσδήποτε κινήσεις, οποιαδήποτε συνδικαλιστική δραστηριότητα, να τρομοκρατήσει τους εργαζόμενους τρομοκρατημένη η ίδια από τη δραστηριότητα που έχει αναπτυχθεί από το Συνδικάτο Τροφίμων και Ποτών ιδιαίτερα για τεράστια προβλήματα τα οποία υπάρχουν στη μονάδα και αφορούν τις συνθήκες υγιεινής και ασφάλειας των εργαζόμενων πέρα από τα υπόλοιπα ζητήματα της εντατικοποίησης της εργασίας. Και μάλιστα το πρόσχημα της εταιρείας για να προχωρήσει σε απολύσεις είναι ότι έχουν μειωθεί οι δουλείες της. Όμως την ίδια στιγμή στη συγκεκριμένη μονάδα, για να καλύψει τις ανάγκες του συσκευαστηρίου, δανείζεται εργαζόμενους από άλλες μονάδες που έχει στην περιοχή, την ίδια στιγμή χρησιμοποιεί εργολάβο, για να καλύψει τις ανάγκες του συγκεκριμένου συσκευαστηρίου. Άρα λοιπόν, όλα αυτά αποδεικνύουν ότι είναι έωλοι οι ισχυρισμοί της εργοδοσίας, ότι πρόκειται για τρομοκρατικές απολύσεις, οι οποίες πρέπει να παρθούν πίσω. Και ταυτόχρονα οι ελεγκτικοί μηχανισμοί του Υπουργείου πρέπει να επιβάλουν τα όποια στοιχειώδη δικαιώματα έχουν απομείνει στους εργαζόμενους και για τη συνδικαλιστική δραστηριότητα, αλλά απάνω απ' όλα για τις συνθήκες εργασίας στο συγκεκριμένο συσκευαστήριο.
Κύριε Υπουργέ, έχετε τον λόγο.
Ευχαριστώ, κύριε πρόεδρε. Κυρίες και κύριοι συνάδελφοι, είναι δύσκολο να συζητάμε στην Ολομέλεια της Βουλής πολύ συγκεκριμένες υποθέσεις για τις οποίες πιθανότατα να μην γνωρίζουμε τα πραγματικά περιστατικά. Σας άκουσα με προσοχή, αυτά που εκθέσατε για το συγκεκριμένο περιστατικό. Αν δούμε το πλαίσιο είναι δεδομένο ότι στη χώρα μας κατ' αρχάς προστατεύεται η συνδικαλιστική ελευθερία. Υπάρχει το άρθρο 28 του Συντάγματος, υπάρχει ο ν.1264/1982, όπως ισχύει σήμερα. Η Κυβέρνηση με τον πρόσφατο αναπτυξιακό νόμο προέβη σε ρυθμίσεις που ενισχύουν τον συνδικαλισμό, ενισχύσουν τον τρόπο λειτουργίας των συνδικάτων στη χώρα μας. Και με το μητρώο δημιουργείται και μία καλύτερη διαφάνεια στο ποια είναι τα εν ενεργεία συνδικαλιστικά σωματεία και κατά συνέπεια υπάρχει η δυνατότητα και στην πολιτεία και στους εργοδότες να έχουν μία πιο καθαρή εικόνα για το ποιοι νομιμοποιούνται από τις διατάξεις περί συνδικαλιστικής ελευθερίας. Η συγκεκριμένη εταιρεία που αναφέρετε, η «ΣΕΛΟΝΤΑ», απ' ό,τι γνωρίζουμε έχει χίλιους διακόσιους εργαζόμενους. Αντιμετώπισε μεγάλες δυσκολίες τα προηγούμενα χρόνια, μεγάλες ζημιές, μεγάλες δανειακές υποχρεώσεις, διατηρεί χίλιες διακόσιες θέσεις εργασίας και απ' ό,τι έχουμε πληροφορηθεί είναι και ενήμερη απέναντι στους εργαζόμενους. Παρά τις ζημιές καταβάλλει κανονικά τα δεδουλευμένα, όπως είναι υποχρεωμένη κάθε επιχείρηση να κάνει στη χώρα μας. Γιατί τελικά προέβη η εταιρεία στην απόλυση πέντε εργαζόμενων από τους χίλιους διακόσιους; Είναι κάτι το οποίο το Υπουργείο θα δει στο πλαίσιο των προγραμματισμένων επαφών που υπάρχουν βάσει της κείμενης νομοθεσίας. Το αν υπήρχαν καταγγελίες εις βάρος του συγκεκριμένου εργαζόμενου για θέματα που δεν σχετίζονται με τη συνδικαλιστική του δράση είναι κάτι το οποίο ακόμα δεν γνωρίζουμε. Δεν υπάρχει κάποιο στοιχείο που να μας δείχνει τη σύνδεση της απόλυσης με τη συνδικαλιστική του δράση. Δεν γνωρίζω κατ' αρχάς αν ο συγκεκριμένος εργαζόμενος είναι πράγματι εκλεγμένος, από ποια διαδικασία και πότε, σε ποιο πρωτοβάθμιο ή δευτεροβάθμιο συνδικαλιστικό όργανο. Γνωρίζουμε πάντως ότι στο συγκεκριμένο συσκευαστήριο δεν υπάρχει πρωτοβάθμια συνδικαλιστική οργάνωση από την οποία να έχει εκλεγεί ο συγκεκριμένος, άρα είναι θέματα που πρέπει να δούμε. Απ' ό,τι, λοιπόν, ενημερώνομαι το αρμόδιο τμήμα ΣΕΠΕ Αργολίδας ενημέρωσε το Υπουργείο μας στις 29 Οκτωβρίου 2019. Η τοπική υπηρεσία κάλεσε άμεσα την επιχείρηση και το Συνδικάτο να προσέλθουν στα γραφεία της, μία συνάντηση η οποία αρχικά είχε προγραμματιστεί για χθες. Ο συγκεκριμένος εργαζόμενος της επιχείρησης κατέθεσε την 1η Νοεμβρίου αίτηση για διενέργεια εργατικής διαφοράς με θέμα την απόλυσή του - επικαλείται ο ίδιος και έχει κάθε δικαίωμα να το κάνει συνδικαλιστική δράση - η οποία επίσης είχε ορισθεί για χθες. Μας ζητήθηκε μία αναβολή της διαδικασίας και θα συνεχισθεί στις 20-11-2019.
Τον λόγο έχει ο κ. Καραθανασόπουλος.
Με προκαλείτε, κύριε Υπουργέ, να σας αναφέρω ως Υπουργό της εργοδοσίας και όχι Υπουργό Εργασίας. Και το λέω αυτό γιατί ήσασταν πάρα πολύ συγκεκριμένος στις κατηγορίες τις οποίες εκτοξεύει η εργοδοσία και πολύ αόριστα και γενικά και αμφίβολα αν έχει συνδικαλιστική ιδιότητα ο συγκεκριμένος εργαζόμενος. Έχετε υιοθετήσει πλήρως την ατζέντα και το λεξιλόγιο της εργοδοσίας και αυτό είναι πρόβλημα. Αυτό είναι το βασικό πρόβλημα. Την ίδια στιγμή που εσείς ο ίδιος αντιφάσκετε όταν λέτε ότι η Επιθεώρηση Εργασίας, το ΣΕΠΕ, στον Νομό Αργολίδας κάλεσε και το κλαδικό σωματείο, το οποίο εσείς δεν γνωρίζετε αν υπάρχει, πώς εκλέγεται τι γίνεται. Λες και το πρωτοδικείο εκεί στο οποίο γίνονται οι εκλογές και είναι κατοχυρωμένο το κλαδικό συνδικάτο κινείται με άλλες λογικές και διαδικασίες. Άλλα αυτή είναι η αντεργατική και αντισυνδικαλιστική πολιτική την οποία η Κυβέρνηση επέβαλε με το πρόσφατο πολυνομοσχέδιο για την ανάπτυξη, όπως το επικαλείται. Δηλαδή η ηλεκτρονική καταγραφή και ο έλεγχος από το κράτος και την εργοδοσία των συνδικάτων και των συνδικαλιστών. Δηλαδή για να είναι κάποιος συνδικαλιστής πρέπει να έχει τη βούλα του κράτους, την άδεια της εργοδοσίας. Αυτό μας λέτε επί της ουσίας. Άρα δεν είναι τυχαίο ότι η εργοδοσία εκεί στην περιοχή, στη «ΣΕΛΟΝΤΑ», έχει πάρει τόσον αέρα στα μυαλά της γιατί ακριβώς αυτό που θέλει να τσακίσει είναι το συνδικαλιστικό κίνημα. Γι' αυτό ακριβώς και δεν υπάρχει πρωτοβάθμιο σωματείο, φοβούμενοι ότι θα μπορούσε να στηθεί εργοστασιακό σωματείο. Αυτό ήθελε να αποτρέψει. Την ίδια στιγμή υπάρχουν τεράστιες καταγγελίες για τις συνθήκες εργασίας, για τις συνθήκες υγιεινής και ασφάλειας. Δεν είχαν πόσιμο νερό και κουβαλούσαν το νερό από το σπίτι τους. Δεν τους παρείχε μέσα ατομικής προστασίας η εταιρεία για να μπορούν να κάνουν σε ένα ιδιαίτερα ανθυγιεινό χώρο, όπως είναι οι ιχθυοκαλλιέργειες και ιδιαίτερα τα συσκευαστήρια, τη δουλειά τους. Και ποιους απολύει; Τους πρωτοπόρους εργαζόμενους, αυτούς οι οποίοι είναι συνδικαλιστές, οι οποίοι συμμετέχουν στις κινητοποιήσεις, αυτούς οι οποίοι διεκδικούν και απαιτούν. Βεβαίως ψάχνει διάφορα προσχήματα, προβοκατόρικα προσπαθώντας ακριβώς να δημιουργήσει τέτοιες καταστάσεις μέσα από τα μαντρόσκυλά της δημιουργώντας εντάσεις. Όμως εδώ είναι πολύ συγκεκριμένα τα ζητήματα, κύριε Υπουργέ. Και η συνδικαλιστική ιδιότητα δεν αμφισβητείται του συγκεκριμένου και για συνδικαλιστικούς λόγους απολύθηκε γιατί διαμαρτυρήθηκε για την απόλυση τεσσάρων συναδέλφων. Εδώ δεν υπάρχει κανένας λόγος ότι δεν υπάρχουν δουλειές. Ο εργολάβος λειτουργεί κανονικά. Ο δανεισμός εργαζόμενων γίνεται. Άρα, λοιπόν, ποια είναι η αιτία που απολυθήκαν οι συγκεκριμένοι - και μάλιστα η μία από τους τέσσερις που απολύθηκε θα βγει τον Μάρτη στη σύνταξη - αν δεν είναι ζήτημα τρομοκράτησης, αν δεν είναι ζήτημα απόλυσης των πιο πρωτοπόρων εργαζόμενων από τα συγκεκριμένο συσκευαστήριο; Αλλά, προσέξτε, θα τους γυρίσει μπούμερανγκ. Ο λαός λέει ότι έχει δύο άκρες το ραβδί. Ας το προσέξουν μερικοί.
Τον λόγο έχει ο κύριος Υπουργός.
Υπάρχει ένα απόφθεγμα, κύριε συνάδελφε, που λέει «μηδενί δίκην δικάσεις πριν αμφοίν μύθον ακούσεις». Στη δική σας τοποθέτηση ήσασταν πάρα πολύ υποκειμενικός. Έχετε δικάσει την υπόθεση, έχετε μία τελική απόφαση, έχετε αποφασίσει. Εγώ ήμουν πάρα πολύ αντικειμενικός. Δεν πήρα τη θέση κανενός. Λέω ότι υπάρχει μία συγκεκριμένη εργατική διαφορά. Σε αυτό συμφωνούμε. Το ΣΕΠΕ έχει ήδη επιληφθεί άρα το Υπουργείο Εργασίας έχει κινηθεί ορθά και νόμιμα και την 20η Νοεμβρίου θα υπάρξει η συζήτηση της υποθέσεις. Εσείς λέτε ότι ο συγκεκριμένος υπάλληλος είναι εκλεγμένος συνδικαλιστής και απελύθη λόγω της συνδικαλιστικής του δράσης. Δεν σας αμφισβητώ. Και ούτε είπα στην πρωτολογία μου ότι έχετε άδικο. Δεν γνωρίζω τον φάκελο της υπόθεσης. Είναι μία προσωπική υπόθεση. Δεν γνωρίζω αν απελύθη για τη συνδικαλιστική του δράση, οπότε είναι παράνομο και φυσικά θα ανακληθεί, ή αν συντρέχουν άλλοι λόγοι οι οποίοι δεν είναι θέμα της εθνικής αντιπροσωπείας να τεθούν αν υπάρχουν - δεν γνωρίζω αν υπάρχουν - και επίσης δεν γνωρίζω, ακούω από εσάς, ότι ο συγκεκριμένος είναι εκλεγμένος σε κάποιο δικαστικό όργανο. Σας ακούω, δεν διαφωνώ, απλώς δεν μπορώ αντικειμενικά αυτή τη στιγμή να το επιβεβαιώσω πριν έχω την έκθεση του ΣΕΠΕ. Εν κατακλείδι, το Υπουργείο Εργασίας θα κινηθεί βάσει των διαδικασιών του, εφαρμόζοντας πλήρως την κείμενη νομοθεσία και για τα εργασιακά και για τη συνδικαλιστική δράση, θα κριθεί από την αρμόδια επιτροπή του ΣΕΠΕ γιατί έγινε αυτή η απόλυση και αν είναι νόμιμη και από εκεί και πέρα, σε περίπτωση που οι διάδικοι δεν ικανοποιηθούν από την απόφαση του ΣΕΠΕ, γνωρίζετε, κυρίες και κύριοι συνάδελφοι, ότι υπάρχει ο δρόμος της αστικής δικαιοσύνης, ώστε να ζητήσει ο εν λόγω εργαζόμενος αν πιστεύει ότι έχει αδικηθεί τη νόμιμη αποζημίωσή του. Η Κυβέρνηση φυσικά συνεχίζει και είναι μία πάγια θέση της χώρας μας να στηρίζει τη συνδικαλιστική δράση.
Ευχαριστούμε τον κύριο Υπουργό. Η πρώτη με αριθμό 202/11-11-2019 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη, προς τον Υπουργό Εργασίας και Κοινωνικών Υποθέσεων, με θέμα: «Ανάκληση εγγράφου 2016 σχετικά με την απασχόληση συνταξιούχων του ΝΑΤ σε ΑΕΝ», δεν θα συζητηθεί κατόπιν συνεννόηση του Υπουργού με τον Βουλευτή.
Θα έρθει σε άλλη μέρα.
Ναι, ναι, ενδεχομένως σε άλλη ημερομηνία. Συνεχίσουμε με την τρίτη με αριθμό 212/12-11-2019 επίκαιρη ερώτηση δεύτερου κύκλου του Βουλευτή Β3 Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη, προς τον Υπουργό Εργασίας και Κοινωνικών Υποθέσεων, με θέμα: «Παράνομη λειτουργία της φαρμακαποθήκης «PHARMALINE Α.Ε.» που εδρεύει στο Κορωπί, 2ο χλμ. Λεωφ. Μαρκοπούλου (βιομηχανική ζώνη)». Ο κ. Κατσώτης έχει τον λόγο.
Ευχαριστώ, κύριε Πρόεδρε. Κύριε Υπουργέ, είναι γνωστό ότι όταν εκλέγεται κάποιος συνδικαλιστής σε ένα κλαδικό συνδικάτο κοινοποιεί την εκλογή του και στην εργοδοσία και στην επιθεώρηση εργασίας. Συνεπώς οφείλατε εσείς να γνωρίζετε ότι ο συγκεκριμένος είναι όντως εκλεγμένος συνδικαλιστής στο κλαδικό συνδικάτο της Αργολίδας. Άρα, λοιπόν, δεν δικαιολογείται αυτό που είπατε ότι «δεν γνωρίζω». Να έρθουμε, λοιπόν, στην ερώτηση τη συγκεκριμένη και έχει αξία η συζήτηση όταν πράγματι προχωράει ένα βήμα παραπέρα ή έρχεστε να απαντήσετε συγκεκριμένα για ζητήματα που αφορούν τους εργαζόμενους. Αφορά η ερώτηση στην παράνομη λειτουργία της φαρμακοβιομηχανίας «PHARMALINE Α.Ε.» εδώ και πέντε μήνες, σύμφωνα με τις καταγγελίες των εργαζομένων ανελλιπώς και την ημέρα του Σαββάτου, χωρίς να έχει λάβει μέχρι σήμερα την απαιτούμενη άδεια από τον Δήμο Κορωπίου, σύμφωνα με όσα προβλέπει βέβαια ο Κώδικας Δήμων και Κοινοτήτων. Η παράνομη αυτή λειτουργία έχει καταγραφεί επανειλημμένως από το αρμόδιο αστυνομικό τμήμα μετά από παρεμβάσεις του κρατικού συνδικάτου των εργαζομένων. Είναι προφανές, κύριε Υπουργέ, ότι όλο αυτό το διάστημα η συγκεκριμένη επιχείρηση παραβιάζει το καθιερωμένο ωράριο λειτουργίας των φαρμακαποθηκών που ορίζεται από Δευτέρα έως Παρασκευή 8.00΄ με 16.00΄ και το Σάββατο 8.00΄ με 14.00΄, σύμφωνα με τον ετήσιο πίνακα αυτών που διημερεύουν ως φαρμακαποθήκες. Ταυτόχρονα παραβιάζει η συγκεκριμένη επιχείρηση το ωράριο εργασίας των εργαζομένων που ορίζεται ανάλογα και από την κλαδική συλλογική σύμβαση μέχρι την τελευταία που έχει υπογραφεί, ενώ όπως γνωρίζετε μετά τη μετενέργεια αυτοί οι όροι αποτελούν ατομικούς όρους εργασίας των εργαζομένων στο συγκεκριμένο χώρο. Πρέπει, βέβαια, να πούμε ότι και οι ατομικές συμβάσεις που έχει υπογράψει η επιχείρηση με τους εργαζόμενους περιλαμβάνουν αυτούς τους όρους. Οι ατομικές συμβάσεις. Άρα, λοιπόν, και αυτές ακόμη ο εργοδότης τις παραβιάζει. Το αρμόδιο ΣΕΠΕ της Παλλήνης, όπου καταγγέλθηκε το θέμα από το συνδικάτο των εργαζομένων, δεν πήρε θέση για τη συγκεκριμένη εργοδοτική παραβίαση παρ' όλο που είναι καθαρά τα πράγματα. Δηλαδή, να καλεί η επιχείρηση τους εργαζόμενους να δουλεύουν κάθε Σάββατο, τη στιγμή που δεν έχει αντίστοιχη άδεια λειτουργίας για τη συγκεκριμένη μέρα. Σας ρωτάμε, κύριε Υπουργέ, τι μέτρα προτίθεστε να πάρετε, προκειμένου να διασφαλιστεί το ωράριο απασχόλησης των εργαζομένων, σύμφωνα με την υπάρχουσα συλλογική σύμβαση και τους ατομικούς όρους σύμβασης των εργαζομένων στη συγκεκριμένη επιχείρηση και να σταματήσει η παράνομη λειτουργία των φαρμακαποθηκών, γιατί είναι και άλλες στην Αττική, όπως και της συγκεκριμένης επιχείρησης την ημέρα του Σαββάτου. Περιμένουμε τις απαντήσεις σας.
Ο κύριος Υπουργός έχει τον λόγο.
Ευχαριστώ, κύριε Πρόεδρε. Κατ' αρχάς να διευκρινίσω ότι ως προς το θέμα του ωραρίου λειτουργίας της επιχείρησης αρμόδιος είναι ο Δήμος Κρωπίας. Η σχετική άδεια για τη λειτουργία μιας φαρμακαποθήκης χορηγείται από τον ΕΟΦ και οι δήμοι καθορίζουν το ωράριο λειτουργίας, την έναρξη και τη λύση, καθώς και την εργασία το Σάββατο. Ας πάρουμε, όμως, τα πράγματα από την αρχή. Στις 23 Σεπτεμβρίου το κλαδικό συνδικάτο φαρμάκου πράγματι κατήγγειλε καταστρατήγηση του ωραρίου από την ανωτέρω επιχείρηση εργασία το Σάββατο, χωρίς να έχει λάβει σχετική άδεια από το Δήμο Κρωπίας και ζήτησε τη διενέργεια εργατικής διαφοράς. Δεν υπάρχει πάντως κάποια καταγγελία από τους εργαζόμενους της επιχείρησης, να το σημειώσω. Στις 10 Οκτωβρίου διενεργήθηκε η εργατική διαφορά παρουσία όλων των εμπλεκομένων μερών και εκ μέρους της επιχείρησης δηλώθηκε ότι η φαρμακαποθήκη απασχολεί είκοσι δύο μισθωτούς οι οποίοι εργάζονται με ωράριο έξι ημερών από Δευτέρα έως Σάββατο, δηλαδή σαράντα ώρες εβδομαδιαίως. Διαπιστώθηκε, επίσης, ότι η τελευταία συλλογική σύμβαση εργασίας του 2009 που ήταν σε ισχύ έχει καταγγελθεί στις 19 Ιανουαρίου του 2010 και επίσης, η κλαδική σύμβαση των φαρμακευτικών επιχειρήσεων δεν είναι σε ισχύ για τους μισθωτούς της επιχείρησης, καθώς η επιχείρηση της συστάθηκε τον Μάιο του 2013. Σε κάθε περίπτωση ισχύουν οι εθνικές γενικές συλλογικές συμβάσεις εργασίας που ορίζουν υποχρεωτικά σαράντα ώρες εργασίας είτε πενθήμερο είτε εξαήμερο, κατά την κρίση του εργοδότη. Στο ΣΕΠΕ Παλλήνης στάλθηκαν οι αποφάσεις της Περιφέρειας Αττικής για τη χορήγηση της άδειας λειτουργίας της φαρμακαποθήκης η οποία είναι σε ισχύ, καθώς και από η 20-4-2015 αίτηση γνωστοποίησης της επιχείρησης προς το τμήμα αδειοδότησης του Δήμου Κρωπίας για τη λειτουργία της φαρμακαποθήκης κατά την ημέρα του Σαββάτου, προκειμένου να οριστεί ο ωράριο. Από το 2015- και αυτό είναι θέμα - ο δήμος δεν έχει απαντήσει. Μέχρι σήμερα ο Δήμος Κρωπίας δεν έχει απαντήσει και έτσι το ΣΕΠΕ Παλλήνης διαβίβασε τον φάκελο προς το Δήμο Κρωπίου, τμήμα αδειοδότησης καταστημάτων υγειονομικού ενδιαφέροντος, προκειμένου να οριστεί από τον δήμο το σχετικό ωράριο. Το τμήμα συντονισμού επιθεώρησης εργασιακών σχέσεων της Περιφερειακής Διεύθυνσης Ανατολικής Αττικής στις 9 Νοεμβρίου ημέρα Σάββατο διενήργησε έλεγχο στην επιχείρηση «PHARMALINE Α.Ε.» και διαπιστώθηκε ότι η επιχείρηση ήταν κλειστή και δεν λειτουργούσε. Σας ευχαριστώ.
Ευχαριστούμε τον κύριο Υπουργό. Ο κ. Κατσώτης έχει τον λόγο.
Ευχαριστώ, κύριε Πρόεδρε. Κύριε Υπουργέ, είπατε ότι δεν υπάρχει καταγγελία από τους εργαζόμενους. Δηλαδή, το κλαδικό συνδικάτο έτσι από μόνο του, χωρίς καταγγελία από τους εργαζόμενους, κάνει αυτή την προσφυγή στο ΣΕΠΕ, δημιουργεί το πρόβλημα, έρχεται σε εσάς και καταθέτει ερώτηση; Έτσι από μόνο του, χωρίς να υπάρχει καταγγελία από τους εργαζόμενους; Τι είναι αυτά που λέτε; Ποιος σας το είπε αυτό; Ποιος σας το επιβεβαίωσε, ο εργοδότης; Επιβεβαιώνετε όλα όσα είπε προηγουμένως ο σύντροφός μου ο Νίκος ο Καραθανασόπουλος ότι είστε Υπουργός εργοδοσίας. Λέτε ότι έχει ωράριο έξι ημερών η επιχείρηση. Οι ατομικές συμβάσεις εργασίας που έχουν υπογραφεί με τους εργαζόμενους είναι Δευτέρα έως Παρασκευή. Σας έφεραν ατομικές συμβάσεις που είναι από Δευτέρα έως Σάββατο; Όχι. Λέτε ψέματα, λοιπόν, ότι είναι Δευτέρα έως Παρασκευή. Επίσης, λέτε ότι καταγγέλθηκε η συλλογική σύμβαση των φαρμακοϋπαλλήλων το 2010. Όμως, αυτοί οι όροι που υπάρχουν αποτελούν ατομικούς όρους της σύμβασης των εργαζομένων, αφού δεν έχει υπογραφεί άλλη σύμβαση. Εκτός και αν εσείς θεωρείτε ότι αυτό δεν ισχύει. Δηλαδή, μια ακόμη αντεργατική ενέργεια από μέρους σας ότι αν καταγγέλθηκε η σύμβαση, τέλος, ούτε ατομικοί όροι δεν υπάρχουν για τους εργαζόμενους. Μα, τι είναι αυτά; Πείτε το μας και αυτό να το ξέρουμε, να το ξέρουν και οι εργαζόμενοι. Λέτε ότι τον Μάιο του 2013 συστάθηκε η επιχείρηση. Άρα, λοιπόν, δεν υπήρχε σύμβαση τότε. Δηλαδή, αυτοί οι όροι που υπογράφουν σαν ατομικούς όρους οι εργαζόμενοι στην ατομική σύμβαση εργασίας με την εργοδοσία, οι οποίοι είναι οι όροι της συλλογικής σύμβασης εργασίας, δεν ισχύουν; Τι θα πει συστάθηκε μετά την καταγγελία της σύμβασης το 2010, τη στιγμή που οι όροι ατομικής σύμβασης αναφέρονται στους όρους της συλλογικής σύμβασης που ίσχυε για τους φαρμακοϋπαλλήλους; Επίσης, λέτε ότι από το 2014 γνωστοποίησε στο τμήμα αδειοδότησης του δήμου η επιχείρηση τη θέλησή της να λειτουργεί και το Σάββατο. Δηλαδή, με μια γνωστοποίηση λειτουργεί η επιχείρηση; Δεν πρέπει να αδειοδοτηθεί; Με βάση το πλαίσιο μέχρι σήμερα, για να λειτουργήσει, πρέπει να πάρει την άδεια. Δεν μπορεί να λειτουργεί παράνομα. Ο Δήμος Κρωπίας, λοιπόν, δεν έδωσε την άδεια, γιατί θεωρεί ότι δεν πρέπει να δώσει την άδεια, ενώ εσείς θεωρείτε ότι αφού γνωστοποιήθηκε στον δήμο η θέλησή της να λειτουργεί και το Σάββατο, άρα, λοιπόν, πρέπει να λειτουργεί, έστω και παράνομα. Γι' αυτά τι να πω; Δεν μπορώ να τα καταλάβω. Με ξεπερνάει, δηλαδή, αυτός ο συλλογισμός σας, αυτή η επιχειρηματολογία σας. Λέτε ότι ο δήμος δεν έχει απαντήσει. Δεν απάντησε, γιατί δεν δίνει την άδεια. Είναι καθαρό αυτό. Λέτε ότι ο ΣΕΠΕ εξάντλησε τη δυνατότητά του να στείλει τον φάκελο στον δήμο. Και για την παρανομία τι κάνει ο ΣΕΠΕ; Για την παράνομη λειτουργία, για την παράνομη επιβολή της απασχόλησης των εργαζομένων και το Σάββατο τι κάνει γι' αυτό; Δεν οφείλει να επιβάλει τουλάχιστον τα πρόστιμα που προβλέπονται; Γιατί, λοιπόν, εσείς ανέχεστε ή επιβάλλετε στο ΣΕΠΕ να μην επιβάλει το νόμιμο πρόστιμο στην επιχείρηση ή να κλείσει την επιχείρηση κατά το Σάββατο; Όλα αυτά είναι ζητήματα. Τα ακούν και οι εργαζόμενοι, βγάζουν τα συμπεράσματά τους ποια είναι πράγματι η πολιτική, η οποία καθορίζει τη στάση σας απέναντι στους σχεδιασμούς των επιχειρηματικών ομίλων. Είναι το κέρδος ο μοναδικός στόχος και το κριτήριο της πολιτικής σας. Αυτός είναι ο στόχος σας και με βάση αυτό ισοπεδώνονται κάθε εργασιακό και ασφαλιστικό δικαίωμα των εργαζομένων. Όμως, οι εργαζόμενοι δεν θα σταματήσουν να αγωνίζονται, να οργανώνονται και να απαιτούν αυτά που δικαιούνται. Και, βεβαίως, δικαιούνται τα πάντα, ακόμα βέβαια και την προοπτική, η οποία θα απαλλάξει οριστικά αυτό το πρόβλημα που αντιμετωπίζουν σήμερα, να παράγουν αυτοί τον πλούτο και οι άλλοι να τον καρπώνονται.
Κύριε Υπουργέ, έχετε τον λόγο.
Κατ' αρχάς, κύριε συνάδελφε, προτεραιότητα αυτής της Κυβέρνησης είναι η ενίσχυση της ελληνικής οικονομίας και η δημιουργία καλύτερων και σταθερότερων θέσεων εργασίας. Αυτή είναι η προτεραιότητά μας και γι' αυτό ξεκινήσαμε και με τον αναπτυξιακό νόμο, στον οποίο αναφέρθηκα και στην προηγούμενη ερώτηση. Κύριε συνάδελφε, όπως και ο προηγούμενος συνάδελφος του ΚΚΕ που τοποθετήθηκε σε αντίστοιχη ερώτηση, παρουσιάζετε ένα πρόβλημα, που το δικάζετε συγχρόνως και βγάζετε και απόφαση. Αυτό είναι κάτι, που εμείς ως Υπουργείο Εργασίας δεν είμαστε διατεθειμένοι να κάνουμε μέχρι τα ελεγκτικά όργανα, που υπάρχουν και λειτουργούν ορθά, να καταλήξουν σε κάποια απόφαση και σε υποθέσεις, οι οποίες πάνε τελικά στη δικαιοσύνη, να υπάρχει τελεσίδικη δικαστική απόφαση. Αυτό ίσχυε και στη συζήτηση που κάναμε για τη «ΣΕΛΟΝΤΑ», το ίδιο ισχύει και για τη συγκεκριμένη φαρμακαποθήκη που με ρωτάτε. Σας είπα συγκεκριμένα ότι είναι μία επιχείρηση που την ελέγξαμε το προηγούμενο Σάββατο και τη βρήκαμε κλειστή. Σας είπαμε ότι είναι μία επιχείρηση, που το ωράριο λειτουργίας της καθορίζεται με απόφαση του δήμου και πράγματι με ξεπερνάει γιατί για τέσσερα χρόνια δεν υπάρχει απορριπτική απόφαση, ούτε και θετική. Αυτό είναι ένα μεγάλο θέμα. Δεν μπορεί μία επιχείρηση στην Ελλάδα να ζητάει από τον τοπικό δήμο το 2015 την άδεια να κάνει κάτι και για τέσσερα χρόνια να μην παίρνει απάντηση, ούτε να απορρίπτεται. Εάν το απέρριπταν, θα το καταλάβαινα, εάν τους έλεγαν μετά από δύο εβδομάδες «απορρίπτεται η αίτηση σας, δεν μπορείτε να κάνετε αυτό που ζητάτε». Αυτό θα ήταν τίμιο και θα είχε και δικαίωμα η επιχείρηση να προσφύγει όπου δικαιούται, στα διοικητικά δικαστήρια. Για τέσσερα χρόνια, λοιπόν, δεν έχουν απαντήσει. Αυτό είναι κάτι που πρέπει να το δούμε. Είναι πολύ σημαντικό. Πάμε τώρα και στο τι κάνουμε εμείς ως Υπουργείο. Στις 13 Νοεμβρίου, χθες, διενεργήθηκε εκ νέου εργατική διαφορά σε δεύτερο βαθμό ανάμεσα στην εν λόγω επιχείρηση και το συνδικάτο φαρμάκου, καλλυντικών και συναφών επαγγελμάτων, με αντικείμενο συζήτησης την εργασία το Σάββατο. Επίσης, ειρήσθω εν παρόδω, όταν σας είπα πριν ότι δεν υπάρχει καταγγελία εργαζομένων, εννοώ προς το Υπουργείο Εργασίας. Εάν οι εργαζόμενοι, που πήγαν στο συνδικάτο…
Τι είναι αυτά που λέτε;
Δεν αμφισβητώ ότι το συνδικάτο, για να παρέμβει, κάποιος τους ενημέρωσε; Εντός επιχείρησης, εκτός επιχείρησης, από άλλες επιχειρήσεις, άλλοι εργαζόμενοι, κάποιος τους ενημέρωσε. Εν πάση περιπτώσει, όμως, εγώ σας λέω ότι σε εμάς, στο ΣΕΠΕ, στην Επιθεώρηση Εργασίας, δεν υπάρχει καταγγελία.
Με συγχωρείτε, αλλά τι εννοείτε από άλλες επιχειρήσεις; Ότι το συνδικάτο παίζει ρόλο μεταξύ επιχειρήσεων;
Λέω ότι το συνδικάτο είναι πολύ συγκεκριμένο…
Το συνδικάτο παίζει ρόλο μεταξύ επιχειρήσεων;
Είπα κάτι πολύ απλό. Το ποιος κατήγγειλε στο συνδικάτο σημαίνει ότι ο οποιοσδήποτε μπορεί να κατήγγειλε στο συνδικάτο. Καλά έκανε, τη δουλειά κάνει το συνδικάτο. Εάν κάποιος ενημερώνει το συνδικάτο με μια καταγγελία, δεν θα ψάξει ποιος το έκανε, καλά έκανε, αλλά χθες η επιχείρηση κατέθεσε στην δευτεροβάθμια επιτροπή δεκαοκτώ συμβάσεις εργαζομένων με εξαήμερη και σαραντάωρη εργασία. Άρα, είναι δεκαοκτώ εργαζόμενοι που έχουν υπογράψει ότι θέλουν να δουλεύουν και τα Σάββατα. Έτσι φαίνεται ότι έχει αποτυπωθεί και στο ηλεκτρονικό σύστημα «ΕΡΓΑΝΗ» που υπάρχει. Είναι σαφές πως οι ελεγκτικοί μηχανισμοί, που υπάγονται στο Υπουργείο, ελέγχουν τη νομιμότητα του ωραρίου απασχόλησης των εργαζομένων, τις σαράντα ώρες εργασίας, είτε είναι πενθήμερο είτε είναι εξαήμερο και όχι το ωράριο λειτουργίας της επιχείρησης, που δεν είναι θέμα του Υπουργείου Εργασίας το κατά πόσο έχει την τοπική άδεια. Μέχρι σήμερα δεν έχει γίνει συμφιλιωτική στο Υπουργείο, καθώς σχετικό αίτημα υποβάλλεται στο ΣΕΠΕ και μάλιστα στην πλησιέστερη στον χώρο εργασίας υπηρεσία, η οποία και δύναται να έχει επιτόπια αντίληψη των τεκταινομένων. Η Διεύθυνση Συλλογικών Ρυθμίσεων του Υπουργείου δεν προΐσταται των υπηρεσιών του ΣΕΠΕ, ώστε να εξετάσει τη διαφωνία του συνδικάτου με το δελτίο εργατικής διαφοράς ή πολλώ δε μάλλον να αποτελέσει αντικείμενο συμφιλιωτικής διαδικασίας. Σας ευχαριστώ, κύριε Πρόεδρε.
Σας ευχαριστώ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Στο σημείο αυτό, πριν προχωρήσουμε στα θέματα της ειδικής ημερήσιας διάταξης στο νομοθετικό έργο, θα κάνουμε μία ολιγόλεπτη διακοπή.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα εννιά μαθητές και μαθήτριες και τρεις εκπαιδευτικοί συνοδοί τους, από το 1ο Γυμνάσιο Παλαμά Καρδίτσας. Η Βουλή σάς καλωσορίζει.
Κυρίες και κύριοι συνάδελφοι, εισερχόμαστε στην ειδική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συζήτηση και ψήφιση σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής, Μέρος Β΄ και Μέρος Κοινοβουλευτικό». Πριν προτείνω τη διάρθρωση της συζήτησης θα ήθελα να σας κάνω μια ανακοίνωση η οποία έχει ως εξής: Κυρίες και κύριοι συνάδελφοι, θα ήθελα να θέσω υπ' όψιν σας την από 7 Νοεμβρίου 2019 απόφαση της Διάσκεψης των Προέδρων και να παρακαλέσω για την έγκριση από το Σώμα της σχετικής απόφασης που αφορά στην παροχή τηλεπικοινωνιακού υλικού και εξοπλισμού πληροφορικής, καθώς υπάρχει μεγάλος ιδίως αριθμός νέων συναδέλφων που πρέπει να έχουν το συντομότερο δυνατόν την υποστήριξη και τα απαραίτητα υλικοτεχνικά μέσα. Είπα ιδίως νέων συναδέλφων και θυμίζω ότι τελευταία φορά που οι νέοι συνάδελφοι έλαβαν ηλεκτρονικό εξοπλισμό από τη Βουλή, ηλεκτρονική υποστήριξη από τη Βουλή ήταν το 2015 και τελευταία φορά που έλαβαν συνολικά όλοι, ανεξαιρέτως πρωτοεκλεγέντος νέου ή παλαιού Βουλευτού, ήταν το 2009. Συνεπώς με βάση την εξέλιξη της τεχνολογίας να έχουμε πολύ καιρό να υποβοηθήσουμε τους συναδέλφους για σύγχρονο ηλεκτρονικό εξοπλισμό. Παράλληλα, όπως ενημέρωσα και τη Διάσκεψη των Προέδρων, η Βουλή θα συνεχίσει να ενισχύει με εξοπλισμό πληροφορικής σχολεία και δομές σε ακριτικές περιοχές. Ερωτάται το Σώμα: Συμφωνεί με την προαναφερθείσα απόφαση της Διάσκεψης των Προέδρων;
Συνεπώς το Σώμα ενέκρινε ομόφωνα την απόφαση αυτή. Παρακαλώ η προαναφερθείσα απόφαση της 7ης Νοεμβρίου 2019 της Διασκέψεως των Προέδρων να καταχωριστεί στα Πρακτικά της σημερινής συνεδρίασης.
Συνεχίζουμε επί της ημερήσιας διάταξης επί της πρότασης του Προέδρου της Βουλής για την τροποποίηση του Κανονισμού. Προτείνω να λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, αν το επιθυμούν, για πέντε λεπτά. Αυτή είναι η διάρθρωση της συζήτησης. Συμφωνεί το Σώμα;
Το Σώμα συνεφώνησε. Κατόπιν αυτού τον λόγο έχει ο εισηγητής της Νέας Δημοκρατίας κ. Ιωάννης Τραγάκης, Βουλευτής Β΄ Περιφερείας Πειραιώς, για πέντε λεπτά.
Κυρίες και κύριοι συνάδελφοι, δράττομαι της ευκαιρίας για να αποσαφηνίσω μερικά πράγματα τα οποία αφορούν τη λειτουργία της Βουλής γενικά. Κατ' αρχάς θέλω να απαντήσω - και να το κάνουμε γνωστό στην κοινή γνώμη - σχετικά με τα άδεια έδρανα της Βουλής που πολλές φορές μας κατηγορούν. Να εξηγήσουμε ότι τη στιγμή που εμείς συνεδριάζουμε στην Ολομέλεια υπάρχουν έξι επιτροπές και υπάρχουν οκτώ υπόλοιπες ειδικές επιτροπές, ειδικές μόνιμες, οι οποίες συνεδριάζουν και οι οποίες έχουν πενήντα μέλη στις μόνιμες επιτροπές και οι άλλες είναι από είκοσι πέντε και πάνω. Αντιλαμβάνεστε, λοιπόν, ότι υπάρχουν και οι υποεπιτροπές, ότι αρκετοί συνάδελφοι και αυτή την ώρα αλλά και πάντοτε είναι στις επιτροπές τους και γι' αυτό παρουσιάζεται το θέαμα των άδειων εδράνων και γίνονται σχόλια γι' αυτό. Το δεύτερο το οποίο θα ήθελα να αποσαφηνίσω αφορά το πόθεν έσχες των Βουλευτών. Έχω διατελέσει πρόεδρος της επιτροπής πολλά χρόνια. Όλοι πίστευαν ότι ο έλεγχος του πόθεν έσχες των Βουλευτών γινόταν από τους ίδιους τους Βουλευτές. Δεν είναι έτσι; Το «πόθεν έσχες» των Βουλευτών ελέγχεται από ορκωτούς ελεγκτές λογιστές όπως γίνεται και σε όλο τον δημόσιο τομέα, τις ΔΕΚΟ, τις ιδιωτικές επιχειρήσεις οι οποίοι υποβάλουν την έκθεσή τους. Η έκθεση πήγαινε σε μία επιτροπή στην οποία υπήρχαν και δικαστικοί προερχόμενοι από τα ανώτατα δικαστήρια της χώρας. Βελτιώθηκε στη συνέχεια και πήραν την πλειοψηφία περισσότεροι δικαστικοί και εμείς λέμε ας πάει και στο Ελεγκτικό Συνέδριο, δεν έχουμε καμμία αντίρρηση, για να μη δημιουργείται αυτή τη εντύπωση. Η άλλη εντύπωση που δημιουργείται - και εδώ θα ήθελα επ' ευκαιρία να ευχαριστήσω τις Υπηρεσίες της Βουλής, όλους, κυρίως εκείνους που είμαστε νυχθημερόν μαζί γιατί πολύς κόσμος πιστεύει ότι μόλις κλείσει το κύκλωμα της Βουλής, η Βουλή κλείνει. Δεν είναι έτσι. Οι υπάλληλοι της Βουλής όταν κλείσει το κύκλωμα είναι πάνω από τρεις με τέσσερις ώρες όλοι για να μπορέσουν να επεξεργαστούν αυτά που συζητήσαμε και να μπορέσει να βγει και η έκθεση και τα συμπεράσματα. Δεν είναι μόνο αυτό. Άρα αυτές τις τρεις περιπτώσεις ήθελα να διευκρινίσω και μπαίνω τώρα στο θέμα μας. Κατ' αρχάς θα ήθελα να πω ότι ομόφωνα από την επιτροπή - και είναι και προς τιμήν όλων των κομμάτων - πέρασε αυτή η τροποποίηση, η μερική, η μικρή του Κανονισμού με πολύ λίγες αντιρρήσεις και στα άρθρα τα οποία θα αναλύσω για να μην πάρω τον λόγο μετά, κύριε Πρόεδρε, θα συνεχίσω να επεξεργαστώ και τα άρθρα για να διευκολύνω και τη συζήτηση. Όταν το 1974 πρωτοεξελέγην Βουλευτής ο Κανονισμός της Βουλής ήταν, αν δεν απατώμαι, γύρω στις τριάντα οκτώ σελίδες, εκεί ήταν περίπου. Αναφέρομαι στο κοινοβουλευτικό μέρος. Τώρα ο Κανονισμός της Βουλής είναι εκατοντάδες σελίδες γιατί κατά τη διάρκεια της Μεταπολίτευσης - και εδώ όλοι ο Πρόεδροι, μα όλοι οι Πρόεδροι, συνέβαλαν ανεξαρτήτως κομματικής τοποθέτησης - στην επεξεργασία, βελτίωση, εκσυγχρονισμό τους Κανονισμού της Βουλής και στο πρώτο που αφορά το κοινοβουλευτικό μέρος, αλλά και στο δεύτερο μέρος που αφορά το οργανόγραμμα και την οργάνωση του Κοινοβουλίου. Τώρα επί των διατάξεων οι οποίες είναι προς συζήτηση σήμερα. Κατ' αρχάς είναι διευκρινιστικές. Η διαβεβαίωση του κυρίου Προέδρου ότι σε σύντομο χρονικό διάστημα θα έρθει και μία αρκετά μεγαλύτερη τροποποίηση του Κανονισμού που θα αφορά και το κοινοβουλευτικό μέρος, θα αφορά οπωσδήποτε όμως και το μέρος το δεύτερο του Κανονισμού που αφορά το οργανόγραμμα. Σε αυτά που έχουμε να αντιμετωπίσουμε σήμερα θα κάνω μερικές παρατηρήσεις, κατ' αρχάς αναλύοντας, κύριε Πρόεδρε, ένα - ένα τα άρθρα γιατί είπα ότι δεν θα ξαναπάρω τον λόγο: Με το άρθρο 1 επιτρέπεται η διασφάλιση της καλύτερης λειτουργίας των υπηρεσιών της Βουλής κατά την άσκηση καθηκόντων των προϊσταμένων, επιτρέπονται δηλαδή, οριζόντιες μετακινήσεις οι οποίες - ακούστε με - θε έχουν και την αρχή της αμοιβαιότητας και αυτό έχει μεγάλη σημασία, μετά από διευκρίνιση του Προέδρου, δηλαδή κάνει σχεδόν εθελουσία γιατί πολλές φορές δημιουργούνται κενά τα οποία πρέπει να καλυφθούν άμεσα. Στο δεύτερο άρθρο είναι η ρύθμιση της κάλυψης κενού θέσης προϊσταμένου, αν για οποιονδήποτε λόγο αποχωρήσει ο προϊστάμενος. Υπάρχει τέτοια περίπτωση και ο τρόπος που επελέγη είναι να δίνει δυνητικά ή να περάσει από το υπηρεσιακό συμβούλιο και να δημιουργηθούν οι προϋποθέσεις εκείνες. Ειρήσθω εν παρόδω θα πω ότι σε ότι αφορά την αξιολόγηση έχει γίνει μεγάλο έργο στη Βουλή. Κατ' αρχάς είμαστε οι πρώτοι που κάναμε αξιολόγηση στο δημόσιο τομέα. Η αξιολόγηση, λοιπόν, η οποία γίνεται δίνει τα εχέγγυα εκείνα τα οποία μας επιτρέπουν να λέμε ότι έγινε μια καλή αξιολόγηση. Υπάρχουν, όμως, περιπτώσεις που θα υπάρξουν ορισμένες διορθωτικές κινήσεις. Σε αυτές τις διορθωτικές κινήσεις αναφέρεται το άρθρο 2. Το άρθρου 3 ρυθμίζει κάποια θέματα που είναι θέματα Υπουργείου Οικονομικών, μισθολογικά κ.λπ.. Δεν είναι τίποτα ιδιαίτερο. Το άρθρο 4 αφορά μόνο τρεις υπαλλήλους της Βουλής οι οποίοι έχουν καταλάβει πολιτικές θέσεις και για κάποιο λόγο μπορεί να χρησιμοποιηθούν σε παράλληλα καθήκοντα. Μπορεί να γίνει αυτό. Το άρθρο 5 αναφέρεται στη δυνατότητα σύμβασης με το ελληνικό δημόσιο σε ό,τι αφορά τους διαγωνισμούς, σύμφωνα με την οδηγία 24/2014ΕΚ. Η Βουλή απέκτησε, πράγματι, σύστημα ηλεκτρονικής παρακολούθησης των συμβάσεων, αλλά επειδή δεν έχει ολοκληρωθεί ακόμα - αναφερόμαστε στο ΚΗΜΔΗΣ και στο ΕΣΗΔΗΣ - , για να μπορέσουμε να το έχουμε στα στάδια αυτά της διαδικασίας, όταν ολοκληρωθεί το ηλεκτρονικό σύστημα της Βουλής, θα έρθουν και αυτά στη Βουλή. Γιατί η Βουλή έχει την αυτοτέλεια. Και τη λέξη αυτή θα την επαναλάβω για μία ακόμα φορά: Η Βουλή έχει αυτοτέλεια. Το άρθρο 6 είναι ένα θέμα μιας αδικίας, η οποία νομίζω διορθώνεται. Στο άρθρο 7 είναι ένα θέμα που αφορά το Επιστημονικό Συμβούλιο, τον Πρόεδρο του Επιστημονικού Συμβουλίου και την Επιστημονική Επιτροπή και τους επιστημονικούς συνεργάτες για ένα διαδικαστικό θέμα. Το άρθρο 8 πάλι αναφέρεται σε ό,τι αφορά τις σχέσεις της Βουλής με την ΑΑΔΕ. Όταν το ηλεκτρονικό μας σύστημα λειτουργήσει, θα μπορούμε να έχουμε απευθείας σύνδεση με την ΑΑΔΕ. Στο άρθρο 9 καταργείται μια αδικία η οποία είχε συντελεστεί και η οποία διορθώνεται. Το άρθρο 10 αναφέρεται στη δέσμευση που είχε αναλάβει η Κυβέρνηση και υλοποιεί η Βουλή ότι θα δώσει έναν χώρο για την Επιτροπή «Ελλάδα 2021» και ο όποιος έχει βρεθεί ήδη. Το άρθρο 11 αφορά τον ρουχισμό του προσωπικού ασφαλείας της Βουλής. Κι αυτό τυπικό είναι. Το μόνο θέμα που είναι στο κοινοβουλευτικό μέρος είναι το άρθρο 12. Το άρθρο 12 αναφέρεται στην Επιτροπή Θεσμών και Διαφάνειας, η οποία μην ξεχνάμε ότι είναι μια επιτροπή η οποία επιτελεί τεράστιο έργο και έχει πάρα πολλές εργασίες. Γιατί μην ξεχνάτε ότι εκεί ελέγχονται όλες οι εκθέσεις, οι εξαμηνιαίες, οι ετήσιες όλων των ΔΕΚΟ, όλων των οργανισμών και έχει πάρα πολύ μεγάλο έργο. Κλείνοντας, θα ήθελα να κάνω μια παράκληση προς τους νέους Βουλευτάς. Ο Κανονισμός της Βουλής δεν μαθαίνεται όσο και να τον αποστηθίσετε, εάν δεν κάτσετε να παρακολουθείτε τις συνεδριάσεις της Βουλής. Οι συνεδριάσεις της Βουλής είναι ο καλύτερος δάσκαλος για να μάθουμε τον Κανονισμό της Βουλής. Πίστεψέ με, αυτό είναι μια πραγματική εμπειρία και εμπειρία την οποία κουβαλάω δεκαετίες ολόκληρες. Ευχαριστώ πάρα πολύ για την προσοχή σας.
Ευχαριστούμε τον κ. Τραγάκη. Καλείται στο Βήμα ο εισηγητής του ΣΥΡΙΖΑ κ. Ζαχαριάδης. Κύριε Πρόεδρε, κύριε Βούτση, όποτε θέλετε να μιλήσετε, μας το λέτε.
Κύριε Πρόεδρε, κυρίες και κύριοι συνάδελφοι, όντως το κλίμα της συνεδρίασης της επιτροπής αυτής διαχρονικά και παραδοσιακά είναι συνθετικό και συναινετικό, γιατί μόνο έτσι μπορεί να λειτουργήσει αποτελεσματικά το Κοινοβούλιο. Όντως, τα περισσότερα ζητήματα τα οποία αντιμετωπίζει αυτή η αλλαγή του Κανονισμού είναι διαδικαστικού χαρακτήρα και στη συντριπτική πλειοψηφία είμαστε σύμφωνοι, διότι διορθώνουν αδυναμίες οι οποίες υπήρχαν και γίνονται προσαρμογές οι οποίες έχουν να κάνουν με τα τρέχοντα λειτουργικά και τα μελλοντικά λειτουργικά του Κοινοβουλίου. Άρα, εμείς στο σύνολο υπερψηφίζουμε αυτή την αλλαγή. Ρητή αντίρρηση - και θα αιτιολογήσω αμέσως - έχουμε αναφορικά με το άρθρο 1. Ειπώθηκε προηγουμένως και από τον κ. Τραγάκη, ειπώθηκε και στη συνεδρίαση στην επιτροπή ότι ως Βουλή η προηγούμενη διοίκηση ολοκλήρωσε με αξιοκρατικό σύστημα κρίσεων προϊσταμένων οργανικών μονάδων, κατά γενική ομολογία πρωτοποριακό για τα δεδομένα του δημοσίου και έφερε τη Βουλή πολύ μπροστά από μια διαδικασία. Λέω και πάλι ότι είναι θετικό το γεγονός ότι αυτό αναγνωρίζεται από όλες τις πτέρυγες της Βουλής. Με αυτή τη διάταξη, όμως, η οποία έρχεται να προστεθεί η σήμερα, επί της ουσίας ακυρώνεται και το γράμμα και το πνεύμα αυτής της πανθομολογούμενα πρωτοποριακής διαδικασίας που είχαμε την προηγούμενη περίοδο. Ειπώθηκε και στην επιτροπή ότι δεν θα γίνει αλόγιστη χρήση της διάταξης, ότι δεν θα γίνουν μεγάλες μετακινήσεις κ.λπ.. Εμείς σε καμμιά περίπτωση δεν αμφισβητούμε προθέσεις ή πρόσωπα. Όταν, όμως, νομοθετούμε, να νομοθετούμε θεσμικά. Η σημερινή διοίκηση στη Βουλή, την οποία και εμείς με την ψήφο μας στηρίξαμε, έχει μια καλή πρόθεση, καλή προαίρεση. Πρέπει να κοιτάμε με ουδέτερο τρόπο και για αυτό, κατά τη γνώμη μας, ακυρώνεται και στην ουσία και στο πνεύμα αυτή η πρωτοποριακή κατεύθυνση. Εμείς είμαστε αντίθετοι και νομίζω ότι αυτό το αντιλαμβάνεται ο οποιοσδήποτε μέσα στο Κοινοβούλιο. Τι προτείνουμε; Προτείνουμε να φύγει η αναφορά «χωρίς γνώμη υπηρεσιακού συμβουλίου» και να αντικατασταθεί «με τη σύμφωνη γνώμη των αντίστοιχων συλλογικών οργάνων που τους επέλεξαν». Με αυτή τη δικλείδα και με αυτή τη διάταξη διασφαλίζουμε ότι ο οποιοσδήποτε στο παρόν ή στο μέλλον δεν θα μπορεί να κάνει κατάχρηση του δικαιώματος που η διάταξη δίνει χωρίς αυτή τη δικλείδα ασφαλείας. Το άρθρο 2 έχει να κάνει με την έκτακτη διαδικασία αναπλήρωσης μέχρι να γίνουνε οι κρίσεις. Όντως, πολλές φορές προκύπτει τέτοιο θέμα και σε τέτοιου είδους ζητήματα διαδικαστικού χαρακτήρα, χρειάζεται επιτάχυνση των διαδικασιών και εμείς είμαστε θετικοί.
Για το υπόλοιπο του χρόνου.
Ναι. Για το υπόλοιπο του χρόνου, μέχρι να γίνουν οι νέες κρίσεις και να πάμε στη νέα διαδικασία. Το άρθρο 3 αποκαθιστά κάποιες τεχνικές και γραφειοκρατικές δυσκολίες και αστοχίες, οπότε και σε αυτό είμαστε θετικοί. Στο άρθρο 4, όντως, αξιοποιείται ένας πλούτος ο οποίος υπάρχει στη Βουλή σε ανθρώπινο προσωπικό και σε γνωστές πολιτικών και τεχνοκρατικών θεμάτων, οπότε και σε αυτό είμαστε θετικοί. Στο άρθρο 5, όντως, η Βουλή πρέπει να έχει τη δική της αυτονομία και τη δική της ανεξαρτησία, αναφορικά με τα συστήματα της. Στην παρούσα φάση που βρισκόμαστε, όμως, μας διευκολύνει η αξιοποίηση της τεχνογνωσίας των υπαρχόντων συστημάτων, μέχρις ότου η Βουλή δημιουργήσει τις δικές τις δομές και υποδομές. Στην προηγούμενη περίοδο με τον τεχνικό και τεχνολογικό εκσυγχρονισμό της Βουλής, έγιναν μεγάλα βήματα και αυτό πρέπει να συνεχιστεί την επόμενη περίοδο. Όσον αφορά το άρθρο 6, είμαστε θετικοί στα πρότυπα όλων των προϊσταμένων των υπηρεσιών της Βουλής και εκεί που αναφέρεται το άρθρο 6 να μπορούν και αυτοί, λόγω της αυξημένης ευθύνης που έχουν, να απολαμβάνουν τις ίδιες εργασιακές θέσεις και σχέσεις. Στο άρθρο 7 που έχει να κάνει και με την εισήγηση της Επιστημονικής Υπηρεσίας της Βουλής για την καλύτερη λειτουργική οργάνωση των υπηρεσιών, είμαστε θετικοί. Στο άρθρο 8, όπως αναφέρθηκε και προηγουμένως, που έχει να κάνει με τον προϋπολογισμό, με τα λογιστικά συστήματα της ΑΑΔΕ και με τον ετήσιο οικονομικό κύκλο και εκεί πέρα, για να μην υπάρξουν τέτοιου είδους δυσκολίες, είμαστε θετικοί. Στο άρθρο 9 είμαστε, επίσης, θετικοί, διότι δίνει τη δυνατότητα στους Βουλευτές της περιφέρειας να επιλέξουν πού θέλουν να αξιοποιήσουν τις υποδομές που δίνει σε όλους τους Βουλευτές η Βουλή, με βάση τις δυνατότητές τους. Το άρθρο 10 αναφέρεται στην Επιτροπή «Ελλάδα 2021». Είμαστε, επίσης, θετικοί. Και στο άρθρο 11 που έχει να κάνει με τον εξοπλισμό και τον ιματισμό, είμαστε θετικοί. Στο άρθρο 12 είμαστε, επίσης, θετικοί. Άρα, λοιπόν, εμείς είμαστε θετικοί σε όλα τα άρθρα, θετικοί στο σύνολο και αρνητικοί στο άρθρο 1 για τους λόγους τους οποίους εξήγησα. Και νομίζω ότι με πνεύμα συνθετικό και συναινετικό μπορούμε να πάμε σε ομοφωνία αν και μόνο αν υιοθετήσετε διάταξη η οποία να δίνει διασφάλιση και σε κάποιον που είναι επιφυλακτικός - διότι δεν πιστεύω ότι στην Αίθουσα υπάρχουν κακοπροαίρετοι - ότι δεν θα μπορέσει να γίνει κατάχρηση του γράμματος ή του πνεύματος του Κανονισμού της Βουλής. Σας ευχαριστώ.
Μετά τον κ. Ζαχαριάδη καλείται στο Βήμα ο ειδικός αγορητής του Κινήματος Αλλαγής και Βουλευτής Άρτης κ. Χρήστος Γκόκας. Κύριε Γκόκα, πριν σας δώσω τον λόγο, επιτρέψτε μου να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», δεκαοκτώ μαθήτριες και μαθητές και δύο εκπαιδευτικοί συνοδοί τους από το 6ο Δημοτικό Σχολείο Ζωγράφου. Η Βουλή σάς καλωσορίζει, παιδιά. [[Χειροκροτήματα από όλες τις πτέρυγες της Βουλής]] Ορίστε, κύριε Γκόκα, έχετε τώρα τον λόγο.
Κύριε Πρόεδρε, κυρίες και κύριοι συνάδελφοι, η Βουλή των Ελλήνων ως ο κορυφαίος και αντιπροσωπευτικός θεσμός της υπηρέτησης του Συντάγματος και της λειτουργίας της δημοκρατίας μας πρέπει προφανώς να διασφαλίζει αναμφισβήτητα με τον πλέον άριστο τρόπο και την εφαρμογή του Κανονισμού της Βουλής. Ο Κανονισμός της Βουλής, καθώς καθορίζει την οργάνωση και λειτουργία των οργάνων και των υπηρεσιών της, αποτελεί ένα κείμενο αυστηρά συνταγμένο και τα κριτήρια οποιασδήποτε αλλαγής του πρέπει να έχουν στόχευση, μακρά πνοή, δηλαδή βάθος, προοπτικής και διαχρονική εφαρμογή και αξία. Βεβαίως κατανοούμε ότι υπάρχουν θέματα τα οποία χρήζουν επέμβασης, διόρθωσης και βελτίωσης. Όμως, θα επιμείνουμε στην προηγούμενη παρατήρησή μας, δηλαδή στον περιορισμό, στις εντελώς αναγκαίες παρεμβάσεις που αντιμετωπίζουν πρακτικά λειτουργικά ζητήματα καλύπτοντας κενά περιπτώσεων που δεν είχαν προβλεφθεί ή προκύπτουν στην πορεία. Στο πνεύμα αυτό, θα πρέπει να τονίσουμε ότι απώτερος στόχος μας, κύριοι συνάδελφοι, οφείλει να είναι η ανεξαρτησία στον χρόνο αυτού του υψίστης σημασίας εργαλείου που είναι ο Κανονισμός της Βουλής, ανεξαρτησία από παρεμβάσεις με βραχύβιο ορίζοντα ή υπό πίεση που θα μπορούσαν σε ορισμένες περιπτώσεις να χαρακτηριστούν έως και περιπτωσιολογικές. Οι τροποποιούμενες διατάξεις δεν θα πρέπει να είναι ασύνδετες, αποσπασματικές, ούτε να περιέχουν αντιφατικές ρυθμίσεις ιδίως σε σχέση με τις υπάρχουσες, ώστε να μην προκαλούν δυσλειτουργίες. Οφείλουν να αποτελούν προϊόν εμπεριστατωμένης μελέτης και συναινετικής διαδικασίας που θα προκύπτει από τη συνεργασία όλων των θεσμικών παραγόντων. Με βάση, λοιπόν, όσα προανέφερα, με τη λογική και το σκεπτικό που προσεγγίζουμε τον κορυφαίο θεσμό του Κοινοβουλίου και με γνώμονα τη διαφύλαξη του κύρους και την ενίσχυση της αξιοπιστίας του μέσα και από τον Κανονισμό λειτουργίας της Βουλής και την τήρησή του, μελετήσαμε τα προτεινόμενα προς τροποποίηση άρθρα και η απόφασή μας είναι να ψηφίσουμε «ναι» στα άρθρα 2, 3, 5, 7, 8, 9 και 10 και «παρών» στα υπόλοιπα. Σας ευχαριστώ πολύ.
Μας αιφνιδίασε ο κ. Γκιόκας με την ευσύνοπτη εισήγησή του. Τον λόγο έχει τώρα ο κ. Παφίλης από το Κομμουνιστικό Κόμμα Ελλάδας.
Επί της αρχής γενικά συμφωνούμε. Πρόκειται για αλλαγές που βελτιώνουν ορισμένα πράγματα, όπως τη λειτουργία, αλλά και θέματα που έχουν σχέση με τους υπαλλήλους της Βουλής. Οπότε για να είμαι σύντομος, όσον αφορά στα άρθρα, δεν συμφωνούμε στο άρθρο 1, κάτι που είπα και στη συζήτηση που είχαμε στην επιτροπή. Στο άρθρο 7 που αφορά την αξιολόγηση ψηφίζουμε «παρών», με την έννοια ότι έχουμε μία γενικότερη πολιτική άποψη, την έχουμε πει πολλές φορές, για το θέμα της αξιολόγησης και δεν αφορά καθαρά το Επιστημονικό Συμβούλιο, αλλά είναι μία γενικότερη αντίληψη. Μάλιστα, έχει γίνει πολλή συζήτηση εδώ και πολλά χρόνια γι' αυτό το θέμα. Για τον λόγο αυτό και θα ψηφίσουμε «παρών». Επίσης, και στο άρθρο 12 θα ψηφίσουμε «παρών» για τη γνωστή άποψη που έχουμε ότι δεν χρειάζονται αποζημιώσεις για τη συμμετοχή στις κοινοβουλευτικές επιτροπές. Πρόκειται για μία γενικότερη γνώμη που έχουμε. Δεν θεωρούμε ότι είναι και τίποτα φοβερό αυτό που γίνεται. Όσον αφορά τα υπόλοιπα άρθρα, συμφωνούμε και τα ψηφίζουμε. Οπότε δεν χρειάζεται να πάρω κι άλλο χρόνο. Σας ευχαριστώ.
Κύριε Πρόεδρε, μου επιτρέπετε;
Ορίστε, κύριε Αμανατίδη, έχετε τον λόγο.
Σε σχέση με τις αλλαγές που γίνονται, δεν θα έπρεπε να έχουμε κάτι που να μας ενημερώνει; Οι αλλαγές που προτείνετε εδώ για τον Κανονισμό, στο Β΄ Μέρος, το κοινοβουλευτικό, δεν έχουν μοιραστεί ούτε στους Βουλευτές ούτε είναι αναρτημένες. Τις έχουν μόνο οι εισηγητές στα χέρια τους και πρέπει οι εισηγητές να τις βγάλουν φωτοτυπίες και να μας τις δώσουν. Υπάρχει μία αίσθηση, λοιπόν, την οποία και θέλω να σας εκφράσω...
Υπάρχει βιβλιαράκι έτοιμο.
Ναι, υπάρχει έτοιμο βιβλιαράκι - αυτό που είναι ήδη ψηφισμένο - , αλλά οι αλλαγές δεν έχουν δοθεί σε όλους. Τις έχετε εσείς στα χέρια σας;
Έχει βγει εισηγητική έκθεση από την επιτροπή.
Κατάλαβα τι εννοείτε, κύριε Αμανατίδη.
Δεν υπάρχει ένα κλίμα ότι είναι μεταξύ μας. Αυτή η αίσθηση μου δίνεται, ότι πάμε να μη φαίνεται κάτι.
Υπάρχει απάντηση σ' αυτό, κύριε συνάδελφε. Εσείς, λοιπόν, συγκρίνετε με τα νομοσχέδια. Εδώ δεν υπάρχει ακριβώς η διαδικασία των νομοσχεδίων, γιατί πρόκειται για εσωτερική διαδικασία της Βουλής. Έχει τον τύπο του νομοσχεδίου, έχει το κύρος του νόμου μόλις πάρει ΦΕΚ, αλλά αυτά έχουν δοθεί στα κόμματα ήδη από τη συνεδρίαση της Επιτροπής Κανονισμού εδώ και μέρες. Δεν είναι δηλαδή κάτι το οποίο αποκαλύπτεται σήμερα. Είναι γνωστό τι αλλαγές θα κάνουμε. Και είναι θέμα των κομμάτων εν συνεχεία να ενημερώσουν. Πάντως, στον Κανονισμό της Βουλής δεν γίνεται η ίδια διαδικασία με τα νομοσχέδια. Όμως, όλα αυτά είναι προσιτά στον καθένα. Κατάλαβα την υπόδειξή σας και θα τη λάβω υπ' όψιν. Κύριε Βούτση, θέλετε τώρα τον λόγο;
Αν έχουν τελειώσει οι εισηγητές, κύριε Πρόεδρε.
Όχι, έχουμε την κ. Αθανασίου από την Ελληνική Λύση και μετά την κ. Μπακαδήμα από το ΜέΡΑ25. Τον λόγο έχει τώρα η κ. Αθανασίου.
Κύριε Πρόεδρε, κυρίες και κύριοι συνάδελφοι, αναφορικά με τις προτεινόμενες αλλαγές στον Κανονισμό της Βουλής, θα αρχίσω με το άρθρο 1. Στηρίζουμε και συμφωνούμε με κάθε διαδικασία που προάγει τη βελτίωση της λειτουργίας των υπηρεσιών της Βουλής, οπότε ψηφίζουμε «ναι». Συμφωνούμε και με το άρθρο 2 ως προς την άμεση ανάγκη κάλυψης της κενής θέσης προϊσταμένου, αλλά επιφυλασσόμαστε ως προς την επιλογή του ατόμου που θα οριστεί να αναλάβει τα συγκεκριμένα καθήκοντα και ως προς τις διαδικασίες που θα ακολουθηθούν. Στο άρθρο 3 λέμε «ναι». Και το άρθρο 4 μας βρίσκει επίσης σύμφωνους. Επίσης λέμε «ναι» στο άρθρο 5. Στο άρθρο 6 συμφωνούμε ως Ελληνική Λύση να επανέλθει η σχετική ρύθμιση για το επίδομα του φρούραρχου και υποφρούραρχου, διότι μετά την εκκαθάριση, το επίδομα δεν υπερβαίνει τελικά τα 250 και 150 ευρώ αντίστοιχα, ποσά ελάχιστα για την προσφορά των ανθρώπων αυτών που βρίσκονται εδώ από το πρωί έως το βράδυ και οι ανθρώπινες ανάγκες τους οικονομικά είναι αυξημένες. Στο άρθρο 7 συμφωνούμε με το σκεπτικό της συγκεκριμένης διάταξης και φυσικά συμφωνούμε στο άρθρο 8 η Βουλή από μόνη της να μπορεί να αναζητήσει από τη ΔΟΥ τη φορολογική ενημερότητα των δικαιούχων, χρηματικών ενταλμάτων και το Κοινοβούλιο να επισπεύσει τις διαδικασίες. Σε κάθε περίπτωση θεωρούμε ότι πρέπει να υπάρχει μια τελική προθεσμία πληρωμής των ενταλμάτων, όπως ήδη προβλέπεται. Συμφωνούμε με το άρθρο 9 όσον αφορά τα διαμερίσματα των Βουλευτών. Στο άρθρο 10 διαφωνούμε, διότι δεν συμφωνούμε με το πρόσωπο που έχει επιλεγεί να διοργανώσει το συγκεκριμένο γεγονός και έχει αποσταλεί για το θέμα αυτό και επιστολή από το κόμμα μας, που αποσαφηνίζει τις θέσεις και τις αντιρρήσεις μας. Στο άρθρο 11 συμφωνούμε να επεκταθούν οι ρυθμίσεις δικαιούχων ειδών ρουχισμού και στις υπηρεσίες ασφαλείας της Βουλής. Εμείς, ως Ελληνική Λύση, αναλογιζόμαστε την προσφορά τους προς εμάς. Εκτιμούμε το γεγονός ότι φυλάνε τις ζωές όλων μας και υποστηρίζουμε ότι πρέπει να εξασφαλίζεται και η αξιοπρεπής εμφάνισή τους και η προστασία τους, παρέχοντάς τους τον απαραίτητο εξοπλισμό. Τέλος και για το τελευταίο άρθρο είμαστε θετικοί. Ευχαριστώ, κύριε Πρόεδρε.
Και εγώ ευχαριστώ, κυρία Αθανασίου. Τον λόγο έχει τώρα η ειδική αγορήτρια του ΜέΡΑ25 κ. Φωτεινή Μπακαδήμα.
Ευχαριστώ, κύριε Πρόεδρε. Κυρίες και κύριοι συνάδελφοι, η πλειοψηφία των προτεινόμενων τροποποιήσεων αφορά κυρίως διαδικαστικά θέματα και γι' αυτό δεν θα μπορούσαμε παρά να συμφωνήσουμε και να υπερψηφίσουμε. Για οικονομία χρόνου, θα μου επιτρέψετε να σταθώ μόνο σε τέσσερα άρθρα για τα οποία από την αρχή είχαμε εκφράσει τις επιφυλάξεις μας. Συγκεκριμένα, το άρθρο 4 προβλέπει τη δυνατότητα άσκησης παράλληλων καθηκόντων εντός Βουλής σε υπαλλήλους ή λειτουργούς αυτής. Επειδή, όμως, κρίνουμε ότι αφήνει ανοιχτά τα ενδεχόμενα κακής εφαρμογής της συγκεκριμένης διάταξης, είμαστε αναγκασμένοι να τοποθετηθούμε αρνητικά. Επίσης αρνητικά στεκόμαστε απέναντι και στο άρθρο 7, γιατί κρίνουμε πως τελικά υποβαθμίζει το ρόλο της Επιστημονικής Υπηρεσίας της Βουλής, εφόσον πλέον δεν υποχρεούται να συντάσσει αξιολόγηση και έκθεση για κάθε νομοσχέδιο αλλά δύναται να το πράξει. Στη συνέχεια, είχα ήδη εκφράσει τις επιφυλάξεις μας για το άρθρο 10, το οποίο αναφέρεται στη διάθεση από τη Βουλή ενός χώρου στην Επιτροπή «Ελλάδα 2021». Όλο αυτό, όμως, μας φέρνει αρκετά έντονα στο νου μία περίοδο που όλοι θυμόμαστε, το 2004, και όλη τη διασπάθιση δημοσίου χρήματος που έγινε τότε. Είναι κάτι που κρίνουμε πως αν γινόταν τώρα, αν είχαμε δηλαδή τις ίδιες δαπάνες, φοβόμαστε ότι η ήδη αναιμική οικονομία της χώρας μας δεν θα μπορούσε να το αντέξει. Ως εκ τούτου, κρίνουμε θετικό το γεγονός ότι παραχωρείται ένας χώρος που ούτως ή άλλως έχει μισθωθεί από το Κοινοβούλιο, με αποτέλεσμα να μην έχουμε επιπλέον δαπάνες. Άρα, αυτό θα το ψηφίσουμε θετικά. Το τελευταίο άρθρο που μας είχε προβληματίσει είναι το άρθρο 12, που μιλάει για παραχώρηση στον Πρόεδρο της Βουλής της δυνατότητας να ορίσει και να αυξήσει - λίγο, όπως μας είπατε ο ίδιος στη συνεδρίαση - το πλήθος των αμειβόμενων συνεδριάσεων της Επιτροπής Θεσμών και Διαφάνειας.
Το πλήθος των συνεδριάσεων.
Ναι, αυτό είπα, κύριε Πρόεδρε. Το πλήθος των συνεδριάσεων. Θεωρούμε πως η βουλευτική ιδιότητα σε καμμία περίπτωση δεν μπορεί να συνάδει, με την έννοια του κόστους ευκαιρίας. Ο Βουλευτής δεν είναι κάποιος που κάνει χάρη στην κοινωνία, άρα χρήζει αποζημίωσης, αλλά είναι ένας υπηρέτης της κοινωνίας και των πολιτών που οφείλει να μεταφέρει τα προβλήματα και τις ανάγκες τους, όπως και προτεινόμενες λύσεις στην Εθνική Αντιπροσωπεία. Ως εκ τούτου, θα ψηφίσουμε «όχι». Κλείνοντας, θα ήθελα να σημειώσω ότι σίγουρα ο Κανονισμός της Βουλής - και συμφωνώ με τον κ. Τραγάκη σ' αυτό, εξάλλου είναι πολύ παλαιότερος από μένα, εγώ είμαι τρεις μήνες μόνο Βουλευτής - δεν είναι ένα κείμενο που αρκεί να το αποστηθίσει κανείς και αδιαμφισβήτητα, πάντα υπάρχουν περιθώρια να γίνουν βελτιωτικά βήματα. Γι' αυτό κι εμείς, ως ΜέΡΑ25, ήδη επεξεργαζόμαστε προτάσεις τροποποιήσεων άρθρων, κυρίως του Μέρους Α΄, που φρονώ πως σύντομα θα είναι έτοιμες ώστε να μπορέσω κι εγώ να τις φέρω σε γνώση και δική σας, κύριε Πρόεδρε, και των μελών της επιτροπής. Ευχαριστώ.
Κι εμείς ευχαριστούμε. Τώρα δικαιούνται το λόγο, εάν θέλουν, οι Κοινοβουλευτικοί Εκπρόσωποι, δηλαδή ο κ. Λιβανός, η κ. Ξενογιαννακοπούλου, ο κ. Παφίλης, ο κ. Χήτας και ο κ. Γρηγοριάδης. Ποιοι από τους Κοινοβουλευτικούς Εκπροσώπους θα ήθελαν να μιλήσουν; Κανείς. Είμαστε εντάξει. Ο κ. Παφίλης, έτσι κι αλλιώς, μίλησε προηγουμένως. Οπότε, κύριε Πρόεδρε, κύριε Βούτση, έχετε το λόγο.
Κύριε Πρόεδρε, θέλω να μιλήσω για δύο άρθρα, για το άρθρο 1 και το άρθρο 10. Για το άρθρο 10 θέλω να κάνω ένα σχολιασμό και να εκφράσω μία απορία που έχω και εν πάση περιπτώσει, να γραφτεί και για τα Πρακτικά. Για το άρθρο 1 υπάρχει σοβαρή αντίρρηση, στην οποία θα αναφερθώ. Το άρθρο 10 αφορά στη διάθεση χώρων κ.λπ. για την Επιτροπή «Ελλάδα 2021». Δεν αντιλαμβάνομαι γιατί μία τέτοια διάταξη πρέπει να μπει στον Κανονισμό της Βουλής. Αυτό αφορά μία δουλειά που θα γίνει και στην οποία η Βουλή ήδη έχει συνδράμει και διά του προεδρικού διατάγματος εσείς έχετε αποδεχτεί ότι θα υπάρχει και πρόσβαση στους πόρους του Ιδρύματος για την χρηματοδότηση των κεντρικών εργασιών της Επιτροπής «Ελλάδα 2021». Υπάρχει και μία συμβολή και συνέργεια με την Επιστημονική Επιτροπή και με το ίδιο το Ίδρυμα της Δημοκρατίας του Κοινοβουλευτισμού, του οποίου προΐσταστε. Αυτά έχουν επιλυθεί, δηλαδή το βασικό ζήτημα της στενής συνεργασίας της Βουλής, με αυτή την υπόθεση. Άρα, κάτι που αφορά τη συγκυρία, δηλαδή για ενάμιση χρόνο, προφανώς με μία εντολή δικιά σας, με μία απόφαση δική σας, ότι μπορεί να δοθούν κάποιοι χώροι για να λειτουργεί αυτή η επιτροπή, η οποία είτε έτσι είτε αλλιώς, θα συνεργάζεται με το ίδρυμα, δεν πρέπει, κατά τη γνώμη μου, να μπει στον Κανονισμό. Γιατί ύστερα θα αφαιρεθεί. Θα τελειώσει το «Ελλάδα 2021», θα φύγουν αυτοί οι άνθρωποι. Δεν κατάλαβα, δηλαδή, γιατί είναι μέρος του Κανονισμού, γιατί υπάρχει αυτή η αναγκαιότητα. Με αυτή την έννοια σας το θέτω, προς διευκρίνιση. Διότι η ουσία ήδη έχει εντυπωθεί ότι θα υπάρχει συνεργασία. Με αφορμή αυτό δε, θέλω να πω ότι νομίζω ότι σωστά συνεχίζει η Βουλή αυτό το οποίο είχαμε βγάλει και με εσωτερική εγκύκλιο, την αυστηρότητα εκ μέρους μας στη διάθεση των χώρων της Βουλής, εννοώ της Γερουσίας και άλλων χώρων. Θέλω να γνωρίζετε - το λέω και για τους νεότερους συναδέλφους στην Αίθουσα - ότι στο παρελθόν η Βουλή ήταν σε συνεχή πίεση από έδρες ιδιωτικών πανεπιστημίων, από κινηματογραφόφιλους ή σκηνοθέτες, από επιτροπές, από ΜΚΟ - εύλογο - , για να χρησιμοποιηθούν οι χώροι της για να γίνουν συζητήσεις, για να γίνουν ξεναγήσεις φοιτητών και συζητήσεις και εξομοιώσεις με τη «μητέρα της δημοκρατίας» κ.λπ.. Οι αιτήσεις ήταν τόσες.
Θα περιμέναμε τη σειρά μας για συνεδριάσουμε.
Και όχι μόνο, κύριε Πρόεδρε. Ήταν και επί χρήμασι όλα αυτά, ήταν επ' αμοιβή. Για να συνεννοούμαστε. Αφορούν έδρες πανεπιστημίων από το εξωτερικό που το βάζουν στο πρόγραμμά τους, όπως βάζουν τα τουριστικά γραφεία, έβαζαν και το ναό της δημοκρατίας. Επ' αυτού, έγκαιρα και ομοφώνως, είχαμε καταλήξει ότι η Βουλή δίνει τους χώρους της μόνο σε πανεπιστημιακά ιδρύματα της ημεδαπής, δηλαδή σε αναγνωρισμένα πανεπιστημιακά ιδρύματα, στην Ακαδημία, σε μεγάλα επιμελητήρια, στους συνταγματολόγους. Μέχρι εκεί. Και νομίζω ότι σωστά, το λέω επ' αφορμή της συζήτησης που θα διατεθούν χώροι για το «Ελλάδα 2021», πρέπει να κρατήσουμε αυτή την αυστηρότητα, γιατί δημιουργείται και προηγούμενο αν δώσουμε σε κάποιους εξ αυτών. Έρχομαι τώρα στο άρθρο 1. Επιτρέψτε μου την έκφραση, και το ξέρετε πολύ καλά, «ο δρόμος για την κόλαση είναι στρωμένος με τις καλύτερες των προθέσεων». Ακόμα κι αν εσείς διαβεβαιώσετε ότι δεν πρόκειται επί της θητείας σας ή δεν έχετε υπ' όψιν σας να αλλάξετε κάποιους από τους προϊσταμένους, διευθυντές, γενικούς διευθυντές και άλλους, οι οποίοι μέσα από μία άψογη διαδικασία, κατά κοινή ομολογία, τοποθετήθηκαν σε αυτές τις θέσεις και να τους πάτε κάπου αλλού, αμοιβαίως ή μη αμοιβαίως κ.λπ., το ότι αυτό θα γραφτεί στον Κανονισμό, η δυνατότητα, δηλαδή, αυτή τελικά και μετά τις κρίσεις να μπορεί να γίνει μετακίνηση εσωτερική στο επίπεδο των τμηματαρχών, διευθυντών, γενικών διευθυντών κ.λπ., εκ των πραγμάτων, οδηγεί ως κίνητρο, ως αφορμή, ως πρόσχημα, κάποιον άλλον μεταγενέστερο, κύριε Πρόεδρε, στο να ξεκινήσει μία τέτοια αντιμετάθεση και μία τέτοια μετακίνηση. Είμαι σίγουρος ότι αυτό θα δημιουργήσει, πέραν όλων των άλλων, και μία ανασφάλεια, έναν προβληματισμό μέσα σε όλα τα στελέχη της Βουλής που κατ' αυτό τον τρόπο - νομίζω ότι σε ένα χρόνο ή σε ενάμιση θα γίνει ξανά αυτή η διαδικασία - καταλαμβάνουν αυτές τις θέσεις. Τώρα, στην υπόθεση εργασίας ότι κάποιος από αυτούς τους κυρίους ή τις κυρίες θέλουν οι ίδιοι να μετακινηθούν ή δεν μπορούν στο χώρο, είναι προφανές ότι διά του Προέδρου υπάρχουν, είτε στον Κανονισμό είτε στο Δημοσιοϋπαλληλικό Κώδικα, όλες οι ρήτρες για να μπορεί, είτε με διάθεση σε μία άλλη υπηρεσία είτε με έναν άλλο τρόπο, αν δηλαδή έχει συμβεί κάτι σοβαρό, να υπάρξει μία ad hoc μετακίνηση. Δεν πρέπει ο Κανονισμός να ανοίγει αυτή την τρύπα, να ανοίγει αυτό το δρόμο, να ανοίγει αυτή τη διέξοδο - με την κακή έννοια της διεξόδου - από μία εξαιρετικά σημαντική, όπως είπε ο κ. Τραγάκης κι εσείς το έχετε πει στη Διάσκεψη των Προέδρων, διαδικασία η οποία ξεκίνησε και η οποία θα συνεχιστεί στη Βουλή. Προσωπικά σας ζητάω να αποσύρετε αυτό το άρθρο. Ευχαριστώ.
Υπάρχει κάποιος άλλος συνάδελφος που θέλει να μιλήσει; Κανείς. Μπορώ, λοιπόν, κι εγώ να πω δύο κουβέντες από τη θέση μου. Θα κατέβαινα αν ήταν κάτι πιο εκτεταμένο. Πρώτον, όσον αφορά στο θέμα της προβλέψεως στο άρθρο 10 για τη δυνατότητα ενοικιάσεως χώρων για λογαριασμό της Επιτροπής «Ελλάδα 2021», το οποίο κατά πάσα πιθανότητα δεν θα συντρέξει, γιατί ήδη - όπως πληροφορούμαι - υπάρχουν χορηγοί χώρων, θα ήθελα να πω τα εξής: Εμείς το βάλαμε για να μην μείνει ανέστια η επιτροπή. Ήδη, όμως, υπάρχει μία διαθεσιμότητα χώρων από τον ιδιωτικό τομέα για την επιτροπή αυτή. Πάντως, το βάλαμε, γιατί υπήρχε κίνδυνος αν δεν το βάζαμε και τους φιλοξενούσαμε στη Βουλή για ενάμιση χρόνο, να μην εγκριθεί η δαπάνη, διότι δεν αφορά ευθέως προσωπικό της Βουλής. Ήταν για καθαρά τυπικό λόγο, δηλαδή για την έγκριση της δαπάνης και δεν είχαμε λόγο να το διακινδυνεύσουμε. Θέλω να ξέρετε, πάντως, ότι αυτή η συνεργασία της Βουλής με την Επιτροπή «Ελλάδα 2021», η οποία συγκροτείται κατ' αρχάς στο νόμο του «επιτελικού κράτους» - για τον εορτασμό των διακοσίων ετών - η σύνθεση της Επιτροπής «Ελλάδα 2021» και η συνεργασία της με τη Βουλή εν συνεχεία, προβλέφθηκε με λεπτομέρειες στο προεδρικό διάταγμα 96/2019, εις το οποίο - πέραν του ότι προβλέπεται η συνεργασία με το Ίδρυμα της Βουλής - προβλέπεται ότι στο τέλος το Ίδρυμα της Βουλής, μετά την εκκαθάριση αυτής της επιτροπής που θα γίνει το 2021, η οποία έχει νομική υπόσταση και θα έχει δική της περιουσία και ήδη ανακοινώθηκε και μέγας χορηγός - και μπράβο - η Εθνική Τράπεζα, θα είναι ο καθολικός διάδοχος των περιουσιακών στοιχείων αυτής της επιτροπής. Αν υπάρξει κάτι που θα υποληφθεί, θα περιέλθει στην ιδιοκτησία, ευρύτερα, της Βουλής. Αυτά ως προς το άρθρο 10, που μπορεί και να μη χρειαστεί να εφαρμοστεί. Απλώς έχουμε αυτή τη δυνατότητα, για να μπορεί η δαπάνη του ενοικίου να είναι απολύτως νόμιμη. Τώρα, αντιλαμβάνομαι τις επιφυλάξεις του κ. Ζαχαριάδη και κυρίως του Προέδρου, του κ. Βούτση, οποίος έχει και μεγαλύτερη εμπειρία σε αυτά τα θέματα για το άρθρο 1. Και εγώ είχα μία επιφύλαξη, μία σκέψη για το άρθρο 1. Να ξέρετε, όμως, ότι αυτή η οριζόντια, τυχόν, μετακίνηση προϊσταμένων, θα γίνει μόνο σε περίπτωση έκτακτης υπηρεσιακής ανάγκης, που προβλέπεται στον Κανονισμό που ψηφίζουμε και εφόσον γίνει αμοιβαία. Ακόμη και το «οικειοθελές», που είναι η απλούστερη μορφή, με τη σημερινή νομική κατάσταση που έχουμε δεν μπορεί να τακτοποιηθεί. Συνεπώς να είστε βέβαιοι ότι αυτό δεν θα γίνει ούτε κατά κόρον και θα γίνει ακριβώς όπως το περιγράφει, δηλαδή για έκτακτους λόγους και για λόγους αμοιβαιότητας. Η πρόταση να εμπλακεί η Ειδική Επιτροπή Επιλογής Προϊσταμένων Γενικών Διευθύνσεων, η οποία εμπλέκεται στη διαδικασία επιλογής προϊσταμένων, είναι δυσανάλογη, κατά τη γνώμη μου. Να φανταστείτε ότι αυτή η επιτροπή έχει Αντιπρόεδρους της Βουλής μέσα και έχει και εξωτερικούς, εν σχέσει με τη Βουλή, παράγοντες, όπως τον Πρόεδρο του Εθνικού Κέντρου Δημόσιας Διοίκησης και Αυτοδιοίκησης. Φαντάζεστε, λοιπόν, ότι για να γίνει μία απλή, αμοιβαία, για έκτακτη ανάγκη αλλαγή, πρέπει να συγκροτηθεί ένα Σώμα το οποίο είναι επταμελές και αποτελείται από ανώτατους παράγοντες της Βουλής και από κάποιους οι οποίοι είναι εκτός Βουλής. Θεωρώ ότι είναι μία δυσανάλογη επιστράτευση για κάτι που είναι απλούστατο, για κάτι που θα γίνει απολύτως μεμονωμένα και για κάτι το οποίο δεν θα προκαλέσει την παραμικρή αναστάτωση και ανασφάλεια στο προσωπικό. Ήθελα, επίσης, να πω πάνω στα διάφορα άρθρα, ότι διευκολύνουμε την ισότητα της μεταχειρίσεως του προσωπικού, διότι επεκτείνουμε το επίδομα ευθύνης σε δύο στελέχη της Φρουράς της Βουλής και το ρουχισμό που παίρνουν οι υπάλληλοι και στους αστυνομικούς της Βουλής. Έχουμε, επίσης, τη δυνατότητα η Επιτροπή Θεσμών και Διαφάνειας, που είναι μία σημαντική επιτροπή, εν όψει της αποστολής της να μπορεί να συνεδριάζει, με δική μου απόφαση, περισσότερες από δύο φορές το μήνα. Και, προφανώς, το «περισσότερες» δεν σημαίνει εκατοντάδες, αλλά άλλη μία ή άλλες δύο συνεδριάσεις με τους ίδιους όρους, που είναι οι δύο ήδη εγκεκριμένες συνεδριάσεις. Ακόμη, με τη ρύθμιση του άρθρου 3 επιτρέπουμε να διορθωθεί ένα λάθος το οποίο έγινε στην εφαρμογή μιας εγκυκλίου γύρω από μισθολογικά ζητήματα του προσωπικού. Επίσης σε αυτά τα θέματα θα επεμβαίνει και ο Πρόεδρος της Βουλής, ώστε να γίνεται διπλός έλεγχος αυτών των ζητημάτων και να αποφεύγονται τα λάθη, τα οποία, εφόσον είναι καλόπιστα, καλό είναι να διορθώνονται και να εξασφαλίζουμε περισσότερες δικλείδες ελέγχου εφαρμογής της μισθολογικής πολιτικής μέσω των εγκυκλίων, οι οποίες πολλές φορές είναι και δυσερμήνευτες και πολύπλοκες, οπότε ένα δεύτερο μάτι πάντα μας διευκολύνει. Αυτές είναι οι ρυθμίσεις τις οποίες εισάγω ενώπιον σας. Ακούστηκαν οι απόψεις των κομμάτων, ακούστηκαν οι θεμιτές και καλόπιστες επιφυλάξεις. Θα ήθελα, λοιπόν, τώρα να προχωρήσουμε στη διαδικασία της ψηφοφορίας. Κηρύσσεται περαιωμένη η συζήτηση επί της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής, Μέρος Β΄ και Μέρος Κοινοβουλευτικό». Εισερχόμαστε στην ψήφιση επί της αρχής, των άρθρων και του συνόλου της πρότασης του Προέδρου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή της πρότασης - όπως τα νομοσχέδια, επί της αρχής - δώδεκα άρθρα, το ακροτελεύτιο άρθρο, καθώς και το σύνολο της πρότασης. Κάθε φορά στην οθόνη - γιατί θα γίνει ηλεκτρονική ψηφοφορία - εμφανίζονται ως τέσσερα άρθρα προς ψήφιση. Για να ψηφίσετε τα υπόλοιπα, θα πρέπει να κυλήσετε την οθόνη αφής. Για τους πολύ προχωρημένους στην τεχνολογία αυτό λέγεται «scroll down». Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Δηλαδή, επειδή είναι δώδεκα, αν ψηφίσετε τα τέσσερα, θα δείτε οκτώ και μετά τέσσερα. Βεβαιωθείτε ότι έχετε ψηφίσει όλα τα άρθρα, το ακροτελεύτιο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε ως τη λήξη της ψηφοφορίας. Για οποιοδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, επιτρέψτε μου να σας ανακοινώσω το αποτέλεσμα της ηλεκτρονικής ψηφοφορίας. Επί της αρχής, η πρόταση ψηφίστηκε ομόφωνα. Το άρθρο 1 ψηφίστηκε κατά πλειοψηφία. Το άρθρο 2 ψηφίστηκε ομόφωνα. Το άρθρο 3 ψηφίστηκε ομόφωνα. Το άρθρο 4 ψηφίστηκε κατά πλειοψηφία. Το άρθρο 5 ψηφίστηκε ομόφωνα. Το άρθρο 6 ψηφίστηκε κατά πλειοψηφία. Το άρθρο 7 ψηφίστηκε κατά πλειοψηφία. Το άρθρο 8 ψηφίστηκε ομόφωνα. Το άρθρο 9 ψηφίστηκε ομόφωνα. Το άρθρο 10 ψηφίστηκε κατά πλειοψηφία. Το άρθρο 11 ψηφίστηκε κατά πλειοψηφία. Το άρθρο 12- ακροτελεύτιο - ψηφίστηκε κατά πλειοψηφία. Επί του συνόλου, η πρόταση ψηφίστηκε ομόφωνα. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται τα Πρακτικά της σημερινής συνεδρίασης και έχουν ως εξής:
Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής, Μέρος Β΄(ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987)» έγινε δεκτή επί της αρχής, των άρθρων και του συνόλου κατά πλειοψηφία και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση της παραπάνω πρότασης.
Συνεπώς το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στη συμπληρωματική ΕΙΔΙΚΗ ΗΜΕΡΗΣΙΑ ΔΙΑΤΑΞΗ α. Μόνη συζήτηση και έγκριση του Απολογισμού Δαπανών της Βουλής, οικονομικού έτους 2018. β. Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2020. Οι παραπάνω αποφάσεις της Βουλής ψηφίστηκαν στην αρμόδια Επιτροπή Οικονομικών της Βουλής με πλεοψηφία 4/5 του όλου αριθμού των μελών της. Συνεπώς, σύμφωνα με το άρθρο 108 παράγραφοι 1 και 6, μπορούν να ψηφιστούν από τη Βουλή χωρίς συζήτηση. Προτείνω, ωστόσο, εφόσον επιθυμούν, οι εισηγητές και οι ειδικοί αγορητές να μιλήσουν για πέντε λεπτά, οι κοινοβουλευτικοί εκπρόσωποι για πέντε λεπτά και συνάδελφοι οι οποίοι τυχόν εγγραφούν στον κατάλογο ομιλητών για πέντε λεπτά, όχι αναγκαστικά, αλλά εφόσον το επιθυμούν. Τα 4/5 της επιτροπής μας επιτρέπουν να το πάμε αστραπιαία, αλλά καλό θα είναι αυτοί που θέλουν να μιλήσουν, να μιλήσουν. Συμφωνεί το Σώμα;
Το Σώμα συνεφώνησε. Τον λόγο έχει ο εισηγητής της Πλειοψηφίας και Βουλευτής Κερκύρας κ. Στέφανος Γκίκας.
Ευχαριστώ, κύριε Πρόεδρε. Η συζήτηση και η επεξεργασία του προϋπολογισμού της Βουλής, όπως και ο έλεγχος του απολογισμού ενός οικονομικού έτους δεν είναι μία στεγνή τεχνική διαδικασία, αλλά αποτελεί υποχρέωσή μας. Οφείλουμε να συμβάλλουμε στη διαφάνεια και στην ενημέρωση των πολιτών για τη συνολική διαχείριση του προϋπολογισμού, τις δραστηριότητες της Βουλής, αλλά και τις εν γένει απολαβές και αποζημιώσεις. Με αυτό τον τρόπο, συμβάλλουμε στην προστασία του κύρους της Βουλής. Πάμε, τώρα, στο σχέδιο προϋπολογισμού δαπανών Βουλής για το 2020. Εισάγεται, λοιπόν, στην Ολομέλεια ο προϋπολογισμός δαπανών με τη διαδικασία που προβλέπεται από το άρθρο 120 του Κανονισμού της Βουλής. Οι δαπάνες που μελετούμε προτάθηκαν από τις διάφορες αρμόδιες υπηρεσίες της Βουλής και εν συνεχεία, έγινε η επεξεργασία από τις οικονομικές υπηρεσίες, ενώ εγκρίθηκαν και από τα αρμόδια θεσμικά όργανα. Επισημαίνεται πως ο κύριος στόχος του προϋπολογισμού της Βουλής για το 2020 είναι, φυσικά, η αποτελεσματική λειτουργία της Βουλής σε έναν σύγχρονο, πολυπαραγοντικό - θα έλεγα - πολιτικό και διοικητικό θεσμό της Ελληνικής Δημοκρατίας. Σημειώνεται πως η αποτελεσματική λειτουργία της Βουλής σχετίζεται άμεσα με την παροχή υπηρεσιών προς τα μέλη του Κοινοβουλίου, αλλά και τους πολίτες της χώρας. Παράλληλα, η Βουλή συμβάλλει σημαντικά στην προσπάθεια εξοικονόμησης δημοσιονομικών πόρων και εξορθολογισμού των λειτουργικών δαπανών του δημοσίου, μειώνοντας τις όποιες δαπάνες που δεν κρίνονται αναγκαίες. Αυτό αποδεικνύεται κιόλας από τα συνολικά μεγέθη του προϋπολογισμού, καθώς σημειώνει μείωση σε σχέση με τον περσινό, του 2019, κατά 1,62%. Ο προϋπολογισμός, λοιπόν, του ερχόμενοι οικονομικού έτους ανέρχεται σε 139.550.000 ευρώ και είναι μειωμένος κατά 2.300.000 ευρώ, σε σχέση με τον προϋπολογισμό του 2019. Η προαναφερόμενη προσπάθεια της Βουλής για την κατά το δυνατόν μείωση του κόστους λειτουργίας της αποδεικνύεται από το γεγονός ότι πριν από δέκα χρόνια, κυρίες και κύριοι συνάδελφοι, ο προϋπολογισμός της Βουλής ήταν κατά 82.450.000 ευρώ μεγαλύτερος, πιο αυξημένος από το σημερινό, και ανερχόταν στα 222.000.000 ευρώ. Αξίζει να σημειωθεί ότι ο προϋπολογισμός δαπανών της Βουλής για το 2020 καλύπτει το όριο του Μεσοπρόθεσμου Προγράμματος Δημοσιονομικής Στρατηγικής για το έτος 2020. Είναι υποχρέωσή μας αυτό. Σημειώνεται ότι επιτυγχάνεται αυτός ο στόχος παρ' όλο που υπάρχουν πρόσθετες επιβαρύνσεις, όπως το κόστος κάλυψης κενών θέσεων επιστημονικού προσωπικού, καθώς ο σχετικός διαγωνισμός του ΑΣΕΠ δεν προβλέπεται να ολοκληρωθεί εντός του 2019. Δεύτερον, η προβλεπόμενη αύξηση της εργοδοτικής εισφοράς υπέρ του ΕΦΚΑ Βουλευτών και υπαλλήλων κατά 33%. Η μετάβαση των μονίμων και των μετακλητών υπαλλήλων της Βουλής στην επικουρική ασφάλιση. Μια άλλη επιβάρυνση είναι η αλλαγή στο ειδικό μισθολόγιο του δημοσιογραφικού προσωπικού της Βουλής και τέλος, η αύξηση εξόδων στέγασης, υπηρεσιών και γραφείων Βουλευτών εξαιτίας, βεβαίως, της ανοδικής τάσης στις αξίες ακινήτων. Ο προϋπολογισμός του 2020 χωρίζεται σε επτά κατηγορίες. Είναι παροχές σε εργαζόμενους. Δεν θα μπω σε λεπτομέρειες, είναι μπροστά σας ούτως ή άλλως. Παροχές σε εργαζόμενους, κοινωνικές παροχές, μεταβιβάσεις, αγορές αγαθών και υπηρεσιών, πιστώσεις υπό κατανομή, πάγια περιουσιακά στοιχεία και τιμαλφή. Όταν λέμε τιμαλφή εννοούμε πιστώσεις. Δηλαδή, για την αγορά έργων τέχνης που είναι μόλις 10.000 ευρώ και είναι το μισό από τον προϋπολογισμό του 2019 που ήταν 20.000. Υπογραμμίζεται πως σε αυτό το πλαίσιο η Βουλή υποστηρίζει ενεργά το έργο του Ιδρύματος της Βουλής των Ελλήνων, το οποίο διοργανώνει σημαντικές και ποιοτικές εκδηλώσεις, όπως συνέδρια, πολιτιστικά δρώμενα, και μεταξύ άλλων, συμμετέχει ενεργά στον εορτασμό των διακοσίων χρόνων από το 1821. Επιπλέον αυξάνονται οι ξεναγήσεις πολιτών και μαθητών σε εκθέσεις του Ιδρύματος, αλλά και στη Βιβλιοθήκη της Βουλής. Το ερχόμενο οικονομικό έτος η Βουλή πρωτοπορεί και σε έναν άλλο πολύ σημαντικό τομέα, έχοντας ως στόχο την προώθηση νέων τεχνολογιών και μειώνοντας το περιβαλλοντικό αποτύπωμα. Σε συνεργασία με τη Γενική Γραμματεία Περιβάλλοντος, λοιπόν, η Βουλή εισάγει πρόγραμμα χρηματοδοτικής μίσθωσης βουλευτικών και υπηρεσιακών αυτοκινήτων που κινούνται με ηλεκτροκίνηση. Πρόκειται για μια σπουδαία πρωτοβουλία που πραγματικά ελπίζουμε να γίνει δεκτή με ενθουσιασμό. Επίσης διατηρείται το υψηλό χορηγικό πρόγραμμα για αιτούμενες χορηγίες από φορείς, ιδρύματα, πρωτοβουλίες, νομικά πρόσωπα, εκπαιδευτικά ιδρύματα κ.λπ., όταν έχουν να παρουσιάσουν κάτι σημαντικό. Τέλος, η Βουλή θα συνεχίσει να στηρίζει και να ενισχύει εμπράκτως την ανάπτυξη των διεθνών σχέσεων και την κοινοβουλευτική διπλωματία και στην προσπάθειά της συμβάλει στη διατήρηση της ιστορικής μνήμης και της ανάδειξης ανθρωπιστικών αξιών. Συνεισφέρει γι' αυτόν τον λόγο στη δημιουργία μόνιμης ελληνικής έκθεσης στο Κρατικό Μουσείο Άουσβιτς στην Πολωνία. Δυο κουβέντες τώρα για τον απολογισμό δαπανών της Βουλής το 2018, κύριε Πρόεδρε, και κλείνω με αυτό. [[Στο σημείο αυτό την Προεδρική ΄Εδρα καταλαμβάνει ο Α΄Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Ο προϋπολογισμός δαπανών της Βουλής για το 2018 ήταν 133.985.000 ευρώ, προβλεπόντουσαν τέσσερις κατηγορίες δαπανών για το 2018, πληρωμές για υπηρεσίες, πληρωμές για την προμήθεια αγαθών, μεταβιβαστικές πληρωμές και διάφορες κοινές ή σύνθετες δαπάνες υπουργείων που δεν έχουν ενταχθεί σε κάποια από τις γενικές κατηγορίες του κώδικα. Κατά την εκτέλεση του προϋπολογισμού του 2018, σύμφωνα με τις διατάξεις της παραγράφου 7 του άρθρου 120 εκδόθηκαν αιτιολογημένες αποφάσεις του Προέδρου της Βουλής, όπως και του Υπουργείου Οικονομικών που είχαν ως αποτέλεσμα τη μείωση των πιστώσεων 44.600 ευρώ.
Κύριε Γκίκα, θα πρέπει να ολοκληρώσετε.
Ναι, κύριε Πρόεδρε. Επιπλέον επιστράφηκαν στο Γενικό Λογιστήριο 300.700 ευρώ και να πω απλά ότι μετά τη λήξη του οικονομικού έτους 2018 πραγματοποιήθηκε επεξεργασία των στοιχείων και διαπιστώθηκε η ακρίβεια των αποτελεσμάτων στη Διεύθυνση Οικονομικών Υπηρεσιών της Βουλής και των στοιχείων που τηρούνται στο Γενικό Λογιστήριο του Κράτους. Αυτά είχα να πω, σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι τρεις μαθητές και μαθήτριες και δύο εκπαιδευτικοί - συνοδοί τους, από το 1ο Πειραματικό Γυμνάσιο Αθήνας. Η Βουλή σάς καλωσορίζει. [[Χειροκροτήματα απ' της της πτέρυγες της Βουλής]] Μέχρι να καλέσω στο Βήμα τον εισηγητή του ΣΥΡΙΖΑ, κ. Κάτση, θέλω να πω το εξής: Καλό είναι κύριε Γκίκα τα ηλεκτρικά αυτοκίνητα, αλλά εγώ θα προσέθετα - να το ακούσουν όλοι οι συνάδελφοι - μήπως πρέπει να κάνουμε πράσινη την ταράτσα της Βουλής. Να προηγηθεί αυτό και ας έρθουν μετά τα ηλεκτρικά αυτοκίνητα. Θα είναι και από άποψη καλαισθησίας παραπάνω καλό. Να πούμε, ναι, στο κονδύλι αυτό δηλαδή.
Και υπάρχει έτοιμη μελέτη, κύριε Πρόεδρε, για την ταράτσα.
Α, υπάρχει και μελέτη! Ο κ. Κάτσης έχει τον λόγο.
Ευχαριστώ, κύριε Πρόεδρε. Και όχι μόνο, θα ήθελα να συνεισφέρω. Έχει γίνει την προηγούμενη περίοδο μια πάρα πολύ σημαντική δραστική μείωση της χρήσης χαρτιού Α4, τόσο όσον αφορά τα νομοσχέδια τα υπό κατάθεση, όσο και όσον αφορά τις επιτροπές. Ήρθε και το ηλεκτρονικό σύστημα ψηφοφορίας, άρα λοιπόν, νομίζω ότι πρέπει να επεκταθεί όλη αυτή η εξοικονόμηση και όσο το δυνατόν να περιοριστεί ακόμα περαιτέρω η χρήση χαρτιού. Νομίζω ότι πρέπει να πάμε όσο το δυνατόν σε ηλεκτρονικές λύσεις για να μπορέσουμε αφ' ενός να εναρμονιστούμε και με τις σύγχρονες τεχνολογίες και αφ' ετέρου να γίνουμε και πιο οικολογικοί. Όπως, επίσης, θα έπρεπε, κατά τη γνώμη μου, η Βουλή και όλα τα κτήρια στα οποία εδράζονται και στεγάζονται οι υπηρεσίες της, να έχουν και πράσινα σημεία ανακύκλωσης και όχι μόνο στο κτήριο του Κοινοβουλίου, αλλά και οπουδήποτε στεγάζονται γραφεία και υπηρεσίες. Νομίζω ότι και αυτό θα είναι ένα καλό παράδειγμα και ένα δείγμα για το πώς ακριβώς η Βουλή πρώτα η ίδια υιοθετεί τις πρακτικές της πράσινης οικολογίας και μετά ζητάει και από τους πολίτες να εναρμονιστούν με αυτές. Προχωράμε, λοιπόν, κυρίες και κύριοι συνάδελφοι, σήμερα σε ειδική συνεδρίαση της Ολομέλειας και συζήτηση για την ψήφιση του προϋπολογισμού της Βουλής για το έτος 2020, καθώς και για την έγκριση του απολογισμού δαπανών της Βουλής για το έτος 2018. Στόχος μιας ορθής κατανομής των πόρων είναι η εξασφάλιση όλων εκείνων των προϋποθέσεων, ώστε η λειτουργία της Βουλής να είναι αποτελεσματικότερη και οι παρεχόμενες υπηρεσίες - προκειμένου να ασκείται πληρέστερα το κοινοβουλευτικό έργο - ποιοτικότερες. Εξίσου σημαντικό είναι η λειτουργία του Κοινοβουλίου να λαμβάνει χώρα υπό το πρίσμα της χρηστής διαχείρισης πόρων, της απόλυτης διαφάνειας στις προβλεπόμενες διαδικασίες, καθώς και στον εκσυγχρονισμό και τον εξορθολογισμό της συνολικότερης λειτουργίας της Βουλής. Δεν πρέπει να αγνοούμε ότι η εύρυθμη και κρυστάλλινη λειτουργία της Βουλής είναι αφ' ενός ζήτημα δημοκρατίας και αφ' ετέρου είναι και ένα σήμα προς την κοινωνία ότι οι θεσμοί είναι ισχυροί και το πολιτικό μας σύστημα αξιόπιστο. Και ως εκλεγμένος και με τιμή από το Σώμα της Ολομέλειας στη θέση του Κοσμήτορα της Βουλής, θεωρώ σημαντικό από όλες τις θέσεις όλοι οι συνάδελφοι να τονίζουμε αυτά τα στοιχεία διαρκώς. Όπως και να έχουμε διαρκώς υπ' όψιν μας ότι η αξιοπιστία μας δεν εξαρτάται μόνο από τη χρηστή οικονομική διαχείριση, αλλά και από το σεβασμό στους κανόνες που έχουμε συμφωνήσει και διατυπώνονται στον Κανονισμό της Βουλής. Ακούσαμε και από τον συνάδελφο, εισηγητή της Νέας Δημοκρατίας τα οικονομικά στοιχεία. Από την πλευρά μας θέλουμε να επισημάνουμε σε ό,τι αφορά τα απολογιστικά στοιχεία για το 2018, πως διαπιστώνουμε ότι έγινε πιστή εκτέλεση του προϋπολογισμού και συνεπώς δεν έχουμε ιδιαίτερες παρατηρήσεις. Όσον αφορά, όμως, τον προϋπολογισμό του 2020 βλέπουμε ότι ανέρχεται στα 139.550.000, μειωμένος ελαφρώς κατά 1,62% σε σχέση με αυτόν του 2019. Επιπλέον ο προϋπολογισμός του 2020 είναι εντός των ορίων που προβλέπονται από το μεσοπρόθεσμο πρόγραμμα δημοσιονομικής στρατηγικής 19 22, όπως αυτά διατυπώνονται από την 1η Νοεμβρίου 2018 σχετική απόφαση του Γενικού Γραμματέα της Βουλής. Κυρίες και κύριοι συνάδελφοι, ο προϋπολογισμός της Βουλής, έπειτα από τη μεγάλη μείωση που δέχτηκε την τελευταία δεκαετία, καθώς το 2009 ανέρχονταν στο ποσό των 222.000.000 ευρώ, φαίνεται να βρίσκει ένα νέο σημείο ισορροπίας, κοντά στα 140.000.000 ευρώ. Όλα αυτά τα χρόνια μειωνόταν ακολουθώντας τη συνολικότερη μείωση εισοδημάτων και αξιών, με σημαντική πηγή μείωσης τις δαπάνες της βουλευτικής αποζημίωσης. Τονίζω ότι η κυβέρνηση του ΣΥΡΙΖΑ συνέβαλε σημαντικά στις μειώσεις της βουλευτικής αποζημίωσης, όπως και στη φορολογική και ασφαλιστική εναρμόνιση των Βουλευτών με όσα ισχύουν και για τους υπόλοιπους εργαζόμενους. Επιπλέον μέσα σε αυτά τα χρόνια καταργήθηκε και η πρόβλεψη απόδοσης βουλευτικής σύνταξης. Ο σχετικός λαϊκισμός που διατυπώνεται ιδίως από ακροδεξιούς φορείς δεν εδράζεται σε πραγματικά στοιχεία, αλλά κυρίως από μια τάση συνολικής απαξίωσης του πολιτικού συστήματος και των θεσμών τους. Όπως βλέπουμε και στο σχέδιο του προϋπολογισμού του 2020 συνοπτικά οι προϋπολογιζόμενες δαπάνες, ανά μείζονα κατηγορία, είναι οι εξής: παροχές εργαζομένων 109.625 χιλιάδες, κοινωνικές παροχές 754.000, μεταβιβάσεις 3.037.000, αγορές αγαθών και υπηρεσιών 23.753.000, πιστώσεις υπό κατανομή 100.000, πάγια περιουσιακά στοιχεία 2.281.000, τιμαλφή 10.000. Πάνω σ' αυτές τις μείζονες κατηγορίες, κοιτάζοντας αναλυτικότερα τις δαπάνες ανά κατηγορία, θα σχολιάσω πάρα πολύ σύντομα τα εξής: Πρώτον, παρατηρούμε μία αλλαγή κωδικοποίησης για τα πνευματικά δικαιώματα μίσθωσης τηλεοπτικού προγράμματος, όπου σε σχέση με το 2019 αφαιρούνται 744.000 ευρώ από τον έναν κωδικό και προστίθενται 515.000 ευρώ στον άλλον κωδικό, καταλήγοντας έτσι σε 229.000 ευρώ λιγότερα. Θέλω να θέσω στο Σώμα το εξής ερώτημα: Για ποιον λόγο έχουμε αυτή τη διαφορά και εάν αφορά αυτό κάποιον σχεδιασμό συρρίκνωσης του τηλεοπτικού προγράμματος; Και αυτό το τονίζω, γιατί ο σταθμός της Βουλής αποτελεί ποιοτική όαση στην ελληνική τηλεόραση, ειδικά αυτή την εποχή που στην άλλη όαση, την ΕΡΤ, παρατηρούμε από τη νέα Κυβέρνηση έναν σχεδιασμό συρρίκνωσης του τηλεοπτικού περιεχομένου. Δεύτερον, θέλω να τονίσω το θετικό του γεγονότος ότι περιλαμβάνονται οι δαπάνες για κάλυψη από τη Βουλή του κόστους δημιουργίας μόνιμης ελληνικής έκθεσης στο κρατικό μουσείο του Άουσβιτς - Μπίρκεναου στο Οσβιέτσιμ της Πολωνίας για τα θύματα των Ελλήνων στο Άουσβιτς σε χώρο του μπλοκ 18, που παραχωρείται από το μουσείο. Υπήρξε ιδιαιτέρως σημαντική η πρωτοβουλία που πήρε η Βουλή και κατέληξε στην ιστορική απόφαση να χρηματοδοτήσει εξ ολοκλήρου το μνημειακό έργο δημιουργίας της μόνιμης ελληνικής έκθεσης, βάζοντας ένα τέλος στην απουσία εβδομήντα χρόνων της χώρας μας από τον μαρτυρικό τόπο μνήμης του Άουσβιτς. Τέτοιες πρωτοβουλίες διατήρησης της ιστορικής μνήμης και ανάδειξης των ανθρωπιστικών αξιών θα θέλαμε να δούμε και από τη νέα Βουλή, καθώς, μεταξύ άλλων, αναπτύσσουν πολύπλευρες διεθνείς σχέσεις με προοδευτικό και ανθρωπιστικό πρόσημο. Τρίτον, θεωρώ σημαντικό το χορηγικό πρόγραμμα, ιδίως όσον αφορά ανθρωπιστικές δράσεις, δεδομένου, μεταξύ άλλων, και του προσφυγικού ζητήματος, που αποτελεί στοίχημα για τη χώρα. Τέλος, επισημαίνω ότι ένα σύγχρονο Κοινοβούλιο οφείλει να προβαίνει σε δράσεις εξωστρέφειας, όχι μόνο στο πλαίσιο της διπλωματίας, αλλά και σε απευθείας επαφή με την κοινωνία των πολιτών, με ενίσχυση των συνεργασιών με κοινωνικούς και με πολιτιστικούς φορείς, όσον αφορά δράσεις προώθησης του κοινοβουλευτισμού και της δημοκρατίας. Θυμίζω, για παράδειγμα, στους συναδέλφους ότι από το 2015 η Βουλή των Ελλήνων θεσμοθέτησε για πρώτη φορά βραβείο που απονέμεται σε διαγωνιζόμενους του Διεθνούς Φεστιβάλ Κινηματογράφου Ολυμπίας για παιδιά και νέους σε δημιουργίες νέων ανθρώπων που προάγουν τις ανθρώπινες αξίες. Σύμφωνα με τα παραπάνω, κύριε Πρόεδρε, υπερψηφίζουμε τόσο τον προϋπολογισμό της Βουλής για το 2020 και εγκρίνουμε τον απολογισμό δαπανών της Βουλής για το οικονομικό έτος 2018. Σας ευχαριστώ.
Ευχαριστώ, κύριε Κάτση. Κύριε Πρόεδρε, επειδή άκουσα ότι υπάρχει κονδύλι περιβαλλοντολογικό, καλά είναι τα ηλεκτρικά αυτοκίνητα, αλλά να ξεκινήσουμε από το πράσινο στην ταράτσα.
Μου το είπε ο κ. Γκίκας.
Άκουσα, επίσης, από τον κ. Αμυρά ότι υπάρχει και μελέτη. Αυτό εγώ δεν το ήξερα, γιατί όντως πρέπει να υπάρξει στατική μελέτη, αλλά αφού είπε ο κ. Αμυράς ότι υπάρχει, θα είναι πολύ ωραίο να γίνει. Ο κ. Χρήστος Γκόκας από το Κίνημα Αλλαγής έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σε ετήσια βάση, όπως κάθε χρόνο, τον προϋπολογισμό του ελληνικού Κοινοβουλίου, του κοινοβουλίου της χώρας που γέννησε τη δημοκρατία. Από κοινού κοινωνία και Κοινοβούλιο βίωσαν την κρίση, συνειδητοποίησαν ότι δεν υπάρχουν οι μάγοι που έταξαν τα πάντα σε όλους και έζησαν και ζουν ακόμη τις συνέπειες του λαϊκισμού και της άκρατης δημαγωγίας. Η μνημονιακή εποχή κάθε άλλο παρά παρελθόν αποτελεί για την οικονομία και πρωτίστως την κοινωνία και χρειάζεται πολλή δουλειά, για να υπερβούμε οριστικά την κρίση. Ενδεικτικές είναι οι υποχρεώσεις μας για τα υψηλά πλεονάσματα έως το 2060 και η παραχώρηση της δημόσιας περιουσίας για ενενήντα εννιά χρόνια. Μαζί, όμως, με την προσπάθεια ανόρθωσης της χώρας και της κοινωνίας πρέπει να μιλήσουμε και για τη δημοκρατία, που δοκιμάστηκε και άντεξε στην κρίση. Μαζί της δοκιμάστηκε και ο κορυφαίος θεσμός της Βουλής των Ελλήνων. Η κοινοβουλευτική δημοκρατία, που λειτουργεί επί σαράντα πέντε χρόνια μετά το 1974, έφερε μία περίοδο ειρηνική, με μεγάλες κοινωνικές και δημοκρατικές αλλαγές και σημαντική άνοδο του βιοτικού επιπέδου στη χώρα μας. Έχουμε, λοιπόν, υποχρέωση αυτές τις ημέρες να τιμήσουμε την επέτειο του Πολυτεχνείου, να τιμήσουμε όσους αγωνίστηκαν γι' αυτή τη δημοκρατία που ζήσαμε και ζούμε στις ημέρες μας, να μιλήσουμε μακριά πια, ευτυχώς, από τις ύβρεις, που έφθαναν και σε απειλές για κρεμάλες, για τη λειτουργία της δημοκρατίας και φυσικά και για το κόστος της. Κυρίες και κύριοι συνάδελφοι, είναι γνωστό ότι η δημοκρατία μας έχει και προβλήματα και εχθρούς. Γι' αυτό πρέπει ξεκάθαρα να πούμε στην κοινωνία ότι η δημοκρατία έχει ένα κόστος και ότι άλλα πολιτεύματα, που φαίνονται να μην έχουν κόστος, δεν μπορούν να συγκριθούν με τα πλεονεκτήματα της δημοκρατίας. Είναι εξόφθαλμη η διαφορά στο τι πέτυχαν οι λαοί και οι χώρες που είχαν δημοκρατία σε σχέση με λαούς που ανέχονται αυταρχικά ή άλλα καθεστώτα που στηρίζονται σε φασίζουσες ιδεολογίες. Συνεπώς είναι υποχρέωσή μας να διασφαλίσουμε το κύρος του θεσμού της Βουλής, να στηρίξουμε την αξιοπιστία του θεσμού και να μην επιτρέψουμε την απαξίωσή του. Κυρίες και κύριοι συνάδελφοι, ποια είναι η σκοπιμότητα της δαπάνης λειτουργίας της Βουλής; Η Βουλή καλείται να ανταποκριθεί στα ελάχιστα απαιτούμενα για την ανεξάρτητη, χωρίς δεσμεύσεις, πολιτική λειτουργία του Κοινοβουλίου και τη στήριξη με τον ίδιο τρόπο του έργου των Βουλευτών. Δεν οφείλει η Βουλή να διασφαλίζει τη δυνατότητα ίσων ευκαιριών για αντιπροσώπευση των πολιτών από τους εκπροσώπους τους; ΄Η θα είναι προνόμιο μόνο ορισμένων οικονομικά ανεξάρτητων ή κάποιων θεωρητικά επιχορηγούμενων, δηλαδή εξαρτημένων, να εκπροσωπούν τον λαό; Δεν μπορεί, κυρίες και κύριοι συνάδελφοι, να είναι αυτή η ποιότητα της δημοκρατίας μας. Αυτό, βέβαια, δεν σημαίνει ότι πρέπει να γίνονται σπατάλες και έχουμε αναφέρει στην ίδια συζήτηση, στο πρόσφατο μάλιστα παρελθόν, ότι το κόστος λειτουργίας της δημοκρατίας στον τόπο μας είναι πολύ μικρότερο συγκρινόμενο με άλλων δυτικών χωρών. Γι' αυτό πρέπει να δούμε και τα όρια για την αποτελεσματική της λειτουργία. Ο προϋπολογισμός της Βουλής, δηλαδή το κόστος λειτουργίας της δημοκρατίας, είναι με τα προβλεπόμενα έξοδα των 139.055.000 ευρώ για το 2020 περίπου το 0,25% του συνόλου των δαπανών του προϋπολογισμού του κράτους, το ελάχιστο, δηλαδή, κόστος για τη δημοκρατία μας. Η παράταξή μας, το ΠΑΣΟΚ, μαζί με τις δύσκολες αποφάσεις που επωμίστηκε μόνη της, εντελώς, για την αντιμετώπιση της κρίσης στην πρώτη περίοδο τουλάχιστον, μείωσε κατακόρυφα και τις δαπάνες της Βουλής. Μάλιστα, κατά την περίοδο 2010-2014 η μείωση πλησίασε περίπου το 40%. Ήταν στο 38,7%, ενώ μετά συνεχίστηκε έως το 2018, με αρκετά βέβαια μικρότερο ρυθμό, έφθασε στο 40,6% και σήμερα είναι περίπου στο 37,24%. Από 222.000.000 ευρώ το 2009 πήγε στα 139.055.000 ευρώ το 2020, δηλαδή 82.500.000 ευρώ λιγότερα. Σε ό,τι δε αφορά τη βουλευτική αποζημίωση, για την οποία επίσης γίνεται πολύς λόγος, και αυτή μειώθηκε μέχρι το 2014 κατά 40% περίπου, ενώ με τις μειώσεις στη συνέχεια έφθασε στο 45%. Την ίδια στιγμή, όμως, κυρίες και κύριοι συνάδελφοι, παρά τη συνεχή μείωση του προϋπολογισμού του ελληνικού Κοινοβουλίου, η Βουλή δεν δίστασε να επιβαρύνει γενναία πέρυσι τον προϋπολογισμό της κατά 7.850.000 ευρώ, ποσοστό 5,84%, με τη δαπάνη ελεγκτών για τον έλεγχο δηλώσεων «πόθεν έσχες», που εκκρεμούσε και από προηγούμενες χρήσεις. Ως προς αυτή τη δαπάνη, έχω να τονίσω ότι και είμαστε θετικοί στον έλεγχο και η σχέση εμπιστοσύνης με την κοινωνία πρέπει να σφυρηλατείται και να ενισχύεται περισσότερο. Εμείς - επιτρέψτε μου να πω - και πάλι ως παράταξη, με τις κυβερνήσεις ΠΑΣΟΚ, έχουμε πάρει πλήθος αποφάσεων για το πολιτικό χρήμα, τη διαφάνεια και τη διαύγεια παντού - και στη Βουλή - για τις προσλήψεις μέσω ΑΣΕΠ, για τα «πόθεν έσχες», για τον έλεγχο των οικονομικών των κομμάτων. Δεν διστάσαμε να στείλουμε επίορκους και εξωμότες στη δικαιοσύνη και καλό είναι όλα αυτά να ισχύουν για όλους, χωρίς εξαιρέσεις. Θα κάνω ένα σχόλιο ακόμα. Είναι θετική η πρόβλεψη για τη χρήση μη ρυπογόνων ηλεκτροκίνητων αυτοκινήτων από τη Βουλή, θέμα βέβαια καθ' όλα αρμοδιότητας της Βουλής, που προσέτρεξε όμως η Κυβέρνηση να προαναγγείλει για τους δικούς της επικοινωνιακούς λόγους. Σε ό,τι αφορά δε τον φετινό προϋπολογισμό, που συζητάμε προς έγκριση, αυτός είναι μειωμένος κατά 1,36% σε σχέση με πέρυσι, ενώ σημειώνουμε στα θετικά ότι περιλαμβάνονται και δαπάνες για το έργο του Ιδρύματος της Βουλής των Ελλήνων, με έμφαση στη συμμετοχή του εορτασμού των διακοσίων χρόνων από το 1821. Οφείλουμε να πραγματοποιούμε και να ενισχύουμε τέτοιες δαπάνες. Το χρωστάμε στην παράδοσή μας και στην ιστορία μας. Κλείνω, κυρίες και κύριοι συνάδελφοι, λέγοντας ότι σ' αυτή τη βάση και με αίσθημα ευθύνης, έχοντας εμπιστοσύνη και λέγοντας ένα μεγάλο ευχαριστώ και στις Υπηρεσίες της Βουλής, που έχουν την ευθύνη της σύνταξης του προϋπολογισμού και κυρίως της εκτέλεσής του, αλλά και σε όλο ανεξαιρέτως το προσωπικό της Βουλής, που στήριξε το έργο του Κοινοβουλίου μέσα στις νέες συνθήκες που προέκυψαν όλα αυτά τα χρόνια, ως Κίνημα Αλλαγής υπερψηφίζουμε και τον απολογισμό του 2018 και τον προϋπολογισμό του 2020. Ευχαριστώ.
Ως ειδικός αγορητής, θα μιλήσει ο κ. Νικόλαος Καραθανασόπουλος από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Συζητάμε τον προϋπολογισμό της Βουλής για το 2020, αλλά και τον απολογισμό για το 2018. Βεβαίως, η Βουλή αποτελεί έναν αστικό θεσμό, ένας θεσμός ο οποίος νομοθετεί με βάση την ικανοποίηση των αναγκών των επιχειρηματικών ομίλων, θυσιάζοντας την ικανοποίηση των λαϊκών αναγκών σε αυτόν τον βωμό της κερδοφορίας. Νομοθετεί στα πλαίσια της θωράκισης του αστικού πολιτικού συστήματος, δηλαδή για ένα καπιταλιστικό σύστημα το οποίο από την ίδια του τη φύση, από την ίδια του τη μήτρα είναι εκμεταλλευτικό, οξύνει τις κοινωνικές αντιθέσεις, συγκεντρώνει τον παραγόμενο πλούτο σε όλο και λιγότερα χέρια και, βεβαίως, όχι μόνο δεν βοηθάει, αλλά αντίθετα διατηρεί τις αλυσίδες για να μην υπάρξει πλήρης απελευθέρωση του ανθρώπου. Ο προϋπολογισμός της Βουλής αποτελεί τμήμα του κρατικού προϋπολογισμού και γι' αυτόν, ακριβώς, τον λόγο συζητείται και νωρίτερα για να συμπεριληφθεί στον κρατικό προϋπολογισμό του 2020. Και από αυτή την άποψη είναι φανερό ότι τόσο τα έσοδα όσο και τα έξοδα του προϋπολογισμού της Βουλής είναι προσαρμοσμένα, είναι ενταγμένα στον μεσοπρόθεσμο δημοσιονομικό σχεδιασμό. Ένας μεσοπρόθεσμος δημοσιονομικός σχεδιασμός ο οποίος περιλαμβάνει το σύνολο των επιπτώσεων από τα αντιλαϊκά μέτρα και τους μνημονιακούς νόμους των προηγούμενων χρόνων, μέτρα τα οποία σημαδεύουν και σήμερα τη ζωή των εργαζόμενων, της νεολαίας, συνολικά των λαϊκών στρωμάτων. Μπορεί, βεβαίως τυπικά να βγήκαμε από τα μνημόνια, όμως, ούτε αυτά τα αντιλαϊκά μέτρα ακυρώθηκαν ούτε, βεβαίως, υπήρξε αποκατάσταση των τεράστιων απωλειών. Αντίθετα, συνεχίζουν οι επιπτώσεις αυτών των βάρβαρων μέτρων μέχρι το 2060 και βλέπουμε για μετά. Έτσι, λοιπόν, και ο σημερινός προϋπολογισμός της Βουλής που συζητάμε για το 2020 είναι προσαρμοσμένος σε αυτό το σκληρό μεσοπρόθεσμο δημοσιονομικό πλαίσιο. Γι' αυτόν ακριβώς τον λόγο και έχουμε και μία περαιτέρω μείωση του προϋπολογισμού της Βουλής περίπου κατά 2 εκατομμύρια ευρώ. Έτσι, λοιπόν, αν τον δούμε αναλυτικά θα δούμε ότι δεν υπάρχει κάποια ουσιαστική διαφοροποίηση σε σχέση με το παρελθόν, παρ' ότι έχουμε σήμερα νέα Πλειοψηφία, νέα Κυβέρνηση. Και ιδιαίτερα δεν υπάρχει κάποια ιδιαίτερη διαφοροποίηση τουλάχιστον για τα μεγέθη που επηρεάζουν το επίπεδο διαβίωσης των εργαζόμενων. Από αυτή την άποψη, λοιπόν, εμείς λέμε καθαρά, το τονίζουμε, ότι πρωταρχικό θέμα για το ΚΚΕ είναι η αποκατάσταση των τεράστιων απωλειών που δέχθηκαν οι εργαζόμενοι όχι μόνο της Βουλής - αλλά και της Βουλής - συνολικά η εργατική τάξη της χώρας μας και τα υπόλοιπα λαϊκά στρώματα. Αυτές ακριβώς οι απώλειες πρέπει να αποτελέσουν το σημείο αιχμής των αγώνων οι οποίοι ξετυλίγονται, οι οποίοι θα κλιμακωθούν ακόμα περισσότερο όχι, βεβαίως, μόνο για την αποκατάσταση των απωλειών, αλλά για να μπορεί να μπει στο επίκεντρο η ικανοποίηση του συνόλου των λαϊκών αναγκών, που αυτό οδηγεί, ουσιαστικά, σε συνολικότερες ρήξεις και ανατροπές, σε αλλαγές σε επίπεδο εξουσίας, κατά τη γνώμη του ΚΚΕ, που είναι αναγκαίες. Αυτή η αλλαγή σε επίπεδο εξουσίας θα διαμορφώσει και νέους λαογέννητους θεσμούς, όπως θα είναι η αντιπροσώπευση του κόσμου, διαμορφώνοντας τέτοιους θεσμούς, που οι λαϊκοί αντιπρόσωποι θα εκλέγονται από τους χώρους δουλειάς, θα ελέγχονται από αυτούς τους ίδιους χώρους δουλειάς και από αυτούς που τους εξέλεξαν, θα λογοδοτούν και θα ανακαλούνται από αυτούς που τους εξέλεξαν χωρίς ιδιαίτερα προνόμια. Αυτή άλλωστε είναι η άποψη του ΚΚΕ για τους Βουλευτές. Δηλαδή, για μια κοινωνία και μια οικονομία όπου θα καταργεί την εκμετάλλευση ανθρώπων από άνθρωπο και όπου επί της ουσίας κίνητρο για την οικονομική ανάπτυξη θα είναι η ικανοποίηση των λαϊκών αναγκών. Σε αυτό το πλαίσιο, κύριε Πρόεδρε, το ΚΚΕ θα ψηφίσει «λευκό» και φέτος για τον προϋπολογισμό της Βουλής για το 2020, αλλά και για τον απολογισμό του 2018. Είναι μία ψήφος πολιτική και δεν σχετίζεται, σε σχέση με τον απολογισμό, με το πώς πραγματοποιήθηκαν αυτές οι δαπάνες. Το τονίζουμε για ακόμη μια φορά ότι είναι πολιτική ψήφος και για τον απολογισμό αυτό το λευκό. Είναι πολιτικός και μόνο ο χαρακτήρας της ψήφου μας με βάση όσα ανάφερα προηγούμενα. Γι' αυτόν ακριβώς τον λόγο ψηφίζουμε, το τονίζω και πάλι, «λευκό» και στα δύο κείμενα, και στον προϋπολογισμό και στον απολογισμό.
Προχωρούμε με τον συνάδελφο κ. Βιλιάρδο.
Κύριε Πρόεδρε, θα μιλήσω εγώ, ως Κοινοβουλευτικός Εκπρόσωπος, γιατί ο κ. Βιλιάρδος, συμμετέχει στην προανακριτική επιτροπή. Δεν θα καθυστερήσω. Δεν υπάρχουν ατασθαλίες. Υπάρχει μείωση του προϋπολογισμού. Εμείς, ως Ελληνική Λύση, είμαστε σύμφωνοι και υπερψηφίζουμε. Μια ιδέα όμως, κύριε Πρόεδρε, κύριε Τασούλα, επειδή υπερψηφίζουμε, το κλείσαμε το κομμάτι αυτό, για να μη χάνουμε και χρόνο και να μπούμε στην ουσία. Επειδή μόλις τώρα βγήκα από την Επιτροπή Έρευνας και Τεχνολογίας και ήταν καλεσμένος ο κ. Κωνσταντίνος Καρύτσας και επειδή στον νέο προϋπολογισμό προβλέπονται και τα ηλεκτρικά αυτοκίνητα, πράσινη ενέργεια γενικότερα, ο κ. Κακλαμάνης έκανε λόγο για την οροφή και όλα αυτά, έχουμε, λοιπόν, μια φοβερή ευκαιρία ως ελληνικό Κοινοβούλιο, κύριε Πρόεδρε, κύριε Τασούλα. Είχαμε την κουβέντα για τη γεωθερμία, το γεωθερμικό δυναμικό της χώρας μας, το οποίο είναι πάρα πολύ μεγάλο, αλλά η γεωθερμική εκμετάλλευση είναι μηδέν. Όταν λέμε μηδέν εννοούμε μηδέν. Ο κύριος καθηγητής έκανε και τη χαρακτηριστική κίνηση. Ενώ η Τουρκία είναι τέταρτη στον κόσμο, ας πούμε. Και τι είπε; Ότι η Βουλή, για παράδειγμα, μπορεί να αυτοεξυπηρετείται. Είναι σε σημείο τέτοιο που μπορεί να αντλεί γεωθερμία από το σημείο που βρισκόμαστε και να μην πληρώνουμε τίποτα ούτε για τη θέρμανση ούτε για την ψύξη. Είναι φοβερή η παρατήρηση του καθηγητή. Οφείλω να τη μεταφέρω στο Κοινοβούλιο. Θεωρώ ότι με τη σύντομη τοποθέτησή μου θα συμβάλω περισσότερο από το να αναλωθώ σε μια έκθεση ιδεών για τον προϋπολογισμό με τον οποίο συμφωνούμε από τη στιγμή που δεν υπάρχουν ατασθαλίες και μειώνεται μάλιστα για το 2020. Να το δούμε αυτό σοβαρά, κύριε Πρόεδρε, με την οροφή, τα ηλεκτρικά αυτοκίνητα, αλλά και αυτό. Το ελληνικό Κοινοβούλιο, αυτό το πανέμορφο και μεγάλο ταυτόχρονα κτήριο, μπορεί να αυτοσυντηρηθεί. Γεωθερμία, ανανεώσιμες πηγές ενέργειας, πράσινη ενέργεια, για να δώσουμε εμείς από εδώ το παράδειγμα στην κοινωνία ότι εμείς ξεκινάμε πρώτοι για να ακολουθήσουν και οι υπόλοιποι. Σας ευχαριστώ πολύ.
Ευχαριστώ πολύ, κύριε Χήτα. Και κλείνουμε με τη συνάδελφο κ. Μαρία Απατζίδη από τη ΜέΡΑ 25. Το σωστό είναι από το (κόμμα) ΜέΡΑ 25 ή από τη ΜέΡΑ 25;
Από το κόμμα... Σας ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός της Βουλής περιέχει διαφόρων ειδών δαπάνες ενός μη κερδοσκοπικού ιδρύματος, προμήθειες υλικών, πάγια έξοδα για ενέργεια, ύδρευση, τηλεφωνικές επικοινωνίες κ.λπ., ενοίκια και φυσικά αμοιβές για υπηρεσίες, εργασία. Σύμφωνα με την εισηγητική έκθεση για το σχέδιο προϋπολογισμού της Βουλής έτους 2020 προβλέπεται επίσης σε συνεργασία με τη Γενική Γραμματεία Ενέργειας πρόγραμμα χρηματοδοτικής μίσθωσης των βουλευτικών και υπηρεσιακών οχημάτων με ηλεκτροκίνηση. Στόχος του προγράμματος είναι η προώθηση νέων τεχνολογιών, η συμβολή στη μείωση του περιβαλλοντικού αποτυπώματος και η αφύπνιση της οικολογικής συνείδησης. Επίσης, ενισχύονται πρωτοβουλίες ανάπτυξης πολύπλευρων διεθνών σχέσεων και προσπάθεια διατήρησης της ιστορικής μνήμης και ανάδειξης των ανθρωπιστικών αξιών. Εξάλλου παραμένει σταθερά υψηλό το χορηγικό πρόγραμμα της Βουλής των Ελλήνων με στόχο τη συνεχή εξωστρεφή δράση και ενεργό στήριξη σε πλήθος δημιουργικών πρωτοβουλιών που εξελίχθηκαν ή πρωτοεμφανίστηκαν μέσα στις μεγάλες δυσκολίες της οικονομικής κρίσεως. Ως Μέρα 25 χαιρετίζουμε ιδιαίτερα το πρόγραμμα χρηματοδοτικής μίσθωσης των βουλευτικών και υπηρεσιακών οχημάτων με ηλεκτροκίνηση. Η Βουλή όντως πρέπει να είναι πρωτοπόρος στη χρησιμοποίηση νέων τεχνολογιών που προωθούν την πράσινη μετάβαση στην ενέργεια. Με το παράδειγμά της η Βουλή οφείλει να εκπαιδεύει και να προωθεί την οικολογική συνείδηση, συμβάλλοντας στη μείωση του περιβαλλοντικού αποτυπώματος. Επίσης, χαιρετίζουμε τις πρωτοβουλίες της Βουλής για να αναπτυχθεί η ιστορική μνήμη, όπως με τη συνεισφορά του Κοινοβουλίου στη δημιουργία μόνιμης ελληνικής έκθεσης στο Κρατικό Μουσείο του Άουσβιτς στην Πολωνία. Η Δημοκρατία βασίζεται στην ιστορική μνήμη και η διάσωση αυτής της μνήμης είναι απαραίτητη προκειμένου να μην επαναληφθούν παρόμοια γεγονότα στο μέλλον. Ως προς το ύψος, διαπιστώνεται ότι η πορεία του προϋπολογισμού της Βουλής ακολουθεί τη γενικευμένη λιτότητα των μνημονιακών χρόνων, ξεκινώντας από τα 218 εκατομμύρια ευρώ το 2009, τη χρονιά πριν την κρίση, και φτάνοντας στα 133.985.000 ευρώ κατά τον απολογισμό του 2018. Σημειώνεται, πάντως, ότι ο σχεδιαζόμενος προϋπολογισμός για το 2020 ανέρχεται στα 139.550.000 ευρώ. Στο ΜέΡΑ25 θεωρούμε ότι ο ρόλος της Βουλής είναι περισσότερο εκπαιδευτικός στην κατεύθυνση της δημιουργίας δημοκρατικής συνείδησης στους πολίτες, ώστε να συμμετέχουν περισσότερο στην πολιτική διαδικασία. Αυτό είναι και η ειδοποιός διαφορά της Βουλής, ενώ γενικά μια συντεταγμένη πολιτεία οφείλει να έχει φορείς του κράτους πρόνοιας για να αντιμετωπίζει διάφορες σχετικές ανάγκες του πληθυσμού. Η ιδιαιτερότητα του καθήκοντος της Βουλής είναι να συντελεί στη μεγαλύτερη συμμετοχικότητα των πολιτών στους δημοκρατικούς θεσμούς. Με αυτή την έννοια είναι όντως σημαντική η στήριξη σε δημιουργικές πρωτοβουλίες που εξελίχθηκαν ή πρωτοεμφανίστηκαν μέσα στις δυσκολίες της οικονομικής κρίσης. Βεβαίως, πρέπει να έχουμε πάντα υπ' όψιν ποιος είναι ο στόχος. Η στόχευση είναι ασφαλώς η μέγιστη ικανοποίηση των αναγκών για την εύρυθμη λειτουργία του Κοινοβουλίου με το μικρότερο δυνατό κόστος, αλλά χωρίς καμμία έκπτωση στις απαραίτητες δημοκρατικές λειτουργίες. Αυτό απαιτεί διαφάνεια στις συμβάσεις με τους προμηθευτές, δηλαδή η ανάρτησή τους στην «Κοινοβουλευτική Διαφάνεια». Ταυτόχρονα το Κοινοβούλιο οφείλει να χρηματοδοτεί εκπαιδευτικά προγράμματα, δράσεις, παρεμβάσεις και δρώμενα που καλλιεργούν τη συμμετοχή των πολιτών στο δημοκρατικό πολίτευμα. Συμπερασματικά ως προς τον απολογισμό των δαπανών της Βουλής του οικονομικού έτους 2018 ψηφίζουμε «παρών» για τον λόγο ότι στεκόμαστε κριτικά απέναντι τις γενικότερες περικοπές του προϋπολογισμού λόγω των μνημονιακών πολιτικών. Ως προς το σχέδιο προϋπολογισμού δαπανών της Βουλής οικονομικού έτους 2020 ψηφίζουμε «παρών» για τον ίδιο λόγο, ενώ συμφωνούμε κυρίως με το σκέλος του προϋπολογισμού που αφορά στην προώθηση της πράσινης μετάβασης στην ενέργεια και τη διάσωση της ιστορικής μνήμης. Επίσης, να ευχαριστήσουμε και όλους τους υπαλλήλους της Βουλής για το πολύτιμο έργο τους και τη σημαντική βοήθειά τους. Σας ευχαριστώ.
Ωραία, όπως ακούσατε κατά τον Πρόεδρο, συνεχίστηκε άτυπα μια συζήτηση γιατί όταν έχει ψηφιστεί με τέσσερα πέμπτα μιλάει μόνο ο έχων αντίρρηση. Παρά ταύτα, ορθώς ακολουθείται, αλλά θερμή παράκληση, οι Κοινοβουλευτικοί Εκπρόσωποι να μην πάρουν τον λόγο, για να μιλήσουν δύο συνάδελφοι που έχουν εγγραφεί. Θέλει μετά να πάρει τον λόγο για λίγο ο Πρόεδρος της Βουλής, διότι μας περιμένει ένα μεγάλο νομοσχέδιο που δεν ξέρω πόσους ομιλητές θα έχει, για να μη φτάνουμε μεσάνυχτα. Ο κ. Βασίλειος - Νικόλαος Υψηλάντης έχει τον λόγο για πέντε λεπτά ακριβώς.
Ευχαριστώ, κύριε Πρόεδρε. Καλούμαστε να εγκρίνουμε τις δαπάνες της Βουλής για το οικονομικό έτος 2018 και το σχέδιο προϋπολογισμού δαπανών της Βουλής για το οικονομικό έτος 2020. Ήδη η αρμόδια επιτροπή μετά από διεξοδική συζήτηση ενέκρινε με ευρεία πλειοψηφία και τα δύο και εισηγείται την έγκρισή τους. Θα ήθελα να τονίσω ότι ο προϋπολογισμός της Βουλής για το έτος 2020 υπηρετεί τις εξής αρχές: Την υποβοήθηση της κατά το Σύνταγμα αποστολής της Βουλής, που είναι η άσκηση της νομοθετικής λειτουργίας, και ο έλεγχος της εκτελεστικής εξουσίας με υπολογισμό των οικονομικών μεγεθών με τέτοιον τρόπο, ώστε να ενισχυθεί η εξελικτική πορεία της Βουλής. Δεύτερον, την ορθολογική κατανομή των πόρων. Τρίτον, την ενσωμάτωση των νέων τεχνολογιών στη λειτουργία της Βουλής. Τέταρτον, τη διαρκή βελτίωση των δεξιοτήτων και των γνώσεων του ανθρώπινου δυναμικού της Βουλής και, πέμπτον, την ενίσχυση της εξωστρέφειας της Βουλής. Ο νέος προϋπολογισμός της Βουλής, που ακολουθεί τη συντηρητική γραμμή, είναι μειωμένος σε σχέση με εκείνον του 2019 κατά 2.300.000 ευρώ, δηλαδή σε ποσοστό 1,62%. Αναφορικά με τον απολογισμό δαπανών της Βουλής για το οικονομικό έτος 2018 επισημαίνω ότι οι πιστώσεις που είχαν χορηγηθεί στον προϋπολογισμό του έτους 2018 ήταν 133.985.000 ευρώ και οι πιστώσεις μειώθηκαν κατά 44.700 ευρώ και διαμορφώθηκε σε 133.940.400 ευρώ. Από το ποσό αυτό, κύριε Υφυπουργέ, επεστράφηκε στο Γενικό Λογιστήριο του Κράτους το ποσό των 400.700 ευρώ και έτσι οι διαμορφούμενες πιστώσεις τελικά χορηγήθηκαν στη Βουλή με τον προϋπολογισμό του έτους 2018 ήταν 133.639.700 ευρώ, πιστώσεις που κατανεμήθηκαν όπως προβλέπει ο κώδικας κατάταξης εσόδων και εξόδων του κρατικού προϋπολογισμού. Από τη θέση αυτή ως Βουλευτής Δωδεκανήσου, Κοσμήτορας της Βουλής και Πρόεδρος της Επιτροπής Οικονομικών της Βουλής θα ήθελα από καρδιάς να ευχαριστήσω όλους τους υπαλλήλους της Βουλής για το έργο το οποίο κάνουν με όλη τους την καρδιά, με όλες τους τις γνώσεις, προκειμένου να επιτευχθούν αυτοί οι στόχοι, αλλά επιπρόσθετα να μπορεί και η Βουλή των Ελλήνων με εξωστρέφεια να δίνει το δικό της στίγμα. Ένα μεγάλο ευχαριστώ και ολοκληρώνω λέγοντας ότι εγκρίνω και τις δαπάνες του 2018 και τον προϋπολογισμό του οικονομικού έτους 2020. Ευχαριστώ, κύριε Πρόεδρε.
Ευχαριστώ, κύριε Υψηλάντη. Κύριε Αλεξιάδη, έχετε τον λόγο.
Ευχαριστώ, κύριε Πρόεδρε. Πολύ συνοπτικά, μάλλον δεν θα χρειαστώ το πεντάλεπτο, θα ήθελα να πω τα εξής. Πρώτα από όλα σε σχέση με τον ασφυκτικό χρόνο που είχαμε από την ημέρα που πήραμε το σχετικό υλικό μέχρι την ημέρα της συζητήσεως είτε στην επιτροπή είτε στην Ολομέλεια: Καταλαβαίνω τους λόγους αλλά νομίζω ότι αυτό δεν βοηθάει ούτε σε μια ουσιαστική συζήτηση ούτε σε μια ανάλυση των δεδομένων. Την επόμενη φορά παράκληση, αυτό να αντιμετωπιστεί και παράκληση, η επιτροπή, όπως είπε και ο πρόεδρός της, να πάρει πιο ουσιαστικό ρόλο και να κάνουμε συχνές συνεδριάσεις και να συζητούμε αυτά τα ζητήματα. Εγώ, ως οικονομολόγος, στον ασφυκτικό αυτόν χρόνο δεν μπορώ να πω αν τα 133 εκατομμύρια του 2018 ήταν πολλά ή λίγα, αν έπρεπε να είναι περισσότερα ή λιγότερα. Χρειάζεται πιο μεγάλη συζήτηση, πιο μεγάλη εξειδίκευση γι' αυτά τα ζητήματα. Ένα τεχνικό ζήτημα, κύριε Πρόεδρε, όπου θα ήθελα μια απάντηση από εσάς ή από κάποιον άλλο είναι το εξής: Έψαξα στο site της Βουλής να βρω αυτό που συζητάμε σήμερα, αυτό το οποίο μας μοιράστηκε. Δεν το βρήκα αναρτημένο. Πιθανά να πρόκειται για τεχνικό πρόβλημα. Αν πρόκειται για τεχνικό πρόβλημα, παράκληση αληθή, αν πρόκειται για κάτι άλλο, νομίζω ότι πρέπει να αντιμετωπιστεί. Δεν μπορεί η Βουλή να συζητάει κάτι το οποίο δεν είναι αναρτημένο στο site της Βουλής. Δεν θέλω να αφήσω υπονοούμενο ή οτιδήποτε άλλο, απλά θέλω μια απάντηση σε αυτό το ζήτημα. Επίσης, μιας και μιλάμε για τον προϋπολογισμό: Ο προϋπολογισμός έχει στόχο την καλύτερη λειτουργία του Κοινοβουλίου, έχει στόχο την καλύτερη λειτουργία των Βουλευτών. Δυστυχώς εξακολουθούν να υπάρχουν τεχνικά προβλήματα υποστήριξης των Βουλευτών. Τα άκουσε και ο Πρόεδρος που ήρθε στην επιτροπή και ελπίζω να λυθούν κάποια στιγμή. Σε ό,τι αφορά το τι χώρους έχουμε και πώς αξιοποιούμε τους χώρους, τι έχουμε μέσα στον χώρο αυτόν, η μεγάλη πλειοψηφία των Βουλευτών, διότι κάποιοι άλλοι έχουν λόγω θέσης ή λόγω άλλων καταστάσεων γραφεία, ερμάρια, ντουλάπια, εμείς οι απλοί Βουλευτές δεν έχουμε τίποτα, ούτε ένα ντουλάπι να βάλουμε κάπου τα πράγματά μας. Επίσης, μιας και μιλάμε για θέματα οικολογικής συνείδησης. Πολύ σωστά μπαίνει αυτό το ζήτημα. Μακάρι αυτό να το εφαρμόσει η Βουλή μειώνοντας τον μεγάλο αριθμό, τη σπατάλη φωτοτυπιών που έχουμε, τη σπατάλη σχετικά με τα Πρακτικά. Δεν μπορώ να καταλάβω, για παράδειγμα, γιατί τα Πρακτικά πρέπει να τυπώνονται και να έρχονται σε εμάς, να τα διορθώνουμε και να τα επιστρέφουμε και να μη γίνεται με ψηφιακό τρόπο για να γίνεται πολύ πιο γρήγορα. Να μειωθεί, λοιπόν, όλος αυτός ο όγκος των φωτοτυπιών το επόμενο χρονικό διάστημα και να καταργηθεί τελείως όταν κάποτε πάρουμε υπολογιστές, για να μπορούμε να κάνουμε τη δουλεία μας, γιατί καλό είναι να ξέρουν οι πολίτες όταν μιλάμε για προνόμια Βουλευτών, ότι ακόμα χρησιμοποιούμε τους υπολογιστές και τα τηλέφωνα που είχαμε, τις συσκευές πριν βγούμε Βουλευτές. Ευχαριστώ για τον χρόνο σας.
Και εμείς, κύριε Αλεξιάδη. Κύριε Πρόεδρε, δεν βάζω χρόνο, πιστεύοντας στην αυτοσυγκράτηση. Κύριε Πρόεδρε, έχετε τον λόγο.
Βεβαίως είμαι οπαδός της αυτοσυγκράτησης. Είναι λίγο αυτοκαταπιεστικό αυτό αλλά βοηθάει. Ήθελα να πω ότι ο προϋπολογισμός της Βουλής του 2020, όπως ακούστηκε και από τους εισηγητές των κομμάτων, είναι μέσα στο πλαίσιο του μεσοπρόθεσμου προγράμματος, μέσα στις οροφές του μεσοπρόθεσμου προγράμματος, τις οποίες θα ήθελα να σας αναφέρω. Έχει να κάνει με τα έτη 2019, 2020, 2021 και 2022, κύριε Υπουργέ Οικονομικών. Το ανώτατο όριο δαπανών το 2019 ήταν 141.850.000, για το 2020 139.550.000 που καλούμεθα να εγκρίνουμε, για το 2021 140.050.000 και για το 2022 140.550.000. Το ενδιαφέρον στον προϋπολογισμό του 2020 είναι ότι έχουμε μια καινούργια μορφή οικονομικής ταξινομήσεως των οικονομικών μεγεθών της Βουλής, πιο εκτεταμένη, τεχνοκρατικά πιο ασφαλή και πιο κατανοητή. Παλαιότερα, τα οικονομικά μεγέθη της Βουλής παρουσιάζονταν μέσα από μία συνοπτικότερη οικονομική ταξινόμηση. Αυτό απλώνεται περισσότερο τώρα και χωρίζεται σε επτά κατηγορίες: Πρώτον, έχουμε παροχές σε εργαζόμενους, που είναι και το συντριπτικά μεγαλύτερο ποσοστό δαπανών, ανελαστικών όπως αντιλαμβάνεστε. Δεύτερον, έχουμε κοινωνικές παροχές, τρίτον έχουμε μεταβιβάσεις, τέταρτον αγορές αγαθών και υπηρεσιών, πέμπτον, πιστώσεις υπό κατανομή, έκτον, πάγια περιουσιακά στοιχεία και τιμαλφή είναι η τελευταία κατηγορία. Αυτό αφορά σε μια παλαιότερη πρακτική. Έχει καιρό να εφαρμοσθεί το να αγοράζει η Βουλή έργα τέχνης, ιδίως πίνακες ζωγραφικής, που κρίνει ότι αξίζει να επαναπατριστούν στη χώρα, από δημοπρασίες που γίνονται ενδεχομένως στο εξωτερικό. Αυτές είναι οι επτά κατηγορίες δαπανών. Ήθελα να πω ότι προφανώς έχουμε μια μικρή εξοικονόμηση εν σχέσει με πέρυσι, αλλά επειδή αναφέρθηκε το θέμα της καταφοράς που δέχεται το λεγόμενο πολιτικό σύστημα, άρα και η Βουλή, για δαπάνες, οφείλω να πω ότι από το 2009 μέχρι σήμερα, ή μάλλον εν σχέσει με σήμερα η μείωση του προϋπολογισμού της Βουλής έφτασε το 40%. Δεν είναι μείωση 5% ή 10% ή 20%. Είναι 40% μείωση του προϋπολογισμού της Βουλής. Προφανώς η Βουλή μετέχει αποφασιστικά στην ανάγκη εξοικονόμησης πόρων και στην οικονομική δυσπραγία της πατρίδος μας τα τελευταία χρόνια. Είχαμε προϋπολογισμό 222 εκατομμύρια το 2009, το τελευταίο έτος πριν το ξέσπασμα της κρίσεως, και είμαστε τώρα στα 139 εκατομμύρια, χωρίς αυτό να έχει υπονομεύσει ούτε το κύρος, ούτε το γόητρο, ούτε την αποτελεσματικότητα, ούτε τη μεγάλη βεντάλια των δράσεων του Κοινοβουλίου. Κι είναι, πράγματι, εντυπωσιακή αυτή η βεντάλια των δράσεων του Κοινοβουλίου και του Ιδρύματος της Βουλής μαζί, στους τομείς του πολιτισμού, στους τομείς της υποβοήθησης κοινωνικών φορέων, εξωραϊστικών συλλόγων, οι οποίοι έχουν μια αξιόλογη δράση και η οποία ελέγχεται από τη Βουλή, πριν προβεί η Βουλή σε υποβοήθηση αυτής της δράσης. Όλο αυτό το πλέγμα εντάσσεται τελευταία και στην επιδίωξη, όπως πολύ σωστά ελέχθη, της οικολογικής συμπεριφοράς της Βουλής. Σαν απόδειξη άμεσης πράξης του Σώματος και του Κοινοβουλίου και των υπηρεσιών έναντι της ανάγκης για ενίσχυση του οικολογικού μας αποτυπώματος, σας λέω ότι μετά την ψήφιση του Κανονισμού που κάναμε πριν λίγα λεπτά, αλλά και τη σημερινή ψήφιση του προϋπολογισμού, ενδεχομένως ακόμη και αύριο, αλλά οπωσδήποτε αρχές της άλλης εβδομάδας - επαναλαμβάνω, μπορεί και αύριο Παρασκευή - μπορεί να δημοπρατηθεί, επιτέλους, με βάση αυτά που ψηφίσαμε στον Κανονισμό και τώρα στον προϋπολογισμό, το περιώνυμο έργο, που καιρό το προετοιμάζουμε, της ενεργειακής αναβαθμίσεως της Βουλής. Αυτό περιλαμβάνει, όχι βέβαια ακόμη την πρασινάδα στην οροφή, που πιθανόν θα τη δούμε και αυτή, αλλά όλα εκείνα τα δομικά στοιχεία που θα πρέπει να προστεθούν ή να αντικατασταθούν στο Μέγαρο του Κοινοβουλίου, ώστε η κατανάλωση ενέργειας να μειωθεί ουσιαστικά, όπως σε κάθε σύγχρονο κτήριο. Όταν λέω «σύγχρονο» δεν εννοώ εν σχέσει με την ημερομηνία γεννήσεως, αλλά εν σχέσει με τον οικολογικό εξοπλισμό του. Είναι ένα έργο όχι θηριώδους προϋπολογισμού, είναι γύρω στα 2,8 εκατομμύρια, αλλά με όλο το χαρτοβασίλειο και όλες τις γραφειοκρατικές διαδικασίες, με τις οποίες μοιραία εμπλέκεται και η Βουλή ως μέρος του δημοσίου, τελικά καταφέραμε να μπορεί να γίνει επιτέλους αυτή η προκήρυξη αύριο ή το αργότερο στις αρχές της άλλης εβδομάδας και να δρομολογήσουμε αυτές τις εξελίξεις. Συνεπώς συνεχίζουμε παλιές πρωτοβουλίες. Δεν θίγεται η τηλεόραση της Βουλής σε κανένα σκέλος. Συνεχίζουμε κάθε καλή προσπάθεια. Θα προσπαθήσουμε να τη διευρύνουμε, γιατί όντως η Βουλή έχει αναπτύξει μια πολυσήμαντη και πολυκύμαντη δραστηριότητα σε τομείς που, αν κάποιος δεν το παρακολουθεί επισταμένα, δεν μπορεί να φανταστεί πόσο γόνιμες είναι αυτές οι δραστηριότητες της Βουλής στον εκδοτικό τομέα. Επειδή τώρα μάθατε και βλέπουμε ότι έχουμε και ρόλο στην προετοιμασία της χώρας για την επέτειο των διακοσίων ετών για την Επανάσταση του '21, ήθελα να σας πω το εξής: Η Βουλή, συνεργαζόμενη μέσω του Ιδρύματος με την Επιτροπή «Ελλάδα 2021», βάσει του ιδρυτικού π.δ.96/2019- προσφάτου διατάγματος - που καθορίζει τον τρόπο λειτουργίας αυτής της επιτροπής και της συνεργασίας της με τη Βουλή, μετά την εκκαθάριση της επιτροπής - η οποία θα γίνει μετά το 2021- καθίσταται καθολικός διάδοχος των όποιων περιουσιακών στοιχείων έχουν απομείνει σε αυτή την επιτροπή, μετά την επιτέλεση της πολύ σημαντικής της αποστολής. Συνεπώς, επειδή τα πράγματα είναι μία σκυταλοδρομία, παίρνουμε τη σκυτάλη από τη χρήση του '19, πάμε στο '20 με νέους τρόπους απεικόνισης λογιστικούς, πολύ διαφανείς, πολύ ξεκάθαρους, πολύ καλά συγκροτημένους τεχνοκρατικά. Κάναμε τη μείωση που μας επέβαλαν οι περιστάσεις. Επειδή ανέφερε ο συνάδελφος εξ Αχαΐας ότι η Βουλή είναι μηχανισμός του αστικού κράτους και υπηρετεί συμφέροντα επιχειρηματικού κατεστημένου, αντιλαμβάνομαι ότι αυτή είναι η άποψή του, αλλά θα ήθελα να θυμίσω κάτι εν σχέσει με το κατεστημένο. Θα αναφέρω κάτι που έγραψε ο περίφημος Άγγλος πολιτικός, στρατιωτικός και συγγραφέας εν συνεχεία, Κρις Γουντχάους, ο οποίος όπως ξέρετε έπεσε με αλεξίπτωτο και μετείχε ακόμη και στην ανατίναξη του Γοργοποτάμου που έγινε από τις δύο μεγάλες αντιστασιακές οργανώσεις της χώρας, οι οποίες έγινε κατορθωτό να συνεργαστούν τότε και ανατινάχτηκε ο Γοργοπόταμος, με συνέπειες εις βάρος των γερμανικών στρατευμάτων στην Αφρική. Ο Κρις Γουντχάους, λοιπόν, κύριε Καραθανασόπουλε, περιγράφοντας τους παράγοντες που έπαιξαν ρόλο στη μεταπελευθερωτική Ελλάδα και μιλώντας για τους παλιούς πολιτικούς, για το στράτευμα, για τις αντιστασιακές οργανώσεις, λέει σε κάποια σελίδα του βιβλίου του «Το μήλο της Έριδος» αναφερόμενος στον στρατό: «Ο στρατός αποτελείτο από ανθρώπους οι οποίοι ήταν αφοσιωμένοι στο κατεστημένο, αλλά δεν υπήρχε κανένα κατεστημένο που να αναγνωρίσει την αφοσίωσή τους». Έτσι είναι και η χώρα μας. Εγώ είμαι άνθρωπος του κατεστημένου, κατά τη θεωρία σας, αλλά, πιστέψτε με, νιώθω σαν αυτό που είπε ο Γουντχάους. Δεν βλέπω κανένα κατεστημένο που να επιδοκιμάζει την αφοσίωσή μου. Γιατί η κοινωνία μας είναι υδραργυρική και δεν ισχύει αυτή η μαρξιστική αντίληψη περί κατεστημένου.
Κύριε Πρόεδρε, παρακαλώ ολοκληρώστε.
Αφού, λοιπόν, κάναμε κι αυτή την ιδεολογική απάντηση περί κατεστημένου, να ζητήσω από τους συναδέλφους την υπερψήφιση του προϋπολογισμού, για να συνεχίσουμε και με οικολογικούς ρυθμούς το πολυσήμαντο έργο της Βουλής.
Κυρίες και κύριοι συνάδελφοι, κηρύσσεται περαιωμένη η συζήτηση επί του απολογισμού Δαπανών της Βουλής για το οικονομικό έτος 2018 και επί του προϋπολογισμού δαπανών της Βουλής για το οικονομικό έτος 2020. Εισερχόμαστε στην ψήφιση του απολογισμού δαπανών της Βουλής για το οικονομικό έτος 2018 κατ' έξοδα, αποτελέσματα από τη χρήση του και στο σύνολό του και του προϋπολογισμού δαπανών της Βουλής για το οικονομικό έτος 2020 κατ' έξοδα, αποτελέσματα από τη χρήση του και στο σύνολο και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει: πρώτον, τον απολογισμό δαπανών της Βουλής για το οικονομικό έτος 2018 και, δεύτερον, τον προϋπολογισμό δαπανών της Βουλής για το οικονομικό έτος 2020. Για οποιαδήποτε απορία, ως γνωστόν, θα απευθύνεστε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς ο απολογισμός δαπανών της Βουλής για το οικονομικό έτος 2018 κατ' έξοδα, αποτελέσματα από τη χρήση του και στο σύνολο έγινε δεκτός σε μία και μόνη συζήτηση κατά πλειοψηφία. Επίσης, το σχέδιο προϋπολογισμού δαπανών της Βουλής για το οικονομικό έτος 2020 κατ' έξοδα, αποτελέσματα από τη χρήση του και στο σύνολο έγινε δεκτός σε μία και μόνη συζήτηση κατά πλειοψηφία.
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Το Σώμα παρέσχε τη ζητηθείσα εξουσιοδότηση. Στο σημείο αυτό θα διακόψουμε τη συνεδρίαση για πέντε με επτά λεπτά, προκειμένου να πάρουν τις θέσεις τους οι αρμόδιοι Υπουργοί, οι εισηγητές και οι Κοινοβουλευτικοί Εκπρόσωποι για το επόμενο νομοσχέδιο.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση: α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας (Α΄ 150) και άλλες διατάξεις». Η Διάσκεψη των Προέδρων αποφάσισε στη συνεδρίασή της, στις 7 Νοεμβρίου 2019, τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή θα γίνει ηλεκτρονικά μόλις ανέβει στο Βήμα ο εισηγητής της Νέας Δημοκρατίας κ. Λάζαρος Τσαβδαρίδης και θα κλείσει μόλις κατέβει από το Βήμα ο εισηγητής του ΣΥΡΙΖΑ, ο συνάδελφος κ. Αθανάσιος Παπαδόπουλος. Επί της διαδικασίας συμφωνεί το Σώμα;
Το Σώμα συνεφώνησε. Το λόγο έχει ο εισηγητής της Νέας Δημοκρατίας κ. Λάζαρος Τσαβδαρίδης για δεκαπέντε λεπτά. Να ανοίξει το σύστημα εγγραφών, παρακαλώ. Ορίστε, κύριε Τσαβδαρίδη.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση για το παρόν σχέδιο νόμου, όπως διεξήχθη την προηγούμενη εβδομάδα στις αρμόδιες επιτροπές της Βουλής, κατέδειξε δύο βασικά και ενδιαφέροντα συμπεράσματα. Πρώτον, ότι η Κυβέρνηση της Νέας Δημοκρατίας παράγει πολύ περισσότερο έργο απ' ό,τι ο ΣΥΡΙΖΑ μπορεί να διαχειριστεί αντιπολιτευόμενος. Δεύτερον, ότι ο ΣΥΡΙΖΑ παράγει περισσότερη στείρα άρνηση παρά καλοπροαίρετη και εποικοδομητική κριτική. Και εξηγούμαι. Όσον αφορά στο πρώτο συμπέρασμα, ενώ η Αξιωματική Αντιπολίτευση ξεκίνησε με φόρα τη συζήτηση περί του νομοσχεδίου, καταψηφίζοντάς το επί της αρχής, στη συνέχεια - και προφανώς έπειτα από τα σοβαρά επιχειρήματα της Κυβέρνησης - προχώρησε σε μερική, έστω, αναδίπλωση. Ακούσαμε έτσι τον εισηγητή της να εξηγεί τελικά στη συζήτηση της δεύτερης ανάγνωσης ότι ο ΣΥΡΙΖΑ θα ψηφίσει ουκ ολίγα άρθρα του νομοσχεδίου. Αυτό είναι κάτι που το χαιρετίζουμε, στη λογική ότι έστω και με καθυστέρηση ο ΣΥΡΙΖΑ συνειδητοποιεί ότι Νέα Δημοκρατία δεν ήρθε στη διακυβέρνηση της χώρας για να χάνει χρόνο. Αντιθέτως, ήρθε για να δρα, να αντιμετωπίζει και να επιλύει ζητήματα με ταχύτητα και αποτελεσματικότητα τέτοια, που δεν αφήνει πολλά περιθώρια στην Αξιωματική Αντιπολίτευση να δομήσει οποιαδήποτε βάσιμη κριτική. όπως, για παράδειγμα, αμβλύνει τις αρνητικές συνέπειες για το τουριστικό μας επιχειρείν από το κανόνι της «THOMAS COOK», μέσω της απαλλαγής από την υποχρέωση καταβολής του φόρου διαμονής στις ξενοδοχειακές επιχειρήσεις και τα καταλύματα που είχαν συμβληθεί με την «THOMAS COOK» για το χρονικό διάστημα από 23-9-2019 μέχρι 10-10-2019, μέσω της αναστολής ΦΠΑ για έξι μήνες, αλλά και μέσω συγκεκριμένων μέτρων στήριξης των απασχολούμενων, όπως αυτό της μείωσης του αριθμού των αναγκαίων ενσήμων για την καταβολή επιδόματος ανεργίας από εκατό, σε ογδόντα, αλλά και αυτό της επέκτασης του χρόνου καταβολής του επιδόματος ανεργίας κατά έναν μήνα. Όπως, επίσης, δίνει παράταση στην προθεσμία ένταξης και ρύθμισης οφειλών για τα χρέη των πολιτών στους δήμους μέχρι 31 Δεκεμβρίου του τρέχοντος έτους. Είναι έμπρακτη η στήριξη στους πολίτες προκειμένου να επανέλθουν στην κανονικότητα, αποπληρώνοντας παράλληλα τις οφειλές τους. Είναι έμπρακτη η στήριξη και στους δήμους της χώρας, οι οποίοι έτσι θα αυξήσουν τα έσοδά τους, χωρίς να βάλουν τη θηλιά στον λαιμό του πολίτη. Ακόμη, εισάγει νέες βελτιώσεις στον νόμο για την πρώτη κατοικία, νόμο που η ίδια η Κυβέρνηση της Νέας Δημοκρατίας ψήφισε. Οι νέες διορθωτικές παρεμβάσεις στο θεσμικό πλαίσιο διευκολύνουν ακόμη περισσότερο τους πολίτες, διευρύνουν τις κατηγορίες όσων ωφελούνται, μεγεθύνουν την εμπιστοσύνη της κοινωνίας σε μία Κυβέρνηση που απλοποιεί και προστατεύει τη ζωή τους. Χαρακτηριστικό παράδειγμα οικοδόμησης της εμπιστοσύνης μέσω της συγκεκριμένης ρύθμισης αποτελεί η δυνατότητα που δίνεται στους πολίτες, που έχουν λάβει στεγαστικό δάνειο από εταιρείες παροχής πιστώσεων, να ρυθμίσουν τις οφειλές τους και να προστατεύουν την πρώτη τους κατοικία, μέσα από την ειδική ηλεκτρονική πλατφόρμα. Το ίδιο ισχύει και για δάνεια που αγοράστηκαν από funds. Η ίδια αποφασιστικότητα και στα ζητήματα της κατάργησης των ΝΟΜΕ, ένα μέτρο το οποίο στοχεύει στην προστασία των καταναλωτών της ΔΕΗ αλλά και του συνόλου της ελληνικής οικονομίας. Είναι ένα ζήτημα για το οποίο ο ΣΥΡΙΖΑ αρχικά χάλασε τον κόσμο απέναντι στην κυβερνητική απόφαση να καταργήσει τις δημοπρασίες ρεύματος, στις οποίες η ΔΕΗ αναγκάστηκε να πουλάει - με συμφωνία του κ. Τσίπρα - ρεύμα κάτω του κόστους, κάτι που είχε ως αποτέλεσμα η ΔΕΗ να χάσει τα τελευταία τριάμισι χρόνια 600.000.000, προς όφελος των ανταγωνιστών της ή, αλλιώς, προς όφελος των μεγάλων συμφερόντων που πιστά ο ΣΥΡΙΖΑ υπηρέτησε. Στη συνέχεια, βέβαια, συμφώνησε με τις ρυθμίσεις του παρόντος σχεδίου νόμου, καθώς κάθε ενδεχόμενο αντιπολιτευτικό επιχείρημα προσκρούει στον τριπλασιασμό της αξίας της ΔΕΗ σήμερα σε σχέση με αυτή που ήταν την ημέρα των ευρωεκλογών και στην αναβάθμιση της πιστοληπτικής ικανότητας της ΔΕΗ από τον διεθνή οίκο αξιολόγησης «STANDARD & POOR'S» λόγω της προκείμενης εξυγίανσής της. Η ίδια, αρχικώς στείρα, κριτική μετατράπηκε από τον ΣΥΡΙΖΑ σε συμφωνία και σε σχέση με τη ρύθμιση για την παράταση προθεσμίας θέσης σε λειτουργία σταθμών παραγωγής ηλεκτρικής ενέργειας από ανανεώσιμες πηγές ενέργειας και συμπαραγωγής ηλεκτρισμού και θερμότητας υψηλής απόδοσης μέχρι τις 30 Σεπτεμβρίου 2020, μία παράταση που ανανεώνει την ευκαιρία να υλοποιηθούν τα παλιά έργα προς όφελος και των τοπικών οικονομιών. Σε άλλες ρυθμίσεις η Κυβέρνηση πράττει και πάλι το αυτονόητο επ' ωφελεία της κοινωνίας. Απεμπλέκει τη λειτουργία του οργανισμού κάθε νοσοκομείου, αλλά και των άλλων φορέων υγείας, από τη χρονοβόρα διαδικασία των προεδρικών διαταγμάτων και ορίζει ότι προκειμένου να είναι ευέλικτος, θα πρέπει να καταρτίζεται μέσω των διαδικασιών ΚΥΑ. Δίνει ρύθμιση - ανάσα για τον ιαματικό τουρισμό της χώρας, καθώς καταργείται η προθεσμία υποβολής αιτήσεων για την αναγνώριση υφιστάμενων ιαματικών πόρων. Η νέα Κυβέρνηση πιστοποιεί έτσι ότι ο θεματικός τουρισμός αποτελεί στρατηγικό πυλώνα της οικονομικής ανάπτυξης της χώρας. Επίσης, παρατείνει από τη λήξη της και μέχρι 31 Δεκεμβρίου του 2021 την προθεσμία κατάταξης των κύριων ξενοδοχειακών καταλυμάτων και των οργανωμένων τουριστικών κατασκηνώσεων. Απώτερος στόχος είναι να προσαρμοστούν τα καταλύματα στις κείμενες διατάξεις που ορίζουν τις αντίστοιχες τεχνικές και λειτουργικές προδιαγραφές, έτσι ώστε να υπάρξει αισθητή βελτίωση του τουριστικού προϊόντος της χώρας μας, καθώς και ποιοτική αναβάθμιση των παρεχόμενων τουριστικών υπηρεσιών. Για όλα αυτά, τα απολύτως αυτονόητα και τόσο σημαντικά, οι αρχικές ενστάσεις ΣΥΡΙΖΑ μετατράπηκαν - ευτυχώς - σε καθυστερημένες, έστω, συναινέσεις. Την ίδια, όμως, στιγμή ο ΣΥΡΙΖΑ - για να έρθω στην εξήγηση του δεύτερου συμπεράσματος που βγήκε από τη συζήτηση του νομοσχεδίου τις προηγούμενες μέρες - στην απεγνωσμένη προσπάθειά του να βρει αφήγημα μετά από τρεις αποτυχημένες εκλογικές αναμετρήσεις για αυτόν, καταφεύγει - δυστυχώς - σε παλιές συνταγές: μάχες χαρακωμάτων, κατασκευή ιδεολογικών αντιπάλων, συκοφαντίες και λασπολογίες, τεχνητή ένταση, αναγέννηση σκελετών από τη ντουλάπα. Όλα, όμως, αυτά γίνονται με τέτοιον πρόχειρο και αδέξιο τρόπο, που αντί για αφήγημα, τελικά το εγχείρημα καταλήγει σε φιάσκο, σε παραμύθι, όπως τα παραμύθια που ακούσαμε περί «επάρατης Δεξιάς», πραξικοπημάτων, δημοκρατικού ελλείμματος, που ανακάλυψαν επιφανή στελέχη του ΣΥΡΙΖΑ στη ρύθμιση του παρόντος νομοσχεδίου που αφορά στο ΚΕΘΕΑ και με αφορμή την αλλαγή ενός διοικητικού συμβουλίου. Ο εισηγητής του ΣΥΡΙΖΑ μίλησε για «μακρύ χέρι της γαλάζιας πελατειακής εξουσίας», καταφεύγοντας στο αγαπημένο σπορ της παράταξής του, τα συνθήματα, όταν κανένας, ούτε από τον ΣΥΡΙΖΑ ούτε από τους πρώην διοικούντες του οργανισμού, δεν μπόρεσε να καταδείξει για ποιον ακριβώς λόγο η αλλαγή του διοικητικού μοντέλου του ΚΕΘΕΑ αποτελεί πρόβλημα. Και αυτό συνέβη παρά το ότι ο Υπουργός διαβεβαιώνει, σε όλους τους τόνους, ότι ούτε ο σκοπός του ΚΕΘΕΑ αλλάζει, αντιθέτως παραμένει ο ίδιος και διαφυλάσσεται, ούτε η διαφάνεια μειώνεται. Αντιθέτως, διευρύνεται και ισχυροποιείται η χρηστή διοίκηση και η αποτελεσματική διαχείριση του οργανισμού όταν ενισχύεται η πολυφωνία και όταν η γενική συνέλευση από όργανο αποκλειστικά εκλογής των μελών του διοικητικού συμβουλίου, μετατρέπεται σε όργανο που χαράσσει και διαμορφώνει τη στρατηγική του οργανισμού, όταν - τέλος - διευρύνεται η συμμετοχή κοινωνικών φορέων, εργαζομένων και μελών των θεραπευτικών κοινοτήτων στη Γενική Συνέλευση του ΚΕΘΕΑ. Αντιθέτως, τι είναι αυτό που διακινδυνεύεται και που προκαλεί την οργή του ΣΥΡΙΖΑ; Διακινδυνεύεται, κυρίες και κύριοι συνάδελφοι, το πάρτι που συνέβαινε σε δομές του ΚΕΘΕΑ, όπου σύμφωνα με το πόρισμα του τακτικού διαχειριστικού ελέγχου από το Γενικό Λογιστήριο του Κράτους καταγραφόταν σειρά οικονομικών και διοικητικών ατασθαλιών, αλλά και σύμφωνα με την έκθεση της ομάδας εργασίας του ίδιου του ΚΕΘΕΑ Θεσσαλονίκης καταλογίζονται απίστευτα πράγματα. Θα αναφέρω μερικά: Συστηματική εμπλοκή εργαζομένων σε δραστηριότητες οριακής νομιμότητας, αν όχι παράνομης συμπεριφοράς, έκδοση βεβαιώσεων σε μέλη που παράτυπα εντάχθηκαν στο πρόγραμμα και κυρίως η χρήση νομικών ευεργετημάτων σε μέλη του προγράμματος και αποφοίτους που χρησιμοποιούσαν το πρόγραμμα χωρίς να έχουν κανένα πρόβλημα με τη χρήση ουσιών, οικονομικές ατασθαλίες, διοικητικές υπερβάσεις, αστοχίες κλινικού σχεδιασμού, πιθανή λειτουργία παρακυκλώματος που αξιοποιούσε τα ευεργετήματα που δίνει ο νόμος, απώλεια υπολογιστών με στοιχεία μελών, κατάχρηση εξουσίας, κλίμα ανασφάλειας, συνολική και γενικευμένη απαξίωση θεσμών, ενεργειών, οργάνου και διαδικασιών, ανύπαρκτη διοικητική επάρκεια. Τι έκανε η προηγούμενη διοίκηση του ΚΕΘΕΑ για όλα αυτά; Γιατί κατηγορεί ο ΣΥΡΙΖΑ την ηγεσία του Υπουργείου Υγείας, που στέλνει τα πάντα στον εισαγγελέα; Γιατί κωφεύει ο ΣΥΡΙΖΑ απέναντι στις απόψεις του ίδιου του ιδρυτή του ΚΕΘΕΑ, του διακεκριμένου ψυχιάτρου κ. Φοίβου Ζαφειρίδη, που στην πρόσφατη επιστολή του προς την επιτροπή κάνει λόγο για εκφυλιστικά φαινόμενα εντός του ΚΕΘΕΑ, τα οποία αποδίδει, κατά κύριο λόγο, στον τεράστιο όγκο διοικητικών και οικονομικών πράξεων; Τι απαντά ο ΣΥΡΙΖΑ στις αιτιάσεις του κ. Ζαφειρίδη ότι δεν υπάρχει κανένας έλεγχος από το Δ.Σ., ότι υπάρχει μία χαοτική γενική συνέλευση και μία παρωδία δημοκρατικής διαδικασίας, καταγγέλλοντας, παράλληλα, περιστατικά οικονομικής κακοδιαχείρισης, όπως χρηματοδότηση στελεχών για εξωτικά ταξίδια χωρίς να υπάρχει καμμία εισήγηση; Η νέα Κυβέρνηση, κυρίες και κύριοι συνάδελφοι, στηρίζει το ΚΕΘΕΑ και τις δομές του. Προφανώς το ΚΕΘΕΑ κάνει ένα πολύ σημαντικό έργο και εμείς το αναγνωρίζουμε. Από τη στιγμή, όμως, που χρηματοδοτείται το ΚΕΘΕΑ με 20.000.000 ευρώ περίπου και η χρηματοδότηση αυτή έχει αυξηθεί φέτος, νομίζω ότι είναι αδήριτη ανάγκη να υπάρχει διαφάνεια και έλεγχος. Όμως, όλα αυτά φαίνεται πως δεν έχουν καμμία σημασία για τον ΣΥΡΙΖΑ, ούτε για τον κ. Ξανθό, ο οποίος μίλησε για πράξη πολιτικού αυταρχισμού, αναιτιολόγητη και χωρίς κανένα πρόσχημα, από την Κυβέρνηση, ούτε για την κ. Φωτίου που μιλάει για απονομιμοποιημένο συμβούλιο, καθώς και για πραξικοπήματα με διαβατήριο το 40% μας έδωσε ο ελληνικός λαός. Ακούστε, όμως, κάτι, κυρίες και κύριοι του ΣΥΡΙΖΑ: Τα παραμύθια περί πραξικοπημάτων σάς τα επιστρέφουμε. Αν εσείς δεν σέβεστε μία νόμιμα εκλεγμένη Κυβέρνηση - και μάλιστα θριαμβευτικά εκλεγμένη - αν εσείς δεν σέβεστε τον ίδιο τον λαό που μας εξέλεξε, εμείς δεν μπορούμε να σας βοηθήσουμε να σταματήσετε τον πολιτικό σας κατήφορο. Οφείλετε, όμως, ακόμη και αν δεν σέβεστε, να εκτιμάτε την ίδια την κοινωνία, που απαιτεί πια πρόοδο, τάξη, νοικοκύρεμα, ασφάλεια. Αν εσείς ονειρεύεστε το ΚΕΘΕΑ ξέφραγο αμπέλι κατά τα πρότυπα των πανεπιστημιακών ιδρυμάτων, που τα καταντήσατε άντρα ανομίας, εμάς θα μας βρείτε απέναντι. Είστε οι τελευταίοι που μπορείτε να μιλάτε για απονομιμοποίηση, από τη στιγμή που με τα λόγια σας και τις συμπεριφορές σας δεν σέβεστε τους νόμους που ψηφίζονται σε αυτήν εδώ τη Βουλή. Όταν στηρίζετε το μπάχαλο, όταν διερωτάστε τι κακό έχουν οι μολότοφ και τι αδίκημα διαπράττει όποιος τις κουβαλάει, όταν επαινείτε αυτούς…
Τι είναι αυτά που λέτε; Αυτά να τα λέτε στα καφενεία. Φτάνει πια!
Μην ενοχλείστε, γιατί είναι αυτά που έχετε δηλώσει κατά καιρούς και στη Βουλή…
Κύριε Τσαβδαρίδη, δεν απαντάτε. Απευθύνεστε στο Σώμα, ολοκληρώνοντας την εισήγησή σας.
…όταν επαινείτε αυτούς που σπάνε κλειδαριές πανεπιστημιακών ιδρυμάτων με αλυσοπρίονο, όταν τη συζήτηση, την καλλιέργεια και την έκφραση ιδεών και νέας γνώσης μέσα στα πανεπιστήμια τα θεωρείτε ως προνόμιο μόνο της δικής σας κομματικής απόχρωσης. Κυρίες και κύριοι συνάδελφοι, η Νέα Δημοκρατία ψηφίζει το νομοσχέδιο επί της αρχής, επί των άρθρων και στο σύνολο. Ψηφίζει ένα ακόμα βήμα προς την οικονομική ανάπτυξη, την κοινωνική προστασία, την οικογενειακή ασφάλεια και τη γαλήνη. Σας ευχαριστώ.
Κύριε Παπαδόπουλε, θέλω την άδειά σας, πριν ανέβετε στο Βήμα, επειδή ο κ. Σκυλακάκης στις 14.00΄ φεύγει για Βρυξέλλες και πρέπει να είναι στο αεροδρόμιο, θέλει τον λόγο για πέντε λεπτά, προκειμένου να απαντήσει σε κάποια που ακούστηκαν στην επιτροπή και αφορούν τον τομέα ευθύνης του. Έχω την άδειά σας;
Μάλιστα, κύριε Πρόεδρε.
Κύριε Πρόεδρε, κι εγώ πρέπει να απαντήσω.
Κυρία Φωτίου, γραφτείτε ομιλήτρια και να απαντήσετε ό,τι θέλετε. Δεν θα διακόπτω τη συζήτηση κάθε τρεις και λίγο επί προσωπικού θέματος.
Υπάρχει προσωπικό και θα απαντήσω.
Γι' αυτό, τον ανακάλεσα και του είπα να μην απευθύνεται σε πρόσωπα.
Θα μου δώσετε τον λόγο για να απαντήσω.
Τώρα, δεν απαντώ σε εσάς. Έχω δώσει τον λόγο στον κ. Σκυλακάκη. Σας παρακαλώ πολύ! Μετά τον κ. Παπαδόπουλο θα σας δώσω τον λόγο για δύο λεπτά. Ορίστε, κύριε Υπουργέ, έχετε τον λόγο για πέντε λεπτά, παρακαλώ.
Ευχαριστώ, κύριε Πρόεδρε. Κυρίες και κύριοι Βουλευτές, ευχαριστώ για την άδεια ώστε να κάνω αυτή τη σύντομη παρέμβαση, αλλά δεν μπορούσα να κάνω κάτι διαφορετικό, γιατί πετάω για Βρυξέλλες. Τα δύο θέματα που θα ήθελα να διευκρινίσω αφορούν το ειδικό αποθεματικό και τις μη συστημικές τράπεζες. Το ειδικό αποθεματικό είναι ένας νέος θεσμός που εισάγουμε στο δημόσιο λογιστικό, ο οποίος θα διευκολύνει πάρα πολύ τη μείωση της υποεκτέλεσης των δαπανών. Ποια είναι η λογική του ειδικού αποθεματικού; Υπάρχουν δαπάνες Υπουργείων που έχουν υψηλή αβεβαιότητα. Πάρτε, για παράδειγμα, έναν διαγωνισμό που δεν ξέρει κανείς αν θα υλοποιηθεί εντός του έτους στο σύνολό του, για λόγους, παραδείγματος χάριν, προσφυγών. Ή πάρτε την περίπτωση της πλατφόρμας των κόκκινων δανείων που μπήκαν εκατόν πενήντα εκατομμύρια και στο τέλος θα ξοδευτούν μερικές χιλιάδες ευρώ και αν ξοδευτούν. Σε αυτές τις περιπτώσεις τα Υπουργεία τείνουν να βάλουν περισσότερα χρήματα όταν η δαπάνη είναι αβέβαιη για να καλύψουν το σύνολο της δαπάνης. Αυτό στο τέλος μας οδηγεί σε μαζική υποεκτέλεση. Το 2018 είχαμε υποεκτέλεση του τακτικού προϋπολογισμού εννιακόσια εκατομμύρια ευρώ. Είναι τρομακτικό ποσό. Και η υπόεκτέλεση είναι πολύ δυσάρεστη, γιατί, όταν υπάρχει, βάζει φορολογία, στους πολίτες. Πρέπει να υπάρχουν τα χρήματα και αν αποδειχτεί υποεκτέλεση, τα χρήματα δεν ξοδεύονται. Φεύγουν από την οικονομία και πηγαίνουν στα αποθεματικά του κράτους. Και τα αποθεματικά του κράτους δεν μπορούν να χρησιμοποιηθούν λόγω της συμφωνίας των πρωτογενών πλεονασμάτων για τρέχουσες δαπάνες μέχρι το 2060, με εξαίρεση τα τοκοχρεολύσια. Συνεπώς, για να αποφεύγουμε τη μαζική υποεκτέλεση, φτιάχνουμε τώρα ένα ειδικό αποθεματικό και κατεβάζουμε τις οροφές των Υπουργείων. Το ειδικό αποθεματικό, όμως, δεν αφορά έκτακτες και απρόβλεπτες δαπάνες αλλά δαπάνες υψηλής αβεβαιότητας, όπως αυτές που σας περιέγραψα. Αυτή είναι η μία εξήγηση που ήθελα να δώσω. Το δεύτερο, αφορά τις μη συστημικές τράπεζες, όπου δίνουμε στους φορείς τη δυνατότητα να διατηρήσουν καταθέσεις όσες είχαν τον Ιούνιο του 2018 στις μη συστημικές τράπεζες για λόγους ευστάθειας των τραπεζών αυτών. Διότι κάποιες από αυτές είναι μικρές και είχαν - και έχουν - σημαντικά ποσά καταθέσεων δημοσίων φορέων και δεν θέλουμε να δημιουργήσουμε μεγαλύτερο πρόβλημα από αυτό που λύνουμε. Αυτά τα δύο ήθελα να διευκρινίσω. Δεν σας πήρα πολύ χρόνο. Ευχαριστώ πολύ.
Κι εγώ ευχαριστώ τον κ. Παπαδόπουλο, τον οποίο καλώ στο Βήμα. Έχετε τον λόγο, κύριε Παπαδόπουλε.
Ευχαριστώ, κύριε Πρόεδρε. Το πολυνομοσχέδιο του Υπουργείου Οικονομικών αποκαλύπτει όλη την αντιφατικότητα της δεξιάς πολιτικής της Νέας Δημοκρατίας αλλά και τις κεντρικές επιδιώξεις της. Πριν από λίγο, αγαπητοί συνάδελφοι, ακούσαμε έναν φανατισμένο λόγο για ζητήματα περί νόμου και τάξης που μπερδεύει τη διεκδίκηση των φοιτητών να κάνουν γενική συνέλευση με ζητήματα μπαχαλάκηδων. Δεν έχουν καμμιά σχέση με αυτά οι φοιτητές και το δικαίωμά τους να κάνουν γενική συνέλευση μέσα στη σχολή τους. Το πολυνομοσχέδιο ρυθμίζει θέματα αναγκαία προς αντιμετώπιση με επιλογές, που με ορισμένες συμφωνούμε. Με άλλες διαφωνούμε ή κάναμε τις παρατηρήσεις μας. Ακούσαμε και συγκεκριμένες προωθητικές προτάσεις, που έγιναν στην ακρόαση φορέων αλλά και στις συνεδριάσεις των Επιτροπών Οικονομικών και Κοινωνικών Υποθέσεων. Κυρίως, όμως, το πολυνομοσχέδιο κάνει αυταρχικές παρεμβάσεις σε ζητήματα που αποκαλύπτουν τις ιδεολογικοπολιτικές αγκυλώσεις της Νέας Δημοκρατίας αλλά και τις πρακτικές οικοδόμησης επανίδρυσης του «γαλάζιου λουδοβίκειου κράτους», χαρακτηριστικές στον νόμο για το επιτελικό κράτος αλλά και τώρα στις ρυθμίσεις για την κατάργηση του αυτοδιοίκητου του ΚΕΘΕΑ. Το κύριο πρόβλημα της Νέας Δημοκρατίας είναι ότι την ενοχλούν οι διαδικασίες αυτοδιοίκησης, αυτοδιαχείρισης των κοινωφελών οργανισμών. Την ενοχλεί η φιλοσοφία λειτουργίας του ΚΕΘΕΑ. Θέλει διοικήσεις, όπως αυτές που υπήρχαν στο ΚΕΕΛΠΝΟ, διοικήσεις - που καλά το είπατε - «μακρύ χέρι». Η ορολογία «μακρύ χέρι» ξέρετε από ποιον ακούστηκε; Ακούστηκε από την κ. Τζένη Κρεμαστινού, πρώην πρόεδρο του ΚΕΕΛΠΝΟ, για τις παρεμβάσεις, οι οποίες γίνονταν και οι οποίες έδειχναν ότι η εξουσία ήθελε τις διοικήσεις «μακρύ χέρι». Αποδείχθηκε, όμως, ότι και με ελεγχόμενες κομματικά διοικήσεις δεν διασφαλίζεται η χρήστη διαχείριση, η εύρυθμη και αποτελεσματική λειτουργία που επικαλείται η Νέα Δημοκρατία ως πρόθεση της νομοθέτησής της. Στο ΚΕΕΛΠΝΟ έγιναν όργια διασπάθισης του δημόσιου χρήματος. Και παρά τις έγκαιρες επισημάνσεις από την πρώην Υφυπουργό Υγείας της κυβέρνησης Νέας Δημοκρατίας - ΠΑΣΟΚ, την κ. Φωτεινή Σκοπούλη, συνεχίστηκε να διανέμεται αφειδώς μαύρο χρήμα προς «ημετέρους» ύψους πολλών εκατομμυρίων ευρώ. Το ίδιο έγινε και στο «Ερρίκος Ντυνάν» παρά τον διορισμό από τις κυβερνήσεις Νέας Δημοκρατίας - ΠΑΣΟΚ τριών μελών στο διοικητικό συμβούλιο. Το ίδιο έγινε συνολικά στον χώρο της υγείας και του φαρμάκου με διοικήσεις που διόριζε η Νέα Δημοκρατία και με Υπουργούς δικούς της. Η πράξη νομοθετικού περιεχομένου έγινε στις 30 Σεπτεμβρίου 2009, αρκετά πριν δημοσιοποιηθούν οι εκθέσεις οικονομικών ατασθαλιών στο ΚΕΘΕΑ από την ομάδα εργασίας και το Γενικό Λογιστήριο του Κράτους. Αυτά είναι ζητήματα, τα οποία η δικαιοσύνη θα αντιμετωπίσει. Τίποτε δεν διασφαλίζει ότι με τον εκλεκτό σας Χρήστο Λιάπη ως πρόεδρο του ΚΕΘΕΑ και τα άλλα διορισμένα από σας μέλη του διοικητικού συμβουλίου, θα υπάρξουν συνθήκες χρηστής διοίκησης και διαχείρισης. Θα υπάρξει καλύτερη αξιοποίηση των είκοσι εκατομμυρίων ευρώ με τα οποία χρηματοδοτείται το ΚΕΕΛΠΝΟ από το Υπουργείο Υγείας. Θα υπάρξει καλύτερη αντιμετώπιση των απαράδεκτων φαινομένων που εντοπίστηκαν στις εκθέσεις της ομάδας εργασίας και του Γενικού Λογιστηρίου του Κράτους από την αντιμετώπιση που θα έκανε το νέο διοικητικό συμβούλιο, το οποίο θα εκλέγονταν από τη γενική συνέλευση του ΚΕΘΕΑ. Και είναι εξοργιστικό να συγκρίνετε, κύριε Κικίλια, τα προσόντα του εκλεκτού σας με εκείνα των καταξιωμένων προέδρων που ηγήθηκαν του αυτοδιοίκητου ΚΕΘΕΑ στα τριάντα έξι χρόνια λειτουργίας του και ειδικά με τα προσόντα της πρώην προέδρου του Αρείου Πάγου Ξένης Δημητρίου, η οποία επί δεκαπέντε χρόνια συμμετείχε στη διαμόρφωση της ολιστικής στρατηγικής του ΚΕΘΕΑ για την πρόληψη, την απεξάρτηση, τη θεραπεία, την επανένταξη. Στα θέματα που έπρεπε να ρυθμιστούν, βρίσκουμε το άρθρο 1 που ρυθμίζει την απαλλαγή από την υποχρέωση απόδοσης του φόρου διαμονής στις υπόχρεες επιχειρήσεις που είχαν συμβληθεί με την «THOMAS COOK» και την αναστολή καταβολής του ΦΠΑ στις πληγείσες επιχειρήσεις. Συμφωνούμε. Όμως, οι προστατευτικές ρυθμίσεις του άρθρου 10 για τους εργαζόμενους σε επιχειρήσεις που συνδέονται με την «THOMAS COOK», δεν είναι ολοκληρωμένες. Για να διασφαλιστούν οι εργαζόμενοι θα έπρεπε να προβλέπεται ότι οι ευνοϊκές ρυθμίσεις για τους εργοδότες να εφαρμόζονται μόνο όταν δεν εκκρεμεί πληρωμή δεδουλευμένων. Ελπίζουμε να αποδεχτείτε τις βελτιωτικές προτάσεις των φορέων των εργαζομένων αλλά και των τουριστικών επιχειρήσεων. Γι' αυτό ψηφίζουμε «παρών» στο άρθρο 1 και ψηφίζουμε «ναι» στο άρθρο 10. Το άρθρο 2 κυρώνει την πράξη νομοθετικού περιεχομένου «κατεπείγουσες ρυθμίσεις, αρμοδιότητα των συναρμόδιων Υπουργείων» και προβλέπει, πρώτον, την ακύρωση δημοπρασίας προθεσμιακών προϊόντων ηλεκτρικής ενέργειας που είχε προγραμματιστεί για την 16η Οκτωβρίου 2019 από τη Ρυθμιστική Αρχή Ενέργειας και την επιτάχυνση έναρξης λειτουργίας της ενεργειακής χρηματοπιστωτικής αγοράς, μέσω της κατάργησης του μηχανισμού πώλησης ηλεκτρικής ενέργειας από τη ΔΕΗ, με δημοπρασίες τύπου ΝΟΜΕ, οι οποίες να θυμίσουμε ότι είχαν επιβληθεί από τους δανειστές στην κυβέρνηση Σαμαρά, όχι σε εμάς. Διαφωνούμε, όμως, με τον συνολικό σχεδιασμό της Νέας Δημοκρατίας για τη ΔΕΗ, έναν σχεδιασμό ιδιωτικοποιήσεων δικτύων διανομής, υδροηλεκτρικών έργων του ΔΕΔΔΗΕ, του ΑΔΜΗΕ. Νομίζουμε ότι είναι ατεκμηρίωτος ο σχεδιασμός πρόωρης και βίαιης παύσης λειτουργίας όλων των λιγνιτικών ατμοηλεκτρικών σταθμών της ΔΕΗ μέχρι το 2028. Συμφωνούμε, ασφαλώς, με την απολιγνιτοποίηση και την ενίσχυση των ανανεώσιμων πηγών ενέργειας. Όμως, υπενθυμίζουμε ότι η ατεκμηρίωτη σχεδίαση δεν δίνει δυνατότητες να υπάρξει ένας σχεδιασμός της εθνικής οικονομίας που και στη Μεγαλόπολη και σε άλλες περιοχές μπορεί να αξιοποιήσει όλα αυτά τα οποία χρειαζόμαστε και από την άλλη πλευρά να καταγγείλουμε ρουσφετολογικές προσλήψεις στη ΔΕΗ. Πληροφορηθήκαμε ότι ο Υπουργός Ενέργειας κ. Χατζηδάκης θα επισκεφθεί το υδροηλεκτρικό έργο Μεσοχώρας, για να επιταχύνει την αποπεράτωσή του και την απόδοσή του σε λειτουργία. Επιτέλους, νομίζουμε ότι η αξιοποίηση των πεντακοσίων εκατομμυρίων ευρώ, που δαπανήθηκαν έως τώρα, πρέπει να γίνει με ικανοποιητική πρόταση για αποζημίωση των κατοίκων που απομακρύνονται με την αναγκαστική απαλλοτρίωση των ιδιοκτησιών τους. Σημειώνουμε ακόμη ότι η αύξηση των λογαριασμών της ΔΕΗ ήταν εντελώς αναίτια και έχει επιβαρύνει τα ελληνικά νοικοκυριά, αντίθετα με αυτά που έχει δηλώσει ο Υπουργός. Δεύτερον, την κύρωση παράτασης προθεσμίας θέσης λειτουργίας παλιών έργων παραγωγής ενέργειας από ανανεώσιμες πηγές που έχουν συνάψει σύμβαση πώλησης ηλεκτρικής ενέργειας, ώστε να δοθεί η ευκαιρία να υλοποιηθούν προς όφελος και της τοπικής κοινωνίας. Συμφωνούμε. Τρίτον, την παράταση της προθεσμίας προσαρμογής των δασικών συνεταιρισμών στις διατάξεις του ν.4423/2016 για την απόκτηση της ιδιότητας δασεργάτη, για τη συμπλήρωση του αριθμού μελών στους εικοσιένα, για την προσαρμογή των καταστατικών. Η παράταση δίνονταν μέχρι 31 Μαρτίου του 2020. Ουσιαστικά επιβραβεύει όσους δεν είχαν συμμορφωθεί. Συμφωνούμε, όμως, με όλες τις παρατηρήσεις τις οποίες κάνουμε. Τέταρτον, την παράταση της αναστολής έκδοσης αδειών εκτέλεσης οικοδομικών έργων στον Υμηττό, που συμφωνούμε. Πέμπτον, τη διοίκηση διαχείριση και λειτουργία κοινόχρηστων χώρων του μητροπολιτικού πόλου Ελληνικού - Αγίου Κοσμά, πριν την παράδοσή του στην κοινή χρήση. Ουσιαστικά, αναβάλλεται για πολλά χρόνια ο κοινόχρηστος χαρακτήρας των εγκρινόμενων στο σχέδιο πόλης χώρων και αποδίδονται στην επενδυτική ανώνυμη εταιρεία. Δεν συμφωνούμε. Ακούσαμε, όμως, διαβεβαιώσεις από τον αρμόδιο Υπουργό κ. Οικονόμου για παραχώρηση των κοινόχρηστων χώρων στην αυτοδιοίκηση. Αναμένουμε τις τελικές επιλογές της Κυβέρνησης και αποδείξεις αν γίνονται αποδεκτές οι επισημάνσεις που είχε κάνει η γενική συνέλευση του τμήματος αρχιτεκτόνων του Εθνικού Μετσόβιου Πολυτεχνείου. Έκτον, την παράταση της προθεσμίας υποβολής αίτησης για ρύθμιση οφειλών προς δήμους και νομικά τους πρόσωπα μέχρι 31 Δεκεμβρίου. Συμφωνούμε. Έβδομο, την αναστολή καταβολής ΦΠΑ για τις πληγείσες επιχειρήσεις από την πτώχευση της «THOMAS COOK» που συμφωνούμε. Όγδοον, την κύρωση της ΠΝΠ «κατεπείγουσες ρυθμίσεις αρμοδιότητας του Υπουργείου Υγείας για την κατάργηση του αυτοδιοίκητου του ΚΕΘΕΑ που δημοσιεύτηκε, όπως είπαμε, 30 Σεπτεμβρίου. Διαφωνούμε συνολικά με όλες τις διατάξεις που καταργούν το αυτοδιοίκητο του ΚΕΘΕΑ. Το αυτοδιοίκητο είχε κατοχυρωθεί από την ίδρυσή του με τον ν.1729/87, υπουργίας Κώστα Στεφανή, με ρητή αναφορά στο αυτοδιοίκητο του χαρακτήρα του και στον τρόπο εκλογής του διοικητικού συμβουλίου από τη γενική συνέλευση. Στη γενική συνέλευση συμμετέχουν οι εργαζόμενοι, τα μέλη επανένταξης και μέλη των οικογενειών τους, καθώς και καταξιωμένα πρόσωπα της κοινωνίας που έχουν διατελέσει μέλη των διοικητικών συμβουλίων του ΚΕΘΕΑ. Η φιλοσοφία αυτή για την αυτοδιαχείριση των ΚΕΘΕΑ είχε επιβεβαιωθεί και με τον 4139/13 και τώρα κυρώνεται. Το άρθρο 3 κυρώνει την ΠΝΠ «κατεπείγουσες ρυθμίσεις αρμοδιότητας του Υπουργείου Υγείας με διατάξεις για άμεση στελέχωση του ΕΟΔΥ, την υλοποίηση του προγράμματος «PHILOS 2» για ολοκληρωμένη επείγουσα παρέμβαση υγείας στην προσφυγική κρίση, την καταβολή των προβλεπόμενων αποδοχών στους υπαλλήλους του ΕΟΔΥ και του προγράμματος «PHILOS 2» με παρατηρήσεις. Συμφωνούμε. Στις λοιπές διατάξεις, το άρθρο 4, για το ειδικό αποθεματικό του κρατικού προϋπολογισμού, έχει μια σειρά ερμηνειών για τον τρόπο με τον όποιο γίνεται. Θέσαμε μια σειρά ερωτημάτων και κυρίως με ποιον τρόπο διευκολύνεται η απρόσκοπτη λειτουργία των Υπουργείων, όταν σε περίπτωση που οι μειωμένες πιστώσεις δεν επαρκούν, πρέπει να τους χορηγηθούν από το Υπουργείο Οικονομικών με τη διαδικασία του ειδικού αποθεματικού. Παραδείγματος χάριν, στο Υπουργείο Υγείας πώς ρυθμίζονται οι ήδη ανεπαρκείς πιστώσεις για λειτουργικά έξοδα; Βάλαμε το ερώτημα, μήπως υπάρχει επιλογή για περαιτέρω περικοπή των δαπανών στα Υπουργεία και θέλετε με αυτόν τον τρόπο να χτυπήσετε την πλάτη ότι ίσως μπορέσουν να αντιμετωπιστούν όταν ξέρετε, όμως, ότι σε πραγματικά απρόβλεπτες καταστάσεις, παραδείγματος χάριν σε σεισμούς, θα χρειαστεί η αντιμετώπισή τους και δεν ξέρουμε αν θα υπάρχει ρεαλιστική δυνατότητα να δοθούν χρήματα στα Υπουργεία που δεν έχουν επαρκείς πιστώσεις; Επιφυλασσόμαστε, λοιπόν, για τα ζητήματα αυτά μέχρι να απαντηθούν τα ερωτήματα. Στο άρθρο 5 για την ΕΛΣΤΑΤ είναι θετική η ρύθμιση, την υπερψηφίζουμε. Στο άρθρο 6 για την προστασία της πρώτης κατοικίας των φυσικών προσώπων που διαμένουν προσωρινά εκτός της περιφερειακής ενότητας που βρίσκεται η κύρια κατοικία τους για επαγγελματικούς λόγους, προβλέπει τη διεύρυνση της έννοιας των πιστωτών που κατέχουν απαιτήσεις, προστασία του συνόλου κατοικίας. Σε γενικές γραμμές συμφωνούμε. Επειδή ο ν.4605/2019 ήταν ένα προσωρινό πλαίσιο απαιτείται ένα μόνιμο πλαίσιο συνεκτικό και ενοποιημένο, με δίκαια και εύλογα κριτήρια προστασίας της κύριας κατοικίας συλλογικής διεύρυνσης του νόμου Κατσέλη - ν.3869/2010- με υιοθέτηση και των προτάσεων που ακούσαμε από την ΕΚΠΟΙΖΩ. Ελπίζουμε να προχωρήσετε στην αποδοχή τους. Θέλουμε να δηλώσουμε ότι μελετώντας και την τροπολογία που κατέθεσε το ΚΙΝΑΛ, με την οποία προτείνει, πρώτον, την επαναφορά της προστασίας της κύριας κατοικίας του ν.3869/2010 και συγχρόνως τη δυνατότητα αξιοποίησης της συνεισφοράς του δημοσίου στον ν.4605/2019 για τη βελτίωση της ικανότητας αποπληρωμής του οφειλέτη και, δεύτερον, να κατοχυρώνεται το δικαίωμα προαίρεσης του δανειολήπτη στην αγορά του δανείου και να υποχρεώνεται η τράπεζα, πριν την πώληση του δανείου σε όμιλο, να δώσει στον δανειολήπτη τη δυνατότητα να αγοράσει ο ίδιος το δάνειο είναι σε θετική κατεύθυνση. Για τα ταμειακά διαθέσιμα της γενικής κυβέρνησης συμφωνούμε. Με το άρθρο 8 για την κατηγοριοποίηση και ολοκλήρωση επενδυτικών σχεδίων του ν.3908 και του ν.4339 συμφωνούμε. Με το άρθρο 9 συμφωνούμε με τις επισημάνσεις του προέδρου της ΟΛΜΕ για το πρόγραμμα του μεταλυκειακού έτους, τάξης μαθητείας του Υπουργείου Παιδείας. Με το άρθρο 10 για την «THOMAS COOK» συμφωνούμε, κυρίως με τις συμπληρωματικές προτάσεις των φορέων των εργαζομένων. Mε το άρθρο 11 για τις δαπάνες προμηθειών νοσοκομείων, μονάδων πρωτοβάθμιας, ΥΠΕ… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, να πάρω λίγο χρόνο και από τη δευτερολογία μου;
Δεν χρειάζεται. Το Προεδρείο θα δείξει μια μικρή ανοχή.
Συμφωνούμε με τις επισημάνσεις, προκειμένου να αποζημιωθούν οι προμηθευτές. Με το άρθρο 12 για την κατάργηση ή τροποποίηση των οργανισμών των νομικών προσώπων δημοσίου δικαίου του Υπουργείου Υγείας και εκεί συμφωνούμε με τις παρατηρήσεις. Όλες οι διατάξεις για το ΚΕΘΕΑ στο άρθρο 13 είναι προκλητικά απαράδεκτες. Σημειώνουμε ότι προκαλούν ρήγμα στη σχέση της διοίκησης του ΚΕΘΕΑ με το σύνολο των φορέων που μετέχουν στις γενικές συνελεύσεις. Τις καταψηφίζουμε και σημειώνουμε ότι η ανακοίνωση του συλλόγου εργαζομένων επισημαίνει ότι ήδη η πρακτική του νέου διοικητικού συμβουλίου δεν προμηνύει τίποτα καλό για τους εργαζόμενους και τους υπηρετούντες στο ΚΕΘΕΑ. Οι αναφορές του κ. Κικίλια στις εκθέσεις της ομάδας εργασίας για την αποτίμηση του θεραπευτικού προγράμματος «ΠΡΟΜΗΘΕΑΣ» και του Γενικού Λογιστηρίου του Κράτους είναι προσχηματικές. Επιχειρούν να δικαιολογήσουν εκ των υστέρων την πολιτική απόφαση της Νέας Δημοκρατίας να άρει την ηγεμονία της Αριστεράς στα ζητήματα της αντιμετώπισης των εξαρτήσεων, δηλαδή την ολιστική στρατηγική για πρόληψη, απεξάρτηση, θεραπεία, επανένταξη και να προωθήσει τις δεξιές αντιλήψεις για την αντιμετώπιση της τοξικοεξάρτησης, να καταργήσει το αυτοδιοίκητο. Όσον αφορά δε τις καταγγελίες για περίεργες αντιδεοντολογικές συμπεριφορές, ήδη απαντήσαμε ότι θα αντιμετωπιστούν από τη δικαιοσύνη. Οφείλετε να δώσετε εξηγήσεις, αγαπητέ Υπουργέ Υγείας, σχετικά με την αμισθία του νέου προέδρου του ΚΕΘΕΑ. Στον νόμο λέτε ότι θα ρυθμιστούν με κοινή απόφαση των Υπουργών Οικονομικών και Υγείας. Κάνατε κάποιες δηλώσεις και περιμένουμε εξηγήσεις. Με το άρθρο 14 συμφωνούμε για την ειδική επιστημονική επιτροπή και τον συντονιστή έργου για την αντιμετώπιση της κλιματικής αλλαγής. Θέλουμε, όμως, αποσαφηνίσεις και έχουμε επιφυλάξεις. Συμφωνούμε με τα άρθρα 16, 17, 18 και 19. Έχουμε για το άρθρο 20 ορισμένες επιφυλάξεις και ψηφίζουμε «παρών». [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Συμφωνούμε με τις διατάξεις για το Εθνικό Τυπογραφείο. Καταλήγοντας, αγαπητοί συνάδελφοι της Νέας Δημοκρατίας, αυτό που είπε ο εισηγητής σας ότι εμείς αντιμετωπίζουμε τα ζητήματα τα οποία έχει το πολυνομοσχέδιο, διαπιστώνοντας εκ των υστέρων θετικές παρεμβάσεις, με τις οποίες δεν διστάζουμε να πούμε τη συμφωνία μας, είναι μέσα στη γενικότερη λογική μας. Θα είμαστε σκληρά αντιμέτωποι με καθετί που θυμίζει την επανοικοδόμηση του κράτους της Δεξιάς και στα ζητήματα, με τα οποία θέλετε να ρυθμίσετε θέματα της καθημερινότητας, θα δούμε μαζί και τις προτάσεις των φορέων, τους οποίους ακούσαμε στην ακρόαση. Εάν δούμε βελτιωτικές προτάσεις, εκεί μπορούμε πραγματικά να τις υπηρετήσουμε με μια εποικοδομητική δική μας παρέμβαση, που δείχνει ότι εμείς προετοιμαζόμαστε ως αξιόπιστη Αντιπολίτευση, για να τεκμηριώσουμε τη δυνατότητά μας η νέα εντολή που θα μας δώσει ο λαός στις νέες εκλογές να είναι η εντολή που θα ολοκληρώσει την παρέμβασή μας για δίκαιη και βιώσιμη ανάπτυξη της χώρας, για όλα αυτά τα μεγάλα καθήκοντα που είναι μπροστά μας στη νέα εποχή. Ευχαριστώ πολύ.
Ευχαριστούμε, κύριε Παπαδόπουλε. Με ενημέρωσε ο κ. Κακλαμάνης ότι έχει ζητήσει τον λόγο η κ. Φωτίου για ένα λεπτό επί προσωπικού και είχε υποσχεθεί ότι θα της δώσει τη δυνατότητα να αναπτύξει το προσωπικό.
Για δύο λεπτά, κύριε Πρόεδρε.
Εντάξει, για δύο λεπτά, κυρία Φωτίου. Κυρία Φωτίου, έχετε τον λόγο.
Ευχαριστώ, κύριε Πρόεδρε. Ο εισηγητής της Νέας Δημοκρατίας για άλλη μία φορά με στοχοποίησε περίπου ως συνεργό αυτών που φαντάζεται η Νέα Δημοκρατία ότι υπάρχει μέσα στα πανεπιστήμια, η βία και η ανομία. Το πρόβλημα, όμως, είναι ότι εδώ και ημέρες η Νέα Δημοκρατία δημιουργεί ένα κλίμα πολεμικό σε ολόκληρη την πόλη, για να τρομοκρατηθεί η κοινωνία και να μην κατέβει στην πορεία της επετείου της 17ης Νοέμβρη. Αυτός είναι ο πραγματικός στόχος. Χρησιμοποιείται ο φόβος, για να παραλύσουν η κοινωνία και η νεολαία. Απειλούμαστε από τους φοιτητές, που παρουσιάζονται εν δυνάμει ως τρομοκράτες και σίγουρα «μπαχαλάκηδες». Απειλούμαστε από τα πανεπιστήμια, που είναι τόποι βίας και ανομίας και εδώ και χρόνια καταγγέλλονται Βουλευτές του ΣΥΡΙΖΑ ως περίπου συνεργοί σε όλη αυτή την κατάσταση. Μια ολόκληρη πόλη, η πρωτεύουσα της Ελλάδος, απειλείται. Ο φόβος χρησιμοποιείται, για να νομιμοποιήσει την καταστολή και τη βία, με την οποία θέλετε να κυβερνήσει η Νέα Δημοκρατία.
Πού είναι το προσωπικό, κύριε Πρόεδρε;
Κύριε Πρόεδρε, έλεος! Ζήτησε τον λόγο επί προσωπικού.
Ολοκληρώστε, κυρία Φωτίου.
Ο φόβος, όμως, διαιρεί και διχάζει την κοινωνία και τους νέους. Αυτή είναι η παράπλευρη απώλεια. Αυτό είναι και η μάχη των ημερών. Δεν πρόκειται να σας αφήσουμε να περάσει ο φόβος. Ο φόρος τιμής στην επέτειο της 17ης Νοέμβρη είναι η κατοχύρωση της ουσιαστικής έννοιας του ασύλου προς όφελος της κοινωνίας.
Ποιο είναι το προσωπικό, κύριε Πρόεδρε;
Είναι προσωπικό αυτό, κύριε Πρόεδρε; Αυτό είναι, για να το παίξουν στα κανάλια!
Δεν το παίζουν στα κανάλια. Κυρία Φωτίου, ολοκληρώστε.
Αυτή είναι η μάχη των ημερών. Θα αποτρέψουμε τον διχασμό και κυρίως στους νέους σε καλούς και κακούς. Θα υπερασπιστούμε την ενότητα της πανεπιστημιακής κοινότητας, για να αναλάβει τη δημοκρατική διαχείριση του πανεπιστημίου.
Σας ευχαριστούμε, κυρία Φωτίου. Κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Πριν από λίγο, κατά την ώρα αγόρευσης του προηγούμενου εισηγητή, μας δόθηκε μία νέα υπουργική τροπολογία. Ήδη έχουν κατατεθεί το προηγούμενο διάστημα, τις προηγούμενες ώρες και ημέρες, κάποιες υπουργικές τροπολογίες. Λαμβάνοντας υπ' όψιν και βλέποντας βεβαίως ένα νομοσχέδιο, το οποίο έχει την υπογραφή του μισού Υπουργικού Συμβουλίου, θέλω να πιστεύω ότι δεν θα ζήσουμε ξανά συνεδριάσεις, όπου θα έρχονται βροχή ως το τέλος, ως το πέρας της συνεδρίασης, οι υπουργικές τροπολογίες. Γι' αυτό, απευθύνω θερμή παράκληση προς το Προεδρείο να βάλει φρένο σ' αυτή την κατάσταση.
Ευχαριστούμε. Κύριε Κατρίνη, έχετε τον λόγο.
Κύριε Πρόεδρε, ζητώ τον λόγο, για να καταθέσω νομοτεχνικές βελτιώσεις.
Κύριε Υπουργέ, έχετε τον λόγο.
Θέλω απλώς να καταθέσω αυτές τις νομοτεχνικές βελτιώσεις.
Ευχαριστούμε, κύριε Υπουργέ. Κύριε Κατρίνη, έχετε τον λόγο.
Είστε σίγουρος, κύριε Πρόεδρε;
Βεβαίως. Έχετε τον λόγο για δεκαπέντε λεπτά.
Κυρίες και κύριοι συνάδελφοι, πριν ξεκινήσω την ομιλία μου, θέλω να εξάρω από το Βήμα της Βουλής την απόφαση της Ιεράς Μητρόπολης Ηλείας και Ωλένης και προσωπικά του Μητροπολίτη, του Σεβασμιότατου κ. Γερμανού, να ανοίξει τις δομές της μητρόπολης, για να υποδεχθεί οικογένειες προσφύγων, κυρίως μονογονεϊκές οικογένειες με παιδιά, δίνοντας ένα ηχηρό και εμφατικό μήνυμα κατά του ρατσισμού, της ξενοφοβίας, της μισαλλοδοξίας, που δυστυχώς καλλιεργείται σε όλη την ελληνική κοινωνία και κάποιοι προσπαθούν να αποκομίσουν και πολιτικά οφέλη. Κυρίες και κύριοι συνάδελφοι, ζούμε τον παραλογισμό της κανονικότητας. Η Κυβέρνηση βιάζεται να φέρει την ανάπτυξη και φέρνει την καταπάτηση των εργασιακών δικαιωμάτων. Προτρέχει να νομοθετήσει για το επιτελικό κράτος την ίδια στιγμή που τέσσερις φορές σπεύδει να το διορθώσει. Επείγεται η Κυβέρνηση να μεταρρυθμίσει την εκπαίδευση, αλλά το όραμά της εξαντλείται σε κατάργηση των σχολών και στην κατάργηση του ασύλου της ανομίας, φέρνοντας μία εμβόλιμη διάταξη από το Υπουργείο Παιδείας σε κάθε νομοσχέδιο που συζητάμε στην εθνική αντιπροσωπεία. Να επιβάλει την ασφάλεια με το δόγμα «νόμος και τάξη», πετυχαίνοντας, δυστυχώς, ακριβώς το αντίθετο αναπαράγοντας νέους κύκλους βίας και ανασφάλειας. Η Κυβέρνηση αγωνιά να πείσει για την κανονικότητα την οποία, όμως, εφαρμόζει με παραλογισμό. Και οι βαθιές τομές που χρειάζεται η χώρα σίγουρα δεν θα έρθουν με επιφανειακά ημίμετρα. Οι πολίτες περίμεναν να έρθει μια κυβέρνηση με προτάσεις, με λύσεις, με νομοσχέδια που θα απαντούν στα συσσωρευμένα προβλήματα των μικρομεσαίων, των επαγγελματιών και των αδυνάμων συμπολιτών μας. Μια κυβέρνηση η οποία θα δώσει λύσεις, η οποία θα άλλαζε επιτέλους πολιτική. Το δόγμα της νέας Κυβέρνησης είναι ότι λύσεις υπάρχουν αρκεί να είναι οι δικές μας λύσεις, μια κομματική θεώρηση της πολιτικής θεώρηση που στοχεύει στο να καλύψει την προχειρότητα και να κερδίσει με επικοινωνιακό τρόπο τις εντυπώσεις. Ας δούμε χαρακτηριστικό παράδειγμα αυτό που συμβαίνει αυτές τις ημέρες στα πανεπιστήμια. Θυμάμαι τους συναδέλφους της Συμπολίτευσης να πανηγυρίζουν στις αρχές Αυγούστου για την κατάργηση του ασύλου της ανομίας. Τότε, αν θυμάστε, υπήρχε και αντιπαράθεση για την προληπτική παρουσία της Αστυνομίας στα δημόσια εκπαιδευτικά ιδρύματα της χώρας. Πού και πότε εφαρμόστηκε η προληπτική αστυνόμευση για την οποία εσείς περηφανευόσασταν στις αρχές του Αυγούστου; Ξαφνικά οι πρυτανικές αρχές ανακαλύπτουν στα υπόγεια ενός ιδρύματος, το οποίο, δυστυχώς, δυσφημείται με πρωτοφανή τρόπο και κάποιοι δεν έχουν αντιληφθεί τις επιπτώσεις όλης αυτής της δυσφήμησης, εξοπλισμό που δεν έχει καμμία σχέση προφανώς με την εκπαίδευση. Μία εβδομάδα πριν τον εορτασμό της εξέγερσης του Πολυτεχνείου ξαφνικά η Αστυνομία ανακαλύπτει ότι υπάρχει αυτός ο εξοπλισμός και ενεργοποιούνται αντανακλαστικά με μόνο στόχο να προκαλέσουν τις εντυπώσεις και όχι να λύσουν ουσιαστικά, πρακτικά και ει δυνατόν αθόρυβα το πρόβλημα με αποτέλεσμα να δυναμιτίζεται το κλίμα. Βεβαίως και από την άλλη κάποιοι προστρέχουν να συμπαρασταθούν σε όλους όσοι εισβάλλουν στα πανεπιστήμια, περνώντας την άποψη ότι δεν ισχύει καμμία απόφαση την οποία θα τηρούμε και θα σεβόμαστε αν δεν συμφωνούμε ιδεολογικά. Και έτσι στήνεται ένα σκηνικό αντιπαράθεσης το οποίο μεταφέρεται και εκτός Βουλής και εντός Βουλής και σε όλα τα νομοσχέδια ακόμα και σε ζητήματα εθνικής σημασίας, όπως το προσφυγικό - μεταναστευτικό. Το νομοσχέδιο το οποίο συζητάμε σήμερα, είναι ακόμα μία ένδειξη πρακτικής κακής νομοθέτησης. Είναι ένα μίνι πολυνομοσχέδιο με διατάξεις ασύνδετες από πάρα πολλά Υπουργεία, με τρεις πράξεις νομοθετικού περιεχομένου που κυρώνονται, συμπληρωματικές ρυθμίσεις, παρατάσεις, ένα νομοσχέδιο που διευθετεί και λύνει ζητήματα, αλλά δυστυχώς δεν έχει αρχή, μέση και τέλος. Ο κ. Γεραπετρίτης, ο οποίος σε κάθε τοποθέτησή του τουλάχιστον τον πρώτο μήνα της Κυβέρνησης μιλούσε για την ανάγκη καλής νομοθέτησης, σίγουρα δεν θα αισθάνεται περήφανος και για αυτό το νομοσχέδιο και για τον τρόπο με τον οποίο μέχρι και την ώρα που μιλάμε διανθίζεται και φοβάμαι ότι θα συνεχίζει να διανθίζεται με επιπλέον τροπολογίες μέχρι την τελική ψήφισή του. Ακούσαμε και καταγγελίες από την Αντιπολίτευση για τις πράξεις νομοθετικού περιεχομένου και κατά πόσο έχουν, όντως, επείγοντα χαρακτήρα. Θέλω να θυμίσω ότι τέσσερα σχεδόν χρόνια πριν σε αυτή εδώ την Αίθουσα επί κυβέρνησης ΣΥΡΙΖΑ, κυρώθηκαν δώδεκα πράξεις νομοθετικού περιεχομένου, πέντε εκ των οποίων αφορούσαν τα capital control και άλλες διατάξεις οι οποίες, πραγματικά, δεν είχαν κανένα επείγοντα χαρακτήρα. Άρα βλέπουμε ότι οι καταγγελλόμενοι γίνονται καταγγέλλοντες και το αντίστροφο και η ιστορία συνεχίζεται. Για να δούμε μερικά παραδείγματα κακής νομοθέτησης. Όσον αφορά την υπόθεση της «THOMAS COOK» στην πρώτη ΠΝΠ, η Κυβέρνηση φέρνει την αναβολή της υποχρέωσης καταβολής φόρου διαμονής. Στη δεύτερη πράξη νομοθετικού περιεχομένου, φέρνει την αναστολή καταβολής του ΦΠΑ μέχρι τις 31 Μαρτίου 2020 χωρίς να ξέρουμε τι θα γίνει μετά. Και αν διαπιστωθεί ταμειακή δυσχέρεια λόγω αδυναμίας είσπραξης καμμία πρόβλεψη. Θα καταβάλουν οι επιχειρήσεις τον φόρο προστιθέμενης αξίας ή θα υπάρξει πρόνοια για απαλλαγή; Και με τις δύο, όμως, πράξεις, τις οποίες εμείς θεωρούμε ότι είναι στη θετική κατεύθυνση, δεν υπάρχει καμμία πρόνοια και καμμία πρόβλεψη για τους εργαζομένους επιχειρήσεων που συνδέονται με την πτώχευση της «THOMAS COOK». Το Κίνημα Αλλαγής καταθέτει τροπολογία για τους εργαζόμενους στο αναπτυξιακό νομοσχέδιο η οποία δυστυχώς δεν συζητείται καν. Σήμερα ενάμιση μήνα σχεδόν μετά η τροπολογία αυτή έρχεται όχι στο σύνολό της αφού δεν προβλέπει συνολική επέκταση του επιδόματος ανεργίας για τους εποχικά εργαζόμενους στον τουρισμό. Και όπως είπαν και οι φορείς στην ακρόαση, τόσο οι εργαζόμενοι στον επισιτισμό - τουρισμό όσο και ο ΣΕΤΕ τα μέτρα αυτά δεν επαρκούν και θα πρέπει να επεκταθούν και σε ενοικιαζόμενα διαμερίσματα αλλά και σε συνεργαζόμενα ξενοδοχεία που επλήγησαν από την πτώχευση της εταιρείας. Καμμία αναφορά σε έκπτωση φόρου των επισφαλών απαιτήσεων. Καμμία αναφορά σε πάγωμα εισφορών ή οφειλών σε ασφαλιστικά ταμεία και καμμία αναφορά - και το λέω γιατί το έθεσε αυτό επιτακτικά ο ΣΕΤΕ - στη δυνατότητα χορήγησης χαμηλότοκων δανείων με ευνοϊκούς όρους στις επιχειρήσεις που έχουν πληγεί από την πτώχευση της «THOMAS COOK». Πάμε τώρα στο ΚΕΘΕΑ. Νομίζω ότι είναι αντιληπτό ότι η Κυβέρνηση πήρε μια πολιτική απόφαση, είναι δικαίωμά της, έχει την πλειοψηφία, για την αλλαγή του μοντέλου και του τρόπου διοίκησης. Βεβαίως αυτό το έκανε σε διαφορετικές φάσεις. Σε πρώτη φάση με μία πράξη νομοθετικού περιεχόμενου και σε δεύτερη φάση με διατάξεις που συζητάμε σε αυτό το νομοσχέδιο, ρυθμίζει περαιτέρω τη διοικητική λειτουργία του ΚΕΘΕΑ. Δημιουργεί, λοιπόν, ένα διττό σχήμα διοίκησης στην οποία ορίζει από τη μία πρόεδρο, αντιπρόεδρο, διοικητικό συμβούλιο με σαφείς διοικητικές, λογιστικές και ελεγκτικές αρμοδιότητες χωρίς καμμία συμμετοχή στην επιστημονική λειτουργία του οργανισμού την ίδια στιγμή, κύριε Υπουργέ, που στην αιτιολογική έκθεση λέτε ότι θέλετε να μοιάζει το ΚΕΘΕΑ με τον τρόπο λειτουργίας άλλων θεραπευτικών οργανισμών, όπως είναι ο ΟΚΑΝΑ. Η λειτουργία που προτείνετε απέχει από τη λειτουργία του ΟΚΑΝΑ και νομίζω ότι είναι και προβληματικό η διοίκηση να μην έχει και λόγο για την επιστημονική λειτουργία του οργανισμού. Βεβαίως όλοι συμφωνούμε ότι το ΚΕΘΕΑ είχε διαχειριστικά προβλήματα, αλλά αυτό νομίζω ότι καλό θα είναι να μην το γενικεύσουμε, γιατί με αυτόν τον τρόπο και σπιλώνουμε και αμαυρώνουμε τη λειτουργία ενός θεραπευτικού οργανισμού με τεράστια κοινωνική προσφορά και προσφορά, που, πραγματικά, απαριθμά το να σωθούν πολλές ανθρώπινες ζωές. Θα ήθελα εδώ να πω τη διαφωνία μου στον ατυχή συνειρμό που δημιουργείται, αφ' ενός με την πολιτική διαφωνία με τις αποφάσεις ενός πρώην Υπουργού της προηγούμενης κυβέρνησης ο οποίος είχε την ευθύνη του τομέα της δικαιοσύνης και αφ' ετέρου με τα ατυχή περιστατικά τα οποία συνέβησαν στα προγράμματα του ΚΕΘΕΑ στις φυλακές, που, όπως ξέρετε, είναι ένας πολύ δύσκολος χώρος. Όλοι όσοι έχουν ασχοληθεί με το θέμα των εξαρτήσεων ειδικά στον χώρο των φυλακών, γνωρίζουν ότι εκεί είναι πολύ πιο δύσκολη και η απεξάρτηση και η θεραπεία και η υποκατάσταση.
Πότε ήταν αυτά τα περιστατικά; Επί ποίου Υπουργού; Επειδή ήταν τρεις.
Με τον κ. Παρασκευόπουλο εννοώ, δημιουργήθηκε ο συνειρμός ότι επειδή προέκρινε ένα ευνοϊκό πλαίσιο ρυθμίσεων όσον αφορά τις αποφυλακίσεις και έχει θητεύσει Πρόεδρος του ΚΕΘΕΑ όπου συνέβαινε κάποιοι έμποροι να βαφτίζονταν χρήστες, έγινε αυτός ο ατυχής συνειρμός που αδικεί πιστεύω το συγκεκριμένο πρόσωπο και την θητεία του στο ΚΕΘΕΑ. Το ζήτημα, όμως, νομίζω είναι ότι δεν υπάρχει καθαρή πολιτική για τον χώρο των εξαρτήσεων, κύριε Υπουργέ, και θα θέσω ένα απλό παράδειγμα: Χώροι εποπτευόμενης χρήσης. Έχουν ψηφιστεί από ΣΥΡΙΖΑ, Νέα Δημοκρατία, Κίνημα Αλλαγής επί θητείας της προηγούμενης κυβέρνησης. Απομένει τώρα να υλοποιηθούν. Εδώ και έναν χρόνο υπάρχει συζήτηση γύρω από αυτό το θέμα, αλλά δεν υπάρχει καμμία απόφαση και κανείς δεν μπορεί να καταλάβει για ποιον λόγο δεν το εφαρμόζετε. Γιατί δεν θεσμοθετείτε την τακτική χρηματοδότηση των θεραπευτικών οργανισμών κατά των εξαρτήσεων με χρήματα τα οποία κατάσχονται από τις εγκληματικές ενέργειες, θα είναι, πραγματικά, μία ανάσα οικονομική για αυτούς τους οργανισμούς. Εμείς προτείναμε να υπάρχει ένα μεταβατικό σχήμα διοίκησης στο ΚΕΘΕΑ, που θα υπάρχει συμμετοχή και των εργαζόμενων και των θεραπευομένων και να γίνει εξαντλητικός διάλογος για να καταλήξουμε στη καλύτερη δυνατή λύση πάντα με χρηστή διοίκηση και με όρους διαφάνειας, για να μην υπάρχουν και σκιές για συγκάλυψη οικονομικών ατασθαλιών. Όσον αφορά τις τροποποιήσεις του ν.4605/2019, που αφορά τη δυνατότητα αδύναμων οφειλετών να υπαχθούν σε καθεστώς προστασίας επί της αρχής, εμείς είμαστε θετικοί σε όποιες διατάξεις διευκολύνουν αδύναμους δανειολήπτες. Λύνουν, όμως, κυρίες και κύριοι συνάδελφοι, αυτές οι διατάξεις το πρόβλημα; Η πλατφόρμα που συνδέεται με τον νόμο που ψήφισε η προηγούμενη κυβέρνηση και ο οποίος νόμος διαφημίστηκε ως διάδοχο σχήμα του ν.3689, δεν κάλυψε σε καμμία των περιπτώσεων το κενό το οποίο άφησε η απάλειψη της προστασίας πρώτης κατοικίας. Είναι ένα πρόγραμμα διαθέσιμο για μια συγκεκριμένη χρονική περίοδο για τη ρύθμιση ορισμένων οφειλών με πρόσκαιρη ισχύ χωρίς να λαμβάνει υπ' όψιν τις συνολικές οφειλές των δανειοληπτών, μεταφέροντας απλά το σύνολο των υποχρεώσεων στο απώτερο μέλλον και, βεβαίως, με ένα πλήθος προϋποθέσεων που στην πράξη καθιστούσε απαγορευτική την υπαγωγή στον ν.4605 της προηγούμενης κυβέρνησης οφειλετών οι οποίοι δεν μπορούσαν να εξυπηρετήσουν τις υποχρεώσεις τους. Άρα, αυτός ο νόμος στην πράξη απέτυχε. Βεβαίως ο Υπουργός Ανάπτυξης στις 31 Αυγούστου διαφήμιζε τις αλλαγές στην πλατφόρμα, λέγοντας ότι διευκολύνεται η διαδικασία ρύθμισης οφειλών και η προστασία της πρώτης κατοικίας. Στις 4 Νοεμβρίου η Ειδική Γραμματεία Διαχείρισης Ιδιωτικού Χρέους αποκαλύπτει την πραγματικότητα. Σαράντα τέσσερις χιλιάδες πεντακόσια φυσικά πρόσωπα εισέρχονται στην πλατφόρμα και συμφωνούν στην άρση φορολογικού απορρήτου και είκοσι εννέα χιλιάδες εννιακόσιοι ξεκινούν τις διαδικασίες αίτησης για να υπαχθούν στο νόμο του ΣΥΡΙΖΑ της δήθεν προστασίας της πρώτης κατοικίας. Διαβιβάστηκαν διακόσιες εξήντα επτά αιτήσεις, το 0,009% όσων συμπλήρωσαν την αίτηση στις τράπεζες, δόθηκαν πενήντα έξη προτάσεις και τελικά, αγαπητοί συνάδελφοι, σήμερα έχουν συμφωνηθεί δέκα όλες και όλες ρυθμίσεις το 0,33‰ όσων μπήκαν σε αυτή την πλατφόρμα. Βεβαίως, την ίδια ημέρα η Κυβέρνηση φέρνοντας διατάξεις που συζητάμε, αναγγέλλει πομπωδώς ότι βελτιώνεται, τροποποιείται και ότι θα υπάρξει λύση σε αυτό το μεγάλο ζήτημα. Ισχύει αυτό; Φοβάμαι πως όχι, όπως δεν ισχύουν και διαβεβαιώσεις για την άρση των τραπεζικών χρεώσεων που δόθηκαν από αυτό εδώ το Βήμα από τα πιο υψηλόβαθμα κυβερνητικά στελέχη. Το ξέρετε καλά και εσείς, κύριε Τσαβδαρίδη και κύριε Παπαδόπουλε, και οι υπόλοιποι εισηγητές. Ρωτήστε τους φίλους σας στις εκλογικές περιφέρειες, αν αυτές οι τραπεζικές χρεώσεις από την 1η Νοεμβρίου και μετά έχουν ανακληθεί ή ισχύουν. Όπως δεν ισχύουν οι διαβεβαιώσεις για ενιαίους κανόνες αντιμετώπισης των δανειοληπτών τραπεζών που είναι υπό εκκαθάριση, που δόθηκαν από τον αρμόδιο Υφυπουργό, τον κύριο Ζαββό, τη Δευτέρα, την ίδια μέρα που ο Πρόεδρος του Επιμελητηρίου Δωδεκανήσου απηύθυνε πρόσκληση στον Πρωθυπουργό ζητώντας να υπάρχουν αυτοί οι ενιαίου κανόνες. Όπως δεν ισχύουν οι καθησυχαστικές δηλώσεις για την αντιμετώπιση του ζητήματος των δανείων σε πυρόπληκτες περιοχές όπου ξαφνικά επαγγελματίες κινδυνεύουν να μετατραπούν σε μεγαλοοφειλέτες του δημοσίου. Καμμία αναφορά στη συζήτηση για την προστασία πρώτης κατοικίας, καμμία αναφορά και συζήτηση για τα δάνεια τα οποία μαζικά πωλούνται σε fund και ζητούνται σε πολύ μεγαλύτερο ποσοστό από αυτό το οποίο έχουν το οποίο έχουν αποκτηθεί. Δεν μιλάει κανείς για αυτά; Όμως, για όλα αυτά μιλάει το Κίνημα Αλλαγής. Κατέθεσε τροπολογία με το σύνολο της Κοινοβουλευτικής Ομάδας την Πρόεδρο Φώφη Γεννηματά να υπογράφουν αυτή την πρωτοβουλία. Περιλαμβάνει δύο σκέλη. Στο πρώτο σκέλος επαναφέρεται η προστασία της πρώτης κατοικίας ακριβώς στο πνεύμα του ν.3689/2010 για τους πραγματικά αδύναμους δανειολήπτες και με πολύ συγκεκριμένες προϋποθέσεις και βεβαίως την αξιοποίηση συνεισφοράς του δημοσίου για τη βελτίωση της ικανότητας αποπληρωμής του οφειλέτη, γιατί θέλω να πω ότι σύμφωνα με το προσχέδιο του προϋπολογισμού 2020, μόλις δύο εκατομμύρια ευρώ από τα 150 εκατομμύρια που είχαν προϋπολογιστεί για αυτή τη δράση, αξιοποιήθηκαν σε αυτή την κατεύθυνση. Στο δεύτερο σκέλος, δίνεται η δυνατότητα στον δανειολήπτη να αγοράσει το δάνειό του πριν αυτό μεταβιβαστεί με μια εταιρεία απόκτησης απαιτήσεων από δάνεια και πιστώσεις, τα περιβόητα funds, πάλι υπό συγκεκριμένους όρους και προϋποθέσεις, με όρους που είναι συμφέροντες τόσο για τον δανειολήπτη όσο και για το πιστωτικό ίδρυμα με το οποίο είχε αποκτήσει μία σχέση εμπιστοσύνης και είναι τελείως διαφορετική σχέση από αυτή τη οποία θα έχει με το fund. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ την ανοχή σας. Είναι τροπολογία η οποία αποτελεί ένα πραγματικό δίκτυ προστασίας για τους αδύναμους δανειολήπτες αλλά και όλους τους συμπολίτες μας οι οποίοι αντιμετωπίζουν αυτή τη στιγμή το φάσμα των μαζικών και χωρίς όριο πλειστηριασμών οι οποίοι επισπεύδονται. Θα είναι πολύ ενδιαφέρον να δούμε τη στάση των κομμάτων σε αυτή εδώ την Αίθουσα. Ήδη άκουσα τον εισηγητή του ΣΥΡΙΖΑ να διάκειται θετικά προς αυτή την κατεύθυνση. Περιμένω και από τον εισηγητή της Νέας Δημοκρατίας, αλλά και από τους εισηγητές των υπόλοιπων κομμάτων να τοποθετηθούν επί μιας συγκεκριμένης πρωτοβουλίας η οποία νομίζουμε ότι δίνει λύση σε ένα ουσιαστικό και σημαντικό πρόβλημα που απασχολεί τους πολίτες. Για τα υπόλοιπα θα μιλήσω στη δευτερολογία μου, που αφορούν και τον λογαριασμό αποθεματικού και τους δασικούς χάρτες και βεβαίως την τροπολογία του Υπουργείου Υγείας που προξενεί ενδιαφέρον, κύριε Υπουργέ, γιατί ενώ ως αντιπολίτευση η ίδια τροπολογία που έφερε η προηγούμενη κυβέρνηση την καταψηφίσατε λέγοντας ότι είναι εις βάρος του ΕΟΠΠΥ, των ασφαλισμένων και του Έλληνα φορολογούμενου και ξαφνικά αλλάζετε θέση και την φέρνετε και την επεκτείνετε. Κυρίες και κύριοι συνάδελφοι, σε ένα νομοσχέδιο που δεν έχει αρχή το Κίνημα Αλλαγής δεν μπορεί να υπερψηφίσει ακόμα και αν συμφωνεί με αρκετές από τις διατάξεις που περιλαμβάνει, γιατί υπάρχει η αντίφαση μεταξύ των πρακτικών καλής νομοθέτησης από τη μία και της συρραφής διατάξεων που απαρτίζουν δυστυχώς και αυτό το νομοσχέδιο. Οι βαθιές τομές δεν θα έρθουν σίγουρα με επικοινωνιακό θόρυβο. Θα έρθουν με σοβαρότητα και συνεργασία, με ψύχραιμες πολιτικές φωνές που θα στοχεύουν στην επίλυση των προβλημάτων και μόνο. Θα έρθουν, κυρίως, με την κατάλληλη προετοιμασία και τον κατάλληλο σχεδιασμό. Δυστυχώς ήδη η νομοθετική λειτουργία και νομοθετική πρακτική της Κυβέρνησης παρουσιάζει τα πρώτα σημάδια κόπωσης και σύγχυσης. Και τα σημάδια αυτά φοβάμαι, κυρίες και κύριοι συνάδελφοι, ότι θα γίνουν η νέα μας κανονικότητα. Σας ευχαριστώ.
Ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα διπλωματικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, η Πρόεδρος κ. Μάρτα Γκράντε και η διακομματική αντιπροσωπία της Επιτροπής Εξωτερικών και Κοινοτικών Υποθέσεων της Βουλής των αντιπροσώπων της Ιταλίας συνοδεία στελεχών της Ιταλικής Πρεσβείας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η Βουλευτής κ. Κυριακή Μάλαμα ζητεί άδεια ολιγοήμερης απουσίας. Η Βουλή εγκρίνει;
Συνεπώς η .Βουλή ενέκρινε τη ζητηθείσα άδεια. Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής κ. Χρήστος Κέλλας ζητεί άδεια ολιγοήμερης απουσίας. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής κ. Δημήτριος Χαρίτος ζητεί άδεια ολιγοήμερης απουσίας. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, θα ήθελα να σας ανακοινώσω ότι έχουν εγγραφεί σαράντα τρεις συνάδελφοι. Μυρίζομαι στην ατμόσφαιρα ότι θα υπάρχει ονομαστική ψηφοφορία. Δεν υπάρχει επίσημη ενημέρωση. Άρα, παράκληση, αυτοπειθαρχία στους χρόνους για να μη μας πιάσουν τα άγρια μεσάνυκτα. Προχωρούμε και τον λόγο έχει ο ειδικός αγορητής από το Κομουνιστικό Κόμμα Ελλάδας, ο κ. Λαμπρούλης.
Ευχαριστώ, κύριε Πρόεδρε. Συζητάμε για ένα νομοσχέδιο το οποίο περικλείει πράξεις νομοθετικού περιεχομένου με διάφορες και ποικίλες ρυθμίσεις, νομοθετικές ρυθμίσεις, που αφορούν διευθετήσεις, παρατάσεις, εφαρμογής διαφόρων ζητημάτων στα πλαίσια όμως άσκησης μιας πολιτικής σε συνέχιση των προηγούμενων πολιτικών των προηγούμενων κυβερνήσεων και στα πλαίσια φυσικά των δεσμεύσεων και των στρατηγικών επιλογών Ευρωπαϊκής Ένωσης - κεφαλαίου που όλα τα αστικά κόμματα συμφωνούν ανεξάρτητα από τις επιμέρους διαφορές. Σε αυτή την κατεύθυνση υπηρετούν το ζήτημα του ΚΕΘΕΑ, που κατά τη γνώμη μας είναι μια απαράδεκτη και προκλητική διάταξη και ενέργεια μέσω της ΠΝΠ μέσω της οποίας προωθείται η κατάργηση του αυτοδιοίκητου και η αλλαγή του χαρακτήρα του ΚΕΘΕΑ με πρόσχημα, όπως αναφέρεται εξάλλου στο νομοσχέδιο, την αποκατάσταση της χρηστής διοίκησης και δημοσιονομικής διαχείρισης. Έτσι, προβλέπεται ο διορισμός του επταμελούς διοικητικού συμβουλίου από τον Υπουργό Υγείας, ενώ μέχρι σήμερα το ΔΣ του ΚΕΘΕΑ εκλέγονταν με συλλογικές διαδικασίες από τους εργαζόμενους, τους θεραπευόμενους και τις οικογένειές τους, με εθελοντική και χωρίς αμοιβή συμμετοχή των μελών του διοικητικού συμβουλίου, παράλληλα ο Υπουργός θα κάνει κουμάντο για κάθε θέμα σχετικό με τις αρμοδιότητες της γενικής συνέλευσης του ΚΕΘΕΑ, του τρόπου άσκησής του, την σύγκλιση και τον τρόπο λήψης αποφάσεως σε θέματα αρμοδιότητος της γενικής συνέλευσης. Μάλιστα ο Υπουργός - το ζήσαμε αυτό στη διαδικασία συζήτησης του νομοσχεδίου στις επιτροπές - προκειμένου να υποστηρίξει την επιλογή αυτή, αν θέλετε, να πείσει επιδόθηκε - και μάλιστα ακούσαμε και τον εισηγητή της Νέας Δημοκρατίας - , καθώς και η Κυβέρνηση, σε μια επίθεση και προσπάθεια συκοφάντησης, υπονόμευσης με όχημα της σκανδαλολογία για το σημαντικό έργο του ΚΕΘΕΑ. Θεωρούμε πως η κατάργηση του αυτοδιοίκητου έχει μια πολυεπίπεδη πολιτική και ιδεολογική στόχευση, αφού έχει να κάνει με όλη τη θεραπευτική φιλοσοφία του οργανισμού, που πατά στη συλλογική δράση και συλλογική ανάληψη ευθύνης, ζητήματα που αποτελούν βασικό εργαλείο της λειτουργίας των θεραπευτικών κοινοτήτων από την ίδρυσή τους. Μιλάμε για έναν Οργανισμό, το ΚΕΘΕΑ, με ένα δίκτυο υπηρεσιών απεξάρτησης και κοινωνικής επανένταξης στη χώρα εδώ και τέσσερις δεκαετίες, με δωρεάν προγράμματα και αποδεδειγμένη αποτελεσματικότητα, αφού βγαίνουν «καθαροί» από το δρόμο των ναρκωτικών, χωρίς δηλαδή να κάνουν χρήση οποιασδήποτε ναρκωτικής ουσίας, εκατοντάδες άνθρωποι κάθε χρόνο αλλά και χιλιάδες έως σήμερα. Δηλαδή, εντάσσονται λειτουργικά στην κοινωνική ζωή και δράση, παρά τις τεράστιες δυσκολίες όπως: Πρώτον, το πετσόκομμα του κρατικού προϋπολογισμού από όλες τις έως τώρα κυβερνήσεις. Ενδεικτικά την τελευταία δεκαετία μειώθηκε η χρηματοδότηση κατά 25% και 7% την τελευταία χρόνια. Δεύτερον, την άρνηση των κυβερνήσεων για νέες προσλήψεις μόνιμου προσωπικού. Αυτό έχει ως αποτέλεσμα την τελευταία δεκαετία το προσωπικό να έχει μειωθεί κατά 20% - είχαν να γίνουν προσλήψεις από το 2009 και έγιναν το 2017 τριάντα πέντε - , ενώ έχουν γίνει καθεστώς οι εργαζόμενοι με μερική απασχόληση, που από το 2009 αντιπροσωπεύουν σταθερά κάθε έτος περίπου το 11% του συνόλου των εργαζομένων στο ΚΕΘΕΑ, γεγονός που δημιουργεί - και γίνεται κατανοητό στον καθένα - τεράστια προβλήματα στις υπηρεσίες που παρέχουν οι εργαζόμενοι στο ΚΕΘΕΑ. Τρίτον, τα εμπόδια που ορθώνονται από τις κυβερνήσεις απέναντι στην ανάγκη να αναπτυχθούν και να στελεχωθούν νέες μονάδες του ΚΕΘΕΑ στη χώρα, παρά τα επιτακτικά αιτήματα των τοπικών κοινωνιών, φορέων κ.λπ., αφού τα οξυμένα κοινωνικοοικονομικά προβλήματα δίνουν πλέον επιδημικές διαστάσεις στη χρήση των ναρκωτικών. Κι αυτή η πολιτική στη χώρα μας υπηρετήθηκε διαχρονικά, διαδοχικά και σταδιακά από όλες τις κυβερνήσεις, προκειμένου να εναρμονιστεί και η χώρα μας με τη στρατηγική της Ευρωπαϊκής Ένωσης για τα ναρκωτικά, αφού όλα τα άλλα κόμματα, όλα τα αστικά κόμματα συμφωνούν στο μοντέλο ιατρικοποίησης της εξάρτησης, συμβάλλοντας με τις πολιτικές, με τις θέσεις τους στο άνοιγμα του δρόμου για τη νομιμοποίηση των ναρκωτικών. Συνεπώς, η ωμή παρέμβαση της Κυβέρνησης της Νέας Δημοκρατίας δεν είναι διόλου τυχαία ούτε η στιγμή που επιλέγει να γίνει, αλλά πρόκειται ακριβώς για την πιστή εφαρμογή της πολιτικής αυτής, της στρατηγικής επιλογής της Ευρωπαϊκής Ένωσης για τα ναρκωτικά, που στοχεύει στην υποβάθμιση των στεγνών θεραπευτικών προγραμμάτων, στρώνοντας τον δρόμο για τον απόλυτο συμβιβασμό με το κοινωνικό φαινόμενο της τοξικοεξάρτησης, της προώθησης, νομιμοποίησης της πώλησης, της χρήσης και της καλλιέργειας κάνναβης. Η ενέργεια αυτή της Κυβέρνησης έρχεται να προστεθεί στον στρατηγικό σχεδιασμό της προηγούμενης κυβέρνησης ΣΥΡΙΖΑ, που θέτοντας ως προτεραιότητα την προώθηση συνεργασιών όλων των εμπλεκομένων φορέων, ουσιαστικά δρομολόγησε το ΚΕΘΕΑ από αυτόνομος οργανισμός να μετατραπεί σε υποστηρικτική δομή των προγραμμάτων αποκατάστασης. Έτσι, η φιλοσοφία, ο χαρακτήρας του ΚΕΘΕΑ μπορεί να μην αμφισβητήθηκε ευθέως, όμως τον αμφισβητούσαν στην πράξη με την πολιτική τους όλες οι κυβερνήσεις, χρόνια τώρα. Υπήρχε το ΚΕΘΕΑ, φτιάχτηκε ο ΟΚΑΝΑ, πριν λίγο φτιάχτηκαν οι χώροι ελεγχόμενης χρήσης. Συνεπώς, δεν φτάσαμε ξαφνικά σε αυτή τη συγκεκριμένη πράξη νομοθετικού περιεχομένου. Και αυτό γίνεται στη βάση της σύγκρουσης δύο βασικών στρατηγικών για την αντιμετώπιση της τοξικοεξάρτησης. Το ΚΕΘΕΑ υπηρετεί μία συγκεκριμένη αντίληψη ενάντια στην τοξικοεξάρτηση, για αυτό και θέλουν να το ξηλώσουν τελείως, πριονίζοντας τα θεμέλια της απεξάρτησης με θύματα χιλιάδες χρήστες, κάτι που τους στερεί το δικαίωμα να αλλάξουν τη ζωή τους. Όμως και εκατοντάδες εργαζόμενοι βιώνουν την αβεβαιότητα. Μπορεί, λοιπόν, το πολυπαραγοντικό φαινόμενο των ναρκωτικών ως κοινωνικό φαινόμενο να έχει τη βάση του - και την έχει - στην καπιταλιστική κοινωνία, αυτό όμως δεν σημαίνει ότι ο τοξικομανής δεν μπορεί σήμερα να αλλάξει τη ζωή του. Πάνω σε αυτή τη βάση, το Κομμουνιστικό Κόμμα Ελλάδας θεωρεί πως το βάρος της διεκδίκησης από το εργατικό λαϊκό κίνημα πρέπει να ριχτεί ακριβώς στην πολιτική μείωσης της ζήτησης, δηλαδή στην πρωτογενή πρόληψη, στη δημιουργία πανελλαδικού δημόσιου φορέα με αποκλειστικά δημόσια παροχή υπηρεσιών πρόληψης, απεξάρτησης, κοινωνικής επανένταξης, ενταγμένο στο πλαίσιο του Υπουργείου Υγείας, με πλήρη όμως χρηματοδότηση από το κράτος και εξασφάλιση επαρκούς επιστημονικού δυναμικού, προσωπικού κ.λπ.. Το Κομμουνιστικό Κόμμα, λοιπόν, καταψηφίζει - καταθέσαμε εξάλλου την άποψή μας και στις επιτροπές - τη συγκεκριμένη διάταξη, την πράξη νομοθετικού περιεχομένου, το συγκεκριμένο άρθρο για το ΚΕΘΕΑ και καλούμε, όπως κάναμε και στην επιτροπή, την Κυβέρνηση να την αποσύρει. Στηρίζουμε την ουσιαστική λειτουργία του ΚΕΘΕΑ, τον αγώνα των εργαζομένων ενάντια στην πράξη νομοθετικού περιεχομένου και διεκδικούμε την ενίσχυση της δράσης του με νέες μονάδες, με μόνιμο και επαρκές προσωπικό, με πλήρη χρηματοδότηση από τον κρατικό προϋπολογισμό, ώστε να αναπτυχθούν προγράμματα και μονάδες του ΚΕΘΕΑ και όχι να έχουν ημερομηνία λήξης, όπως λήγουν τα ευρωπαϊκά προγράμματα. Ακριβώς τον ίδιο στόχο και στα πλαίσια της ίδιας πολιτικής ξεδιπλώνεται, αν θέλετε, και το ζήτημα της ακύρωσης της δημοπρασίας της ηλεκτρικής ενέργειας. Εμείς ρωτάμε, ρητορικά βέβαια: Σε ποιο πλαίσιο γίνεται και αυτή η κίνηση από την παρούσα Κυβέρνηση - αντίστοιχα και από άλλες στο παρελθόν - μέσα στο οποίο προγραμματίζονται οι κινήσεις και της Κυβέρνησης; Ποιο είναι το πλαίσιο; Αφορά την πολιτική της απελευθέρωσης και της ενέργειας στο πλαίσιο των ανταγωνισμών μεταξύ των επιχειρηματικών ομίλων στην ενέργεια, που προωθείται χωρίς ουσιαστικές αλλαγές από όλες τις κυβερνήσεις, αξιοποιώντας, φυσικά, και τη Ρυθμιστική Αρχή Ενέργειας ως εργαλείο. Πού οδήγησε αυτή η πολιτική και πού θα οδηγήσει; Οδήγησε, λοιπόν, παρά τις όποιες κορώνες που ακούγαμε και ακούμε για βελτίωση μέσα από τον ανταγωνισμό, σε δραματικές αντιλαϊκές επιπτώσεις. Μοναδικοί κερδισμένοι είναι μία φούσκα μεγάλων ομίλων που επενδύουν στην ηλεκτρική ενέργεια, αποκομίζοντας τεράστια κέρδη από τους υπέρογκους λογαριασμούς που καταβάλλουν τα λαϊκά στρώματα. Από την άλλη έχουμε το χτύπημα των εργασιακών δικαιωμάτων των εργαζομένων στον κλάδο. Το αποτέλεσμα; Για τα εργατικά λαϊκά στρώματα ένα βασικό αγαθό, όπως το ηλεκτρικό ρεύμα, τείνει να γίνει είδος πολυτελείας, ενώ είναι χαρακτηριστικό ότι και με την πολιτική της προηγούμενης κυβέρνησης ΣΥΡΙΖΑ, που αυστηροποίησε τα κριτήρια, περίπου εκατόν είκοσι χιλιάδες νοικοκυριά έμειναν εκτός ακόμη και αυτού του κοινωνικού τιμολογίου, το οποίο, μάλιστα, η τελευταία έκθεση της Κομισιόν για την Ελλάδα το χαρακτηρίζει ως στρέβλωση της αγοράς. Κι όλα αυτά συμβαίνουν την ίδια ώρα που η ΔΕΗ παράγει ρεύμα με χαμηλό κόστος από λιγνίτη και υδροηλεκτρικά, το οποίο θα μπορούσε να διατίθεται στα λαϊκά στρώματα σε χαμηλές τιμές και παράλληλα, το παραχωρεί σε τιμές ακόμα πιο χαμηλές από το κόστος του στους ιδιώτες, οι οποίοι το επαναπωλούν σε τρίτους ή και στη ΔΕΗ σε πολλαπλάσιες τιμές από αυτές που το αγόρασαν, φυσικά. Στόχος, λοιπόν, αυτής της πολιτικής, αυτής της στρατηγικής της Ευρωπαϊκής Ένωσης και όλων των κυβερνήσεων είναι η στήριξη της κερδοφορίας των επιχειρηματικών ομίλων στον χώρο της ενέργειας, με τους εργαζόμενους όμως του κλάδου και τα λαϊκά στρώματα να πληρώνουν συνεχώς - και θα πληρώνουν στο διηνεκές - τον λογαριασμό. Σε ό,τι αφορά τους δασικούς συνεταιρισμούς και την παράταση των προθεσμιών, εδώ διαιωνίζονται οι αρνητικές συνθήκες εμπορίας και εκμετάλλευσης υλοτομημένης ξυλείας, σε συνδυασμό με τη δυνατότητα συμμετοχής σε αυτούς και εμπόρων ξυλείας, κάτι που ψηφίστηκε μάλιστα στον νέο αναπτυξιακό νόμο, τον νόμο «Επενδύω». Όσον αφορά τις υδατοκαλλιέργειες, είχε ξαναψηφιστεί παράταση το 2006, πάλι με πράξη νομοθετικού περιεχομένου. Τώρα, βέβαια, δίνεται εκ νέου παράταση στη διαδικασία χωροθέτησης των υδατοκαλλιεργειών. Στην ουσία, αφορά μεγάλες επιχειρήσεις και τη διευθέτηση χωροθέτησης των επενδύσεών τους με ένα πλαίσιο που χαρακτηρίζεται από την ασυδοσία, προς όφελος ακριβώς αυτής της κατεύθυνσης διευκόλυνσης της επιχειρηματικότητας και των επενδύσεων στις υδατοκαλλιέργειες, με τους εργαζόμενους, σημειωτέον, στον κλάδο να διεκδικούν και να είναι σε κινητοποιήσεις από τον Σεπτέμβριο και να προσπαθούν να υπογράψουν συλλογική σύμβαση εργασίας και να αγωνίζονται να διασφαλίσουν τα εργασιακά τους δικαιώματα. Τον ίδιο ακριβώς στόχο εξυπηρετούν και οι ρυθμίσεις που από την πρώτη στιγμή, βέβαια, εξέτασε η Κυβέρνηση δείχνοντας μάλιστα και γρήγορα αντανακλαστικά για την απαλλαγή των μεγαλοξενοδόχων από το τέλος διαμονής και τις ρυθμίσεις για την καταβολή του ΦΠΑ λόγω της πτώχευσης της «THOMAS COOK», ενώ τα μέτρα για τους εργαζόμενους στον κλάδο σε καμμία περίπτωση - τα είπαμε και στην επιτροπή - δεν καλύπτουν τις ανάγκες τους. Μάλιστα, προτείναμε και στην επιτροπή και ακόμα μία φορά από αυτό το Βήμα κανένας εργαζόμενος, είτε αυτός που δούλευε σε ξενοδοχειακή μονάδα διαχείρισης της «THOMAS COOK» είτε σε ξενοδοχειακές μονάδες, καταλύματα κ.λπ. που είχαν σχέση με τον όμιλο αυτό, με την «THOMAS COOK», να μη μείνει απλήρωτος και ανασφάλιστος και να δοθεί, βεβαίως, έκτακτο βοήθημα 1000 ευρώ σε όσους έμειναν είτε άνεργοι είτε απλήρωτοι. Ακόμα, προτείναμε όλοι οι εργαζόμενοι να λάβουν το επίδομα ανεργίας χωρίς όρους και περιορισμούς, να διασφαλιστούν άμεσα οι θέσεις εργασίας και τα εργασιακά και ασφαλιστικά δικαιώματα των εργαζομένων, να παρθούν μέτρα προστασίας ενάντια σε ενδεχόμενες κατασχέσεις, είτε διακοπές κ.λπ. και αυτές μπορεί να αφορούν τράπεζες, απλήρωτους λογαριασμούς δηλαδή, και πάει λέγοντας. Παράλληλα, προτείναμε την προστασία των μικρών επαγγελματιών που κινδυνεύουν με χρεοκοπία και γίνεται λόγος για τα μικρά καταλύματα, τους βιοτέχνες, τους παρασκευαστές και προμηθευτές των ξενοδοχείων που είχαν συναλλαγές με την «THOMAS COOK». Την ίδια κατεύθυνση υπηρετούν και οι ρυθμίσεις για την πρώτη κατοικία, ρυθμίσεις, δηλαδή, που εντάσσονται και αυτές στο πλαίσιο του νόμου Σταθάκη με τον οποίο ξηλώνεται η όποια προστασία μέχρι το τέλος του χρόνου, ρυθμίσεις οι οποίες αφορούν το πλαίσιο επιτάχυνσης της διαδικασίας για εξόφληση των «κόκκινων» δανείων, με τον κίνδυνο, βεβαίως, των πλειστηριασμών να λειτουργεί εκβιαστικά. Πρόκειται για ρυθμίσεις που δεν ανακουφίζουν τις λαϊκές οικογένειες μέσα στο γενικότερο κοινωνικοοικονομικό πλαίσιο. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Και βέβαια, όπως και στην επιτροπή, έτσι και από αυτό εδώ το Βήμα προτείνουμε συγκεκριμένες προτάσεις. Μάλιστα, τις είχαμε καταθέσει και με τροπολογία η οποία δεν είχε γίνει δεκτή ούτε καν είχε συζητηθεί από τα άλλα κόμματα. Πρόκειται για τροπολογία που είχαμε καταθέσει στο παρελθόν και αφορούσε μέτρα ανακούφισης της λαϊκής οικογένειας από την υπερχρέωση στην κατεύθυνση μετάθεσης του βάρους της κρίσης στους τραπεζικούς ομίλους, προβλέποντας συγχρόνως τη δραστική μείωση των χρεών των λαϊκών οικογενειών προς τις τράπεζες. Ενδεικτικά αναφέρω τη διαγραφή οφειλών, τη διαγραφή των ποσών των τόκων που ανακεφαλαιοποιήθηκαν και ανατοκίστηκαν, το πάγωμα οφειλών, την αναστολή πληρωμών, καθώς και τη μείωση οφειλών σε κατηγορίες αυτοαπασχολούμενων άλλων παραγωγικών τάξεων και την παύση πράξεων αναγκαστικής εκτέλεσης εκ μέρους των πιστωτικών ιδρυμάτων ενάντια στις λαϊκές οικογένειες. Έχουμε καταθέσει και τροπολογίες. Μάλιστα, η μία κατατέθηκε στα πλαίσια των επιτροπών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Κύριε Πρόεδρε, δώστε μου ένα, δύο λεπτά. Προφανώς στις δευτερολογίες θα έχουμε τη δυνατότητα να πούμε περισσότερα για τις τροπολογίες.
Κύριε συνάδελφε, σε όλους τους εισηγητές επιτρέψαμε να μιλήσουν δύο, τρία λεπτά παραπάνω.
Μόνο δύο λεπτά θέλω, κύριε Πρόεδρε. Εξάλλου δεν θα αναφερθώ σε όλες τις τροπολογίες. Θέλω να αναφερθώ μόνο στην τροπολογία για την κοστολόγηση στην ουσία αναδρομικά των φαρμάκων, για τη διαμόρφωση της τιμής των φαρμάκων. Κατά τη γνώμη μας, λοιπόν, από αυτή τη ρύθμιση, όπως και από όλες τις προηγούμενες εξάλλου ρυθμίσεις που έχουν γίνει στο παρελθόν, οι ασθενείς δεν έχουν να ωφεληθούν τίποτα. Πρόκειται για ρυθμίσεις στη βάση του φαρμάκου - εμπορεύματος στα πλαίσια του ανταγωνισμού και των κανόνων που ευνοούν περισσότερο ή λιγότερο με τις όποιες ρυθμίσεις γίνονται από τις εκάστοτε κυβερνήσεις, είτε προηγούμενα είτε από την παρούσα, τα διάφορα τμήματα του κεφαλαίου που δραστηριοποιούνται στον χώρο του φαρμάκου. Οι ασθενείς, όμως, θα συνεχίσουν να πληρώνουν ακριβά τα φάρμακα, δηλαδή το φάρμακο - εμπόρευμα, ενώ οι δαπάνες έχουν εκτοξευθεί στα ύψη. Και γνωρίζετε όλοι πολύ καλά τα στοιχεία. Με τα μέτρα του εξορθολογισμού και της μείωσης στην ουσία της ασφαλιστικής και κρατικής δαπάνης για το φάρμακο, οι Έλληνες σήμερα πληρώνουν κατά 44% περισσότερο από ό,τι το 2009, ενώ κράτος και ασφαλιστικά ταμεία κατά 57% λιγότερο, κάνοντας δηλαδή το φάρμακο φαρμάκι. Βεβαίως εμείς προτάσσουμε και προβάλλουμε ότι από τη στιγμή που το φάρμακο είναι κοινωνικό αγαθό, αυτό θα πρέπει να χορηγείται δωρεάν σε όλο τον λαό μας χωρίς καμμία συμμετοχή στην πληρωμή από τους ασθενείς, ενώ θα πρέπει να καταργηθούν και οι διάφορες λίστες που στην ουσία οδηγούν στην πληρωμή κατά 100% της δαπάνης για τα φάρμακα. Σε ό,τι αφορά τις υπόλοιπες τροπολογίες, κύριε Πρόεδρε, θα τοποθετηθούμε στη δευτερολογία. Επί της αρχής καταψηφίζουμε το νομοσχέδιο. Σας ευχαριστώ.
Ευχαριστούμε. Τον λόγο έχει τώρα ο κ. Βιλιάρδος από την Ελληνική Λύση.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, στην πρώτη συζήτηση της επιτροπής αναφέραμε ότι, όπως μας έχει συνηθίσει η Κυβέρνηση, το υποβληθέν νομοσχέδιο είναι αποσπασματικό, κατακερματισμένο, χωρίς συνοχή και χωρίς ενιαία δομή, ενώ αποτελείται από διάσπαρτες και άσχετες μεταξύ τους διατάξεις που πραγματεύονται θέματα τριών διαφορετικών Υπουργείων. Θυμίζει κατά κάποιον τρόπο τα γνωστά CDOs που οδήγησαν στη χρηματοπιστωτική κρίση του 2008, τα οποία ήταν δάνεια διαφορετικής ποιότητας που πακετάρονταν σε ένα προϊόν για να έχει παραπλανητικά θετική αξιολόγηση για τους επενδυτές. Εν προκειμένω, σε όλα τα νομοσχέδια της Κυβέρνησης, όπως και στο σημερινό, πακετάρονται θετικοί νόμοι για την Ελλάδα μαζί με τους αρνητικούς, έτσι ώστε να παραπλανούνται οι Βουλευτές και οι πολίτες κρίνοντας τα νομοσχέδια θετικά ή να κατηγορεί η Κυβέρνηση τα κόμματα της Αντιπολίτευσης που το καταψηφίζουν επικαλούμενη τα θετικά τους άρθρα. Παράδειγμα εδώ είναι η κατάργηση των ΝΟΜΕ που αφορούν τη ΔΕΗ, κάτι που είναι αναμφίβολα μία σωστή ενέργεια. Αυτό όμως γίνεται στο ίδιο νομοσχέδιο που εμπεριέχει τη λανθασμένη κατάργηση του αυτοδιοίκητου του ΚΕΘΕΑ με τη δικαιολογία ενός πορίσματος που το ίδιο συνέταξε και προσκόμισε με το δικό του τμήμα εσωτερικού ελέγχου. Λογικά, λοιπόν, ένα υπεύθυνα αντιπολιτευόμενο κόμμα, το οποίο δεν κρίνει με στενά κομματικά κριτήρια, αλλά με το τι είναι ωφέλιμο για τη χώρα, ψηφίζει εκείνα τα επιμέρους άρθρα που είναι θετικά για τους πολίτες και καταψηφίζει αυτά που είναι αρνητικά. Επίσης, ως συνήθως, η έκθεση του Γενικού Λογιστηρίου του Κράτους ως προς την ενδεχόμενη δαπάνη είναι αόριστη με τρεις μόνο μικρές εξαιρέσεις. Ειλικρινά αδυνατούμε να καταλάβουμε γιατί το Γενικό Λογιστήριο του Κράτους δεν εκτιμάει, έστω κατά προσέγγιση, το κόστος της εφαρμογής των νόμων του εκάστοτε του νομοσχεδίου παραθέτοντας τις υποθέσεις εργασίας του, όπως κάνουμε κάθε φορά εμείς, παρά το ότι έχουμε ελάχιστους πόρους και συνεργάτες στη διάθεσή μας. Αλήθεια, δεν είναι αυτή η δουλειά του; Είναι λογικό να παραθέτει μόνο προσχηματικά τις εκθέσεις του και συνήθως χωρίς αριθμούς; Στο νομοσχέδιο τώρα αναφέραμε πως διακρίνουμε μία σειρά παρατάσεων προθεσμιών που δεν μπορούμε να κρίνουμε αρνητικά, αν και σε ορισμένες από αυτές διαβλέπει κανείς φωτογραφικές ρυθμίσεις. Ειδικά όσον αφορά την πώληση ηλεκτρικής ενέργειας από τη ΔΕΗ με δημοπρασίες ΝΟΜΕ, τονίσαμε πως ασφαλώς συμφωνούμε, αφού έχουν κοστίσει στην επιχείρηση τεράστια ποσά φέρνοντάς την στα όρια της χρεοκοπίας και δεν έπρεπε να είχαν διενεργηθεί πότε. Θα πρέπει όμως επιπλέον να διερευνηθεί η χρήση των ΝΟΜΕ, αφού οδηγήθηκαν σε εξαγωγές, ενώ υπήρξε και προσφυγή της ΔΕΗ, σχετικά με το ποιοι ευθύνονται και ποιοι ωφελήθηκαν άδικα. Πάντως, ποτέ δεν καταλάβαμε γιατί η Ελλάδα υπέγραψε την επιβάρυνση της ΔΕΗ με τη ρήτρα ρύπων, όταν ούτε η Πολωνία ούτε η Βουλγαρία έχουν υπογράψει κάτι ανάλογο όσον αφορά την Ευρωπαϊκή Ένωση, ούτε φυσικά η γειτονική Τουρκία. Σε κάθε περίπτωση, η επιβάρυνση ξεκίνησε το 2013, όπως φαίνεται στο γράφημα, το οποίο και καταθέτω στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γνωρίζουμε δε πως ακόμα και σήμερα η Κυβέρνηση θα μπορούσε να καταργήσει τη ρήτρα προς όφελος της ΔΕΗ και της χώρας μας, κάτι που θεωρούμε απαραίτητο ειδικά για ένα χρεοκοπημένο κράτος που είναι υποχρεωμένο επιπλέον να ανταπεξέλθει στα αυξημένα μεταναστευτικά κύματα με τα οποία δρομολογείται ο εποικισμός της Ελλάδας από την Τουρκία. Δυστυχώς, ο κ. Χατζηδάκης απέφυγε να απαντήσει στις τέσσερις μικρές ερωτήσεις που του υποβάλαμε, εγκαταλείποντας την Αίθουσα, ενώ ο Υφυπουργός του απάντησε σε μία από αυτές, στην πρώτη. Εντούτοις, δεν μας έπεισε. Οπότε θα τις επαναλάβουμε, μήπως αυτή τη φορά πάρουμε κάποια απάντηση από τον Υπουργό. Οι ερωτήσεις μας αυτές ήταν οι εξής: Πρώτον, επειδή μας έκανε εντύπωση το ότι οι επιτηρητές της χώρας μας δέχτηκαν την κατάργηση των ΝΟΜΕ, που οι ίδιοι μας είχαν επιβάλει, μήπως δόθηκαν έναντι κάποιων ανταλλαγμάτων; Εν προκειμένω, ο Υφυπουργός απάντησε λέγοντας πως δεν υπήρξε κάποιο αντάλλαγμα. Δεν μας έπεισε, όμως, επειδή όπως του είπαμε τα ΝΟΜΕ δεν τα υιοθέτησε ο ΣΥΡΙΖΑ επειδή ήθελε, αλλά λόγω του ότι του επιβλήθηκαν από τους επιτηρητές της χώρας, εξαιτίας της άρνησής του να πουλήσει τη «μικρή» ΔΕΗ. Λογικά, λοιπόν, αποδέχτηκαν την κατάργηση τους, όχι επειδή τους γοήτευσε η καινούργια Κυβέρνηση, αλλά έναντι ανταλλαγμάτων, τα οποία αποσαφηνίζονται στην εξής δεύτερη ερώτηση: Μήπως τα ανταλλάγματα αυτά ήταν το ξεπούλημα του υπολοίπου του ΑΔΜΗΕ και του ΔΕΔΔΗΕ, των μονοπωλιακών δηλαδή δικτύων της ΔΕΗ, που αποτελούν το πολυτιμότερο περιουσιακό της στοιχείο; Τρίτον, θα γίνει εξεταστική επιτροπή για την κατάρρευση της ΔΕΗ, όπως έχετε προαναγγείλει ο ίδιος, κύριε Χατζηδάκη; Τέταρτον, γιατί η Ελλάδα υπέγραψε τη συμφωνία πληρωμής εκπομπών ρύπων από τη ΔΕΗ το 2013, η οποία μας έχει κοστίσει 1,38 δισεκατομμύρια ευρώ έως το 2018, όταν δεν την έχει υπογράψει, για παράδειγμα, ούτε η Πολωνία ούτε η Βουλγαρία; Γιατί καταργούμε τον λιγνίτη το 2028, όταν η Γερμανία το 2038 και η Ευρωπαϊκή Ένωση υποχρεώνει τα κράτη - μέλη της μετά το 2050; Στο άρθρο 2, παράγραφος 2, που αφορά την παράταση συμπλήρωσης έργων για μονάδες ΑΠΕ που δεν ηλεκτρίστηκαν, αναφέραμε πως θα πρέπει να προσκομιστεί ποιες αφορά και με τι κόστος κιλοβατώρας, σημειώνοντας πως γενικά οι παλαιότερες τεχνολογίες ΑΠΕ είναι πιο ακριβές. Πιστεύουμε, μετά από μία μικρή έρευνα που διενεργήσαμε, πως ίσως αφορά μονάδες ΑΠΕ της ΔΕΗ που για κάποιους περίεργους λόγους δεν είχαν υλοποιηθεί. Είναι ένα ακόμη μέτρο που θα πρέπει να διερευνηθεί στην εξεταστική επιτροπή της ΔΕΗ. Σε περίπτωση που αφορά έργα ιδιωτών, θα πρέπει να εξεταστούν πρώτα οι λόγοι που δεν συμπληρώθηκαν και μετά κατά πόσον είναι υπαρκτοί. Περαιτέρω, για τα άρθρα που αφορούν την «THOMAS COOK», πιστεύουμε πως χρειάζεται μία αξιόπιστη ανάλυση της υφιστάμενης κατάστασης και μία καταγραφή των ζημιών διαπεριφερειακά, κατά περίπτωση της εκάστοτε ξενοδοχειακής μονάδας, έτσι ώστε να αποφευχθούν φαινόμενα τεχνητής διόγκωσης των απαιτήσεων. Σε κάθε περίπτωση, στηρίζουμε την πρόταση του ΣΕΤΕ για απαλλαγή της υποχρέωσης καταβολής ΦΠΑ για τα ανείσπρακτα τιμολόγια της «THOMAS COOK», τονίζοντας πως στις περισσότερες χώρες της Ευρώπης δεν εισπράττεται ποτέ ο ΦΠΑ από ανείσπρακτα τιμολόγια και επίσης, για τη μη υποχρέωση καταβολής φόρου εισοδήματος για τις ανείσπρακτες απαιτήσεις, όπως συμβαίνει σε όλες τις χώρες γενικότερα, καθώς και για την επιτάχυνση της διαδικασίας αύξησης των εγγυήσεων του ΤΕΠΙΧ προς τις τράπεζες για χαμηλότοκα δάνεια προς τις επιχειρήσεις που έχουν πληγεί από την «THOMAS COOK». Τα μέτρα αυτά θα ήταν πολύ πιο αποτελεσματικά από εκείνα που προτείνει η Κυβέρνηση. Καταθέτω την πρόταση του ΣΕΤΕ για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάντως, έχουμε ήδη τοποθετηθεί στα αδιέξοδα του ελληνικού τουριστικού μοντέλου, με την πτώση των κατά κεφαλήν δαπανών και με τη μεγάλη εξάρτησή του από φθηνά πακέτα, ενώ το μεγαλύτερο μέρος των προμηθειών του προέρχεται από το εξωτερικό, σχεδόν το 85%, έναντι 25% της Ιταλίας, με αποτέλεσμα να διαφεύγει εκτός της χώρας μεγάλο μέρος του εισερχόμενου τουριστικού συναλλάγματος. Δεν μπορεί μία οικονομία και μία κοινωνία να είναι δέσμιες ενός μόνο τομέα. Στο άρθρο 3 τώρα, που αφορά προσλήψεις νοσοκομειακού προσωπικού κλπ. σε hotspot, θεωρούμε απαράδεκτη τη μη κοστολόγησή του, τουλάχιστον, από το Γενικό Λογιστήριο του Κράτους. Δεν εκτιμώνται ο αριθμός των απασχολουμένων, το μέσο κόστος μισθοδοσίας και άλλων παροχών, με ποια κριτήρια επιλέγονται κ.λπ.. Στο άρθρο 4, που αφορά την πίστωση αποθεματικού στον προϋπολογισμό του 2020, ρωτήσαμε πόσοι ήταν και δεν πήραμε κάποια απάντηση, υπολογίζοντας την μεταξύ 850 εκατομμυρίων και 1,7 δισεκατομμυρίων ευρώ, ανάλογα με το αν αποτελεί ποσοστό των εσόδων της κεντρικής ή της γενικής κυβέρνησης. Στον προϋπολογισμό πάντως δεν βρήκαμε τη δαπάνη για αποθεματικό ύψους 1 δισεκατομμυρίου ευρώ η οποία υπήρχε στο μεσοπρόθεσμο, όπου, όπως στην επιτροπή ελέγχου του απολογισμού του 2017 του ΣΥΡΙΖΑ, διαπιστώσαμε ότι ξοδεύτηκαν για λόγους που σε καμμία περίπτωση δεν ήταν έκτακτοι. Στην ίδια επιτροπή διαπιστώσαμε επίσης πως ο ισολογισμός της Ελλάδας το 2017 ήταν χαοτικός, χωρίς καμμία σχέση με την πραγματικότητα. Είναι μεγάλη ντροπή για τη χώρα μας, η οποία φαίνεται πως εάν πουλήσει ό,τι έχει και δεν έχει, τα πάντα, ό,τι της ανήκουν, θα έχει μείνει χρεωμένη με 212 δισεκατομμύρια ευρώ, γεγονός που σημαίνει πως πιο χρεοκοπημένη χώρα δεν γίνεται. Από που θα προέλθει τώρα αυτό το ειδικό αποθεματικό που θέλει να σχηματίσει η Κυβέρνηση; Ποιες είναι οι επείγουσες ανάγκες που θα καλύψει; Μήπως το κόστος του μεταναστευτικού, για το οποίο έχουν υπολογιστεί μόλις 138 εκατομμύρια ευρώ στον προϋπολογισμό του 2020, ενώ εμείς υπολογίσαμε έως και 1,8 δισεκατομμύρια ευρώ για περίπου διακόσιες χιλιάδες παράνομους μετανάστες; Γι' αυτό γίνεται η πρόβλεψη για έκτακτες ανάγκες; Στο άρθρο 5 για τις υπερωρίες της ΕΛΣΤΑΤ, συμφωνούμε ασφαλώς, αλλά θα πρέπει να προσκομιστεί το είδος των δαπανών. Όσον αφορά το άρθρο 6, θεωρούμε πως δεν πρόκειται ούτε αυτό να αποτελέσει λύση για το μεγάλο πρόβλημα των κόκκινων δανείων και την προστασία της πρώτης κατοικίας, ενώ είναι μάλλον προσχηματικό για να κλείσει τα μάτια του κόσμου. Η λύση εδώ είναι μία και απλή, την έχουμε επαναλάβει πολλές φορές και δεν υπάρχει λόγος να ανακαλύψουμε τον τροχό, αφού το έχουν κάνει ήδη άλλοι. Εν προκειμένω, εννοούμε το σύστημα που υιοθέτησαν οι Ηνωμένες Πολιτείες τη δεκαετία του 1930, όταν αντιμετώπισαν ένα ανάλογο πρόβλημα ως προϊόν της βαθιάς ύφεσης της οικονομίας τους. Το δικό μας, βέβαια, πρόβλημα είναι κάπως διαφορετικό και ασφαλώς δεν οφείλεται σε αυτούς που το πληρώνουν την τελευταία δεκαετία πανάκριβα, τους Έλληνες πολίτες, αλλά στις κυβερνήσεις τους που υπερχρέωσαν ανεύθυνα τη χώρα έως το 2009, με τις λανθασμένες πολιτικές και με τη θηριώδη διαφθορά τους, στην κυβέρνηση που οδήγησε την Ελλάδα χωρίς κανέναν αντικειμενικό λόγο στο ΔΝΤ, στα αλλεπάλληλα μνημόνια, που φυσικά συνεχίζονται, στο έγκλημα του PSI και στη γνωστή σε όλους μας προδοσία του 2015. Αρκεί κανείς να γνωρίζει πως ο μέσος δανειολήπτης στην Ελλάδα είχε ετήσιο εισόδημα της τάξης των 28.000 ευρώ πριν από την κρίση, άρα, σωστά δανειζόταν, και σήμερα κάτω από 8.000, για να καταλάβει πως σίγουρα δεν είναι δική του ευθύνη η αδυναμία αποπληρωμής του ενυπόθηκου χρέους του, αλλά της πολιτείας που τον καταδίκασε σε αυτή τη δύσκολη θέση, μειώνοντας τα εισοδήματά του και αυξάνοντας τους φόρους χωρίς, δυστυχώς, καμμία απολύτως προοπτική για το μέλλον, εάν συνεχιστεί η ίδια καταστροφική οικονομική πολιτική. Το σύστημα που υιοθέτησαν οι Ηνωμένες Πολιτείες ήταν η ίδρυση μιας κρατικής επενδυτικής εταιρείας ειδικού σκοπού, η οποία αγόρασε τα κόκκινα δάνεια από τις τράπεζες για να τους λύσει το πρόβλημα και τα διαχειρίστηκε προσεκτικά, ένα προς ένα, μειώνοντας τα επιτόκια, τις δόσεις κ.λπ., έτσι ώστε να είναι οι πολίτες σε θέση να τα εξυπηρετούν. Η εταιρεία αυτή πέτυχε όλους τους στόχους της και έκλεισε μετά από περίπου είκοσι έτη με κέρδη. Εάν, λοιπόν, δεν δρομολογήσουμε άμεσα κάτι ανάλογο, όπως το έχει υιοθετήσει η Ελληνική Λύση στο πρόγραμμά της, οι Έλληνες θα χάσουν τα σπίτια τους, παραμένοντας χρεωμένοι στο διηνεκές, ενώ η ευθύνη θα ανήκει αποκλειστικά και μόνο στις κυβερνήσεις τους. Από την άλλη πλευρά, είναι αδιανόητη η συνεχής στήριξη των αφελληνισμένων τραπεζών από το δημόσιο όπως με τα άνω των 40 δισεκατομμυρίων ευρώ της κεφαλαιοποίησής τους, με τα 17 δισεκατομμύρια ευρώ των αναβαλλομένων φόρων και σήμερα με τα 9 δισεκατομμύρια ευρώ που προγραμματίζονται για το σχέδιο «Ηρακλής», που, φυσικά, δεν θα αποδώσει τα αναμενόμενα, αφού πρόκειται ξανά για αλχημεία. Και όλα αυτά,χωρίς κανένα αντάλλαγμα εκ μέρους των τραπεζών, όταν όλα τα «κόκκινα» δάνεια πρώτης κατοικίας δεν υπερέβαιναν τα 12 δισεκατομμύρια ευρώ το 2015. Καταθέτω το σχετικό έγγραφο για τα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για το άρθρο 8, αναφέραμε μεν πως είναι μία θετική ιδέα αλλά με μικροπολιτική λογική. Ουσιαστικά, δίνει προτεραιότητα στην απόδοση χρημάτων από τα ΕΣΠΑ για έργα στα νησιά που πλήττονται από το μεταναστευτικό, όπως είναι η Λέρος, η Κως, η Κάλυμνος, το Αγαθονήσι, η Σύμη, η Λέσβος, η Σάμος, η Χίος και το Καστελλόριζο. Πρόκειται, δηλαδή, για ένα είδος χρηματισμού, έτσι ώστε να μετριαστεί η οργή. Στο άρθρο 13, θεωρούμε πως πρέπει να διατηρηθεί το αυτοδιοίκητο του ΚΕΘΕΑ αλλά με διαφάνεια και με έλεγχο του από το κράτος. Το θέμα θα πρέπει να εξεταστεί πάρα πολύ προσεκτικά, κάτι που είναι ευθύνη όλων μας, αφού αυτό που θα πρέπει να μας ενδιαφέρει είναι η υγεία των ασθενών του οργανισμού και όχι τα πολιτικά παιχνίδια. Συμφωνούμε, πάντως, με τον ιδρυτή του, κατά τον οποίο, όποια κι αν είναι τα προβλήματα του ΚΕΘΕΑ στην παρούσα φάση, θα επιδεινωθούν από το διορισμό του διοικητικού συμβουλίου από τον Υπουργό. Είμαστε υπέρ της λύσης για μικρά ΚΕΘΕΑ ανά περιφέρεια, με δικές τους γενικές συνελεύσεις και με δικά τους διοικητικά συμβούλια, με τη συμμετοχή της εκάστοτε τοπικής κοινωνίας. Καταθέτω το σχετικό έγγραφο για τα Πρακτικά. Όσον αφορά το άρθρο 14, με την παράταση για τις περιοχές υδατοκαλλιέργειας, προτείνουμε να γίνει προσπάθεια να συμπεριληφθούν οι βραχονησίδες στα θαλάσσια σύνορά μας για γεωπολιτικούς σκοπούς, όπως αυτοί που αναφέρουμε αναλυτικά στο πρόγραμμά μας. Τέλος, σχετικά με τη σύσταση επιτροπής για την κλιματική αλλαγή στο άρθρο 15, θα έπρεπε να γνωρίζουμε το κόστος, ενώ με το άρθρο 18 δεν συμφωνούμε επειδή είμαστε εναντίον του επιτελικού κράτους. Με το άρθρο 19, που έχει σχέση με τον ιαματικό τουρισμό, είμαστε φυσικά σύμφωνοι, πιστεύοντας πως πρέπει να προωθηθούν εναλλακτικές μορφές υψηλού επιπέδου. Συμφωνούμε, επίσης, με το άρθρο 20, επειδή πρέπει να υπάρξει εξυγίανση του χώρου, με σωστές προδιαγραφές, για να αποκτήσει μεγαλύτερη προστιθέμενη αξία. Σας ευχαριστώ πολύ.
Σας ευχαριστούμε. Τον λόγο έχει τώρα ο κ. Κρίτων Αρσένης από τη ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην πράξη είναι μία μίνι εξεταστική της Κυβέρνησης αυτή που συζητάμε. Πρόκειται για ένα νομοσχέδιο το οποίο φέρνει μία παράνομη ΠΝΠ, μία ΠΝΠ που φεύγει εντελώς από κάθε κανόνα που ορίζει η ελληνική νομοθεσία για τις πράξεις νομοθετικού περιεχομένου. Μία πράξη νομοθετικού περιεχομένου μπορεί να έρθει όταν δεν υπάρχει Κοινοβούλιο ή όταν υπάρχει κάποιος επείγων λόγος, κάποια ανθρωπιστική κρίση κ.λπ.. Περιμέναμε ενάμιση μήνα για να μάθουμε ποια ήταν η αιτιολογία για αυτή την ΠΝΠ και ποτέ δεν ήρθε. Επί ενάμιση μήνα και ενώ ρωτούσαν οι πολίτες, οι εργαζόμενοι του ΚΕΘΕΑ και οι Βουλευτές ποιος είναι ο λόγος για την ΠΝΠ, πώς τεκμηριώνεται το επείγον, ποια είναι η κρίση που έρχεται να αντιμετωπίσει, δεν ερχόταν καμμία απάντηση. Και ήρθε το Υπουργείο και η Κυβέρνηση μετά από ενάμιση μήνα να μας πει ότι υπάρχει ένα έγγραφο του ΚΕΘΕΑ, το οποίο περιγράφει κάποια προβλήματα - ακόμα και θέματα ποινικά - που έχουν εντοπιστεί σε ένα πρόγραμμα του ΚΕΘΕΑ, τον «Προμηθέα». Και ανακαλύψαμε δύο τινά. Ανακαλύψαμε ότι, πρώτον, αυτό το πληροφορήθηκε η Κυβέρνηση μία μέρα πριν - δηλαδή ενάμιση μήνα μετά από αυτή την ΠΝΠ - και δεύτερον, ότι αυτό το έγγραφο είναι μία εσωτερική διαδικασία του ΚΕΘΕΑ, την οποία μόνο του την έκανε, αυτοκαθαρίστηκε, έλαβε αποφάσεις που χρειαζόταν να λάβει για την βελτίωση σε ένα από τα εκατόν δέκα κέντρα του σε όλη την Ελλάδα. Αναρωτιέμαι: Ποια ΕΔΕ στην Ελληνική Αστυνομία έχει προχωρήσει τα τελευταία πάρα πολλά χρόνια; Δεν έχω δει ποτέ, εκτός από περιπτώσεις ανθρωποκτονιών ή από περίπτωση συμμετοχής σε εγκληματικές οργανώσεις, για οποιοδήποτε θέμα κατάχρησης εξουσίας μία ΕΔΕ να προχωράει. Εδώ πέρα έχουμε έναν αυτοδιοίκητο φορέα, ο οποίος αυτοκαθαρίζεται. Δεν ξέρω κανέναν άλλο φορέα στην Ελλάδα να το κάνει. Μετά από αυτό και καθώς καταρρίφθηκε η αξία του κειμένου, μας φέρατε την έκθεση του Γενικού Λογιστηρίου του Κράτους, που αφορά το 2017, όπου εξετάζονται διάφορα ζητήματα διαχείρισης των οικονομικών. Και παρουσιάζονται διάφορα προβλήματα στη λειτουργία του ΚΕΘΕΑ. Όμως, δεν λειτουργεί εν κενώ το ΚΕΘΕΑ. Ανατρέξαμε στο site της Βουλής και βρήκαμε τη συνολική έκθεση του Γενικού Λογιστηρίου του Κράτους για το 2017 για όλους τους φορείς που εξέτασε. Και αυτό που ανακαλύψαμε ήταν πολύ εντυπωσιακό. Ανακαλύψαμε ότι από τα τρία νοσοκομεία που εξέτασε το Γενικό Λογιστήριο του Κράτους τα δύο νοσοκομεία είχαν χειρότερη βαθμολογία από το ΚΕΘΕΑ, από τις τρεις διοικήσεις υγειονομικής περιφέρειας οι δύο είχαν χειρότερη βαθμολογία από το ΚΕΘΕΑ, από τις τρεις περιφέρειες της χώρας που εξέτασε το Γενικό Λογιστήριο του Κράτους, η μία είχε χειρότερη βαθμολογία και η άλλη είχε την ίδια με το ΚΕΘΕΑ, ενώ από τους δύο δήμους και οι δύο δήμοι είχαν χειρότερη βαθμολογία από το ΚΕΘΕΑ. Όταν μάλιστα ο ένας από τους δύο δήμους ήταν ο Δήμος Αθηναίων. Οπότε, πάει λίγο και αυτή η ιστορία για την εκ των υστέρων προσπάθειά σας να δικαιολογήσετε τα αδικαιολόγητα. Μία παράνομη πράξη νομοθετικού περιεχομένου, η οποία παραβιάζει ακόμα και αυτό το θεσμό στη νομοθεσία στην Ελλάδα. Τώρα το ερώτημα παραμένει: Για ποιον λόγο πήρατε αυτή την απόφαση για το ΚΕΘΕΑ; Είναι ξεκάθαρο ότι την πήρατε για πολιτικούς λόγους. Ήταν πολιτική η στόχευσή σας. Και αυτό θα έπρεπε να βγείτε να το πείτε ευθαρσώς. Θα ήταν πιο έντιμο να το πείτε ευθαρσώς. Το γεγονός ότι προσπαθείτε να σπιλώσετε τους ανθρώπους που έχουν στήσει και έχουν λειτουργήσει εδώ και πάνω από τριάντα πέντε χρόνια έναν πρότυπο θεσμό στην Ελλάδα, τους ανθρώπους που και οι ίδιοι λέτε στη ρητορική σας ότι τιμάτε και, όμως, ο εισηγητής σας πριν πάλι επιτέθηκε προσωπικά στους εργαζόμενους και στις διαδικασίες εκεί μέσα…
Αυτό καταλάβατε εσείς;
Ναι, αυτό κατάλαβα. Και, δυστυχώς, αυτό κατάλαβαν και οι εργαζόμενοι.
Λάθος καταλάβατε.
Και από τις δηλώσεις τις δικές σας έφτασαν οι εργαζόμενοι να ξεσπάσουν ακόμα και σε δάκρυα στην επιτροπή.
Δεν επιτέθηκα στους εργαζόμενους.
Δεν επιτέθηκε όπως είπατε κανένας εργαζόμενος στους εργαζόμενους. Υπάρχει εσωτερική διαδικασία. Το γεγονός ότι δεν υπάρχουν ΕΔΕ σε άλλους φορείς του δημοσίου είναι το μεμπτό.
Κύριε συνάδελφε, σας παρακαλώ συνεχίστε.
Οι εργαζόμενοι καταφέρθηκαν εναντίον των εργαζομένων.
Κύριε Τσαβδαρίδη, σας παρακαλώ.
Σας άκουσα προσεκτικά. Σπιλώσατε για ακόμα μία φορά εργαζόμενους. Και μιλάμε για έναν φορέα που εσείς λέτε ότι λειτουργεί σωστά και τους τιμάτε. Και, όμως, προσπαθείτε να τους σπιλώσετε με κάθε τρόπο και σε κάθε σας λόγο. Γιατί; Για να αιτιολογήσετε τα αναιτιολόγητα. Αντί να βγείτε ευθαρσώς και να πείτε ότι είναι πολιτικοί οι λόγοι, ότι θέλετε τον πολιτικό έλεγχο του ΚΕΘΕΑ, ότι δεν θέλετε την ανεξάρτητη λειτουργία, θέλετε να αποφύγετε το διορισμό συγκεκριμένου υποψηφίου στο ΚΕΘΕΑ, ως Προέδρου του ΚΕΘΕΑ, μέσα από τη δημοκρατική διαδικασία, αντί να πείτε ευθαρσώς, «ναι, θέλω να ελέγξω το αυτοδιοίκητο του ΚΕΘΕΑ, να σταματήσει και να το ελέγχω εγώ», φέρνετε χαρτιά τα οποία σπιλώνουν τους εργαζόμενους, σπιλώνουν όλη αυτή την προσπάθεια. Το ΚΕΘΕΑ είναι το μοναδικό παράδειγμα στην Ελλάδα, όπου ένας φορέας του ευρύτερου δημοσίου αποτελεί επιστημονικό σύμβουλο του ΟΗΕ. Και αποτελεί επιστημονικό σύμβουλο του ΟΗΕ για έναν συγκεκριμένο λόγο: Διότι είναι παγκόσμιο παράδειγμα λειτουργίας. Υπάρχει, όμως, κι ένας τυπικός λόγος: Διότι είναι αυτοδιοίκητο και ανεξάρτητο. Εσείς, αυτή τη στιγμή, καταργείτε αυτή την ανεξαρτησία. Επικαλείστε ότι φέρνετε μεγαλύτερες εξουσίες στη γενική συνέλευση, όταν ό,τι αφορά τη λειτουργία της γενικής συνέλευσης και τις αρμοδιότητες θα ορίζονται εκ του μηδενός μέσα από υ6πουργική απόφαση. Μας είπαν και οι εργαζόμενοι ότι αυτό το νέο διοικητικό συμβούλιο που διορίζετε - και με βάση τον νόμο - είναι έμμισθο. Μιλάτε για πρόεδρο πλήρους απασχόλησης σε αντικατάσταση ενός άμισθου συμβουλίου. Αυτό δεν θα μπορέσει να λειτουργήσει στην πράξη με το διοικητικό συμβούλιο και με το ΚΕΘΕΑ για έναν πολύ απλό λόγο. Διότι στη δομή του ΚΕΘΕΑ υπάρχει η συμμετοχικότητα. Ο θεραπευόμενος ή η οικογένειά του, οι εργαζόμενοι είναι μια ομάδα, μια θεραπευτική κοινότητα. Δεν είναι ένας απρόσωπος φορέας. Είναι μια κοινότητα. Και λειτουργούν σαν κοινότητα. Και αυτό είναι κομμάτι της θεραπείας και της θεραπευτικής μεθόδου. Αυτό διαλύετε. Αυτό που βλέπουμε είναι ότι ο απώτερος σκοπός είναι να γίνει και μια συνένωση αργότερα του ΚΕΘΕΑ με τον ΟΚΑΝΑ. Στην ουσία, να γίνει μια συνένωση δύο εντελώς διαφορετικών μοντέλων, μια συνένωση ενός μοντέλου κοινότητας κι ενός πιο τυπικού φορέα του δημοσίου.
Αυτό το είδατε κάπου στα Πρακτικά, σε κάποια ομιλία;
Αυτή είναι η δική μας εκτίμηση, ότι πηγαίνετε εκεί τα πράγματα.
Κύριε Υπουργέ, θα τα πείτε μετά. Κύριε Αρσένη, συνεχίστε την ομιλία σας, σας παρακαλώ.
Στην εισηγητική έκθεση αναφέρετε ότι θέλετε το ίδιο μοντέλο εποπτείας των δύο οργανισμών, όπως αυτό του ΟΚΑΝΑ. Υπάρχουν αναφορές που δίνουν ενδείξεις σε κάθε περίπτωση. Οπότε, το ζήτημα που τίθεται εδώ είναι η εξής: Γιατί υπάρχει αυτή η ενόχληση με το ΚΕΘΕΑ; Αναφέρθηκαν και άλλοι συνάδελφοι. Αναφέρθηκα κι εγώ στην επιτροπή. Αυτό είναι ένα γενικό φαινόμενο που παρατηρούμε. Οτιδήποτε έχει την έννοια του αυτοδιοίκητου, του μη ελεγχόμενου από την Κυβέρνηση, το καταργείτε. Είδαμε και στους ΟΤΑ και στους δήμους πώς καταργήσατε την απλή αναλογική. Αυτό είναι κάτι το οποίο δείχνει σαν να μη θέλετε οτιδήποτε ξεφεύγει από τον έλεγχο του ενός ανδρός, κατά κανόνα, αρχή. Πολλοί συνάδελφοι από τη Νέα Δημοκρατία, ακόμα και σε συνεντεύξεις, μίλησαν για αριστερή ηγεμονία που πρέπει να καταργηθεί στο ΚΕΘΕΑ. Αναρωτιόμαστε ποια θα είναι η δεξιά ηγεμονία που στήνεται αυτή τη στιγμή. Απ' ό,τι βλέπουμε στην κοινωνία, και όσον αφορά και την απεξάρτηση, αυτή η ηγεμονία φοβόμαστε ότι είναι μια ηγεμονία της καταστολής και της ιδιωτικοποίησης. Όσον αφορά τη ΔΕΗ, είναι ένα δράμα που διαρκεί καιρό. Εδώ και δέκα χρόνια, τουλάχιστον, σταθερά και σταδιακά υπάρχει απαξίωση της ΔΕΗ και ενίσχυση των συμφερόντων των ιδιωτών με την αύξηση των τιμολογίων, προκειμένου, ακριβώς να μπορούν να συναγωνιστούν οι ιδιώτες την ΔΕΗ - γιατί αλλιώς δεν μπορούν να το κάνουν - με εγγυημένο κέρδος προς τους ιδιώτες σε βάρος της ΔΕΗ και με τις ΝΟΜΕ. Εσείς καταργείτε τις ΝΟΜΕ. Και μας κάνει εντύπωση, επειδή είναι μια δέσμευση προς τους δανειστές οι ΝΟΜΕ. Θα πρέπει να υποθέσουμε ότι οι δανειστές συμφωνούν μαζί σας. Άρα, θα πρέπει να υποθέσουμε ότι τους έχετε εκθέσει σχέδια για την ιδιωτικοποίηση με τα οποία συμφώνησα. Αλλιώς, δεν μπορούμε να καταλάβουμε πώς κατά τα άλλα συμφωνούν στην κατάργηση ενός μέτρου που έχουν και οι ίδιοι θέσει. Όσον αφορά το θέμα του Ελληνικού, μας ανησυχεί βαθύτατα αυτή η διάταξη. Στην ουσία αφήνει, παραχωρεί τους κοινόχρηστους χώρους επ' αόριστο στον κ. Λάτση. Αυτή είναι η δική μας ανάγνωση. Είναι χωρίς χρονοδιάγραμμα η επιστροφή στους δήμους. Όσον αφορά το διάταγμα του Υμηττού, για την αναστολή έκδοσης οικοδομικών αδειών, συμφωνούμε με την αναστολή. Ανησυχούμε, όμως, για ποιον λόγο καθυστερεί το προεδρικό διάταγμα. Φοβόμαστε ότι όταν έρθει αυτό το προεδρικό διάταγμα θα επιτρέπει και θα αδειοδοτεί επιβλαβείς δραστηριότητες. Θέλουμε να επισημάνουμε τις παράνομες εργασίες που συμβαίνουν αυτή τη στιγμή στην Ηλιούπολη, στο κομμάτι του Υμηττού, όσον αφορά την εκκλησία του Προφήτη Ηλία. Φοβόμαστε κι εκεί τη δημιουργία τετελεσμένων, όσον αφορά το ιδιοκτησιακό. Όσον αφορά την «THOMAS COOK», θα μιλήσει και ο κ. Λογιάδης, ο οποίος είναι ειδικός σε θέματα τουρισμού στο ΜέΡΑ25. Ήρθαν οι φορείς και μας τα είπαν. Είναι ανύπαρκτα τα μέτρα που προτείνετε. Στην πράξη, δεν απαντούν ούτε στο πρόβλημα των εργαζομένων ούτε των ξενοδόχων. Για την επιτροπή αντιμετώπισης κλιματικής αλλαγής, αυτό που θεωρούμε ότι είναι κομβικό είναι να γίνει ένα λειτουργικό μητρώο φορέων της κοινωνίας των πολιτών και να δημιουργηθεί ένα συμμετοχικό όργανο, όσον αφορά την αντιμετώπιση της κλιματικής αλλαγής. Διότι τα μέτρα αντιμετώπισης πρέπει να είναι ιδιοκτησία όλων των πολιτών. Θα μπορούσε να διορίσει κάποια μέλη η Κυβέρνηση. Θα μπορούσαν να διορίζονται κάποια μέλη από την κοινωνία των πολιτών και από ευρύτερους φορείς και να υπάρξει μία ευρεία εκπροσώπηση. Πρέπει η αντιμετώπιση της κλιματικής αλλαγής να είναι θέμα όλων. Και οι ιδέες πρέπει να προέρχονται από την κοινωνία. Θα ήθελα να αναφερθώ σε ένα άλλο ζήτημα, το οποίο αφορά τη δυτική Αθήνα. Και θα ήθελα να κάνω από το Βήμα αυτό ένα κάλεσμα σε όλους τους συναδέλφους Βουλευτές όλων των κομμάτων από τη δυτική Αθήνα για τη δημιουργία ενός κοινού μετώπου για δύο θέματα που καίνε τον τόπο. Είναι ένας χώρος με έντονη περιβαλλοντική επιβάρυνση. Και, όμως, απειλείται αυτή τη στιγμή από την επέκταση του ΧΥΤΑ Φυλής στο λατομείο Μουσαμά, διακόσια μέτρα από τον αστικό ιστό της Πετρούπολης και από τον Μητροπολιτικό Ναό Λαμίας που διεκδικεί - και φαίνεται πιθανό να κερδίζει στο εφετείο - ούτε λίγο ούτε πολύ, το Ποικίλο Όρος, ολόκληρο το βουνό και διακόσια τριάντα οικοδομικά τετράγωνα κατοικιών στην Πετρούπολη και στο Περιστέρι. Είναι μία στιγμή που πρέπει να ξεπεράσουμε τις κομματικές γραμμές και να δράσουμε όλοι μαζί. Καλώ όλους τους Βουλευτές της περιφέρειας, τους συναδέλφους να ενωθούμε μαζί με τους δημάρχους που δημιούργησαν τις προηγούμενες μέρες κοινό μέτωπο και να πάμε να συναντήσουμε τον επίσης Βουλευτή της περιοχής, τον Πρωθυπουργό, ακριβώς για αυτό το ζήτημα. Χρειάζονται να ληφθούν δύο νομοθετικές πρωτοβουλίες: Να γίνει περιφερειακό πάρκο το Ποικίλο Όρος, όπως προβλέπει το ρυθμιστικό και να γίνει νομοθετική ρύθμιση, ώστε όταν υπάρχει ένα νομικό πρόσωπο δημοσίου δικαίου το οποίο διεκδικεί δημόσια περιουσία ή έχει στην κατοχή του δημόσια περιουσία, αυτή να παραχωρείται αυτοδικαίως στους δήμους, εφόσον χρησιμοποιείται για δημόσια χρήση. Ευχαριστώ πολύ.
Ευχαριστούμε τον κ. Αρσένη και για τον χρόνο. Στη συνέχεια, θα μιλήσει ο Υπουργός, ο κ. Χατζηδάκης. Μετά θα μιλήσει ο Γενικός Γραμματέας του Κομμουνιστικού Κόμματος Ελλάδας, ο κ. Κουτσούμπας. Αμέσως μετά, θα μιλήσει ο κ. Βελόπουλος.
Θα μιλήσει το απόγευμα.
Εντάξει. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, τρεις βασικά πολιτικές παρατηρήσεις θα κάνω. Είναι εδώ ο Υφυπουργός, ο κ. Οικονόμου, ο οποίος θα μιλήσει και για άλλα ειδικότερα θέματα. Εγώ θα ξεκινήσω την τοποθέτησή μου από διάφορες παρατηρήσεις που έγιναν για τα θέματα της ανώτατης εκπαίδευσης, για να εκφράσω την έκπληξή μου, που ακόμα και σε ένα άσχετο με την ανώτατη εκπαίδευση νομοσχέδιο, ο ΣΥΡΙΖΑ βρήκε την ευκαιρία να εκφράσει την αντίδρασή του για την τήρηση της νομιμότητας και για την προσπάθεια η Ελλάδα να γίνει ένα σύγχρονο ευρωπαϊκό κράτος. Τι κάνει, κυρίες και κύριοι συνάδελφοι του ΣΥΡΙΖΑ, η Κυβέρνηση της Νέας Δημοκρατίας; Εφαρμόζει το προεκλογικό της πρόγραμμα. Και ήταν δέσμευση μας απέναντι στους Έλληνες πολίτες ότι θα καταργήσουμε το άσυλο. Το καταργήσαμε και εφαρμόζουμε αυτές τις διατάξεις. Διότι μέχρι τώρα ο μόνος χώρος που δεν υπήρχε άσυλο ιδεών - ελεύθερη διακίνηση ιδεών - ήταν τελικά τα ίδια τα πανεπιστήμια. Αλλά πείτε ότι δεν υπήρχε αυτός ο νόμος, δεν υπήρχε αυτή η προϊστορία και βλέπατε τις εικόνες που είδαμε στο Οικονομικό Πανεπιστήμιο Αθηνών πρόσφατα και οι εικόνες αυτές ήταν αποτέλεσμα δράσης μιας ακροδεξιάς οργάνωσης. Δεν θα καταδικάζατε; Θα σας άρεσε; Θα λέγατε μπράβο στους ακροδεξιούς που κάνουν όλα αυτά; Ας τους ανεχθούμε, διότι είναι το πανεπιστημιακό άσυλο; Προφανώς θα καταδικάζατε και πολύ καλά θα κάνατε. Ε, λοιπόν, όπως καταδικάζουμε όλοι μας τους ακροδεξιούς, πρέπει να καταδικάσουμε και τους ακροαριστερούς μπαχαλάκηδες. [[Χειροκροτήματα από την πτέρυγα της Νέας Δημοκρατίας]] Διερωτώμαι ποια δύναμη σας κρατά από το να κάνετε μια πραγματική στροφή στην πρόοδο και να μην είστε προσκολλημένοι στο παλιό 3% του ΣΥΡΙΖΑ, το οποίο είναι ένα πολιτικός σας βαρίδι και σας αποκόπτει από την ίδια την ευρεία κοινωνική βάση του ΣΥΡΙΖΑ, διότι εγώ, προσωπικά, είμαι σίγουρος ότι όλα αυτά τα οποία εφαρμόζει η Κυβέρνηση του Κυριάκου Μητσοτάκη στην ανώτατη εκπαίδευση δεν τυγχάνουν μόνο της αποδοχής των δικών μας οπαδών, αλλά και ενός σημαντικού τμήματος των δικών σας οπαδών. Είστε, λοιπόν, όμηροι αγκυλώσεων και δογματισμών και όλη αυτή η κατάσταση δείχνει ότι δεν μπορείτε να παρακολουθήσετε τις σύγχρονες κοινωνικές εξελίξεις. Αυτή είναι η πρώτη μου παρατήρηση. Έρχομαι να κάνω δυο παρατηρήσεις για το νομοσχέδιο αυτό καθ' αυτό, μια για τη ΔΕΗ και μια για το Ελληνικό. Για τη ΔΕΗ, κυρίες και κύριοι συνάδελφοι - σε αυτό το συγκεκριμένο νομοσχέδιο θα έρθει τις επόμενες μέρες νομοσχέδιο για τον εκσυγχρονισμό της ίδιας της ΔΕΗ - ερχόμαστε και καταργούμε τις δημοπρασίες ΝΟΜΕ. Να ξαναπούμε ακόμα μια φορά, για να το μάθει ο τελευταίος Έλληνας πίσω από αυτά τα σανσκριτικά δημοπρασίες ΝΟΜΕ τι κρύβεται. Κρύβεται η απόφαση της κυβέρνησης Τσίπρα να εγκαταλείψει αυτό που προωθούσε η κυβέρνηση Σαμαρά, δηλαδή τη «μικρή» ΔΕΗ, την ιδιωτικοποίηση του 1/3 της ΔΕΗ, με βάση το οποίο θα ήμασταν εντάξει απέναντι στους Ευρωπαίους εταίρους μας που πίεζαν εν όψει της απελευθέρωσης αγοράς της ενέργειας να μειωθεί το μερίδιο της ΔΕΗ, αλλά δεν θα ήμασταν μόνο εντάξει απέναντι στους εταίρους μας, θα έβαζε η ΔΕΗ λεφτά στην τσέπη της και υπολογιζόταν τότε ότι θα έβαζε 1,5 με 2 δισεκατομμύρια. Εσείς, ενώ ιδιωτικοποιήσατε τον ΑΔΜΗΕ και το ΔΕΣΦΑ στο χώρο της ενέργειας, αποφασίσατε, για να δείξετε πόσο αριστεροί είστε, να εγκαταλείψετε το μοντέλο της «μικρής» ΔΕΗ. Και τι συμφωνήσατε; Συμφωνήσατε το καλοκαίρι του 15- τότε συμφωνήθηκε αυτό - να πάει η ΔΕΗ από το 95% της αγοράς που είχε, στο 50% ίσα με το 2020. Και πώς θα μπορούσε να επιτευχθεί αυτό; Μέσω των δημοπρασιών ΝΟΜΕ που εσείς τις ξεκινήσατε και συμφωνήθηκε στο πλαίσιο των δημοπρασιών ΝΟΜΕ, η ΔΕΗ να πουλάει στους ανταγωνιστές της, στα μεγάλα συμφέροντα, κάτω του κόστους της, προκειμένου οι ανταγωνιστές να κάνουν τους μάγκες με λεφτά της ΔΕΗ. Αυτό συμφωνήσατε εσείς που ξιφουλκείτε, κατά τα λοιπά, εναντίον των μεγάλων συμφερόντων. Θα περιμέναμε, λοιπόν, με αφορμή την ψήφιση αυτού του νομοσχεδίου μια αυτοκριτική, μια επεξήγηση για τη στάση σας. Εσείς, όμως, σταθερά κουνάτε το δάχτυλο και είπε ο εισηγητής σας, ο αγαπητός και σε μένα και σε όλους μας κ. Παπαδόπουλος - διότι αυτή είναι η κομματική σας γραμμή - ότι τάχα εμείς είχαμε θεσπίσει τις ΝΟΜΕ. Όχι, είναι μεγάλο ψέμα. Η κυβέρνηση Σαμαρά, όσα χαρτιά και να φέρετε εδώ, συζητούσε την περίοδο που λέτε εσείς εναλλακτικά - γιατί δεν θα μπορούσε να γίνει σωρευτικά, η τρόικα το έλεγε - είτε ΝΟΜΕ από τη μια πλευρά είτε τη «μικρή» ΔΕΗ και επέλεξε τη «μικρή» ΔΕΗ. Αφής στιγμής, επιλέξαμε τη «μικρή» ΔΕΗ και θα είχαμε την εξέλιξη που σας περιέγραψα προηγουμένως, δεν υπήρχε κανένας λόγος για οποιονδήποτε άνθρωπο που ασχολείται με την ενέργεια αλλά και για οποιοδήποτε πολιτικό κόμμα να αποδεχθεί και την άλλη λύση. Και το ότι εσείς θεσπίσατε τις ΝΟΜΕ, αποδεικνύεται από το ότι από το 2016 ξεκίνησαν να εφαρμόζονται. Αν δεν κάνω λάθος, η κυβέρνηση Σαμαρά έπεσε το Νοέμβριο του 2015. Γιατί ξεκίνησαν από τα μέσα του '16 και μετά να εφαρμόζονται οι ΝΟΜΕ; Τα πράγματα είναι πάρα πολύ σαφή. Στη ΔΕΗ τα έχετε κάνει θάλασσα. Παραδώσατε μια δραματική κατάσταση, σπεύσαμε με επείγοντα μέτρα το καλοκαίρι που μας πέρασε να αντιμετωπίσουμε αυτή την κατάσταση και αυτή την ώρα έχουμε δυο πιστοποιητικά, ένα από τους ορκωτούς ελεγκτές που λένε ότι η ΔΕΗ έβγαλε τη μύτη της έξω από το νερό και ένα δεύτερο από τη «STANDARS AND POORS», η οποία αναβάθμισε την πιστοληπτική ικανότητα της ΔΕΗ. Αυτή είναι η κατάσταση και θα έχουμε τη δυνατότητα και τις αμέσως επόμενες μέρες να συζητήσουμε εν εκτάσει το θέμα, με αφορμή το νομοσχέδιο που έρχεται για την ενέργεια και για τη ΔΕΗ. Εδώ, όμως, νομίζω ότι είναι ξεκάθαρο ότι υπάρχει μια πολιτική κηλίδα για την κυβέρνηση Τσίπρα και τον ΣΥΡΙΖΑ. Η κυβέρνηση Τσίπρα και ο ΣΥΡΙΖΑ συμφώνησαν να κάνουν μια δωρεάν ιδιωτικοποίηση της ΔΕΗ, διότι αποφασίσατε να περιοριστεί στο μισό σχεδόν το μερίδιο της ΔΕΗ, έναντι μηδενικού οικονομικού ανταλλάγματος για την εταιρεία, αλλά και ακόμη περισσότερο, για να εφαρμόσετε αυτή την ιδιότυπη ιδιωτικοποίηση, αποφασίσατε να πληρώσει ακόμη πιο πολύ 600 εκατομμύρια η ΔΕΗ στους ανταγωνιστές της. Και μετά ισχυρίζεστε ότι έχετε κοινωνική ευαισθησία, ότι είστε το κόμμα που πονάει τους φτωχούς, που πολεμάει τα συμφέροντα κ. ο .κ. Αυτό θα πρέπει κάποια στιγμή να μας το εξηγήσει ο ίδιος ο αρχηγός σας. Τελειώνω με το περιβόητο θέμα του Ελληνικού, όπου η Κυβέρνηση πάλι κατά τον ΣΥΡΙΖΑ ετοιμάζει σημεία και τέρατα. Ποιο είναι το ζήτημα με το Ελληνικό στο συγκεκριμένο νομοσχέδιο; Στη νομοθεσία για το Ελληνικό προβλέπεται η έκδοση και μιας κοινής υπουργικής απόφασης μεταξύ άλλων με την οποία εγκρίθηκαν οι πολεοδομικές μελέτες και ορίστηκαν ρυμοτομικές γραμμές, κοινόχρηστοι και κοινωφελείς χώροι, καθώς και χώροι κοινωνικής ανταποδοτικότητας. Με βάση αυτό, η κυβέρνηση του ΣΥΡΙΖΑ με νόμο το 2018, καθώς είχε προσχωρήσει στην άποψη ότι πρέπει να γίνει το Ελληνικό - θεωρητικά βεβαίως είχε προσχωρήσει, αλλά πάντως είχε - όριζε ο ΣΥΡΙΖΑ ότι η παράδοση των κοινόχρηστων χώρων δεν θα γίνει άπαξ, αμέσως μετά την πολεοδόμηση των αντίστοιχων περιοχών, αλλά τμηματικά. Το έκανε ορθώς; Ορθώς το έκανε, λόγω των ιδιαιτεροτήτων του Ελληνικού. Έδωσε, λοιπόν, τους χώρους στον επενδυτή για να τους διαμορφώσει. Αλλά ταυτόχρονα ο ΣΥΡΙΖΑ παρέλειψε να τροποποιήσει το άρθρο 3 του ν. 4062/12 για το Ελληνικό που λέει πως οι χώροι μετά την πολεοδόμηση θα αποδίδονται άπαξ και αμέσως προς δημόσια χρήση. Άρα, υπήρχε μια αντινομία. Υπήρχαν δυο διαφορετικοί νόμοι που συγκρούονταν ο ένας με τον άλλο. Ε, αυτό ερχόμαστε να διορθώσουμε. Και ερχόμαστε να εναρμονιστούμε προς το πνεύμα του νόμου του ΣΥΡΙΖΑ, ο οποίος ΣΥΡΙΖΑ, κατά τα λοιπά, μας κατηγορεί γιατί εναρμονιζόμαστε μαζί του. Βγάλτε άκρη. Και ποια είναι η επιχειρηματολογία; Και ο Λάτσης πότε θα δώσει τους κοινόχρηστους χώρους στον κόσμο; Εγώ φαντάζομαι ότι ο Λάτσης θα κάτσει μέσα στους δρόμους και στα πάρκα, θα τα κρατήσει για πάντα, δεν θα τα δώσει ποτέ και θα επιχειρήσει να δώσει τα σπίτια και ό,τι άλλο χτίζεται εκεί πέρα μόνα τους, χωρίς τους δρόμους! Γιατί οι άνθρωποι που θα πάνε να μείνουν εκεί, οι επιχειρήσεις που θα εγκατασταθούν κ.λπ., δεν θέλουν δρόμους, δεν θέλουν κοινόχρηστους χώρους, δεν θέλουν τίποτα απ' όλα αυτά! Κυρίες και κύριοι συνάδελφοι, η κοινή λογική λέει ότι, ανεξάρτητα από την όποια ρύθμιση θέλουμε να φέρουμε εμείς, ο όποιος επενδυτής όποιας τέτοιας επένδυσης έχει κάθε λόγο να δώσει τους κοινόχρηστους χώρους μαζί με την υπόλοιπη επένδυση. Εν πάση περιπτώσει, όμως, επειδή εσείς εξακολουθείτε να έχετε αμφιβολίες, ο Υφυπουργός, ο κ. Οικονόμου, στη συνέχεια θα παρουσιάσει μία τροπολογία που θα διασκεδάσει, θέλω να πιστεύω, και τις τελευταίες σας ανησυχίες. Πάντως, το ουσιώδες είναι ότι ενώ εσείς κάνατε μία κυβίστηση και θεωρητικά προσπαθούσατε να προχωρήσετε την επένδυση στο Ελληνικό, εμείς το είχαμε πει και προεκλογικά, το λέμε και μετεκλογικά ότι προωθούμε επί της ουσίας αυτή την επένδυση, διότι θεωρούμε ότι είναι μία επένδυση αναβάθμισης συνολικά της περιοχής και θεωρούμε, επίσης, ότι είναι μία επένδυση συμβολική, η οποία θα στείλει με τις χιλιάδες θέσεις εργασίας που θα δημιουργηθούν ένα μήνυμα επανεκκίνησης της ελληνικής οικονομίας. Και η επανεκκίνηση της ελληνικής οικονομίας θα γίνει πράξη με τους νόμους που περνάμε, αλλά και με τις καθημερινές αποφάσεις και το έργο της Κυβέρνησης της Νέας Δημοκρατίας και όχι με θεωρίες σαν του ΣΥΡΙΖΑ.
Ευχαριστούμε. Τον λόγο έχει ο Γενικός Γραμματέας της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας.
Κυρίες και κύριοι, αυτές τις ημέρες η Κυβέρνηση της Νέας Δημοκρατίας, η οποία από την πρώτη στιγμή είπαμε πως μπήκε με φόρα, για να υλοποιήσει την αντιλαϊκή πολιτική για λογαριασμό του κεφαλαίου, δίνει τα ρέστα της, για να αποδείξει ότι αυτή η πολιτική επιβάλλεται με ένταση του αυταρχισμού και της καταστολής. Για τί να πρωτομιλήσουμε; Για τους Ποινικούς Κώδικες που ενσωματώνουν αντιδραστικούς θεσμούς, που διευρύνουν τις διατάξεις του «τρομονόμου», ώστε να μπορεί να χαρακτηριστεί τρομοκρατική πράξη οποιοδήποτε απλό αδίκημα; Για τις αλλαγές στον συνδικαλιστικό νόμο, όπου βασική σας επιδίωξη είναι να βάλετε στον ηλεκτρονικό γύψο το εργατικό κίνημα; Για όλα αυτά, βέβαια, δεν έχετε παράπονο. Βρήκατε αρκετή έτοιμη δουλειά από τον ΣΥΡΙΖΑ και την προχωράτε με τον γνωστό δικό σας τρόπο. Για τί, αλήθεια, να πρωτομιλήσουμε; Μήπως για την παραβίαση του ασύλου και την επίθεση των ΜΑΤ σε φοιτητές που διαμαρτύρονταν για το «λοκ αουτ» στην ΑΣΟΕΕ τη Δευτέρα το πρωί; Για τις συλλήψεις φοιτητών και ό,τι φυσικά ακολούθησε, από το κλίμα αστυνομοκρατίας, που καλά κρατεί, μέχρι και την προαναγγελία έντασης της καταστολής από Υπουργό σας; Όλη αυτή την περίοδο χιλιάδες φοιτητές γεμίζουν τα αμφιθέατρα, συζητάνε συλλογικά, αποφασίζουν κινητοποιήσεις για το κόστος των σπουδών τους που μεγαλώνει, για τα πτυχία που τα βάζουν στην κορνίζα γιατί δεν βρίσκουν δουλειά, για τις ελλείψεις στη στέγαση, στις υποδομές. Απορρίπτουν τα παραμύθια σας ότι έχουν δήθεν να λαβαίνουν από μία ανάπτυξη, από την οποία έχουν να κερδίσουν μόνο οι λίγοι, κάποιοι επιχειρηματικοί όμιλοι, και να είστε σίγουροι πως θα απαντήσουν στον αυταρχισμό και στην καταστολή μαζικά και αγωνιστικά. Έκφραση, βεβαίως, του κυβερνητικού αυταρχισμού αποτελεί και η παρέμβαση στο ΚΕΘΕΑ. Από την πρώτη στιγμή που ανακοινώθηκε η πράξη νομοθετικού περιεχομένου της Κυβέρνησης για τον διορισμό των μελών του Διοικητικού Συμβουλίου του ΚΕΘΕΑ ως κόμμα σταθήκαμε αντίθετοι. Σταθήκαμε αντίθετοι, γιατί θεωρούμε ότι είναι μία πολιτική παρέμβαση της Κυβέρνησης, που στοχεύει στο χτύπημα της ίδιας της φιλοσοφίας αυτού που πρεσβεύει το ΚΕΘΕΑ, δηλαδή στη φιλοσοφία της «στεγνής» θεραπείας. Και δεν θα μπορούσε να είναι διαφορετικά, αφού η στρατηγική που ακολουθείται στο θέμα της τοξικοεξάρτησης είναι η διαχείριση του προβλήματος, η διαχείριση της βλάβης που προκαλεί η εξάρτηση. Η πολιτική της Ευρωπαϊκής Ένωσης για την τοξικοεξάρτηση μέσα από τα οκτώ διαφορετικά στρατηγικά σχέδια που έχει αλλάξει από τη Συνθήκη του Μάαστριχ μέχρι σήμερα προσδιορίζει την τοξικομανία ως ιατρικό, κυρίως, πρόβλημα. Γι' αυτό προτάσσει και ως μοντέλο θεραπείας τα υποκατάστατα ηρωίνης, όπως η μεθαδόνη και η βουπρενορφίνη. Η ίδια η πολιτική της Ευρωπαϊκής Ένωσης για τα ναρκωτικά είναι φανερό ότι προσπαθεί να συγκαλύψει την πραγματική αιτία του φαινομένου, που είναι βασικά οι κοινωνικο - οικονομικές συνθήκες μέσα στις οποίες εμφανίζεται. Δυστυχώς, αυτή την πολιτική της Ευρωπαϊκής Ένωσης, στην οποία όλα τα κόμματα πίνουν νερό στο όνομα της, εφάρμοσαν διαδοχικά στη χώρα μας όλες οι μέχρι σήμερα κυβερνήσεις. Είναι μία πολιτική που αθωώνει την τοξικομανία και την αποσυνδέει από τα κοινωνικά της αίτια, στοχεύει στη διαμόρφωση κοινωνικής ανοχής στο φαινόμενο, διαμορφώνει στάση ιατρικοποίησης του φαινομένου, άρα και στην αντιμετώπιση του φαινομένου, ενισχύοντας έτσι και την κερδοφορία της φαρμακοβιομηχανίας με τη μαζική παραγωγή υποκατάστατων ηρωίνης. Συντηρεί το φαινόμενο της τοξικομανίας, αφού το αποσυνδέει από τις αιτίες που το γεννούν και το αναπαράγουν. Η εξάρτηση από ψυχοδραστικές ουσίες είναι κοινωνικό φαινόμενο, στο οποίο ενέχονται πολλοί παράγοντες, οικογένεια, κοινωνία, κουλτούρα, οικονομική κατάσταση, πολιτιστικό περιβάλλον, η ίδια η προσωπικότητα του ατόμου. Άρα, μιλάμε για ένα κοινωνικό φαινόμενο, το οποίο είναι πολυπαραγοντικό και έχει τις ρίζες του ως προς τον τρόπο εμφάνισης και διάδοσής του στα αδιέξοδα που γεννά αυτό εδώ το σύστημα, ο καπιταλισμός, στον άνθρωπο. Ο τρόπος με τον οποίο προσεγγίζεις τον χαρακτήρα της εξάρτησης είναι αναγκαία συνθήκη, για να την αντιμετωπίσεις κιόλας. Προσεγγίζοντας την εξάρτηση με μία τάση ιατρικοποίησης, την αντιμετωπίζεις, κυρίως, φαρμακολογικά, με υποκατάστατα ηρωίνης. Προσεγγίζοντας την εξάρτηση ως ένα δυναμικό και σε διαρκή εξέλιξη φαινόμενο, γιατί δεν είναι ίδιο το προφίλ του χρήστη της δεκαετίας του '60 με αυτό της δεκαετίας του '90 και σήμερα, δηλαδή, είναι ένα πολυπαραγοντικό φαινόμενο, μπορείς να την αντιμετωπίσεις μέσα από τη «στεγνή» θεραπευτική προσέγγιση. Εμείς στηρίζουμε την ενίσχυση της «στεγνής» θεραπείας, κυρίως, γι' αυτό που στοχεύει ως θεραπευτική φιλοσοφία. Στοχεύει να απελευθερώσει τον άνθρωπο από οποιαδήποτε σχέση εξάρτησης με οποιονδήποτε εξαρτησιογόνο παράγοντα. Με αυτή την αφετηρία στηρίζουμε τόσα χρόνια την ίδια τη φιλοσοφία που πρεσβεύει το ΚΕΘΕΑ, όπως και τα υπόλοιπα «στεγνά» προγράμματα στη χώρα μας, όπως είναι το «18 ΑΝΩ», το «ΑΡΓΩ» στο Ψυχιατρικό Νοσοκομείο Θεσσαλονίκης και η μονάδα «ΔΙΑΠΛΟΥΣ» στο Νοσοκομείο της Κέρκυρας. Λέμε καθαρά ότι ο διορισμός του Διοικητικού Συμβουλίου του ΚΕΘΕΑ από την Κυβέρνηση είναι άμεση παρέμβαση στον χαρακτήρα, στη λειτουργία του, με στόχο να ασκεί την εκάστοτε κυβερνητική πολιτική για τα ναρκωτικά και τις εξαρτήσεις, όπως έχει γίνει όλα αυτά τα χρόνια με τον ΟΚΑΝΑ. Θέλουμε να σταθούμε σε ένα - δυο ζητήματα που τα θεωρούμε πολύ σοβαρά και τα οποία φανερώνουν τη στρατηγική σύμπλευση όλων των άλλων κομμάτων και στο ζήτημα των ναρκωτικών. Θεωρούμε ότι είναι υποκριτικό το ενδιαφέρον του ΣΥΡΙΖΑ για το χτύπημα στο ΚΕΘΕΑ και τη φιλοσοφία του ως «στεγνό» θεραπευτικό πρόγραμμα, όταν η όλη η πολιτική που άσκησε ως κυβέρνηση για το ζήτημα των ναρκωτικών, ουσιαστικά έστρωνε το δρόμο, για να γιγαντωθεί η κοινωνική ανοχή στα ναρκωτικά και η εξάρτηση απ' αυτά. Η πολιτική που άσκησε η προηγούμενη κυβέρνηση, ουσιαστικά, ναρκοθέτησε ακόμα περισσότερο την πρόληψη αλλά και τη θεραπεία, αφού με την κοινωνική ανοχή για τα ναρκωτικά εξοβελίζεται στον νεανικό και στον γενικό πληθυσμό το κίνητρο για θεραπεία. Γιατί; Δεν συμφωνείτε όλοι σας σήμερα με τον αντιεπιστημονικό διαχωρισμό των ναρκωτικών σε σκληρά και μαλακά λες και υπάρχουν σκληρές και μαλακές αιτίες που στρέφουν έναν νέο άνθρωπο στη χρήση και την εξάρτηση; Για εμάς σημασία δεν έχει στη χρήση ή την εξάρτηση η χημική υπόσταση της ουσίας, αλλά οι συνέπειες σε ό,τι αφορά την αποξένωση του ανθρώπου από το κοινωνικό σύνολο, η αποκοινωνικοποίησή του, από τον ίδιο τον προσδιορισμό του δηλαδή μέσα στην κοινωνία. Γιατί; Δεν συμφωνείτε όλοι σας στη νομιμοποίηση ναρκωτικών με αιχμή την κάνναβη; Έχετε προσδώσει στην κάνναβη τις ιδιότητες βιομηχανική και ιατρική γιατί σας ενδιαφέρει η νομιμοποίηση της ψυχαγωγικής χρήσης της κάνναβης. Δηλαδή να αποδεχθούμε ως τρόπο διασκέδασης τη φυγή από την πραγματικότητα. Ξέρετε πολύ καλά τι κάνετε και πού στοχεύετε. Η βάση της συμφωνίας σας είναι στην αποδοχή της ναρκωκουλτούρας ως τρόπου ζωής. Κόπτεστε όλοι για το ατομικό δικαίωμα στη χρήση ναρκωτικών απομονώνοντας τις κοινωνικές αιτίες που στρέφουν έναν νέο άνθρωπο στα ναρκωτικά αφού ήδη του έχετε καταπατήσει κάθε άλλο δικαίωμα στη μόρφωση, στην υγεία, στην εργασία, στον αθλητισμό, τον πολιτισμό με την αντιλαϊκή πολιτική που ασκείτε. Για να υπερασπιστείτε την πολιτική σας για να περπατήσει χωρίς αντιδράσεις η στρατηγική για την κερδοφορία του μεγάλου κεφαλαίου θέλετε τις λιγότερες δυνατές αντιδράσεις και η ίδια η κοινωνική και πολιτική πείρα έχει δείξει πως η διάδοση των ναρκωτικών αξιοποιείται και ως μέσο κοινωνικής καταστολής. Θέλετε τη νεολαία ναρκωμένη και στο περιθώριο, θέλετε ανθρώπους σκιές έξω από κάθε κοινωνική δράση. Από αυτή σας την κοινή αφετηρία συμφωνείτε και στους χώρους εποπτευόμενης χρήσης. Δεν σας ενδιαφέρει ουσιαστικά ο χρήστης, απλά να μην ενοχλεί και να μην είναι ορατός σας νοιάζει, να μην χαλάει τη μόστρα της Αθήνας για να γίνει το κέντρο της πιο θελκτικό για τις ανάγκες του τουριστικού κεφαλαίου. Η ίδια η αποδοχή των χώρων εποπτευόμενης χρήσης, που ως ζήτημα το άνοιξε η Νέα Δημοκρατία το 2012 και το 2018 το νομοθέτησε ο ΣΥΡΙΖΑ, δείχνει, όχι μόνο την αντίληψή σας για τις εξαρτήσεις, αλλά κυρίως πώς θέλετε τον άνθρωπο, έξω από την κοινωνική ζωή και δράση. Τι θα πετύχετε με τους χώρους εποπτευόμενης χρήσης; Να δημιουργηθεί ακόμα μεγαλύτερη ανοχή για το κοινωνικό φαινόμενο τις τοξικοεξάρτησης, να μεταφερθούν οι πιάτσες σε υποβαθμισμένες περιοχές μακριά από το κέντρο της Αθήνας. Με την πολιτική σας διαδοχικά όλες οι κυβερνήσεις ΠΑΣΟΚ, Νέας Δημοκρατίας, ΣΥΡΙΖΑ έχετε ρίξει πολύ νερό στον μύλο ώστε και τα ναρκωτικά να αθωωθούν στην κοινωνική συνείδηση και κυρίως στους νέους ανθρώπους, αλλά και να απαξιώσετε κάθε κίνητρο για θεραπεία. Η πολιτική που διαδοχικά έχουν ασκήσει οι κυβερνήσεις στη χώρα μας για το ζήτημα των ναρκωτικών είναι αυτή που έχει αθωώσει τα ναρκωτικά. Γι' αυτό σήμερα έχουμε τριπλασιασμό της χρήσης στις μαθητικές ηλικίες, τις νέες κοπέλες, δηλαδή τις μαθήτριες να μπαίνουν πιο δυναμικά στη χρήση κυρίως με χρήση χαπιών, τον πειραματισμό με τα ναρκωτικά και κυρίως με κάνναβη να έχει κατέβει στα δεκατέσσερα έτη, δηλαδή στο γυμνάσιο. Δεν απέχουμε πολύ από αυτό που συμβαίνει σε χώρες της Ευρωπαϊκής Ένωσης, των Ηνωμένων Πολιτειών της Αμερικής επίσης, που έχουν νομιμοποιηθεί τα ναρκωτικά και αυξάνεται συνεχώς η χρήση τους, όπως και η εγκληματικότητα. Τέτοιο είναι το αμερικάνικο και ευρωπαϊκό μοντέλο σας. Δεν είναι τυχαίο ότι, ενώ στην Ελλάδα η μέση χρήση κάνναβης στον μαθητικό πληθυσμό είναι κοντά στο 9%, στο σύνολο της Ευρωπαϊκής Ένωσης είναι κοντά στο 24% και στις Ηνωμένες Πολιτείες Αμερικής στο 36%. Η ίδια η ζωή και η κοινωνική πείρα έχει δείξει ότι σε χώρες που νομιμοποιήθηκε η κάνναβη ή διαμορφώθηκε ανοχή στη χρήση της έχει πολλαπλασιαστεί η χρήση στις πολύ μικρές ηλικίες. Η μέση χρήση σήμερα στις μαθητικές ηλικίες στην Τσεχία φτάνει στο 54%, στη Γαλλία στο 42%, στην Ισπανία στο 39%, στη Δανία στο 38%. Εκεί οδεύει και η δική σας πολιτική και την ίδια περίοδο έρχεστε και απαξιώνετε ακόμα περισσότερο τη στεγνή θεραπεία. Όπως είπα και πριν, συνολικά τις εξαρτήσεις δεν πρέπει να τις βλέπεις στατικά, αλλά ως ένα κοινωνικό φαινόμενο, που αντικειμενικά διαρκώς εξελίσσεται, ώστε να προσαρμόζεις και τον τρόπο αντιμετώπισης του φαινομένου. Σήμερα το προφίλ του χρήστη στη χώρα μας καθορίζεται από την πολυτοξικομανία, αφού στη χώρα μας επτά στους δέκα εξαρτημένους και πλέον κάνουν παράλληλα χρήση πάνω από τρεις ουσίες. Άρα να αναρωτηθούμε πόσο αποτελεσματικό είναι το μοντέλο της διαχείρισης ουσιαστικά της εξάρτησης με τα υποκατάστατα ηρωίνης, όταν οι αμιγώς ηρωινομανείς είναι σήμερα ένας μικρός υποπληθυσμός μέσα στο σύνολο αυτών των εξαρτημένων. Η παντελής αποτυχία της προσέγγισης με τα υποκατάστατα ηρωίνης ως θεραπεία έχει απαντηθεί ήδη πάλι από την ίδια τη ζωή. Για παράδειγμα, σε χώρες της Ευρώπης η μεθαδόνη είναι η κύρια ουσία εξάρτησης, για την οποία απευθύνεται σε στεγνό πρόγραμμα, όπως στη Δανία, που είναι περίπου ο ένας στους δύο, ενώ στην ίδια χώρα το 45% των θανάτων από ναρκωτικά έχουν ως βάση τη μεθαδόνη. Ξαναλέμε ότι εμείς ως κόμμα στηρίζουμε και προτάσσουμε τη στεγνή θεραπευτική προσέγγιση, γιατί απευθύνεται σε όλες τις ουσίες, όπως τα ναρκωτικά, το αλκοόλ, γιατί μπορεί να απαντήσει στην εξέλιξη του φαινομένου της εξάρτησης και στις νέες εξαρτήσεις, όπως είναι το διαδίκτυο ή ο τζόγος, αλλά κυρίως γιατί στοχεύει να απελευθερώσει τον άνθρωπο από οποιαδήποτε σχέση εξάρτησης με οποιονδήποτε εξαρτησιογόνο παράγοντα. Ενισχύει την ικανότητα του ανθρώπου να προσδιορίζεται μέσα στο κοινωνικό σύνολο ως κοινωνικό ον. Σε αυτήν τη διαδικασία της ανάληψης ευθύνης και δράσης εδράζεται και το αυτοδιοίκητο στο ΚΕΘΕΑ ως συνολικό κομμάτι της θεραπευτικής προσέγγισης για τον εξαρτημένο. Η δική μας αντίληψη για το ζήτημα της τοξικοεξάρτησης έχει ως βάση τη θέση του ανθρώπου ως κοινωνικό ον στο κέντρο της κοινωνίας ως παραγωγό, αλλά και συμμέτοχο στην άσκηση της πολιτικής και κοινωνικής ζωής. Η κοινωνία για την οποία εμείς παλεύουμε θέτει τον άνθρωπο και τις διευρυμένες ανάγκες του στο επίκεντρο, θέτει τον άνθρωπο πρωταγωνιστή και δημιουργό της ίδιας της κοινωνίας. Κανένας άνθρωπος δεν μπορεί και δεν πρέπει να είναι στο περιθώριο της ζωής και της δράσης. Από αυτήν την σκοπιά εμείς, ως κόμμα, έχουμε ασίγαστο μέτωπο με όλα τα ναρκωτικά, με τις εξαρτήσεις από ψυχότροπες ουσίες. Εμείς θέλουμε τον νέο άνθρωπο με καθαρό μυαλό, με καθαρή σκέψη, ικανό μέσα από τη συλλογική δράση να παλεύει για τη ζωή του, ικανό να φέρει ζωή στα μέτρα των δικών του αναγκών. Η αντίληψή μας για την αντιμετώπιση του φαινομένου σήμερα εδράζεται στο τρίπτυχο πρωτογενής πρόληψη - θεραπεία - κοινωνική επανένταξη. Δηλαδή έμφαση στην πρόληψη σε πληθυσμούς, που ακόμα δεν έχουν πειραματιστεί με τις ουσίες, στεγνή θεραπευτική προσέγγιση με τα προγράμματα υποκατάστασης να αφορούν πολύ συγκεκριμένους πληθυσμούς, όπως υπερήλικες χρήστες, εγκυμονούσες κ.λπ. - και να γίνονται ολοκληρωμένα και αυτά, παραδείγματος χάριν και με ψυχολογική υποστήριξη του χρήστη - ουσιαστικά μέτρα για την κοινωνική επανένταξη του πρώην χρήστη ή εξαρτημένου, όπως στήριξη για εργασία, μόρφωση καταπολέμηση του στιγματισμού και άλλα. Απαιτούμε από την Κυβέρνηση της Νέας Δημοκρατίας, αξιοποιώντας τον δρόμο που άνοιξε ο ΣΥΡΙΖΑ και στο ζήτημα της θεραπείας από τα ναρκωτικά που φαίνεται να οδεύει προοπτικά στη συνέργεια δύο τελείως διαφορετικών φιλοσοφιών της υποκατάστασης και της στεγνής θεραπείας, να αποσύρει τώρα την πράξη νομοθετικού περιεχομένου για το ΚΕΘΕΑ. Εμείς ως κόμμα δεν μπαίνουμε σε παζάρια για μια πιο δήθεν διορθωμένη ή περισσότερο δήθεν αυτοδιοικητική πρόταση για το ΚΕΘΕΑ. Για παράδειγμα, λέει η Κυβέρνηση, θα χρηματοδοτώ το ΚΕΘΕΑ με 20 εκατομμύρια ετησίως. Μα, καλά στατικές είναι οι ανάγκες για απεξάρτηση; Το ΚΕΘΕΑ έχει αποψιλωθεί από χρηματοδότηση και προσωπικό τα τελευταία χρόνια. Την τελευταία δεκαετία έχουμε μείωση της χρηματοδότησης από το κράτος κατά 25%, μείωση 7% το τελευταίο έτος από την κυβέρνηση ΣΥΡΙΖΑ. Προσλήψεις μόνιμου προσωπικού έγιναν το 2009 και μόλις τριάντα πέντε το 2017. Την τελευταία δεκαετία έχει μειωθεί κατά 20% το προσωπικό του ΚΕΘΕΑ και έχουν γίνει καθεστώς πλέον οι εργαζόμενοι με μερική απασχόληση που από το 2009 αντιπροσωπεύουν σταθερά κάθε έτος περίπου το 11% των εργαζομένων του. Είδαμε τι έγινε με τις επτά πολυδύναμες μονάδες του ΚΕΘΕΑ, που έκλεισαν πριν τέσσερα χρόνια, όταν δηλαδή σταμάτησε η χρηματοδότηση από τα ΕΣΠΑ, αφήνοντας στον αέρα εκατοντάδες εξαρτημένους με διπλή διάγνωση και ειδικά σε χώρους όπως η απεξάρτηση με την ιδιαιτερότητα που αντικειμενικά έχει η σταθερή σχέση θεραπευτή - θεραπευόμενου φαίνεται πολύ περισσότερο πόσο αναγκαία είναι η σταθερή και μόνιμη εργασία. Το ΚΕΘΕΑ στις τέσσερις δεκαετίες δράσης του στη χώρα μας έχει δώσει δείγματα γραφής. Είναι χιλιάδες οι νέοι, οι οικογένειές τους που από τον δρόμο των ναρκωτικών σήμερα είναι λειτουργικά ενταγμένοι στην κοινωνική ζωή και δράση. Το ΚΚΕ θα πρωτοστατήσει, όχι μόνο για να διαφυλαχθεί αυτός ο χαρακτήρας του ΚΕΘΕΑ, αλλά και για να ενισχυθεί η δράση του με νέες μονάδες, με επαρκές μόνιμο προσωπικό, με πλήρη και επαρκή χρηματοδότηση από τον προϋπολογισμό. Γι' αυτό καλούμε τους εργαζόμενους, τους θεραπευόμενους, τις οικογένειές τους αλλά και συνολικά όλη την κοινωνία να δώσει τη μάχη και μετά από αυτή την ψηφοφορία σήμερα, μετά από αυτή την πράξη νομοθετικού περιεχομένου για να μην αλλοιωθεί ο ίδιος ο χαρακτήρας του ΚΕΘΕΑ. Σας ευχαριστώ.
Σας ευχαριστούμε. Κυρίες και κύριοι συνάδελφοι, θα ήθελα να πούμε κάποια θέματα σχετικά με τη διαδικασία, γιατί με ρωτούν συνάδελφοι Βουλευτές πότε θα ξεκινήσει ο κατάλογος των Βουλευτών. Μου έχουν ζητήσει - και με βάση τον Κανονισμό δεν μπορεί να γίνει διαφορετικά - τον λόγο αμέσως μετά η κ. Ξενογιαννακοπούλου από τον ΣΥΡΙΖΑ και μετά ο Υπουργός κ. Κικίλιας.
Κύριε Πρόεδρε, μετά τον κ. Κικίλια μπορώ να πάω εγώ.
Κύριε Πρόεδρε, θα ήθελα και εγώ τον λόγο για να αναπτύξω μια τροπολογία.
Κύριε Υπουργέ, αυτό είναι ένα άλλο θέμα. Θέλω να πω και στους υπόλοιπους Κοινοβουλευτικούς Εκπροσώπους και στην Κυβέρνηση ότι πρέπει να δίνουμε τη δυνατότητα σε τρεις, τέσσερις Βουλευτές να μιλάνε και να γίνεται ένας κύκλος. Είχε ζητήσει τον λόγο η κ. Ξενογιαννακοπούλου και ο κ. Κικίλιας και δεν γίνεται διαφορετικά. Μετά την κ. Ξενογιαννακοπούλου, θα μιλήσει ο κ. Κικίλιας και μετά θα μιλήσουν τρεις Βουλευτές. Κύριε Υπουργέ, έχετε τον λόγο, όμως, θα σας παρακαλέσω να περιμένετε για ένα λεπτό τον κ. Βορίδη να αναπτύξει την τροπολογία του. Κύριε Βορίδη, έχετε τον λόγο.
Ευχαριστώ πολύ, κύριε Πρόεδρε. Κατατέθηκε η τροπολογία με γενικό αριθμό 86 και ειδικό 16, η οποία ρυθμίζει ένα αρκετά ειδικό, κρίσιμο και κατεπείγον ζήτημα και γι' αυτό την έχουμε καταθέσει σε αυτή τη διαδικασία. Το ζήτημα το οποίο έχει ανακύψει είναι το εξής: Ρυθμίζει το ζήτημα της περιπτώσεως συνεταιρισμών, εταιρικών συμπράξεων οι οποίες είχαν μέσα στη σύνθεσή τους δασικούς συνεταιρισμούς. Με μια ρύθμιση, η οποία νομοθετήθηκε με τον νόμο περί συνεταιρισμών του 2016 ορίστηκε ότι έπρεπε να φύγουν οι δασικοί συνεταιρισμοί σε περίπτωση που συμμετείχαν στις αγροτικές αυτές εταιρικές συμπράξεις. Δεν επεμβαίνω σε αυτό το θέμα ούτε ανοίγω αυτή τη συζήτηση. Διατηρώ τη ρύθμιση αυτή, όπως είχε, γιατί αυτό είναι κάτι το οποίο θα το αντιμετωπίσουμε και θα το συζητήσουμε συνολικά στον νόμο για τους συνεταιρισμούς που πρόκειται να καταθέσουμε σύντομα. Άρα, επί του παρόντος, αυτή η ρύθμιση κατ'αρχήν διατηρείται, όμως, η ρύθμιση αυτή δεν είχε κύρος, δηλαδή, εξηγούμαι: Δεν έλεγε ο νόμος του 2016 τι θα συμβεί σε μια αγροτική σύμπραξη, εταιρική σύμπραξη ή σε έναν συνεταιρισμό, ο οποίος δεν συμμορφώνεται με τη διάταξη αυτή και δεν εκβάλει τον δασικό συνεταιρισμό από τη σύνθεσή του. Δεν είχε καμμία κύρωση. Αν ερχόντουσαν στο γραφείο μου και με ρωτούσαν αυτοί που το είχαν μέσα, τι θα πάθουμε αν δεν συμμορφωθούμε, δεν προεβλέπετο να παθαίνουν τίποτα και δεν υπήρχε και χρονική διάρκεια συμμορφώσεως. Δεν ετίθετο δηλαδή, ένας χρόνος από τον οποίο έπρεπε να συμμορφωθούν. Αίφνης, με μια βουλευτική τροπολογία που καταθέτουν Βουλευτές του ΣΥΡΙΖΑ το 2017 γίνεται το εξής: Λέει η τροπολογία ότι όποιοι δεν είχαν συμμορφωθεί μέχρι τη χρονική στιγμή της καταθέσεως της τροπολογίας, αυτοδικαίως λύονται, δηλαδή δεν δίνεται κανένα περιθώριο συμμορφώσεως, πηγαίνουμε δε στην σκληροτέρα κύρωση η οποία υπάρχει, εξαφανίζεται το νομικό πρόσωπο, εξαφανίζεται η εταιρική σύμπραξη, εξαφανίζεται ο συνεταιρισμός, λύονται - προσέξτε! - και εκδίδεται μια διαπιστωτική υπουργική απόφαση η οποία λέει ότι λύθηκαν. Έρχομαι, λοιπόν, εγώ με αυτήν τη διάταξη και τι λέω; Θεραπεύω αυτή την σκανδαλώδη ανεπιείκεια της διατάξεως αυτής του 2017 και λέω ότι τάσσω μια προθεσμία να συμμορφωθούν με τον νόμο του 2016 και σε περίπτωση που δεν συμμορφωθούν με το νόμο του 2016 θα έχουν την κύρωση που ορίστηκε μεταγενεστέρως με τον νόμο του 2018, μια διάταξη του 2018, η οποία λέει ότι θα διαγράφονται από το μητρώο αγροτικών συνεταιρισμών αν δεν συμμορφωθούν. Αυτό, σε περίπτωση που δεν γίνει, να ξέρουμε ότι θα λυθούν αυτοδικαίως συνεταιρισμοί και εταιρικές συμπράξεις, κυρίως εταιρικές συμπράξεις. Εγώ μπορώ να σας πω και τι υπόθεση είναι αυτή. Αυτή είναι μια συγκεκριμένη υπόθεση. Αφορά ένα συγκεκριμένο συνεταιρισμό, την Ένωση Αγροτικών Συνεταιρισμών Κιάτου. Είναι μια ένωση, η οποία έχει υποστεί αυτή τη σκληροτάτη και ανεπιεική μεταχείριση χωρίς - το τονίζω - καν να τις δοθεί ποτέ η δυνατότητα να συμμορφωθεί ή να μην συμμορφωθεί. Άρα, αυτό είναι το οποίο επιλύεται και πρέπει να επιλυθεί. Μιλάμε για μια ένωση, η οποία είναι ενεργή. Εντάξει, αν δεν συμμορφωθεί στο νόμο, να υποστεί τις κυρώσεις, αλλά να της δώσουμε τη δυνατότητα να συμμορφωθεί ή να μην συμμορφωθεί στο νόμο και όχι αυτή να εκτελεστεί με βουλευτική τροπολογία, η οποία δεν της έδωσε προθεσμία μιας ώρας, προκειμένου να αποφασίσουν οι άνθρωποι τι θα κάνουν.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα μαθητές και μαθήτριες και πέντε συνοδοί εκπαιδευτικοί από το 6ο Δημοτικό Σχολείο Νέας Ιωνίας Μαγνησίας και το Δημοτικό Σχολείο Ασκύφου Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κικίλια, έχετε τον λόγο για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, να δούμε τι σημαίνει ανακουφίζω οριζοντίως την ελληνική κοινωνία, τις ευπαθείς ομάδες, τους μη έχοντες οι οποίοι συνεισφέρουν με τον όβολό τους στην ελληνική οικονομία, στη φορολογία και πώς η Νέα Δημοκρατία, η Κυβέρνηση ασκεί κοινωνική πολιτική. Είχα την τιμή να καταθέσω και σήμερα να υποστηρίξω στη Βουλή τροπολογία για την αλλαγή της κείμενης νομοθεσίας η οποία έχει κατατεθεί από τον πρώην Υπουργό Υγείας και τον ΣΥΡΙΖΑ περί αυξήσεων στις τιμές των φαρμάκων στο ύψος του 10%, που αυτό θα σήμαινε προφανώς επιβάρυνση και για την ελληνική οικονομία δια μέσου της Κυβέρνησης, αλλά προφανώς, και στη συμμετοχή, την οποία θα έπρεπε να επωμιστούν οι Έλληνες φορολογούμενοι και ασφαλισμένοι. Η Νέα Δημοκρατία κατέθεσε τροπολογία, η οποία θα ψηφιστεί ή όχι σήμερα και σας καλώ όλους, όλα τα κόμματα να την υπερψηφίσετε, όπου οι αυξήσεις δεν επιτρέπονται. Νομοθετούμε για μηδέν αυξήσεις στα φάρμακα και έως 7% μειώσεις. Αυτό σημαίνει, κυρίες και κύριοι συνάδελφοι, ότι οι Έλληνες φορολογούμενοι - είναι προφανές - θα δουν μείωση στο ποσό της συμμετοχής στην αποζημίωση της φαρμακευτικής δαπάνης. Νομίζω ότι είναι μία πολύ σημαντική πρωτοβουλία, που δείχνει το κοινωνικό πρόσωπο της Κυβέρνησης. Φιλοδοξούμε να φέρουμε κι άλλες τέτοιες στο μέλλον, προκειμένου να δείξουμε ότι, σε μια πολύ δύσκολη εποχή στηρίζουμε τη μέση ελληνική οικογένεια, στηρίζουμε τις ευπαθείς ομάδες, στηρίζουμε τους συνταξιούχους, στηρίζουμε όλους αυτούς οι οποίοι συμμετέχουν στη φαρμακευτική δαπάνη, καθότι έχουν ανάγκη φαρμάκων. Αυτή είναι η μία τροπολογία. Τώρα σε ό,τι έχει να κάνει - θα πάω στην αιτιολογική έκθεση και τη διάταξη τροπολογίας που καταθέσαμε - με την κύρωση τροποποίησης της σύμβασης μεταξύ του ελληνικού κράτους και του Ιδρύματος Νιάρχος, θα ήθελα απλά να ενημερώσω ότι μετά από διαπραγματεύσεις, οι οποίες είχαν γίνει και με την προηγούμενη κυβέρνηση και λόγω της μη έγκρισης από το διοικητικό συμβούλιο του «Ευαγγελισμού» παραχώρησης του χώρου εντός του Νοσοκομείου και αναγνωρίζοντας την αναγκαιότητα υποστήριξης του νοσηλευτικού τομέα στην Ελλάδα, αντικαθίσταται η μία δωρεά με μία άλλη παρόμοια, που έχει να κάνει με το Τμήμα Νοσηλευτικής Σχολής Επιστημών Υγείας του Εθνικού και Καποδιστριακού Πανεπιστημίου Αθηνών και την Επαγγελματική Σχολή Βοηθών Νοσοκόμων του Γενικού Νοσοκομείου Αθηνών «Ο Ευαγγελισμός - Οφθαλμιατρείο Αθηνών - Πολυκλινική». Επίσης, κατόπιν αξιολόγησης των αναγκών της περιοχής της Λακωνίας και στην προσπάθεια περαιτέρω ενίσχυσης της ευρύτερης περιοχής, μετά από προηγούμενη συζήτηση και σύμφωνη γνώμη του ελληνικού δημοσίου, το Ίδρυμα αποφάσισε να εγκρίνει τη δωρεά για τη δημιουργία νέου Γενικού Νοσοκομείου στη Σπάρτη. Επίσης, με δωρεά του Ιδρύματος «Σταύρος Νιάρχος» θα καλυφθεί η ανάγκη για την κατασκευή χώρου στάθμευσης και ελικοδρομίου για την εξυπηρέτηση του Νοσοκομείου «Παίδων» Θεσσαλονίκης. Επίσης, κάτι πάρα πολύ σημαντικό, το ίδρυμα «Σταύρος Νιάρχος» για τις άμεσες ανάγκες εξυπηρέτησης των αεροδιακομιδών του ΕΚΑΒ - που όλοι ξέρουμε πόσο σημαντικές είναι, με βάση τον ανάγλυφο χάρτη της χώρας, τις πολλές ακριτικές περιοχές και τα πολλά νησιά - έκρινε και ενέκρινε την προμήθεια μαζί με τα δύο νέα αεροσκάφη και δύο νέων ελικοπτέρων, προκειμένου αυτά να χρησιμοποιηθούν από την Πολιτική Αεροπορία, να είναι στη δύναμη του ΕΚΑΒ και να μπορούν να γίνονται αεροδιακομιδές. Μετά από παρότρυνση του ιδρύματος - και πολύ σωστά, κατά την άποψή μας, μια που οι διοικητές υπάρχουν ήδη στις θέσεις τους και έχουν διοριστεί από την προηγούμενη κυβέρνηση - και αναγνωρίζοντας το ποσοστό της αυξήσεως των ενδονοσοκομειακών λοιμώξεων, αποφασίστηκε η σχετική χρηματοδότηση στη διαμόρφωση και υλοποίηση των εκπαιδευτικών προγραμμάτων για τις ενδονοσοκομειακές λοιμώξεις και την αντιμετώπιση του τραύματος και βέβαια, την τροποποίηση του «Έργου 6» για την προμήθεια και εγκατάσταση ειδικού ιατρικού εξοπλισμού - ΠΕΤ, τομογραφίας, κ.λπ.. Τώρα, όμως, θα ήθελα να έρθω στο θέμα του ΚΕΘΕΑ. Ξέρετε, με πολύ μεγάλο ενδιαφέρον και σεβασμό σε όλους τους συναδέλφους, η Κυβέρνηση και οι Βουλευτές της Συμπολίτευσης παρακολουθήσαμε για ένα αρκετά μεγάλο χρονικό διάστημα τις τοποθετήσεις όλων σας και εντός του Κοινοβουλίου, στις επιτροπές, αλλά και στα δημόσια φόρα, σε ό,τι έχει να κάνει με το ΚΕΘΕΑ. Πολλές φορές έχω την αίσθηση ότι, ενώ υπάρχει σε πολύ υψηλό βαθμό η διάθεση συνεννόησης, είναι σαν να κάνουμε παράλληλους μονολόγους. Αν εξαιρέσω την ιδεολογική τοποθέτηση, που έκανε ο κύριος Γενικός Γραμματέας του ΚΚΕ - η οποία είναι απολύτως σεβαστή - για την οποία το μοναδικό πράγμα που έχω να πω είναι ότι και η Κυβέρνηση, ως τρόπο θεραπείας, στηρίζει τη στεγνή αποκατάσταση σε αυτούς, για τους οποίους η επιστήμη λέει ότι ενδείκνυται αυτή η αποκατάσταση, άκουσα συναδέλφους και σήμερα εδώ, να επαναλαμβάνουν αυτά τα οποία είπαν στην επιτροπή. Βλέπουμε να τα επαναλαμβάνετε στην Ολομέλεια, σαν να μην έχετε ακούσει. Κύριοι συνάδελφοι, μήπως δεν ακούσατε στις επιτροπές ότι η Κυβέρνηση της Νέας Δημοκρατίας στηρίζει τον δημόσιο χαρακτήρα του ΚΕΘΕΑ; Ότι στηρίζει τη δημόσια χρηματοδότηση διά του κρατικού κορβανά και επίσης την αύξηση της χρηματοδότησης; Ότι ενισχύει τη Γενική Συνέλευσή του; Ότι δέχεται και στηρίζει το ότι πρέπει να υπάρχει ΣΠΟΚ, Γενικός Διευθυντής, αυτονομία στη λειτουργία των κατά τόπους κοινοτήτων, όπως ίσχυε στο παρελθόν, αλλά και αυτονομία του οργανισμού; Μήπως δεν τα ακούσατε όλα αυτά; Δεν τα είπαμε όλα αυτά στην Επιτροπή; Προφανώς, τα είπαμε. Διαλέξατε, όμως, να τα προσπεράσετε προς χάριν αυτού που μας εντυπωσιάζει. Ξέρετε κάτι; Σε όλες τις άλλες εκφάνσεις του πολιτικού σας λόγου μιλάτε για τη χρηστή διοίκηση, για τον σεβασμό στα χρήματα των Ελλήνων φορολογουμένων, για τον τρόπο με τον οποίο, μετά από μία πολύ μεγάλη κρίση και μια πολύ μεγάλη οδύνη και πίεση που υπέστη η μέση ελληνική οικογένεια, ο ελληνικός λαός, πρέπει να τα σεβόμαστε, για το ότι πρέπει να υπάρχει έλεγχος και ότι είναι υποχρέωση της θεσμοθετημένης πολιτείας να ελέγχει. Βλέπω, όμως, ότι στο ΚΕΘΕΑ τα προσπερνάτε όλα αυτά. Σας είπαμε εξ'αρχής ότι η Κυβέρνηση του Κυριάκου Μητσοτάκη και της Νέας Δημοκρατίας αισθάνεται την υποχρέωση, με όλα αυτά που συζητάμε τα οποία γίνονται στον χώρο της υγείας - και όχι μόνο εκεί, αλλά και για άλλους οργανισμούς, που είστε πάρα πολύ αυστηροί - να ελέγξει πού πηγαίνουν τα χρήματα του Έλληνα φορολογούμενου. Είναι 20 εκατομμύρια επί είκοσι πέντε χρόνια που από μία ΜΚΟ εγκολπωθήκαν στο Υπουργείο Υγείας και θεωρούμε ότι αυτό είναι λογικό. Σας το είπαμε από την αρχή. Διαλέξατε τότε να το αγνοήσετε με πολύ πιο υψηλούς τόνους. Η Κυβέρνηση και το Υπουργείο Υγείας το υπέμειναν στωικά. Γιατί; Σας είπα, κύριοι συνάδελφοι, να μην εκληφθεί αυτό ως αδυναμία, αλλά αντίθετα ως σεβασμός στις αποδείξεις - κι όχι στις φήμες που είχαν φτάσει στα αυτιά μας. Θεωρώ αδιανόητο να λειτουργήσει ένας Υπουργός Υγείας με βάση κουτσομπολιά και να υιοθετήσει πράγματα, τα οποία δεν μπορούν να τεκμηριωθούν. Και δεν το έκανα και δεν το κάναμε. Όμως, σας έφερα στις επιτροπές και έγινε δημοσίως γνωστό, το πόρισμα των ίδιων των εργαζομένων του ΚΕΘΕΑ - προσέξτε αυτών που διορίστηκαν από την προηγούμενη διοίκηση του ΚΕΘΕΑ - που τελούσαν υπό την έγκριση της προηγούμενης πολιτικής ηγεσίας με τον τρόπο λειτουργίας της. Έκαναν μια αυτόνομη εσωτερική έρευνα και κατέθεσαν ένα πόρισμα, το οποίο δεν ήταν στατικό, αλλά σε ένα διάστημα κάποιων χρόνων, σε ό,τι έχει να κάνει, όχι με μία από τις εκατόν δέκα μονάδες - όπως είπε ένας συνάδελφος - , αλλά ένα πολύ μεγάλο πρόγραμμα, το Πρόγραμμα στις Φυλακές Διαβατών, το πρόγραμμα «Προμηθέας» το οποίο ήταν, αν θέλετε, από το 2015 το στολίδι του ΚΕΘΕΑ. Έτσι το διαφήμιζαν κάποιοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα χρειαστώ δύο λεπτά ακόμα. Αποκαλύφθηκαν από τους εργαζόμενους σημεία και τέρατα. Υπήρχε δηλαδή παρακύκλωμα, το οποίο χρησιμοποιούσε παρανόμως ναρκωτικά, το οποίο έχριζε ναρκέμπορους σε εν δυνάμει κομμάτια της απεξάρτησης του ΚΕΘΕΑ. Σε αυτό το παρακύκλωμα εμπλέκονται, ενδεχομένως, κατά τα λεγόμενα των εργαζομένων, σωφρονιστικοί υπάλληλοι, δικηγόροι, υπάλληλοι του ΚΕΘΕΑ. Υπήρξαν πιέσεις ψυχολογικές, ατασθαλίες, οι οποίες, εν γνώσει κάποιων, απεκρύβησαν. Μαζί με αυτό - για να μην μακρηγορήσω, τα είπα και στην επιτροπή - έρχεται και η έρευνα του ΓΛΚ, την οποία παρήγγειλε τότε, επί κυβέρνησης ΣΥΡΙΖΑ, το ΓΛΚ και ήρθε να βαθμολογήσει το ΚΕΘΕΑ όχι όπως κάποιοι,μη ορθώς, αναφέρατε σε καλό επίπεδο ένα ή δύο στα τέσσερα, άλλα τρία στα τέσσερα και μίλησε για συγκεκριμένα προβλήματα. Μίλησε για τιμολόγια, τα οποία ο ελέγχων και ο ελεγχόμενος ήταν ο ίδιος, ο ταμίας και αυτός ο οποίος ήλεγχε ήταν ο ίδιος, η ίδια υπογραφή. Μίλησε για το 2017, μία ολόκληρη χρονιά, που δεν υπάρχει στη διαφάνεια τίποτα για το ΚΕΘΕΑ. Το ΚΕΘΕΑ δεν δημοσιοποίησε τίποτα και πουθενά. Μίλησε για διάφορα πράγματα. Εσείς, όμως, επιλέξατε να το προσπεράσετε έτσι, ελαφρά την καρδία; Αλήθεια; Δηλαδή, με δύο μέτρα και δύο σταθμά κανείς σταθμίζει τα χρήματα των Ελλήνων φορολογούμενων; Είναι βούληση της Κυβέρνησης της Νέας Δημοκρατίας και δι' αυτού διορίστηκε αυτή η διοίκηση, να υπάρχει ενδελεχής έλεγχος στα οικονομικά του ΚΕΘΕΑ και να ξέρουμε πραγματικά, που έχουν πάει τα χρήματα του Έλληνα φορολογούμενου. Το στηρίζουμε το ΚΕΘΕΑ. Αυτός ο τρόπος με τον οποίο διενεργούμε τη διοίκηση, αποδεικνύει ότι στηρίζουμε το ΚΕΘΕΑ. Γιατί; Την όλη δομή του και φυσιογνωμία του, οι γνωρίζοντες - και αυτό το αποκρύψατε από την ελληνική κοινωνία - ξέρουν ότι το διοικητικό συμβούλιο στη διοίκηση δεν συμμετέχει.Ο γενικός διευθυντής και τα ΣΠΟΚ συμμετέχουν στη διοίκηση. Ορίζεται άπαξ το Δ.Σ. και ενημερώνεται. Αυτή είναι η λειτουργία του ΚΕΘΕΑ, όπως είχε οριστεί. Αποκρύψατε από τον ελληνικό λαό τα λεγόμενα του ιδρυτή του ΚΕΘΕΑ κ. Ζαφειρίδη. Ο ίδιος ο κ. Ζαφείρης μιλάει με πολύ μεγάλο προβληματισμό για τον τρόπο με τον οποίο έχει λειτουργήσει το ΚΕΘΕΑ. Τα έχω καταθέσει στα Πρακτικά της επιτροπής. Άρα, θα έπρεπε να επικροτήσετε και να πείτε ότι πράγματι, εδώ υπάρχει ένα θέμα, το οποίο θα πρέπει να διερευνήσουμε, ώστε να στηρίξουμε το ΚΕΘΕΑ και να παραδεχτούμε διαχρονικά την πολύ μεγάλη σημασία που έχει για τα παιδιά αυτά τα οποία προσπαθούν να απεξαρτηθούν, αλλά και για τις οικογένειές τους και για την ελληνική κοινωνία. Δεν υπάρχει καμμία διάθεση για αντίλογο σ' αυτό. Όμως, ελάτε να παραδεχτούμε και μια πραγματικότητα. Ας είμαστε τουλάχιστον ρεαλιστές ως προς αυτό το οποίο αντιμετωπίζουμε. Να σας πω και κάτι άλλο; Δεν έχει η χώρα εθνική στρατηγική για τα ναρκωτικά και δεν είχε. Είμαστε μία από τις τελευταίες χώρες στην Ευρωπαϊκή Ένωση που δεν έχει. Ούτε αυτό είστε έτοιμοι να το παραδεχθείτε, ότι πρέπει, εν τοιαύτη περιπτώσει να αξιολογήσουμε αυτά τα προγράμματα και να δούμε τι κάνουν και αν έχουν ανταποδοτικότητα;
Δεν βρέθηκε ούτε ένας…(δεν ακούστηκε)
Σας παρακαλώ πάρα πολύ, κύριε συνάδελφε, να μη με διακόπτετε. Δεν έχω διακόψει ποτέ κανέναν στη ζωή μου.
…(δεν ακούστηκε)
Επιμένετε να με διακόπτετε, κύριε συνάδελφε. Επειδή, λοιπόν, είστε και από τη Βόρεια Ελλάδα, σας λέω ότι ο ίδιος ο κ. Ζαφειρίδης είπε ότι στο πρόγραμμα «ΙΘΑΚΗ», που στη δομή είναι ογδόντα κλίνες, αυτή τη στιγμή όλοι κι όλοι οι χρήστες που προσπαθούν να απεξαρτηθούν είναι δεκαπέντε. Στο άλλο, στη Λάρισα, ενώ είναι ενενήντα, είναι είκοσι. Άρα, υπάρχουν κι άλλα προβλήματα.
…(δεν ακούστηκε)
Κύριε συνάδελφε, επιμένετε να με διακόπτετε για τρίτη φορά. Σας λέω, λοιπόν, ότι αντί να συναινέσετε στο προφανές, προσπαθείτε πάντα με προσχήματα να το ξεπεράσετε. Για να αποδείξω, λοιπόν εγώ,για να αποδείξει η Κυβέρνηση, ότι πράγματι εννοεί και την έννοια της αντικειμενικής αξιολόγησης και τον τρόπο, με τον οποίο θεωρεί ότι πρέπει να προχωρούν τα πράγματα ακόμα και στο ΚΕΘΕΑ, σας λέω ότι, επειδή η Ελλάδα είναι η μοναδική χώρα στην Ευρώπη, που δεν έχει εθνική στρατηγική για τα ναρκωτικά και επειδή η προηγούμενη διακυβέρνηση διόρισε εθνικό συντονιστή για τα ναρκωτικά - είναι σήμερα εδώ και πρόκειται για τον κ. Χρήστος Κουιμτσίδης - η Κυβέρνηση θα ορίσει τον εθνικό συντονιστή για τα ναρκωτικά επικεφαλής της ανεξάρτητης επιτροπής. Θα του δώσει χρόνο, όπως χρειάζεται, προκειμένου να ερευνήσει με επιστημονικά κριτήρια τον τρόπο με τον οποίο έχει λειτουργήσει στο σύνολό του το ΚΕΘΕΑ, αλλά και τα επιμέρους προγράμματά του. Θα μας κάνει ο άνθρωπος μαζί με την επιτροπή μια εισήγηση για τον τρόπο με τον οποίο πιστεύει ότι θα πρέπει να λειτουργεί το ΚΕΘΕΑ, ενδυναμώνοντάς το και στηρίζοντας τις θεραπευτικές πρωτοβουλίες και ούτω καθεξής. Και προφανώς αυτή την εισήγηση θα τη λάβει πολύ σοβαρά υπόψη της η Κυβέρνηση. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Άρα, λοιπόν, θα σας έλεγα ότι κατόπιν αυτού, δεν υπάρχει καμμία δικαιολογία να μην στηρίξετε την πρωτοβουλία μας σε ό,τι έχει να κάνει με το ΚΕΘΕΑ. Δεν θα ήθελα να μακρηγορήσω, αλλά θα ήθελα απλά να πω το εξής: Η πολιτική για την υγεία, η πολιτική για το φάρμακο, η πολιτική γι' αυτούς οι οποίοι πράγματι έχουν ανάγκη στήριξης και βοήθειας, δηλαδή το ΕΣΥ, το δωρεάν Εθνικό Σύστημα Υγείας και πώς αυτό μπορεί να υποστηριχθεί, είναι πρώτη προτεραιότητα για μας. Όμως, στις προγραμματικές δηλώσει εδώ σας ανέφερα ότι πρέπει να είμαστε ρεαλιστές και να ξέρουμε τι έχετε παραδώσει, κύριοι συνάδελφοι της Αξιωματικής Αντιπολίτευσης, και με βάση αυτά τα οποία έχετε παραδώσει, να δούμε πού πραγματικά πάμε. Νομίζω ότι ήταν λυτρωτική η γραπτή κατάθεση των διοικητών των νοσοκομείων του ΕΣΥ για το πού βρίσκονται τα νοσοκομεία μας. Άρα, λοιπόν, υπάρχει θετική προαίρεση, υπάρχει καλή διάθεση και δεν υπάρχει καμμία διάθεση για προσωπική και πολιτική αντιδικία. Όλα αυτά είναι έξω και πέρα από τη φιλοσοφία της ηγεσίας του Υπουργείου Υγείας. Πράγματι, για πολλά χρόνια, κάποια πράγματα όχι απλά δεν έχουν γίνει, αλλά έχουν δυστυχώς χειροτερέψει. Υπάρχει καλή διάθεση να βελτιωθούν σε κάτι το οποίο βλέπουμε όλοι ότι είναι πάρα πολύ δύσκολο, αφού τα οικονομικά του τομέα της υγείας είναι συγκεκριμένα, οι πόροι είναι λελογισμένοι, το σύστημα γηράσκει και πρέπει να το στηρίξουμε. Νομίζω ότι στοιχειωδώς, θα πρέπει όλοι να κάνουμε μια μίνιμουμ προσπάθεια για συναίνεση, προς χάριν της μέσης ελληνικής οικογένειας, προς χάριν των ασθενών, προς χάριν των ευπαθών ομάδων. Σας ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το Επαγγελματικό Γενικό Λύκειο Αταλάντης Φθιώτιδας (Α΄ Τμήμα). Η Βουλή σάς καλωσορίζει.
Κύριε Πρόεδρε, πριν προχωρήσουμε, θα ήθελα να συμπληρώσω κάτι, σχετικά με ερώτηση ενός συναδέλφου. Είναι προφανές και αυταπόδεικτο από την υπουργική απόφαση ότι το σύνολο του ΔΣ του ΚΕΘΕΑ λειτουργεί χωρίς αποζημίωση, αμισθί. Αν κάτι πρέπει να προσθέσουμε σε δεύτερο χρόνο νομοθετικά, θα το κάνουμε με πολύ μεγάλη χαρά.
Και ο Πρόεδρος και ο Αντιπρόεδρος;
Μάλιστα.
Τον λόγο έχει τώρα η κ. Ξενογιαννακοπούλου εκ μέρους του ΣΥΡΙΖΑ.
Ευχαριστώ, κύριε Πρόεδρε. Κατ'αρχάς, θέλω να ξεκινήσω την παρέμβασή μου, αναφερόμενη στην απαράδεκτη δήλωση που έκανε ο Υπουργός Ενέργειας κ. Χατζηδάκης, ο οποίος μας έχει συνηθίσει σε μια μετριοπάθεια. Όμως, δυστυχώς, σ' αυτόν τον αυταρχικό παροξυσμό που ζούμε τις τελευταίες μέρες, με τις δηλώσεις κυβερνητικών στελεχών και τη στάση μέσων ενημέρωσης, ο κ. Χατζηδάκης ήρθε εδώ, στο Βήμα της Βουλής, και χαρακτήρισε ως «μπαχαλάκηδες» τους φοιτητές και τις φοιτήτριες της ΑΣΟΕΕ, οι οποίοι υπέστησαν την αστυνομική καταστολή, που όλοι βιώσαμε τις προηγούμενες μέρες. Με αυτό τον τρόπο, βλέπουμε ότι η Κυβέρνηση έχει μία συγκεκριμένη γραμμή, να απαξιώνει τους φοιτητές και τις φοιτήτριες, οι οποίοι ως μέλη της ακαδημαϊκής κοινότητας διεκδικούν και αυτοί το δικαίωμα για ένα ανοιχτό πανεπιστήμιο, το δικαίωμα να συνέρχονται και να μπορούν να κάνουν συγκεντρώσεις και γενικές συνελεύσεις. Επίσης, απαξιώνει συλλήβδην τα δημόσια πανεπιστήμια της χώρας, και φυσικά, το Οικονομικό Πανεπιστήμιο, που είναι από τα πιο υψηλά στην κατάταξη πανευρωπαϊκά. Και το ερώτημα, κυρίες και κύριοι Υπουργοί, είναι γιατί ακολουθείτε αυτήν την τακτική. Είναι φανερό ότι είναι επιλογή, ότι είναι γραμμή. Είναι φανερό ότι σε μία περίοδο που βρήκατε πάρα πολλά προβλήματα σε σχέση με τη διαχείριση του προσφυγικού, εξαιτίας των ιδεοληψιών που είχατε όλα τα προηγούμενα χρόνια, είναι φανερό σε μία περίοδο, που είχατε σφοδρές αντιδράσεις, ακόμα και από Βουλευτές σας και στελέχη σας και στις τοπικές κοινωνίες, όπου τώρα θερίζετε όλα αυτά που είχατε σπείρει, όλο το προηγούμενο διάστημα, τη μισαλλοδοξία, την ξενοφοβία, έρχεστε τώρα και προσπαθείτε με αυτό τον τρόπο, αφενός να αλλάξετε την ημερήσια διάταξη της δημόσιας συζήτησης και ταυτόχρονα να κάνετε μία επίδειξη αυταρχισμού και καταστολής. Εμείς θέλουμε και από αυτό το Βήμα της Βουλής να σας προειδοποιήσουμε. Είναι μέρες του Πολυτεχνείου και είναι διπλά ανεύθυνη και απαράδεκτη αυτή η πολιτική και η τακτική σας. Αναλαμβάνετε πλήρως την ευθύνη, όταν δημιουργείτε αυτά τα φαινόμενα αυταρχισμού και καταστολής, κατά τη διάρκεια αυτού του τριημέρου, που η φοιτητική νεολαία της χώρας μας, μαζί με τον ελληνικό λαό, θα τιμήσει ειρηνικά και δημοκρατικά την εξέγερση του Πολυτεχνείου. Τώρα, κύριε Κικίλια, όσον αφορά τα ζητήματα που θέσατε για το ΚΕΘΕΑ. Η αλήθεια είναι ότι στη διακυβέρνηση της Νέας Δημοκρατίας, από τον Ιούλιο μέχρι σήμερα, οι λέξεις και τα νοήματα αποκτούν πλέον άλλη διάσταση. Το επιτελικό κράτος ταυτίζεται πλέον με τον έλεγχο του κράτους και την απαξίωση των θεσμών και μάλιστα με την κατάργηση ή με την αλλοίωση θεσμών που δεν ελέγχονται, όπως θα ήθελε η Νέα Δημοκρατία να ελέγχονται. Αυτό το ζήσαμε το προηγούμενο διάστημα με την Επιτροπή Ανταγωνισμού, με την επιθεωρήτρια δημόσιας διοίκησης, αλλά και με τον τρόπο, με τον οποίο διορίστηκε ο Διοικητής της ΕΥΠ. Και όσον αφορά την καλή νομοθέτηση, για την οποία τόσα πολλά μας είπατε από την πρώτη μέρα, βλέπουμε να έρχονται συνεχώς νομοσχέδια τα οποία είναι συρραφή από διάφορες διατάξεις. Τον Ιούλιο μας είπατε ότι θα ήταν ένα και μοναδικό. Είδαμε, όμως, να ακολουθεί και το αναπτυξιακό και βέβαια να έρχονται εκατοντάδες τροπολογίες και καθεμία από αυτές να υποκρύπτει και διάφορα άλλα θέματα. Όμως, στο θέμα του ΚΕΘΕΑ υπάρχουν πάρα πολλά ζητήματα αντισυνταγματικά, δημοκρατικά και πολιτικά. Ας ξεκινήσουμε με το πρώτο. Στις 30 Σεπτεμβρίου και ενώ η Βουλή ήταν ανοιχτή, ενώ ήμασταν εδώ και είχαμε συζήτηση - μάλιστα είχαμε την κύρωση των συμβάσεων για τις εξορύξεις - επιλέξατε να προχωρήσετε στην ένταξη των ρυθμίσεων του ΚΕΘΕΑ που καταργεί το αυτοδιοίκητο. Κύριε Υπουργέ, δεν νομίζω ότι λέω κάτι αστείο. Αναφέρομαι σε σας.
Σε εμένα;
Όχι, στον συνομιλητή σας. Επαναλαμβάνω, λοιπόν, ότι επιλέξατε να προχωρήσετε με μία πράξη νομοθετικού περιεχομένου όταν, σύμφωνα με το άρθρο 44 παράγραφος 1 του Συντάγματος, αυτό μπορεί να γίνει μόνο όταν η Βουλή είναι κλειστή - που η Βουλή ήταν ανοιχτή - ή όταν υπάρχει κατεπείγον λόγος που το επιβάλει. Και ερωτώ: Ποιος ήταν ο κατεπείγον λόγος; Πρώτα απ' όλα, να μας απαντήστε σ' αυτό, κύριε Υπουργέ. Δεν μας έχετε απαντήσει. Γιατί το επιλέξατε; Η δική μας ανάγνωση; Ο κατεπείγον λόγος ήταν, πρώτα απ' όλα, προφανώς να αποτρέψετε την εκλογή της κ. Ξένης Δημητρίου στο ΚΕΘΕΑ. Ο κατεπείγον λόγος ήταν να αιφνιδιάσετε, να δημιουργήσετε τετελεσμένα και να μην υπάρχουν αντιδράσεις. Ο κατεπείγον λόγος ήταν να αποφύγετε τη βάσανο της κοινοβουλευτικής διαδικασίας και της διαβούλευσης. Κι έρχεστε και το κάνετε μετά από ένα διάστημα δύο μηνών, μέσα σε ένα μεγάλο νομοσχέδιο και όταν πλέον έχετε παράξει τα γεγονότα, τα τετελεσμένα. Να προχωρήσουμε παραπέρα. Γιατί έπρεπε να γίνει αυτή η αλλαγή στο αυτοδιοίκητο ενός οργανισμού, που, κατά κοινή ομολογία, όλες αυτές τις δεκαετίες που έχει λειτουργήσει, όλες οι κυβερνήσεις, του ΠΑΣΟΚ, της Νέας Δημοκρατίας, του ΣΥΡΙΖΑ, κυβερνήσεις συνεργασίας, τον τίμησαν, τον αναγνώρισαν και τον υποστήριξαν; Δεν μας έπεισαν τα επιχειρήματα που είπατε, γιατί είναι επιχειρήματα, καταρχάς, τα οποία ήρθατε να μας τα πείτε εκ των υστέρων, πολύ αργότερα. Δεν μας τα είπατε αυτά το Σεπτέμβρη. Θα αναφερθώ και στην ουσία των επιχειρημάτων. Μας τα είπατε αργότερα όταν είδατε τις σφοδρές αντιδράσεις, όχι μόνο των εργαζομένων και των οικογενειών, αλλά και των επιστημόνων και μία ευρύτερη κοινωνική αντίδραση γύρω από αυτό το θέμα. Να μπούμε, λοιπόν, τώρα στην ουσία των θεμάτων. Αναφέρατε, τους ελέγχους ως επιχείρημα. Να ξέρετε πάρα πολύ καλά - και το είπατε και ο ίδιος - ότι ο μεν πρώτος έλεγχος που αναφέρατε για τα Διαβατά, πάνω στο οποίο φτιάξετε όλο αυτό το αφήγημα για να δικαιολογήσετε την απόφασή σας, ήταν ένας έλεγχος, που το ίδιο το ΚΕΘΕΑ, στη συλλογική, που είχε του αυτοελέγχου και της ορθής λειτουργίας, είχε το ίδιο κινήσει. Δεν ήταν ένας έλεγχος ο οποίος ήρθε απ' έξω. Πολύ περισσότερο, ήταν ένας προκαταρκτικός έλεγχος. Δεν είχε ολοκληρωθεί. Υπήρχε ένα κατ'αρχήν πόρισμα, το οποίο μάλιστα ήταν και εμπιστευτικό, το οποίο στη συνέχεια, θα έπρεπε να ολοκληρωθεί και υπήρχαν προσωπικά δεδομένα και μία σειρά πράγματα. Εσείς επιλέξατε να δημοσιοποιήσετε αυτό το εμπιστευτικό πόρισμα, για να βασιστείτε πάνω σε αυτό και να φτιάξετε ένα αφήγημα σκανδαλολογίας, διαπόμπευσης και συκοφαντίας, προκειμένου, δηλαδή, να αιτιολογήσετε γιατί ερχόσασταν μετά από τόσες δεκαετίες να αλλάξετε το καθεστώς του ΚΕΘΕΑ και να το ελέγξετε. Αυτό είναι το πρώτο. Όσον αφορά τον περίφημο έλεγχο του Γενικού Λογιστηρίου του Κράτους - κι εδώ θέλω να καταθέσω και την σχετική εισήγηση του κ. Μπαρδάνη ως Προέδρου του Διοικητικού Συμβουλίου του ΚΕΘΕΑ - ήταν ένας από τους συνηθισμένους τακτικούς ελέγχους που γίνεται από το Γενικό Λογιστήριο του Κράτους για μία σειρά από φορείς. Αφορούσε το 2017. [[Στο σημείο αυτό η Βουλευτής κ. Μαρία - Ελίζα (Μαριλίζα) Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] όπως, με σαφήνεια, λέει ο κ. Μπαρδάνης οι συστάσεις, στις οποίες κατέληξε ο έλεγχος αυτός είτε είχαν ήδη εκπληρωθεί είτε εκπληρώθηκαν. Και βέβαια, να σημειώσω εδώ - γιατί πρέπει να τα λέμε όλα, κύριε Υπουργέ - ότι όσον αφορά το 2018, δεν υπήρχε καμμία παρατήρηση από το Γενικό Λογιστήριο του Κράτους. Άρα, πάτε πίσω στο 2017 για έναν έλεγχο, που οι συστάσεις έχουν εκπληρωθεί και δεν λέτε για τη συνέχεια. Βέβαια, εδώ τίθενται και μία σειρά άλλα ζητήματα. Μέσα από αυτή την αλλαγή, που εσείς στοχεύετε στο ΚΕΘΕΑ, πιστεύετε πραγματικά, ότι έρχεστε να εξυπηρετήσετε καλύτερα όλη αυτή τη μεγάλη προσπάθεια της μάχης απέναντι στις εξαρτήσεις; Εσείς επιλέξατε τη μία γραμμή απαξίωσης, μέσω της διαχείρισης, όσον αφορά τους ελέγχους. Ακούσαμε, όμως, τον Υφυπουργό σας, ο οποίος είπε και το εξής καταπληκτικό, ότι ο ΣΥΡΙΖΑ αντιδρά - όχι η κοινωνία, όχι οι εργαζόμενοι, όχι οι οικογένειες, ο ΣΥΡΙΖΑ αντιδρά - επειδή αμφισβητείται η ιδεολογική του ηγεμονία στο χώρο της πάλης εναντίον των εξαρτήσεων. Εδώ, λοιπόν, εγώ θέτω δύο θέματα.
…(Δεν ακούστηκε)
Μην κάνετε έτσι, κύριε συνάδελφε. Θέτουμε δύο θέματα. Να μας εξηγήσετε τι εννοείτε. Είτε εδώ δεν καταλαβαίνετε τι σημαίνει μία ολοκληρωμένη πολιτική απέναντι στις εξαρτήσεις, δηλαδή μία πολιτική, που δεν ενέχει μόνο την καταστολή, αλλά μία πολιτική πρόληψης, ενημέρωσης και σαφώς επανένταξης. Εσείς ο ίδιος είπατε για την ανάγκη να υπάρχει μία συνεχής ενημέρωση και ανανέωση της στρατηγικής. Αυτό είναι μία συζήτηση. Ελάτε να το πείτε.
Δεν αλλάζει τίποτα σε αυτό.
Ελάτε να πείτε στη Βουλή, να γίνει ένας διάλογος, να κουβεντιάσουμε. Εσείς δεν κάνατε, όμως, αυτό. Δεν ήρθατε πρώτα να συζητήσετε και να πείτε ποια είναι η στρατηγική για τα ναρκωτικά, για την αντιμετώπιση των εξαρτήσεων και μετά να πάρετε αποφάσεις. εσείς, ξεκινήσατε, παίρνοντας αποφάσεις, διαπομπεύοντας και κατασυκοφαντώντας έναν οργανισμό, ο οποίος λειτούργησε όλον αυτό τον καιρό με απόλυτα κοινή αποδοχή και με πολύ μεγάλη επιτυχία. Καταθέτω εδώ και τη σχετική δήλωση των εργαζομένων, οι οποίοι εργάζονται πραγματικά με την ψυχή τους, όσον αφορά τα θέματα της απεξάρτησης και της όλης προσπάθειας. [[Στο σημείο αυτό η Βουλευτής κ. Μαρία - Ελίζα (Μαριλίζα) Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στην ουσία υπονομεύετε έναν κρίσιμο κρίκο σε μία ολόκληρη αλυσίδα που είναι απαραίτητο να λειτουργεί και επιπλέον δημιουργείτε τεράστια προβλήματα. Για να επανέλθω, λοιπόν, στο ερώτημα του Υφυπουργού σας, είτε εσείς δεν κατανοείτε τι σημαίνει στην πράξη μία ολοκληρωμένη πολιτική είτε απλώς προσπαθείτε να βρείτε προσχήματα, κάνοντας αντιπολίτευση στην αντιπολίτευση, παρ'ότι είσαστε πλέον στην Κυβέρνηση, απλώς για να καλύψετε αυτό που είπα στην αρχή, ότι δηλαδή, η μόνη σας έννοια ήταν ο κρατικός έλεγχος, οι «ημέτεροι», οι δικοί σας, όσον αφορά τον τρόπο λειτουργίας του ΚΕΘΕΑ, αδιαφορείτε για όλα τα άλλα και βρήκατε ένα εύκολο πάτημα. Δυο λόγια, κύριε Πρόεδρε, για δύο θέματα που, επίσης, θα ήθελα να πω σε σχέση με το νομοσχέδιο και τα υπόλοιπα άρθρα, γιατί ο εισηγητής μας, ο κ. Παπαδόπουλος έκανε μία πάρα πολύ λεπτομερή ανάλυση. Θα ήθελα να πω κάτι, όσον αφορά την προστασία των δανειοληπτών. Η κυβέρνηση του ΣΥΡΙΖΑ έφερε τον ν.4605/2019, ο οποίος είχε τρεις στόχους και τρεις επιδιώξεις. Διεύρυνε, κατ'αρχάς, τη δυνατότητα ένταξης δανειοληπτών για την προστασία της πρώτης κατοικίας, βάζοντας μέσα και μικρομεσαίους, που είχαν θέσει ως εγγύηση την πρώτη κατοικία, επέκτεινε χρονικά την αποπληρωμή των δανείων, φυσικά με την αντίστοιχη μείωση των δόσεων και αντιμετώπισε το κρίσιμο θέμα των κόκκινων δανείων των τραπεζών, με ό,τι αυτό σημαίνει. Εμείς θέλουμε δύο πράγματα. Κατ'αρχάς, να ζητήσουμε - είναι εδώ και ο Υπουργός Οικονομικών - την παράταση της λειτουργίας της πλατφόρμας για ένα χρόνο και τη διαβεβαίωσή σας, κύριε Υπουργέ. Επίσης, όσον αφορά την τροπολογία του ΚΙΝΑΛ, θα θέλαμε να πούμε ότι είναι γενικά, σε θετική κατεύθυνση και ιδιαίτερα η δεύτερη παράγραφος της τροπολογίας θεωρούμε ότι είναι σε θετική κατεύθυνση και οφείλουν και οι κύριοι Υπουργοί να τη λάβουν υπόψη τους. Όσον αφορά το Ελληνικό, περιμένουμε να ακούσουμε - είπε ο κ. Χατζηδάκης κάποια πράγματα - από τον κ. Οικονόμου αν όντως αποδίδονται οι κοινόχρηστοι χώροι από τον Άγιο Κοσμά ως το Ελληνικό στην αυτοδιοίκηση. Είναι κάτι κρίσιμο. Να σας ακούσουμε, κύριε Υπουργέ. Και όσον αφορά το άλλο κρίσιμο ζήτημα για τις τουριστικές επιχειρήσεις που έρχεστε - και σωστά - να τις στηρίξετε μέσα από την πράξη νομοθετικού περιεχομένου και σήμερα με την κύρωσή της, απλώς να επισημάνουμε ότι πρέπει να είναι ολοκληρωμένη αυτή η στήριξη και να αναφορά και τους εργαζόμενους. Δηλαδή, οι επιχειρήσεις αυτές, προκειμένου να λαμβάνουν τη στήριξη της πολιτείας, πρέπει να είναι συνεπείς όσον αφορά τα δεδουλευμένα και οφειλόμενα στους εργαζόμενους. Ευχαριστώ πολύ.
Το λόγο έχει ο κ. Γιόγιακας, από τη Νέα Δημοκρατία, για επτά λεπτά.
Κύριοι Υπουργοί, κυρίες και κύριοι συνάδελφοι, μία κυβέρνηση δεν κρίνεται μόνο από το πόσο κάνει πράξη το πρόγραμμά της, κρίνεται και από το πόσο γρήγορα αντιδρά σε απρόβλεπτες και επείγουσες καταστάσεις, σε προβλήματα που πρέπει να λυθούν όσο πιο σύντομα γίνεται, πριν αυτά γεννήσουν άλλα ζητήματα. Αυτό επιδιώκεται και εδώ με τις πράξεις νομοθετικού περιεχομένου που κυρώνονται σήμερα με νόμο από τη Βουλή μας. Ορισμένες από αυτές τις ρυθμίσεις, μάλιστα, αφορούν μία καθόλου αμελητέα μερίδα συμπολιτών μας. Είναι η ενίσχυση της προστασίας της πρώτης κατοικίας για τα πιο αδύναμα νοικοκυριά. Είναι η παράταση της ρύθμισης οφειλών προς τους δήμους. Είναι η κατάργηση της δημοπράτησης ηλεκτρικού ρεύματος από τη ΔΕΗ, που και αυτή συνέβαλε στην παραλίγο κατάρρευσή της, τις συνέπειες της οποίας θα την αισθανόμασταν άμεσα ή έμμεσα όλοι μας. Οι αλλαγές στη ρύθμιση οφειλών φυσικών προσώπων από στεγαστικά και επιχειρηματικά δάνεια για την προστασία της κύριας κατοικίας διευκολύνουν κατηγορίες δανειοληπτών, όπως οι πιο ηλικιωμένοι, τα διαζευγμένα ζευγάρια ή τα ζευγάρια σε διάσταση, οι συνιδιοκτήτες με συγγενική σχέση. Οι αλλαγές, μάλιστα, αφορούν και τις νέες αιτήσεις και αυτές, που έχουν υποβληθεί, άλλα βρίσκονται ακόμα σε επεξεργασία. Αναμένουμε από την Κυβέρνηση να προχωρήσει σύντομα - όπως επανέλαβε και ο κ. Βεσυρόπουλος - στην κατάργηση των δικαιολογητικών, που απαιτούνται, έτσι ώστε οι αιτήσεις στο διάστημα, που απομένει, να μπορούν να γίνονται πιο γρήγορα και πιο εύκολα. Η παράταση, που δίνεται σε φυσικά πρόσωπα και επιχειρήσεις έως τις 31 Δεκεμβρίου του 2019 να ρυθμίσουν βεβαιωμένες οφειλές τους σε δήμους, φιλοδοξούμε να έχει διπλό θετικό αποτέλεσμα: να διευκολύνει τον οικονομικό προγραμματισμό των οφειλετών, αλλά και να ενισχύσει τα ταμεία των δήμων. Η ρύθμιση για τη ΔΕΗ ανήκει στα επείγοντα μέτρα για να σταματήσει η οικονομική αιμορραγία της επιχείρησης. Πουλώντας ρεύμα στους ανταγωνιστές σε τιμές κάτω του κόστους, η ΔΕΗ ζημιώθηκε από το 2016 περίπου 600 εκατομμύρια ευρώ. Εμείς θέλουμε, η επιχείρηση να σταθεί ξανά στα πόδια της, όχι να είναι βαρίδι για τους φορολογούμενους και ωρολογιακή βόμβα για τη χώρα. Γι' αυτό καταργούμε τις δημοπρασίες NOME από δω και στο εξής, καταργούμε και την τελευταία δημοπρασία που η προηγούμενη κυβέρνηση είχε αποφασίσει για τα μέσα Οκτωβρίου, εξοικονομώντας, μόνο από αυτή, 90 εκατομμύρια ευρώ. Αυτό για να θυμηθούμε πόσο ανεύθυνα και ιδεοληπτικά εγκαταλείφθηκε το μοντέλο της «μικρής ΔΕΗ», που είχε επιλέξει η κυβέρνηση Σαμαρά το 2014. Κύριοι Υπουργοί, κυρίες και κύριοι συνάδελφοι, ως Βουλευτής μιας Περιφέρειας που ζει και από τον τουρισμό, δεν μπορώ παρά να συμμερίζομαι την αγωνία των επιχειρηματιών που χτυπήθηκαν σοβαρά από το «κανόνι» της «THOMAS COOK». Πιστεύω ότι τα μέτρα για το ΦΠΑ και το φόρο διαμονής δίνουν ένα πρώτο στίγμα της βούλησης της Κυβέρνησης να στηριχθούν τα ξενοδοχειακά καταλύματα. Οι εκπρόσωποι του κλάδου έχουν καταθέσει τις προτάσεις τους και ευελπιστώ ότι θα τις αξιοποιήσετε, ασφαλώς όσο επιτρέπουν τα δημοσιονομικά περιθώρια της οικονομίας. Η πρόσθετη διευκόλυνση φορολογικών υποχρεώσεων και η ενίσχυση της ρευστότητας θα βοηθήσουν, ουσιαστικά, τουλάχιστον τις πιο ζημιωμένες από αυτές, να ανταποκριθούν στις υποχρεώσεις τους το επόμενο χρονικό διάστημα. Ως Βουλευτής Θεσπρωτίας, θα ήθελα να σταθώ, επίσης, στην οργανωμένη χωροθέτηση των επιχειρήσεων ιχθυοκαλλιέργειας ή υδατοκαλλιέργειας, όπως λέγεται, για να συμπεριλάβει και την εκτροφή άλλων θαλασσινών. Η προθεσμία για να μπουν οι επιχειρήσεις αυτές σε οργανωμένες ζώνες, που είναι ένα είδος θαλάσσιου επιχειρηματικού πάρκου, όπου ισχύουν συγκεκριμένοι κανόνες και περιβαλλοντικοί όροι, έληγε για πρώτη φορά το Νοέμβρη του 2017. Παρατάθηκε μέχρι και το Νοέμβρη του 2019, για να πάρει τώρα νέα παράταση έως το 2021. Ελπίζω, κύριε Υπουργέ, η παράταση αυτή να μη δώσει άλλοθι για άλλη καθυστέρηση. Γνωρίζω από πρώτο χέρι ότι οι αρμόδιες υπηρεσίες δεν έχουν αρκετούς υπαλλήλους, για να τρέξουν τις μελέτες. Αναμένουμε, λοιπόν, να προχωρήσετε στα μέτρα, που έχετε ανακοινώσει, όπως είναι η πρόσληψη ειδικευμένων εξωτερικών συμβούλων, ώστε να ολοκληρωθούν εμπρόθεσμα τα προεδρικά διατάγματα για τις περιοχές Οργανωμένης Ανάπτυξης Υδατοκαλλιεργειών. Ευτυχώς, ο φάκελος για τις περιοχές της Θεσπρωτίας είναι σε καλό δρόμο. Και εδώ, όμως, χρειάζεται να ανέβουν οι ταχύτητες. Κλείνω, αγαπητές και αγαπητοί συνάδελφοι, με δύο σύντομα σχόλια για την πράξη νομοθετικού περιεχομένου για το ΚΕΘΕΑ. Ας κρατήσουμε ότι ο ορισμός του διοικητικού συμβουλίου από τον Υπουργό Υγείας δεν αλλάζει το θεραπευτικό μοντέλο των μονάδων του ΚΕΘΕΑ. Η αυτοδιοίκηση και αυτοδιαχείριση στο θεραπευτικό και επιστημονικό έργο, όχι μόνο διατηρείται, αλλά και ενισχύεται, αφού δίνονται πρόσθετες ουσιαστικές αρμοδιότητες στη Γενική Συνέλευση. Αυτό είναι που κυρίως ενδιαφέρει τους χρήστες των υπηρεσιών του. Ας κρατήσουμε, επίσης, το εξής: Η αλλαγή του μοντέλου διοίκησης πρέπει και μπορεί να είναι η αρχή μιας συνολικής συζήτησης για την αναμόρφωση του ΚΕΘΕΑ. Όσα ειπώθηκαν στις συνεδριάσεις των επιτροπών από συμφωνούντες και διαφωνούντες, οδηγούν σε μία ελάχιστη κοινή διαπίστωση. Οδηγούν στη διαπίστωση ότι υπάρχουν σημαντικά περιθώρια αλλαγών, υπάρχουν σημαντικά περιθώρια βελτίωσης, γιατί αυτή η Κυβέρνηση, κυρίες και κύριοι συνάδελφοι, επιδιώκει να φροντίζει για τα τρέχοντα και επείγοντα θέματα, διατηρώντας, όμως, το βλέμμα στη μεγάλη εικόνα, στις μεγαλύτερες και μικρότερες αλλαγές, που χρειάζεται ο τόπος μας, ώστε να γυρίσει οριστικά σελίδα. Σας ευχαριστώ.
Και εγώ ευχαριστώ. Καλείται τώρα στο Βήμα η κ. Τζούφη από το ΣΥΡΙΖΑ και θα ακολουθήσει ο κ. Φραγγίδης. Ορίστε, κυρία Τζούφη, έχετε τον λόγο.
Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω και εγώ με μία αρχική δήλωση, καταδικάζοντας τον αυταρχικό κατήφορο της Κυβέρνησης Μητσοτάκη, σχετικά με τα γεγονότα που συνέβησαν στο Οικονομικό Πανεπιστήμιο και την απρόκλητη επίθεση, με ξύλο και χημικά, σε φοιτητές και φοιτήτριες, που αντιδρούσαν στη λαθεμένη απόφαση της Συγκλήτου για lock out στη σχολή τους, ωσάν να επρόκειτο για ιδιωτική επιχείρηση και διεκδικώντας το δημοκρατικό τους δικαίωμα για συνέλευση εντός του χώρου της σχολής τους. Το μόνο που πετυχαίνουν τέτοιου τύπου παρεμβάσεις είναι να πυροδοτούνται επικίνδυνες καταστάσεις. Αυτό επισημαίνεται με πολύ σαφή τρόπο από την απόφαση της Συγκλήτου του Εθνικού Μετσόβιου Πολυτεχνείου, που λένε ότι αυτού του τύπου οι επεμβάσεις καταστολής μέσα στους πανεπιστημιακούς χώρους, προκαλούν τεράστια ανησυχία και δηλώνουν ότι η Σύγκλητος θα υπερασπίσει - ως και οφείλει - με όλες της τις δυνάμεις την πολυτεχνειακή κοινότητα και το πανεπιστημιακό άσυλο και καλεί σε μαζική συμμετοχή στις εκδηλώσεις του εορτασμού. Το ίδιο έχουμε και από τη Σύγκλητο του Αριστοτελείου Πανεπιστημίου Θεσσαλονίκης. Αντίθετα, έχουμε δηλώσεις από ηγετικά στελέχη της Νέας Δημοκρατίας - τα οποία αποτέλεσαν και στελέχη της νεολαίας του Παπαδόπουλου και ηγέτες αυτής της διαβόητης Οργάνωσης της ΕΠΕΝ - που λένε ότι η επιβολή του νόμου χρειάζεται και ξύλο. Αυτό στέλνει το μήνυμα για κλιμάκωση και ενθάρρυνση των αστυνομικών ακροτήτων. Καθιστούμε υπόλογη, για ό,τι συμβεί, την Κυβέρνηση, που δυναμιτίζει το κλίμα πριν το Πολυτεχνείο, αυτή την κορυφαία στιγμή της φοιτητιώσας νεολαίας στον τόπο μας, που κάποιοι θέλουν να ξεχάσουν, να διαγράψουν, να αναθεωρήσουν, κατασυκοφαντώντας το φοιτητικό κίνημα, αλλά και τα ανώτατα εκπαιδευτικά ιδρύματα ως κέντρα βίας και ανομίας και παραπέμπουν σε σκοτεινές εποχές, που η νεολαία και η Αριστερά ήταν ο εσωτερικός εχθρός. Δεν θα τους ακολουθήσουμε σε αυτή την κατεύθυνση. Το δεύτερο θέμα, στο οποίο θέλω να αναφερθώ, είναι το ΚΕΘΕΑ. Θα ήθελα να πω ότι με τον ίδιο αυταρχικό τρόπο αποφασίστηκε, σε μία νύχτα, να καταργηθεί το αυτοδιοίκητο και να αναληφθεί η διοίκηση του ΚΕΘΕΑ από έμμισθους, όπως φαίνεται στη διάταξη, υπαλλήλους - βέβαια, ο κύριος Υπουργός είπε ότι δεν θα παίρνουν μισθό - χωρίς ειδικές γνώσεις στον ευαίσθητο τομέα των εξαρτήσεων, με τηλεοπτικές δάφνες και με ενεργό παρουσία στα κομματικά μητρώα. Από τούδε και στο εξής, λοιπόν, πώς θα υπάρχει αυτοδιοίκητο, αφού θα διορίζονται από την εκάστοτε κυβέρνηση, που με τον τρόπο αυτό, θα ελέγχει τις διοικήσεις και ουσιαστικά, με τον τρόπο αυτό φέρνει ένα ισχυρότατο πλήγμα, το οποίο διαταράσσει τις ισορροπίες και επηρεάζει αρνητικά το έργο του Κέντρου, ενώ εκφράζονται και φόβοι ότι αυτή ακριβώς η απόφαση μπορεί να ανοίγει και την κερκόπορτα για την ίδρυση και τη λειτουργία ιδιωτικών κλινικών απεξάρτησης, με ό,τι αυτό σημαίνει για τους χρήστες και τις οικογένειές τους; Βεβαίως, για να το αποδεχτεί αυτό η ελληνική κοινωνία έχει ξεκινήσει ο κλασικός τρόπος να αφήνονται υπονοούμενα, να συκοφαντείται η προηγούμενη διοίκηση. Δεν είμαστε, κύριε Υπουργέ, απέναντι στον έλεγχο, ο οποίος πρέπει να γίνεται. Να θυμίσω, όμως, εδώ ότι η πράξη νομοθετικού περιεχομένου προηγήθηκε ενάμιση μήνα πριν από τα τελευταία γεγονότα των περιορισμένων καταγγελιών, που αφορούν μία από τις εκατόν δέκα δομές, τα οποία αποκάλυψε μάλιστα, ο εσωτερικός έλεγχος με την ενεργό δράση των εργαζομένων. Γιατί αλλάζετε με αυτό τον επείγοντα χαρακτήρα το πλαίσιο της αυτοδιοίκησης και δεν ζητήσατε να προηγηθεί αυτό που είπατε σήμερα - μία μελέτη, η οποία να δει τις συνθήκες, να σας εισηγηθεί - και επιλέγετε να γκρεμίσετε, για να φτιάξετε με παλιά υλικά και μάλιστα, έναν οργανισμό, που από το 1983 έχει αναπτύξει ένα ευρύτατο δίκτυο υπηρεσιών, που έχουν συμβάλλει σημαντικά στη θεραπεία και στην κοινωνική ένταξη χιλιάδων εξαρτημένων από ουσίες ατόμων και στη στήριξη των οικογενειών τους με πολύ θετικές αξιολογήσεις σε διεθνείς φορείς και στον Οργανισμό Ηνωμένων Εθνών. Θα πω και πιο συγκεκριμένα παραδείγματα, όπως το ΚΕΘΕΑ Ήπειρος, που δημιουργήθηκε το 2007 ως αίτημα φορέων όλης της πόλης, με ένα ολοκληρωμένο δίκτυο θεραπευτικών υπηρεσιών, στο οποίο η μεγάλη τους πλειοψηφία προέρχεται από το Νομό Ιωαννίνων, αλλά και από τους γειτονικούς νόμους και από την ευρύτερη περιφέρεια. Πρόκειται για ένα ολοκληρωμένο θεραπευτικό πρόγραμμα, που μετά από δέκα χρόνια περιλαμβάνει συμβουλευτικό σταθμό, θεραπευτική κοινότητα, κοινωνική επανένταξη, πρόγραμμα οικογένειας, σύλλογο οικογένειας και δύο ξενώνες, έναν για την επανένταξη και έναν για τη θεραπευτική κοινότητα και δράσεις για περιστασιακούς χρήστες. Ειδικά αυτήν την περίοδο, που το ΚΕΘΕΑ βρίσκεται σε μία κρίση, κατά τη γνώμη μου, λόγω μιας ακραίας και αυθαίρετης και όχι επιστημονικά τεκμηριωμένης απόφασης της Κυβέρνησης, έχει μεγάλη σημασία να αναδεικνύουμε το έργο, τον ρόλο, την προσφορά των φορέων και να αναζητούμε τη συνεργασία τους με το υπόλοιπο σύστημα υγείας. Αποτέλεσμα αυτής της συνέργειας είναι και το πολυδύναμο κέντρο αντιμετώπισης της κρίσης χρηστών ναρκωτικών και αλκοολισμού που, μετά από πολλά χρόνια παλινωδιών και εγκατάλειψης της προσπάθειας, ξεκίνησε πρόσφατα τη λειτουργία του, χάρη στις συντονισμένες προσπάθειες πολλών, όπως του διοικητή του νοσοκομείου, του διοικητικού συμβουλίου, των υπηρεσιών του νοσοκομείου, της τοπικής αυτοδιοίκησης, των εργαζομένων και των γιατρών, αλλά κυρίως και χάρη στην επίπονη προσπάθεια της προηγούμενης ηγεσίας στο Γενικό Νοσοκομείο «Χατζηκώστα» των Ιωαννίνων. Είναι μία σύγχρονη πρωτοποριακή δομή πάρα πολύ κρίσιμη, με καινοτόμες υπηρεσίες. Ο τρόπος που στήθηκε είναι ένα εξαιρετικό μοντέλο, όπου συνεργάζεται το ΕΣΥ με δυο μεγάλους δημόσιους φορείς εξαρτήσεων, το ΚΕΘΕΑ και τον ΟΚΑΝΑ, με πρωτοποριακό χαρακτήρα και το οποίο χρηματοδοτείται από το ΕΣΠΑ. Ελπίζω, κύριε Υπουργέ, ότι θα έχετε τη δυνατότητα να το δείτε από κοντά, γιατί δεν μπορέσατε να έρθετε στα εγκαίνια. Εκφράζουμε την ελπίδα ότι, λόγω της σπουδαιότητας της δομής θα καταβληθεί κάθε προσπάθεια για να λειτουργήσει στη συνέχεια με κρατικές δαπάνες μετά το τέλος της ευρωπαϊκής χρηματοδότησης. Η κοινωνία είναι απέναντι σε αυτή την απόφασή σας. Μπορώ να καταθέσω πολλά ψηφίσματα, πλήθους θεσμικών φορέων της Ηπείρου, που προφανώς, δεν ανήκουν στον ΣΥΡΙΖΑ, όλου του περιφερειακού συμβουλίου της Ηπείρου, του δημοτικού συμβουλίου, της Συγκλήτου του Πανεπιστημίου των Ιωαννίνων, η οποία δίνει αυτή την απάντηση που έψαχνε ο συνάδελφος εισηγητής. Λέει: «Γιατί να χρειάζεται αμισθί να είναι η διοίκηση και γιατί να χρειάζεται το αυτοδιοίκητο;». Διότι αυτό ήταν το κύριο θεραπευτικό εργαλείο. Δεν ήταν επικοινωνιακό εφεύρημα. Ήταν η αντανάκλαση του εθελοντικού χαρακτήρα που έχει αυτός ο οργανισμός και η σφραγίδα των σχέσεων εμπιστοσύνης και αλληλεγγύης, που συνδέουν όλους ισότιμα: τα μέλη, τους θεραπευτές και τους θεραπευόμενους. Θέλω να πω, λοιπόν, καταληκτικά, ότι η ρύθμιση την οποία προσβάλλετε καταστρέφει μία δομή, που δεν είναι γραφειοκρατικός οργανισμός, αλλά είναι ένα ζωντανό κύτταρο δράσης μέσα στην κοινωνία, με βαθιές ρίζες και με προσφορά, όχι σε αριθμούς, αλλά σε ανθρώπινες ζωές. Επομένως, είναι μία πολιτική απόφαση, την οποία θα πρέπει να σκεφθείτε πάρα πολύ σοβαρά, διότι οδηγεί στην απαξίωση δομών, που θα δώσει την δυνατότητα σε ανθρώπους, που δεν έχουν άλλη προσβασιμότητα να μην μπορούν να απολαμβάνουν αυτών των υπηρεσιών. Βεβαίως, πρόκειται για μία πράξη, που συρρικνώνει το κοινωνικό κράτος, σε βάρος του συνόλου των πολιτών της πατρίδας μας. Θ α ήθελα να μου δώσετε και άλλο ένα λεπτό, κύριε Πρόεδρε, για να τοποθετηθώ και στην τροπολογία.
Είναι αδύνατο, κυρία Τζούφη. Με συγχωρείτε, αλλά είστε στα οκτώ λεπτά.
Επειδή υπάρχει μία τροπολογία που έχει κατατεθεί για θέματα ειδικής αγωγής που ο αρμόδιος Υπουργός δεν την έχει παρουσιάσει, θέλετε να τοποθετηθώ τώρα ή στη συνέχεια;
Στη συνέχεια, σας παρακαλώ.
Ωραία. Καταλήγω, λοιπόν. Σας ευχαριστώ πολύ.
Κι εγώ σας ευχαριστώ. Τον λόγο έχει ο κ. Φραγγίδης από το Κίνημα Αλλαγής. Στη συνέχεια, θα μιλήσει ο Υπουργός Οικονομικών. Ορίστε, κύριε Φραγγίδη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, δυστυχώς, η Κυβέρνηση συνεχίζει τις κακές πρακτικές νομοθέτησης, παρά τις υποσχέσεις που έδωσε εδώ και μερικούς μήνες περί του αντιθέτου. Φέρνει στη Βουλή και σήμερα ένα νομοσχέδιο, που περιέχει στην ουσία την κύρωση τριών πράξεων νομοθετικού περιεχομένου, χωρίς να υπάρχει, βέβαια, κάποια έκτακτη και εξαιρετικά επείγουσα ανάγκη, όπως ορίζει το Σύνταγμα για την έκδοση πράξεων νομοθετικού περιεχομένου. Φέρνει ένα νομοσχέδιο, δηλαδή, κουρελού πάλι που έχει δώδεκα διατάξεις Υπουργείων μέσα. Με την πράξη νομοθετικού περιεχομένου, στο άρθρο 2, καταργείται το αυτοδιοίκητο του ΚΕΘΕΑ, ενός οργανισμού με τεράστια προσφορά στην απεξάρτηση και αμέριστη βοήθεια στην ελληνική κοινωνία και κυρίως, στις ευπαθείς ομάδες. Η πρόθεσή σας είναι να ελέγξετε, δυστυχώς, κομματικά και αυτόν τον φορέα. Μακάρι, να διαψευστώ και να διατηρηθεί το αυτοδιοίκητο. Η κακοδιαχείριση των οικονομικών του ΚΕΘΕΑ που επικαλείστε για να ελέγξετε το διοικητικό συμβούλιο και μάλιστα, πριν λάβετε τη γνώση των πορισμάτων ελέγχου από την επιτροπή του ΚΕΘΕΑ και του Γενικού Λογιστηρίου του Κράτους είναι θέμα που πρέπει να το δει η δικαιοσύνη. Σήμερα, προέχει κυρίως η αναβάθμιση της λειτουργίας του ΚΕΘΕΑ, για να συνεχίσει την κοινωνική του προσφορά στην ελληνική κοινωνία. Το Κίνημα Αλλαγής έχει προτείνει να είναι μεταβατική η παρούσα επταμελής διοίκηση, που ορίσατε και στη συνέχεια να γίνει ενδεκαμελής, όπως ήταν παλιά, αφού βέβαια ανοίξει ένας ουσιαστικός διάλογος για ένα νέο μοντέλο διοίκησης με τη συμμετοχή εκπροσώπων των εργαζομένων, των θεραπευομένων και των οικογενειών τους και βέβαια, δύο επιστημόνων από τον ιατρικό και τον νομικό χώρο. Παράλληλα, θα πρέπει να συνεχιστεί η διεξαγωγή ελέγχων για τη διαχείριση των οικονομικών του ΚΕΘΕΑ. Το διοικητικό συμβούλιο θα πρέπει να εγγυάται τη διαφάνεια και τον δημόσιο έλεγχο. Για όλα, αυτά χρειάζεται, λοιπόν, συζήτηση σε βάθος με τη συμμετοχή όλων των πολιτικών δυνάμεων. Όσον αφορά τις διατάξεις που φέρνετε για την «THOMAS COOK» επικυρώνονται τα μέτρα, που εξαγγέλθηκαν μετά την κατάρρευση του ταξιδιωτικού οργανισμού. Είναι σωστά και συμφωνούμε για την αναγκαιότητα λήψης τους. Ήμασταν εξάλλου οι πρώτοι, που αναδείξαμε το θέμα εν τη γενέσει του, και στη δημοσιότητα, αλλά και στο Κοινοβούλιο με την κατάθεση επίκαιρης ερώτησης, απλής ερώτησης και τροπολογίας, την οποία υιοθετήσατε, αλλά όχι στο σύνολό της. Δυστυχώς, όμως, χρειάστηκε να περάσει ενάμισης μήνας για να νομοθετήσετε μέτρα, τα οποία όμως δεν αντιμετωπίζουν ριζικά το τεράστιο πρόβλημα, που έχει προκύψει για τις επιχειρήσεις και τους εργαζόμενους. Υπάρχει η επικινδυνότητα της μετάδοσης της τοξικότητας στην ευρύτερη αγορά, λόγω αδυναμίας εξυπηρέτησης των υποχρεώσεων. Μιλάμε για ανείσπρακτες επιταγές, προμήθειες σε τρίτους και άλλα πράγματα. Κατά τη διάρκεια της ακρόασης, δε, των φορέων στη συνεδρίαση των επιτροπών, ακούσαμε τη Διευθύντρια του Ξενοδοχειακού Επιμελητηρίου Ελλάδος να λέει ότι η συνολική ζημιά στα καταλύματα της χώρας από τις απαιτήσεις της «THOMAS COOK» ήταν περίπου 315.000.000 ευρώ. Ενώ τον επόμενο χρόνο, οι ζημιές εκτιμώνται ότι θα αγγίξουν περίπου το 1,5 δισεκατομμύριο. Αν, εδώ, λάβουμε υπόψη τον τουριστικό πολλαπλασιαστή, μιλάμε για μία ζημιά, που θα αγγίζει ή θα υπερβαίνει τα 2.000.000.000 ευρώ Την ίδια στιγμή, άλλες χώρες, που μας ανταγωνίζονται ως τουριστικοί προορισμοί λαμβάνουν γενναία μέτρα στήριξης του τουρισμού τους. H Ισπανία, για παράδειγμα, ανακοίνωσε ένα πακέτο 700 εκατομμυρίων ευρώ, για τη στήριξη των επιχειρήσεων και τον εκσυγχρονισμό της τουριστικής υποδομής της χώρας, προβλέποντας μέτρα για την προσέλκυση νέων αεροπορικών εταιρειών, την τουριστική προβολή, τη νομική υπεράσπιση των συμφερόντων του κράτους και των πληγεισών επιχειρήσεων. Κύριοι Υπουργοί, τα μέτρα που λαμβάνετε, είναι περιορισμένα και ανεπαρκή. Η απαλλαγή από την υποχρέωση καταβολής του φόρου διαμονής έχει ως αποδέκτες τους πελάτες της «THOMAS COOK» και όχι τα ξενοδοχεία, που δεν εισέπραξαν τίποτα από αυτούς τους πελάτες. Αναστέλλετε την καταβολή ΦΠΑ για έξι μήνες, δηλαδή, μέχρι 30-3-2020, περιορίζοντας, όμως, το μέτρο αυτό σε εκείνες τις επιχειρήσεις, που το 25% του τζίρου τους προέρχονταν από συναλλαγές με την «THOMAS COOK». Τι θα γίνει μετά από έξι μήνες, αν διαπιστωθεί ταμειακή δυσχέρεια στις επιχειρήσεις, λόγω αδυναμίας είσπραξης των οφειλόμενων; Θα πρέπει να καταβάλουν ΦΠΑ για εισπράξεις που δεν έκαναν; Για τιμολόγια ανείσπρακτα; Και σε σχέση με την καταβολή φόρου εισοδήματος για τις ανείσπρακτες απαιτήσεις της Thomas Cook, μιλάμε πάλι για χρήματα που δεν θα εισπραχθούν. Πώς είναι δυνατόν να καταβληθεί φόρος για εισόδημα που δεν αποκτήθηκε; Είναι απαραίτητο, λοιπόν, να υπάρξει μία τόνωση των επιχειρήσεων, που επλήγησαν οικονομικά και να τους δοθεί μία ανάσα ανακούφισης, μέσω παροχής δανείων με ευνοϊκούς όρους. Θα μπορούσατε, επίσης, να εξετάσετε το πάγωμα εισφορών και οφειλών προς τα ασφαλιστικά ταμεία, το δημόσιο και τις τράπεζες. Πρόκειται για τη βαριά βιομηχανία της χώρας για τον τουρισμό και πρέπει όλοι να βοηθήσουμε. Όσον αφορά τα μέτρα, που παίρνετε για τους εργαζόμενους και τις επιχειρήσεις, συμφωνούμε, αλλά πάλι δεν υιοθετήσατε όλη την τροπολογία. Εμείς είχαμε προτείνει, η παράταση της καταβολής της επιδότησης της ανεργίας, κατά ένα μήνα, να ισχύει για όλους τους εποχικά εργαζόμενους κι αυτό γιατί μπορεί να ανακύψουν προβλήματα, όπως το ποιοι είναι οι εργαζόμενοι, που ανήκουν στις πληγείσες επιχειρήσεις και το πώς θα αποτυπωθεί αυτό στο σύστημα υποβολής αιτήσεων για το επίδομα ανεργίας. Τέλος, για την προστασία της πρώτης κατοικίας, οι προϋποθέσεις που ορίζονται, προκειμένου να υπαχθεί ένας οφειλέτης στην ισχύουσα διαδικασία, είναι τόσες πολλές και τόσο αυστηρές και οι όροι συνήθως μη ελκυστικοί, που ουσιαστικά την καθιστούν ανεφάρμοστη. Οι τροποποιήσεις, που προτείνονται, αναβαθμίζουν τεχνικά τη διαδικασία, αλλά δεν αντιμετωπίζουν το πρόβλημα. Το Κίνημα Αλλαγής κατέθεσε σχετική τροπολογία, η οποία αποτελεί χρυσή τομή ανάμεσα στον νόμο - παλαιότερο του ΠΑΣΟΚ - ονομαζόμενο «νόμου Κατσέλη» και το άρθρο 76 του ν.4605/19, με σκοπό τη μέγιστη ωφέλεια του οφειλέτη, αλλά και την εξασφάλιση της συναίνεσης των τραπεζών. Και σίγουρα θα ήταν ωφέλιμη η αποδοχή αυτής της τροπολογίας. Σας ευχαριστώ πολύ.
Ευχαριστώ κι εγώ. Ο Υπουργός Οικονομικών κ. Σταϊκούρας έχει το λόγο.
Κυρίες και κύριοι συνάδελφοι, κατ'αρχήν να σας πω ότι είπατε ότι δεν υπάρχει έκτακτη ανάγκη γι' αυτό που συζητάμε σήμερα. Μα, το περιεχόμενο των περισσότερων διατάξεων είναι έκτακτη ανάγκη, την οποία διεξοδικά αναπτύξατε. Η «THOMAS COOK". Είπατε ότι νομοθετούμε ένα μήνα μετά. Νομοθετήσαμε άμεσα, σε συνεργασία με το Υπουργείο Τουρισμού. Σήμερα κυρώνουμε την πράξη νομοθετικού περιεχομένου. Από τότε ισχύει η πράξη. Είπατε, επίσης, ότι άλλες χώρες ανέλαβαν περισσότερες πρωτοβουλίες. Θέλω να σας πω, επειδή είμαι σε επαφή και επικοινωνία με την ομόλογό μου Υπουργό Οικονομικών της Ισπανίας ότι φορολογικά μέτρα μόνο η Ελλάδα πήρε. Τώρα πάμε στην ουσία της τοποθέτησης μου που αφορά ουσιαστικά συγκεκριμένες διατάξεις για την προστασία της πρώτης κατοικίας και για το επίδομα θέρμανσης. Διακηρυγμένος στόχος της Κυβέρνησης και του Υπουργείου Οικονομικών αποτελεί αντιμετώπιση του υψηλού ιδιωτικού χρέους, το οποίο διογκώθηκε τα τελευταία χρόνια, με την προστασία όμως ταυτόχρονα των πιο ευάλωτων νοικοκυριών που επλήγησαν από την κρίση. Προς αυτή την κατεύθυνση, τους τελευταίους τέσσερις μήνες προχωρήσαμε σε συστηματικές και συντονισμένες ενέργειες, προκειμένου να βελτιώσουμε το νομοθετικό πλαίσιο προστασίας της πρώτης κατοικίας, πλαίσιο που ψηφίστηκε από την προηγούμενη κυβέρνηση. Συγκεκριμένα, στις 29 Αυγούστου υπεγράφη η κοινή υπουργική απόφαση, με την οποία καταργήθηκε το πιστοποιητικό βαρών, που αποτελούσε εμπόδιο στην υποβολή αιτήσεων από τους πολίτες. Δυστυχώς, όμως, παρά τη βελτίωση, εξαιτίας πολλών αδυναμιών, που προϋπήρχαν στο νομοθετικό πλαίσιο και επισημάνθηκαν από συναδέλφους Βουλευτές από όλα τα κόμματα και από όλες τις πτέρυγες, μόλις άκουσα και τον αγαπητό συνάδελφο του ΚΙΝΑΛ να επισημαίνει κάποιες από αυτές, τα προβλήματα παραμένουν. Η διαδικασία δεν προχωράει με τους ρυθμούς που επιθυμούμε, παρά τις μικρές βελτιώσεις. Μέχρι το τέλος της προηγούμενης εβδομάδος έχουν δοθεί από τις τράπεζες μόλις εξήντα έξι προτάσεις ρύθμισης, σε σύνολο τριάντα ενός χιλιάδων διακοσίων δεκαεπτά χρηστών, που είχαν ξεκινήσει διαδικασία προετοιμασίας της αίτησης και θα καταθέσω στα Πρακτικά βδομάδα εβδομάδα πώς πάει το πρόγραμμα προστασίας της πρώτης κατοικίας, από τον Ιούλιο, που μπήκε σε λειτουργία, για να έχουν όλοι οι συνάδελφοι πλήρη εικόνα. Σημαντική βελτίωση, αλλά δεν είμαστε εκεί που θέλουμε. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εξετάσαμε, συνεπώς, τα προβλήματα κι αναλαμβάνουμε πρόσθετες δράσεις. Εντοπίσαμε τις αδυναμίες του θεσμικού πλαισίου στην πράξη και νομοθετούμε σήμερα μία σειρά βελτιώσεων. Οι βελτιώσεις που εισηγούμαστε στη Βουλή είναι το αποτέλεσμα, όχι μόνο δικών μας ενδείξεων για το πώς υλοποιείται ο νόμος, αλλά όσων κατέθεσαν οι ίδιοι οι πολίτες, οι χρήστες της ηλεκτρονικής πλατφόρμας. Είναι νομίζω, αναμφίβολα θετικό, η πολιτεία να αποτελεί καλό αγωγό της κοινωνίας. Να ακούει τα προβλήματα και να αναλαμβάνει πρωτοβουλίες για την αντιμετώπιση αυτών. Σκοπός των βελτιώσεων του σχεδίου νόμου είναι η περαιτέρω διευκόλυνση των οφειλετών, ώστε περισσότεροι δικαιούχοι να μπορούν να ενταχθούν στις προστατευτικές πρόνοιες του νόμου. Οι αλλαγές αφορούν, τόσο σε νέες αιτήσεις που θα υποβληθούν, όσο και σε αιτήσεις, που έχουν ήδη υποβληθεί, αλλά δεν έχουν ακόμη ολοκληρωθεί. Αναλυτικότερα, με το σχέδιο του νόμου, πρώτον, επιτρέπεται πλέον να υποβάλλουν αίτηση, για να προστατεύσουν την πρώτη κατοικία τους και όσοι διαμένουν σε μισθωμένο ή παραχωρημένο ακίνητο, εκτός της περιφερειακής ενότητας στην οποία βρίσκεται η κύρια κατοικία τους. Αφορά, κυρίως, όσους διαμένουν σε άλλη πόλη. Δηλαδή, όσοι έχουν μετατεθεί εξαιτίας της εργασίας τους, όπως είναι αστυνομικοί, οι στρατιωτικοί, οι λιμενικοί, οι πυροσβέστες, οι τελωνειακοί, οι γιατροί, οι νοσηλευτές, οι δάσκαλοι, οι καθηγητές. Δεύτερη αλλαγή. Σε περιπτώσεις που υπάρχουν περισσότεροι του ενός ιδιοκτήτες, δίνεται η δυνατότητα προστασίας ολόκληρης της κατοικίας με αίτηση μόνο του ενός συνιδιοκτήτη. Αφορά, για παράδειγμα, συγγενείς, των οποίων κάποιο εμπλεκόμενο μέλος είναι στο εξωτερικό και αδυνατεί να ενταχθεί στην πλατφόρμα, κληρονόμους που δεν έχουν αποδεχτεί την κληρονομιά του θανόντος, διαζευγμένων ζευγάρια που δεν επικοινωνούν μεταξύ τους κι άλλες σχετικές περιπτώσεις. Τρίτη πρωτοβουλία. Διευκολύνεται η υποβολή αιτήσεων σε περιπτώσεις οφειλετών, που βρίσκονται αποδεδειγμένα σε διάσταση, ώστε να μην χρειάζεται συνυπογραφή της αίτησης από το έτερο εν διαστάσει μέλος, ειδικά σε περιπτώσεις που δεν υπάρχει επαφή μεταξύ των μελών. Τέταρτη παρατήρηση. Προβλέπεται διάταξη, ώστε να δικαιούνται της κρατικής επιδότησης όλοι οι συνιδιοκτήτες, που αιτούνται της προστασίας της πρώτης κατοικίας. Αυτό διευρύνει το προστατευτικό πεδίο, σε περιπτώσεις που ένα δάνειο εμπλέκει ως συνοφειλέτες περισσότερα από ένα άτομα. Πέμπτον, παρέχεται η δυνατότητα να συμμετέχει εγγυητής μικρότερης ηλικίας σε περιπτώσεις ηλικιωμένων οφειλετών που μέχρι σήμερα δεν μπορούσαν να ωφεληθούν από τη ρύθμιση των δόσεων σε βάθος εικοσιπενταετίας. Έτσι, εάν ένας οφειλέτης είναι εβδομήντα ετών, τότε θα λάμβανε ρύθμιση δεκαετίας, αφού σύμφωνα με τις ευρωπαϊκές τραπεζικές οδηγίες, δεν παρέχεται ρύθμιση άνω των ογδόντα ετών. Πλέον μπορεί να ενταχθεί ένα νέος συνοφειλέτης εγγυητής, μικρότερης ηλικίας, έτσι ώστε μαζί να λάβουν αποπληρωμή σε εικοσιπενταετία, που είναι το μέγιστο βάθος που παρέχει ο νόμος. Έκτη αλλαγή. Δίνεται η δυνατότητα στους οφειλέτες, που έχουν λάβει στεγαστικό δάνειο από εταιρείες παροχής πιστώσεων, να ρυθμίζουν τις οφειλές τους και να προστατεύουν την πρώτη κατοικία τους, μέσω της ηλεκτρονικής πλατφόρμας. Ομοίως μπορούν να ρυθμίσουν και τα δάνειά τους, που αγοράστηκαν ή ανατέθηκαν σε εταιρείες απόκτησης και διαχείρισης απαιτήσεων, τα fund δηλαδή και τους servicers. Έβδομη αλλαγή. Εάν χρειαστεί κάποια αίτηση να επανυποβληθεί, λόγω ελλείψεων ή σφαλμάτων, διατηρείται η προστασία της πρώτης κατοικίας στο διάστημα, που μεσολαβεί μέχρι την επανυποβολή. Αυτό διευκολύνει τους οφειλέτες, που προσήλθαν στην πλατφόρμα, αλλά προέβησαν εξ αμελείας σε σφάλματα. Όγδοη αλλαγή. Εφόσον οι πολίτες επιθυμούν να αναθέσουν σε εξειδικευμένο δικηγόρο την προετοιμασία της αίτησης τους, μπορούν πλέον να το πράξουν με χρηματοδότηση της αμοιβής του δικηγόρου από την τράπεζα, που έχει την πρώτη υποθήκη της κύριας κατοικίας του. Ένατη αλλαγή. Σημειώνεται, επίσης, ότι σύμφωνα με το ν.4605/2019, αφότου ολοκληρωθεί η διαδικασία ρύθμισης του στεγαστικού δανείου, μέσω της ηλεκτρονικής πλατφόρμας, ο πολίτης μπορεί στη συνέχεια να υποβάλει αίτηση στο δικαστήριο, με σκοπό τη ρύθμιση και των υπόλοιπων οφειλών του, εάν είναι, για παράδειγμα, χωρίς υποθήκη στην πρώτη κατοικία, ληξιπρόθεσμες οφειλές προς το δημόσιο και τα ασφαλιστικά ταμεία, οφειλές προς ΔΕΚΟ και όλα τα άλλα. Αυτά στο σχέδιο νόμου, προκειμένου να διευκολύνουμε την ένταξη. Δεν σταματά, όμως, μόνο εδώ. Άκουσα προηγουμένως συναδέλφους, όπως ενδεικτικά τελευταία τον κ. Γιόγιακα να λέει «να υπάρξει άρση των δικαιολογητικών». Πράγματι, προωθήσαμε σήμερα την τελευταία κοινή υπουργική απόφαση, που αποσκοπεί στην κατάργηση των απαιτούμενων υποχρεωτικών δικαιολογητικών, ώστε να καταστεί η διαδικασία ευκολότερη και ταχύτερη για τους πολίτες. Πλέον, η αίτηση υποβάλλεται ηλεκτρονικά, χωρίς να απαιτείται η προσκόμιση οποιουδήποτε δικαιολογητικού. Κανένα δικαιολογητικό, καμμία γραφειοκρατία, καμμία διοικητική διαδικασία για τον πολίτη και πρωτίστως, κανένα πρόσθετο έξοδο για τη συμμετοχή του πολίτη στη διαδικασία του νόμου. Τέλος, κυρίες και κύριοι συνάδελφοι, σε ό,τι αφορά αυτήν την ενότητα, η Κυβέρνηση είναι έτοιμη, σε διαβούλευση με τους θεσμούς, να αναλάβει έγκαιρα πρόσθετες πρωτοβουλίες, ώστε να διευκολύνει τους πολίτες - εξαιρώντας τους στρατηγικούς κακοπληρωτές - να αντιμετωπίσουν το ιδιωτικό χρέος που συσσωρεύτηκε κυρίως τα τελευταία χρόνια. Γνωρίζουμε καλά ότι πρόκειται για μία μεγάλη πρόκληση. Γνωρίζουμε ότι έχουμε να διαχειριστούμε μία πραγματική κατάσταση, η οποία επηρεάζει ποιοτικά τη ζωή των πολιτών. Είμαστε εδώ, όμως, για να αντιμετωπίσουμε τα προβλήματα, με αποτελεσματικότητα και ρεαλισμό, βήμα - βήμα, χωρίς αυταπάτες. Στο πλαίσιο αυτό, θα ήθελα να προσθέσω κάτι ακόμα. Με διάταξη υπουργικής τροπολογίας που καταθέσαμε στη Βουλή καταργείται το όριο της προηγούμενης κυβέρνησης για το επίδομα θέρμανσης. Η προηγούμενη κυβέρνηση είχε θέσει ένα όριο. Ήταν 58 εκατομμύρια ευρώ. Το ψήφισε τον Μάιο του 2017 και αυτή η οροφή ισχύει από 1-1-2018. Με την κατάργηση του ανώτατου ορίου της συνολικής δαπάνης υλοποιείται η δέσμευση της Κυβέρνησης της Νέας Δημοκρατίας για την αυξημένη χορήγηση του επιδόματος θέρμανσης, καθώς το ποσό που θα δαπανηθεί φέτος εκτιμάται ότι θα ανέλθει στα 68 εκατομμύρια. Η ηλεκτρονική πλατφόρμα δεν μπορούσε να ανοίξει, διότι υπήρχε η οροφή του νόμου του ΣΥΡΙΖΑ για 58 εκατομμύρια. Τώρα πλέον με τα 68 εκατομμύρια και μάλιστα μέσα στο 2019, όχι στο 2020, η ηλεκτρονική πλατφόρμα θα ανοίξει τις επόμενες ημέρες. Υπενθυμίζεται ότι το επίδομα ολόκληρης της χειμερινής περιόδου θα δοθεί εμπροσθοβαρώς σε όλους τους δικαιούχους, πριν τα τέλη του τρέχοντος έτους. Το επίδομα θα είναι σημαντικά αυξημένο, αποτέλεσμα του πρόσθετου δημοσιονομικού χώρου που δημιουργήθηκε τους τελευταίους μήνες και ο οποίος κατευθύνεται αποκλειστικά στο σύνολό του στην κοινωνία, ιδιαίτερα στα χαμηλότερα εισοδηματικά στρώματα. Και κάποιες βασικές διαφορές. Πέρυσι είχε δοθεί επίδομα ύψους 0,16 ευρώ ανά λίτρο πετρελαίου θέρμανσης και υπήρχαν συγκεκριμένα όρια κατανάλωσης με βάση τα τετραγωνικά της κατοικίας και τη γεωγραφική ζώνη. Αυτό είχε ως αποτέλεσμα είτε να επιδοτείται μόνο ένα μικρό μέρος του κόστους, που κατέβαλε ο δικαιούχος είτε νοικοκυριά που δεν είχαν οικονομική δυνατότητα να καταναλώσουν το μέγιστο επιτρεπτό να λαμβάνουν τελικά πολύ μικρή επιδότηση, πολύ μικρότερη απ' αυτήν που δικαιούνταν. Φέτος, για να λάβει ο δικαιούχος αυτό το επίδομα, αρκεί να πραγματοποιήσει αγορές πετρελαίου θέρμανσης, αξίας ίσης ή μεγαλύτερης με το διπλάσιο του ανωτέρω επιδόματος. Έτσι, η επιδότηση αυξάνεται στο 50% επί του σχετικού κόστους που καταβάλει ο δικαιούχος για τις αγορές μέχρι το ανωτέρω ύψος. Με αυτόν τον τρόπο νοικοκυριά που δεν έχουν τη δυνατότητα να καταναλώσουν μεγάλες ποσότητες θα λάβουν πολύ υψηλότερο επίδομα. Επιπροσθέτως, σε αντιδιαστολή με την πρόβλεψη του ΣΥΡΙΖΑ, προβλέπεται αύξηση του επιδόματος κατά 10% για κάθε εξαρτώμενο τέκνο, ώστε να καταστεί το επίδομα κοινωνικά ακόμα πιο δίκαιο, λαμβάνοντας υπόψη τα πραγματικά δεδομένα των νοικοκυριών. Επίσης, σε αντιδιαστολή με την πρόβλεψη της προηγούμενης κυβέρνησης, φέτος για πρώτη φορά - ήταν ένα αίτημα αυτό των περισσότερων συναδέλφων Βουλευτών απ' όλες τις πτέρυγες κυρίως της επαρχίας - θα λάβουν πρόσθετο επίδομα οι ορεινοί δήμοι της Α΄ Ζώνης, που αντιμετωπίζονταν ως πεδινοί μέχρι τώρα. Τέλος, σε αντιδιαστολή με αυτό που προέβλεπε η προηγούμενη κυβέρνηση ΣΥΡΙΖΑ, αφουγκραζόμενοι τις αγωνίες των συναδέλφων Βουλευτών κυρίως της επαρχίας, οι ορεινές κοινότητες, που ανήκουν σε δήμους, που δεν έχουν χαρακτηριστεί ως ορεινοί, θα λάβουν υψηλότερο επίδομα κατά 20%, όπως προβλέπεται για τους ορεινούς δήμους. Κυρίες και κύριοι συνάδελφοι, η βελτίωση του πλαισίου προστασίας της πρώτης κατοικίας, που ήταν η πρώτη ενότητα της τοποθέτησής μου, και η ενίσχυση και η εμπροσθοβαρής αξιοποίηση του επιδόματος θέρμανσης αποδεικνύουν ότι η σημερινή Κυβέρνηση, η Κυβέρνηση της Δημοκρατίας και το οικονομικό επιτελείο στο σύνολο του λειτουργούν με όρους οικονομικής αποτελεσματικότητας και κοινωνικής δικαιοσύνης, λειτουργούν με οδηγό το συμφέρον της χώρας και όλων των πολιτών της, ιδιαίτερα των μεσαίων και χαμηλότερων εισοδηματικών στρωμάτων της κοινωνίας. Η προσπάθειά μας συνεχίζεται. Συνεχίζεται μεθοδικά και αποφασιστικά και φέρνει αποτέλεσμα. Φέρνει απτό αποτέλεσμα για την ελληνική κοινωνία. Κλείνοντας, ήθελα να σας ενημερώσω ότι από τις βουλευτικές τροπολογίες γίνεται αποδεκτή η τροπολογία με γενικό αριθμό 87 ειδικό 17. Για το Ελληνικό θα μιλήσει ο αρμόδιος Υφυπουργός στη συνέχεια. Επίσης, καταθέτω στα Πρακτικά δύο νομοτεχνικές βελτιώσεις για συγκεκριμένα θέματα, όχι του Υπουργείου Οικονομικών, αλλά συναρμόδιων Υπουργείων. Σας ευχαριστώ πολύ.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και δύο συνοδοί εκπαιδευτικοί από το Επαγγελματικό Γενικό Λύκειο Αταλάντης (Β΄ Τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η κ. Μαρία Αθανασίου από την Ελληνική Λύση έχει τον λόγο.
Κύριε Πρόεδρε, κυρίες και κύριοι συνάδελφοι, μετά από μία εβδομάδα συνεχών συνεδριάσεων στις επιτροπές βρισκόμαστε σήμερα εδώ για την κύρωση πράξεων νομοθετικού περιεχομένου της Κυβέρνησης από διάφορα Υπουργεία. Για την πλειοψηφία των εν λόγω πράξεων δεν θα είχα αντίρρηση και πιστεύω ότι βρίσκονται σε σωστή κατεύθυνση αν και επιμέρους θέματα θα μπορούσαν με την ευκαιρία αυτή να είναι ακόμα καλύτερα και να οδηγούν σε πιο ουσιαστικά και μόνιμα αποτελέσματα. Θεραπείες έχουμε ανάγκη όχι ασπιρίνες. Τα μέτρα για τους πληγέντες από τη χρεοκοπία της «THOMAS COOK» είναι σίγουρα μια πρώτη θετική αντίδραση της Κυβέρνησης, αλλά θα πρέπει να συνεχιστεί η παρακολούθηση των συνεπειών αυτής της χρεοκοπίας προκειμένου να αποτραπούν άλλα προβλήματα στο μέλλον, αλλά και να εξασφαλιστεί η αποδοτικότητα των μέτρων που ήδη σήμερα και εμείς ως Ελληνική Λύση ψηφίζουμε. Φυσικά, κυρίες και κύριοι συνάδελφοι, από τη χρεοκοπία αυτή επηρεάζεται όλη η τροφοδοτική και εργασιακή αλυσίδα των τουριστικών επιχειρήσεων. Και θα πρέπει να έχουμε στον νου μας και ειδικά εσείς, κύριοι Υπουργοί, να μην έχουμε φαινόμενα κατάχρησης των δυνατοτήτων που σήμερα δίνουμε στις τουριστικές επιχειρήσεις, αλλά ούτε και περιστατικά εκμετάλλευσης εις βάρος των υπολοίπων που εμπλέκονται, παραδείγματος χάριν των εργαζόμενων στον τουρισμό και τους προμηθευτές με επίκληση δήθεν τη χρεοκοπία. Με λίγα λόγια να μην αρχίσουν οι ξενοδόχοι να λένε μας βρήκε χρεοκοπία δεν σε πληρώνω. Στη συνέχεια, κυρίες και κύριοι της Κυβέρνησης, αναγνωρίζετε και συμφωνούμε επ' αυτού με την καταβολή των υπερωριών στους εργαζομένους της ΕΛΣΤΑΤ έτσι ώστε να αρθεί μία αδικία καθώς φαίνεται. Με την ίδια λογική όμως, μία ακόμα αδικία μπορεί να αρθεί, κύριε Υπουργέ, αυτή της μη συμμόρφωσης των διοικήσεων των νοσοκομείων ΕΣΥ με την 431/20189 τελεσίδικη απόφαση του Συμβουλίου της Επικρατείας υπέρ των ιατρών του ΕΣΥ η οποία επιβάλει την από τον Φεβρουάριο του 2018 επαναφορά των αποδοχών στα επίπεδα του 2012 και με βάση αυτές να εφαρμοστεί το νέο μισθολόγιο, είναι πραγματικά ακατανόητος ο λόγος για τον οποίο μέχρι σήμερα οι διοικήσεις των νοσοκομείων αρνούνται να συμμορφωθούν. Δεν πρέπει να μεριμνήσετε επ' αυτού; Κύριε Πρόεδρε και κύριοι συνάδελφοι, θα αναφερθώ ιδιαίτερα στο θέμα του ΚΕΘΕΑ. Απ' όλες τις συνεδριάσεις της Επιτροπής Κοινωνικών Θεμάτων και από τις συζητήσεις που έγιναν τόσο μεταξύ Βουλευτών και της Κυβέρνησης όσο και από τις ακροάσεις των σχετιζόμενων με τον φορέα προέκυψαν πολλά και ενδιαφέρονται συμπεράσματα. Η Κυβέρνηση καταγγέλλει σκάνδαλα, η Αντιπολίτευση και ειδικά ο ΣΥΡΙΖΑ υπερασπίζεται τη μέχρι πρότινος κατάσταση λες και το αυτονόητο θέλει υπερασπιστές απ' όπου και αν προέρχονται. Ακούσαμε τον πρώην Πρόεδρο του Δ.Σ. του ΚΕΘΕΑ να υπερασπίζεται τα πεπραγμένα τους και να μιλά για τον στενό δεσμό της διοίκησης με τους εργαζομένους και τη θεραπευτική κοινότητα, σαν οικογένεια, ας πούμε. Οι εργαζόμενοι μίλησαν για το επιτυχές του έργου τους ενώ από τους ασθενείς του «Προμηθέα» αναδείχθηκαν οι εσωτερικές διαφορές μέσα στα ΚΕΘΕΑ. Οι δε οροθετικοί διαμαρτύρονται και λένε ότι είναι δικαιούχοι και συζητητές δεύτερης ταχύτητας ακόμα και εντός των τειχών. Γνωρίζουμε ότι η κατάσταση δεν είναι αγγελικά πλασμένη, αλλά πάνω απ' όλα αναδείχθηκε ότι έχουμε μπροστά μας όχι ένα μεγάλο πρόβλημα αντίληψης των προβλημάτων και της λύσης τους, αλλά ένα δύσκολο πρόβλημα διαχείρισης της εξουσίας που κάθε ένας εμπλεκόμενος βιώνει. Προσωπικά, όπως είπα και στην επιτροπή, χαιρετίζω την πρωτοβουλία για έλεγχο και απολογισμό και προτείνω την επέκτασή του στον προϋπολογισμό, τις προμήθειες και τις αναθέσεις επίσης. Ωστόσο, κύριε Υπουργέ της Υγείας, το ουσιαστικό πρόβλημα του ΚΕΘΕΑ δεν είναι το αυτοδιοίκητό του, αλλά ίσως είναι η καθεστωτική αντίληψη του ίδιου του αυτοδιοίκητου και των διοικούντων του. Γιατί άλλο αυτοδιοίκητο και άλλο κράτος εν κράτει. Το ΚΕΘΕΑ και η προσφορά του από τότε που πρωτοξεκίνησε τη δεκαετία του 1980 και μέχρι σήμερα δεν αποτελεί ιδιοκτησία και τσιφλίκι κανενός. Δεν ανήκει στη διοίκησή του όσο καλή και να είναι. Δεν ανήκει στους εργαζόμενούς του όσο δοτικοί και αν είναι. Δεν ανήκει ούτε στους θεραπευόμενους, στους εξυπηρετούμενους και στις οικογένειές τους. Δεν ανήκει ούτε καν στο ελληνικό κράτος. Ανήκει σε όλους μας, τον ελληνικό λαό και την ελληνική πολιτεία. Ο ελληνικός λαός φορολογείται για να υπάρχουν τα χρήματα και να λειτουργούν και να εξελίσσονται τα θεραπευτικά προγράμματα προς όφελος των συνανθρώπων μας και η ελληνική πολιτεία φροντίζει αυτό να γίνεται σωστά, νόμιμα και ηθικά. Η Κυβέρνηση μάς παρέδωσε πορίσματα με ευρήματα οικονομικών ατασθαλιών στο ΚΕΘΕΑ, αλλά και εκθέσεις αντιδεοντολογικών και παράνομων συμπεριφορών των εργαζομένων και άλλα. Με αυτά και με αυτά τα οποία επικαλείται προβαίνει με πράξη νομοθετικού περιεχομένου στην ανατροπή του μέχρι τώρα διοικητικού καθεστώτος. Το δε μέχρι τώρα καθεστώς όπου και αν αυτό βρίσκεται διαμαρτύρεται και μιλά για κατάργηση του αυτοδιοίκητου λες και κόπτονται μόνο για τη θεωρία του θέματος. Ο αναμάρτητος πρώτος τον λίθο βαλέτω. Ε, λοιπόν, κυρίες και κύριοι συνάδελφοι, λέω ναι στο αυτοδιοίκητο, αλλά όχι στο ανέλεγκτο των προθέσεων και της καθημερινότητας του ΚΕΘΕΑ. Λέω ναι στην εποπτεία και στον έλεγχο, αλλά όχι στην επιτροπεία και στη χειραγώγηση του ΚΕΘΕΑ. Κύριε Υπουργέ, πρέπει τα ευρήματά σας να πάνε αμελλητί στον εισαγγελέα και επίσης πρέπει να εξετάσετε και όλα τα πιστοποιητικά χρηστών που έχουν εκδοθεί και χρησιμοποιηθεί. Πρέπει, επίσης, να εξασφαλίσετε τη συνέχεια των προγραμμάτων των σχεδιασμών και των δράσεων, προκειμένου να μην προκληθεί ανησυχία στους συνανθρώπους μας που εξυπηρετούνται. Και κυρίως πρέπει να μην μετατρέψετε το ΚΕΘΕΑ σε ΔΕΚΟ με διοικήσεις ημετέρων. Η επόμενη περίοδος με τη διορισμένη διοίκησή σας θα πρέπει να είναι μία μεταβατική περίοδος η οποία θα μας φέρει σε ένα πιο τίμιο και ασφαλές διοικητικό μοντέλο του σήμερα και του μέλλοντος και ίσως για αυτόν τον λόγο θα έπρεπε εξαρχής να δώσετε τη δυνατότητα στη γενική συνέλευση του ΚΕΘΕΑ να εκπροσωπηθεί ουσιαστικότερα στο νέο διοικητικό συμβούλιο. Δεν δίνω τη διοικητική μου ψήφο ούτε στο Υπουργείο ούτε σε αυτούς που διαμαρτύρονται. Και αυτό γιατί γνωρίζω ότι κανείς δεν έχει μόνο δίκιο ή μόνο άδικο. Πιστεύω ότι λύση είναι η τακτική συνύπαρξη της αναβαθμισμένης παρουσίας της πολιτείας στη διοίκηση του οργανισμού με την αποδεδειγμένη επιτυχία των πρωτοβουλιών του αυτοδιοίκητου. Και αν το θελήσουν άπαντες, θα τα καταφέρουμε. Κυρίες και κύριοι συνάδελφοι, πρέπει να βρεθεί το σχήμα για μια συνεργασία και συνέργεια με σκοπό τη διατήρηση και εξέλιξη των κατακτήσεων και των θεραπευτικών αποτελεσμάτων, αλλά και την προστασία αυτών από επίδοξους, φιλόδοξους και επαγγελματίες φιλάνθρωπους και τιμητές της κοινωνικής δράσης και της συμπόνοιας. Χρειάζεται ένα σχήμα μιας αποτελεσματικής ομάδας εργασίας. Σαν ομάδα όμως, όχι σαν οικογένεια, γιατί οι οικογένειες, κυρίες και κύριοι συνάδελφοι, κρύβουν μυστικά. Ευχαριστώ, κύριε Πρόεδρε.
Τον λόγο έχει ο κ. Λογιάδης από το ΜέΡΑ 25 και ακολουθεί ο κ. Μαραβέγιας.
Κύριε Πρόεδρε, κυρίες και κύριοι συνάδελφοι, δεν θα μιλήσω μόνο ως Βουλευτής του ΜέΡΑ 25 από το Ηράκλειο Κρήτης, είμαι και ξενοδόχος. Γνωρίζω την «THOMAS COOK» και από το 2012 ξέραμε ότι είναι μία εταιρεία η οποία ήταν σε πολύ δύσκολη κατάσταση. Προσωπικά διακόψαμε τη συνεργασία μας το 2012. Αλλά ας πάμε στο σημερινό μας θέμα. Είναι η κύρωση τριών διαφορετικών πραγμάτων. Το ίδιο νομοσχέδιο περιέχει τρία διαφορετικά μεταξύ τους άρθρα με διαφέροντα περιεχόμενα, ρυθμίσεις, ασύνδετες μεταξύ τους. Είναι δείγμα κακής και πρόχειρης νομοθεσίας η οποία, όμως, περιέχει κάποιους παράξενους στόχους, κατά τη γνώμη μας. Όλα επείγοντα ή κατεπείγοντα, όλα υπό πίεση χρόνου χωρίς δυνατότητα ορθής διαβούλευσης και χωρίς να δίδει ουσιαστικές λύσεις. Με εμπαιγμό και όχι με ουσιαστικά μέτρα είναι το σχέδιο της Κυβέρνησης για την αντιμετώπιση της καταστροφής από την κατάρρευση της «THOMAS COOK». Το να απαλλάσσουμε τα ξενοδοχεία από τον φόρο διαμονής είναι σαν θέλουμε να σώσουμε κάποιον με ένα χάδι που έχει φάει μία σφαίρα στο κεφάλι. Ο τουρισμός αυτήν τη στιγμή έχει δεχθεί ένα τεράστιο πλήγμα σε όλη την Κρήτη, σε όλη την Ελλάδα και στη Μεσόγειο, αλλά μιλάω για την Κρήτη και για την Ελλάδα. Τεράστια ποσά δεν καταβλήθηκαν και δεν θα καταβληθούν ποτέ. Άρα, λοιπόν, η απαλλαγή του φόρου διαμονής είναι ένα μέτρο που δεν δίνει λύση. Είναι ένας εμπαιγμός και μια κοροϊδία. Και για να το θέσουμε και στη σωστή βάση ο φόρος διαμονής δεν εισπράττεται από τον tour operator, την «THOMAS COOK» στη συγκεκριμένη περίπτωση, και αποδίδεται στα ξενοδοχεία, αλλά εισπράττεται από τα ξενοδοχεία με την άφιξη του πελάτη στο ξενοδοχείο. Στο άλλο θέμα του ΦΠΑ που αφορά τιμολόγια της «THOMAS COOK» εδώ ως ξενοδόχος, ως επενδυτής, ως Έλληνας διαβάζοντας ότι αναστέλλεται αυτή η καταβολή του ΦΠΑ μέχρι 31 Μαρτίου αναρωτιέμαι τι σημαίνει αναστέλλεται. Δεν θα πληρωθεί μέχρι τότε; Από εκεί και πέρα τι θα γίνει; Αυτή η διατύπωση για εμένα είναι θεωρώ πρόχειρη. Μετά τις 31 Μαρτίου θα πληρωθεί ο ΦΠΑ ή δεν θα πληρωθεί; Είναι ένας ΦΠΑ που ποτέ δεν θα εισπραχθεί από κανένα ξενοδοχείο και δεν είναι μόνο ο ΦΠΑ που δεν θα εισπραχθεί. Δεν θα εισπραχθούν και άλλα ποσά, υπηρεσίες που τα ξενοδοχεία προσέφεραν στους πελάτες τον μήνα Ιούλιο, Αύγουστο και Σεπτέμβριο, είναι η υψηλή περίοδος με πολύ υψηλές τιμές. Πάμε τώρα στο τρίτο που είναι για τους εργαζόμενους. Η ρύθμιση είναι στη σωστή κατεύθυνση, αλλά και αυτό είναι πάρα πολύ λίγο για τους ανθρώπους αυτούς. Αυτή η τρύπα στους ξενοδόχους και γενικά στο σύστημα είναι πολύ μεγάλη και με τον πολλαπλασιαστή που έχει θα επιδεινώσει την κατάσταση ακόμα πιο πολύ. Φοβάμαι ότι θα μετακυλήσει, αν δεν λάβουμε άμεσα μέτρα και ουσιαστικά, για να ενισχύσουμε τους ξενοδόχους, τους εργαζόμενους και όλους αυτούς γύρω από τον τουρισμό. Οι προτάσεις μας είναι να δοθούν στις επιχειρήσεις που επλήγησαν ισόποσα δάνεια δεκαετούς διάρκειας με 1% επιτόκιο για να μπορέσουν οι επιχειρήσεις να πληρώσουν τους μισθούς των εργαζομένων όλους, τους προμηθευτές τους, τους υπαλλήλους τους, τα δάνειά τους, τις εισφορές τους, οτιδήποτε αφορά τις επιχειρήσεις. Η πτώχευση της «THOMAS COOK» ανέδειξε με ένα τεράστιο τρόπο τις παθογένειες της πολιτείας μας. Ο τουρισμός, η βαριά μας βιομηχανία δεν ήξερε τίποτα γι' αυτό το πράγμα, δεν είμαστε προετοιμασμένοι, δεν είχαμε κάνει τίποτα, διότι πραγματικά οδεύουμε χωρίς γνώση και αυτό είναι γιατί δεν έχουμε ένα πανεπιστήμιο τουρισμού στην Ελλάδα. Ο κάθε ξενοδόχος μόνος του δεν μπορεί να απαιτήσει και να ζητήσει από τους tour operators να πληρώνεται με την άφιξη του πελάτη στο ξενοδοχείο, όπως γινόταν και παλιότερα, αλλά και με τους πελάτες του διαδικτύου όπως γίνεται σήμερα. Θα πρέπει να υπάρξει μια νομοθετική ρύθμιση. Στην επιτροπή είχα προτείνει στον κύριο Υπουργό του Τουρισμού, τον κ. Θεοχάρη, η πολιτεία να το ρυθμίσει αυτό νομοθετικά, ούτως ώστε να μειωθεί πάρα πολύ η οικονομική εξάρτηση από τους tour operators και από τους κινδύνους που υπάρχουν και για τις επιχειρήσεις και για όλο το κοινωνικό σύστημα. Ένα άλλο τεράστιο θέμα στον τουρισμό είναι η έλλειψη των αεροπορικών συνδέσεων. Αυτό μας το αναδεικνύει η κατάρρευση της «THOMAS COOK», η αεροπορική σύνδεση της Ελλάδος με τις αγορές της Κεντρικής και Βόρειας Ευρώπης. Η Κύπρος δεν είχε τόσο μεγάλη εξάρτηση από την «THOMAS COOK». Έχει κατορθώσει να έχει συνεργασίες με εταιρείες χαμηλού κόστους, τις low cost flights, ούτως ώστε να μην εξαρτάται τόσο πολύ από τους μαζικούς tour operators, από τον μαζικό τουρισμό. Όσον αφορά τον τουρισμό οι Ισπανοί, οι Ιταλοί, οι Τούρκοι βρήκαν δικούς τους τρόπους να αναδείξουν το προϊόν τους και τον πολιτισμό τους και να έχουν μεν μαζικό τουρισμό αλλά με συγκεκριμένο προσανατολισμό. Εμείς ούτε εδώ τα έχουμε καταφέρει καθόλου καλά, οπότε πρέπει να μπούμε σε μια νέα φιλοσοφία. Αυτή τη λύση είναι που δεν βλέπω πουθενά από καμμία κυβέρνηση. Να αναφερθώ τώρα και στο ΚΕΘΕΑ, διότι γνωρίζω το ΚΕΘΕΑ Ηρακλείου για το οποίο έχω μεγάλη εκτίμηση. Το Κέντρο Θεραπείας Εξαρτημένων Ατόμων κάνει ένα πολύ σημαντικό κοινωνικό έργο. Το νομοσχέδιό σας αμφισβητεί ευθέως τον αυτοδιοικητικό χαρακτήρα και τη λειτουργία του, της πρόσληψης, της απεξάρτησης και της κοινωνικής επανένταξης των ατόμων αυτών. Το συγκεκριμένο νομοσχέδιο δημιουργεί έναν ασύμμετρο πόλεμο, έναν πόλεμο εντυπώσεων κατά του ΚΕΘΕΑ και της αυτοδιοίκησής του. Η διαβούλευση που έγινε για το ΚΕΘΕΑ περιόρισε στον ελάχιστο χρόνο έναν τεκμηριωμένο διάλογο που θα μπορούσε να γίνει για τα θέματα που αφορούν μια εξαιρετικά ευάλωτη ομάδα συνανθρώπων μας που χρήζουν της υποστήριξης της κοινωνίας μας. Το ΚΕΘΕΑ είναι οι εργαζόμενοί του, οι οικογένειες των ανθρώπων που στηρίζει, το διοικητικό συμβούλιο, είναι ο δήμος, είναι η περιφέρεια. Προσωπικά, θεωρώ ότι το ΚΕΘΕΑ πρέπει να μείνει αυτοδιοίκητο. Αυτό λέει το ΜέΡΑ25, ότι το αυτοδιοίκητο του ΚΕΘΕΑ πρέπει να υπάρχει με σχέδιο, με όραμα, με διαφάνεια, αποτελεσματικά και εφαρμόσιμα. Άρα περισσότερη αποκέντρωση και όχι κεντρική διοίκηση και επιτελικό κράτος, όπως από την αρχή αυτής της κοινοβουλευτικής περιόδου βλέπουμε ότι κάνετε, όχι στον απώτερο στόχο της ιδιωτικοποίησης που, προφανώς, σκοπό έχετε business as usual. Σας ευχαριστώ πολύ.
Ευχαριστούμε. Ο κ. Μαραβέγιας από τη Νέα Δημοκρατία θα λάβει τον λόγο και μετά θα μιλήσει για πέντε λεπτά ο κ. Διγαλάκης από το Υπουργείο Παιδείας και μετά ο κ. Μπουκώρος. Κύριε συνάδελφε, έχετε τον λόγο.
Κύριε Πρόεδρε, κυρίες και κύριοι συνάδελφοι, θα ήθελα να ξεκινήσω, αν μου επιτρέπετε και εσείς, κύριοι Υπουργοί, από ένα από τα τελευταία άρθρα που προστέθηκε στο νομοσχέδιο και αφορά την τιμολόγηση του φαρμάκου. Μιλώντας και με την ιατρική μου ιδιότητα οφείλω να επισημάνω τη σπουδαιότητα της τροπολογίας αυτής του Υπουργού Υγείας κ. Κικίλια, όχι μόνο για τα οικονομικά της υγείας, αλλά και για την πολιτική συζήτηση όλων αυτών των ημερών. Αναφέρομαι, βέβαια, στην υπόθεση «NOVARTIS» και στη θεωρία του ΣΥΡΙΖΑ περί δήθεν σκανδαλώδους διαχείρισης της φαρμακευτικής δαπάνης από τη Νέα Δημοκρατία, μια θεωρία που φυσικά δεν αποδείχθηκε ποτέ γιατί απλά δεν ισχύει και δεν ισχύει γιατί ήταν μια ψεύτικη κατασκευή, για την οποία υψηλόβαθμοι παράγοντες της δικαιοσύνης έχουν παρουσιάσει στοιχεία και αποδεικνύουν ότι πρόκειται για σκευωρία. Επρόκειτο για μια στημένη έρευνα, κατασκευασμένη στα σκοτεινά υπόγεια της Κουμουνδούρου και των συνοδοιπόρων της, προκειμένου να λασπωθεί συνολικά το κόμμα της Νέας Δημοκρατίας. Τελικά, δεν τα καταφέρατε και η Νέα Δημοκρατία είναι σήμερα στην Κυβέρνηση και εσείς στην Αντιπολίτευση. Ίσως, λοιπόν, κατόπιν εορτής να δίνετε και λίγο δίκιο στα δικά σας στελέχη που έλεγαν πως ο μόνος τρόπος για να παγιώσετε το καθεστώς του ΣΥΡΙΖΑ είναι να στέλνατε τους πολιτικούς σας αντιπάλους στη φυλακή. Αυτό, δυστυχώς, για εσάς δεν συνέβη και σήμερα καλείστε να αποδείξετε γιατί επικαλεστήκατε τέτοιες συκοφαντίες. Όμως, ας έλθουμε για να συζητήσουμε και τα σημαντικά και αυτό που ενδιαφέρει τον ελληνικό λαό είναι το φθηνό φάρμακο. Είμαστε εδώ για να στηρίξουμε την πρωτοβουλία της Κυβέρνησης του Κυριάκου Μητσοτάκη να κάνει φθηνότερη και διαφανέστερη και απλούστερη την τιμολόγηση των φαρμάκων του ελληνικού λαού. Προεκλογικά, ο ΣΥΡΙΖΑ ετοίμαζε δελτίο τιμών με μεγάλες αυξήσεις στις τιμές πολλών δημοφιλών φαρμάκων, αυξήσεις για περισσότερα από ένα στα τρία φαρμακευτικά προϊόντα που θα επιβάρυναν όλους και θα ήταν άδικη. Σήμερα ο νέος Υπουργός Υγείας με τη συζητούμενη τροπολογία του παγιώνει τον τρόπο τιμολόγησης των φαρμάκων με βάση τον μέσο όρο των δύο χαμηλότερων τιμών των κρατών - μελών της Ευρωζώνης και διευκρινίζει ότι δεν θα επιτρέπονται διαδοχικές αυξήσεις τιμών. Παράλληλα, οι ρυθμίσεις του Υπουργείου Υγείας προβλέπουν μειώσεις στις τιμές ως 7% των πρωτότυπων φαρμάκων που ανατιμολογούνται με νέο δελτίο τιμών με κατώτερο όριο τον μέσο όρο των δύο χαμηλότερων διαφορετικών τιμών των κρατών - μελών της Ευρωζώνης. Αντίστοιχα, διαμορφώνονται και οι τιμές των γενόσημων, οι οποίες ορίζονται στο 65% της τιμής του αντίστοιχου προϊόντος αναφοράς. Έτσι, οι ασφαλισμένοι θα δουν το επόμενο τρίμηνο μειώσεις στις τιμές συμμετοχής τους κατά την αγορά τέτοιων φαρμάκων. Αυτό ζητά η ελληνική κοινωνία και αυτό φέρνει η Κυβέρνηση Μητσοτάκη, μια Κυβέρνηση με τους πολλούς για τους πολλούς, ένα κόμμα, όπως η Νέα Δημοκρατία, που πρωτοστάτησε το 2012-2014 στη μείωση της φαρμακευτικής δαπάνης κατά δισεκατομμύρια ευρώ και σήμερα συνεχίζει την τεράστια αυτή προσπάθεια προς όφελος του συνόλου της ελληνικής κοινωνίας. Κύριε Πρόεδρε, ένα πραγματικά ξεχωριστό κομμάτι του νομοσχεδίου είναι και αυτό που βελτιώνει την προστασία της κύριας κατοικίας με σκοπό τη διευκόλυνση των οφειλετών έτσι ώστε οι περισσότεροι δικαιούχοι να μπορούν να ενταχθούν στις προστατευτικές ρυθμίσεις του νόμου. Χαίρομαι που οι αλλαγές αυτές αφορούν τόσο σε νέες αιτήσεις όσο και στις αιτήσεις που έχουν ήδη υποβληθεί, αλλά δεν έχει ολοκληρωθεί η επεξεργασία τους. Δίνονται λύσεις που επιτρέπουν να υποβάλουν αίτηση προστασίας της πρώτης κατοικίας τους και όσοι διαμένουν σε μισθωμένο ή παραχωρημένο ακίνητο εκτός της περιοχής όπου βρίσκεται η κύρια κατοικία τους. Είναι ένα κοινωνικά δίκαιο μέτρο που αφορά κυρίως όσους διαμένουν υποχρεωτικά σε άλλη πόλη λόγω της εργασίας τους. Είναι, επίσης, εξαιρετικά θετικό ότι δίνεται η δυνατότητα προστασίας της κατοικίας με αίτηση μόνο ενός εκ των συνιδιοκτητών, καθώς και ότι θα δικαιούνται πλέον τυχόν κρατικής επιδότησης όλοι οι συνιδιοκτήτες που αιτούνται της προστασίας της κύριας κατοικίας τους. Τέλος, είναι πολύ σημαντική και η δυνατότητα που θα δίνεται σε οφειλέτες με στεγαστικό δάνειο να ρυθμίζουν τις οφειλές τους, προστατεύοντας παράλληλα την κύρια κατοικία τους μέσω πλατφόρμας. Πρόκειται για καίριες παρεμβάσεις της Νέας Δημοκρατίας υπέρ των πολιτών στη λογική του αυτονόητου. Αυτό και μόνο αρκεί για να πούμε πως και το παρόν νομοσχέδιο εκφράζει τη φιλοσοφία του Πρωθυπουργού για εφαρμογή του αυτονόητου και του κοινού νου, πέραν από παράξενες ιδεοληψίες και αθέμιτες εξαρτήσεις. Είναι ένα ακόμη νομοσχέδιο που συνεχίζει την καλή παράδοση όλων των νομοθετικών πρωτοβουλιών που έχει πάρει μέχρι σήμερα η νέα Κυβέρνηση. Κυρίες και κύριοι συνάδελφοι, έχοντας αναφερθεί σε όλα όσα ιδιαίτερα επιτυχημένα γίνονται από τους αρμόδιους Υπουργούς, θέλω να κλείσω και με δύο προτάσεις προς αυτούς για όσα μπορούν να γίνουν. Αναφέρομαι σε ένα σημαντικό μέτρο για τη Μαγνησία, την ιδιαίτερη περιοχή μου, όπως και για πολλές άλλες περιοχές της χώρας μας, όπου, δυστυχώς, ακόμα και σήμερα δεν υπάρχει δασολόγιο. Το υπό συζήτηση νομοσχέδιο προβλέπει - και σωστά - την παράταση προθεσμιών υποβολής αντιρρήσεων, προκειμένου να καταλήξουμε σε πιο αξιόπιστους και οριστικούς δασικούς χάρτες. Tο Υπουργείο Περιβάλλοντος και οι αρμόδιες αποκεντρωμένες υπηρεσίες προφανώς θέλουν να υπάρξουν δασικοί χάρτες που να περιγράφουν μια κατάσταση αντίστοιχη με την πραγματικότητα. Διότι, όλοι μας ξέρουμε πως όταν αυτό που γράφουμε στο χαρτί δεν σχετίζεται με αυτό που πραγματικά ισχύει, τότε πραγματικά υπερισχύουν πάντα τα γεγονότα. Εν προκειμένω, με πρωτοβουλία του Υπουργείου Περιβάλλοντος δίνεται μια πολύ χρήσιμη παράταση τόσο σε κατοίκους εσωτερικού όσο και σε αυτούς του εξωτερικού, να υποβάλουν τις αντιρρήσεις τους, που αφορούν μεταξύ άλλων νομών και αναρτήσεις δασικών χαρτών της Μαγνησίας, καλύπτοντας περιοχές όπως η Νέα Αγχίαλος, ο Βόλος, η Σκιάθος και η Αλόννησος. Υπάρχουν κι άλλες περιοχές, όμως, κύριε Υπουργέ, όπως μία περιοχή στα περίχωρα του Βόλου, το Παλιούρι, που σε προηγούμενη φάση του δασολογίου βρέθηκε μπλεγμένη μέσα σε ένα διοικητικό παραλογισμό. Γεωργικές εκτάσεις για τις οποίες δεν έδειξε ιδιαίτερο ενδιαφέρον ο ΣΥΡΙΖΑ το 2017 και τις άφησε στην τύχη τους να χαρακτηριστούν δασικές, ενώ τέτοιες δεν υπήρξαν ποτέ. Ελπίζω πως θα ξαναδείτε συνολικά το θέμα αυτών των φανταστικών εκτάσεων, που σας έθεσα και μέσω του κοινοβουλευτικού ελέγχου τον περασμένο Σεπτέμβριο, με μια αναφορά. Και στα νησιά μας υπάρχει παρόμοιο πρόβλημα, όπου ιδιοκτήτες γης δυσκολεύονται και δεν θα επιτρέψουν ούτε εκεί τη δημιουργία ενός αξιόπιστου και πραγματικά μη οριστικού δασολογίου. Επομένως, περιμένουμε και μια νομοθετική πρωτοβουλία που θα είναι προς το συμφέρον όλων και θα οδηγήσει όχι μόνο σε ασφαλή εφαρμογή του δικαίου, αλλά κυρίως σε μία δίκαιη λύση για εκείνες τις περιοχές που πραγματικά δεν έπρεπε να υπάρχει αμφισβήτηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την κατανόησή σας, κύριε Πρόεδρε, για ένα λεπτό.
Παρακαλώ, ολοκληρώστε.
Αυτό φυσικά ισχύει για τη Μαγνησία, αλλά και για ολόκληρη τη χώρα. Κλείνοντας, θα αναφερθώ για ένα μόνο λεπτό στην υπόθεση του ΚΕΘΕΑ, μεταφέροντας αυτούσια τα λόγια του ιδρυτή του, όπως μας τα παρέθεσε με το υπόμνημα που κατέθεσε στην αρμόδια επιτροπή. Λέει, λοιπόν, ότι «όσοι γνωρίζουν τα πράγματα του ΚΕΘΕΑ, γνωρίζουν πολύ καλά ότι στην πράξη το Δ.Σ. εκλέγεται τυπικά μόνο από τη γενική συνέλευση του φορέα». Και συνεχίζει: «Σας αναφέρω συνοπτικά ότι είναι τόσο μεγάλο το πρόβλημα, όταν γιγαντώθηκε ο οργανισμός και οι γενικές συνελεύσεις έγιναν μία φιέστα και παρωδία δημοκρατίας, παρά ουσιαστικός έλεγχος.». Μιλάει επίσης, για ασυδοσία της ηγετικής ομάδας και μέθη εξουσίας. Προτείνει και κάτι πιο δραστικό, το σπάσιμο του ΚΕΘΕΑ και τη δημιουργία χαλαρής συνομοσπονδίας μεταξύ μικρότερων δομών σαν τον ΚΕΘΕΑ. Είναι προφανές ότι στο τέλος διαφωνεί με το Υπουργείο για λόγους συναισθηματικούς και όχι ουσίας. Αυτή είναι η διαφορά του πολιτικού. Ο ιδρυτής του ΚΕΘΕΑ δεν είναι πολιτικός. Ο πολιτικός όμως δεν πρέπει να συνεπαίρνετε από το συναίσθημα του. Αφού λοιπόν, ο «πατέρας» του ΚΕΘΕΑ έχει τέτοια γνώμη για το «παιδί» του, εσείς συνεχίστε να ενοχλείτε για την πράξη νομοθετικού περιεχομένου του Υπουργείου Υγείας, αντί να πέσετε σε περισυλλογή για το γεγονός ότι ξεσηκώνετε τους διάφορους εμπλεκόμενους σε αντιδράσεις. Έτσι κι αλλιώς δεν είναι η πρώτη φορά που το κάνετε και δυστυχώς, ούτε η τελευταία. Σας ευχαριστώ.
Ευχαριστώ. [[Χειροκροτήματα από την πτέρυγα της Νέας Δημοκρατίας]] Τον λόγο έχει ο κ. Διγαλάκης, Υπουργός Παιδείας και Θρησκευμάτων για το μέρος της πράξης νομοθετικού περιεχομένου που αφορά το Υπουργείο του, για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα είμαι σύντομος. Πριν όμως, αναφερθώ στις διατάξεις, θα ήθελα να σχολιάσω αυτά που ακούστηκαν από την εισηγήτρια της Αξιωματικής Αντιπολίτευσης. Θέλουμε πανεπιστήμια, στα οποία θα γίνεται πραγματικά ελεύθερη διακίνηση ιδεών και δεν θα καταπιέζονται από ορισμένες ισχυρές μειοψηφίες. Θέλουμε πανεπιστήμια στα οποία η ακαδημαϊκή κοινότητα θα κινείται μέσα στους χώρους της ελεύθερη και δεν θα είναι καταφύγια εξωπανεπιστημιακών και γιάφκες αναρχικών στοιχείων. Θέλουμε πανεπιστήμια, στα οποία θα προάγεται η διδασκαλία, η καλλιέργεια της γνώσης, η έρευνα. Θέλουμε πανεπιστήμια, τα οποία θα είναι εξωστρεφή και αυτοδιοίκητα. Και να είστε βέβαιοι ότι αυτό θέλει και η ελληνική κοινωνία. Τώρα σχετικά με την τροπολογία για τα τμήματα ένταξης. Ρυθμίζεται μία χρόνια εκκρεμότητα, με τον τρόπο υπολογισμού του αριθμού των εκπαιδευτικών και ανά ειδικότητα που διδάσκουν στα τμήματα ένταξης. Δηλαδή, ενώ υπήρχε στο υφιστάμενο θεσμικό πλαίσιο ελάχιστος αριθμός μαθητών για να λειτουργήσει ένα τμήμα ένταξης, δεν υπήρχε μέγιστος αριθμός για να τοποθετηθεί δεύτερος εκπαιδευτικός, με αποτέλεσμα είτε την αυθαίρετη τοποθέτηση είτε τα τμήματα ένταξης με πολύ μεγάλο αριθμό μαθητών. Χαρακτηριστική περίπτωση, ένα μεγάλο δημοτικό σχολείο με πενήντα οκτώ διαγνώσεις όπου καλείται ένας εκπαιδευτικός ΠΕ70 να καλύψει όλες τις ανάγκες, κάτι που είναι προφανώς ανέφικτο. Επίσης, στη δευτεροβάθμια υπήρχε μία χαοτική κατάσταση, όπως αποτυπωνόταν στο «myschool» και τώρα ορίζεται με σαφήνεια ποιες ειδικότητες και με ποιες προϋποθέσεις τοποθετούνται στα τμήματα ένταξης. Δεύτερον, καθορίζει με σαφήνεια η διάταξη τον αριθμό των οργανικών θέσεων σε κάθε σχολική μονάδα που έχει τμήμα ένταξης, κάτι που ήταν επίσης θολό τα προηγούμενα χρόνια. Τρίτον, δίνει τη δυνατότητα πραγματοποίησης μεταθέσεων ή αποσπάσεων στις θέσεις που δημιουργούνται και αυξάνει τις περιπτώσεις κινητικότητας των εκπαιδευτικών, προκειμένου να βρεθούν κοντά στον τόπο τους, κυρίως στη δευτεροβάθμια εκπαίδευση. Για πρώτη φορά λοιπόν, θεσμοθετούνται οργανικές θέσεις στα τμήματα ένταξης. Τέταρτον επιλύει το πρόβλημα των διορισμών στην ειδική αγωγή, που επίκεινται σύντομα, καθώς δημιουργείται με αυτόν τον τρόπο σημαντικός αριθμός οργανικών θέσεων. Πέμπτον, κάνει ομαλό και απολύτως συμβατό με την πραγματικότητα και το υφιστάμενο πλαίσιο, τον τρόπο δηλώσεων κενών για αναπληρωτές στα τμήματα ένταξης, κάτι που προηγουμένως ήταν ένα πρόβλημα. Διάταξη για τις τάξεις μαθητείας: Για την εύρυθμη λειτουργία των τάξεων μαθητείας σε συνδυασμό με το πρακτικό μέρος της μαθητείας, έπρεπε να παραταθεί το διάστημα έναρξης λειτουργίας εντός του μηνός Νοεμβρίου. Η παράταση επιμηκύνει τον χρόνο για τη σύναψη των συμβάσεων μαθητείας από τις εκπαιδευτικές δομές με τους φορείς του δημόσιου τομέα. Διάταξη για το κρατικό πιστοποιητικό γλωσσομάθειας: Εξασφαλίσαμε στον τακτικό προϋπολογισμό του Υπουργείου Παιδείας τη χρηματοδότηση για τις εξετάσεις του κρατικού πιστοποιητικού γλωσσομάθειας και με τη διάταξη διευκολύνεται η προετοιμασία και η διεξαγωγή των εξετάσεων της περιόδου Νοεμβρίου του 2019. Είναι προφανώς επείγουσα, λόγω της επικείμενης οργάνωσης των εξετάσεων κατά το μήνα Νοέμβριο. Διάταξη για το τμήμα Τεχνολογίας, Αλιείας, Υδατοκαλλιεργειών του παραρτήματος Μουδανιών του πρώην Αλεξάνδρειου ΤΕΙ Θεσσαλονίκης. Με τη ρύθμιση αυτή αντιμετωπίζεται το κατεπείγον ζήτημα των φοιτητών του πρώην τμήματος Τεχνολογίας, Αλιείας, Υδατοκαλλιεργειών, του πρώην Αλεξάνδρειο ΤΕΙ. Με το προεδρικό διάταγμα 82/2013 το τμήμα αυτό συγχωνεύτηκε μαζί με άλλα τμήματα σε αντίστοιχο τμήμα στο ΤΕΙ Δυτικής Ελλάδας με έδρα το Μεσολόγγι. Με τις μεταβατικές διατάξεις του προηγούμενου προεδρικού διατάγματος προβλεπόταν η συνέχιση λειτουργίας του τμήματος αυτού έως τις 31 Οκτωβρίου του 2018, οπότε και καταργήθηκε. Μετά την κατάργησή του, το προεδρικό διάταγμα προέβλεπε ότι οι φοιτητές θα εντάσσονταν αυτοδικαίως, με πράξη του Προέδρου του ΤΕΙ Δυτικής Ελλάδας, το οποίο θα υποδεχόταν τους φοιτητές, στο ΤΕΙ Δυτικής Ελλάδας με έδρα το Μεσολόγγι. Όμως, αυτό δεν έγινε ποτέ. Ο Πρόεδρος του ΤΕΙ Δυτικής Ελλάδας δεν εξέδωσε ποτέ αυτήν τη διαπιστωτική πράξη. Στη συνέχεια το ΤΕΙ Δυτικής Ελλάδας με τον ν.4610/2019 καταργήθηκε και απορροφήθηκε από το Πανεπιστήμιο Πατρών και αυτό που είχαμε ως αποτέλεσμα ήταν ότι βρέθηκαν τετρακόσιοι εβδομήντα πέντε φοιτητές στον αέρα, στο κενό και δεν είναι εγγεγραμμένοι σε καμία σχολή. Με τη ρύθμιση αυτή προφανώς, προτείνουμε τη ρύθμιση αυτή, προκειμένου να ενταχθούν στο τμήμα του Πανεπιστημίου Πατρών. Τέλος, η τελευταία διάταξη αφορά την εκπροσώπηση της συνόδου των Προέδρων των ΤΕΙ. Μετά την κατάργηση όλων των ΤΕΙ, σε πολλά όργανα που προβλέπεται η εκπροσώπηση της συνόδου των Προέδρων των ΤΕΙ, αυτό θα πρέπει να ρυθμισθεί. Επομένως είναι επείγουσα, καθώς αυτές τις ημέρες πρόκειται να προχωρήσουμε και στις κατ' εξαίρεση μεταγραφές, στην επιτροπή των οποίων απαιτείται η συμμετοχή εκπροσώπων των Προέδρων των ΤΕΙ και αυτό αντικαθίσταται με εκπρόσωπο της Συνόδου των Προέδρων των Πρυτάνεων. Ευχαριστώ.
Τον λόγο έχει ο κ. Χρήστος Μπουκώρος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, γινόμαστε μάρτυρες τις τελευταίες μέρες ενός εμπορίου κοινωνικής ευαισθησίας από την πλευράς της Αξιωματικής Αντιπολίτευσης. Είδαμε μόλις πριν εδώ στο Βήμα της Βουλής δύο Υπουργούς της Κυβέρνησης και πιο συγκεκριμένα τον Υπουργό Οικονομικών και τον Υπουργό Υγείας να εξαγγέλλουν δύο μέτρα, τα οποία είναι σοβαροί και ευρύτατοι δείκτες κοινωνικής ευαισθησίας. Πιο συγκεκριμένα, ο Υπουργός Οικονομικών εξήγγειλε τον νέο τρόπο καταβολής του επιδόματος θέρμανσης που πλέον αφορά πολύ περισσότερες περιοχές, πολύ περισσότερους ανθρώπους και περισσότερα χρήματα βεβαίως. Η προηγούμενη κυβέρνηση είχε συρρικνώσει κυριολεκτικά το επίδομα θέρμανσης, ενώ επιδιδόταν συνεχώς σε ένα εμπόριο κοινωνικής ευαισθησίας υπέρ των ευάλωτων, υπέρ των φτωχών και όλα αυτά που έχει κάνει σημαία του ο ΣΥΡΙΖΑ. Το τωρινό επίδομα θέρμανσης, λοιπόν, εν όψει του χειμώνα δεν έχει καμμία σχέση με το επίδομα θέρμανσης των κυβερνήσεων ΣΥΡΙΖΑ. Είναι κατά 10 εκατομμύρια αυξημένο και αφορά βεβαίως και κατοίκους ορεινών περιοχών. Οι έδρες των δήμων στους οποίους ανήκουν δεν είχαν αυτόν τον χαρακτηρισμό, με αποτέλεσμα να αποκλείονται και στην ελληνική περιφέρεια που οι ορεινοί όγκοι είναι πολλοί και οι μειονεκτικές περιοχές ακόμα περισσότερες αυτό είναι σπουδαίο, είναι σημαντικό, είναι μία ανάσα. Άλλοι είναι, λοιπόν, κοινωνικά ευαίσθητοι στα λόγια και άλλοι με πράξεις, στα έργα. Επίσης, η τροπολογία του Υπουργού Υγείας που οδηγεί σε μείωση των τιμών των φαρμάκων μέχρι και 7%, ενώ η προαποφασισμένη πολιτική της προηγούμενης κυβέρνησης οδηγούσε σε αύξηση των τιμών των φαρμάκων έως και 10% είναι και αυτό ένα γεγονός που μπορεί να οδηγήσει σε ασφαλή συμπεράσματα περί κοινωνικής ευαισθησίας. Γιατί πρέπει επιτέλους να πάψουμε στην Ελλάδα να είμαστε ό,τι δηλώνουμε! Δεν εκχωρούμε, λοιπόν, την κοινωνική ευαισθησία σε κανέναν ΣΥΡΙΖΑ και σε κανένα άλλο κόμμα. Οι αποφάσεις οι κυβερνητικές, οι νόμοι και όλο το πλέγμα της κυβερνητικής πολιτικής είναι η απόδειξη για το ποιος είναι κοινωνικά ευαίσθητος, κυρίες και κύριοι συνάδελφοι! Όμως αυτό το εμπόριο της κοινωνικής ευαισθησίας από πλευράς της Αξιωματικής Αντιπολίτευσης, συνεχίζεται και για το ΚΕΘΕΑ που απασχολεί το σημερινό μας το νομοσχέδιο. Πριν πάμε όμως εκεί, δεν μπορώ να μη σημειώσω την αγωνιώδη προσπάθεια των Βουλευτών του ΣΥΡΙΖΑ, με αφορμή τα γεγονότα στην ΑΣΟΕΕ, να εξάψουν τα πάθη της νεολαίας εν όψει των επετειακών ημερών που ακολουθούν φυσικά και να εκμεταλλευτούν για μία ακόμη φορά τα όποια γεγονότα, μιλώντας για αυταρχισμό, για καταστολή ωσάν να πρόκειται για γενικευμένες καταστάσεις. Αυτό είναι μία διαστρέβλωση της πραγματικότητας, την οποία συστηματικά εξακολουθεί να επιλέγει ως πρακτική ο ΣΥΡΙΖΑ. Έχετε εγκαταλείψει, βλέπετε, το αφήγημα της «NOVARTIS» γιατί δεν βολεύει, καθώς επιτέλους ήρθε η ώρα να μιλήσει ο κ. Φρουζής. Και από τα όσα διαρρέουν από την επιτροπή σε άλλη αίθουσα του Κοινοβουλίου, από την Προανακριτική, μάλλον οφείλετε ορισμένες εξηγήσεις στον ελληνικό λαό. Μάλλον οφείλετε να εξηγήσετε πώς εσείς, οι διώκτες των οργανωμένων συμφερόντων και των φαρμακευτικών εταιρειών, οδηγήσατε την εξωνοσοκομειακή δαπάνη σε πελώρια ύψη επί των ημερών σας και πάντως σε πολύ σημαντική αύξηση, σε σχέση με τα προηγούμενα έτη, ενώ το νομοσχέδιο Γεωργιάδη την είχε συρρικνώσει. Οφείλετε να εξηγήσετε πώς ο κύκλος εργασιών της «NOVARTIS» αυξήθηκε 100 εκατομμύρια ευρώ ετησίως κατά πώς λέει στην Προανακριτική ο κ. Φρουζής και κυρίως να εξηγήσετε τις πολλές συναντήσεις της ηγεσίας του ΣΥΡΙΖΑ με τον κ. Φρουζή. Λέει στην Προανακριτική σήμερα για συναντήσεις με τον κ. Τσίπρα, με τον πρώην Αντιπρόεδρο της Κυβέρνησης - για να μη λέμε ονόματα - , με τον πρώην Υπουργό Υγείας, με κορυφαία στελέχη του ΣΥΡΙΖΑ ο κ. Φρουζής. Και δεν φαντάζομαι ότι ένας άνθρωπος ο οποίος αυτήν την ώρα βρίσκεται στο μικροσκόπιο της δικαιοσύνης, των μέσων ενημέρωσης, των πολιτικών δυνάμεων της χώρας θα έριχνε ονόματα και νούμερα στον αέρα. Φαίνεται ότι δεν σας βγαίνει, λοιπόν, το αφήγημα, αγαπητέ κύριε Παπαδόπουλε, γιατί δεν έχω ακούσει σχόλια από το πρωί και βλέπω ότι εγκαταλείπετε το αφήγημα και φέρνετε άλλα αφηγήματα «νόμος και τάξη, καταστολή, βία και όλα αυτά». Δεν πειράζει! Κι αυτά με την επιστροφή στην κανονικότητα θα τα εγκαταλείψετε. Η πραγματικότητα θα σας αναγκάσει να εγκαταλείψετε και τα νέα σας αφηγήματα. Ας έλθουμε στο σημερινό νομοσχέδιο για το ΚΕΘΕΑ. Άκουσα σειρά Βουλευτών του ΣΥΡΙΖΑ να καταστροφολογούν, να υποστηρίζουν ότι καταργείται το αυτοδιοίκητο του ΚΕΘΕΑ, ότι θα κλείσει το ΚΕΘΕΑ, ότι είναι μια καταστροφή για το ΚΕΘΕΑ, να συκοφαντείτε τις απόψεις του Υπουργείου, να μιλάτε για τα προγράμματα που δεν αλλάζουν, να μιλάτε για τη γενική συνέλευση που δεν αλλάζει, να μιλάτε για τον τρόπο λειτουργίας που δεν αλλάζει. Στέκεστε δε σε ένα διοικητικό συμβούλιο που θα έχει καθαρά εποπτικό χαρακτήρα. Γιατί θα έχει εποπτικό χαρακτήρα; Πρώτον, γιατί το δημόσιο, το ελληνικό κράτος χρηματοδοτεί και μάλιστα φέτος αυξάνει τη χρηματοδότηση προς το ΚΕΘΕΑ και δεύτερον για να εξαλειφθεί κάθε θολό σημείο, κάθε γκρίζα νησίδα σαν κι αυτές που έφεραν στην επιφάνεια τόσο ο εσωτερικός έλεγχος του ΚΕΘΕΑ όσο και η έκθεση του Γενικού Λογιστηρίου του Κράτους. Μα, είναι ερώτημα κόμματος που αυτοπροσδιορίζεται ως προοδευτικό «γιατί μετά από σαράντα χρόνια αλλάζετε τον τρόπο ορισμού του διοικητικού συμβουλίου»; Γιατί θέλουμε το κάθε ευρώ του Έλληνα πολίτη σε αυτά τα σπουδαία και αποτελεσματικά προγράμματα, στη συντριπτική τους πλειοψηφία, να αξιοποιηθεί με τον καλύτερο δυνατό τρόπο και κυρίως να υπάρχει ένα εποπτικό όργανο για να πιστοποιεί πού πηγαίνουν τα χρήματα του Έλληνα φορολογούμενου! Υπάρχει απλούστερη απάντηση από αυτή; Θα καταλάβαινα τις αιτιάσεις σας, αν άλλαζαν - παραδείγματος χάριν - τα στεγνά προγράμματα. Όσοι έχουμε εμπλακεί με το ΚΕΘΕΑ - και έχω την τιμή στο παρελθόν με άλλη ιδιότητα να έχω βάλει κι εγώ μια υπογραφή για την επέκταση των δομών του ΚΕΘΕΑ, που πράγματι στον Βόλο λειτουργούν με τρόπο μοντέρνο, σύγχρονο και πρωτοποριακό - γνωρίζουμε ότι είναι αποδεκτό το έργο τους από την κοινωνία και είναι αποδεκτό και από το Υπουργείο και από την Κυβέρνηση. Και αυτό που κάνει, διασφαλίζει την ομαλή λειτουργία με την τοποθέτηση ενός διοικητικού συμβουλίου που θα είναι άμισθο. Ήρθε ο Υπουργός εδώ, είπε ότι θα είναι άμισθο το διοικητικό συμβούλιο και αν χρειαστεί και κάποια νομοτεχνική βελτίωση σε κάποια φράση θα την κάνει. Και όμως, εξακολουθούσαν οι συνάδελφοι του ΣΥΡΙΖΑ, αγαπητέ κύριε Παπαδόπουλε - όχι εσείς - , να λένε ότι θα είναι έμμισθο το διοικητικό συμβούλιο, να ζητούν διευκρινίσεις και τα λοιπά. Αυτό αν θέλετε είναι μία μικρή απόδειξη ότι επιχειρείται μία συνολική διαστρέβλωση αυτής της πολιτικής. Εγώ δεν άκουσα από κανέναν Υπουργό ότι αλλάζουν τα στεγνά προγράμματα. Δεν άκουσα από κανέναν Υπουργό ότι μειώνεται ο ρόλος της γενικής συνέλευσης. Δεν άκουσα από κανέναν Υπουργό Υγείας ότι θα πληρωθεί η χρηματοδότηση του ΚΕΘΕΑ. Αντιθέτως, άκουσα ότι θα αυξηθεί. Από πού λοιπόν αυτά τα - επιτρέψτε να τα χαρακτηρίσω - αυθαίρετα συμπεράσματα, τα οποία οπλίζουν το οπλοστάσιο των επιχειρημάτων σας, που δεν εδράζονται σε γεγονότα; Πραγματικά κατηγορείτε την Κυβέρνηση για προσπάθεια ελέγχου του ΚΕΘΕΑ, αλλά θα αντιστρέψω εγώ την κατηγορία λέγοντας ότι από τότε που η κυβέρνηση αποφάσισε μία αλλαγή, αμέσως μέσα από μία οργανωμένη προσπάθεια υπήρξε ένας ξεσηκωμός που στην αρχή όλους μας τρόμαξε. Πρόσωπα και μέσα ενημέρωσης προσκείμενα στον ΣΥΡΙΖΑ πρωτοστάτησαν σε αυτόν τον ξεσηκωμό! Μήπως επειδή πρόσωπα προσκείμενα στον ΣΥΡΙΖΑ χάνουν τον έλεγχο, προκαλούνται αυτές οι αντιδράσεις - για να αντιστρέψουμε το ερώτημα; Σε κάθε περίπτωση, θα λέγαμε ότι το ΚΕΘΕΑ θα επεκταθεί και σε προγράμματα γιατί αυξάνεται η χρηματοδότηση και τίποτα δεν χάνει από την διοικητική του αυτονομία και από την υλοποίηση των προγραμμάτων που πραγματικά έχουν δώσει αποτελέσματα. Όμως, τι θα θέλατε, αλήθεια, αγαπητοί συνάδελφοι του ΣΥΡΙΖΑ; Περιπτώσεις σαν και αυτές των φυλακών στα Διαβατά Θεσσαλονίκης και σε άλλα κέντρα ή προγράμματα της βορείου Ελλάδος; Να μην έχει έναν εποπτικό ρόλο η πολιτεία; Να μην μπορεί να βάλει ένα φρένο; Να τα αφήσει να εξαπλωθούν και σε άλλες δομές; Ας πάψει, λοιπόν, το εμπόριο της κοινωνικής ευαισθησίας και γι' αυτό το θέμα και το Υπουργείο για τις επιλογές του θα κριθεί από τα αποτελέσματα. Και άλλωστε, γνωρίζετε οι εισηγητές και οι Κοινοβουλευτικοί Εκπρόσωποι των κομμάτων - αν δεν κάνω λάθος, σας έχει ενημερώσει ο Υπουργός - ότι πρόκειται και μια αρχή να τοποθετηθεί, η οποία θα δει την εξέλιξη των προγραμμάτων και θα καταθέσει πόρισμα στο Υπουργείο και τη Βουλή για τον νέο τρόπο λειτουργίας του ΚΕΘΕΑ που στα ουσιαστικά, τα σημαντικά, τα βασικά δεν αλλάζει τίποτα. Και το λέω για τρίτη φορά, για να το ακούσουν κυρίως οι συμπατριώτες μου, μέλη του ΚΕΘΕΑ, στον Βόλο και η διοίκηση και οι άνθρωποι, οι οποίοι κάνουν χρήση των προγραμμάτων, ότι στα προγράμματα και τη διοίκηση του οργανισμού δεν αλλάζει απολύτως τίποτα. Τοποθετείται απλά και μόνο ένα εποπτικό όργανο, όπως οφείλει η πολιτεία να κάνει. Από εκεί και πέρα, για τα υπόλοιπα σημεία του νομοσχεδίου μίλησαν πάρα πολλοί συνάδελφοι, όμως δεν μπορώ να μην πω μία κουβέντα για τις δημοπρασίες ρεύματος, τις γνωστές ΝΟΜΕ. Ο ΣΥΡΙΖΑ όταν ήρθε στην κυβέρνηση, απέρριψε την επιλογή που είχε κάνει η κυβέρνηση Σαμαρά για τη μικρή ΔΕΗ. Δυο χρόνια αργότερα, λοιπόν, πέρασε στις δημοπρασίες ρεύματος, δίδοντας από μια καθημαγμένη ΔΕΗ 600 εκατομμύρια στους ανταγωνιστές της. Αυτό δεν είναι μικρό ποσό. Δεν αισθάνεται την ανάγκη ο ΣΥΡΙΖΑ να εξηγήσει πώς και γιατί οδήγησε σε αυτήν την επιλογή και την απώλεια τόσων σοβαρών οικονομικών πόρων από τη μεγαλύτερη εταιρεία του ελληνικού δημοσίου που κυριολεκτικά γονάτισε κι αν δεν δίνονταν οι τεχνητές αναπνοές από τη νέα Κυβέρνηση του Κυριάκου Μητσοτάκη και από τον Κώστα Χατζηδάκη, τον Υπουργό Περιβάλλοντος, ενδεχομένως τώρα που μιλάμε να είχε καταρρεύσει η ΔΕΗ; Δεν αισθάνεται καμμία ανάγκη απολογίας η προηγούμενη κυβέρνηση; Άφησε τη ΔΕΗ με ζημιές, απολύτως ταπεινωμένη, απολύτως καθημαγμένη, έκανε τέτοιου είδους επιλογές, όπως οι ΝΟΜΕ, και δεν λέτε κουβέντα! Δεν λέτε κουβέντα τώρα που η ΔΕΗ πάει να ορθοποδήσει. Ακόμα μία απόδειξη για τις επιλογές του ΣΥΡΙΖΑ που καθυστέρησαν τη χώρα, καθυστέρησαν την ανάπτυξη, καθυστέρησαν την έξοδο από την κρίση, οδήγησαν σε απώλεια οικονομικών πόρων και θέσεων εργασίας, με αποτέλεσμα η χώρα μας να είναι η τελευταία που εξέρχεται απ' αυτή την κρίση, από την οποία δοκιμάστηκαν και άλλες ευρωπαϊκές χώρες. Και σε κάθε περίπτωση, και η πολιτική σας κρίθηκε και η δική μας πολιτική, η πολιτική της Κυβέρνησης της Νέας Δημοκρατίας, θα κριθεί. Και τα πρώτα σημάδια, όπως λένε οι πολίτες με κάθε ευκαιρία, είναι μάλλον θετικά, κυρίες και κύριοι συνάδελφοι. Σας ευχαριστώ πολύ.
Κι εμείς ευχαριστούμε. Τον λόγο έχει ο κ. Χρυσομάλλης από τη Νέα Δημοκρατία και αμέσως μετά ο κ. Αμανατίδης.
Ευχαριστώ, κύριε Πρόεδρε. Κυρίες και κύριοι συνάδελφοι, γίνεται σήμερα η συζήτηση για τις πράξεις νομοθετικού περιεχομένου της Κυβέρνησης, που επί της ουσίας, τελικά αυτό που διαπιστώνεται από την όλη κουβέντα είναι ότι κανείς δεν διαφωνεί, πλην ενός σημείου στο οποίο θα αναφερθώ παρακάτω και αφορά το ΚΕΘΕΑ και ενός δεύτερου σημείου που δεν αφορά το νομοσχέδιο, αλλά είναι απλά στην επικαιρότητα. Γιατί, άλλωστε, κυρίες και κύριοι, ποιος μπορεί να διαφωνήσει με τη σύμβαση που κυρώνεται με το Ίδρυμα «Σταύρος Νιάρχος» για το Νοσοκομείο της Σπάρτης όπου θα γίνει μελέτη και για τη δωρεά δύο αεροσκαφών και δύο ελικοπτέρων; Κανείς. Ποιος μπορεί να διαφωνήσει για το επίδομα θέρμανσης που ανέφερε πριν ο Υπουργός, που θα δοθεί σε περισσότερους συμπολίτες μας, με πολύ πιο δίκαια κοινωνικά κριτήρια; Άλλη μία απόδειξη ότι η κοινωνική αλληλεγγύη αποτελεί προτεραιότητα γι' αυτήν την Κυβέρνηση. Ποιος μπορεί να διαφωνήσει με την παράταση της ρύθμισης για τα χρέη στους δήμους; Κανείς. Ποιος μπορεί να διαφωνήσει για την προστασία της πρώτης κατοικίας, την οποία, κυρίες και κύριοι συνάδελφοι του ΣΥΡΙΖΑ, τελικά δεν προστατέψατε; Και όχι μόνο δεν προστατέψατε, αλλά θυμάμαι τα ΜΑΤ να έχουν πάει στον πρώην σύντροφό σας, τον κ. Λαφαζάνη να τον συλλάβουν, αλλά αυτό είναι, όπως λέτε κι εσείς, παρελθόν. Ας πάμε τώρα στα σημαντικότερα. Κατ' αρχάς όσον αφορά τη διάταξη για την τιμολόγηση των φαρμάκων, πλέον οι συμπολίτες μας θα μπορούν να έχουν φθηνότερα φάρμακα και όχι ακριβότερα, όπως είχαν επί των ημερών σας. Μέχρι και 10% αύξηση προέβλεπε το νομοσχέδιο που είχατε καταθέσει και είχατε ψηφίσει. Και μιας και μιλάμε για φάρμακα κι επειδή ακούω διάφορα από τη διπλανή αίθουσα, τελικά τι γίνεται ακριβώς με τον κ. Φρουζή; Απ' ό,τι ακούμε, πιο συχνά ήταν στην Κουμουνδούρου παρά σπίτι του. Πιο συχνά έβλεπε τον κ. Τσίπρα και τον κ. Φίλη στην «ΑΥΓΗ», παρά τα παιδιά του. Καταλάβαμε ότι ήταν ο συντάκτης των ανακοινώσεων του ΣΥΡΙΖΑ για το φάρμακο, ο συντάκτης του νομοσχεδίου. Νομίζω έχουν πολλά να απαντήσουν τις επόμενες μέρες από την πλευρά σας. Όσον αφορά τη ΔΕΗ, ευτυχώς, έστω και με καθυστέρηση, στη δεύτερη επιτροπή ωριμάσετε και πλέον κι εσείς δεν διαφωνείτε με την κατάργηση των δημοπρασιών των ΝΟΜΕ. Ξέρετε ποιο είναι το δυστύχημα; Ότι αυτή η πολιτική σας ωρίμανση είχε περίπου ένα κόστος 2,5 δισεκατομμυρίων ευρώ στην πλάτη του Έλληνα φορολογούμενου, περίπου 2 δισεκατομμύρια ευρώ που χάθηκαν επειδή δεν προχωρήσατε το σχέδιο της μικρής ΔΕΗ που βρήκατε έτοιμο από την κυβέρνηση Σαμαρά - η ιδιωτικοποίηση τότε του ενός τρίτου απέφερε από 1,5 έως 2 δισεκατομμύρια στα κρατικά ταμεία - και άλλα 600 εκατομμύρια με τα οποία ζημιώσατε τη ΔΕΗ, ακριβώς με τη δημοπρασία των ΝΟΜΕ και πουλάγατε ρεύμα στους ανταγωνιστές της ΔΕΗ σε τιμές κατώτερες του κόστους. Τελικά, για να είστε σύννομοι με την ευρωπαϊκή νομολογία και να μειωθεί στο 50% από το 90% που ήταν η επιρροή της ΔΕΗ, το κάνατε ζημιώνοντας τους Έλληνες φορολογούμενους. Πρέπει να είναι παγκόσμια πρωτοτυπία. Πραγματικά, πρέπει να διδάσκεται ως case study προς αποφυγήν, όμως, πώς κάνεις ιδιωτικοποίηση όχι χωρίς να πάρεις ούτε ένα ευρώ, αλλά πληρώνοντας κιόλας τους ανταγωνιστές. Τέλος, για το ΚΕΘΕΑ, πραγματικά τι ακριβώς είναι αυτό που σας ενοχλεί, για να λέμε τα πράγματα με το όνομα τους; Τι ακριβώς σας ενοχλεί; Ότι δεν μπαίνει η κ. Δημητρίου Πρόεδρος, η γνωστή Εισαγγελέας και φίλη του ΣΥΡΙΖΑ. Γιατί; Γιατί υπάρχει ένα πόρισμα που λέει ότι μία μονάδα του ΚΕΘΕΑ στα Διαβατά λειτουργούσε ως χορηγός νόμιμων ευεργετημάτων μέσα από τα οποία - τα δήθεν νόμιμα ευεργετήματα - αθωώνονταν έμποροι ναρκωτικών με τις ευεργετικές διατάξεις του νόμου Παρασκευοπούλου, ο οποίος υπήρξε και για πολλά χρόνια Πρόεδρος του ΚΕΘΕΑ. Τυχαίο; Τυχαίο είναι ότι εκεί θέλετε την κ. Δημητρίου; Δεν ξέρω. Πάντως, το μόνο σίγουρο είναι ότι όλα αυτά θα διερευνηθούν. Κι επειδή ακούστηκε από τους συναδέλφους εδώ του ΣΥΡΙΖΑ ότι αυτή τη ρύθμιση στερεί τη δυνατότητα στους χιλιάδες χρήστες να αλλάξουν τη ζωή τους προς το καλύτερο, σας λέω όχι, αυτή η ρύθμιση στερεί τη δυνατότητα στον οποιοδήποτε έμπορο ναρκωτικών να αθωωθεί μέσω τέτοιων διαδικασιών. Αυτά θα ελεγχθούν από το πόρισμα που βγήκε από το ίδιο το ΚΕΘΕΑ. Θα αναζητηθούν οι ευθύνες. Και εξάλλου, δεν είναι και κακό όταν 20 και πλέον εκατομμύρια δίνονται στο ΚΕΘΕΑ από τον Έλληνα φορολογούμενο να υπάρχει μια εποπτική διοίκηση, ακριβώς για να δει με διαφάνεια πού πάνε αυτά τα λεφτά. Τέλος, όσον αφορά αυτό που ακούστηκε - και δεν αφορά φυσικά το νομοσχέδιο - για τα επεισόδια στην ΑΣΟΕΕ και την κρατική βία, η κρατική βία είναι νόμιμη απέναντι σε ανθρώπους που δημιουργούν μπάχαλο, που καίνε, που λεηλατούν τις περιουσίες των συνανθρώπων μας. Αυτή είναι ακριβώς η μόνη νόμιμη κρατική βία που μπορεί να υπάρξει. Και φυσικά, όχι η κρατική βία την οποία ασκούσατε εσείς απέναντι σε παιδιά, γυναίκες, συμπολίτες μας κάποιας ηλικίας, οι οποίοι διαδήλωναν ειρηνικά για τη Συμφωνία των Πρεσπών και τους τσακίσατε με χημικά. Αυτή είναι η μεγάλη διαφορά που μας χωρίζει. Σας ευχαριστώ.
Ο κ. Αμανατίδης έχει τον λόγο και μετά για πέντε λεπτά ο Υφυπουργός Περιβάλλοντος και Ενέργειας, ο κ. Οικονόμου.
Κύριοι Υπουργοί, αγαπητοί συνάδελφοι, εάν ήταν κοινοβουλευτικά επιτρεπτό, θα διατύπωνα την άποψή μου με τη μορφή ερωτήσεων και θα ανέμενα αντίθετες απόψεις, τεκμηριωμένες για κάθε θέμα χωριστά. Θα ήταν μια ευκαιρία να τις συζητήσουμε με έναν διαφορετικό τρόπο. Αυτό το λέω, γιατί έχω βαθιά την πεποίθηση ότι για να είναι κανείς αξιόπιστος στην έκφραση αντιρρήσεων και εν προκειμένω στις νομοθετικές πρωτοβουλίες που συζητούμε, θα πρέπει να δέχεται αρχικά και χωρίς δισταγμό ό,τι είναι χρήσιμο, ό,τι είναι απαραίτητο και ό,τι είναι αυτονόητο. Και ξέρετε - ακούστηκε και νωρίτερα - αυτό που εμένα με ικανοποιεί είναι το ότι έστω και επί των πράξεων νομοθετικού περιεχομένου δεν ακούστηκαν, θα έλεγα, ισχυρές διαφορετικές απόψεις ή σημαντικές προσθήκες, έτσι ώστε να πει κανείς ότι δεν πρέπει να ψηφίσουμε αυτές. Άλλωστε, πίσω από κάθε ρύθμιση δεν κρύβεται καμμία «παράξενη» πρόθεση. Αυτά, βέβαια, θα μου πείτε αποτελούν μία ιδεατή ματιά, γι' αυτό επιτρέψτε μου επί μερικών σημείων του σχεδίου νόμου να διατυπώσω τις απόψεις μου. Κατ' αρχάς, σε ό,τι αφορά τις ρυθμίσεις που αφορούν την «THOMAS COOK» γίνονται αυτές - και αυτό είναι κατανοητό - προς όφελος των επιχειρήσεων και των εργαζομένων και όχι για τις ίδιες τις επιχειρήσεις και βέβαια, δεν θίγονται οποιεσδήποτε μελλοντικές απαιτήσεις του ελληνικού δημοσίου έναντι της εταιρείας. Επομένως, όπως και ο κύριος συνάδελφος νωρίτερα είπε με μορφή ερωτήσεων, μπορεί να διαφωνήσει κανείς για τις ρυθμίσεις για το φόρο διαμονής, για το ΦΠΑ και για το επίδομα της ανεργίας; Δεύτερον, η κατάργηση των ΝΟΜΕ αποτελούσε δέσμευση της Κυβέρνησης και τώρα υλοποιείται. Διαφωνεί κανείς ότι εξοικονομούνται πόροι δεκάδων εκατομμυρίων που θα μπορούσαν να βελτιώσουν και την οικονομική κατάσταση και την ανταγωνιστικότητα της επιχείρησης; Θέλετε να πω την άποψή μου; Εγώ προτιμώ τα ποσά αυτά να τα δώσει η ΔΕΗ στην περιοχή από την οποία προέρχομαι, στην Κοζάνη, στη Φλώρινα, για χρήματα που χρωστάει σε εργολάβους, για χρήματα που χρωστάει σε ανθρώπους που εργάζονται στους φορείς, στην αυτοδιοίκηση της περιοχής. Νομίζω ότι, πράγματι, είναι μία πρωτοπόρα, θα έλεγα, δυνατή απόφαση την οποία θα πρέπει να τη στηρίξουμε. Οι παρατάσεις, βέβαια, για τη λειτουργία των μονάδων ΑΠΕ και ΣΗΘΥΑ είναι αναγκαίες. Νομίζω ότι όλοι συμφωνήσαμε σε αυτό. Το ίδιο ισχύει και για τις παρατάσεις για τους δασικούς συνεταιρισμούς. Σε ό,τι αφορά τώρα το Κέντρο Θεραπείας Εξαρτημένων Ατόμων, το γνωστό ΚΕΘΕΑ, έχω να πω ότι κάθε απόφαση κρίνεται από το αποτέλεσμα που επιφέρει. Η νέα ρύθμιση προβλέπει μεν τον διορισμό του διοικητικού συμβουλίου από τον Υπουργό, αλλά εδράζεται στην αποκτηθείσα εμπειρία. Δεν σας κρύβω ότι σε κάποια στιγμή ρώτησα τον Υπουργό στη συζήτηση που γινόταν: «Μα, έχω να πω μία διαφορετική πρόταση.». Κατάλαβα από αυτά που μου είπε ότι ασφαλώς και εξαντλήθηκε η δυνατότητα να υπάρξει κάποια διαφορετική ρύθμιση. Επομένως, και συνεχίζοντας πάλι το σκεπτικό μου, να πω ότι με βάση τη σύνθεση της γενικής συνέλευσης, που δεν αλλάζει και με βάση το αντικείμενο της γενικής συνέλευσης, αυτό που φαίνεται είναι ότι τη στρατηγική και τις τύχες του Κέντρου την εκφράζει η γενική συνέλευση και έρχεται ένα διοικητικό συμβούλιο το οποίο θα κριθεί - και πράγματι θα κριθεί - από το αποτέλεσμα και τότε να υπάρχουν διαφορετικές απόψεις, εφόσον το αποτέλεσμα δεν είναι αυτό το οποίο αναμένουμε, και θα κληθεί να επιτελέσει έναν ρόλο που της έχει αναθέσει γενική συνέλευση. Εν πάση περιπτώσει, για ποια κατάργηση της συμμετοχικότητας και του αυτοδιοίκητου μιλάνε, όταν καμμία απόφαση της γενικής συνέλευσης δεν φαίνεται από τα κείμενα ότι εγκρίνεται από ένα άλλο ανώτερο επίπεδο; Άλλωστε, έχω μάθει στην επαγγελματική μου δραστηριότητα ότι η δομή είναι το μέσον, ο στόχος είναι το ζητούμενο που επ' αυτού κρινόμαστε όλοι και το αποτέλεσμα. Να πω, επίσης, ότι δίνεται η δυνατότητα έτσι κι αλλιώς απόσπασης γιατρών καθώς και άλλων υπαλλήλων του δημόσιου τομέα. Καμμία άλλη αλλαγή δεν γίνεται. Η λειτουργία των διευθυντών είναι ίδια. Η αυτοδιαχείριση του ΚΕΘΕΑ δεν καταργείται. Σε ό,τι αφορά τώρα τις ρυθμίσεις για τους δικαιούχους υποβολής αιτήματος προστασίας της κύριας κατοικίας, είναι αυτονόητο να πούμε ότι με τις διευκολύνσεις που παρέχονται, απλουστεύονται οι διαδικασίες, εξυπηρετούνται οι πολίτες. Αν είναι αυτονόητο, θα πρέπει να το πούμε ότι είναι ορθό. Αν δεν είναι αυτονόητο, να πούμε ότι οι ρυθμίσεις προτείνουν κάτι καινοτόμο που θα πρέπει να το υποστηρίξουμε. Κλείνοντας, θέλω να πω και για την ειδική επιστημονική επιτροπή για την αντιμετώπιση της κλιματικής αλλαγής. Πάλι για το θέμα αυτό έγινε πολύς λόγος. Εγώ φαντάζομαι ότι ο πρόεδρος αυτής της επιτροπής είναι αρμόδιος να τη συγκαλεί, να συντονίζει τις εργασίες της και μέχρι εκεί. Φαντάζομαι, επίσης, ότι ο συντονιστής αυτής της επιτροπής, ο οποίος δεν πρέπει να συσχετίζεται κατά τη γνώμη μου με τη θητεία των μελών της επιτροπής, που προβλέπεται να είναι τριετής, είναι αυτός ο ειδικός επιστήμονας ο οποίος συνδυάζει τους στόχους της επιτροπής, έτσι όπως με τη σύστασή της θα προβλέπονται, με το εξωτερικό περιβάλλον, με φόρα, με άλλους επιστήμονες αντίστοιχων ειδικοτήτων και τελικά θα είναι ο συνδετικός κρίκος μεταξύ των πολιτικών και των εργασιών που φτιάχνει αυτή η επιτροπή. Επομένως, δεν υπάρχει καμμία αλληλοεπικάλυψη και θα έλεγα ότι αν δεν προτείνονταν η σύσταση του συντονιστή, θα έπρεπε να την είχαμε ανακαλύψει, γιατί είναι γνωστό - και έτσι φαίνεται - ότι ο πρόεδρος της επιτροπής πιθανόν να έχει και μια πολιτική χροιά. Σε ό,τι αφορά τώρα τη θέση του εκπροσώπου για την κλιματική αλλαγή, συμφωνώ, επίσης και να σας πω γιατί. Στις διεθνείς συναντήσεις πρώτον, μπορεί να εκπροσωπηθεί καλύτερα και μέσα από την ειδική γνώση η χώρα μας και επομένως να δημιουργούνται και συμμαχίες επιτόπου κατά τη διαδικασία και τη λειτουργία των επιτροπών. Θέλω να πω, επίσης, ότι δεν μπορεί κανείς ασφαλώς να διαφωνήσει με την κατάργηση της προθεσμίας υποβολής αιτήσεων για την αναγνώριση των υφιστάμενων ιαματικών πηγών. Αγαπητοί συνάδελφοι, είναι χρήσιμο να χτίζουμε πάνω στα αυτονόητα και στα ωφέλιμα, αναγνωρίζοντας την αξία της συνεχούς βελτίωσης. Τότε μόνον η διαφοροποίηση επί της ουσίας και εκεί όπου πραγματικά υπάρχει, θα έχει αξία και θα συμβάλλει στον κοινό στόχο, όχι γιατί πρέπει να διαφοροποιούμαστε. Με αυτές τις σκέψεις, λοιπόν, εγκρίνω το σχέδιο νόμου και ασφαλώς περιμένω το επόμενο. Σας ευχαριστώ πολύ.
Κι εμείς ευχαριστούμε. Τον λόγο έχει για πέντε λεπτά ο κ. Οικονόμου, Υφυπουργός Περιβάλλοντος και Ενέργειας.
Ευχαριστώ, κύριε Πρόεδρε. Θα αρχίσω από δύο διατάξεις, αυτήν που αφορά την παράταση προθεσμιών για τις υδατοκαλλιέργειες και αυτήν που αφορά την παράταση προθεσμιών για την αναστολή οικοδομικών αδειών στον Υμηττό. Ευχαριστώ πραγματικά τις δυνάμεις που στήριξαν με ευρύτερο τρόπο τις διατάξεις αυτές, γιατί ήταν εύλογες. Και στις δύο περιπτώσεις, βέβαια, έχουμε διατάξεις οι οποίες δίνουν παράταση σε υποχρεώσεις του κράτους, τις οποίες δεν τις έχει εκπληρώσει εγκαίρως. Από αυτή την άποψη είναι δυσάρεστο για όλους μας, νομίζω, και ελπίζω ότι δεν θα χρειαστεί άλλη παράταση. Είμαι βέβαιος ότι δεν θα χρειαστεί άλλη παράταση και στις δύο αυτές περιπτώσεις. Τώρα να μιλήσω πολύ συνοπτικά για το θέμα του Ελληνικού. Έχει γίνει ούτως ή άλλως ζήτηση και δεν θα επαναλάβω σε έκταση τα επιχειρήματα που έχουν ακουστεί. Έχουν υπάρξει οι εξής αιτιάσεις, συνοπτικά: Πρώτον, ότι αυτό που έγινε με την πράξη νομοθετικού περιεχομένου για τους κοινόχρηστους και κοινωφελείς χώρους, για τη μη άμεση παράδοση δηλαδή στους δήμους, είναι πρωτοφανές, ότι δεν έχει ξανασυμβεί άλλη φορά και ότι για πρώτη φορά στην ελληνική έννομη τάξη συμβαίνει αυτό το πράγμα. Το δεύτερο ήταν ότι αυτή η διάταξη ισοδυναμούσε με ακύρωση του κοινόχρηστου χαρακτήρα των κοινόχρηστων χώρων και με παράδοση τους στη ΛΑΜΔΑ και η τρίτη αιτίαση ήταν ότι αυτό ήταν επ' αόριστον. Από τη συζήτηση που έγινε και στις επιτροπές, έχω την εντύπωση ότι υπήρξε παρεξήγηση. Για να το δούμε πιο συγκεκριμένα. Δεν ήταν η πρώτη φορά που η παράδοση των κοινόχρηστων χώρων δεν θα συνέβαινε αμέσως μετά την έγκριση της πολεοδομικής μελέτης. Η πρώτη φορά που προβλέφθηκε αυτό ήταν με διάταξη του ΣΥΡΙΖΑ το 2018 και αφορούσε αποκλειστικά το Ελληνικό. Και, όπως είπα επανειλημμένα και στις επιτροπές, πολύ καλά έκανε ο ΣΥΡΙΖΑ, γιατί ήταν εύλογο, διότι το Ελληνικό είναι η μοναδική περίπτωση που υπόχρεος για την υλοποίηση των κοινόχρηστων και κοινωφελών χώρων δεν είναι ο δήμος, αλλά κάποιος άλλος φορέας. Έπρεπε, λοιπόν, να μείνει σε αυτόν τον φορέα η διαχείριση μέχρι να ολοκληρώσει αυτό που πρέπει να κάνει, αυτό που είναι υποχρεωμένος να κάνει. Το δεύτερο είναι ότι επομένως δεν πρόκειται για μια παράδοση κοινόχρηστων χώρων. Όμως, επειδή υπήρξε αμφισβήτηση ή και εύλογη ενδεχομένως καχυποψία, με μία τροποποίηση που φέραμε σήμερα προβλέπουμε ρητώς ότι η κυριότητα των κοινόχρηστων και κοινωφελών χώρων και της κοινωνικής ανταποδοτικότητας θα περάσει στους δήμους, στον φορέα διαχείρισης των κοινόχρηστων χώρων του Ελληνικού. Πάντως, θα περάσει στους δήμους τελικά αμέσως μετά τη διανομή και πριν τη μεταβίβαση, πράγμα που σημαίνει ότι σε περίπου τρεις μήνες η κυριότητα θα περάσει στους δήμους. Αυτό προβλέπεται ρητώς από την τροποποίηση που κάνουμε. Το τρίτο σημείο, όσον αφορά δηλαδή την επ' αόριστον παράταση αυτού του καθεστώτος, της μη παράδοσης των κοινοχρήστων χώρων, δεν ήταν ακριβές. Από το σχέδιο ολοκληρωμένης ανάπτυξης του Ελληνικού του 2018 προβλέπεται ένα χρονοδιάγραμμα για το Ελληνικό το οποίο έχει χρονικό βάθος είκοσι πέντε ετών. Αυτό δεν σημαίνει ότι όλα τελειώνουν σε είκοσι πέντε χρόνια, αλλά μάξιμουμ είναι είκοσι πέντε χρόνια. Εκ των πραγμάτων η παράδοση των κοινόχρηστων χώρων και με την ΠΝΠ, αλλά και με την προηγούμενη διάταξη του ΣΥΡΙΖΑ συνδεόταν με αυτό το χρονοδιάγραμμα το οποίο είναι εγκεκριμένο. Αυτό που φέρνουμε τώρα με τροπολογία είναι ότι η κοινή υπουργική απόφαση την οποία προβλέπει η τροπολογία μέσω της οποίας θα προσδιοριστούν οι λεπτομέρειες εφαρμογής αυτής της διάταξης, δηλαδή για την καθυστερημένη τμηματική παράδοση των κοινόχρηστων χώρων, θα προσδιορίσει και σαφές και καταληκτικό χρονοδιάγραμμα. Θα προβλέπεται, δηλαδή, για τους κοινόχρηστους χώρους - τμηματικά βέβαια - συγκεκριμένο χρονοδιάγραμμα παράδοσης των κοινόχρηστων χώρων στον φορέα, το ίδιο που θα προβλέπεται - το λέει πάλι η τροπολογία - και για την παράδοση των κοινωφελών χώρων. Αυτό που θέλω να πω δεν το λέει η τροπολογία. Όμως, δηλώνω επισήμως και δεσμεύομαι ότι η παράδοση όλων των κοινωφελών χώρων στο Ελληνικό θα γίνει πάρα πολύ γρήγορα, δηλαδή μέσα στον επόμενο χρόνο. Η παράδοση των κοινοχρήστων θα προχωρεί τμηματικά, αλλά σίγουρα δεν θα φτάσει τα είκοσι πέντε χρόνια. Θα είναι πολύ μικρότερο το χρονικό βάθος. Σας ευχαριστώ πολύ.
Ευχαριστούμε, κύριε Υπουργέ. Τον λόγο έχει τώρα για επτά λεπτά ο κ. Κέλλας και μετά ο κ. Χήτας. Ορίστε, κύριε Κέλλα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, με το παρόν σχέδιο νόμου επιλύονται και διευθετούνται μία σειρά από κρίσιμα ζητήματα που αφορούν στην έμπρακτη ενίσχυση του κοινωνικού κράτους. Θα ήθελα, λοιπόν, να ξεκινήσω από τα θέματα υγείας τα οποία με αφορούν διπλά λόγω και της ιατρικής μου ιδιότητας. Κατ' αρχάς με το άρθρο 12 επιλύονται χρονίζοντα προβλήματα τα οποία αντιμετωπίζουν πολλά νοσοκομεία της χώρας. Και θέλω εδώ να συγχαρώ τους αρμόδιους Υπουργούς, τον κ. Κικίλια και τον κ. Κοντοζαμάνη, γιατί προάγουν συνολικά την ευελιξία και ενισχύουν την αποτελεσματικότητα των μονάδων υγείας της χώρας. Τα νοσοκομεία είναι μονάδες υγείας που έχουν ως σκοπό τη θωράκιση της δημόσιας υγείας και τη διαρκή αναβάθμιση των παρεχόμενων υπηρεσιών προς τους πολίτες. Επομένως με τη διάταξη για την κατάρτιση, τροποποίηση των οργανισμών των νομικών προσώπων δημοσίου δικαίου του τομέα υγείας του Υπουργείου Υγείας με ΚΥΑ έως τις 30 Απριλίου του 2020 επανενεργοποιείται η δυνατότητα της άμεσης δράσης και επίλυσης πλειάδας οργανωτικών και λειτουργικών ζητημάτων από τους συναρμόδιους Υπουργούς αντί της διαδικασίας έκδοσης προεδρικών διαταγμάτων τα οποία, όπως πολύ καλά γνωρίζετε, είναι πολύ χρονοβόρα σε σύγκριση με την ταχύτητα με την οποία πρέπει να λειτουργεί η δημόσια υγεία. Το δεύτερο ζήτημα το οποίο αφορά αρμοδιότητες του Υπουργείου Υγείας είναι το ΚΕΘΕΑ, και ειδικότερα η νέα διαδικασία διορισμού του διοικητικού συμβουλίου με πράξη του Υπουργού Υγείας. Πρόκειται για ένα θέμα το οποίο ξεσήκωσε θύελλα διαμαρτυριών και ενστάσεων από την πλευρά του ΣΥΡΙΖΑ και της Αντιπολίτευσης. Και πραγματικά, αγαπητοί συνάδελφοι του ΣΥΡΙΖΑ, δεν καταλαβαίνω το γιατί. Ο Υπουργός εξήγησε και τεκμηρίωσε πληρέστατα την παρέμβασή του. Η δημόσια χρηματοδότηση που εξασφαλίστηκε είναι 20 εκατομμύρια ευρώ και μοναδικός λόγος και στόχος είναι να υπάρξει αποτελεσματικότερη διοίκηση σε θέματα οικονομικού ελέγχου και λογοδοσίας. Ούτε η αυτοδιοίκηση ούτε η αυτοδιαχείριση του ΚΕΘΕΑ αναιρούνται σε όλους τους τομείς της θεραπευτικής παρέμβασης και δράσεών του. Η σύνδεση της γενικής συνέλευσης εξακολουθεί να είναι απαράδεκτη και η λειτουργία της δεν αναιρείται. Αντιθέτως αυτή ορίζεται ως το κεντρικό όργανο λήψης αποφάσεων για τον ετήσιο στρατηγικό σχεδιασμό αναφορικά με τις θεραπευτικές πρακτικές, συναφή ιδεολογικά και εκπαιδευτικά ζητήματα. Εκτιμούμε δε ότι με τον συγκεκριμένο επανασχεδιασμό και σε συνδυασμό με τις ρυθμίσεις του άρθρου 13 που αφορούν τη ρύθμιση, την εύρυθμη λειτουργία του κέντρου, θα ενισχυθεί η συνολική αποτελεσματικότητά του στο πλαίσιο της εθνικής πολιτικής για τα ναρκωτικά 2020-2024. Τρίτον, οι αρμόδιοι Υπουργοί Υγείας ρυθμίζουν το επίσης σοβαρό ζήτημα της τιμολόγησης των φαρμάκων. Αναφέρομαι ειδικότερα στην τροπολογία με αριθμό 76/11 που αναφέρει ότι ως τιμή διαμόρφωσης ενός φαρμάκου θα ορίζεται ο μέσος όρος των δύο χαμηλότερων τιμών των κρατών μελών της ευρωζώνης, ενώ κατά την ανατιμολόγησή τους δεν θα επιτρέπονται αυξήσεις τιμών. Επιπλέον, ορίζεται ότι για να λάβει πρώτη φορά τιμή ένα φάρμακο αναφοράς πρέπει να έχει τιμολογηθεί τουλάχιστον σε τρία κράτη μέλη της Ευρωζώνης. Αδιαμφισβήτητα οι συγκεκριμένες προβλέψεις θα διευκολύνουν τους ασθενείς και έχουν ξεκάθαρο κοινωνικό πρόσημο. Αναλόγως, ιδιαίτερα κρίσιμη για την κοινωνική μας πολιτική είναι και η τροπολογία που εισήχθη από την Υπουργό Παιδείας, η τροπολογία με αριθμό 84/15, η οποία ανοίγει τον δρόμο για την υλοποίηση της δέσμευσής μας για διορισμούς στην ειδική αγωγή, που αποτελεί κορυφαία προτεραιότητά μας στο πλαίσιο του σχεδιασμού μας για την αναβάθμιση του εκπαιδευτικού συστήματος, αξιοποιώντας τις δυνατότητες των ΑΜΕΑ. Μία ακόμα σημαντικότατη ρύθμιση με ισχυρό κοινωνικό χαρακτήρα είναι η βελτίωση του υπάρχοντος θεσμικού πλαισίου για την προστασία της πρώτης κατοικίας. Όπως τονίσαμε και στην επιτροπή, δεικνύεται μέριμνα για τους οφειλέτες και μπορούν να ενταχθούν στις προστατευτικές ρυθμίσεις του νόμου περισσότεροι δικαιούχοι. Είτε πρόκειται για νέες αιτήσεις είτε πρόκειται για αιτήσεις οι οποίες έχουν ήδη υποβληθεί αλλά δεν έχουν ολοκληρωθεί, οι δικαιούχοι θα προστατεύουν την πρώτη κατοικία τους, ανεξάρτητα αν διαμένουν σε μισθωμένο ή παραχωρημένο ακίνητο εντός της περιφερειακής ενότητας στην οποία βρίσκεται η κύρια κατοικία τους. Σε συνδυασμό δε με τις υπόλοιπες ρυθμίσεις και σε σχέση με την υποβολή αιτήσεων, προσφέρεται για τα νοικοκυριά η δυνατότητα ενός καλύτερου μακροπρόθεσμου οικονομικού προγραμματισμού. Τέλος, το επισημάναμε και στην επιτροπή για τις διατάξεις του Υπουργείου Περιβάλλοντος, αναντίρρητα διευθετούνται ζητήματα τα οποία έχουν αναπτυξιακή διάσταση. Κατά πρώτον, εισάγονται ρυθμίσεις που στοχεύουν στην καλύτερη λειτουργία της αγοράς ενέργειας και την αποτελεσματικότερη προσαρμογή της χώρας και της οικονομίας στην κλιματική αλλαγή. Κατά δεύτερον, προωθούνται η απρόσκοπτη λειτουργία των δασικών συνεταιριστικών οργανώσεων, ο αποτελεσματικότερος καθορισμός περιοχών οργανωμένης ανάπτυξης υδατοκαλλιεργειών, καθώς και η παράδοση χώρων κοινωνικής ανταποδοτικότητας στο Ελληνικό. Κυρίες και κύριοι συνάδελφοι, όπως γίνεται αντιληπτό με την υπερψήφιση του παρόντος σχεδίου νόμου ρυθμίζονται μία σειρά από εφαρμοστικά, αλλά ιδιαιτέρως κρίσιμα θέματα τα οποία ενισχύουν το κοινωνικό κράτος. Συγχρόνως, αντιμετωπίζονται δυσλειτουργίες και λαμβάνονται ειδικότερα μέτρα σε συγκεκριμένους τομείς καλύπτοντας τα κενά τα οποία δημιουργούνται μεταξύ της νομοθέτησης των πολιτικών και της υλοποίησής τους. Σας ευχαριστώ.
Ευχαριστούμε και εμείς, κύριε Κέλλα. Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Χήτας. Μετά θα λάβουν τον λόγο ο κ. Σταμενίτης, ο κ. Λοβέρδος, ο κ. Μαντάς, ο Υπουργός κ. Θεοχάρης, ο κ. Λιούπης και ο κ. Αποστόλου. Αυτή είναι η σειρά. Ορίστε, κύριε Χήτα, έχετε τον λόγο για δώδεκα λεπτά.
Ευχαριστώ πολύ, κύριε Πρόεδρε. Θα ξεκινήσω με μια απάντηση στον συνάδελφο Κοινοβουλευτικό Εκπρόσωπο της Νέας Δημοκρατίας, τον κ. Μπουκώρο, ο οποίος δεν είναι τώρα εδώ, αλλά θα έλθει σε λίγο και θα μάθει το τι έχει ειπωθεί στην Αίθουσα. Είναι κατανοητό να πάρει δυο ανάσες ο άνθρωπος. Τον άκουσα να μιλάει για τη ΔΕΗ και να κατηγορεί τον ΣΥΡΙΖΑ για την κατάντια της ΔΕΗ. Δεν θα διαφωνήσουμε σ' αυτό. Αναρωτήθηκε ο κ. Μπουκώρος και αναρωτιέται η Νέα Δημοκρατία γενικώς αν θα απολογηθεί ο ΣΥΡΙΖΑ για την κατάσταση της ΔΕΗ. Εμείς φωνάζουμε. Έχουμε υποβάλει συνεχόμενα ερωτήματα στον κ. Χατζηδάκη και σήμερα εγώ ο ίδιος περπάτησα από εδώ μέχρι τα υπουργικά έδρανα για να του πω: «Κύριε Χατζηδάκη, δεν απαντήσατε στο ερώτημα που σας θέσαμε και σήμερα. Εξεταστική Επιτροπή για τη ΔΕΗ θα κάνετε; Θα τους στήσετε στον τοίχο; Θα τους ρωτήσετε γιατί καταχρέωσαν τη ΔΕΗ και την έφεραν στο σημείο αυτό;». Τους κατηγορείτε, στήνετε ένα θέατρο, στήνετε μια στημένη μάχη - μονομαχία για τα δελτία ειδήσεων, για τα πάνελ, για τα μάτια του κόσμου, αλλά όταν έρχεται η ώρα να στριμώξετε πραγματικά οι μεν τους δε, κάνετε πίσω. Τα ίδια λαμβάνουν χώρα και σε μια αίθουσα λίγο πιο πάνω από εδώ, μέσα στο Κοινοβούλιο, στην Προανακριτική για τη «NOVARTIS». Να ΄χαμε να λέγαμε. Όλα για το θεαθήναι, θεατρινισμοί, τάχαμου δήθεν μαλώνετε, είστε αντίπαλοι. Ουσιαστικά τα έχετε βρει. Τα έχουμε πει πολλές φορές. Ο κόσμος το έχει τούμπανο κι εσείς κρυφό καμάρι. Σας έχουν πάρει χαμπάρι όλοι. Κόραξ κοράκου μάτι δεν βγάζει. Δεν πρόκειται να βγει τίποτα στη φόρα, δυστυχώς. Δεν μας είπατε και δεν θα μάθει ποτέ ο ελληνικός λαός πού είναι τα εκατομμύρια, τα δισεκατομμύρια ευρώ τα οποία έχασε, αυτά που έφαγαν οι γιατροί στην υγειά των κορόιδων και των ασθενών. Αυτό ενδιαφέρει τον ελληνικό λαό. Για τη ΔΕΗ «ιδού η Ρόδος, ιδού και το πήδημα». Αφού σας νοιάζει τόσο πολύ, κάντε εξεταστική, ώστε να μας πουν οι κύριοι του ΣΥΡΙΖΑ πώς έφτασαν τη ΔΕΗ στον γκρεμό, αφού τόσο πολύ σας κόπτει. Θα πω δυο πράγματα για το σημερινό νομοσχέδιο πριν πάω στα υπόλοιπα θέματα. Καταβάλλετε πραγματικά μια σοβαρή προσπάθεια να κλείσετε άρον - άρον λογαριασμούς με το παρελθόν και να ανοίξετε νέους λογαριασμούς με το μέλλον. Το νομοσχέδιο μοιάζει μ' ένα σκωτσέζικο ντους. Από τη μια κλείνει πραγματικά σοβαρά θέματα, τα οποία πρέπει να εξετάσουμε, από την άλλη όμως φέρνετε κάποιες «φωτογραφικές» διατάξεις. Είναι ένα νομοσχέδιο - αν μου επιτρέπεται η έκφραση - χαμηλής πτήσης και χαμηλών προσδοκιών. Συμβιβάζεται εκεί που δεν πρέπει και δεν κάνει την υπέρβαση εκεί που πρέπει. Ακούστε, κυρίες και κύριοι, Ελληνίδες και Έλληνες. Το Υπουργείο Υγείας στο σημερινό νομοσχέδιο κάνει λόγο για ανάγκη πρόσληψης προσωπικού στις δομές φιλοξενίας προσφύγων. Να προσλάβει προσωπικό το Υπουργείο Υγείας για δομές φιλοξενίας προσφύγων και σ' όλα τα υπόλοιπα νοσοκομεία της Ελλάδος ο Έλληνας πεθαίνει στα ράντζα. Για εκεί δεν έχουμε λογαριάσει, δεν έχουμε προνοήσει να βάλουμε κάτι από τον κρατικό προϋπολογισμό, που τον έχουμε ξεπεράσει ούτως ή άλλως. Αυτά είναι τώρα άλλα χρήματα. Στύβουμε για τα καλά τον Έλληνα πολίτη. Πείτε μας: Γι' αυτές τις προσλήψεις που πρέπει να γίνουν άμεσα, όπως λέτε εσείς, υπάρχουν έτοιμα ιατρεία; Πού θα στεγαστούν αυτοί οι γιατροί; Για ποιες ειδικότητες μιλάμε; Πού θα ανήκουν; Δεν δίνετε καμμία πληροφορία γι' αυτό το τόσο σημαντικό θέμα. Τι συμβάσεις θα υπογράψουν; Πάμε τώρα στο Υπουργείο Παιδείας. Κυρίες και κύριοι, Έλληνες και Ελληνίδες, ακούστε. Ειδική επιστημονική επιτροπή - λέει το Υπουργείο Παιδείας - για την αντιμετώπιση της κλιματικής αλλαγής. Φοβερό. Θα επιβλέπεται - λέει - απευθείας από την Υπουργό η επιτροπή αυτή, θα έχει τριετή θητεία, θα συμμετέχουν διάφορες οργανώσεις, διακεκριμένοι επιστήμονες και δεν έχει τελειωμό. Μπράβο. Πάθατε ΣΥΡΙΖΑ; Αυτά τα έλεγε ο Παππάς με τη διαστημική εταιρεία που ήθελε να φτιάξει. Τα ίδια κάνετε κι εσείς; Ειδική επιστημονική επιτροπή για την κλιματική αλλαγή; Επίσης, τα «παράθυρα» τα ανοίγετε διάπλατα για να τακτοποιήσετε «γαλάζια» στελέχη, κύριοι της Νέας Δημοκρατίας. Ακούστε και αυτό το παράδοξο και μετά πάω σ' άλλα θέματα. Δεν μπορώ να μην αναφερθώ στην προστασία της πρώτης κατοικίας. Ακούστε, κυρίες και κύριοι. Συγκεκριμένα αναφέρομαι στη διάταξη που προβλέπει ότι θα πληρώνει η τράπεζα - ακούστε λίγο - τον δικηγόρο που θα συμβουλεύει τον δανειολήπτη για να στραφεί νομικά εναντίον της τράπεζας. Δηλαδή, η τράπεζα θα πληρώνει τον δικηγόρο του φουκαρά, ο οποίος θέλει να στραφεί εναντίον της τράπεζας. Καλά, γίνονται αυτά, ρε παιδιά; Πάμε λίγο στο θέμα των ημερών, στο οποίο αναφέρθηκα και χθες και γίναμε και θέμα, κύριε Μάρκου, στα sites χθες. Σας έδωσα την ευκαιρία να ανακαλέσετε και δεν ανακαλέσατε. Αναφέρομαι στους «μπαχαλάκηδες» και στο άσυλο. Σαν φορολογούμενος πολίτης, λοιπόν, αλλά και σα γονιός απαιτώ όσοι ρημάζουν τα πανεπιστήμια, τα οποία είναι δημόσια περιουσία, να πληρώνουν για τις ζημιές που προκαλούν. Τελεία και παύλα. Σήμερα είχαμε φοιτητικό συλλαλητήριο, κύριοι του ΣΥΡΙΖΑ, κύριοι της Αριστεράς γενικότερα. Έσπασαν καταστήματα τα πουλάκια μας στη φοιτητική πορεία που έκαναν. Χτύπησαν φωτορεπόρτερ δεξιά και αριστερά. Χτύπησαν συναδέλφους σας, κύριοι συνάδελφοι. Έσπασαν τζαμαρίες και κατέβασαν μαγαζιά. Ποιος θα τα πληρώσει αυτά, ρε παιδιά; Ποιος θα τα πληρώσει;
Οι μακεδονομάχοι …
Οι μακεδονομάχοι θα πληρώσουν, κύριε Μπάρκα; Ποιος θα τα πληρώσει; Πες!
Κύριε Χήτα, κύριε Μπάρκα, σας παρακαλώ. Συνεχίστε, κύριε Xήτα.
Μέχρι τώρα αγκαλιά με τα ΜΑΤ κυβερνούσατε και τώρα ξαφνικά γίνατε πάλι επαναστάτες. Άντε τώρα! Τεσσεράμισι χρόνια διοικούσατε αγκαλιά με τις κλούβες. Ούτε να περπατήσετε στους δρόμους δεν μπορούσατε. Νόμος και τάξη, λοιπόν, και αν σας αρέσει. Θέλω, όμως, να τελειώσει αυτή η ιστορία, αν μπορούν να επιβάλουν οι από δω τον νόμο και την τάξη. Το είπαμε και χθες, το είπε και ο Πρόεδρός μας. Εμείς θέλουμε να φύγουν τα πανεπιστήμια από το κέντρο και να πάνε έξω στις περιφέρειες και να επιβληθεί πραγματικά νόμος και τάξη. Ακούστε τι είπε ο κ. Τσίπρας σήμερα. Είπε ότι φταίνε τα μέσα μαζικής ενημέρωσης για την εικόνα των πανεπιστημίων. Ο μέσος τηλεθεατής έχει μια λανθασμένη εικόνα γιατί - λέει - νομίζει ότι στα πανεπιστήμια δεν γίνεται μάθημα, αλλά φτιάχνουν μόνο μολότοφ και γενικώς υπάρχει ένα άντρο ανομίας. Εμείς, λοιπόν, λέμε ότι στα ελληνικά πανεπιστήμια γίνεται όντως καλό μάθημα, ότι το επίπεδο των πανεπιστημιακών μας είναι όντως πάρα πολύ υψηλό. Έχουμε από τα καλύτερα δημόσια πανεπιστήμια στην Ευρώπη και θέλουμε αυτά να τα προστατεύσουμε από το «κακό σπυρί» που λέγεται «μπαχαλάκηδες». Γιατί να μη συμφωνήσουμε σ' αυτό; Εμείς δεν λέμε ότι τα πανεπιστήμια είναι κακά. Δεν λέμε ότι τα δημόσια πανεπιστήμιά μας είναι κακά. Λέμε ότι είναι πάρα πολύ υψηλού επιπέδου, αλλά ας τα προστατεύσουμε, αφού είναι τόσο υψηλού επιπέδου. Ό,τι σπάμε από εδώ και πέρα, τα στέλνουμε στον κ. Μπάρκα. Ποιος ελέγχει τον λογαριασμό; Αυτό εννοώ. Κυρίες και κύριοι, πάμε λίγο στο λαθρομεταναστευτικό, γιατί θα τρελαθούμε τελείως σ' αυτήν τη χώρα. Στο τέλος της μέρας θα τρελαθούμε τελείως. Ακούστε τώρα. ΔΟΜ, Διεθνής Οργανισμός Μετανάστευσης. Ποιος ελέγχει, ρε παιδιά, αυτόν τον ΔΟΜ; Τι είναι αυτός ο ΔΟΜ; Είναι πιο ισχυρός ο ΔΟΜ, αυτός ο Διεθνής Οργανισμός Μετανάστευσης, από την Κυβέρνηση; Ακούστε τι κάνει αυτός ο ΔΟΜ. Παρουσιάζει, κυρίες και κύριοι, την Ελλάδα - και θα μιλήσω με στοιχεία - ως παράδεισο για τους λαθρομετανάστες. Ψάχνει σπίτια να νοικιάσει. Ποιο Airbnb; Ψάχνει σπίτια να νοικιάσει και τα παρουσιάζει ως παράδεισο. Φωνάζει «ζήτω ο ελληνικός μεταναστευτικός παράδεισος». Από πού κι ως πού ένα κράτος ελεύθερο όπως είναι η Ελλάδα επιτρέπει σ' έναν οργανισμό - τι σόι οργανισμός είναι αυτός ο ΔΟΜ - να κάνει κουμάντο σε μια χώρα και σε ολόκληρες περιοχές, να έχει λαθροκαμπάνιες για να φέρνει τους λαθρομετανάστες εδώ; Έχετε δει το τελευταίο βίντεο που διαφημίζει ο ΔΟΜ την πραμάτεια του; Ποιος ΕΟΤ; Κύριε Θεοχάρη, ποιος ΕΟΤ; Ο ΔΟΜ στην τελευταία του καμπάνια διαφημίζει την Ελλάδα ως γη της επαγγελίας. Διαφημίζει ξενοδοχεία φιλοξενίας με πισίνες στην Εύβοια. Είναι αλήθεια αυτό. Ελπίζω να το ξέρετε. Ο ΔΟΜ, ο Διεθνής Οργανισμός Μεταναστών, λέει: «Ελάτε στην Ελλάδα». Να δείτε τα βίντεο, τι γίνεται μέσα. Καταθέτω στα Πρακτικά τις φωτογραφίες και το άρθρο με το τι ακριβώς συμβαίνει. Λένε: «Στην Ελλάδα πάτησα το πόδι μου ανήμερα των Χριστουγέννων του ΄17. Ο ΔΟΜ δεν θα μπορούσε να μου έχει δώσει περισσότερα. Οι εργαζόμενοι του ΔΟΜ έχουν γίνει αδέλφια μου και με κακομαθαίνουν. Τον περασμένο Μάιο μού ανακοινώθηκε πως η Ελλάδα μού χορήγησε άσυλο, αναγνωρίζοντάς με ως πρόσφυγα. Το μόνο που μου απομένει είναι να πάρω τα επίσημα έγγραφά μου, το διαβατήριό μου και να μου εκδώσουν και ΑΦΜ.». [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η εισβολή στη χώρα μας, κυρίες και κύριοι συνάδελφοι, δυστυχώς εξελίσσεται ακριβώς όπως η επάρατη νόσος. Έχει στάδια. Επίσης, δυστυχώς η επιμονή των κυβερνήσεων να κάνουν όλους αυτούς τους λάθος χειρισμούς έχει επιτρέψει την εξάπλωση αυτής της νόσου. Η ασθένεια έχει περάσει πλέον στο δεύτερο στάδιο, στο στάδιο των συνεπειών και αν θα έχουμε μια «αγρανάπαυση» τώρα χειμωνιάτικα, από Μάρτη και μετά που θα φτιάξει πάλι ο καιρός, θα δείτε τι έχει να γίνει. Στη Χίο έκαψαν την Αγία Τράπεζα της Εκκλησίας. Στη Σάμο κόβουν δένδρα δάσους, ρίχνουν τσιμέντα και φτιάχνουν σπίτια κατόπιν της οδηγίας των μη κυβερνητικών οργανώσεων. Στον Έβρο στήνουν ενέδρες σε κυνηγούς και επιχειρούν να τους κλέψουν τα όπλα. Στη Θεσσαλονίκη προχθές, στην Αριστοτέλους, στο κεντρικότερο σημείο είχαμε πάλι μαχαιρώματα για το ποιος θα καταλάβει την πιάτσα, ποιος θα είναι ο αρχηγός, δηλαδή, της πιάτσας. Στα Διαβατά προχθές που η Ελληνική Λύση βρέθηκε και εκεί, ακούσαμε συγκλονιστικές καταγγελίες από τους κατοίκους. Η Ελλάδα είναι παράδεισος για τους λαθρομετανάστες και εξελίσσεται σε κόλαση για τους Έλληνες. Δυστυχώς, αποδεικνύεται ότι είστε ανίκανοι να αντιμετωπίσετε αυτήν την κρίση, γιατί σας είπαμε ότι αυτή η κρίση αντιμετωπίζεται με συγκεκριμένο τρόπο. Κλείνετε τα σύνορα, ισόβια στους λαθροδιακινητές, μεταφέρετε σε ακατοίκητα νησιά με δομές στους λαθρομετανάστες και κλείνετε τις ΜΚΟ και τελειώνει το παραμύθι. Όλα τα άλλα είναι ασπιρίνες. Αποκάλυψε χθες ο Κυριάκος ο Βελόπουλος ότι τα λεφτά γι' αυτούς τους λαθρομετανάστες τα πληρώνουν οι Έλληνες φορολογούμενοι. Σήμερα ακούσαμε και το εξής απίστευτο. Τους πήγαν στη Μονή Πορέτσου, διαμαρτυρήθηκαν - λέει - οι λαθρομετανάστες και έφυγαν. Είπαν καλύτερα στη Μόρια παρά εκεί. Καλύτερα στη Μόρια παρά εκεί! Και διάβαζα τώρα, πριν από λίγο, ότι είναι από τη Σομαλία, από το Σουδάν, από το Κονγκό και το Ιράν. Πριν από λίγα λεπτά το Λιμενικό ανακοίνωσε - μπείτε να το δείτε τώρα, κύριοι της Κυβέρνησης - επίσημα «σοβαρό επεισόδιο ανοικτά της Χίου και με πυροβολισμούς με ταχύπλοο, το οποίο μετέφερε λαθρομετανάστες στα ανοιχτά της Χίου και τελικά αναγκάστηκε να στραφεί πάλι με αντίθετη κατεύθυνση προς την Τουρκία.». Και κλείνω, κυρίες και κύριοι, με το εξής. Ξέρω ότι πολλοί συνάδελφοι δεν θα ήταν σήμερα εδώ, γιατί η παρουσία του Κυριάκου Μητσοτάκη - της Νέας Δημοκρατίας αναφέρομαι - στη Θεσσαλονίκη, θα τους επέβαλε να ήταν εκεί. Τι ειρωνεία! Η πρώτη συνάντηση Μητσοτάκη - Ζάεφ μετά το γαλλικό μπλόκο για την ένταξη των Σκοπίων στην Ευρωπαϊκή Ένωση να λαμβάνει χώρα στη Θεσσαλονίκη. Τι ειρωνεία! Συγχαρητήρια. Εδώ αποδεικνύεται ότι όχι μόνο είχατε την ευκαιρία ότι αυτή η συμφωνία μπορούσε να μπλοκαριστεί, όπως την μπλόκαραν οι Γάλλοι, αλλά φυσικά εσείς νιώθετε ανακουφισμένοι, γιατί οι κύριοι από εδώ σας βγάλαν από τη δύσκολη θέση. Η ειρωνεία είναι ότι η πρώτη συνάντηση Μητσοτάκη - Ζάεφ λαμβάνει χώρα στην πρωτεύουσα της Μακεδονίας, της μίας και μοναδικής Μακεδονίας, της ελληνικής Μακεδονίας.
Ευχαριστούμε, κύριε Χήτα. Για γνωστικούς μόνο λόγους - για λόγους γνώσης, δηλαδή - ο Διεθνής Οργανισμός Μετανάστευσης είναι οργανισμός του ΟΗΕ.
Και; Θα κάνει κουμάντο εδώ;
Όχι, επειδή ρωτάγατε ποιος οργανισμός είναι αυτός.
Το έλεγα προφανώς ρητορικά.
Φαντάζομαι ότι ο ΟΗΕ ξέρετε ποιος είναι. Είναι οργανισμός του ΟΗΕ και χρησιμοποιεί μόνο χρήματα που του δίνει ο ΟΗΕ και η Ευρωπαϊκή Ένωση. Απλά για να το γνωρίζετε. Ο κ. Σταμενίτης έχει τον λόγο για επτά λεπτά.
Κύριε Πρόεδρε, κυρίες και κύριοι συνάδελφοι, με την ψήφιση του σημερινού νομοσχεδίου προχωράμε στην κύρωση των τριών πράξεων νομοθετικού περιεχομένου, οι οποίες έχουν ιδιαίτερη σημασία και καλύπτουν ζητήματα τομέων, όπως η οικονομία, η ενέργεια, το περιβάλλον. Ρυθμίσεις που διευκολύνουν την καθημερινότητα των πολιτών, λύνουν προβλήματα και λειτουργούν με τρόπο ενισχυτικό στη συνολική προσπάθεια ανάτασης και ανάπτυξης της οικονομίας. Στην τοποθέτησή μου, θα ήθελα να σταθώ περισσότερο στις διατάξεις του άρθρου 2 που αφορούν την κύρωση της πράξης της 30ης Σεπτεμβρίου 2019, που αφορά στην κατάργηση της δημοπρασίας προθεσμιακών προϊόντων ηλεκτρικής ενέργειας, τις περίφημες ΝΟΜΕ, η οποία ήταν προγραμματισμένη να γίνει στις 16 Οκτωβρίου 2019, με ταυτόχρονη κατάργηση της δυνατότητας διενέργειας άλλων νέων δημοπρασιών που βασίζονται στο ίδιο μοντέλο. Κυρίες και κύριοι συνάδελφοι, το Υπουργείο Περιβάλλοντος και Ενέργειας προχωρά ορθώς στην παρούσα ρύθμιση, για τον απλούστατο λόγο ότι υπάρχει μεγάλη ανάγκη εξυγίανσης της ΔΕΗ, καθώς παραλάβαμε τον οργανισμό με χρέη άνω των 900 εκατομμυρίων στα όρια της κατάρρευσης. Προχωρά στη ρύθμιση, γιατί είναι απολύτως αναγκαίο να προστατευτούν οι καταναλωτές, αλλά και ο ίδιος ο οργανισμός. Προχωρά στη ρύθμιση, γιατί η δική μας λογική δεν είναι να προστατεύσουμε τα συμφέροντα των άλλων, ούτε να λειτουργήσουμε με τρόπο που ωφελεί τους ανταγωνιστές της ΔΕΗ. Καταργούνται, λοιπόν, οι δημοπρασίες που θεσπίστηκαν από την προηγούμενη κυβέρνηση του ΣΥΡΙΖΑ με τον ν.4389/2016, οι οποίες έδιναν στην πράξη στους ανταγωνιστές της επιχείρησης τη δυνατότητα να αγοράζουν ρεύμα σε τιμή χαμηλότερη από το κόστος. Είναι, επομένως, αναμφισβήτητο ότι σε αυτό το πλαίσιο έπρεπε η Κυβέρνηση και η ηγεσία του Υπουργείου συγκεκριμένα να προχωρήσουν στην άμεση επίλυση αυτών των ζητημάτων. Ήταν πλέον και ζήτημα επιβίωσης της επιχείρησης. Για να καταλάβει κανείς το μέγεθος της ζημιάς που προκαλούσε η απόφαση της προηγούμενης κυβέρνησης, αρκεί να πούμε ότι υπάρχει εκτίμηση πως εξαιτίας των ΝΟΜΕ η ΔΕΗ είχε ζημιές της τάξεως των 600 εκατομμυρίων ευρώ συνολικά τα τρεισήμισι χρόνια προς όφελος των ανταγωνιστών της. Αντιλαμβανόμαστε, συνεπώς, ότι ο σκοπός της προτεινόμενης ρύθμισης εντάσσεται στον ευρύτερο σχεδιασμό που υπάρχει για την ενεργειακή πολιτική και θα τον παρουσιάσει με νόμο, όπως ανέφερε, ο Υπουργός Περιβάλλοντος και Ενέργειας και αφορά στην πλήρη αναδιοργάνωση της εγχώριας αγοράς ενέργειας. Παράλληλα, ευνοείται η ενίσχυση περισσότερο αποδοτικών και αποτελεσματικών πολιτικών για τους καταναλωτές και την ανάπτυξη της χώρας συνολικά. Εδώ αξίζει να σημειώσουμε ότι και σ' αυτήν την περίπτωση χάσαμε χρόνο και χρήμα με τις ιδεοληψίες και τις αγκυλώσεις της προηγούμενης κυβέρνησης. Αντί να ακολουθήσει τη συμφωνία της τότε κυβέρνησης Σαμαρά με τους θεσμούς, η οποία προέκρινε το μοντέλο της μικρής ΔΕΗ και όχι των ΝΟΜΕ, προτίμησε τις φωνές και τις αντιδράσεις κατά των ιδιωτικοποιήσεων, αλλά ουσιαστικά παρέδωσε τζάμπα το 50% των πελατών της ΔΕΗ στους ανταγωνιστές. Θα πρέπει, επίσης, να πούμε στο σημείο αυτό ότι το μοντέλο της μικρής ΔΕΗ θα έδινε τη δυνατότητα στην επιχείρηση να βγάλει χρήματα και όχι να χάνει, όπως με το μοντέλο που επέλεξε ο ΣΥΡΙΖΑ ως κυβέρνηση, δηλαδή αυτό των ΝΟΜΕ. Τι προτίμησε, δηλαδή, ο ΣΥΡΙΖΑ; Αντί της μικρής ΔΕΗ, που το 30% των πελατών της παραγωγής ενέργειας είτε από λιγνίτη είτε από υδροηλεκτρικά θα δίνονταν σε ιδιώτη με διεθνή διαγωνισμό, με έσοδα απευθείας στη ΔΕΗ περίπου 1,5 δισεκατομμυρίου ευρώ, χρήματα που θα βοηθούσαν τον εκσυγχρονισμό της ΔΕΗ, προτίμησε τις ΝΟΜΕ, δηλαδή τις δημοπρασίες ρεύματος παραγωγής από λιγνίτη, με πώληση κάτω από το κόστος, με αποτέλεσμα να χάσει η ΔΕΗ 600 εκατομμύρια ευρώ και ουσιαστικά να παραδώσει και το 50% των πελατών δωρεάν. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Ας ξέρει, λοιπόν, ο ελληνικός λαός ποιοι εργάζονται για το δημόσιο συμφέρον και το συμφέρον των Ελλήνων καταναλωτών και ποιοι σκορπούν το εθνικό κεφάλαιο σε ιδεοληπτικές και τελικά λανθασμένες και επιζήμιες επιλογές. Κυρίες και κύριοι συνάδελφοι, το παρόν σχέδιο νόμου αποτελεί ακόμα μία απόδειξη ότι η Κυβέρνηση της Νέας Δημοκρατίας τιμά την ψήφο του ελληνικού λαού. Στοχεύει στην ουσιαστική παραγωγή έργου, διορθώνει προβλήματα και ξεπερνάει εμπόδια, όπως με αυτήν την ανακοίνωση που έκανε ο Υπουργός Οικονομικών, ο κ. Σταϊκούρας, σχετικά με το πετρέλαιο θέρμανσης, που εντάσσει στην κατηγορία Α΄ μικρές κοινότητες, όταν η έδρα του δήμου δεν είναι ορεινή, διευρύνει τους ωφελούμενους και αυξάνει πάρα πολύ τα ποσά που δίνονται, τα οποία προκαταβάλλονται στους ωφελούμενους του επιδόματος θέρμανσης. Στοχεύει, δηλαδή, επαναλαμβάνω, στην ουσιαστική παραγωγή έργου και διορθώνει τα προβλήματα και ξεπερνάει εμπόδια. Όλα αυτά τα κάνουμε γρήγορα, χωρίς να αφήνουμε τον χρόνο να περνάει εις βάρος των πολιτών και της χώρας. Η προσπάθεια, άλλωστε, που γίνεται από την επομένη κιόλας των εκλογών για την ανασυγκρότηση της χώρας απαιτεί άμεσες, πραγματικές και ουσιαστικές λύσεις σε μεγάλα, αλλά και μικρά ζητήματα. Ευχαριστώ.
Ευχαριστούμε πολύ και για τη συνέπεια στον χρόνο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και πέντε εκπαιδευτικοί συνοδοί τους από το 17ο Δημοτικό Σχολείο Λάρισας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Κοινοβουλευτικός Εκπρόσωπος του Κινήματος Αλλαγής κ. Ανδρέας Λοβέρδος έχει τον λόγο για δώδεκα λεπτά.
Κύριε Πρόεδρε, ευχαριστώ. Καλησπέρα στα παιδιά που είναι εδώ και στους καθηγητές τους. H πρώτη ενότητα των σκέψεών μου, κυρίες και κύριοι Βουλευτές, προκαλείται από την τοποθέτηση της Κοινοβουλευτικού Εκπροσώπου του ΣΥΡΙΖΑ, της κ. Ξενογιαννακοπούλου, η οποία ξεκίνησε την τοποθέτησή της αναφερόμενη στα γεγονότα στο Οικονομικό Πανεπιστήμιο Αθηνών, στην ΑΣΟΕΕ, όπως λέγαμε. Αναμφισβήτητα η συντριπτικότατη πλειοψηφία των Ελληνίδων και των Ελλήνων θέλει τα πανεπιστήμια να λειτουργούν σε καθεστώς ευταξίας ως χώροι διακίνησης γνώσεων, πληροφοριών, σκέψης και εν γένει ως χώρων ακαδημαϊκής ελευθερίας. Η συντριπτική πλειοψηφία των γονιών που μαθαίνουν ότι το παιδί τους μπήκε στο ελληνικό πανεπιστήμιο, ειδικά σε αυτά των Αθηνών και της Θεσσαλονίκης, θέλει τα πανεπιστήμια να είναι χώροι γνώσης, όπως τους περιέγραψα λίγο πριν, και όχι χώροι αταξίας, ναρκωτικών, βίας, τρομοκρατίας. Ακούστηκε, αγαπητή συνάδελφε του ΣΥΡΙΖΑ, ένα χαριτωμένο από στέλεχός σας, ότι δεν βρήκε η Αστυνομία στην έφοδο που έκανε την Κυριακή και κανένα καλάσνικοφ. Προφανώς. Ούτε όλμο βρήκε. Αλλά δεν μπήκε σε στρατόπεδο, σε πανεπιστήμιο μπήκε. Συνεπώς αυτά τα χαριτωμένα καλά είναι για να τα λέτε μεταξύ σας, όχι να τα απευθύνετε στον ελληνικό λαό, γιατί η συντριπτική πλειοψηφία του ελληνικού λαού, επαναλαμβάνω, θεωρεί πως η τήρηση του νόμου, η ευταξία και η ασφάλεια είναι προϋποθέσεις της δημοκρατίας. Αυτή είναι η θέση αρχής. Όποιος είναι δημοκράτης αυτά τα καταδικάζει. Στο σχέδιο νόμου και στα θέματά του, κυρίες και κύριοι, εμείς, όπως ο εισηγητής μας στη Διαρκή Επιτροπή, ο κ. Κεγκέρογλου, έχει επανειλημμένα αναφέρει, δεν μπορούμε να βρούμε αρχή στο σχέδιο νόμου αυτό, για να πούμε ναι ή όχι και οδηγούμαστε στο όχι. Γιατί όταν ερωτάσαι επί της αρχής, πρέπει την αρχή να την αναγνωρίζεις μέσα στο κείμενο. Αυτό είναι ένα πολυνομοσχέδιο, μια «σκούπα», που αρχή και τέλος δεν έχει. Συνεπώς, αρχή δεν υπάρχει και η δική μου τοποθέτηση ως Κοινοβουλευτικού Εκπροσώπου θα είναι σημειακή, αφού επικαλεστώ τα όσα είπε ο Μιχάλης Κατρίνης, ο συνάδελφός μου και εισηγητής του Κινήματος Αλλαγής στην Ολομέλεια. Αρχίζω με μια μικρή αναφορά στα θέματα της εκπαίδευσης, απευθυνόμενος στην κυρία Υπουργό. Της έχω πει και σε προηγούμενη τοποθέτησή μου ότι δεν νοείται Υπουργός Παιδείας να τροπολογεί και να μη νομοθετεί. Δεν υπάρχει σχέδιο νόμου που έρχεται στη Βουλή και να μην έχει μία τροπολογία της, με αποτέλεσμα μετά από τέσσερις μήνες να μην μπορούμε να καταλαβαίνουμε αυτό το Υπουργείο πού το πηγαίνει και να πρέπει να διαβάζουμε εφημερίδες, όπου κάθε μέρα, κάθε εφημερίδα έχει και δυο - τρία μέτρα που εξαγγέλλει. Δεν γίνεται έτσι. Δεν θέλω να κάνω αναφορά - επικαλούμαι όσα έχει πει η κ. Κεφαλίδου - αλλά θέλω, κυρίες και κύριοι Βουλευτές, να θυμίσω, με την ευκαιρία αυτής της αναφοράς στο Υπουργείο Παιδείας, ότι σήμερα ορκίστηκε ο Αργύρης Κουμτζής, ο τυφλός φοιτητής, ο οποίος πέρασε όταν ήμουν εγώ Υπουργός Παιδείας στο πανεπιστήμιο. Δεν τον έγραφε το πανεπιστήμιο στις τάξεις του, επειδή ήταν τυφλός. Τον συμβούλευε ο τότε Πρύτανης της Αριστεράς, ο κ. Μυλόπουλος, να πάει στο Παιδαγωγικό. Το παιδί μπορούσε. Ακούγοντας εγώ τον Δήμαρχο του δήμου του, τον Σίμο τον Δανιηλίδη και μαθαίνοντας το πρόβλημα, έκανα ότι πέρναγε από το χέρι μου να εγγραφεί το παιδί στο Φυσικό. Γράφτηκε, αρίστευσε και σήμερα ορκίστηκε. Το λέω και ανατριχιάζω. Γιατί πόση προσπάθεια χρειάζεται, όταν έχεις τέτοιο πρόβλημα προσωπικό, να είσαι άριστος. Και έγινε δεκτός από το Ανόβερο ως μεταπτυχιακός φοιτητής, για να κάνει το ντοκτορά του, παρακαλώ. Σήμερα ορκίστηκε και μετά από λίγες μέρες θα φύγει για το Ανόβερο για να κάνει την διδακτορική του διατριβή. Μπράβο στο παράδειγμα που δίνει αυτός ο νέος Έλληνας σε όλες τις οικογένειες και σε όλα τα παιδιά. Τώρα, για το Υπουργείο Υγείας, σημειακή είναι η παρέμβασή μου. Δεν μπορώ να τοποθετηθώ επί του θέματος. Θα τοποθετηθώ επί κάποιων θεμάτων εκ των πολλών που ρυθμίζει το σχέδιο νόμου αυτό. Είπα στον κ. Κικίλια σε προηγούμενο σχέδιο νόμου - και αναφέρομαι σ' εσάς τώρα, κύριε Κοντοζαμάνη, σας λέμε Κοντοβαζαινίτη, γιατί λέγεστε και Βασίλης και μας θυμίζετε τον παλιό αθλητικογράφο - το έλεγα στον κ. Ξανθό πολλές φορές: Δεν γίνεται στο κέντρο της Αθήνας ο Έλληνας, η Ελληνίδα, ο τουρίστας να βλέπει τα ανθρώπινα ράκη έξω από το Υπουργείο Εξωτερικών, κάτω από το υπόστεγο της Τραπέζης της Ελλάδος, σχεδόν παντού. Αυτό είναι ζήτημα του Υπουργού Υγείας, κανενός άλλου. Διότι δεν είναι απλό πράγμα αυτούς τους ανθρώπους που είναι μήνες εκεί να τους μαζέψεις. Ούτε και ο όρος μου αρέσει. Πρέπει να τους αντιμετωπίσεις βοηθώντας τους. Το ΕΚΑΒ δεν μπορεί ως έχει σήμερα με ένα απλό όχημά του να τους μεταφέρει σε έναν καλύτερο χώρο από τον δρόμο. Χρειάζεται ειδικώς εξοπλισμένο όχημα και ειδικώς εξοπλισμένοι άνθρωποι, οι οποίοι θα πάνε και δεν θα κινδυνεύσουν - γιατί αρνούνται να πάνε - από τα μικρόβια που μπορεί να έχει ο άνθρωπος που είναι πέντε, έξι, επτά μήνες και κοιμάται στον δρόμο. Κάντε το αυτό. Είναι δείγμα ανθρωπιάς. Εμείς το κάναμε στις δικές μας μέρες. Προπηλακιζόμενοι κατά τα λοιπά, το κάναμε όμως. Ο ΣΥΡΙΖΑ δεν το αντιμετώπισε. Τέσσερις μήνες εσείς το κοιτάτε. Τι το κοιτάτε; Δηλαδή, τι περιμένετε για να πείτε ότι πρέπει να το αντιμετωπίσετε; Υγεία νούμερο 2. Εμείς τη ρύθμιση που κάνετε για την τιμολόγηση θα την καταψηφίσουμε και θα την καταψηφίσουμε γιατί απορούμε. Είδες πώς καμμιά φορά βλέπεις εύκολα πως άλλα λες όταν είσαι αντιπολίτευση και άλλα κάνεις όταν γίνεσαι κυβέρνηση; Είχαμε τιμολογήσει τα φάρμακα με πρωτοβουλία νομοθετική του ΠΑΣΟΚ - δική μου, Κατσέλη, Ξενογιαννακοπούλου - ως τιμολογούμενα με τις τρεις χαμηλότερες τιμές στην Ευρωπαϊκή Ένωση. Ξαφνικά γίνεται εδώ παρέμβαση ΣΥΡΙΖΑ και λένε «όχι, με τις δύο χαμηλότερες της Ευρωζώνης». Από τρεις δύο, από Ευρωπαϊκή Ένωση, Ευρωζώνη. Εμείς και η Νέα Δημοκρατία λέγαμε «Μα, γιατί το κάνετε αυτό; Ακριβαίνει έτσι το φάρμακο» και μας απαντούσε ο κ. Ξανθός ότι «δεν μας νοιάζει, γιατί υπάρχει το claw back, άρα το δημόσιο δύο δισεκατομμύρια πληρώνει, αυτά είναι». Να όμως που εχθές «Η ΚΑΘΗΜΕΡΙΝΗ» στις οικονομικές σελίδες γράφει ότι το 2019 αυξάνεται κατά 41% το claw back. Μία αιτία είναι οι περισσότεροι ανασφάλιστοι, δεύτερη αιτία η υψηλότερη δαπάνη για τα εμβόλια και τρίτη αιτία και βασική και μόνιμη η υπερβολική συνταγογράφηση. Αν πέσει στο Συμβούλιο της Επικρατείας το claw back, τι θα κάνετε; Και λέμε: Θα καταθέσουμε και τροπολογία, γιατί δεν ακούτε. Λέμε ότι θα πρέπει εσείς που είστε κυβέρνηση να πάρετε νομοθετική πρωτοβουλία και να επαναφέρετε τη μέθοδο τιμολόγησης ως είχε, αφαιρώντας την παρέμβαση του ΣΥΡΙΖΑ. Γιατί δεν το κάνετε; Μέχρι να το κάνετε, θα καταψηφίζουμε κάθε σχετική ρύθμιση, ακόμα κι αν εμπεριέχει κάποια μικρή εκπτωσούλα. Όχι, το μείζον είναι αυτό. Είστε τώρα Κυβέρνηση. Έχετε την πλήρη νομοθετική πρωτοβουλία και πρέπει να το κάνετε. Υγεία νούμερο 3, για το ΚΕΘΕΑ. Κατ' αρχάς, αυτό που μαγειρευόταν για να αναδειχθεί μια συγκεκριμένη κυρία επικεφαλής του ΚΕΘΕΑ θα δικαιολογούσε οποιεσδήποτε ενέργειες. Γιατί, εντάξει, υπάρχουν και όρια στο θράσος. Αλλά δεν με νοιάζει αυτό. Eμένα με ενδιαφέρει η πρόταση του δικού μας Βουλευτή, Ανδρέα Πουλά, ο οποίος είπε ότι πρέπει να πάτε σε μία άλλη διάταξη του διοικητικού οργάνου που διοικεί το ΚΕΘΕΑ. Λέτε για επτά μέλη, μεταβατικά. Πρέπει να γίνουν εννέα και έντεκα με την πρόσθεση δύο μελών που έρχονται από επιστημονικούς χώρους, δικηγορικό και νομικό, και άλλων δύο που έρχονται από τις οικογένειες των ανθρώπων που πάσχουν από την ασθένεια αυτή - γιατί αρρώστια είναι - και έναν εκπρόσωπο των εργαζομένων. Εν πάση περιπτώσει, ό,τι γινόταν και ό,τι έγινε και ό,τι μεθοδεύτηκε δηλαδή για την ηγεσία του ΚΕΘΕΑ δεν συγχωρεί κομματικές, πελατειακές παρεμβάσεις. Δεν θα πάμε από το ένα άκρο στο άλλο. Η κατάργηση οιονεί του αυτοδιοίκητου του ΚΕΘΕΑ εμάς μας βρίσκει απέναντι. Δεν συμφωνούμε. Εάν ήταν μία λύση για να ξεπεράσετε ένα πρόβλημα τώρα με το πρόσωπο που μεθόδευαν να ηγηθεί του ΚΕΘΕΑ, θα φανεί αν μετά από λίγες εβδομάδες φέρετε μία ρύθμιση που θα προστατεύει το οιονεί αυτοδιοίκητο του ΚΕΘΕΑ. Σχετικά με την υγεία, το τελευταίο θέμα που θέλω να θίξω. Κυρίες και κύριοι Βουλευτές, εδώ και δύο χρόνια που έσκασε το σκάνδαλο, η οικονομική και πολιτική σκευωρία «NOVARTIS», λέω από αυτό το Βήμα, με σεβασμό στη δικαιοσύνη και στην πολιτική, ότι τον γενικό διευθυντή αυτής της εταιρείας τον συνάντησα για δέκα - είκοσι δευτερόλεπτα το πολύ, όσο κρατάει μία χειραψία. Αυτή ήταν η γνωριμία μου μαζί του. Ούτε πριν, ούτε μετά τον είχα δει ποτέ στη ζωή μου, ούτε είχα την παραμικρή επικοινωνία. Επί δύο χρόνια οι σκευωροί δεν τον καλούσαν να το πει αυτό, επί δύο χρόνια, και έπρεπε να γίνει προανακριτική για το παραδικαστικό για να ακουστεί αυτή η αλήθεια σήμερα στη Βουλή. Το λέω δύο χρόνια στην αίθουσα αυτή. Έχει μαλλιάσει η γλώσσα μου. Είναι απλό για έναν πολιτικό της δικής μου διαδρομής να αντιμετωπίζει χωρίς φόβο - γιατί ο Ανδρέας Λοβέρδος δεν φοβάται κανέναν - σε επίπεδο επιχειρημάτων αηδίες και ανοησίες, αλλά δεν είναι καθόλου απλό, όμως, να βλέπεις ότι επιχειρήματα και αλήθειες κάποιοι σκευωροί δεν τα αφήνουν να ακουστούν στη δικαιοσύνη. Αυτό το υπογραμμίζω και τελειώνω με αυτό. Πάμε τώρα στο τελευταίο θέμα της σημειακής εξ ανάγκης παρέμβασής μου. Ξαναλέω, αυτό το σχέδιο νόμου δεν έχει καμμία αρχή. Είναι ένα νομοσχέδιο - σκούπα και δεν μπορούμε να εντοπίσουμε αρχή για να πούμε αν είμαστε υπέρ ή κατά, γι' αυτό και θα καταψηφίσουμε. Είναι η ρύθμιση για τα θέματα της πρώτης κατοικίας. Άκουσα από τον κ. Σταϊκούρα - δεν έχουν βγει ακόμα τα Πρακτικά, ο κ. Kατρίνης με ενημέρωσε γιατί άκουσε το βίντεο και από ό,τι μπόρεσε να καταλάβει - ότι ο κύριος Υπουργός των Οικονομικών ήρθε και εξήγησε την παρέμβασή του και έδωσε πίνακες που είναι πάρα πολύ χρήσιμοι οι οποίοι αποκαλύπτουν - εγώ τους ζήτησα και τους πήρα αμέσως - πόσο μεγάλο είναι το πρόβλημα. Από το συνολικό πρόβλημα που έλεγα χθες των 80 δισεκατομμυρίων των κόκκινων δανείων πάρα πολλά είναι στεγαστικά και πάρα πολλά από αυτά αφορούν την πρώτη κατοικία. Τον ευχαριστούμε για τους πίνακες. Θα τους αξιοποιήσουμε. Προβληματιζόμαστε για κάτι και με αυτό ολοκληρώνω. Εμείς από το 2018 έχουμε ασκήσει νομοθετική πρωτοβουλία. Ο συνάδελφός μου κ. Κωνσταντινόπουλος την είχε προετοιμάσει. Και έχουμε συζητήσει με αρκετά στελέχη τραπεζών, δεν πετάξαμε μία δημαγωγία στο δρόμο, το ενδεχόμενο πριν πωληθεί ένα στεγαστικό δάνειο, που αδυνατεί ο ιδιοκτήτης οικίας, της πρώτης κατοικίας, να πληρώσει τις υποχρεώσεις του, πριν μεταφερθεί σε fund, να μπορεί να συνδιαλλαγεί το πιστωτικό ίδρυμα με τον ίδιο. Τα ποσοστά με τα οποία αγοράζουν τα funds είναι πάρα πολύ χαμηλά. Όπως έχω πει και σε άλλη τοποθέτησή μου, είναι λάθος να λέμε: «Ανακουφίστηκε η τράπεζα, τελείωσε και το πρόβλημα». Όχι, ένα κομμάτι του προβλήματος αντιμετωπίζεται με το να μην υποφέρουν οι τράπεζες από τα κόκκινα δάνεια, αλλά ο άνθρωπος ο οποίος αδυνατεί να εκπληρώσει τις υποχρεώσεις του αντιμετωπίζει πια κάποιους άλλους.
Ολοκληρώστε, κύριε Λοβέρδο.
Ολοκληρώνω, κύριε Πρόεδρε. Είναι οι τελευταίες μου φράσεις. Αντιμετωπίζει πια κάποιους άλλους και που μπορεί να είναι πιο σκληροί από τις τράπεζες. Είναι πάρα πολύ λογικό να ακούσετε τη βασική μας ιδέα. Τώρα ο ΣΥΡΙΖΑ την ακούει. Ακούω ότι αρκετοί συνάδελφοι από το κόμμα αυτό εκφράζονται με συμπάθεια. Όμως, εμείς τους το προτείναμε το 2018. Δεν το είχαν δεχτεί και μάλιστα μας περιέπαιζαν κιόλας ενίοτε. Λέμε, λοιπόν, ότι αυτή η πλευρά της πρότασής μας πρέπει να γίνει σεβαστή από την Πλειοψηφία. Όπως είπα χθες, κλείνοντας την ομιλία μου και το επαναλαμβάνω, όταν η αντιπολίτευση κάνει και μία καλή πρόταση, η κυβέρνηση κερδίζει στον τομέα της λογικής, άμα την υιοθετεί. Δεν μπορούμε να καταλάβουμε γιατί αυτό που μεθοδικά βγαίνει, τεχνικά προκύπτει, δεν είναι μία πρόταση που ακούγεται καλά αλλά τεχνικά δεν μπορεί να πραγματοποιηθεί, γιατί δεν το ακούτε; Σας το προτείνουμε, λοιπόν, γιατί μόνο με αυτόν τον τρόπο μπορεί η κάθε κυβέρνηση και η κάθε Βουλή να κοιτάξει κατάματα τους ανθρώπους που δεν μπορούν να εκπληρώσουν τις υποχρεώσεις τους και να τους πει ότι εγώ έκανα ό,τι περνούσε από το χέρι μου και δεν ανταποκρίθηκες εσύ. Είναι ένα sine qua non μιας κοινωνικής αντιμετώπισης του θέματος από την Κυβέρνηση και από το πολιτικό σύστημα. Σας ευχαριστώ.
Ευχαριστούμε. Πριν δώσω τον λόγο στον κ. Μαντά από την Νέα Δημοκρατία να σας ενημερώσω ότι μετά τον κ. Μαντά θα δώσω τον λόγο στον Υπουργό Τουρισμού, κ. Θεοχάρη για δέκα λεπτά και στη συνέχεια στην κ. Διαμάντω Μανωλάκου από το Κομμουνιστικό Κόμμα Ελλάδας για δώδεκα λεπτά. Κύριε Μαντά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι γεγονός ότι το τελευταίο διάστημα ένα μεγάλο θέμα αναδείχθηκε στην επικαιρότητα. Ένα θέμα που αποτέλεσε πεδίο έντονης αντιπαράθεσης, αλλά και ένα θέμα που συμβολίζει με ξεκάθαρο τρόπο τις βαθύτερες αιτίες της παρακμής, που βίωσε η χώρα μας τα τελευταία χρόνια. Μιας περιόδου που οφείλουμε όλοι μας να αφήσουμε οριστικά πίσω μας. Αναφέρομαι φυσικά στο ΚΕΘΕΑ, το Κέντρο Θεραπείας Εξαρτημένων Ατόμων, το κέντρο με διακηρυγμένο σκοπό του την απεξάρτηση και την κοινωνική επανένταξη ατόμων με εξαρτήσεις. Προέρχομαι από τον Νομό Μεσσηνίας. Εδώ και χρόνια είχα την ευκαιρία να δω από κοντά τις δράσεις της τοπικής δομής του ΚΕΘΕΑ, να έρθω σε επαφή με τους εργαζόμενους, τους εθελοντές, να εκτιμήσω το πραγματικά σημαντικό τους έργο, αλλά και να γνωρίσω και πολλά από τα μέλη των θεραπευτικών προγραμμάτων και να αναγνωρίσω από πρώτο χέρι τους δικούς τους αγώνες για κοινωνική επανένταξη. Και αυτό είναι κάτι που σύσσωμη η τοπική κοινωνία της Μεσσηνίας στηρίζει με πολλούς και διάφορους τρόπους. Ωστόσο, κυρίες και κύριοι συνάδελφοι, ο σκοπός και το έργο του οργανισμού, όσο σημαντικά κι αν είναι, δεν πρέπει να λειτουργούν ως παραπέτασμα. Δεν πρέπει να μας τυφλώνουν και να μην μας αφήνουν να δούμε όλα όσα συμβαίνουν στο εσωτερικό του. Διότι πράγματι ήταν πολλά αυτά που συνέβαιναν. Αδιαφανείς διαδικασίες, παράνομα κυκλώματα, δεν είναι λίγα και αυτά που έχουν ακουστεί τις τελευταίες μέρες στη δημοσιότητα. Και δυστυχώς για τους εμπλεκόμενους, οι καταγγελίες είναι σαφείς και είναι και επώνυμες. Μόνο στο πόρισμα του Γενικού Λογιστηρίου του Κράτους αν σταθούμε, αρκεί για να κάνουμε διάφορες σκέψεις για το τι πραγματικά συνέβαινε στα εσωτερικά του οργανισμού: Μη ρεαλιστική κατάρτιση προϋπολογισμού εξόδων, μη δέσμευση ποσών που δεν χρησιμοποιούνται, χρηματικά εντάλματα χωρίς στοιχεία υπογράφοντος, ελλιπή δικαιολογητικά, μη τήρηση προβλεπόμενων διαδικασιών για προμήθειες. Σας ρωτώ: Είναι δυνατόν το πρόσωπο που ενέκρινε τη δαπάνη, να είναι το ίδιο πρόσωπο που κάνει και την εκκαθάριση; Είναι δυνατόν να υπάρχει τόσο μεγάλο ποσοστό απευθείας αναθέσεων, χωρίς να υπάρχει ένα εγκεκριμένο πρόγραμμα προμηθειών; Αν λάβουμε υπ' όψιν μας δε, και τα όσα καταγγέλλει ο ιδρυτής του ΚΕΘΕΑ, κ. Ζαφειρίδης, τότε μάλλον τα πράγματα είναι πολύ χειρότερα απ' ό,τι μπορεί κανείς να φανταστεί. Και τι δεν λέει ο κ. Ζαφειρίδης, για εξουσιομανία της άτυπης ηγετικής ομάδας, για θεραπευτικές κοινότητες που υπολειτουργούν, για κατάρτιση προγραμμάτων χωρίς καμμία μελέτη, για αυτοδιοίκηση με εναλλαγή των κυρίων Παρασκευόπουλου και Νοταρά στη θέση του Προέδρου για είκοσι χρόνια, για εκφοβισμό στελεχών. Και βέβαια πάνω απ' όλα «η διαφθορά στα Διαβατά της Θεσσαλονίκης», με τους ναρκέμπορους να βαφτίζονται «χρήστες» και να τυγχάνουν ευνοϊκής μεταχείρισης από τον νόμο Παρασκευόπουλου. Δυστυχώς, κυρίες και κύριοι συνάδελφοι, τα στοιχεία είναι συγκλονιστικά. Και ο Υπουργός Υγείας, ο κ. Κικίλιας, έκανε το αυτονόητο, αυτό που ο καθένας μας θα έκανε στη δική του θέση αν βρισκόταν αντιμέτωπος με μία τέτοια κατάσταση. Βάζει ένα τέλος σε αυτό το χάος της αδιαφάνειας, των παρατυπιών και της ανομίας. Σε αυτό το σημείο, όμως, θα πρέπει να είμαστε ξανά σαφής. Άλλο το έργο του ΚΕΘΕΑ και οι εργαζόμενοι του και άλλο η διοίκηση και η λογική του παραμάγαζου, που μέχρι σήμερα έχει εφαρμόσει. Γιατί κανένας δεν τα βάζει με τους εργαζόμενους και πράττει πολύ κακώς ο ΣΥΡΙΖΑ που τους χρησιμοποιεί για να κάνει φθηνή αντιπολίτευση. Ας το γνωρίζουν όλοι ότι η κακοδιαχείριση δεν μπορεί να κουκουλωθεί πίσω από την τεχνητή όξυνση, βάζοντας μπροστά τους εργαζόμενους και το κοινωνικό έργο του ΚΕΘΕΑ. Ούτε, επίσης, πλήττεται η αυτοδιοίκηση και η αυτοδιαχείριση του οργανισμού όπως ορισμένοι ψευδά διατείνονται. Αλλά αντιθέτως αυτές γίνονται πιο ξεκάθαρες και πιο λειτουργικές. Γιατί η γενική συνέλευση του κέντρου - όπως αναβαθμίστηκε από την πράξη νομοθετικού περιεχομένου - έχει διευρυμένες αρμοδιότητες και μπορεί να διαμορφώσει τη συνολική στρατηγική του οργανισμού και των δομών του, ενώ σε αυτή συμμετέχουν τόσο οι εργαζόμενοι στο ΚΕΘΕΑ όσο και τα μέλη των θεραπευτικών προγραμμάτων, γονείς, φίλοι και επίτιμα μέλη. Είναι φανερό, κυρίες και κύριοι συνάδελφοι, ότι το ξεκαθάρισμα σε αυτή τη χώρα πρέπει να συνεχίσει. Οφείλουμε να βάλουμε ένα τέλος σε κάθε εστία παραβατικότητας, αδιαφάνειας και σπατάλης. Γιατί όλοι οφείλουμε να καταλάβουμε ότι «λεφτόδεντρα» πλέον δεν υπάρχουν, ότι τα κονδύλια πρέπει να πιάσουν τόπο και ότι η ευλαβική τήρηση της νομιμότητας και η λογοδοσία θα εφαρμοστούν σε κάθε πτυχή του δημόσιου τομέα. Σας ευχαριστώ.
Ευχαριστούμε πολύ. Και τώρα θα δώσω τον λόγο στον τον Υπουργό Τουρισμού, κ. Θεοχάρη για 10 λεπτά. Ορίστε, κύριε Υπουργέ, έχετε τον λόγο.
Δεν θα χρειαστώ τόσα λεπτά.
Μακάρι!
Ευχαριστώ, κύριε Πρόεδρε. Είναι πολλές οι διατάξεις σε αυτό το νομοσχέδιο. Οπότε καλό θα είναι όσο μπορούμε να συμπτύξουμε τα σχόλιά μας γι' αυτές. Κυρίες και κύριοι συνάδελφοι, με τις παρούσες διατάξεις ρυθμίζονται θέματα σημαντικά για τον ελληνικό τουρισμό, θέματα που έχουν επείγοντα χαρακτήρα και γι' αυτόν τον λόγο πρέπει να περάσουν τώρα με την κύρωση των δύο πράξεων νομοθετικού περιεχομένου. Από την πρώτη στιγμή που αναλάβαμε τη διακυβέρνηση είπαμε ότι για εμάς, για την Κυβέρνηση του Κυριάκου Μητσοτάκη, ο τουρισμός είναι μία εθνική υπόθεση και ο τρόπος που αντιμετωπίζουμε το τουριστικό προϊόν περνάει μέσα από μία διαφορετική οπτική, δηλαδή, βιωσιμότητα, αυθεντικότητα, ποιότητα. Το τρίπτυχο αυτό αποτελεί τη βάση της στρατηγικής μας. Γι' αυτό προχωράμε, λοιπόν, στη ρύθμιση αυτών των ζητημάτων που έμπαιναν κάτω από το χαλί, έστω και αν είναι κάποια μικρά, λίγα, επείγοντα ζητήματα. Πρώτο ζήτημα είναι οι ιαματικοί πόροι. Από σχεδόν την πρώτη μέρα που ανέλαβα το Υπουργείο Τουρισμού δεχόμουν τηλεφωνήματα από διάφορες περιοχές της χώρας, καθώς έληγε η προθεσμία υποβολής αιτήσεων ή αντιμετώπισαν διάφορα άλλα προβλήματα σε σχέση με την αδειοδότηση ή τη συνέχιση λειτουργίας τους, Καϊάφας, Πόζαρ, Ικαρία, Σαμοθράκη, Κυλλήνη, Αγιά Λάρισας. Και φυσικά υπάρχουν ακόμα πολλές εκκρεμείς περιοχές. Είναι περιοχές που οι ιαματικοί πόροι αποτελούν ουσιαστικό πόλο έλξης, δυνατό σημείο για την περιοχή. Υπήρχαν βέβαια ολιγωρίες. Και συνήθως η αλήθεια είναι - και πρέπει να το πούμε - οι δήμοι είναι αδύναμοι. Δεν έχουν τη δυνατότητα να διεκπεραιώσουν όλες αυτές τις αναγκαίες μελέτες. Και αυτό οδηγούσε σε μία ισχυρή δυσλειτουργία για να μπορέσουν να τελειώσουν τις διαδικασίες αυτές. Τώρα ερχόμαστε εδώ σε αυτό το νομοσχέδιο να αλλάξουμε μία διάταξη, η οποία δεν είχε καμμία λογική. Υπήρχε προθεσμία για τη δυνατότητα να κάνει κάποιος αίτηση για να αναγνωριστεί μία πηγή ως ιαματική. Εάν δηλαδή σήμερα, που έχει λήξει η προθεσμία αυτή, κάποιος κάνει μία τρύπα και βρει νερό σε μία γεώτρηση και είναι ιαματικό ή υποψιάζεται ότι είναι ιαματικό και κάνει μελέτες για να αναγνωριστεί, δεν μπορεί να κάνει καν αίτηση. Δεν έχει τη δυνατότητα να αναγνωριστεί η πηγή του. Ήδη έχουμε έξι τέτοιες περιπτώσεις, οι οποίες δεν μπορούν να κάνουν την αίτηση αυτή. Δεν έχει, λοιπόν, καμμία λογική η προθεσμία. Ίσως ως ένα έμμεσο μέσο πίεσης των υπαρχόντων πια από το 2006- που μπήκε αρχικά το νομοσχέδιο που προσπάθησε να βάλει μία τάξη, είχε ίσως κάποιο νόημα για να οδηγήσει σε μία διαδικασία πιο γρήγορης αναγνώρισης ή να πιέσει - ήρθαν μία σειρά από παρατάσεις και έφτασε πια, νομίζω, η στιγμή να καταργήσουμε την προθεσμία υποβολής των αιτήσεων για την αναγνώριση των υφιστάμενων ιαματικών πόρων. Όσοι διοικούν ή διαχειρίζονται ή εκμεταλλεύονται τους ιαματικούς φυσικούς πόρους μπορούν να κάνουν αίτηση στην αρμόδια υπηρεσία του Υπουργείου Τουρισμού και βέβαια αυτή με τη σειρά της μέσω της αρμόδιας επιτροπής να αναγνωρίσει ή όχι - αν δεν είναι ιαματικός ο πόρος - τον πόρο αυτό. Ζήτημα δεύτερο είναι η κατάταξη των τουριστικών καταλυμάτων. Το Υπουργείο εδώ νομοθετεί για ένα θέμα που είναι σημαντικό για τον ξενοδοχειακό κλάδο και βάζει ένα τέρμα στον φαύλο κύκλο των παρατάσεων. Και εδώ είχαμε μια διαδικασία που ξεκίνησε το 2015- μπήκε μία πρώτη προθεσμία - μέχρι το 2017. Και από τότε είχαμε συνεχείς παρατάσεις, οι οποίες έχουν οδηγήσει σε μία κατάσταση στην οποία ακόμη πάρα πολλές χιλιάδες τουριστικές επιχειρήσεις δεν έχουν πιστοποιηθεί για τα αστέρια τους. Τι γινόταν, λοιπόν; Κάθε φορά - και αυτό ήταν η αρχική εισήγηση των υπηρεσιών - δίνουμε έναν χρόνο, γιατί δεν έχουμε προλάβει, δηλαδή μία συνέχιση του φαύλου κύκλου. Αυτό με το Υπουργείο μας, με το Υπουργείο τουρισμού, με τη λογική με την οποία εγώ τουλάχιστον βλέπω τα πράγματα, δεν μπορεί να συνεχιστεί. Νομοθετούμε, λοιπόν, για πρώτη φορά με δικαιοσύνη, με ρεαλισμό και με αποτελεσματικότητα, με αυτό το τρίπτυχο. Λέω για δικαιοσύνη, γιατί όσα καταλύματα έχουν ήδη καταταγεί με βάση τις προϊσχύουσες τεχνικές και λειτουργικές προδιαγραφές, όσοι δηλαδή είναι νομοταγείς, παίρνουν αυτόματα μία παράταση στην κατάταξη που έχουν πάρει για τρία ακόμη χρόνια. Επιτέλους αυτοί που είναι νομοταγείς, κάποια στιγμή σε αυτή τη χώρα πρέπει να επιβραβευθούν. Λέω για ρεαλισμό, γιατί έξι χιλιάδες ξενοδοχεία δεν έχουν τελειώσει την πιστοποίηση της κατάταξης τους. Η χώρα μας έχει τη δυνατότητα να κατατάσσει περίπου τρεις χιλιάδες ξενοδοχεία το χρόνο. Συνεπώς δίνουμε μία παράταση για δύο χρόνια, ώστε όλοι να έχουν τη δυνατότητα να καταταγούν σε εύλογο χρόνο. Δεν βάζουμε παρατάσεις ανά έτος, ενώ ξέρουμε ότι δεν είναι εφικτό να καταταγούν. Η προθεσμία, λοιπόν, κατάταξης παρατείνεται μέχρι 31-12-2021. Λέω για αποτελεσματικότητα, γιατί δεν θέλουμε να ξανανομοθετήσουμε με μια άλλη παράταση μετά από δύο χρόνια. Αν τελειώναμε εκεί, σε δύο χρόνια αντί για έξι χιλιάδες ξενοδοχεία, θα είχαμε πέντε χιλιάδες οκτακόσια και πάλι η Βουλή θα ερχόταν να συζητήσει για παράταση. Γι' αυτόν τον λόγο, λοιπόν, δίνουμε σαφή κίνητρα ώστε να καταταγούν όλοι στον χρόνο που είναι εύλογο και επιθυμούν και μπορούν. Εάν η κατάταξη ολοκληρωθεί τον πρώτο χρόνο από τα δύο που δίνουμε παράταση, τότε ισχύει για πέντε έτη. Εάν η κατάταξη ολοκληρωθεί τον δεύτερο χρόνο, τότε θα ισχύει για τρία έτη. Συνεπώς όλοι έχουν το κίνητρο για να έρθουν να καταταγούν, να δούμε ότι πράγματι αυτά που έχουν δηλώσει στο Notify my Business ισχύουν και πράγματι δικαιούνται τα αστέρια τα οποία λένε. Βέβαια, αν μετά την 31-12-2021 δεν έχει προσκομιστεί πιστοποιητικό κατάταξης, τότε η εγκατάσταση θα σφραγιστεί. Δεν υπάρχει άλλος δρόμος από τη νομιμότητα και αυτό πρέπει να είναι καθαρό και σεβαστό από την αρχή. Έχουμε δώσει τα κατάλληλα κίνητρα και φυσικά εάν κάποιο ξενοδοχείο σφραγιστεί, έχει τη δυνατότητα να έρθει να πιστοποιηθεί να καταταγεί και να ξανανοίξει. Δεν υπάρχει κανένα ζήτημα ως προς αυτό. Τρίτο ζήτημα και τελευταίο είναι η διαχείριση των συνεπειών της «THOMAS COOK». Από τις πρώτες κιόλας ώρες τέθηκε σε εφαρμογή - τα έχουμε πει, δεν νομίζω ότι προσθέτουμε τίποτα άλλο αν τα ξαναλέμε - σχέδιο άμεσης αντιμετώπισης του προβλήματος που δημιουργήθηκε από την κατάρρευση της «THOMAS COOK». Από τις 23 Σεπτεμβρίου έως και τις 4 Οκτωβρίου σε διάστημα δέκα ημερών αναλάβαμε μια σειρά πρωτοβουλιών με τις ΠΝΠ που, σε συνεργασία με τα συναρμόδια υπουργεία και κυρίως το Υπουργείο Οικονομικών, ήρθαν, υλοποιήθηκαν και ερχόμαστε σήμερα να τις κυρώσουμε. Είναι μέτρα που εφαρμόστηκαν άμεσα και σήμερα νομοθετούμε και ένα τρίτο μέρος ουσιαστικό και σημαντικό, τα μέτρα στήριξης των απασχολουμένων σε επιχειρήσεις που έχουν πληγεί από την «THOMAS COOK». Μειώνονται, λοιπόν, τα αναγκαία ένσημα για την καταβολή του επιδόματος ανεργίας από τα 100 στα 80 και επεκτείνεται ο χρόνος καταβολής του επιδόματος κατά έναν μήνα. Η δουλειά που έχει γίνει στην προσπάθεια να αρθούν οι συνέπειες της «THOMAS COOK» είναι φανερή. Φυσικά, όπως έχω υποχρέωση, βρέθηκα σε μια από τις δύο μεγαλύτερες εκθέσεις του Λονδίνου τις προηγούμενες μέρες, την «World Travel Market», και μίλησα με όλους τους σημαντικότερους φορείς και tour operator της Μεγάλης Βρετανίας, αλλά και ευρύτερα. Εκεί, αλλά και μιλώντας σχετικά και με τους ξενοδόχους στη χώρα μας, φαίνεται ότι ήδη οι προσπάθειες και οι συζητήσεις και οι συνδέσεις μεταξύ των επιχειρηματιών του τουρισμού έχουν ήδη υλοποιηθεί και τώρα πια μιλάμε και συζητάμε και σκεφτόμαστε για τα επόμενα βήματα, πώς μπορούμε μεσομακροπρόθεσμα να βελτιώσουμε την κατάσταση και τη διαδικασία. Η δουλειά, λοιπόν, είναι φανερή. Ενθαρρύνουμε και ενθαρρύναμε τις συμφωνίες, επικοινωνήσαμε τη στρατηγική μας, ώστε να επουλωθούν άμεσα οι πληγές και αυτό το πράγμα έχει δείξει ήδη τα αποτελέσματα του. Κυρίως, όμως, η δουλειά μας θα συνεχιστεί. Θα είμαστε κοντά στους επιχειρηματίες, στους φορείς, στους τουρίστες τους ίδιους. Όλοι όσοι σχετίζονται με τον τουρισμό θα ξέρουν ότι το Υπουργείο Τουρισμού είναι κοντά τους και γι' αυτόν τον λόγο φέτος για πρώτη χρονιά θα ξεκινήσει πολύ νωρίς και πολύ πιο γρήγορα η διαφημιστική καμπάνια απ' ότι γινόταν τις προηγούμενες χρονιές και από ότι έγινε φέτος που ξεκίνησε τον Ιούνιο, στη μέση, δηλαδή, της χρονιάς. Κλείνουμε, λοιπόν, τη χρονιά δυνατά και κοιτάζουμε το 2020 με αισιοδοξία, με σκληρή δουλειά. Μαζί με τους ανθρώπους του τουρισμού θα κερδίσουμε το στοίχημα για ένα ισχυρό τουριστικό προϊόν. Σας ευχαριστώ πολύ.
Και εμείς ευχαριστούμε. Νόμιζα ότι θα κέρδιζα κανένα πεντάλεπτο από τον Υπουργό, αλλά δεν έγινε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί από το Γυμνάσιο Φαιάκων Κέρκυρας. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Ο κ. Βελόπουλος, ο Πρόεδρος της Ελληνικής Λύσης, έχει τον λόγο.
Κυρίες και κύριοι συνάδελφοι, κύριε Πρόεδρε, ευχαριστώ πάρα πολύ. Θα ήθελα να ξεκινήσω λέγοντας κάτι από το παρελθόν, που θα έπρεπε να είναι ο φωτοδότης για όλους μας. Πλάτωνας: «Όταν ο άνθρωπος πάρει σωστή εκπαίδευση γίνεται θεϊκό και πολύ ήμερο ζώο και όταν δεν ανατραφεί αρκετά ή κατάλληλα γίνεται το πιο άγριο από όσα γέννησε η φύση». Αυτό θα έλεγα ότι θα έπρεπε να είναι σηματοδότης και φωτοδότης όλων αυτών που σήμερα διαδραματίζονται τις τελευταίες μέρες γύρω από τη Βουλή και κυρίως στα ελληνικά πανεπιστήμια. Φτιάξαμε μια παιδεία που δεν δημιουργεί πολιτισμένα όντα, αλλά βαρβάρους, βαρβάρους σε συμπεριφορές που έχουν να κάνουν με τσεκούρια, με μπαλτάδες, με μολότοφ και όλα αυτά. Υπαίτιοι είμαστε όλοι. Και αυτό που με προβληματίζει είναι ότι εντός του ελληνικού Κοινοβουλίου υπάρχουν καθηγητές πανεπιστημίου, παρακαλώ, καθηγητές, εκπαιδευτικοί, ακαδημαϊκοί, δάσκαλοι, οι οποίοι έχουν μπερδέψει την παιδεία και την αγωγή των ανθρώπων με τη βαρβαρότητα και τον τραμπουκισμό. Άκουσα έκπληκτος καθηγητή, γιατί είχα και εγώ καθηγητές στο πανεπιστήμιο, να λέει το εξής αμίμητο. Δεν θα πω καν το όνομά του για έναν και μόνον λόγο, σέβομαι την ιδιότητά του. Είναι καθηγητής, είναι εκπαιδευτικός, είναι παιδαγωγός. Είπε, λοιπόν: «Άμα πάω στη διαδήλωση, μπορεί να έχω κράνος κοντά να μην σπάσουν το κεφάλι μου τα ΜΑΤ. Θα έχω ένα κοντάρι με σημαία που μπορεί να το χρησιμοποιήσω ως όπλο. Δέκα μπουκάλια όλα κι όλα, τα μισά διάχυτα, τα μισά ήταν από νερό πλαστικό». Αυτά τα είπε καθηγητής ελληνικού πανεπιστημίου, άνθρωπος εκλεγμένος στο ελληνικό Κοινοβούλιο. Περίμενα ένα συγγνώμη, γιατί ο καθηγητής - και δεν μιλάει ο πολιτικός, γιατί όλοι είμαστε πολιτικά όντα - είναι αυτός που εκπαιδεύει, παιδαγωγεί, δίνει αγωγή στα παιδιά μας, έθος και ήθος. Συγγνώμη δεν άκουσα. Κι εδώ θα κάνω ένα ρητορικό ερώτημα: Αν αυτόν τον ακούγαμε σε ένα γήπεδο, θα τον λέγαμε χουλιγκάνο ή τραμπούκο. Αν αυτόν τον ακούγαμε σε μια αγορά μεταξύ δύο ομάδων που σκοτώνονται μεταξύ τους, θα τον λέγαμε βάρβαρο, θα τον λέγαμε βάνδαλο. Αυτός είναι καθηγητής και αντί να ζητήσει συγγνώμη, καθώς όλοι κάνουμε λάθη στη ζωή μας και μια λεκτική αστοχία, επιμένει ακόμη και τώρα αυτός ο συνάδελφος Βουλευτής και παιδαγωγός. Αν εγώ τον είχα στη δική μου κοινοβουλευτική ομάδα, θα τον είχα διώξει από χθες - και λυπάμαι που το λέω - , γιατί η υποκίνηση σε βία είναι και αδίκημα, όπως ξέρετε. Δεν μπορεί να λέει: «Θα έχω μαζί μου στυλιάρια για όπλα». Δεν είναι δυνατόν να λέγονται αυτά τα πράγματα όχι μόνο στο Κοινοβούλιο, αλλά και στις τηλεοράσεις.
Ποιος το είπε αυτό;
Θέλετε το όνομά του; Είναι ο συνάδελφος Βουλευτής του ΣΥΡΙΖΑ, ο κ. Κώστας Μάρκου.
Τι είπε;
Πάλι τα ίδια να πω ξανά από την αρχή; Θα μου φάει τον χρόνο ο Πρόεδρος. Είπε το εξής: «Θα έχω ένα κοντάρι με σημαία που μπορεί να το χρησιμοποιήσω ως όπλο». Ο Χριστός και η Παναγία! Και κανείς δεν λέει τίποτα. Ο κ. Τσίπρας πρέπει να τον θέσει εκτός Κοινοβουλευτικής Ομάδας και το λέω για να το καταλάβουν ορισμένοι. Αν το έλεγε ένας άλλος από οποιοδήποτε ομάδα, από τη Νέα Δημοκρατία ή από εμάς, θα τον λέγατε ακροδεξιό, φασίστα. Ο φασισμός δεν έχει χρώμα ούτε κόκκινο ούτε μπλε. Ο φασισμός είναι νοοτροπία. Είτε αριστερός είσαι και έχεις φασίζουσα αντίληψη είτε δεξιός το ίδιο πράγμα είναι για μας. Είναι ξεκάθαρα τα πράγματα. Και αυτά τουλάχιστον πρέπει να λέγονται προσεκτικά. Μας ακούνε και παιδιά, παιδιά δεκαπεντάχρονα, δεκαεξάχρονα, δεκαεπτάχρονα. Όταν βλέπουν τον δάσκαλό τους να προωθεί τη βία, να προάγει τη βία, τι περιμένουμε από τα παιδιά τα δεκαεξάχρονα που βράζει το αίμα τους; Σαφώς και θα μπουν στο πανεπιστήμιο, σαφώς θα μπουν και στο Πολυτεχνείο να το κάψουν, να το σπάσουν, αφού ο άλλος έχει πάρει τα ρόπαλα. Ξεκίνησα έτσι τον λόγο μου και με πολύ θλίψη το λέω αυτό ειλικρινά, γιατί είχαμε όλοι καθηγητές. Βέβαια, οι παλαιότεροι καθηγητές ήταν κάπως διαφορετικοί από τους νεότερους. Αυτή είναι η πραγματικότητα. Εμένα με δίδαξαν ήθος πάντως και έθος. Πάμε τώρα στο νομοσχέδιο. Συγκεχυμένες διατάξεις, ασύνδετες μεταξύ τους, κύριοι Υπουργοί. Εκείνη η ρήση του Πρωθυπουργού μας, τον οποίο σέβομαι «η αρχή της καλής νομοθέτησης» πού πήγε; Τροπολογίες επί τροπολογιών, άσχετα πράγματα τα αναμιγνύετε μεταξύ τους. Τα φέρνετε εδώ. Εκείνη η δέσμευση η προεκλογική της Νέας Δημοκρατίας ότι «ξέρετε, έχουμε πρόγραμμα, μην ψηφίζετε ΣΥΡΙΖΑ, ψηφίστε εμάς γιατί έχουμε πρόγραμμα» εκείνο το πρόγραμμα, το σχέδιο πού πήγε, πού υπάρχει; Εγώ το έλεγα προεκλογικά ότι δεν έχετε σχέδιο και πρόγραμμα. Επέμενα σε αυτό και απεδείχθη μετά από τέσσερις μήνες. Πάμε στην «THOMAS COOK». Πολύ φειδωλούς σας βλέπω. Οι άνθρωποι έχασαν πολλά λεφτά. Για μένα, όμως, δεν είναι μείζον το θέμα αυτό όσο το άλλο. Εσείς οι λάγνοι με την Ευρωπαϊκή Ένωση γιατί δεν λέτε στον ελληνικό λαό ότι όταν μια ελληνική εταιρεία πτωχεύει, πτωχεύει οριστικά. Γιατί η Γερμανία πήγε στην Ευρωπαϊκή Ένωση με την «THOMAS COOK», την «CONCORD», τον «ΚΟΝΔΩΡΑ» και ζήτησε πριμοδότηση 380 εκατομμύρια ευρώ και τα πήρε από την Ευρωπαϊκή Ένωση; Η θυγατρική της «THOMAS COOK» μέσω της Ευρωπαϊκής Ενώσεως παίρνει 380 εκατομμύρια ευρώ για να υπάρξει, κύριοι Υπουργοί. Εμείς τα ναυπηγεία μας - γιατί πήραμε 200 εκατομμύρια ευρώ - τα κλείσαμε γιατί οι Γερμανοί τα έκλεισαν. Στη μία περίπτωση, λοιπόν, που έχουν το μαχαίρι και το καρπούζι, η γερμανική Ευρώπη πιέζει την Ευρώπη και της δίνει λεφτά από τη πλούσια Γερμανία και στην άλλη την πτωχευμένη Ελλάδα της κλείνουν τα ναυπηγεία, που για μας επί χιλιάδες χρόνια ήταν η ανάπτυξή μας. Βλέπετε, λοιπόν, ότι δεν υπάρχει Ευρώπη. Στο μυαλό σας μπορεί να υπάρχει Ευρώπη, αλλά η Ευρώπη της αλληλεγγύης, της πραγματικής Ευρώπης, η Ευρώπη των λαών και των εθνών, η Ευρώπη της βοήθειας του ενός στον άλλον δεν υπάρχει. Καταλάβετέ το. Είναι μια γερμανική Ευρώπη, μια φασιστική Ευρώπη, μια ναζιστική Ευρώπη της γερμανικής μπότας. Αυτή είναι η αλήθεια. Σας έδωσα ένα μόνο παράδειγμα για να καταλάβετε την ουσία των πραγμάτων. Το άρθρο 2 αφορά στην κατάργηση της δημοπρασίας ΝΟΜΕ της ΔΕΗ. Εξαιρετικό: Και εδώ φταίει ο ΣΥΡΙΖΑ. Έκαναν ένα έγκλημα, έπαιρνε ο ιδιώτης πιο χαμηλά την τιμή του ρεύματος από ότι έβγαινε από τη ΔΕΗ. Έτσι χρεοκόπησε η ΔΕΗ, κύριοι. Αυτή η συμφωνία που έκανε ο ΣΥΡΙΖΑ ήταν εγκληματική και ήταν ο θάνατος της ΔΕΗ. Βέβαια, έχουν γίνει και άλλα εγκληματικά λάθη κατά το παρελθόν. Δεν έγινε εκσυγχρονισμός, δεν έγινε υπογειοποίηση, υπήρχαν υψηλοί μισθοί, λίγη δουλειά. Όλα αυτά όμως, δείχνουν ότι εδώ δεν έχει συνέχεια το κράτος, κύριοι Υπουργοί. Γιατί εδώ δεν έχει συνέχεια το κράτος; Κράτος ήταν ο ΣΥΡΙΖΑ, νομοθέτησε. Γιατί εδώ δεν συνεχίζεται η διαδικασία και την αλλάζετε; Αλλάξτε τη διαδικασία και στη Μακεδονία. Γιατί το κράτος έχει συνέχεια μόνο στη Μακεδονία και δεν έχει αλλού; Βλέπετε λοιπόν, τις αντιφάσεις σας; Ξέρετε, γνωρίζω πολλούς από τη Νέα Δημοκρατία προσωπικά. Τους ξέρω καλά. Ξέρω ότι και οι ίδιοι ψηφίζουν χωρίς να το θέλουν, γιατί πολύ απλά η κομματική πειθαρχία είναι υπεράνω της λογικής και της εθνικής κυριαρχίας και κυρίως πολλές φορές της λογικής. Αν είστε λοιπόν, πραγματικά Νέα Δημοκρατία, φιλελεύθερη, μια Νέα Δημοκρατία η οποία έχει ένα διαφορετικό προφίλ, σας προκαλώ τώρα. Κάντε εξεταστική για τη ΔΕΗ. Κάντε εξεταστική για τη ΔΕΗ! [[Χειροκροτήματα από την πτέρυγα της Ελληνικής Λύσης]] Το έλεγε ο Χατζηδάκης, το έλεγε ο Πρωθυπουργός. Κάντε εξεταστική για τη ΔΕΗ! Και να το πω και αλλιώς αν θέλετε. Κάντε εξεταστική για τους πρώτους έξι μήνες, που καταγγείλατε ότι ο Βαρουφάκης και η παρέα του ΣΥΡΙΖΑ έχασε 100 δισεκατομμύρια. Γιατί έκανε πίσω ο Πρωθυπουργός; Κύριοι Υπουργοί, γιατί κάνατε πίσω; Δικά σας λεφτά ήταν τα 100 δισεκατομμύρια; Αν είστε, επαναλαμβάνω, αυτό που λέτε! Εκτός αν συγκεκαλυμένα είστε κάτι άλλο που δεν λέτε και υπάρχει υπόγεια συμφωνία. Υπάρχουν δημοσιεύματα για συγκυβέρνηση ΣΥΡΙΖΑ - Νέας Δημοκρατίας. Υπάρχουν τέτοια δημοσιεύματα, δεν ξέρω αν τα διαβάζετε. Υπάρχουν, κύριε Υπουργέ μου, διαβάστε τα δημοσιεύματα, «συγκυβέρνηση», «ψήνεται», κ.λπ.. Το λέω αυτό γιατί υπάρχουν πολλά πράγματα στα οποία θα μπορούσε κανείς να διαφωνήσει με εσάς. Όμως, στο άρθρο 3 σχετικά με την «παράταση για ανανεώσιμες πηγές ενέργειας» - αν και διαφωνώ με το παραμυθάκι αυτό, κύριε Υπουργέ, με τις ανανεώσιμες πηγές ενέργειας - δεν θα πω «όχι». Θα πω όμως, κάτι άλλο. Έχει πει κανείς εδώ ότι η ανεμογεννήτρια έχει μόνο τριάντα χρόνια ζωής; Ξέρετε πώς γίνονται οι ανεμογεννήτριες; Από σπάνιες γαίες. Ξέρετε τι σημαίνει αυτό; Τοξικότητα, τοξικό περιβάλλον. Όταν τελειώσουν που θα πάνε οι ανεμογεννήτριες; Έχετε κάνει μια συμφωνία με τις εταιρείες ότι αυτές θα πάνε κάπου να αποθηκευτούν ή κάπου να μείνουν, χωρίς να δημιουργήσουν τοξικότητα στο περιβάλλον; Δεν θα πω τα υπόλοιπα περί καλαισθησίας, αυτά που βλέπω πάνω στα βουνά, αυτό το έκτρωμα με τις ανεμογεννήτριες. Δεν ξέρω αν σας αρέσει όταν πετάτε με αεροπλάνα να βλέπετε όλα τα ελληνικά, μαγευτικά βουνά, τα Άγραφα να έχουν κάτι σίδερα που γυρίζουν για να παράγουν ενέργεια. Το θέμα είναι που θα πάνε αυτές οι ανεμογεννήτριες αν τελειώσει αυτή η ιστορία; Που θα πάνε; Γιατί αν ψάξετε, γίνονται από σπάνιες γαίες, το επαναλαμβάνω ακόμα μια φορά. Είναι τοξικές για το περιβάλλον. Για το Ελληνικό, εντάξει, ο φίλος σας ο Λάτσης εξυπηρετείται πάντα έτσι κι αλλιώς. Ο άνθρωπος πρέπει να εξυπηρετηθεί. Του κάναμε καζίνο, του δίνουμε το ένα, του δίνουμε το άλλο, λεφτά δεν έχει ο άνθρωπος. Θα κάνει ό,τι έκανε μια γνωστή εταιρεία με τα αεροδρόμια, θα πάρει εγγύηση ελληνικού δημοσίου, θα πάρει το δάνειο, θα κάνει επένδυση. Έτσι γίνομαι επενδυτής κι εγώ, ξέρετε. Αν μου δώσετε 700 εκατομμύρια ευρώ αύριο το πρωί, μπορώ να σας κάνω ό,τι επένδυση θέλετε. Είμαι επιχειρηματίας κιόλας, και καλός. Έχω κερδοφόρες επιχειρήσεις, αλλά αν μου δώσετε και 700 δισεκατομμύρια ευρώ, θα είμαι ο καλύτερος. Δεν υπάρχει. Αυτές είναι οι επενδύσεις που φέρνετε. Επενδύσεις περίεργες, αεριτζίδικες. Δεν είναι επένδυση αυτή. Όσο για το ΚΕΘΕΑ, θα πω κάτι το οποίο το πιστεύω. Είμαι από αυτούς που πιστεύουν ότι με την καταστολή δεν μπορείς να λύσεις ένα πρόβλημα. Τα παιδιά αυτά είναι άρρωστα και πρέπει να τα αγκαλιάσουμε. Ούτε με κατασταλτικά μέτρα μπορούμε να λύσουμε το πρόβλημα ούτε με αποτρεπτικά. Όλα είναι θέμα παιδείας και αγωγής. Εγώ έχω επενδύσει πάνω στη λέξη παιδεία και αγωγή. Πρέπει να οικοδομήσουμε μια παιδεία σοβαρή, ώστε τα παιδιά αυτά να έχουν ιδανικά και αξίες. Όταν όμως, ακούω από δάσκαλο, πανεπιστημιακό να μιλάει για ρόπαλα αρχίζω και προβληματίζομαι. Αν τα παιδιά μας λοιπόν, τα γαλουχήσουμε, τα κοινωνικοποιήσουμε και τα εντάξουμε στην κοινωνία διαφορετικά ούτε ΚΕΘΕΑ θα χρειαζόμαστε ούτε απεξάρτηση ούτε τίποτα. Δεν θα χρειάζονται ναρκωτικά. Βέβαια, θα έλεγα ότι εδώ έχετε μερικές αντιφάσεις. Στο άρθρο 3 λέτε ότι ο αρμόδιος Υπουργός Εργασίας θα κάνει κατ' εξαίρεση μόνος του προσλήψεις, πληρωμές, μέχρι συστάσεις του ΕΟΔΥ. Να σας πω κάτι; Γιατί επικαλείστε τον 441 έκτακτες και επείγουσες ανάγκες στο νομοσχέδιό σας και δεν επικαλείστε τον 783 που είναι η κατάσταση έκτακτης ανάγκης; Η Νέα Δημοκρατία έχει μια ιστορική ευκαιρία τώρα να κηρύξει τη χώρα μας ως χώρα εκτάκτου ανάγκης. Η σύμβαση είναι 78 της Ευρωπαϊκής Ένωσης, υπογεγραμμένη. Να κηρύξουμε την Ελλάδα σε κατάσταση ανάγκης λόγω του προσφυγικού και εκεί μπορούμε να πάρουμε μέτρα. Αν κηρυχθεί η Ελλάδα σε κατάσταση έκτακτης ανάγκης, γιατί είμαστε σε έκτακτη ανάγκη, μπορούμε να πάρουμε μέτρα, μπορούμε να ζητήσουμε αρωγή. Και θα σας πω και κάτι που δεν κάνατε και δεν καταλαβαίνω γιατί το κάνετε αυτό. Γιατί δεν πάει ο Υπουργός, ο κ. Δένδιας στην Αλγερία, στο Μαρόκο, στο Αφγανιστάν, στο Πακιστάν επίσημη επίσκεψη και να πιέσει τις κυβερνήσεις, μέσω της Ευρωπαϊκής Ενώσεως, να παίρνουν τα λεφτά αυτές και όχι ο Ερντογάν, ο οποίος παίρνει τα χρήματα και μας εκβιάζει κάθε μέρα, ώστε να δέχονται πίσω οι Αφγανοί τους Αφγανούς, οι Πακιστανοί τους Πακιστανούς και οι όποιοι άλλοι Αλγερινοί, Μαροκινοί, αυτούς πίσω; Αυτοί έχουν ανάγκη από χρήματα. Δώστε χρήματα, απευθείας σε αυτούς. Κάνετε το έγκλημα να κάνετε ρυθμιστή του προσφυγικού ζητήματος τον Ερντογάν, του λαθρομεταναστευτικού για την αλήθεια. Γιατί το κάνετε αυτό; Γιατί είστε τόσο ανεπαρκείς στο προσφυγικό; Αυτό είναι ανεπάρκεια. Δεν χρειάζεται πολύ μυαλό. Θα πάω στη χώρα από όπου έρχεται αυτός. Ο Αφγανός είναι Αφγανός, θα πάω στην Αφγανική Κυβέρνηση. Ο Αλγερινός, ο Μαροκινός, ο Σομαλός και με 50-100 εκατομμύρια ετησίως θα τους πάρουν όλους πίσω. Θα παρακαλούν να τους πάρουν πίσω. Δίνεται δισεκατομμύρια στον εχθρό της Ελλάδας, τον Ερντογάν, για να μας εκβιάζει κι από πάνω. Είναι απίστευτα. Και πριν πάω σε αυτό, θέλω να πω κάτι για σημερινό δημοσίευμα των «FINANCIAL TIMES». Οικτρή εντύπωση. Το διαβάσατε; Σας κατηγορεί λοιπόν αυτή η έγκριτη εφημερίδα. Κάποτε θυμάμαι τους σημερινούς Υπουργούς, πρώην Βουλευτές της Νέας Δημοκρατίας έβγαιναν και έλεγαν ότι η «New York Times» έγραψε «αυτό» για το ΣΥΡΙΖΑ, η «FINANCIAL TIMES» λέει ότι ο ΣΥΡΙΖΑ είναι κακός. Σήμερα σας λένε πλυντήριο βρώμικου χρήματος με τη χθεσινή σας τροπολογία. Την καταθέτω στα Πρακτικά. «FINANCIAL TIMES»: Σας αποκαλούν πλυντήριο βρώμικου χρήματος με την τροπολογία σας. Εσείς, οι κήνσορες της ηθικής τάξης, του φιλελευθερισμού, της εντιμότητας που επικαλούσασταν τη «FINANCIAL TIMES», σήμερα η ίδια εφημερίδα σας λέει πλυντήρια βρώμικου χρήματος. Σας έλεγα από χθες πως είναι βρώμικη η τροπολογία αυτή και εμείς δεν τη ψηφίζουμε. Κάτι ξέραμε. Κάποιους εξυπηρετείτε. Κάποιους με μαύρο χρήμα. Αυτό είναι το δυσάρεστο. Αυτό λένε οι εφημερίδες, που επικαλούσασταν εσείς για τη δική τους παραδοσιακή αλήθεια. Μιλάει για νομιμοποίηση εσόδων, για περιουσιακά στοιχεία κ.λπ.. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στο άλλο έγκλημα που πάτε να κάνετε. Ακούστε εδώ, Ολυμπία Οδός. Την ξέρετε; Έχει καταδικαστεί για καρτέλ. Και πάει ο Υπουργός σας να ξαναδώσει το συγκεκριμένο δρόμο Κορίνθου - Πατρών - Πύργου - Τσακώνας, επειδή υπήρχε ο Καλογρίτσας, ο οποίος έκανε ό,τι έκανε, στην Ολυμπία Οδό. Σε ποιους; Στο καρτέλ. Είστε αμετανόητοι και το λέω ειλικρινά. Πάντα υπηρετούσατε τους νταβατζήδες, όπως έλεγε ο πρώην Πρωθυπουργός που χτύπησε το καρτέλ και σήμερα έρχεστε εσείς να δώσετε στο ίδιο καρτέλ τη δουλειά αυτή και αδικείτε άλλους εργολάβους, τους οποίους δεν ξέρω κιόλας και δεν με ενδιαφέρουν. Τι κάνετε; Τι κάνετε; Στο καρτέλ να δίνετε δουλειές; Είστε με τα καλά σας; Είστε με τα καλά σας; Και δεν είναι μόνο αυτό. Πάτε και μου βάζετε διόδια στο Ωραιόκαστρο Θεσσαλονίκης και στα Ασπροβάλτα. Δεν πληρώνω τέλη κυκλοφορίας εγώ, κύριε Υπουργέ; Τέλη κυκλοφορίας στην Ευρώπη - υπάρχει κοινοτική οδηγία την οποία ποτέ δεν εφαρμόζει η Ελλάδα - , σημαίνει ότι πληρώνω για να κυκλοφορώ το αυτοκίνητό μου στους δικούς μας δρόμους. Γιατί να πληρώνω και διόδια; Πείτε μου μια ευρωπαϊκή χώρα που έχει και διόδια και τέλη κυκλοφορίας. Αν βρείτε μια, θα πω ότι έχετε δίκιο. Δυστυχώς όμως, δεν έχετε δίκιο. Είναι παράλογο αυτό που κάνετε. Οι κάτοικοι του Ωραιόκαστρου και της Ασπροβάλτας να πληρώνουν λεφτά για να πάνε στο δρόμο; Είστε με τα καλά σας; Επειδή θέλω λίγο παραπάνω χρόνο, κύριε Πρόεδρε, έχω μπροστά μου αυτό που με ενοχλεί περισσότερο. Μπαίνουν παράνομα στην Ελλάδα. Αυτό λέγεται παράνομη μετανάστευση. Ό,τι και να μου πείτε εσείς δεν είναι πρόσφυγες, δεν είναι μετανάστες, αλλά είναι παράνομοι μετανάστες. Τέλος. Τελεία και παύλα, η λογική λέει αυτό. Κύριοι Υπουργοί και κύριοι του ΣΥΡΙΖΑ φοβάστε να δείτε την αλήθεια. Η Δανία δεν είναι στην Ευρωπαϊκή Ένωση; Κάνω κανένα λάθος; Δεν είναι ευρωπαϊκή χώρα αυτή; Πήρε ένα ακατοίκητο νησί και από σήμερα, λέει, όποιος μπαίνει παράνομα στη Δανία, θα πηγαίνει στο ακατοίκητο νησί. Όταν το λέει η Ελληνική Λύση, θεωρείται ακροδεξιό, φασιστικό. Όχι! Είναι λογικό. Η λογική αυτό λέει. Είναι παράνομοι, δεν ξέρουμε ποιοι είναι, θα τους πάμε εκεί να τους ελέγξουμε. Κάντε αυτό. Το κάνει η Δανία. Δεν σας λέω για την Ιαπωνία και την Αυστραλία. Το κάνει η Δανία, το ξεκίνησε από σήμερα το πρωί. Και δεν είναι μόνο αυτό. Η Ισπανία είναι ευρωπαϊκή χώρα; Η Ισπανία εφαρμόζει ένα νόμο. Ξέρετε πώς λέγεται; «Gauss Law». Νόμος από το 2014, τον έχω μπροστά μου. Το τι μέτρα έχει. Μας έχετε πρήξει με το Διεθνές Δίκαιο! Μας έχετε πρήξει τα έντερα με το Διεθνές Δίκαιο! Ακούστε λοιπόν, για να καταλάβουμε επιτέλους τι συμβαίνει γύρω μας. Μιλάει η Ισπανία για άμεση απέλαση όσων συλλαμβάνονται στα σύνορα ως αποτροπή παράνομης εισόδου, μη υπαγωγή στις διατάξεις περί ασύλου και άρα μη εξέταση σχετικών αιτημάτων. Όποιος συλλαμβάνεται στα Ισπανικά σύνορα, κατευθείαν απέλαση. Εσείς τι λέτε; Φέρτε τους στην Ελλάδα, να τους εξετάσουμε, να δούμε και τους κάνουμε και εδώ Έλληνες. Είστε με τα καλά σας; Αντικαθιστάτε τον πληθυσμό της Ελλάδας; Αυτό κάνετε τώρα; Για να καταλάβω και εγώ! Κι αυτά όλα είναι στην Ισπανία. Θα μπορούσα να τα αναλύσω, αλλά δεν έχω τον χρόνο. Ακούστε τώρα τα υπόλοιπα, έχει κι άλλα. Έχω μπροστά μου κάτι πολύ ωραίο. Έχω μπροστά μου την απάντηση του Υπουργού - επί ΣΥΡΙΖΑ έγιναν αυτά, κύριοι του ΣΥΡΙΖΑ - για δαπάνες 163 εκατομμυρίων ευρώ για σίτιση. Ακούστε τι κομπίνες έκαναν αυτοί οι απατεώνες που ανέλαβαν την ιστορία. Είναι απατεώνες! Είναι του κοινού Ποινικού Δικαίου απατεώνες! Ακούστε! Είχαν δώσει 997.000 ευρώ για διακόσιες είκοσι επτά χιλιάδες μερίδες φαγητού άλλου διαγωνισμού. Για την ίδια ποσότητα πλήρωσαν 170.000 ευρώ σε έναν διαγωνισμό απευθείας. Για την ίδια ποσότητα πάλι πλήρωσαν άλλα χρήματα, 240.000 ευρώ. Δεν τα καταλαβαίνω εγώ αυτά. Απευθείας αναθέσεις 163 εκατομμύρια ευρώ! Χθες μας είπε ο κ. Σκυλακάκης ότι ο ΣΥΡΙΖΑ δεν έκανε ποτέ έλεγχο ιατροφαρμακευτικό και περιθάλψεως και είπε ο Υπουργός σας ότι δώσαμε 30 δισεκατομμύρια ευρώ τα τελευταία πέντε χρόνια για αυτή την ιστορία του προσφυγικού - λαθρομεταναστευτικού. Ποιος τα πλήρωσε; Ο ΣΥΡΙΖΑ, εγώ, εσείς; Ο ελληνικός λαός τα πλήρωσε! Τριάντα δισεκατομμύρια! Και τα είπε ο Υπουργός σε συνέντευξη Τύπου, 30 δισεκατομμύρια σε έξι χρόνια!
Δεν υπάρχει αυτό το νούμερο!
Το είπε ο ίδιος Υπουργός, κύριε Ξανθέ. Τριάντα δισεκατομμύρια!
Τι είναι αυτά που λέτε;
Δεν ξέρω, ο Υπουργός το είπε! Ο Υπουργός, κύριε Ξανθέ μου, ο Υπουργός της Νέας Δημοκρατίας. Αν δεν σας αρέσει, εδώ να του τα πείτε!
Δεν υπάρχει αυτό το νούμερο!
Να είναι 20 δισεκατομμύρια, να είναι 10 δισεκατομμύρια; Δεν είναι από την τσέπη σας ούτε από τη δική μου. Ο ελληνικός λαός πληρώνει. Πληρώνει τον Ιμπραήμ και τον Χασάν, όταν ο Έλληνας για να πάει στο νοσοκομείο και δεν έχει ένσημα, πληρώνει κανονικά ο ίδιος. Πληρώνει και τα φαρμακάκια του και όλα, αν δεν έχει ασφάλεια! Αυτός είναι ο ρατσισμός έναντι των Ελλήνων και πολλά άλλα πράγματα! [[Χειροκροτήματα από την πτέρυγα της Ελληνικής Λύσης]] Ας κλείσουμε λοιπόν με το εξής: Ξέρετε τι είπε ο Υπουργός; Τα νοσοκομεία δεν κατέγραφαν τις μεταναστευτικές και προσφυγικές δαπάνες ποτέ! Ο Υπουργός το είπε! Η συνολική οικονομική επιβάρυνση ήταν από το 2016 μέχρι το 2018 στα 30 δισεκατομμύρια ευρώ, κύριε Ξανθέ μου. Υπουργός ήσασταν!
Λάθος! Τριάντα εκατομμύρια μπορεί να ήταν.
Τώρα πλάκα μας κάνεις; Τριάντα εκατομμύρια σε τέσσερα χρόνια σε φάρμακα και νοσοκομεία; Πού απευθύνεστε;
Εννιά δισεκατομμύρια είναι η δημόσια δαπάνη της χώρας τον χρόνο!
Κύριε Ξανθέ, σας παρακαλώ! Κύριε Πρόεδρε, συνεχίστε.
Ήρθε ο Υπουργός και μας λέει ότι σε τέσσερα χρόνια 30 εκατομμύρια ευρώ δαπανήθηκαν για τους μετανάστες! Ο Χριστός και η Παναγία! Θα μας τρελάνετε εδώ μέσα!
Ολοκληρώστε, κύριε Βελόπουλε.
Δεν είναι δυνατόν αυτό και σας εκτιμώ σαν άνθρωπο! Εδώ, λοιπόν, έχουμε τον ΟΗΕ σας, την Ύπατη Αρμοστεία του ΟΗΕ. Είδατε να πηγαίνουν να γίνονται διαφημίσεις και να λένε ότι θα πάρετε κάρτα των 550 ευρώ κάθε μήνα μόνο αν μένετε στην Ελλάδα; Το καταθέτω στα Πρακτικά, είναι έγγραφο του ΟΗΕ. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι λέει, λοιπόν, ο ΟΗΕ; Ότι ο Ιμπραήμ και ο Χασάν θα παίρνουν 550 ευρώ μόνο αν μένουν στην Ελλάδα. Λέει ότι πάνε στη Γερμανία, δεν θα παίρνουν τίποτα! Αν πάνε στα Σκόπια, δεν θα παίρνουν τίποτα! Σαν να λέμε «ανοίξαμε και σας περιμένουμε»! Και ο Έλληνας για να πάρει ένα επίδομα, περιμένει τον Υπουργό - και μαθαίνω ότι έχουμε ευχάριστα νέα, καλό είναι αυτό - να δώσει ένα επιδοματάκι. Αυτά δεν είναι λογικά πράγματα! Αυτά είναι απίστευτα, πραγματικά.
Παρακαλώ ολοκληρώστε.
Και κλείνοντας εμείς αύριο λογικά θα καταθέσουμε την πρότασή μας. Θα σας πω όμως κάτι πολύ απλό, για να κλείσουμε εδώ. Σήμερα άκουγα τον δήμαρχο Οινουσών απελπισμένο να ουρλιάζει. Πιο εύκολα - είπε - βλέπουμε τουρκικά αεροπλάνα παρά καθηγητές. Οι καθηγητές φθάνουν λίγο πριν τη λήξη της σχολικής χρονιάς. Η Υπουργός Παιδείας ας το δει. Οι μαθητές στη Χίο κάνουν μάθημα σε κοντέινερ από τους λαθρομετανάστες που δεν το χρειάζονται. Αν αυτό λέγεται κυβέρνηση της Νέας Δημοκρατίας σοβαρή, τεχνοκρατική, τότε έχω άλλη αντίληψη εγώ για το πώς μπορεί να κυβερνηθεί ο τόπος. Για εμάς - επαναλαμβάνω - πρώτα είναι οι Έλληνες, πρώτα η Ελλάδα και μετά ο οποιοσδήποτε άλλος. Και επειδή έχετε γεμίσει την Ελλάδα με Πακιστανούς, σας δείχνω αυτό εδώ. Χθες το Υπουργείο Εθνικής Άμυνας μετέδωσε μία είδηση, ότι ένα πακιστανικό αεροσκάφος P -3 Orion παραβίαζε συνεχώς το Καστελόριζο. Κι εγώ ρωτώ εσάς, Υπουργοί μου. Γεμίσατε την Ελλάδα Πακιστανούς. Το Πακιστάν είναι σύμμαχος της Τουρκίας, έχουν υπογράψει σύμφωνο κοινής επιθέσεως. Εσείς δέχεστε αγόγγυστα όποιον Πακιστανό μπαίνει εδώ μέσα. Αν ήταν σοβαρή η Νέα Δημοκρατία και το ελληνικό κράτος, δεν θα δεχόταν κανέναν Πακιστανό που η χώρα του θεωρείται εχθρός της Ελλάδας και σύμμαχος της Τουρκίας. Αυτή είναι η έλλειψη λογικής και σοβαρότητος. Δεν είναι εξτρεμισμός, δεν είναι ακροδεξιά, δεν είναι τίποτα άλλο. Είναι λογική! Αν δεν βρούμε τη λογική, θα χάσουμε την Ελλάδα, θα χάσουμε τους Έλληνες. Και μπορεί να μην έχετε εσείς τότε την κυβέρνηση - κάποιοι άλλοι θα είναι - , αλλά δεν θα υπάρχουν Έλληνες εδώ κάτω. Αν εσείς το θέλετε αυτό, εμείς δεν το θέλουμε. Επαναλαμβάνω: Πρώτα η Ελλάδα, πρώτα οι Έλληνες! Μάθετε να κυβερνάτε ελληνικά, αυτό είναι το καλύτερο. Σας ευχαριστώ πάρα πολύ.
Ευχαριστούμε πολύ. Θα δώσω τώρα τον λόγο στον κ. Λιούπη, από τη Νέα Δημοκρατία, για επτά λεπτά. Θα ακολουθήσει ο κ. Αποστόλου. Ορίστε, κύριε Λιούπη.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, στο σημερινό νομοσχέδιο περιλαμβάνονται πολλές καλές διατάξεις που κάνουν διαρθρωτικές παρεμβάσεις σε αρκετά ανοιχτά θέματα. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Με το παρόν νομοσχέδιο προβλέπονται παρατάσεις προθεσμιών σε μία σειρά περιπτώσεων, όπως η παράταση μέχρι 31-12 για ρύθμιση χρεών στους δήμους. Με αυτόν τον τρόπο περισσότερα άτομα και εταιρείες θα έχουν τη δυνατότητα να υπαχθούν στη ρύθμιση μέχρι τέλος του έτους. Δίνεται παράταση μέχρι 31 Μαρτίου 2020 στις δασικές συνεταιριστικές οργανώσεις ώστε να κάνουν τις αλλαγές που ήδη έχουν ψηφιστεί, σύμφωνες με τον αριθμό των μελών τους και το καταστατικό τους. Επίσης, μία σημαντική βελτίωση που προβλέπεται είναι η κατάρτιση και τροποποίηση των οργανισμών των νοσοκομείων και γενικώς το ΝΠΔΔ του Υπουργείου Υγείας, με κοινή υπουργική απόφαση και όχι με προεδρικό διάταγμα. Με αυτόν τον τρόπο επιτυγχάνεται ταχύτερη προσαρμογή στις ιδιαίτερες ανάγκες των νοσοκομείων, με τη δημιουργία νέων τμημάτων και τις αλλαγές σύμφωνα με τις ιατρικές επιταγές. Σήμερα κυρώνεται η πράξη νομοθετικού περιεχομένου που αφορά στα μέτρα που ελήφθησαν μετά την κατάρρευση της «THOMAS COOK». Όλοι θυμόμαστε ότι στις 23 Σεπτεμβρίου ένα από τα μεγαλύτερα και αρχαιότερα ταξιδιωτικά γραφεία κήρυξε πτώχευση. Περισσότερες από χίλιες ξενοδοχειακές μονάδες στην Ελλάδα συνεργάζονταν με το συγκεκριμένο ταξιδιωτικό γραφείο και υπέστησαν σοβαρό οικονομικό πλήγμα. Η Κυβέρνηση αντέδρασε άμεσα. Μόλις σε δυο μέρες μετά την κατάρρευση της εταιρείας θέσπισε την πράξη νομοθετικού περιεχομένου για τη μη απόδοση του φόρου διαμονής. Στη συνέχεια ελήφθησαν και άλλα μέτρα στήριξης των επιχειρήσεων αλλά και των εργαζομένων. Ειδικότερα αναστέλλεται ο ΦΠΑ μέχρι 31-3-2020 για όλες τις επιχειρήσεις που επλήγησαν. Οι εργαζόμενοι χρειάζονται λιγότερα ένσημα - ογδόντα αντί για εκατό - , προκειμένου να λάβουν το επίδομα ανεργίας και επίσης δικαιούνται το επίδομα αυτό κατά ένα μήνα περισσότερο, ώστε να αντισταθμιστεί η πιθανή πρόωρη διακοπή της εργασίας τους. Ο Υπουργός κ. Βεσυρόπουλος εξέφρασε δημόσια τη διάθεση να υπάρξουν κι άλλες δημοσιονομικές πρωτοβουλίες της Κυβέρνησης για την οικονομική ενίσχυση, τις οποίες και αναμένουμε με ιδιαίτερο ενδιαφέρον. Ένα άλλο σημαντικό θέμα που ρυθμίζεται με το σημερινό νομοσχέδιο είναι η κατάργηση των δημοπρασιών των ΝΟΜΕ. Οι δημοπρασίες αυτές, όπως ξέρουν όλοι, που έγιναν για να μειώσει το μερίδιό της στην αγορά η ΔΕΗ, διέθεταν ρεύμα σε χαμηλότερες τιμές στις ανταγωνίστριες εταιρείες και οδήγησαν τελικά τη ΔΕΗ να έχει ζημιές ύψους κοντά στα 600 εκατομμύρια ευρώ. Ένα άλλο μεγάλο ζήτημα ήταν εξαγωγές ρεύματος μέσω των ΝΟΜΕ οι οποίες ευνόησαν γειτονικές μας χώρες. Σύμφωνα με τα στοιχεία της ΔΕΗ, για κάθε ένα ευρώ διαφοράς τιμής μεταξύ ελληνικής αγοράς και χωρών εξαγωγής δημιουργούνταν έλλειμμα ύψους 3,7 εκατομμυρίων ευρώ στο οικονομικό ισοζύγιο της χώρας. Σχηματικά είναι σαν όλη η παραγωγή μιας μονάδας βάσης της ΔΕΗ να χρησιμοποιούνταν για να δίνει φθηνό ρεύμα στις γειτονικές χώρες σε βάρος φυσικά της ελληνικής οικονομίας. Έτσι με την κατάργηση των δημοπρασιών των ΝΟΜΕ και τις σημαντικές πρωτοβουλίες του Υπουργείου Περιβάλλοντος και Ενέργειας μπαίνει οριστικά τέλος σε μία από τις αιτίες που έφεραν τη ΔΕΗ στη σημερινή δύσκολη οικονομική της κατάσταση. Το σημερινό νομοσχέδιο κάνει καίριες διορθωτικές παρεμβάσεις στο νομικό πλαίσιο για την προστασία της κύριας κατοικίας. Μία από τις δίκαιες και εύλογες αλλαγές που γίνονται αφορά σε αυτούς που διαμένουν για επαγγελματικούς λόγους σε άλλη περιφέρεια - στρατιωτικοί, γιατροί, εκπαιδευτικοί - να μπορούν να αιτηθούν την προστασία της κύριας κατοικίας τους. Λύνονται θέματα συνιδιοκτησίας. Όταν υπάρχουν συγκύριοι, η ρύθμιση θα γίνει αναλογικά με το ποσοστό που κατέχει ο καθένας και αν μόνο ένας συγκύριος κάνει αίτηση, μπορεί να υπαχθεί στη ρύθμιση και μετά να στραφεί αναγωγικά εναντίον του άλλου. Μια ακόμα σημαντική προσθήκη είναι στην περίπτωση των συζύγων που τελούν σε διάσταση. Μπορεί ο ένας εκ των δύο να κάνει την αίτηση. Στην περίπτωση που υπάρχει εγγυητής για ρύθμιση σε βάθος εικοσιπενταετίας, πρέπει είτε ο αιτών είτε ο εγγυητής να μην έχει ξεπεράσει το ογδοηκοστό έτος της ηλικίας του μετά από είκοσι πέντε χρόνια. Όλες αυτές οι αλλαγές βοηθούν ουσιαστικά να διευρυνθεί σημαντικά ο αριθμός των ανθρώπων που δικαιούται πια να καταφύγει στη διαδικασία αυτή ώστε να ρυθμίσει τα χρέη του και να διασώσει την κύρια κατοικία του. Κι έρχομαι και στο ζήτημα του ΚΕΘΕΑ για το οποίο έχουν προκύψει μεγάλες αντιδράσεις τις τελευταίες ημέρες. Κανείς δεν υποβαθμίζει το μεγάλο έργο που έχει γίνει εδώ και τρεις δεκαετίες και τον σοβαρό ρόλο που έχει διαδραματίσει το ΚΕΘΕΑ στην πρόληψη, τη θεραπεία και επανένταξη των εξαρτημένων ατόμων. Οι εργαζόμενοι του ΚΕΘΕΑ είναι αδιαμφισβήτητα πυλώνας της επιτυχημένης πορείας του κέντρου. Αυτή η αξιόλογη διαδρομή του ΚΕΘΕΑ και των ανθρώπων που το στελεχώνουν μας υποχρεώνει να εξασφαλίσουμε ότι το μέλλον του κέντρου θεραπείας εξαρτημένων ατόμων θα είναι εξίσου δημιουργικό και αποδοτικό. Όμως, δεν μπορούμε να παραγνωρίσουμε ότι τα τελευταία χρόνια παρατηρούνται σοβαρά διοικητικά και διαχειριστικά προβλήματα. Το ΚΕΘΕΑ διαχειρίζεται σε ετήσια βάση σημαντικά κεφάλαια της τάξεως περίπου των 20 εκατομμυρίων. Η αλλαγή του τρόπου διοίκησής του κρίνεται αναγκαία, ιδιαίτερα μετά τις αποκαλύψεις σε σχέση με πρακτικές που πιθανόν να φτάνουν στα όρια της νομιμότητας. Η έκθεση που συντάχθηκε για το πρόγραμμα «ΠΡΟΜΗΘΕΑΣ» καταγράφει ιδιαίτερα ανησυχητικά περιστατικά. Η έκθεση του Γενικού Λογιστηρίου του Κράτους καταγράφει πολλά σημαντικά προβληματικά σημεία στην οικονομική διαχείριση, πολλές απευθείας αναθέσεις, καμμία ανάρτηση χρηματικών ενταλμάτων στη «ΔΙΑΥΓΕΙΑ» για το έτος 2017 και εντάλματα πληρωμής χωρίς το όνομα του υπογράφοντος. Όλα αυτά φυσικά πρέπει να ερευνηθούν περαιτέρω από τους αρμόδιους. Συνηγορητικές σε αυτά που υποστηρίζουμε είναι και οι απόψεις του ιδρυτή του ΚΕΘΕΑ, του κ. Ζαφειρίδη, αν και πιστεύει ότι πρέπει να συνεχίσει το αυτοδιοίκητό του. Μέχρι τότε, όμως, είναι δεδομένο ότι χρειάζονται αλλαγές στη διοίκηση του ΚΕΘΕΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τελειώνω, κύριε Πρόεδρε. Το διοικητικό συμβούλιο, όπως όλοι ξέρουμε, είναι επταμελές και ορίζεται από τον Υπουργό Υγείας. Σε καμμία περίπτωση δεν έχουμε αποδόμηση του ΚΕΘΕΑ, όπως ακούσαμε τις τελευταίες μέρες. Αναβαθμίζεται σημαντικά ο ρόλος της γενικής συνέλευσης, στην οποία, όπως ξέρουμε, συμμετέχουν εργαζόμενοι, μέλη θεραπευτικών προγραμμάτων που βρίσκονται στο στάδιο της επανένταξης, μέλη των ΔΣ των συλλόγων γονέων, φίλων και επίτιμων μελών. Η γενική συνέλευση αναλαμβάνει νέο πιο καθοριστικό ρόλο στο κεντρικό όργανο που χαράσσει στρατηγικό σχεδιασμό για τις θεραπευτικές πρακτικές, τα εκπαιδευτικά ζητήματα και τα προγράμματα απεξάρτησης. Και φυσικά, οι εργαζόμενοι θα έχουν έναν πιο ενεργό ρόλο.
Ολοκληρώστε, παρακαλώ.
Κλείνοντας, το παρόν νομοσχέδιο δίνει άμεσες και αποφασιστικές διεξόδους σε πολλά προβλήματα. Αυτός είναι ο ρόλος της εκτελεστικής εξουσίας, αλλά και η δική μας ευθύνη ως νομοθετικό σώμα. Σε αυτή τη δέσμευση θα παραμένουμε πιστοί. Ευχαριστώ πολύ.
Πριν δώσω τον λόγο στον κ. Αποστόλου που περιμένει εναγωνίως και πολλή ώρα, θα λάβει τον λόγο ο Υφυπουργός Εσωτερικών ο κ. Λιβάνιος.
Ευχαριστώ, κύριε Πρόεδρε. Για ένα λεπτό, κύριε Αποστόλου, την ανοχή σας. Θέλω να κάνω δύο τρεις διευκρινίσεις για διατάξεις που αφορούν το Υπουργείο Εσωτερικών και είναι μέσα στην υπό κύρωση πράξη νομοθετικού περιεχομένου, αλλά και στην τροπολογία με γενικό αριθμό 84 η οποία έχει κατατεθεί. Για το άρθρο 18 του σχεδίου νόμου που συζητάμε, γίνεται μία διευκρίνιση σχετικά με τα προσόντα που θα πρέπει να έχουν οι υπηρεσιακοί γραμματείς, να μην θέλουν έναν χρόνο για να πάρουν σύνταξη και να μην έχουν καταδικαστεί για απάτη. Γίνεται μια διευκρίνιση προκειμένου να είναι εναρμονισμένο με τον κώδικα δημοτικών υπαλλήλων. Με το άρθρο 21, εκ παραδρομής στις δημοτικές εκλογές λόγω γραφειοκρατίας δεν μπόρεσε το Εθνικό Τυπογραφείο που πράγματι απασχολείται στην προετοιμασία των εκλογών, ιδίως όσον αφορά την έκδοση των εντύπων για τις εκλογές, να καταβληθεί η ειδική εκλογική αποζημίωση, οπότε λύνεται αυτό το θέμα. Για την ακρίβεια, τα χρήματα είχαν έρθει μία μέρα μετά το πέρας των εκλογών - μία ή δύο μέρες μετά - στον Ιούνιο του 2019 Και τέλος, για την τροπολογία, το άρθρο 1 αναφέρει σε ποιους φορείς θα τοποθετηθούν ειδικοί γραμματείς. Επίσης, υπάρχει άλλο ένα άρθρο που αφορά την παράταση ρύθμισης χρεών στους ΟΤΑ σχετικά με τα βεβαιωμένα χρέη που έχουν οι πολίτες. Δόθηκε μια παράταση μέχρι τις 31-12-2019. Θα συμπεριλαμβάνει και χρέη που θα βεβαιωθούν μέχρι το τέλος του μήνα που διανύουμε, του Νοεμβρίου. Είναι μια ευκαιρία για όλους τους πολίτες να ρυθμίσουν παλιές οφειλές στους δήμους, να γλιτώσουν ένα κομμάτι των προσαυξήσεων. Είναι μια πάρα πολύ ευνοϊκή ρύθμιση. Αναγκαστικά μετά οι δήμοι θα προχωρήσουν σε μέτρα είσπραξης των χρημάτων, προκειμένου να μην υπάρχει αδικία σε αυτούς που μπορούν και πληρώνουν και σε αυτούς που μπορούν και δεν πληρώνουν. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα διπλωματικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, ο πρόεδρος της Γενικής Συνέλευσης, μέλη της Διεθνούς Γραμματείας, πρόεδροι και εισηγητές επιτροπών, όλοι οι Βουλευτές ορθοδόξων κρατών της Διακοινοβουλευτικής Συνέλευσης Ορθοδοξίας, της οποίας μέλος είμαι κι εγώ κι άλλοι συνάδελφοι του ελληνικού Κοινοβουλίου . Η ελληνική Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Είναι Βουλευτές από διάφορες ορθόδοξες χώρες, είκοσι πέντε στον αριθμό, που αποτελούν μέλη μιας πολύ σημαντικής οργάνωσης, της Διακοινοβουλευτικής Συνέλευσης της Ορθοδοξίας. Και με την ευκαιρία της εδώ διήμερης γραμματείας, επισκέφθηκαν και τη Βουλή. Και είναι ιδιαίτερη χαρά για εμένα που προεδρεύω αυτή τη στιγμή και βρίσκονται στο ελληνικό Κοινοβούλιο. Κύριε Αποστόλου, έχετε τον λόγο για επτά λεπτά.
Κυρίες και κύριοι συνάδελφοι, αρχίζω την τοποθέτησή μου με την εκπρόθεσμη τροπολογία που κατέθεσε ο Υπουργός Αγροτικής Ανάπτυξης και Τροφίμων με αριθμό 86, προκειμένου να εξυπηρετήσει έναν συγκεκριμένο συνεταιρισμό. Είναι αντισυνταγματική, γιατί η νομοθετική εξουσία αμφισβητεί απροκάλυπτα τη δικαστική. Πιο συγκεκριμένα, γιατί παρακάμπτει την απόφαση 1968/2019 στο Συμβούλιο της Επικρατείας που εκδόθηκε πριν από λίγες μέρες και η οποία απέρριπτε την προσφυγή αυτού του συνεταιρισμού κατά της λύσης του, σύμφωνα με την ισχύουσα νομοθεσία. Και με την τροπολογία που κατέθεσε ο Υπουργός, τροποποιεί τον νόμο, διευκολύνοντας κάποιους να μεταβιβάσουν τη συνεταιριστική περιουσία σε τρίτους, αφού η λειτουργία τους δεν θα διέπεται πλέον από τις συνεταιρικές αρχές και τον ν.4384/2016. Φαίνεται ότι αυτά που πέτυχε ο συνεταιρισμός με την προσφυγή του με τον κ. Γεραπετρίτη ως δικηγόρο, έρχεται και τα ανατρέπει με την τροπολογία του ο κύριος Υπουργός. Είναι δυνατόν, κύριοι Υπουργοί, όταν χάνονται υποθέσεις, να τροποποιούνται οι νόμοι; Ανακαλέστε, λοιπόν, τη συγκεκριμένη τροπολογία. Και βεβαίως, δείχνει ιδιαίτερα τον τρόπο με τον οποίον σκέφτεται να αντιμετωπίσει τα προβλήματα του αγροτικού χώρου ο συγκεκριμένος Υπουργός. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Θα σταθώ ιδιαίτερα στην τοποθέτησή μου στα άρθρα που αφορούν σε παρατάσεις εφαρμογής ρυθμίσεων στον δασικό χώρο. Το πρώτο, για την προσαρμογή των δασικών συνεταιρισμών στις διατάξεις του ν.4423/2016 και το δεύτερο, για την παράταση στους δασικούς χάρτες. Συμφωνώ με την παράταση για τους συνεταιρισμούς. Δεν θα φτάσει, όμως, ούτε αυτό το εξάμηνο ούτε και άλλα εξάμηνα, όχι μόνο γιατί δεν έχει τίποτα γίνει ως τώρα, αλλά και γιατί δεν υπάρχει δυνατότητα να γίνει. Εξηγώ: Ας πάρουμε μια από τις απαραίτητες διαδικασίες που πρέπει να γίνουν εντός της νέας προθεσμίας. Τα προς ένταξη μέλη στον συνεταιρισμό πρέπει να αποκτήσουν την ιδιότητα του δασεργάτη, δηλαδή πιστοποιητικό δεξιότητας στις δασικές εργασίες από τη δασική υπηρεσία. Πώς υλοποιούσαμε εμείς ως κυβέρνηση αυτήν την προϋπόθεση; Εδώ και δύο οκτάμηνα εκπαιδεύουμε στην πρόληψη με ευθύνη των δασικών υπηρεσιών πέντε χιλιάδες ανέργους των παραδασόβιων περιοχών μέσα από ένα κοινωφελές πρόγραμμα του ΟΑΕΔ, με στόχο να έχουμε όσο γίνεται περισσότερους δασεργάτες. Τι κάνετε εσείς, τώρα μάλιστα που τα δασαρχεία πήραν οδηγίες για να προχωρήσουν στην υλοποίηση της δέσμευσης του προγράμματος για τη χορήγηση πιστοποιητικού; Δεν προχωράτε στην παράταση της απασχόλησής τους και δυστυχώς όταν ξεκινήσει η επόμενη αντιπυρική περίοδος, δεν θα έχουμε στην πιο απαραίτητη δασική εργασία, που είναι η πρόληψη, αυτούς που εκπαιδεύουμε γι' αυτόν τον σκοπό. Η ευθύνη σας είναι τεράστια. Δεν έδειξε το Υπουργείο Περιβάλλοντος κανένα ενδιαφέρον για την αξιοποίηση αυτών των ανθρώπων. Έρχομαι στο δεύτερο θέμα που αφορά τους δασικούς χάρτες. Ανέδειξαν προβλήματα που κρύβονται κάτω από το χαλί από την απελευθέρωση της χώρας μας μέχρι σήμερα, προβλήματα που σχετίζονται με τις μορφές, τον χαρακτήρα, τις χρήσεις γης και εμμέσως με το ιδιοκτησιακό καθεστώς. Βεβαίως και είναι υψίστης σημασίας η κατάρτιση των δασικών χαρτών, αλλά η μέχρι σήμερα διαδικασία επικύρωσε μεν μερικώς τα υπάρχοντα δάση, που βέβαια προστατεύονται και χωρίς τους χάρτες, αλλά ανέδειξε εκατοντάδες χιλιάδες προβλήματα, τα οποία στο σύνολό τους δεν έχουν αντιμετωπιστεί. Οι λόγοι βασικά είναι τρεις. Ο πρώτος λόγος είναι η αδυναμία στήριξης των σχετικών επιτροπών που προσφεύγουν οι πολίτες από τη δασική υπηρεσία που είναι πλήρως αποδεκατισμένη. Ο δεύτερος λόγος είναι η απροθυμία των πολιτών να προσφύγουν στις επιτροπές. Δεν μπορεί, κυρίες και κύριοι συνάδελφοι, να καταλάβει ο αγρότης ότι το ελαιοπερίβολο που κληρονόμησε από τον παππού του ή τον πατέρα του είναι δασικού χαρακτήρα έκταση και ως τέτοια υπόκειται στο τεκμήριο κυριότητας του δημοσίου. Ο τρίτος λόγος, ο πιο δύσκολος, είναι ότι κατέρρευσε στο Συμβούλιο της Επικρατείας ο τρόπος που επιχειρήθηκε να λυθούν τα προβλήματα. Όλες οι διαδικασίες, από τις εξαγορές μέχρι τις οικιστικές πυκνώσεις, κρίθηκαν αντισυνταγματικές. Ανακοίνωσε πρόσφατα ο Υπουργός Περιβάλλοντος ότι στόχος του είναι να θεωρηθούν και να αναρτηθούν οι δασικοί χάρτες εντός του Ιανουαρίου του 2020 και για το υπόλοιπο 50% της χώρας, ώστε να υπάρχουν μερικώς κυρωμένοι χάρτες για όλες τις περιοχές. Η ανάρτηση είναι σωστή, γιατί αναδεικνύει τα προβλήματα. Το ζήτημα είναι ότι η μερική κύρωση αποφεύγει τη λύση, όπως και η υπάρχουσα ως τώρα μερική κύρωση και αντιλαμβάνεστε ότι γι' αυτήν τη διαδικασία θα χρειαστούν πάρα πολλές δεκαετίες. Όμως, έτσι όπως έχει διαμορφωθεί η κατάσταση μετά τις αποφάσεις του Συμβουλίου της Επικρατείας και προκειμένου να μη χαθεί η ευκαιρία η χώρα να ολοκληρώσει και να κυρώσει τους δασικούς χάρτες, πρέπει να δοθούν λύσεις. Λύσεις υπάρχουν. Θέλουν δουλειά, μεθόδευση και διάλογο με όλη την κοινωνία, με τις δομές του κράτους και της δικαιοσύνης. Για παράδειγμα, στους δασωθέντες αγρούς μπορούμε να απεμπλέξουμε το ιδιοκτησιακό από τη μορφή, αφού ούτως ή άλλως το ίδιο το δημόσιο δέχεται ότι η έκταση αυτή το 1945 ήταν αγροτική και κατά συνέπεια δεν είναι δημόσια. Υπήρξε από πλευράς της κυβέρνησης του ΣΥΡΙΖΑ συγκεκριμένη ρύθμιση προς αυτήν την κατεύθυνση, όπως υπήρξε η πρόταση για ρύθμιση και για τις χορτολιβαδικές εκτάσεις των νησιωτικών και παραθαλάσσιων περιοχών. Μπορούμε, λοιπόν, αγαπητοί συνάδελφοι, να βρούμε λύσεις. Εμείς θέλουμε το έργο - ορόσημο για τη χώρα μας να ολοκληρωθεί, για να αποκτήσει το βασικό εργαλείο που προστατεύει το περιβάλλον, κατοχυρώνει τη δημόσια περιουσία και δημιουργεί καθαρό ορίζοντα για όποιον ενδιαφέρεται να επενδύσει στη χώρα μας με καθαρούς όρους. Σας ευχαριστώ.
Ευχαριστούμε κι εμείς, κύριε Αποστόλου. Τον λόγο έχει η κ. Διαμάντω Μανωλάκου από το Κομμουνιστικό Κόμμα Ελλάδας για έξι λεπτά.
Με τη δευτερολογία θα πάει περισσότερος χρόνος, κύριε Πρόεδρε. Ένα δεκάλεπτο. Μετά το παραλήρημα ρατσιστικού μίσους και ξενοφοβίας, την οποία καταδικάζουμε και δυστυχώς συνεχίζεται και χωρίς τη Χρυσή Αυγή, ας έλθουμε στο νομοσχέδιο, που είναι στον ίδιο προσανατολισμό που ξεδιπλώνει την πολιτική της Κυβέρνησης για στήριξη του κεφαλαίου, ικανοποιώντας προκλητικά και απροκάλυπτα ανάγκες των επιχειρηματικών ομίλων σε μια σειρά από τομείς και σε βάρος του κοινωνικού συνόλου. Βέβαια, παράλληλα με τα αντιλαϊκά μέτρα πάει και το δόγμα σας «νόμος και τάξη», βάζοντας εμπόδια όχι μόνο στην απεργία ή την κατάργηση του πανεπιστημιακού ασύλου και την επίθεση των ΜΑΤ σε διαμαρτυρόμενους φοιτητές, αλλά «πυροβολείτε» ακόμα και συλλογικές μορφές εκλογής και διοίκησης, όπως είναι η κατάργηση του αυτοδιοίκητου του ΚΕΘΕΑ. Ο βίαιος και αυταρχικός τρόπος μιας πράξης νομοθετικού περιεχομένου με την κατάργηση του αυτοδιοίκητου και τη συμμετοχή των μελών και των εργαζομένων δεν θα γίνει ποτέ αποδεκτός. Υπάρχει κατακραυγή και το ξέρετε, γιατί η κατάργηση αποτελεί το πρώτο βήμα αποδόμησης του σημερινού δωρεάν και δημόσιου πεδίου αντιμετώπισης των εξαρτήσεων στην κατεύθυνση περιορισμού της χωρίς όρους και προϋποθέσεις πρόσβασης σε υπηρεσίες, αλλά και της ιδιωτικοποίησης της διαχείρισης του προβλήματος. Το αυτοδιοίκητο, λοιπόν, του οργανισμού συνδέεται με τη λογική της δημόσιας και δωρεάν φροντίδας των εξαρτημένων και των οικογενειών τους ανεξαρτήτως φυλής, εθνικότητας, σεξουαλικού προσανατολισμού, κοινωνικής τάξης και εισοδήματος. Ένα διορισμένο διοικητικό συμβούλιο θα λογοδοτεί μόνο σ' αυτόν που το διόρισε, δηλαδή δίνετε και άλλα δείγματα γραφής στον τομέα της κοινωνικής πολιτικής που υποβαθμίζεται παραπέρα. Για να δικαιολογήσετε την πράξη σας, επειδή έχουν ξεσηκωθεί και καταδικάσει μαζικά σωματεία και σύλλογοι, συκοφαντείτε την αυτοδιοικητική μορφή και προσπαθείτε να ενοχοποιήσετε το διοικητικό συμβούλιο για υπαρκτά προβλήματα που το ίδιο το ΚΕΘΕΑ διαμόρφωσε σε ένα πόρισμα και τώρα εσείς το ανεμίζετε. Χρησιμοποιείτε κατά κόρον τον κ. Ζαφειρίδη για τις παρατηρήσεις του, όμως δεν συμφωνεί με το έκτρωμά σας και δεν το σώζει ούτε ο διορισμός ενός επικεφαλής ανεξάρτητης αρχής. Βέβαια, ξέρουμε καλά ότι η πράξη νομοθετικού περιεχομένου είναι ενταγμένη σ' έναν γενικότερο και μακροχρόνιο σχεδιασμό. Πριν από δεκαπέντε χρόνια Νέα Δημοκρατία, ΣΥΡΙΖΑ, ΠΑΣΟΚ, ΛΑΟΣ μαζί ψήφισαν ότι η τοξικοεξάρτηση είναι μια χρόνια αυτοπροκαλούμενη υποτροπιάζουσα νόσος και ξανακούστηκε αυτό στην Αίθουσα. Αυτή η πολιτική εκφράζεται σήμερα πιο αποφασιστικά και στη χρηματοδότηση και στον προσανατολισμό. Η χρηματοδότηση του ΚΕΘΕΑ τελευταία ήταν μέσω ΕΣΠΑ, δηλαδή ολιγόμηνες συμβάσεις, μερική απασχόληση, μπλοκάκια, ΟΑΕΔ, χρηματοδότηση που δεν ξέρεις πότε και αν θα την πάρεις. Επίσης, δεν μπορείς να κάνεις πρόληψη όταν απελευθερώνεις την κάνναβη, που είναι ουσία έναρξης χρήσης των ναρκωτικών για το 90% των εξαρτημένων. Το μόνο σίγουρο είναι ότι η κίνηση να ενταχθεί το ΚΕΘΕΑ σ' έναν ευρύτερο φορέα ή συνέργεια στο όνομα του πλουραλισμού της θεραπείας υπονομεύει τα «στεγνά» προγράμματα. Η πολιτική χορήγησης υποκατάστατων έχει χρησιμοποιηθεί κατά κόρον και έχει αποτύχει. Ξέρουμε, λοιπόν, ότι η αυταρχική πράξη νομοθετικού περιεχομένου της Κυβέρνησης έχει πολυεπίπεδη οικονομική και ιδεολογική στόχευση: Να στραγγαλίσει το ΚΕΘΕΑ, βάζοντας ταφόπλακα στη φιλοσοφία της απεξάρτησης, τινάζοντας στον αέρα το δικαίωμα όσων στραβοπάτησαν κάποια στιγμή να ξαναβρούν τον δρόμο στη ζωή. Ότι τα δίνετε όλα στο κεφάλαιο και τους ομίλους φαίνεται με προκλητικό τρόπο και στην περίπτωση του Ελληνικού. Φτάνετε μέχρι το σημείο να δίνετε τους κοινόχρηστους χώρους, τους χώρους κοινής ωφέλειας, πράγμα που είναι απαράδεκτο. Και το ερώτημα του κ. Χατζηδάκη: «Μα θα δίνουν κατοικίες χωρίς δρόμους;» Δηλαδή στους οικοδομικούς συνεταιρισμούς οι δρόμοι που δημιουργούνται ανήκουν σε ιδιώτες και όχι στον δήμο; Μην κοροϊδεύετε, δεν δικαιολογήστε. Βέβαια να πω ότι όλοι μαζί ψηφίσατε την ιδιωτικοποίηση του Ελληνικού, δηλαδή την κατασκευή μιας ολόκληρης ιδιωτικής πόλης μέσα στην πόλη για πολύ υψηλά εισοδήματα, μιας πόλης μακριά από την κάλυψη λαϊκών αναγκών, καθώς έχει σχεδιαστεί για καζίνο, μαρίνες, εμπορικά κέντρα, ξενοδοχεία, ουρανοξύστες. Στην ιδιωτική αυτή πόλη των έξι χιλιάδων στρεμμάτων, τα δυόμισι χιλιόμετρα ακτογραμμής ιδιωτικοποιούνται για τις ανάγκες των ξενοδοχειακών ζωνών και δεν θα υπάρχει καμμία πρόσβαση των κατοίκων των γύρω δήμων. Βέβαια, δεν καταλαβαίνω τις αντιρρήσεις του ΣΥΡΙΖΑ. Αφού αυτά ψήφιζε, γιατί τώρα διαμαρτύρεται; Αν υπάρχει βεβαίως κανένα άρθρο ή παράγραφος που να φαίνονται θετικά για εργαζόμενους, είναι για χρωστουμέικα, δηλαδή καθυστερήσεις στην απληρωσιά, που αυτή δεν τιμωρείται. Εάν, όμως, έχουν οφειλές οι εργαζόμενοι από αδυναμία, τότε μπαίνουν πανωτόκια, είναι στα κόκκινα δάνεια και με μεγάλες ταχύτητες οδηγούνται στους πλειστηριασμούς. Πολλά έχουν ειπωθεί για τα κόκκινα δάνεια και για το φάρμακο οι εκατόν είκοσι δόσεις. Αλήθεια, πόσοι έχουν πρόσβαση και τι όρους θέτετε; Το μόνο σίγουρο είναι ότι σημαίνει το τέλος της εποχής στην προστασία της πρώτης κατοικίας, ήδη από την προηγούμενη κυβέρνηση ΣΥΡΙΖΑ, και φαίνεται ότι αυτό θέλετε να εξασφαλίσετε. Υπάρχει η εκτίμηση ότι στην τριετία 2019-2021 η μείωση της μάζας με κόκκινα δάνεια που εμφανίζονται στους ισολογισμούς των τραπεζικών ομίλων θα είναι στο ύψος των 53 δισεκατομμυρίων. Στόχος είναι η σύγκλιση με τον μέσο όρο στην Ευρωπαϊκή Ένωση, που είναι το 5% επί του συνόλου των τραπεζικών χορηγήσεων. Γι' αυτό χρησιμοποιείτε εργαλεία όπως οι εκατόν είκοσι δόσεις με λεόντειους όρους. Ναι, μερικοί, λίγοι θα εξυπηρετηθούν. Όμως, οι υπόλοιποι τι θα γίνουν; Απενοχοποιημένοι, λοιπόν, θα συνεχίσετε με μαζικούς πλειστηριασμούς στη λαϊκή κατοικία, με πωλήσεις, με τιτλοποιήσεις προβληματικών δανείων σε άλλους επενδυτές, αλλά και βιώσιμες λύσεις που θα δώσουν οι τράπεζες μέσω αναδιαρθρώσεων. Αυτό ήταν το αίτημα από την Ελληνική Ένωση Τραπεζών. Αυτό κάνετε. Συνοπτικά, λοιπόν, το υποτυπώδες σύστημα προστασίας που έχει απομείνει στην πρώτη κατοικία λήγει 31 Δεκέμβρη αυτής της χρονιάς, με βάση βεβαίως τη διάταξη της κυβέρνησης ΣΥΡΙΖΑ, που τηρεί και η Νέα Δημοκρατία στο πλαίσιο των μεταμνημονιακών δεσμεύσεων. Ωστόσο, τα παραπάνω συνδέονται με διαδοχικούς κόφτες. Λεόντειοι, λοιπόν, οι όροι που προβλέπονται και για τις ρυθμίσεις διευκόλυνσης. Τελικά σφίγγει κι άλλο η θηλιά των εκβιασμών, κλιμακώνονται οι απειλές για μαζικό ξεσπίτωμα λαϊκών νοικοκυριών. Έτσι γίνεται, λοιπόν. Η λειτουργία της πλατφόρμας σηματοδοτεί απαλλαγή των τραπεζών από χρονοβόρες διαδικασίες και την ίδια ώρα η Κυβέρνηση της Νέας Δημοκρατίας έρχεται να χτίσει πάνω στα κεκτημένα της κυβέρνησης ΣΥΡΙΖΑ σε ό,τι αφορά την ένταση της καταστολής απέναντι στο εργατικό λαϊκό κίνημα.
Σας παρακαλώ, κάντε ησυχία.
Έτσι, όσα νομοθέτησε η κυβέρνηση ΣΥΡΙΖΑ για τη διενέργεια των πλειστηριασμών αποκλειστικά με ηλεκτρονικά μέσα και τη νομοθέτηση της αυτεπάγγελτης δίωξης για αδικήματα και τη διατάραξη της οικιακής ειρήνης σε βάρος συμβολαιογράφων, εμπλουτίζονται τώρα από τις σοβαρές αλλαγές στον Ποινικό Κώδικα. Αυτά, λοιπόν, ψηφίσατε. Δηλαδή ακόμα και για μία συμβολική κατάληψη προβλέπει η ποινή μέχρι τρία χρόνια φυλάκισης. Στο χέρι, λοιπόν, του λαού είναι να βάλει εμπόδια σε αυτή την νέα επίθεση επιβολής σιγής νεκροταφείου, με ισχυρό εργατικό κίνημα και κοινωνική συμμαχία για να ικανοποιηθούν οι σύγχρονες ανάγκες. Και τελειώνω. Θεωρούμε απαράδεκτη την τροπολογία του κ. Βορίδη. Ανατρέπει απόφαση του Συμβουλίου της Επικρατείας, γιατί στο Μάτι υπάρχουν οι περιουσίες των συνεταιρισμών. Ζητάμε την απόσυρσή του.
Ευχαριστούμε πολύ, κυρία Μανωλάκου. Κυρίες και κύριοι συνάδελφοι, έχει ζητήσει τον λόγο ο κ. Βορίδης, αλλά περιμένει εδώ και ώρα ο κ. Γρηγοριάδης από το ΜέΡΑ25. Αν θέλει να του δώσει δύο λεπτά ο κ. Γρηγοριάδης, καλώς. Διαφορετικά θα μιλήσει ο κ. Γρηγοριάδης.
Έχω ζητήσει τον λόγο πριν από τις 18: 00΄. Κύριε Βορίδη, για πόσο θέλετε να μιλήσετε;
Για δύο λεπτά.
Σας τα παραχωρώ με μεγάλη χαρά.
Ευχαριστώ, κύριε Πρόεδρε. Απολογούμαι και για την παρέμβαση, αλλά νομίζω ότι είναι χρήσιμη και για τη ροή της συζήτησης για να διευκρινιστούν πράγματα. Πρώτον, δεν έχω καταλάβει πώς παραχωρείται σε ιδιώτες περιουσία των συνεταιρισμών όταν εκείνο το οποίο κάνουμε είναι να διατηρούμε εν ζωή τον συνεταιρισμό. Αυτό να μου το εξηγήσετε γιατί είναι ένα μαγικό αυτό το οποίο λέτε τώρα. Αν ο συνεταιρισμός λυθεί και εκκαθαριστεί, προφανώς η περιουσία του θα οδηγηθεί εκ της εκκαθαρίσεως στους ιδιώτες. Εμείς φέρνουμε τροπολογία που τον διατηρούμε εν ζωή. Πώς ακριβώς εκχωρείται στους ιδιώτες; Μην προσχωρείτε, γιατί υπάρχει δολιώτης στην αρχική ρύθμιση. Μην προσχωρείτε σε αυτήν την πρακτική. Δεύτερον, άκουσα περί αντισυνταγματικότητος. Έχει κανείς την ευγενή καλοσύνη να μου πει σε τι συνίσταται η αντισυνταγματικότητα της ρυθμίσεως; Να μου πει ποιο άρθρο του Συντάγματος παραβιάζεται. Άκουσα ότι υπάρχει μία απόφαση του ΣτΕ που κρίνει πράγματι κατά πλειοψηφία, πράγματι, ότι η προηγούμενη ρύθμιση ήταν συνταγματική. Μάλιστα. Έτερον εκάτερον. Το ότι η προηγούμενη ρύθμιση ήταν συνταγματική, σημαίνει ότι η παρούσα είναι αντισυνταγματική; Ποιος τα βγάζει αυτά; Πού τα σκέφτεστε; Και πάμε λίγο στην ουσία. Δηλαδή η θέση εδώ της Αντιπολιτεύσεως είναι ότι πρέπει να οδηγήσουν σε λύση μία Ένωση Αγροτικών Συνεταιρισμών, με κύκλο εργασιών 2 εκατομμυρίων, με εργαζόμενους οι οποίοι αφού θα λυθεί θα απολυθούν, για να υποστηριχθεί μια τροπολογία της τελευταίας ώρας η οποία δεν έδωσε σε αυτήν την Ένωση τη δυνατότητα ούτε δευτερόλεπτο να συμμορφωθεί με τον νόμο, χωρίς να έχει προβλεφθεί εκ των προτέρων ότι αν δεν συμμορφωνόταν η κύρωση θα ήταν η λύση. Και πρέπει αυτό να το επικροτήσουμε και να πούμε ότι έκαναν καλά; Και τι λέει αυτή η τροπολογία; Μα, αφήστε τη δυνατότητα στην Ένωση, δώστε της δυνατότητα να συμμορφωθεί με εκείνη την αρχική ρύθμιση. Αλλά δώστε της τον χρόνο και πείτε επίσης, ποια είναι η κύρωση αν δεν συμμορφωθούν. Δεν τα είχαν πει. Και ήλθαν και τα έκαναν με βουλευτική τροπολογία, χωρίς να δοθεί - το τονίζω - καμμία δυνατότητα. Θέλετε το Κοινοβούλιο δηλαδή, αυτή είναι η θέση της αντιπολιτεύσεως, να συναινέσει στη διάλυση ενός νομικού προσώπου; Γιατί, με συγχωρείτε, το ανάποδο ακριβώς ισχύει από αυτό που είπε ο κ. Αποστόλου. Οι ιδιωτικές αντιδικίες είναι που ζητούν σήμερα τη λύση του συνεταιρισμού, οι οποίες, μάλιστα, έχουν αχθεί σε κρίσεις στη δικαιοσύνη. Οι ηττηθέντες από την αστική διαφορά μεθόδευσαν αυτή την υπόθεση για να οδηγήσουν σε λύση τον συνεταιρισμό. Προστατεύουμε τον συνεταιρισμό και απολογούμαστε και από πάνω; Και αντί να σιωπήσει ο ΣΥΡΙΖΑ, εντάξει, ήταν φίλοι σας, δεν ήταν φίλοι σας, σας πιάσανε, συνεννοηθήκατε, εντάξει. Αφήστε τώρα να τα κάνουμε όπως πρέπει. Τελείωσα, κύριε Πρόεδρε.
Ευχαριστώ. Ο κ. Αποστόλου έχει τον λόγο για είκοσι δεύτερα.
Δεν απάντησε ο κ. Βορίδης στο ζήτημα ότι υπάρχει συγκεκριμένη απόφαση πριν λίγες ημέρες του Συμβουλίου της Επικρατείας και αυτήν την απόφαση εσείς έρχεστε και την ανατρέπετε μέσα από την ανάκληση του νόμου τον οποίο εφαρμόσαμε εμείς με αυτήν την απόφαση. Δηλαδή το τερατούργημα της δραστηριότητάς σας είναι ότι αγνοείτε ότι υπάρχει η συγκεκριμένη απόφαση και έρχεστε ουσιαστικά και υπερκαλύπτετε, όχι απλώς παρακάμπτετε τις αποφάσεις της δικαιοσύνης. Άρα, λοιπόν, δεν καταλαβαίνω, από 'κει και πέρα, γιατί ενίστασθε σε ένα πράγμα το οποίο είναι οφθαλμοφανές.
Κύριε Αποστόλου…
...αύριο μεθαύριο στο Συμβούλιο της Επικρατείας ο ένας μετά τον άλλο….
Κύριε Αποστόλου, το καταλάβαμε το ερώτημα, το καταλάβαμε. Κύριε Υπουργέ, έχετε τον λόγο.
Χαίρομαι που προτάξατε το νομικό ως πεδίον αντιπαραθέσεως μαζί μου, χαίρομαι γι' αυτό. Ερωτώ ξανά, για να συνεννοηθούμε με τα νομικά μας: Η απόφαση του Σ.τ.Ε. που μου ζητάτε να σεβαστώ τι κρίνει;
Ναι, αλλά θα πρέπει να απαντήσει.
Είναι ρητορική, δεν θα πρέπει να απαντήσει, γιατί απαντώ εγώ. Τι κρίνει; Κρίνει τη συνταγματικότητα ή μη της προηγούμενης ρυθμίσεως. Μάλιστα. Και την κρίνει κατά πλειοψηφία συνταγματική. Επειδή μια διάταξη εκρίθη συνταγματική, σημαίνει ότι είναι ορθή πολιτικά; Αυτό απαντήστε. Συνταγματική κρίθηκε. Σημαίνει ότι δεν μπορώ να κάνω εγώ άλλη ρύθμιση στη διάταξη αυτή, που να ρυθμίζω το συγκεκριμένο θέμα διαφορετικά; Και αν το κρίνω διαφορετικά, πάσχει συνταγματικότητας η ρύθμισή μου; Γι' αυτό σας λέω. Τα νομικά να τα ξέρουμε σφαιρικά. Σας φέρανε μια απόφαση, δεν την έχετε καν διαβάσει ως προς το περιεχόμενο της, γιατί εγώ την έχω μελετήσει αναλυτικά. Το είδα, σας τη φέρανε.
Απαντήσατε, κύριε Βορίδη. Ευχαριστώ πολύ.
Σας τη φέρανε, αλλά εκείνο που δεν σας είπανε, γιατί αυτή είναι η ταμπακιέρα, είναι το πώς θα λυθεί αυτή η βαριά αδικία η οποία έχει γίνει και η οποία έχει δυσμενέστατες συνέπειες. Και επιμένετε σε αυτό, ενώ είναι σαφώς λάθος.
Ευχαριστούμε.
Το γράφει μέσα όμως, κύριε Υπουργέ.
…(Δεν ακούστηκε)
Σας παρακαλώ, όχι. Δεν θα γίνει πάνελ. Θα μιλήσει ο κ. Γρηγοριάδης. Κύριε Αποστόλου, σας παρακαλώ. Ορίστε, κύριε Γρηγοριάδη, έχετε τον λόγο, για δώδεκα λεπτά.
Σας ευχαριστώ, κύριε Πρόεδρε. Σας ευχαριστώ πάρα πολύ όλους που είστε ήρεμοι και συναινετικοί. Κυρίες και κύριοι Βουλευτές, ιδιαιτέρως κυρίες και κύριοι συνάδελφοι της Νέας Δημοκρατίας, κύριοι Υπουργοί, ήθελα να σας ρωτήσω, «FINANCIAL TIMES» διαβάζετε καθόλου; Αν δεν διαβάσατε το σημερινό site τους, θέλω να σας ενημερώσω πως το κατάπτυστο αντιεξουσιαστικό, γνωστό κομμουνιστικό αυτό site των Ερυθρών Χμερ σε εκτενέστατο άρθρο του σήμερα λέει πως η Κυβέρνηση Μητσοτάκη ετοιμάζεται να αμνηστεύσει μεγαλοτραπεζίτες και μεγαλοϋπαλλήλους τραπεζών, οι οποίοι ενέχονται σε τραπεζικά σκάνδαλα και ατασθαλίες, με φωτογραφικό νόμο. Άρθρο είναι, ρίξτε του μια ματιά και τα συζητάμε πάλι αύριο. Κυρίες και κύριοι Βουλευτές της Κυβέρνησης, εδώ και τρεις μήνες τώρα συστηματικά σας παρακαλούμε, σας εγκαλούμε, σας προειδοποιούμε να μην συνεχίσετε τον ευτελισμό της Κοινοβουλευτικής Δημοκρατίας μας, χρησιμοποιώντας με αυτόν τον απαράδεκτο τρόπο τη Βουλή των Ελλήνων. Αν δεν το έχετε καταλάβει, σας ενημερώνουμε εμείς ότι εδώ και τέσσερις και πλέον μήνες είστε εσείς, που κυβερνάτε αυτόν τον τόπο και ότι όλες οι αποφάσεις για όλες τις διαδικασίες που ακολουθούνται σε όλα τα επίπεδα βρίσκονται απολύτως στα χέρια σας. Το λέω αυτό γιατί ακούγεται πια σαν δικαιολογία μικρού παιδιού να μας θυμίζετε διαρκώς τον ευτελισμό, που είχε επιφέρει ήδη στις κοινοβουλευτικές διαδικασίες η προηγούμενη διακυβέρνηση από εσάς. Και αν μπορείτε να απευθύνεστε στην Αξιωματική Αντιπολίτευση, λέγοντάς της κάθε φορά που σας εγκαλεί ότι η ίδια ως κυβέρνηση άρχισε όλη αυτή την κατρακύλα και επομένως, όπως θα έλεγαν και μερικοί από τους Υπουργούς του αείμνηστου Ανδρέα Παπανδρέου, «δεν δικαιούται διά να ομιλεί», εμείς του ΜέΡΑ25 πολύ φοβάμαι ότι δικαιούμαστε και παραδικαιούμαστε. Είναι σαφέστατο το Σύνταγμά μας, κυρίες και κύριοι της Νέας Δημοκρατίας. Σας παρακαλούμε, πάψτε επιτέλους να το καταπατάτε. Εάν θέλετε να ονομάζεστε, αν όχι οι άριστοι, τουλάχιστον εκ των αρίστων, μάθετε επιτέλους ότι οι άριστοι δεν μπορεί ποτέ να είναι και καταπατητές. Όσον αφορά το ΚΕΘΕΑ, όπως λέει και το τραγούδι, τα λόγια είναι περιττά. Όλη η κοινότητα των εξαρτημένων ανθρώπων και των συγγενών τους, αλλά και όλη η υπόλοιπη ελληνική κοινωνία γνωρίζουν πολύ καλά, καλύτερα από εμένα, ότι το ΚΕΘΕΑ εδώ και τριάντα δύο συναπτά χρόνια αποτελεί το απόλυτο πρότυπο λειτουργίας, διαχείρισης, οικονομικής και ανθρώπινης, αλλά και αποτελεσματικότητας ενός μη κερδοσκοπικού αυτοδιοίκητου δημόσιου φορέα. Όποιος το αρνείται αυτό ή το αμφισβητεί είναι απλώς - επιτρέψτε μου να πω - εκτός τόπου και χρόνου. Η αιτία των σπάνιων, για να μην πω των μοναδικών για τα δεδομένα της ελληνικής πραγματικότητας, επιτευγμάτων του ΚΕΘΕΑ, είναι ακριβώς αυτή που καταργεί σήμερα η πράξη νομοθετικού περιεχομένου του Υπουργείου Υγείας, δηλαδή το αυτοδιοίκητο. Οι άνθρωποι αυτοί επί τριάντα δύο χρόνια τώρα με αποδείξεις δεν καταχράστηκαν ούτε μία δραχμή, ούτε ένα ευρώ. Ξέρετε γιατί; Γιατί οι περισσότεροι υπήρξαν οι ίδιοι εξαρτημένοι ή συγγενείς και φίλοι εξαρτημένων και νιώθουν στο δέρμα τους και στην καρδιά τους τι ατιμία είναι να επωφελείσαι με οποιονδήποτε τρόπο από ένα τέτοιο δράμα. Για τους ίδιους λόγους είναι βαθείς γνώστες του αντικειμένου, που υπηρετεί ο φορέας τους, αλλά και του τρόπου που αυτές οι παρεχόμενες υπηρεσίες θα είναι οι αποτελεσματικότερες δυνατές. Για τους ίδιους λόγους δεν καταδέχονται όλα αυτά τα χρόνια να τηρήσουν ωράρια στην προσφορά τους, δεν καταδέχονται σε καμμία περίπτωση, όχι να πλουτίσουν, αλλά ούτε καν να αμείβονται από αυτή την προσφορά, γι' αυτό και τόσα χρόνια δεν ακούστηκε ποτέ το παραμικρό έστω σκανδαλάκι για το ΚΕΘΕΑ, εκτός από την - συγγνώμη για την έκφραση - κατάπτυστη αποσπασματική αναφορά ενός πορίσματος, που μας το φέρατε μισό στη Βουλή, όπως μάθαμε λίγο αργότερα, από τους ίδιους τους ανθρώπους του ΚΕΘΕΑ, ενός πορίσματος, του οποίου το άλλο μισό μας αποκρύψατε ή σας το απέκρυψαν εκείνοι που σας το παρέδωσαν. Και κυρίως ενός πορίσματος που αποτελεί το ίδιο αδιάσειστη απόδειξη ελεύθερης λειτουργίας και δυνατότητας δημοσιοποίησης εκείνων που το συνέταξαν. Μπορείτε να φανταστείτε, για παράδειγμα, να παραγγελλόταν και τελικά να συντασσόταν ποτέ ένα τέτοιο πόρισμα από το ΔΣ του ΚΕΕΛΠΝΟ; Όχι βέβαια. Γιατί, μόλις θα δημοσιοποιείτο ένα αντίστοιχο πόρισμα για το ΚΕΕΛΠΝΟ, θα έπρεπε να παραπεμφθεί στη δικαιοσύνη αμέσως όλο το διοικητικό συμβούλιο του ΚΕΕΛΠΝΟ. Κάτι μου λέει ότι θα είχαν ήδη προ πολλού εξαφανιστεί από προσώπου γης όλοι οι δόλιοι υπάλληλοι οι οποίοι θα είχαν αναλάβει τη διερεύνηση και τη σύνταξη ενός τέτοιου πορίσματος. Να σημειώσω εδώ ότι, όπως μας είπε ο ίδιος ο Πρόεδρος του διοικητικού συμβουλίου του ΚΕΘΕΑ, ο έλεγχος που αναγκαστικά προέκυψε από το πόρισμα αυτό ευλόγως δεν έχει ολοκληρωθεί ακόμα, γιατί το πόρισμα είναι πρόσφατο, όπως ξέρετε, και αυτός είναι ο μόνος λόγος, που δεν έχουν ήδη αποδοθεί ως τώρα ευθύνες στους τυχόν εμπλεκομένους. Τώρα, λοιπόν, χωρίς κανέναν λόγο μετά από τριάντα δύο χρόνια αίρεται το αυτοδιοίκητο του ΚΕΘΕΑ και παίρνετε από αυτή τη στιγμή την ευθύνη να ορίζετε εσείς οι ίδιοι τον Πρόεδρο και το διοικητικό συμβούλιο με το λογικοφανές, ομολογώ, επιχείρημα ότι δεν μπορεί ένα κράτος να παρέχει εν λευκώ τόσα εκατομμύρια ευρώ σε έναν φορέα χωρίς να ελέγχει το ίδιο πού πάνε. Λογικοφανές επιχείρημα, αλλά με μια μικρή απόκρυψη: Από καταβολής ΚΕΘΕΑ, όπως αναφέρεται σαφώς στο καταστατικό του, δύο άνθρωποι που αντιπροσωπεύουν την Ελληνική Δημοκρατία, το κράτος, είναι παγίως μέσα στο διοικητικό του συμβούλιο, ώστε να ελέγχουν για λογαριασμό του κράτους το πώς διαχειρίζεται αυτά τα εκατομμύρια το ΚΕΘΕΑ. Το επιχείρημα νομίζω καταρρέει. Ας δούμε, όμως, τελικά ποιος θα αποφασίζει και θα ελέγχει πού πάνε τελικά αυτά τα περίφημα χρήματα. Οι αναμνήσεις ξαναγυρίζουνε! Ας θυμηθούμε κατ' αρχάς ποιο είναι το δυαδικό δόγμα της Κυβέρνησής σας, αυταρχισμός - λυπάμαι που το λέω - και συγκεντρωτισμός. Ένας, λοιπόν, Υπουργός, όπως πάντα, θα ελέγχει πού πάνε τα χρήματα, ο οποίος όπως πάντα θα ελέγχεται από τον Πρωθυπουργό. Ο ίδιος ο Πρωθυπουργός, λοιπόν, αναλαμβάνει την τελική ευθύνη. Και ας μου επιτραπεί να πω με μία ελαφρώς χιουμοριστική διάθεση - μην με παρεξηγήσετε και μην εκνευριστείτε, πραγματικά το λέω με χιουμοριστική διάθεση - ότι εγώ έχω ήδη αρχίσει να φαντάζομαι τον πολυπράγμονα Πρωθυπουργό μας να αλλάζει ταχύτατα ρόλους και να περνά απ' αυτόν του ένστολου που κόβει κλήσεις τα βράδια σε μπαρ για παράνομο κάπνισμα και το αμέσως επόμενο πρωί σε αυτόν του νοσηλευτή με τη λευκή ποδιά που απεξαρτά ο ίδιος - με τον τρόπο που μόνο αυτός ξέρει - όλους τους εξαρτημένους αυτής της χώρας. Και μιλώ για τον τρόπο που μόνο αυτός ξέρει, γιατί στην περίπτωση των εξαρτημένων ατόμων, που προαυλίζονταν στην ΑΣΟΕΕ αναζητώντας εναγωνίως τη δόση τους, - την οποία παρεμπιπτόντως σε οποιαδήποτε ευνομούμενη κοινωνία θα έπρεπε το κράτος, μέσα σε καθαρά νοσοκομεία, να τους παρέχει μέχρι αυτοί να απεξαρτηθούν - η θεραπεία που επέλεξε ο Πρωθυπουργός μας ήταν τα ΜΑΤ και η γιατρειά που τελικά τους έφερε είναι ότι τώρα πλέον αυτοί προαυλίζονται, αναζητώντας πάντα εναγωνίως τη δόση τους, στη συμβολή των οδών Χαλκοκονδύλη και Λιοσίων. Προειδοποιούμε, λοιπόν, τον Πρωθυπουργό που αναλαμβάνει ο ίδιος την ευθύνη, ότι όπως σε όλες τις περιπτώσεις φορέων μη κερδοσκοπικού χαρακτήρα όπου το κράτος αποφασίζει να βάλει το χεράκι του, να βγάλει δηλαδή τους ειδικούς για να βάλει τους δικούς του, οι κίνδυνοι διαφθοράς, αδιαφορίας και κακοδιαχείρισης πολλαπλασιάζονται γεωμετρικά, όπως καλά μας έχει δείξει η σύγχρονη εμπειρία. Και αν, κύριε Πρωθυπουργέ, μέχρι σήμερα χανόταν έστω και ένα ευρώ από το ΚΕΘΕΑ - και τι παράξενο και ασυνήθιστο, τριάντα δύο χρόνια τώρα δεν χάθηκε ούτε ένα! - κανείς δεν θα μπορούσε να σας εγκαλέσει, καθώς αυτό ήταν αυτοδιοίκητο. Από αύριο το πρωί που θα το διοικείτε εσείς, θα είστε υπόλογος για κάθε ζημιά. Και πολύ φοβάμαι πως η πρώτη ζημία που θα έρθει, δεν θα είναι δυστυχώς οικονομική. Θα είναι ανθρώπινη ζημία ή αν προτιμάτε ζημία ανθρώπινων όντων, συνανθρώπων μας. Γιατί όταν απομακρύνουμε τους ειδικούς για να βάλουμε τους «δικούς», χάνεται η επιστημονική εμπειρία τόσων χρόνων, αλλά κυρίως χάνονται οι ανθρώπινες σχέσεις, σχέσεις εμπιστοσύνης μεταξύ των διοικούντων θεραπευτών και των θεραπευομένων. Σχέσεις που χρειάστηκαν χρόνια για να δομηθούν. Γι' αυτό και αυτή η ζημία - που υπάρχει άμεσος κίνδυνος να προκαλέσετε - είναι ζημία ανυπολόγιστης αξίας. Κύριε Πρωθυπουργέ, ειδικά για το ΚΕΘΕΑ - και ελπίζω να είναι η πρώτη και η τελευταία φορά που αναγκάζομαι να το κάνω αυτό - σας εκλιπαρώ, σας θερμοπαρακαλώ να το ξανασκεφτείτε. Θα κόψετε τον ήλιο και θα βυθίσετε στο σκοτάδι όλους αυτούς τους ανθρώπους, που είχαν αρχίσει να νιώθουν για πρώτη φορά λίγο φως στο μάγουλο τους. Θα δείξετε αχαριστία βαθιά και άδικη στους σπάνιους άλλους αυτούς ανθρώπους, τους εθελοντές, τους διοικούντες, τους νοσηλευτές και τους γιατρούς του ΚΕΘΕΑ. Και μιας και ήμουν εξαιρετικά γρήγορος και έχω λίγο χρόνο ακόμα, θα σας διαβάσω ένα μικρό άρθρο, που δημοσίευσε πρόσφατα κυριακάτικη εφημερίδα και έγραψα εγώ. Δεν το κάνω γιατί θέλω να το ξαναδιαβάσω. Το κάνω γιατί θέλω να αποτίσω φόρο τιμής στις Ελληνίδες γυναίκες που αφορά αυτό το άρθρο. Είναι πολύ σύντομο, μόλις τρεις σελίδες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα κάνω χρήση της δευτερολογίας μου, κύριε Πρόεδρε. Πριν από μερικές μέρες ο γνωστός σε όλους μας εδώ και δέκα χρόνια επαναληπτικός, μακρόσυρτος και ζοφερός επιθανάτιος ρόγχος της πατρίδας μας διακόπηκε επιτέλους ξαφνικά έστω για μία μέρα, έστω για μερικά λεπτά. Ήταν σαν η χώρα μας να προσπάθησε και να κατάφερε τελικά να πάρει μία μεγάλη ανάσα για να συνεχίσει αμέσως μετά το θλιβερό και αγωνιώδες δίχως τέλος μακροβούτι της προς το απόλυτο αδιέξοδο, στο οποίο χρόνια τώρα τραβάει. Ήταν σαν ο ευρισκόμενος στο τελευταίο στάδιο και παραγεμισμένος σαν γαλοπούλα με κορτιζόνη, ώστε να δείχνει ολοζώντανος, καρκινοπαθής ασθενής να στάθηκε στα πόδια του για μία στιγμή, διεκδικώντας εντελώς απρόσμενα να χορέψει το τελευταίο ταγκό του. Και τα κατάφερε θαυμάσια για μία στιγμή. Ήταν όλες και όλες δέκα κοπέλες. Μια μικρή μερίδα «γελοίων υποκειμένων», καθώς είπε ο δήμαρχος της περιοχής, όπου ελάμβανε χώρα η παρέλαση. Μια μικρή μερίδα «γελοίων υποκειμένων», που αποφάσισαν να παρελάσουν μπροστά μας σαν ξεκούρδιστα στρατιωτάκια, σαν στρατιωτάκια που μπούχτισαν πια να εκτελούν παραγγέλματα και αποφάσισαν απλώς να τα χλευάσουν. Και χλεύασαν ταυτοχρόνως εκείνη τη στιγμή, αλλά και για πάντα όλα τα παραγγέλματα και όλους τους εκτελεστές παραγγελμάτων αυτού του κόσμου. Όλους εμάς που δέκα χρόνια τώρα, αν όχι εδώ και αιώνες, κάνουμε παρέλαση τον ίδιο τον θάνατό μας. Τον περιφέρουμε ξεδιάντροπα αριστερά και τώρα τελευταία δεξιά, έχοντας επιτύχει το ασύλληπτο: Σε όλα αυτά τα χρόνια της περιφοράς του επιταφίου μας, μία στιγμή να μην ξεκουρδιστούμε, να συνεχίζουμε αενάως τον προγραμματισμένο δρόμο μας προς το απόλυτο πουθενά, ενώ - όπως σαφώς τα ωραία αυτά κορίτσια ήδη μας ενημέρωσαν - έχουμε στο μεταξύ γίνει το απόλυτο τίποτα. Το ερώτημα προς όλους εμάς είναι απλό: Θα συνεχίσουμε να μην ζούμε; Θα συνεχίσουμε το μηχανικό βάδισμά μας; Ή επιτέλους θα αποφασίσουμε να αντισταθούμε; Το ξέρουν και οι ίδιες - ξέρετε - πως είναι δύσκολο. Το ξέρουν γιατί χρειάστηκε, για να μας κάνουν αυτό το δώρο, να ξεπεράσουν την αμηχανία της στιγμής, να ξεπεράσουν την αμηχανία που περιμένεις να γευτείς την αντίδραση που προκάλεσε η δράση σου στο ετερόκλητο πλήθος, στις αρχές και στο μέγα τελετάρχη τους, τον δήμαρχο. Το ξέρουν, γιατί χρειάστηκε να σταθούν όρθιες απέναντι στο ενδεχόμενο, στο ρίσκο να αντιμετωπίσουν τις συνέπειες του νόμου. Το ξέρουν, λοιπόν, καλά πως είναι δύσκολο. Αλλά ξέρουν ακόμα καλύτερα πως δεν είναι ακατόρθωτο, γιατί αυτές το κατάφεραν εκείνη τη στιγμή. Και ακόμα είναι και μία άλλη ομάδα ανθρώπων που το ξέρει καλά, γιατί τα καταφέρνουν τριάντα δύο χρόνια τώρα, από το 1987 που έφτιαξαν με την ψυχή και τα χέρια τους το ΚΕΘΕΑ, να αντιστέκονται συστηματικά σε όλα όσα μικραίνουν τον κόσμο μας και μάλιστα όχι από το περίσσευμα, αλλά από το υστέρημά τους. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. ΣΟΦΙΑ ΣΑΚΟΡΑΦΑ]] Και τώρα που ύστερα απ' όλα αυτά τα χρόνια όλοι εμείς οι μικρόψυχοι κουρδιστοί στρατιώτες τους κλέβουμε το σπίτι τους και τους δείχνουμε τον δρόμο της εξόδου, αυτοί - ξέρετε κάτι; - δεν καταδέχονται να μας δείξουν ούτε καν το θυμό τους. Το μόνο που είδαμε, κυρίες και κύριοι συνάδελφοι, στις επιτροπές ήταν τα δάκρυά τους. Και αφού τα είδαμε, ξέρετε τι θα κάνουμε; Θα συνεχίσουμε τον δρόμο μας, γιατί εμείς είμαστε από την πατρίδα των κανονικών, των προβλέψιμων, των αρίστων. Εσείς πάλι κορίτσια, ήρθατε απ' άλλες πατρίδες, τις πατρίδες των περιττών, των απρόβλεπτων, των ζωντανών, Σας ευχαριστούμε, λοιπόν, πολύ κοριτσάκια μας, που επιχειρήσατε να σώσετε την τιμή μας. Σας ευχαριστώ πολύ για τον χρόνο σας.
Κι εμείς σας ευχαριστούμε πάρα πολύ. Έχει ζητήσει τον λόγο η Υφυπουργός, κ. Αραμπατζή. Θα την παρακαλούσα, όμως, να δείξει κατανόηση γιατί έχουμε κάποιους συναδέλφους που είναι μέσα στην Αίθουσα από πολύ νωρίς. Είναι σχεδόν από τις 16: 00΄.. Ευχαριστώ πολύ, κυρία Υφυπουργέ. Θα ήθελα να δώσω τον λόγο στον συνάδελφό της Νέας Δημοκρατίας, κ. Κωτσό για επτά λεπτά.
Ευχαριστώ πολύ, κυρία Πρόεδρε. Κυρία Υπουργέ, κύριοι Υπουργοί, αγαπητές και αγαπητοί συνάδελφοι, παίρνοντας αφορμή από το τελευταίο απόσπασμα, που διάβασε ο συνάδελφος του ΜέΡΑ25, θα ήθελα να θυμίσω ότι την 28η Οκτωβρίου γιορτάζουμε και τιμούμε εκείνους, που εκτέλεσαν εντολές και πολέμησαν στην Πίνδο, για να αποτρέψουν φασιστικά καθεστώτα, να κρατήσουν τη χώρα μας όρθια. Κι αν πήγαιναν σαν ξεκούρδιστα στρατιωτάκια, απορυθμισμένα, να είστε σίγουρος ότι σήμερα το μέλλον της Ευρώπης δεν θα ήταν αυτό που έχουμε. [[Χειροκροτήματα από την πτέρυγα της Νέας Δημοκρατίας]] Γι' αυτό, λοιπόν, ελάχιστη τιμή, ελάχιστο σεβασμό απέναντι σε εκείνους, που θάφτηκαν σ' εκείνα τα ύψη, που γύρισαν ανάπηροι πίσω, που έδωσαν τη ζωή τους, πέρασαν κακουχίες, προκειμένου σήμερα εμείς να έχουμε την ευκαιρία να λέμε αυτά που εσείς λέτε ελεύθερα, ανερυθρίαστα και χωρίς λογοκρισία. Και, εν πάση περιπτώσει, αυτή είναι και η απάντηση στο αν χρειαζόμαστε σήμερα άσυλο στο πανεπιστήμιο, έτσι όπως εννοούνταν παλιά. Προφανώς σήμερα αποδείχθηκε και σ' αυτή εδώ την Αίθουσα με αυτά που ειπώθηκαν ότι έχουμε πλήρη ελευθερία λόγων, πλήρη ελευθερία διακίνησης ειδών, πλήρη ελευθερία διακίνησης γνώσης και πιθανότατα να μην έχουμε πλήρη ελευθερία διακίνησης της ασυδοσίας, μολότοφ, κονταριών, κρανών ή οτιδήποτε άλλο κάποιοι προσπαθούν να το δικαιολογήσουν ως εκπαιδευτικό εξάρτημα. Μετά τη νικηφόρα έκβαση, αγαπητές και αγαπητοί συνάδελφοι, των εκλογών για τη Νέα Δημοκρατία, κληθήκαμε να πραγματοποιήσουμε το άλμα στο μέλλον, να κάνουμε έναν αγώνα δρόμου, ώστε να βγει η πατρίδα από το τέλμα στο οποίο είχε περιπέσει, στο οποίο μας είχατε ρίξει. Μετά από στιβαρές παρεμβάσεις και κρίσιμα νομοσχέδια καλύψαμε μεγάλη απόσταση στον μαραθώνιο της βελτίωσης της καθημερινότητας και της διαβίωσης των συμπολιτών μας. Είμαστε στην ευχάριστη θέση να διαβεβαιώσουμε τις Ελληνίδες και τους Έλληνες ότι μπορούν να ατενίζουν το μέλλον με περισσότερη αισιοδοξία. Όμως, η σκληρή δουλειά συνεχίζεται και αυτό έρχεται να επιβεβαιώσει και το υπό συζήτηση νομοσχέδιο. Η Κυβέρνηση, συμμεριζόμενη τις ευαίσθητες κοινωνικές ομάδες, που τα χρόνια της κρίσης έχασαν μεγάλο τμήμα του εισοδήματος τους, έρχεται να διευρύνει την προστασία της κύριας κατοικίας, που ξέρετε τι σημαίνει για τη συνείδηση της Ελληνίδας και του Έλληνα η κατοικία, και ειδικά για τα πιο ευάλωτα νοικοκυριά. Και αυτό είναι ξεκάθαρα ένα μήνυμα που πρέπει να περάσει στο σύνολο της κοινωνίας ότι ως Νέα Δημοκρατία έχουμε έλθει για να λύσουμε κοινωνικές ανισότητες, κοινωνικές αδικίες και όχι να καταδικάσουμε τα συνήθη φορολογικά υποζύγια. Γι' αυτό και επιτρέπεται να υποβάλουν αίτηση προστασίας ολόκληρης της κατοικίας και όσοι διαμένουν σε μισθωμένο η παραχωρημένο ακίνητο εντός της περιφερειακής ενότητας και αφορά δημοσίους υπαλλήλους, καθηγητές, Σώματα Ασφαλείας, που ξέρετε ότι πολλές φορές είναι και μονόμισθοι και αναγκάζονται λόγω της δουλειάς τους να είναι σε άλλη περιοχή από εκείνη που διαμένουν, επιβαρύνοντας το οικογενειακό τους εισόδημα. Δίνουμε, επίσης, τη δυνατότητα προστασίας ολόκληρης της κατοικίας με την αίτηση ενός εκ των συνιδιοκτητών. Για όσους είναι διαζευγμένοι, για όσους είναι συνιδιοκτήτες ξέρετε τι σημαίνει να υπάρχει αυτή η πολυπλοκότητα και πολλές φορές να μη δίνεται η δυνατότητα να κατατεθεί αυτή η αίτηση προστασίας της κατοικίας. Και, βέβαια, απαλλάσσουμε τη ΔΕΗ από τις τοξικές ΝΟΜΕ, από αυτές τις απίθανες δημοπρασίες, που πουλούσαν το ρεύμα της ΔΕΗ κάτω της αξίας σε μεγαλοεπιχειρηματίες που πολλές φορές δεν το έδιναν ούτε καν στην Ελλάδα, προκειμένου να το βγάλουν στο εξωτερικό σε χαμηλές τιμές και να επιβαρύνουν τη ΔΕΗ με εκατοντάδες εκατομμύρια ευρώ, βυθίζοντάς την ακόμη πιο πολύ στην ανυποληψία και να είναι επί της ουσίας μια ωρολογιακή βόμβα, που παρέλαβε η σημερινή Κυβέρνηση, έτοιμη να εκραγεί στα χέρια της, έτοιμη να εκραγεί στα χέρια των Ελληνίδων και των Ελλήνων με απρόβλεπτες συνέπειες αν κρασάριζε η ΔΕΗ. Και, ευτυχώς, χάρη στις άοκνες προσπάθειες του Υπουργού, αλλά και της Κυβέρνησης συνολικά, αυτή η βόμβα απασφαλίστηκε. Με αυτές τις παρεμβάσεις, θέλουμε να αντιληφθούν οι Έλληνες πολίτες και στο πιο απομακρυσμένο χωριό της Ελλάδος ότι στεκόμαστε δίπλα τους, ώστε να μην αισθάνονται ότι το κράτος δεν αφουγκράζεται τις δυσκολίες, που αντιμετωπίζουν και να παραμείνουν στις περιοχές τους και να προστατεύσουν την πρώτη τους κατοικία, που με τόσο κόπο απέκτησαν και οι συγκυρίες, οι οικονομικές δυσκολίες της τελευταίας δεκαετίας τους ανάγκασαν να μην μπορούν πολλές φορές να την υπερασπιστούν. Και για αυτό η ρύθμιση, που έρχεται για το πετρέλαιο θέρμανσης ξεχωρίζοντας τα δημοτικά διαμερίσματα από τον δήμο είναι στην ορθή κατεύθυνση. Θα σας πω μόνο ένα παράδειγμα. Στους έξι δήμους του Νομού Καρδίτσας οι δύο είναι ακριβώς ορεινοί δήμοι και δικαιούνται το επίδομα, οι τρεις - Μουζακίου, Καρδίτσας και Σοφάδων - δεν είναι ορεινοί δήμοι. Έχουν, όμως, πάρα πολλά ορεινά διαμερίσματα, δημοτικά διαμερίσματα που διαμένουν φτωχοί και ανήμποροι άνθρωποι, που δεν δικαιούνται το επίδομα θέρμανσης επειδή ακριβώς ανήκαν σε έναν δήμο που δεν χαρακτηριζόταν ως ορεινός. Κυρίες και κύριοι συνάδελφοι, ο ελληνικός λαός αντιλαμβάνεται όταν εμείς οι πολιτικοί βρισκόμαστε δίπλα του και τότε ακριβώς και αυτός βρίσκεται δίπλα μας και μας στηρίζει και μας υποστηρίζει. Ξεφεύγοντας, λοιπόν, από τα κακέκτυπα του παρελθόντος η Κυβέρνησή μας δείχνει ευαισθησία σε όλους όσους σήκωσαν στους ώμους τους το βάρος της κρίσης και το επερχόμενο φορολογικό νομοσχέδιο ακολουθεί ορισμένους άξονες που θα δώσουν πρόσθετη ανάσα στους φορολογούμενους και στις επιχειρήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιγραμματικά, θα μπορούσα να αναφέρω φορολογική ελάφρυνση κ.λπ.. Επειδή ο χρόνος πιέζει, όμως, και έχουμε καθυστερήσει και πολλοί συνάδελφοι αδημονούν να πάρουν τον λόγο, θα ήθελα να κάνω μια αναφορά στην ιδιαίτερη πατρίδα του, την Καρδίτσα. Σύμφωνα με τα στοιχεία της ΕΛΣΤΑΤ, ο Νομός Καρδίτσας είναι ο προτελευταίος σε επίπεδο κατά κεφαλήν εισοδήματος στη χώρα. Είναι 9.870 ευρώ κατά 40% πιο κάτω από το μέσο κατά κεφαλήν εισόδημα της χώρας και είναι φανερή η φθίνουσα πορεία, που έχει το αγροτικό εισόδημα τα τελευταία χρόνια στην πατρίδα μας και ειδικότερα στον Νομό Καρδίτσας, που είναι εξαιρετικά αγροτικός.
Κύριε συνάδελφε, ολοκληρώνετε.
Γι' αυτό πιστεύω πως η Κυβέρνηση θα πρέπει να ενσκήψει με μεγάλο ενδιαφέρον και να δώσει μια επιπλέον προσοχή στις περιοχές, που παρατηρήθηκε κατακρήμνιση του εισοδήματός τους, να δώσει μεγάλη σημασία στους ανθρώπους της υπαίθρου, στους ανθρώπους που κρατούν ζωντανές σύγχρονες Θερμοπύλες, που κρατούν ζωντανή την Ελλάδα, την ύπαιθρο Ελλάδα, προστατεύοντας, ενισχύουμε και δίνοντας ανάσα στους ανθρώπους του μόχθου, στους ανθρώπους της γης, στους ανθρώπους της υπαίθρου. Ευχαριστώ πολύ.
Θα δώσω τώρα τον λόγο στο κ. Δημοσχάκη από τη Νέα Δημοκρατία και αμέσως μετά στην Υφυπουργό Αγροτικής Ανάπτυξης, την κ. Αραμπατζή.
Κυρία Πρόεδρε, επειδή υπάρχει ανειλημμένη υποχρέωση και είμαι αμέσως μετά, αν συμφωνεί η κυρία Υφυπουργός, θα μπορούσα να προηγηθώ;
Αυτό προσπαθώ να κάνω, κύριοι συνάδελφοι, αμέσως μόλις ανέβηκα στην Έδρα και ευτυχώς και η κυρία Υφυπουργός ήταν πολύ θετική, όπως επίσης και ο κύριος Υπουργός προηγουμένως. Κύριε Δημοσχάκη, έχετε τον λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, η Κυβέρνηση συνεχίζει τις νομοθετικές παρεμβάσεις με σκοπό τον εξορθολογισμό, την προστασία του δημοσίου συμφέροντος, τη στήριξη του Έλληνα πολίτη σε ανάγκη, αλλά και την προστασία και ενίσχυση της επιχειρηματικότητας. Δίνουμε παράταση για την υποβολή αιτήσεων ρύθμισης έως το τέλος του έτους, βεβαιωμένων οφειλών φυσικών ή νομικών προσώπων σε δήμους. Οι οφειλέτες έχουν την ευκαιρία να ανταποκριθούν σε δυσβάσταχτες υποχρεώσεις, που δημιουργήθηκαν στα χρόνια της κρίσης και οι δε δήμοι να αυξήσουν τα έσοδά τους. Οι πολίτες της χώρας και ιδιαίτερα του Έβρου έχουν πληγεί από τη φοροεπιδρομή της απελθούσας κυβέρνησης και χρειάζονται μέτρα που θα τους επιτρέψουν να ανταπεξέλθουν με αξιοπρέπεια στις υποχρεώσεις τους. Καίριας σημασίας είναι και οι βελτιώσεις από το Υπουργείο Οικονομικών για την προστασία της πρώτης κατοικίας, έτσι ώστε οι περισσότεροι δικαιούχοι να μπορούν να ενταχθούν στις προστατευτικές ρυθμίσεις του νόμου. Δίνουμε σε περισσότερες και περισσότερους Έλληνες τη δυνατότητα να υποβάλουν αίτηση για να προστατέψουν την κύρια κατοικία τους και σε όσους διαμένουν σε μισθωμένο η παραχωρημένο ακίνητο εντός της περιφερειακής ενότητας, στην οποία βρίσκεται η κύρια κατοικία τους. Δίνουμε έτσι μεγάλη ανάσα σε κατηγορίες πολιτών, που αναγκάζονται να διαμένουν σε άλλη πόλη λόγω της εργασίας τους. Υπογραμμίζω ως εξαιρετικής σημασίας τη ρύθμιση, που σχετίζεται με την προσπάθεια εξυγίανσης και περαιτέρω αποτροπής διολίσθησης των οικονομικών μεγεθών της ΔΕΗ. Με τον ν.4389/2016 της κυβέρνησης του ΣΥΡΙΖΑ η ίδια η ΔΕΗ έδινε τη δυνατότητα στους ανταγωνιστές της να αγοράζουν ρεύμα σε τιμή χαμηλότερη του κόστους με ζημιές της τάξεως των 600.000.000 ευρώ τα τελευταία τρεισήμισι χρόνια. Αλήθεια, κυρίες και κύριοι συνάδελφοι της Αξιωματικής Αντιπολίτευσης, ποιος θα πληρώσει αυτό το κόστος των 600.000.000 ευρώ; Καίριας σημασίας για τον τουρισμό μας αποτελεί και η προβλεπόμενη απαλλαγή από την υποχρέωση απόδοσης φόρου διαμονής των επιχειρήσεων, που είχαν συμβληθεί με την εταιρεία «THOMAS COOK». Πρόκειται για χέρι έμπρακτης συμπαράστασης της Κυβέρνησης στο ελληνικό επιχειρείν που συνδέεται με το τουριστικό προϊόν, προκειμένου να μη βουλιάξει από την πτώχευση της γνωστής εταιρείας. Επίσης, η αλλαγή του διοικητικού μοντέλου του Κέντρου Θεραπείας Εξαρτημένων Ατόμων, του γνωστού ως ΚΕΘΕΑ, γίνεται με γνώμονα τη διασφάλιση της διαφάνειας, τη σωστή διαχείριση και την εποπτεία των οικονομικών πόρων. Κυρίες και κύριοι συνάδελφοι, στο πλαίσιο του συγκεκριμένου νόμου κατέθεσα τροπολογία, την οποία συνυπέγραψαν και συνάδελφοί μου της Θράκης, που αφορά στην εξαιρετικού φυσικού κάλους και εθνικής σημασίας περιοχή του δέλτα του ποταμού Έβρου. Η προηγούμενη κυβέρνηση, παρά τις έγκαιρες κοινοβουλευτικές παρεμβάσεις μου, ολιγώρησε και αδιαφόρησε, εν πολλοίς περιφρόνησε και δεν προέβη εγκαίρως στη νομοθετική ρύθμιση του ζητήματος. Το αποτέλεσμα είναι να φτάσουμε ένα βήμα πριν την κατεδάφιση των κατασκευών των καλυβών που βρίσκονται στο δέλτα του ποταμού, αλλά και στην καταβολή των προστίμων. Με την τροπολογία ζητήσαμε τη χορήγηση επιπλέον διετούς παράτασης, που προβλέπει ο ν.4495/2017, μέχρι να εκδοθεί το ρυθμιστικό προεδρικό διάταγμα, που θα δώσει την οριστική νομοθετική λύση για το καθεστώς λειτουργίας της χρήσης του δέλτα του ποταμού Έβρου, καθώς και τις λοιπές λειτουργίες στον εν λόγω εθνικό δρυμό, προορισμό υδρόβιων πουλιών και όχι μόνο. Σήμερα το Δέλτα του ποταμού Έβρου με τις τρεις λιμνοθάλασσες, που μπορούν να καταστούν παραγωγικές, είναι τόπος αγιασμένος και λαμβάνει τη σημασία και την αξία που του αρμόζει. Παραμένουμε συνεπείς ως παράταξη, αλλά και ως Κυβέρνηση στις δεσμεύσεις μας να εργαστούμε για το καλό των πολιτών και υπηρετούμε πιστά την πατρίδα μας. Κυρίες και κύριοι συνάδελφοι, δηλώνω ικανοποιημένος και χαίρομαι διπλά που η Κυβέρνηση με τον αρμόδιο Υπουργό, που μου «άναψε το πράσινο φως» της κατάθεσης αυτής της τροπολογίας, πριν από λίγο και μετά από δεύτερη σκέψη και σχεδίαση, αποφάσισε να συμπεριληφθεί η παρούσα τροπολογία για λόγους νομοτεχνικούς και πολιτικούς ως κανονική διάταξη στον αμιγή νόμο, που κατατίθεται αύριο στη Βουλή των Ελλήνων από το αρμόδιο Υπουργείο Περιβάλλοντος και Ενέργειας, η διαδικασία του οποίου θα ολοκληρωθεί στο προσεχές δεκαπενθήμερο. Κυρίες και κύριοι συνάδελφοι, το κοινοβουλευτικό μας έργο είναι απόλυτα εναρμονισμένο με το λαϊκό αίσθημα τόσο σε τοπικό όσο και σε πανελλαδικό επίπεδο. Πριν από λίγο παρέλαβα συγχαρητήρια επιστολή από την Κυνηγετική Συνομοσπονδία Ελλάδας, με την οποία εκφράζει την ικανοποίηση διακοσίων πενήντα τεσσάρων κυνηγετικών συλλόγων της χώρας με εκατόν εβδομήντα χιλιάδες κυνηγούς, που ως γνωστόν είναι οι φύλακες της οικολογίας, αλλά και τις ισορροπίας στη φύση. Χαίρομαι λοιπόν για την κοινοβουλευτική μας ενέργεια διπλά, γιατί αποτρέπει την κατεδάφιση των υπαρχουσών καλυβών στο Δέλτα του Ποταμού Έβρου, καθώς και την αποτροπή της καταβολής των προστίμων στους κατόχους αυτών. Πριν κλείσω την ομιλία μου, κυρία Πρόεδρε, επειδή έχει ιδιαίτερη αξία και σημασία η επιστολή της Κυνηγετικής Συνομοσπονδίας Ελλάδας, την καταθέτω για τα Πρακτικά της Βουλής. [[Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας ευχαριστώ πολύ.
Ευχαριστούμε, κύριε συνάδελφε. Τον λόγο έχει η συνάδελφος κ. Κεφαλίδου από το Κίνημα Αλλαγής για επτά λεπτά και αμέσως μετά η Υφυπουργός, πριν περάσουμε στους συναδέλφους. Ορίστε, κυρία Κεφαλίδου.
Ευχαριστώ, κυρία Πρόεδρε. Ευχαριστώ και την κυρία Υπουργό. Κυρίες και κύριοι Υπουργοί, κυρίες και κύριοι συνάδελφοι, η πρωτοτυπία στη σημερινή συζήτηση δεν είναι ότι συζητάμε μια ΠΝΠ. Η πρωτοτυπία σε αυτή τη συζήτηση είναι ότι συζητάμε για δυο διατάξεις του Υπουργείου Παιδείας, μια το άρθρο 9 και μια η νυχτερινή τροπολογία και μέχρι σήμερα, πέντε μήνες από τότε που έχει αναλάβει η Κυβέρνηση, δεν έχει έρθει ούτε ένα ολοκληρωμένο νομοσχέδιο του Υπουργείου Παιδείας. Ό,τι διατάξεις έχουν περάσει είναι μέσα σε άλλα, άσχετα νομοσχέδια. Και ξέρετε, αυτά τα είχαμε συνηθίσει επί συγκυβέρνησης ΣΥΡΙΖΑ - ΑΝΕΛ και τα στιγμάτιζε τότε θυμάμαι και η Νέα Δημοκρατία ως αξιωματική αντιπολίτευση, αλλά φαίνεται ότι είναι κολλητικό το σύνδρομο της νομοθέτησης στο πόδι, του αιφνιδιασμού του Κοινοβουλίου, του νομοθετικού έργου μέσω ΠΝΠ και τροπολογιών. Όμως, επιτρέψτε μου, με κάθε σοβαρότητα, να σας πω ότι δεν είναι μία τακτική που τιμά κάποιον. Και δεν τιμά ούτε την ηγεσία του Υπουργείου Παιδείας. Εκθέτει δε και τον Πρωθυπουργό, που ως αρχηγός της αξιωματικής αντιπολίτευσης στιγμάτιζε - και δικαίως - αυτή τη μέθοδο που είχε εφαρμόσει ο κ. Τσίπρας και η κυβέρνηση του. Κατά τα άλλα, θυμάμαι με πόσο πολύ μεγάλη σοβαρότητα ακούσαμε όλοι την πρώτη νομοθετική πρωτοβουλία της Κυβέρνησης, που συμβολικά είχε να κάνει με την ορθή νομοθέτηση και δυστυχώς καθημερινά αποδομείται από εσάς τους ίδιους. Είναι φόβος ή επιπολαιότητα; Εμείς πάντως στο Κίνημα Αλλαγής τονίζουμε για χιλιοστή φορά ότι τα ζητήματα παιδείας δεν προσφέρονται για γονατογραφήματα και αποσπασματική νομοθέτηση. Χρειαζόμαστε εκπαιδευτικές πολιτικές, που δεν θα ανατρέπονται την επόμενη μέρα και πολιτικές με μακρόχρονο σχεδιασμό και ευρύτατες, όσο το δυνατόν, συναινέσεις. Για αυτό επιμένουμε - και θα το λέμε με κάθε ευκαιρία - και για την ανασύσταση του Εθνικού Συμβουλίου Παιδείας. Όπως καταλάβατε, θα μιλήσω αποκλειστικά για θέματα παιδείας, διότι εδώ έχουμε το άρθρο 9 που κάθε παράγραφός του είναι και ένα διαφορετικό νομοθέτημα, είναι και μια διαφορετική ρύθμιση. Και θα δεχθώ ότι υπάρχει η αναγκαιότητα να ρυθμιστούν θέματα, που έχουν κατεπείγοντα χαρακτήρα, γιατί η προηγούμενη κυβέρνηση κατάφερε μέσα σε τεσσεράμισι χρόνια να δημιουργήσει πάρα πολλά προβλήματα στο χώρο της παιδείας. Η γενική παρατήρηση είναι ότι εδώ έχουμε ετερόκλητα ζητήματα, τακτοποιήσεις και διευθετήσεις, τα οποία όμως τείνουν να δημιουργήσουν μια στρεβλή εικόνα. Και περιμένουμε επιτέλους από το Υπουργείο την ολοκληρωμένη παρέμβαση, γιατί μέσα από αυτές τις αποσπασματικές μέχρι τώρα λύσεις και τις σοβαρές ελλείψεις που βλέπουμε, οι στρεβλώσεις στο χώρο την παιδείας συνεχίζονται. Πρώτη παράγραφος λοιπόν. Έχουμε τον ανακαθορισμό του χρονικού διαστήματος έναρξης του προγράμματος μεταλυκειακού έτους τάξης μαθητείας. Κανονικά ξεκινούσε από την αρχή του σχολικού έτους και ήταν μέχρι τις 31 Οκτωβρίου. Έρχεται και αλλάζει και γίνεται 15 Νοεμβρίου. Είναι απολύτως φυσικό, διότι καθυστέρησε πάρα πολύ η κοινή υπουργική απόφαση. Υπογράφηκε μόλις στις 22 Οκτωβρίου και χωρίς να υπάρχει αυτή η απόφαση δεν μπορεί να ξεκινήσει καμμία από τις συμβάσεις μαθητείας. Όμως, με την ευκαιρία θέλω να θέσω ένα ερώτημα στην Κυβέρνηση σε σχέση με τα εσπερινά λύκεια. Ξέρετε ότι ήταν τετραετούς θητείας. Ο ΣΥΡΙΖΑ για καθαρά ψηφοθηρικούς λόγους ήρθε και τα μετέτρεψε σε τριετούς διάρκειας. Και ξέρετε πολύ καλά ότι κινδυνεύουν με την τριετία οι ισοτιμίες των πτυχίων. Θυμίζω ακόμη ότι η τετραετής διάρκεια είχε ένα νόημα. Οι περισσότεροι από τους μαθητές ήταν εργαζόμενοι, που σημαίνει ότι δεν είχαν τον χρόνο να παρακολουθήσουν το ωρολόγιο πρόγραμμα για αυτό και επεκτάθηκε στον τέταρτο χρόνο. Η ερώτηση είναι ότι η σχολική χρονιά έχει ξεκινήσει από το Σεπτέμβριο. Η πρόταση του Υπουργείου Παιδείας σε σχέση με τα εσπερινά λύκεια είναι κάτι το οποίο ακόμη περιμένουμε. Παράγραφος 2: διαδικαστικό θέμα. Έπρεπε με κάποιο τρόπο να υπάρξει επιχορήγηση των ΕΛΚΕ, τόσο του Καποδιστριακού όσο και του Αριστοτελείου Πανεπιστημίου, για να μπορέσουν να προχωρήσουν δράσεις, εργασίες και προμήθειες, που σχετίζονται με τις εξετάσεις που γίνονται τον Νοέμβριο και αφορούν το κρατικό πιστοποιητικό γλωσσομάθειας. Ευτυχώς, βρέθηκε η λύση μέσα από τον κρατικό προϋπολογισμό για να καλυφθεί αυτό το κονδύλι. Και προχωράμε στην παράγραφο 3. Σας λέω ότι είναι απολύτως διαφορετικά θέματα μεταξύ τους. Πάρα πολύς λόγος έγινε για τους τετρακόσιους εβδομήντα πέντε φοιτητές του πρώην Τμήματος Τεχνολογίας, Αλιείας και Υδατοκαλλιέργειας του παραρτήματος Μουδανιών. Ξέρετε ότι αυτοί οι άνθρωποι βρέθηκαν στον αέρα κυριολεκτικά. Δεν ήταν πουθενά γραμμένοι και το σύστημα δεν μπορούσε να τους εντοπίσει πουθενά. Η ερώτηση που καταθέσαμε προς την Υπουργό Παιδείας δεν απαντήθηκε ποτέ. Το θέμα έρχεται λοιπόν, σήμερα να τακτοποιηθεί και οι άνθρωποι αυτοί θα μεταγραφούν στο αντίστοιχο τμήμα στο Μεσολόγγι. Όλα αυτά τι δείχνουν; Ότι οι αλχημείες της προηγούμενης κυβέρνησης όντως έχουν ναρκοθετήσει το τοπίο. Πρόταση, όμως, από την Κυβέρνηση για το πώς θα έλθουμε να διαχειριστούμε όλο το θέμα της ανωτατοποίησης των ΤΕΙ σε πανεπιστήμια ακόμη, πέντε μήνες μετά, δεν έχουμε δει. Παράγραφος τέταρτη, στο μοναδικό άρθρο 9 του νομοσχεδίου. Εδώ λοιπόν, έχουμε το μεγάλο θέμα, το οποίο θα ζήσουμε τις επόμενες μέρες, με τις μεταγραφές των φοιτητών. Η προηγούμενη κυβέρνηση στη βιασύνη της δεν σκέφτηκε ότι πρέπει να αντικαταστήσει τη σύνοδο των Προέδρων των ΤΕΙ και την άφησε να υπάρχει μέσα στο θεσμικό σώμα που ασχολείται με το θέμα των μεταγραφών. Επιτέλους, λίγη σοβαρότητα θα βοηθούσε όλους μας περισσότερο. Και θέλω να μιλήσω λίγο και για το θέμα της τροπολογίας, που αφορά τη ρύθμιση προσλήψεων εκπαιδευτικών ειδικής αγωγής. Είναι αυτές οι τεσσεράμισι χιλιάδες, που περιμένουμε να δούμε πώς θα ολοκληρωθούν. Ξέρετε, εδώ υπάρχει μια ηθική και μια θεσμική αντίφαση. Οι προσλήψεις αυτές θα γίνουν με κριτήρια, που η Κυβέρνηση όταν ήταν αξιωματική αντιπολίτευση είχε καταγγείλει. Εμείς εξακολουθούμε ως Κίνημα Αλλαγής να λέμε ότι είναι μεγάλη αδικία για τους αναπληρωτές, που υπηρέτησαν στις εσχατιές της Ελλάδας, με βάση την προκήρυξη που ουσιαστικά πατάει πάνω στον νόμο Γαβρόγλου, να μοριοδοτούνται με έναν τρόπο που μηδενίζονται, λόγω της υπερβολικής πριμοδότησης των τυπικών προσόντων των υποψηφίων. Και κοιτάξτε τώρα το θέατρο του παραλόγου. Η σημερινή Κυβέρνηση έχει δεσμευτεί ότι θα φέρει νομοθετική αλλαγή για τον νόμο αυτό, σπεύδει όμως να προχωρήσει στην εφαρμογή του και από την άλλη μας λέει ότι ετοιμάζεται να τον αλλάξει. Γι' αυτό μιλάμε και για μεγάλη προχειρότητα. Βεβαίως, δεν μπορούμε να πούμε ότι δεν είναι μια θετική εξέλιξη, το γεγονός ότι επιτέλους έγινε κατανοητό ότι δεν μπορούμε να προχωρήσουμε σε προσλήψεις - όχι μόνο στην ειδική αγωγή, οπουδήποτε - , χωρίς να προσδιοριστούν οργανικές θέσεις εκπαιδευτικών και χωρίς να υπάρχουν οι αντίστοιχες πιστώσεις στον προϋπολογισμό. Βέβαια, αυτά ήταν η κανονικότητα ΣΥΡΙΖΑ - ΑΝΕΛ. Τώρα η θεσμοθέτηση οργανικών θέσεων είναι η μόνη λύση, που υπάρχει για να προχωρήσουν οι προσλήψεις, παρ' όλο που γίνεται πρόχειρα και αποσπασματικά και σ' αυτό δεν υπάρχει καμμία δικαιολογία. Εμείς θα στηρίξουμε αυτή την τροπολογία, διότι δεν μπορούν οι μαθητές με ειδικά μαθησιακά προβλήματα και ανάγκες να περιμένουν άλλο. Είμαστε θετικοί. Περιμένουμε όμως, από την ηγεσία του Υπουργείου Παιδείας περισσότερη σοβαρότητα, περισσότερη σύνεση, διάλογο για τα ζητήματα τα οποία όλοι θεωρούμε διακηρυγμένο μέχρι σήμερα ότι είναι εθνικά θέματα και πρώτης προτεραιότητας. Σας θυμίζω ότι όλοι κρινόμαστε. Σας ευχαριστώ πολύ για την ανοχή.
Ευχαριστώ. Τον λόγο έχει η Υφυπουργός Αγροτικής Ανάπτυξης και Τροφίμων, κ. Αραμπατζή, αφού την ευχαριστήσω για την υπομονή της. Αμέσως μετά τον λόγο θα έχει ο Υπουργός, κ. Παναγιωτόπουλος. Και θα πάμε κανονικά στον κατάλογο, κύριοι συνάδελφοι. Κυρία Υπουργέ, έχετε τον λόγο για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, η σημερινή συζήτηση για την κύρωση πράξεων νομοθετικού περιεχομένου, που επιλύουν πολλά σημαντικά ζητήματα, διεξήχθη, δυστυχώς, σε μία ατμόσφαιρα τεχνητής πολιτικής έντασης, που επιχειρεί να επιβάλει η Αξιωματική Αντιπολίτευση για τα κρύψει την ανυπαρξία θέσεων και προτάσεων της. Καμμία όμως, παραποιημένη εικόνα δεν μπορεί να αλλάξει την πραγματικότητα, γιατί στην πραγματικότητα από τη μια έχουμε μία Κυβέρνηση, που υλοποιεί με συνέπεια και σταθερότητα τις προεκλογικές της δεσμεύσεις στην οικονομία, στην ασφάλεια του πολίτη, στην πάταξη της ανομίας, στην απελευθέρωση των πανεπιστημίων από κάθε είδους μπαχαλάκηδες. Και από την άλλη έχουμε τον ΣΥΡΙΖΑ, που πατά σε δύο βάρκες επιχειρώντας από τη μία να εμφανιστεί ως θεσμικό κόμμα εξουσίας και από την άλλη ως κόμμα της ρητορείας του 3%. Της ρητορείας του 3% που επιδοκιμάζει όσους σπάνε λουκέτα στα πανεπιστήμια και νομιμοποιεί δυστυχώς, τις επιθέσεις του «Ρουβικώνα» σε πολιτικά γραφεία. Κυρίες και κύριοι του ΣΥΡΙΖΑ η συμπεριφορά σας αυτή, δυστυχώς, τορπιλίζει την πολιτική ηρεμία και τη δημοκρατική ομαλότητα, που έχει ανάγκη όσο ποτέ ο τόπος μας. Προχωρώ στο νομοσχέδιο, όπου υπάρχουν τρεις διατάξεις για την πρωτογενή παραγωγή, για τις υδατοκαλλιέργειες συγκεκριμένα, για τους δασικούς συνεταιρισμούς, για τους δασικούς χάρτες, χωρίς βεβαίως να ξεχνάμε τη διάταξη για την αντιμετώπιση της μείζονος κλιματικής αλλαγής. Το αξιοσημείωτο είναι ότι αυτοί οι τομείς, με διαφορετικά διαρθρωτικά χαρακτηριστικά, έχουν ένα βασικό κοινό γνώρισμα. Το πολύ μεγάλο κοινωνικό τους αποτύπωμα. Διότι, κυρίες και κύριοι συνάδελφοι τόσο οι ιχθυοκαλλιέργειας όσο και η αξιοποίηση, βεβαίως, του δασικού πλούτου πάντοτε αναπτύσσονται κυρίως σε απομακρυσμένες, δυσπρόσιτες, ορεινές και παραθαλάσσιες περιοχές, περιοχές δηλαδή όπου συνήθως δεν υπάρχουν άξιες λόγου εναλλακτικές πηγές εισοδήματος. Άρα η αξία τους, που ούτως ή άλλως είναι μεγάλη, επαυξάνεται αν συνυπολογιστεί ότι στις μεν υδατοκαλλιέργειες απασχολούνται αμέσως ή εμμέσως δώδεκα χιλιάδες εργαζόμενοι, διαφόρων ειδικοτήτων, στα δε δάση δραστηριοποιούνται διακόσιοι πενήντα δασικοί συνεταιρισμοί, με δεκάδες μέλη ο καθένας. Τι έκανε λοιπόν, η Κυβέρνηση ΣΥΡΙΖΑ, με το δήθεν κοινωνικό πρόσωπο; Αντί να συμβάλει, ώστε να δημιουργηθούν περισσότερες θέσεις εργασίας και να αυξηθεί το εισόδημα, όρθωσε ένα τεράστιο φρένο στις υδατοκαλλιέργειες και επιχείρησε να αφήσει τους δασικούς συνεταιρισμούς, χωρίς μέλι, οδηγώντας τους στην πράξη στο λουκέτο. Τι σημαίνει όμως φρένο στις υδατοκαλλιέργειες; Σημαίνει φρένο σε ενδιαφερόμενους, ξένους και Έλληνες επενδυτές, φρένο σε επενδύσεις δεκάδων εκατομμυρίων ευρώ, φρένο σε νέες θέσεις εργασίας. Για να αντιληφθούν και όσοι πιθανόν δεν γνωρίζουν τι σημαίνει ελληνική υδατοκαλλιέργεια, παραθέτουμε συνοπτικά τα εξής: Η Ελλάδα είναι δεύτερη στην Ευρωπαϊκή Ένωση ως προς τον όγκο και την αξία παραγωγής ιχθυοκαλλιέργειας. Το 80% της ελληνικής παραγωγής μας εξάγεται, αναφέρομαι σε δημοφιλή ψάρια, όπως η τσιπούρα και το λαβράκι. Το 2017 ήταν το πρώτο αγροτικό εξαγώγιμο προϊόν μας, ξεπερνώντας και τη ναυαρχίδα που είναι το ελληνικό ελαιόλαδο. Δώδεκα μεγάλα επενδυτικά funds έχουν εκδηλώσει ενδιαφέρον να δραστηριοποιηθούν στον κλάδο, ο οποίος βρίσκεται σε φάση αναδιάρθρωσης, ενώ στα αναπτυξιακά μέτρα του επιχειρησιακού προγράμματος αλιείας και θάλασσας έχουν κατατεθεί επενδυτικά σχέδια συνολικού ύψους 111 εκατομμυρίων ευρώ. Όμως, όπως καταλαβαίνετε για να επεκταθούν οι υδατοκαλλιέργειες και να προωθηθούν οι επενδύσεις, το πιο βασικό είναι να εξασφαλιστεί ο απαιτούμενος ζωτικός χώρος. Αυτό είχε δρομολογηθεί να επιτευχθεί με το ειδικό πλαίσιο χωροταξικού σχεδιασμού και αειφόρου ανάπτυξης για τις υδατοκαλλιέργειες, το οποίο θυμίζω εγκρίθηκε το 2011, έπρεπε εντός πενταετίας να αξιολογηθεί και να θεσμοθετηθούν τα αιτήματα ίδρυσης των περιοχών οργανωμένης ανάπτυξης υδατοκαλλιεργειών, που αποτελούν δηλαδή τους θύλακες ανάπτυξης της υδατοκαλλιέργειας, οι λεγόμενες ΠΟΑΥ. Φυσικά η απελθούσα κυβέρνηση του ΣΥΡΙΖΑ ούτε το χωροταξικό αξιολόγησε μέχρι το 2016 και ενώ έδωσε παράταση μέχρι το Νοέμβριο του 2019 γι' αυτές τις ΠΟΑΥ, από τα είκοσι πέντε αιτήματα που έχουν κατατεθεί ενέκρινε μόνο το ένα. Επαναλαμβάνω από τα είκοσι πέντε, μόνο το ένα. Επομένως η διετής παράταση, που δίνουμε είναι απολύτως δικαιολογημένη και επιβεβλημένη για την ανάπτυξή τους. Εμείς όμως, κυρίες και κύριοι συνάδελφοι, δεν δίνουμε παρατάσεις που τις αφήνουμε να πηγαίνουν στο βρόντο. Τουναντίον το Υπουργείο Αγροτικής Ανάπτυξης και το Υπουργείο Περιβάλλοντος συστήσαμε εδώ και δύο μήνες διυπουργική υπηρεσιακή επιτροπή, η οποία αφ' ενός θα βγάλει τις προδιαγραφές του αναδόχου για την αξιολόγηση του χωροταξικού, αφ' ετέρου και κυρίως, θα εργαστεί ώστε να απλοποιηθούν, να αποσυμφορηθούν από άποψη γραφειοκρατίας και να επιταχυνθούν οι διαδικασίες έγκρισης των συγκεκριμένων θυλάκων ανάπτυξης των υδατοκαλλιεργειών. Όπως στις υδατοκαλλιέργειες έτσι και στους δασικούς συνεταιρισμούς η κυβέρνησή σας έβαλε το κάρο μπροστά από τα άλογα. Το 2016 ψηφίσατε ένα νέο θεσμικό πλαίσιο για τους εν λόγω συνεταιρισμούς και χωρίς να έχετε δρομολογήσει το δευτερογενές δίκαιο, δηλαδή τα προαπαιτούμενα που ο ίδιος ο νόμος σάς έθετε, καλούσατε τους διοικούμενους να συμμορφωθούν σε ένα αρρύθμιστο ουσιαστικά καθεστώς. Όλα αυτά σήμερα θεραπεύονται με την παράταση έως 31.3, ενώ με μια άλλη διάταξη στο πρόσφατο νομοσχέδιο, Επενδύω στην Ελλάδα, που ψηφίσαμε, απαλείψαμε τη στρέβλωση του ασυμβίβαστου, που είχατε φέρει και μας είχατε κληροδοτήσει, ασυμβίβαστο που απέκλειε ουσιαστικά από μέλη των συνεταιρισμών τους εμπόρους ξυλείας, τους συζύγους αυτών, ακόμη και τους συγγενείς Α΄ βαθμού. Ολοκληρώνοντας, με την ανοχή σας, κυρία Πρόεδρε, στο νομοσχέδιο προβλέπεται - και σωστά - η σύσταση επιστημονικής επιτροπής για την κλιματική αλλαγή. Θέλω να επισημάνω για μια ακόμη φορά ότι η γεωργία είναι ο τομέας εκείνος, ο οποίος επηρεάζεται περισσότερο από τον οποιονδήποτε από την κλιματική αλλαγή, την ίδια στιγμή, μάλιστα, που αναπτύσσεται η λεγόμενη Ευρωπαϊκή Πράσινη Συμφωνία - το λεγόμενο Green Deal όπως ανακοίνωσε πρόσφατα η Πρόεδρος της Επιτροπής Ούρσουλα Φον Ντερ Λάιεν, δημιουργώντας σειρά περαιτέρω νέων υποχρεώσεων για τους αγρότες μας. Η άποψή μας είναι ότι στις νέες αυτές στρατηγικές οι αγρότες και οι κτηνοτρόφοι πρέπει να είναι μέρος της λύσης και όχι μέρος του προβλήματος. Γι' αυτό πρέπει να διαμορφώσουμε μαζί αυτές τις πολιτικές προς όφελός τους. Εξάλλου, οι γεωργοί είναι οι πρώτοι, που έρχονται αντιμέτωποι με τις αρνητικές επιπτώσεις της κλιματικής αλλαγής και οφείλουμε να τους στηρίξουμε σε αυτή την πράσινη μετάβαση με την καινοτομία, την προώθηση των νέων τεχνολογιών μέσα από τη βιολογική γεωργία και τη βιοοικονομία. Κυρίες και κύριοι συνάδελφοι, οι ρυθμίσεις, που σας προανέφερα και σας καλώ να υπερψηφίσετε δεν είναι από αυτές που ενδεχομένως θα δώσουν πρωτοσέλιδα στις εφημερίδες. Είναι όμως νευραλγικής σημασίας για στρατηγικούς κλάδους της οικονομίας μας, καθώς και για τις τοπικές κοινωνίες σε ένα μεγάλο μέρος της άλλης, της ξεχασμένης και της παραμελημένης μέχρι χθες Ελλάδας. Γιατί η Κυβέρνηση του Κυριάκου Μητσοτάκη έχει λάβει ισχυρή εντολή των πολιτών και για τις μεγάλες μεταρρυθμίσεις και για επενδύσεις αλλά και για να βελτιώσει συνολικά το επιχειρηματικό επενδυτικό περιβάλλον, σφυρηλατώντας παράλληλα την αναγκαία κοινωνική συνοχή. Σας ευχαριστώ για την προσοχή σας.
Ευχαριστούμε, κυρία Υφυπουργέ. Τον λόγο έχει ο Υπουργός Εθνικής Άμυνας κ. Νίκος Παναγιωτόπουλος για επτά λεπτά.
Ευχαριστώ, κυρία Πρόεδρε, πιθανώς να μη χρειαστώ ούτε τα επτά λεπτά. Απλά δηλώνω ότι έχω την ικανοποίηση να φέρνω προς υποστήριξη και ψήφιση σήμερα ενώπιον του Σώματος την τροπολογία του Υπουργείου Οικονομικών, αλλά ειδικά την τρίτη διάταξη από τις τρεις αυτής της τροπολογίας, που αφορά το Υπουργείο Εθνικής Άμυνας, με γενικό αριθμό 79 και ειδικό 13, που έχει να κάνει με το μεγάλο, κομβικής σημασίας θα έλεγα για την Πολεμική μας Αεροπορία αλλά και για την εθνική άμυνα εν συνόλω, πρόγραμμα της αναβάθμισης των F -16 στην κατηγορία Viper, που είναι η πιο προηγμένη εκδοχή αυτού του αεροσκάφους σήμερα παγκοσμίως. Θεωρώ ότι αυτή η τροπολογία είναι η πρώτη νομοθετική παρέμβαση, που έρχεται υπ' όψιν του Σώματος. Θα ακολουθήσουν εντός του μηνός Νοεμβρίου ασφαλώς και οι υπόλοιπες, δηλαδή η τροποποίηση της σύμβασης της αναβάθμισης των F -16 και ειδικά τα όσα έχουν να κάνουν με τα προγράμματα παροχών σε αυτή, μετά από πολλή προεργασία, εξαντλητική θα έλεγα εργασία του ζητήματος με την πολιτική και στρατιωτική ηγεσία του Υπουργείου Εθνικής Άμυνας και ασφαλώς και η σύμβαση, που στην ουσία θα απογειώσει - για να χρησιμοποιήσω και αυτόν τον δόκιμο για την Πολεμική Αεροπορία όρο - τις δυνατότητες της ΕΑΒ αλλά κατ' επέκταση της ελληνικής βιομηχανίας στη χώρα μας. Όπως γνωρίζετε, στις 30 Απριλίου 2018 με απόφαση του ΚΥΣΕΑ εγκρίθηκε η έκτη τροποποίηση αυτής της διακρατικής συμφωνίας με την Κυβέρνηση των Ηνωμένων Πολιτειών Αμερικής ύψους περίπου 1,5 δισεκατομμυρίου, η οποία αφορά σε παράδοση από την Κυβέρνηση των ΗΠΑ προς το Υπουργείο Εθνικής Άμυνας του έργου της αναβάθμισης των μαχητικών αεροσκαφών F -16 και υλοποιείται μέσω του συστήματος αλλοδαπών στρατιωτικών πωλήσεων, το λεγόμενο FNS των ΗΠΑ. Στο πλαίσιο αυτής της διακρατικής συμφωνίας, η Κυβέρνηση των ΗΠΑ έχει αναθέσει την υλοποίηση αυτού του προγράμματος στην εταιρεία «LOCKHEED MARTIN», την κατασκευάστρια εταιρεία των F -16, και επιπλέον κατόπιν απαίτησης της ελληνικής πλευράς προβλέπεται η εκτέλεση του συνόλου των εργασιών των αεροσκαφών να πραγματοποιηθεί στην Ελλάδα, στην ΕΑΒ. Γι' αυτόν τον λόγο, από πλευράς των ΗΠΑ, είχε τεθεί ως προϋπόθεση - και είχε γίνει δεκτή και από την προηγούμενη κυβέρνηση - να διατηρηθεί το αρχικό τίμημα του περίπου 1,5 δισεκατομμυρίου ευρώ και η καθολική απαλλαγή του προγράμματος από τον ΦΠΑ και δασμούς. Αυτή ήταν η προϋπόθεση. Η μεν απαλλαγή από τον ΦΠΑ είναι δυνατή σύμφωνα με την ισχύουσα νομοθεσία - ν.2859/2000- επειδή τα εισαγόμενα εμπορεύματα εντάσσονται στο καθεστώς της τελειοποίησης προς επανεξαγωγή, το οποίο λήγει με την παράδοση αυτών των αεροσκαφών στην Πολεμική Αεροπορία. Η δε απαλλαγή από τους δασμούς είναι δυνατή με την ένταξη στο καθεστώς της τελειοποίησης προς επανεξαγωγή, για την οποία θα μεριμνήσουν οι ελληνικές εταιρείες, που πρόκειται να εμπλακούν ως υποκατασκευαστές. Ακριβώς αντίστοιχο θέμα και ακριβώς αντίστοιχη νομοθετική διευθέτηση είχε τεθεί και για την έναρξη του προγράμματος αναβάθμισης των αεροσκαφών P -3, των αεροσκαφών ναυτικής συνεργασίας του Πολεμικού Ναυτικού, το οποίο διέπεται από το ίδιο καθεστώς. Επιλύθηκε με παρόμοια τροπολογία όπως αυτή, που φέρνουμε σήμερα προς ψήφιση, η οποία είχε ενσωματωθεί στο άρθρο 56 του ν.4487/2017. Σήμερα κάνουμε ακριβώς το ίδιο πράγμα. Η προωθούμενη τροπολογία ουσιαστικά απαλλάσσει τις ελληνικές εταιρείες, που συμμετέχουν στο πρόγραμμα αναβάθμισης των F -16 και ιδίως την ΕΑΒ από την υποχρέωση να παρέχει στο δημόσιο εγγυητικές επιστολές για τους δασμούς και τους φόρους εισαγωγής, των οποίων η πληρωμή αναστέλλεται για όσο διάστημα τα εισαγόμενα υλικά και ο εξοπλισμός υπάγονται σε ειδικό καθεστώς αποταμίευσης ή τελειοποίησης όπως είπα προς σε επανεξαγωγή. Διευκρινίζω τελικά αυτά αφού εισαχθούν από τις ελληνικές εταιρείες είτε θα χρησιμοποιηθούν τα ίδια για την κατασκευή άλλων υλικών που εν τέλει θα τοποθετηθούν στα αεροσκάφη ή θα τοποθετηθούν όπως είναι, χωρίς άλλη επέμβαση, πέραν ενδεχομένων τεχνικών ελέγχων βεβαίως, στα αεροσκάφη, οπότε θα απαλλαγούν τελικώς από την υποχρέωση καταβολής φόρων και δασμών. Γιατί πρέπει να περάσει αυτή η τροπολογία; Γιατί η μη απαλλαγή των ελληνικών εταιρειών από την υποχρέωση να συνάψουν εγγυήσεις προς το ελληνικό δημόσιο θα αύξανε το χρηματικό κόστος τους το οποίο θα μετακυλίοταν με τη σειρά του στην αμερικανική εταιρεία, που υλοποιεί τη σύμβαση. Αυτή, με τη σειρά της, θα αύξανε το συνολικό κόστος της διακρατικής συμφωνίας - θα πληρώναμε παραπάνω δηλαδή. Στη δε περίπτωση της ΕΑΒ το ξέρετε ότι δεν υπάρχει αυτή τη στιγμή η ρευστότητα, δηλαδή η δυνατότητα σύναψης εγγυήσεων λόγω της έλλειψης ρευστότητας της εταιρείας. Συνεπώς, η μη έγκριση της προωθούμενης τροπολογίας ουσιαστικά θα έχει ως συνέπεια να μπλοκαριστεί η έναρξη των απαιτούμενων εργασιών στην ΕΑΒ και επομένως θα δημιουργούσε ακόμα σημαντικές καθυστερήσεις - γιατί ήδη έχουμε καθυστερήσει και θυμίζω η τελευταία απόπειρα να περάσει αυτή η τροπολογία ήταν τον Μάρτιο του 2018 και έκτοτε τίποτα - στην εξέλιξη του προγράμματος αναβάθμισης που είναι όπως σας είπα εξαιρετικά σημαντικό για τις υπηρεσιακές δυνατότητες της Πολεμικής μας Αεροπορίας. Επομένως και σύντομα, σύμφωνα με το πρόγραμμα υλοποίησης του προγράμματος, θα ενταχθεί προς αναβάθμιση - θα το τοποθετούσα εντός ενός, δυο μηνών - το πρωτότυπο αεροσκάφος στις εγκαταστάσεις της ΕΑΒ, προκειμένου να ξεκινήσουν οι εργασίες αναβάθμισης του πρωτοτύπου γιατί είναι περίπλοκη η διαδικασία με πολλές τεχνικές παραμέτρους, όπως καταλαβαίνετε. Θα πρέπει να αποσταλούν στη χώρα όλα τα υλικά που απαιτούνται για την υλοποίηση αυτή. Επομένως από εδώ προκύπτει και ο επείγων χαρακτήρας της τροπολογίας. Την ώρα που μιλάμε έχουν ήδη έρθει όλα τα υλικά από την «LOCKHEED MARTIN», βρίσκονται στην Ελλάδα και πρόκειται να μεταφερθούν οσονούπω στις εγκαταστάσεις της ΕΑΒ για να αρχίσει αυτό το μεγάλο πρόγραμμα. Μίλησα για καθυστερήσεις, όμως όπως καταλαβαίνετε είναι σημαντικό για την άμυνα της χώρας η αποφυγή οποιασδήποτε επιπλέον καθυστέρησης στην υλοποίηση της αναβάθμισης των αεροσκαφών F -16 γιατί αυτή η αναβάθμιση τελικά θα δώσει στην Πολεμική μας Αεροπορία το ποιοτικό πλεονέκτημα, που χρειάζεται για να προασπίσει τα κυριαρχικά της δικαιώματα. Επομένως, θεωρώ ότι αυτή η διαδικασία, τουλάχιστον, ως προς το νομοθετικό της σκέλος ξεκινά σήμερα. Θα ολοκληρωθεί συντομότατα. Είναι ένα πρόγραμμα από το οποίο στην ουσία εξαρτάται η δυνατότητα της Πολεμικής μας Αεροπορίας να διατηρήσει τη μεγάλη αποτρεπτική ισχύ, με ό,τι αυτό συνεπάγεται για τα εθνικά μας συμφέροντα. Είναι εθνική ανάγκη, θα έλεγα, να προχωρήσει τάχιστα αυτό το πρόγραμμα και μαζί με αυτό, παράλληλα, η ΕΑΒ να καταστεί η λειτουργική ανταγωνιστική βιομηχανία, το κόσμημα, θα έλεγα, της αμυντικής βιομηχανίας, για να εκτελέσει όχι μόνο αυτό το πρόγραμμα, αλλά και άλλα τα οποία θα είναι πλέον σε θέση, μετά και την υπερψήφιση, σύντομα, της τροποποίησης της συμφωνίας, ιδίως ως προς το σκέλος των παροχών, που κάποτε αποκαλούσαμε αντισταθμιστικά ωφελήματα αλλά θα δείτε σύντομα ότι πρόκειται για παροχές, που θα αποτελέσουν εσωτερική επένδυση μέσα στην ΕΑΒ, για να μπορέσουν να προσελκύσουν, να διεκπεραιώσουν όχι μόνο αυτό το σημαντικό πρόγραμμα που σας είπα, αλλά και άλλες παρεμφερείς εργασίες προς όφελος τελικά της αμυντικής μας βιομηχανίας, των Ενόπλων Δυνάμεων, αλλά και της πατρίδας μας. Γι' αυτούς τους λόγους, σας καλώ να υποστηρίξετε αυτή την τροπολογία. Είναι, όπως σας είπα, η εκκίνηση μιας διαδικασίας η οποία έχει τη δική της μέγιστη εθνική σημασία. Σας ευχαριστώ.
Κι εγώ σας ευχαριστώ, κύριε Υπουργέ. Πριν τον κ. Αναστασιάδη, τον λόγο έχει ζητήσει ο κ. Γρηγοριάδης για ένα λεπτό.
Ευχαριστώ, κυρία Πρόεδρε. Με συγχωρείτε, κύριε Αναστασιάδη. Δεν θα σας καθυστερήσω καθόλου. Ένα λεπτό θα μιλήσω, για να πω δυο πράγματα ,που νομίζω ότι δεν πρέπει να μείνουν αναπάντητα. Το πρώτο πράγμα, που θέλω να πω, κυρία Πρόεδρε, είναι ότι είναι τουλάχιστον παγκοσμίως καινοφανής η άποψη ότι θα πρέπει να θριαμβολογούμε, να ευχαριστούμε και να χαιρόμαστε που μπορούμε να εκφράζουμε την άποψή μας στο ελληνικό Κοινοβούλιο. Είχα την εντύπωση - είμαι βέβαιος ακόμα - ότι έχουμε δημοκρατία σε αυτή τη χώρα και ότι ακριβώς αυτό κάνουμε εδώ, δηλαδή λέει ο καθένας εκπρόσωπος του ελληνικού λαού ό,τι ακριβώς θέλει μέσα σε κόσμια επίπεδα. Αυτά ως προς αυτό. Το δεύτερο, που θέλω να πω για την αποκατάσταση της αλήθειας αυτή τη φορά είναι ότι εγώ σαφώς είπα ότι έκαναν πολύ καλά που διαπόμπευσαν τα κορίτσια αυτά μία σχολική παρέλαση. Δεν μίλησα καθόλου για στρατιωτική παρέλαση. Και θυμίζω και δεν θα πω τίποτε άλλο ότι σχολικές παρελάσεις συνεχίζουν να γίνονται σε αυτόν τον πλανήτη μόνο σε καθεστώτα μη δημοκρατικά, όπως αυτό της Βόρειας Κορέας ή όπως αυτό του υπαρκτού σοσιαλισμού, πριν πέσει ο υπαρκτός σοσιαλισμός ή όπως αυτό που θέλει να επαναφέρει ο σχιζοφρενής παρανοϊκός πλανητάρχης Trump και ευτυχώς, δεν το έχει καταφέρει ακόμα, την παρέλαση δηλαδή μαθητών στη Νέα Υόρκη. Σας ευχαριστώ πολύ για τον χρόνο.
Κι εγώ, κύριε συνάδελφε. Τον λόγο έχει ο κ. Αναστασιάδης.
Ευχαριστώ πολύ, κυρία Πρόεδρε. Κύριε συνάδελφε, νομίζω ότι, όπως εσείς ζητάτε το δικαίωμα να εκφράζετε την άποψή σας και το έχετε και κανείς δεν σας το στέρησε, έτσι πρέπει να αναγνωρίσετε και το δικαίωμα σε αυτούς, που διαφωνούν μαζί σας να σας κάνουν κριτική. Αυτό έγινε. Και η παρέμβασή σας νομίζω ήταν άστοχη και άκαιρη, για να μην μπούμε ξανά σε αυτή την διαδικασία. Ελέχθησαν και αντιλέχθησαν. Όποιος θέλει ασπάζεται τη μία άποψη και την άλλη άποψη. Γιατί μιλήσατε για Βόρειο Κορέα και κάνατε παραλληλισμούς, που δεν έχουν θέση σε αυτό το Κοινοβούλιο και δεν είχαν ποτέ. Κυρίες και κύριοι συνάδελφοι, με το νομοσχέδιο, που έρχεται σήμερα στη Βουλή προς ψήφιση και συζητάμε, ρυθμίζονται μια σειρά από θέματα διαφόρων Υπουργείων. Αντιμετωπίζονται έκτακτα ζητήματα, βελτιώνονται παθογένειες χρόνων, επιδιώκεται και δρομολογείται η εξυγίανση της ΔΕΗ, επεμβαίνει το κράτος εκεί που χρειάζεται, όταν παρουσιάζονται έκτακτες ανάγκες - όπως είναι τα προβλήματα, που δημιούργησε η κατάρρευση της «THOMAS COOK», του γνωστού τουριστικού οργανισμού - , βελτιώνεται η προστασία της πρώτης κατοικίας. Οι παρεμβάσεις αυτές επιβεβαιώνουν για μία ακόμα φορά την απόφαση και του Πρωθυπουργού και της Κυβέρνησης ότι η Κυβέρνηση αυτή θα τραβήξει τη χώρα μπροστά, όχι μόνο με διαπιστώσεις και ρητορική ,αλλά με λύσεις όπου χρειάζονται και όπου υπάρχουν προβλήματα. Χαρακτηριστικό παράδειγμα είναι η ΔΕΗ. Γιατί με την κατάργηση της δημοπράτησης προθεσμιακών προϊόντων ηλεκτρικής ενέργειας, της γνωστής ΝΟΜΕ, γίνονται αποφασιστικά βήματα για την εξυγίανσή της. Και όλοι γνωρίζουμε ότι η διαδικασία αυτή κόστισε στη ΔΕΗ τα τελευταία τριάμισι χρόνια περί τα 600 εκατομμύρια εις βάρος και της εταιρείας, αλλά κατ' επέκταση και του ελληνικού λαού, της κοινωνίας. Και σας τιμά, κύριοι συνάδελφοι της Αξιωματικής Αντιπολίτευσης, το γεγονός ότι συμφωνείτε κι εσείς με την κατάργηση αυτής της διαδικασίας, παρ' ότι ήσασταν εσείς, που τη θεσμοθετήσατε. Βελτιώνουμε, επίσης, το υπάρχον θεσμικό πλαίσιο για την προστασία της πρώτης κατοικίας, διευκολύνοντας περισσότερο τους οφειλέτες. Με τις αλλαγές, που φέρνει η Κυβέρνηση, περισσότεροι δικαιούχοι μπορούν να ενταχθούν στις προστατευτικές ρυθμίσεις, όχι μόνο αυτοί που θα κάνουν νέες αιτήσεις, αλλά και αυτοί που είχαν κάνει ήδη αιτήσεις με το παλαιότερο καθεστώς. Η απαλλαγή δε από την υποχρέωση της απόδοσης φόρου των επιχειρήσεων που είχαν συνεργαστεί με τον τουριστικό οργανισμό «THOMAS COOK» έρχεται να προστεθεί στην προσπάθεια της Κυβέρνησης να στηρίξει τις τουριστικές επιχειρήσεις, που επλήγησαν από την κατάρρευση της εν λόγω εταιρείας και να προστατεύσει κατ' επέκταση και τους εργαζόμενους στις επιχειρήσεις αυτές. Ερχόμαστε τώρα στο ΚΕΘΕΑ για το οποίο έγινε πολλή συζήτηση και για το αυτοδιοίκητο και τις αντιπαραθέσεις γι' αυτό σε αυτή την Αίθουσα σήμερα, αλλά και στις επιτροπές. Θέλω να υπενθυμίσω τα εξής, κυρίες και κύριοι συνάδελφοι της αντιπολίτευσης. Η Νέα Δημοκρατία διαχρονικά έχει στηρίξει τόσο το αυτοδιοίκητο όσο και τη συνολική προσπάθεια του ΚΕΘΕΑ. Ποτέ δεν είχε τεθεί θέμα κατάργησης του αυτοδιοίκητου, όπως δεν τίθεται και τώρα. Όμως, κυρίες και κύριοι συνάδελφοι, η Κυβέρνηση και ο σημερινός Υπουργός, στηρίζοντας στην ουσία το ΚΕΘΕΑ και το αυτοδιοίκητο, κρίνουν ότι πρέπει να αλλάξει το μοντέλο διοίκησης. Κι επειδή ακούσαμε εδώ διάφορα περί πραξικοπημάτων και άλλα τέτοια, θέλω να ρωτήσω το εξής. Δεν δέχεστε εσείς ως δημοκρατικό δικαίωμα της πλειοψηφίας να ορίζει αυτή τον τρόπο διοίκησης του οργανισμού; Και βεβαίως, να κριθεί και σε λίγο καιρό αυτή τους η πρωτοβουλία, όπως έχετε δικαίωμα να κάνετε. Με την παρέμβαση αυτή δεν αναιρείται το αυτοδιοίκητο, κυρίες και κύριοι συνάδελφοι, αφού δεν αναιρείται και δεν αγγίζεται καθόλου η λειτουργία της γενικής συνέλευσης, που είναι αυτή που έχει τον κεντρικό ρόλο λήψης αποφάσεων και καθορίζει και τον στρατηγικό σχεδιασμό του οργάνου. Γιατί, όμως, δημιουργήθηκε αυτό το θέμα; Γιατί η Κυβέρνηση ξαφνικά και ο Υπουργός αποφάσισαν να το κάνουν αυτό; Τους ήρθε κάποια στιγμή έτσι η έμπνευση; Γιατί, κύριε Ξανθέ, όπως ξέρετε, υπάρχει πόρισμα από το οποίο προκύπτουν σαφείς ενδείξεις για την ύπαρξη παρακυκλώματος μέσα στους κόλπους του ΚΕΘΕΑ, στην περιοχή της Θεσσαλονίκης.
Γιατί δεν το είπατε αυτό την πρώτη μέρα; Κοροϊδεύετε τον κόσμο! Λέτε ψέματα! Αυτό κάνετε.
Δεν πρέπει, λοιπόν, να υπάρξει έλεγχος; Δεν καταλαβαίνω τον εκνευρισμό σας. Γιατί εξεγείρεστε;
Έλεος!
Κύριε συνάδελφε, σας παρακαλώ.
Τι μας λέτε, λοιπόν; Δεν πρέπει να υπάρξει έλεγχος; Δεν πρέπει να γίνει σε βάθος έρευνα γι' αυτά που είδαν το φως της δημοσιότητας; Αυτό μας λέτε; Αυτά θέλετε; Αυτά λέτε στον ελληνικό λαό; Και δεν πρέπει να υπάρχει, τέλος, έρευνα και έλεγχος εκεί που υπάρχει κρατική χρηματοδότηση; Να τα αφήσουμε όλα με ένα καθεστώς ασυδοσίας να ρυθμίζονται;
Όπως ήταν το ΚΕΕΛΠΝΟ.
Μην πετάτε την μπάλα στην κερκίδα, όταν δεν έχετε να πείτε κάτι.
Κύριε συνάδελφε, συνεχίστε.
Κυρίες και κύριοι συνάδελφοι, ολοκληρώνω την τοποθέτησή μου με το θέμα της διετούς παράτασης για την ολοκλήρωση της διαδικασίας θεσμοθέτησης των περιοχών οργανωμένης ανάπτυξης υδατοκαλλιεργειών, τις ΠΟΑΥ. Αναφέρομαι, κυρίως, σε αυτό διότι υπάρχουν οργανωμένες υδατοκαλλιέργειες στον Θερμαϊκό Κόλπο, στην περιοχή της Χαλάστρας, των Κυμίνων, των Μαλγάρων, της Επανομής, της Μηχανιώνας. Και το λέω αυτό διότι άκουσα το πρωί τον εισηγητή του Κομμουνιστικού Κόμματος Ελλάδας που εξαιτίας της παράτασης αυτής, για να δοθεί η δυνατότητα να λειτουργήσουν υδατοκαλλιέργειες, αναφέρθηκε σε στήριξη βιομηχάνων εξαιτίας αυτής της απόφασης. Θέλω να πω ότι στην περιοχή του Θερμαϊκού Κόλπου, όπου αναπτύσσεται περίπου το 90% της μυδοκαλλιέργειας, με το 90% με εξαγωγικό προσανατολισμό - και έχει αυτό τη σημασία του για την ελληνική οικονομία - οι υδατοκαλλιεργητές είναι μεροκαματιάρηδες μικροκαλλιεργητές και δεν έχουν καμμία σχέση μ' αυτό που αναφέρθηκε το πρωί από τον εισηγητή του ΚΚΕ και συγχαρητήρια, κύριε Υπουργέ, που κάνετε αυτήν την παρέμβαση, για να μπορέσουν να λειτουργήσουν. Κυρίες και κύριοι, η Κυβέρνηση με αργά αλλά σταθερά βήματα προχωρά προς τη σωστή κατεύθυνση, εντοπίζει προβλήματα, παρεμβαίνει με λύσεις, αντιμετωπίζει τις προκλήσεις τις καθημερινότητας, βελτιώνει τη ζωή των πολιτών και έτσι θα προχωράμε με σχέδιο, αποφασιστικότητα και στρατηγική και έτσι θα μας αντιμετωπίσει και θα μας επιλέξει και πάλι ο λαός. Να είστε καλά. Σας ευχαριστώ πολύ.
Κι εγώ σας ευχαριστώ πολύ. Τον λόγο έχει ο συνάδελφος από τον ΣΥΡΙΖΑ κ. Μουζάλας για επτά λεπτά.
Κυρία Πρόεδρε, κύριοι Υπουργοί, κυρίες και κύριοι Βουλευτές, είχα μια αγωνία αν θα προλάβω να μιλήσω μετά την ομιλία από την Ελληνική Λύση. Λέω: Θα προλάβω κι εγώ πριν χαθεί η Ελλάδα, πριν χαθούν οι Έλληνες; Εγώ πρόλαβα. Εύχομαι και στους υπόλοιπους να ολοκληρώσουν. ΚΕΘΕΑ: Πάρα πολλοί εδώ μέσα δεν ξέρουν τι είναι το ΚΕΘΕΑ για το οποίο μίλησαν. Είναι, λοιπόν, ένας θεραπευτικός οργανισμός με μεγάλο κοινωνικό ρόλο, που στηρίζεται πάνω σε επιστημονικές πραγματικότητες. Δημιουργήθηκε το 1983 από το ΠΑΣΟΚ. Ήταν από τα πολύ θετικά ίχνη που άφησε το ΠΑΣΟΚ στο ζήτημα των τοξικομανών και της καταπολέμησης των ναρκωτικών ουσιών. Δούλεψαν πάρα πολύ σκληρά ο κ. Στεφανής και ο κ. Ρουπακιώτης και τους χρωστάμε. Γιατί έγινε αυτοδιοίκητο; Διότι είναι από τα πιο σκληρά προγράμματα. Τα «στεγνά» προγράμματα είναι από τα πιο σκληρά, από τα πιο δύσκολα προγράμματα, που υποβάλλονται οι τοξικομανείς και οι εξαρτώμενοι. Επομένως, το μοντέλο να είναι συνδιοικούμενο είναι πλέον επιστημονικά - και μπορώ να σας φέρω βιβλιογραφίες, είμαι γιατρός, όπως ξέρετε - το επιθυμητό μοντέλο για τα «στεγνά» προγράμματα. Δεν ήταν, λοιπόν, μια τυχαία επιλογή και δεν ήταν τυχαίο ότι τόσες κυβερνήσεις του ΠΑΣΟΚ και της Νέας Δημοκρατίας δεν πείραξαν αυτό το μοντέλο. Δεν είναι τυχαίο ότι αυτό το μοντέλο μέχρι σήμερα μόνο καλά ακούγεται στην κοινωνία και διεθνώς. Σήμερα, αύριο, τις επόμενες μέρες ο καινούργιος διορισμένος Πρόεδρος θα πάει να παραλάβει ένα ακόμα διεθνές βραβείο για το ΚΕΘΕΑ, το οποίο άνοιξε ένα πρόγραμμα για την εξάρτηση από τον τζόγο και από τα μηχανάκια αυτά, τα οποία δεν ξέρω πώς τα λένε. Επίσης, το ΚΕΘΕΑ τι είναι; Είναι ένας κρίκος σε μια αλυσίδα, η οποία φτιάχνει την προσπάθεια του κράτους, την προσπάθεια της κοινωνίας να ανταπεξέλθει σε αυτή την ύπουλη κοινωνική αρρώστια, αλλά και βιολογική αρρώστια των ναρκωτικών. Ο κλονισμός του ΚΕΘΕΑ δημιουργεί κλονισμό και σε όλους τους άλλους κλάδους και δεν είναι τυχαίο ότι δεν υπάρχει κανείς από αυτούς τους θεσμούς και από αυτές τις δομές που ασχολούνται με τα ναρκωτικά, που να μη διαμαρτύρεται. Εδώ πέρα κάνετε ένα κόλπο, κύριοι της Νέας Δημοκρατίας. Το κάνετε συνέχεια. Βάζετε το λάθος ερώτημα και δίνετε τη σωστή απάντηση. Αυτό είναι εύκολο. Λέτε: Γιατί αντιδρά ο ΣΥΡΙΖΑ; Δεν είναι αυτό το ερώτημα. Γιατί αλλάζετε το ΚΕΘΕ είναι το ερώτημα, ένα ΚΕΘΕΑ το οποίο είναι πεντακάθαρο. Όταν ψηφίσατε αυτό το πράγμα, δεν είχατε πει τίποτα ούτε για τον εσωτερικό έλεγχο που έκανε το ΚΕΘΕΑ, ούτε για το Γενικό Λογιστήριο του Κράτους. Τα βγάλατε τώρα, όταν είδατε ότι δεν υπάρχει κανείς επιστήμονας μέσα σ' αυτή την ιστορία, που να συμφωνήσει μ' αυτό που κάνετε και μιλάμε για επιστήμονες σε πολλές επιστήμες, νομικούς, κοινωνιολόγους, γιατρούς. Δεν υπήρξε κανείς για τριάντα έξι χρόνια. Μέχρι και ο Σαμαράς επαναεπιβεβαίωσε το αυτοδιοίκητό του. Το ερώτημα είναι, γιατί το αλλάζετε. Κοιτάξτε τώρα να σας πω εγώ, από τα λίγα που μπορώ να καταλάβω, πώς λειτουργείτε. Ο νόμος για να ορίσετε τον διοικητή της ΕΥΠ που θέλατε δεν σας έκανε. Αλλάξατε τον νόμο. Εδώ πέρα τώρα ο νόμος για να μη βγει Πρόεδρος μία την οποία δεν συμπαθείτε, δεν σας έκανε. Αλλάζετε ξανά τον νόμο. Όταν τελειώνουν όλα σας τα επιχειρήματα, καταλήγετε στο ότι «μας ψήφισε το 40%». Παιδιά, το ξέρουμε αυτό. Όταν ήλθε ο κ. Μητσοτάκης στο Μαξίμου, ο Πρωθυπουργός μας κ. Τσίπρας ήταν εκεί και τον δέχτηκε. Όταν γίναμε εμείς κυβέρνηση, εσείς δεν ξέρατε ότι γίναμε κυβέρνηση και έλειπαν οι Υπουργοί σας και αυτοί που έπρεπε να παραδώσουν την κυβέρνηση; Δεν αναφέρομαι σε κανέναν από εσάς, κύριοι συνάδελφοι. Απλά είστε μπροστά μου και σας κοιτάω. Το λέω για να μην έχουμε καμμία παρεξήγηση. Ποιο είναι το τελικό επιχείρημα; Σαράντα τοις εκατό. Έχουμε δημοκρατία. Δεν είναι αντίληψη για δημοκρατία αυτό. Αυτό είναι αντίληψη για το πώς η πλειοψηφία θα ασκήσει δικτατορική εξουσία πάνω σε όλες τις μειοψηφίες. Θα ήθελα να θυμόμαστε όλοι - εγώ το έλεγα και στο δικό μου κόμμα - ότι το 40% είναι πλειοψηφία μέσα στο Κοινοβούλιο, αλλά είναι μειοψηφία στον λαό και αυτό θα πρέπει να το θυμάται η οποιαδήποτε πλειοψηφία μέσα στο Κοινοβούλιο. Πάμε, λοιπόν, παρακάτω. Η εξουσιολαγνεία τού ότι δεν μπορείτε να διανοηθείτε ότι θα υπάρχουν οργανισμοί, που δεν θα ελέγχονται άμεσα από εσάς είναι αυτό που δημιουργεί μια αναταραχή που θα την πληρώσουν οι θεραπευόμενοι, γιατί ξέρετε ότι έχει μεγάλη σημασία η ομαλή πορεία, η ομαλή σχέση του θεραπευόμενου με τον θεραπευτή του και το κατασυκοφαντείτε, δηλαδή λέτε ότι κάνει οικονομικές ατασθαλίες. Το Γενικό Λογιστήριο του Κράτους έχει αποδεχθεί όλες τις εκθέσεις του ΚΕΘΕΑ. Σε αυτή την έκθεση που λέτε κάνει παρατηρήσεις και με βαθμολογία από 1 έως 5 το βαθμολογεί για πρώτη φορά με 4. Ψάξτε στους δημόσιους οργανισμούς να δείτε αντίστοιχες βαθμολογίες. Ανέφερε κάποια στοιχεία ένας Βουλευτής, νομίζω ο Κρίτων Αρσένης από το ΜέΡΑ25. Δεν στέκει τίποτα απ' ό,τι λέτε και το συκοφαντείτε. Συκοφαντείτε ένα από τα κύρια όπλα που έχουμε. Λέει ο Υπουργός: «Δεν έχουμε πρόγραμμα». Δεν έφερε πρόγραμμα. Άλλαξε ένα διοικητικό συμβούλιο. Θα βάλουμε μετά μια επιστημονική επιτροπή να κρίνει. Δεν μας έφερε μια έκθεση επιστημονικής επιτροπής να κρίνει. Άλλαξε απλά ένα διοικητικό συμβούλιο. Δεν μπήκε συννυφάδα σ' αυτό. Δεν μπήκε συμπεθέρα σ' αυτό. Μπήκαν άλλοι άνθρωποι. Δεν τους κρίνω, αλλά να σας πω ποιοι πέρασαν, για να κάνετε συγκρίσεις; Φατούρος, Πλωρίτης, Κούνδουρος, Νοταράς, Νέστορας, Μπιτσάκης, Ζέη, Παρασκευόπουλος, Μουζέλης, Βούλγαρης, Μεγαπάνου. Αυτό είναι το αυτοδιοίκητο, αυτό είναι που κατέκτησε την κοινωνία. Δεν είναι οι βίαιες αλλαγές, οι οποίες γίνονται στη βάση τού 40%. Σας ευχαριστώ πολύ.
Κι εγώ, κύριε συνάδελφε. Τον λόγο έχει ο κ. Συρμαλένιος από τον ΣΥΡΙΖΑ και αμέσως μετά η κ. Φωτίου. Κύριε συνάδελφε, έχετε τον λόγο.
Αγαπητοί συνάδελφοι, κύριε Υπουργέ, εγώ θα πω κάτι. Πριν ήλθε ο κ. Παναγιωτόπουλος και έφερε μια πολύ σοβαρή τροπολογία, για την οποία πληροφορούμαι - γιατί δεν είμαι ο καθ' ύλην αρμόδιος - ότι δεν έχουμε αντίρρηση. Όμως, είναι ένα πρόγραμμα ενάμισι δισεκατομμυρίου, αναβάθμιση των F16, το οποίο θα πραγματοποιηθεί στην ΕΑΒ και αυτό είναι πολύ σημαντικό.
Όχι όλο.
Όχι όλο. Λοιπόν, στο πλαίσιο της καλής νομοθέτησης φέρνουμε μία τέτοια τροπολογία μίας τέτοιας σημασίας τελευταία στιγμή λίγο πριν ολοκληρωθεί αυτό το νομοσχέδιο των τριών πράξεων νομοθετικού περιεχομένου; Δηλαδή αυτή είναι η κανονικότητα; Αυτή είναι η καλή νομοθέτηση που υποσχεθήκατε, κύριοι της Νέας Δημοκρατίας;
...να ξαναμιλήσουν μετά για καλή νομοθέτηση.
Τουλάχιστον, θα έπρεπε να έχει συζητηθεί στην Επιτροπή Εξωτερικών και Άμυνας αυτό το θέμα.
Κύριοι συνάδελφοι, παρακαλώ ησυχία.
Λοιπόν, εν πάση περιπτώσει εγώ θα ήθελα πριν πω δυο λόγια για το νομοσχέδιο, αυτό το συνονθύλευμα των τριών πράξεων νομοθετικού περιεχομένου, θα ήθελα κατ' αρχάς να εκφράσω και από αυτό το Βήμα την καταδίκη μου, με κατηγορηματικό τρόπο, του κλίματος το οποίο έχει δημιουργηθεί τις τελευταίες μέρες, ένα κλίμα αυξανόμενου κυβερνητικού αυταρχισμού απέναντι στους φοιτητές και στη νεολαία εν όψει του Πολυτεχνείου. Όλα αυτά που είδαμε αυτές τις μέρες. Η επέμβαση των ματ σε φοιτητές που φώναζαν: «Ψωμί - Παιδεία - Ελευθερία», οι αθρόες προσαγωγές φοιτητών και νεολαίων - σήμερα, μάλιστα, προσήχθη και ο γραμματέας της σπουδάζουσας νεολαίας του ΣΥΡΙΖΑ, μετά αφέθηκε ελεύθερος, διότι δεν είχε κάνει κανένα έγκλημα, ένα χαρτόνι είχε υψώσει, όπως είχαν κάνει οι εξεγερμένοι τότε φοιτητές του Πολυτεχνείου στο κέντρο της Αθήνας - και, επίσης, η απίστευτη ντροπιαστική μεταχείριση ανθρώπων που προσάγονται σε ορισμένα αστυνομικά τμήματα. Αυτό το πράγμα είναι ντροπή για τη δημοκρατία και πρέπει να το καταδικάσουμε διότι οδηγείτε τη νεολαία και τη χώρα σε πολύ δύσκολες ατραπούς. Καλούμε, λοιπόν, εμείς σε ειρηνικές μαζικές κινητοποιήσεις το τριήμερο που ξεκινάει από αύριο στο Πολυτεχνείο και στην πορεία την Κυριακή. Καλούμε όλο το λαό, όλη τη νεολαία, όλους τους φοιτητές να συμμετάσχουν για να απαντήσουμε με δημοκρατικό τρόπο σε ένα κλίμα αυταρχισμού το οποίο γίνεται στο όνομα του νόμου και της τάξης. Θα πω τώρα και δυο λόγια για τις πράξεις νομοθετικού περιεχομένου. Σχετικά με το θέμα του ΚΕΘΕΑ έχουν μιλήσει πάρα πολλοί συνάδελφοι. Νομίζω ότι το θέμα του ΚΕΘΕΑ αποτελεί εφαρμογή του ενός σκέλους στο οποίο βασίζεται η κυβερνητική πολιτική. Για μένα τρία σκέλη προχωρά η Κυβέρνηση της Νέας Δημοκρατίας: Νόμος και τάξη, ασφυκτικός έλεγχος του κράτους από το λεγόμενο επιτελικό κράτος και ένας ιδιότυπος νεοφιλελευθερισμός με προνομιακούς αποδεκτές ορισμένα μεγάλα συμφέροντα μέσα στη χώρα, στα οποία συνεχώς, με τροπολογίες στα διάφορα νομοσχέδια που έχουν έρθει από τον Αύγουστο και μετά, έχουμε συνεχιζόμενα δωράκια. Λοιπόν, τι γίνεται στο ΚΕΘΕΑ: Βάναυση παρέμβαση του κομματικού κράτους Αυτό γίνεται. Περί αυτού πρόκειται. Καταργείτε έναν αυτοδιοίκητο οργανισμό ο οποίος έχει αξιολογηθεί θετικά από τον ΟΗΕ. Δεν έχει αξιολογηθεί από εσάς. Από τον ΟΗΕ έχει αξιολογηθεί θετικά. Και στην ουσία εσείς καταργείτε όλο αυτό το έργο, το μηδενίζετε, διότι δεν έχετε να πείτε κάτι συγκεκριμένο. Μας φέρατε κάποια πορίσματα, αλλά δεν προχωρήσατε σε μία αμφισβήτηση της διοίκησης και της χρηστής διαχείρισης της διοίκησης, κάποιου τμήματος εν πάση περιπτώσει το οποίο με τον δικό της εσωτερικό έλεγχο είχε ήδη εντοπιστεί και ήταν σε μία διαδικασία διαλεύκανσης. Πρόκειται, λοιπόν, για μία βάναυση παρέμβαση του κομματικού κράτους στο ΚΕΘΕΑ. Γι' αυτό εγώ πιστεύω ότι έχετε υποστεί μία πολιτική και ηθική ήττα μεγάλων διαστάσεων σε αυτό το θέμα, όσο κι αν δεν φαίνεται αυτό, γιατί ήδη έχει προχωρήσει η διοίκηση που έχετε διορίσει. Όμως, μέσα στην κοινωνία έχετε απαξιωθεί από αυτό το ζήτημα και θα το δείτε στη συνέχεια. Θα πω δυο λόγια τώρα και για το θέμα των επιπτώσεων της «THOMAS COOK». Κατ' αρχάς, πρέπει να πούμε για την κατάρρευση αυτού του μεγάλου οργανισμού, της εταιρείας αυτής. Εχθές στη Γερμανία ανακοινώθηκε ότι και η θυγατρική της «THOMAS COOK» έπεσε σε πτώχευση και βρίσκονται στον αέρα εξακόσιες χιλιάδες πελάτες. Τα μέτρα τα οποία πήρατε εσείς, και σας το είπαν και οι φορείς, είναι ανεπαρκή και πενιχρά. Και εδώ θέλω να πω ότι υπάρχει ειδικά για τους εργαζόμενους ένα ψήφισμα του Ευρωπαϊκού Κοινοβουλίου το οποίο καλεί τις χώρες - μέλη να αξιοποιήσουν πλήρως τα διαθέσιμα μέσα της Ευρωπαϊκής Ένωσης προκειμένου να μετριαστεί ο αντίκτυπος της χρεοκοπίας της «THOMAS COOK». Λέει επί λέξει και επισημαίνει: «Οι κυβερνήσεις θα πρέπει να χρησιμοποιήσουν το Ευρωπαϊκό Κοινωνικό Ταμείο και το Ταμείο Προσαρμογής στην παγκοσμιοποίηση για να βοηθήσουν τους εργαζόμενους που απολύθηκαν». Επίσης, ζητά το ευρωπαϊκό Κοινοβούλιο από την επιτροπή να υποβάλει πρόταση σχετικά με το δικαίωμα των εργαζομένων να πληροφορούνται για τις διαβουλεύσεις και να συμμετέχουν σε αυτές. Μια κουβέντα ακόμα και τελειώνω, κύριε Πρόεδρε. Είναι θετικό ότι ο Υφυπουργός Περιβάλλοντος πάει να αποσύρει τη διάταξη με την οποία επ' αορίστου παραχωρούνται οι κοινόχρηστοι χώροι στην εταιρεία - δωράκι κι αυτό στους επενδυτές - που θα αξιοποιήσει το Ελληνικό. Πρέπει, όμως, να διευκρινιστούν πολλά πράγματα ακόμα. Όπως ξέρετε υπάρχει και προσφυγή στο Συμβούλιο της Επικρατείας από τον Σύλλογο Ελλήνων Αρχαιολόγων και από δύο σωματεία του Υπουργείου Πολιτισμού για τον αρχαιολογικό χώρο ο οποίος υπάγεται και αυτός στους κοινόχρηστους χώρους, τον αρχαιολογικό χώρο, που βρίσκεται στον Άγιο Κοσμά. Να δούμε πώς είναι διατυπωμένα τα πράγματα. Ο αγώνας πάντως και των κατοίκων της περιοχής και των φορέων και της αντιπολίτευσης έφερε καρπούς και υποχωρήσατε σε αυτό το θέμα. Ευχαριστώ.
Ευχαριστούμε, κύριε συνάδελφε. Τον λόγο έχει τώρα η συνάδελφος κ. Φωτίου από τον ΣΥΡΙΖΑ για επτά λεπτά.
Κυρίες και κύριοι συνάδελφοι, η σημερινή κύρωση της πράξης νομοθετικού περιεχομένου του Σεπτεμβρίου είναι μία ακόμη ψηφίδα στο πολιτικό σχέδιο της Νέας Δημοκρατίας και τους τρόπους εφαρμογής αυτού του πολιτικού σχεδίου εδώ και τέσσερις μήνες. Το πολιτικό σχέδιο είναι η εκχώρηση στα μεγάλα ιδιωτικά συμφέροντα των δημόσιων αγαθών, των εργασιακών δικαιωμάτων, του κοινωνικού κράτους, υγεία, παιδεία, ασφάλιση, πρόνοια, καθώς και η στελέχωση όλου του κράτους με τους ημετέρους, τα δικά μας παιδιά. Για να υλοποιηθεί το σχέδιο προϋποθέτει την παράλυση του κοινωνικού σώματος και τη διαίρεσή του. Αυτό επιτυγχάνεται με την επίδειξη ενός ακραίου πολιτικού αυταρχισμού, με τη συκοφάντηση, λασπολογία και σκευωριολογία θεσμών, κοινωνικών ομάδων και προσώπων, που αντιστέκονται και με την επαναφορά του φόβου ως κυρίαρχο στοιχείο της καθημερινότητας. Εδώ και μέρες η Νέα Δημοκρατία έχει στήσει ένα πολεμικό κλίμα για να τρομοκρατηθεί η κοινωνία και να μην κατέβει στην πορεία της 17ης Νοεμβρίου, να μην διαδηλώσει ενάντια σε όλα αυτά ,που κάνετε και επιχειρείτε τεσσεράμισι μήνες τώρα. Χρησιμοποιείται ο φόβος για να παραλύσει η κοινωνία και η νεολαία. «Απειλούμαστε» από τους φοιτητές, που παρουσιάζονται ως εν δυνάμει τρομοκράτες και «μπαχαλάκηδες». «Απειλούμαστε» από τα πανεπιστήμια, που εδώ και χρόνια καταγγέλλονται ως κέντρα, τόποι βίας και ανομίας. «Απειλούμαστε» από τον ΣΥΡΙΖΑ και τους Βουλευτές του, που θέλουν το καθεστώς βίας και ανομίας. Μια ολόκληρη πόλη, η Αθήνα, η πρωτεύουσα της χώρας, απειλείται. Ο φόβος σπέρνεται πάνω από την πόλη. Χρησιμοποιείται για να νομιμοποιήσει την καταστολή και βία με την οποία θέλει να κυβερνήσει η Νέα Δημοκρατία. Γι' αυτό και επιστρατεύθηκαν οι ακροδεξιοί της Νέας Δημοκρατίας, που δίνουν τα ρέστα τους αυτές τις μέρες στα κανάλια. Η καταστολή και η βία είναι νόμιμες ενέργειες του κράτους, το ξύλο είναι στοιχείο αναγκαστικότητας, αυτά ακούμε από τους ακροδεξιούς Υπουργούς της Νέας Δημοκρατίας. Ο φόβος όμως διαιρεί και διχάζει την κοινωνία και τους νέους. Αυτές είναι οι παράπλευρες απώλειες. Η Νέα Δημοκρατία δεν διδάχθηκε τίποτε από όσα συνέβησαν στο προσφυγικό και από την ανικανότητά της να τα διαχειριστεί εδώ και τεσσερισήμισι μήνες. Η συνταγή διακυβέρνησης, που περιέγραψα, εφαρμόζεται πλήρως στην πράξη νομοθετικού περιεχομένου για το ΚΕΘΕΑ, δηλαδή το τρίπτυχο: εκποίηση δημόσιων δομών σε ιδιωτικά συμφέροντα, πολιτικός αυταρχισμός, απαξίωση και λασπολογία εναντίον όσων αντιδρούν και διορισμός των «ημετέρων» σε ό,τι έτσι κι αλλιώς δεν μπορούμε να ελέγξουμε. Εδώ έχουμε μια πράξη νομοθετικού περιεχομένου, που δεν εκδόθηκε γιατί ήταν κλειστή η Βουλή ή γιατί υπήρχε εξαιρετικά επείγουσα και απρόβλεπτη ανάγκη, όπως υπήρχαν με τα μνημόνια για τα οποία ακριβώς έγιναν όσα γίνονταν με τις πράξεις νομοθετικού περιεχομένου, όπως λέει το άρθρο 44 παράγραφος 1 του Συντάγματος. Εκτός αν εξαιρετικά επείγουσα και απρόβλεπτη ανάγκη ήταν η διαφαινόμενη εκλογή στο τιμόνι του ΚΕΘΕΑ της Ξένης Δημητρίου, πρώην Εισαγγελέα του Αρείου Πάγου, με τεράστια εμπειρία και διεθνή ακτινοβολία. Η κ. Δημητρίου δεν ελέγχεται πολιτικά. Αυτό δεν είναι ανεκτό από τη Νέα Δημοκρατία. Αντί της εκλογής, λοιπόν, του δημοτικού συμβουλίου από τη γενική συνέλευση, όπως ίσχυε, ο Υπουργός διορίζει μόνος του το σύνολο των μελών του διοικητικού συμβουλίου - και τους επτά! - και τίθεται με αυτόν τον τρόπο σε κίνδυνο η διεθνής υπόσταση του φορέα και ο ρόλος του ως συμβούλου του ΟΗΕ για τα ναρκωτικά, τον οποίον κατέκτησε εξαιτίας της πολιτικής του ανεξιθρησκίας και της θεραπευτικής του πρακτικής. Αλλά σιγά μη νοιάζεται η Κυβέρνηση για αυτά! Ο άλλος λόγος για τον οποίο στοχοποιήθηκε το ΚΕΘΕΑ είναι ότι η Νέα Δημοκρατία δεν αντέχει την ύπαρξη στον δημόσιο τομέα ενός πετυχημένου φορέα, που λειτουργεί με βάση το αυτοδιοικούμενο μοντέλο. Η Κυβέρνηση της Νέας Δημοκρατίας το μόνο σχέδιο, που έχει κατά των εξαρτήσεων είναι η παραχώρηση των δομών αντιμετώπισής τους στο ιδιωτικό κεφάλαιο. Άρα, το τρίπτυχο που περιλαμβάνει αυτό που εξήγησα, όλη τη φιλοσοφία της Νέας Δημοκρατίας - κομματικό έλεγχο, εκχώρηση σε ιδιωτικά συμφέροντα - , ολοκληρώνεται με την απαξίωση, λασπολογία, κατασυκοφάντηση για οικονομικές ατασθαλίες. Το θεσμικό πραξικόπημα, που συντελέστηκε στο ΚΕΘΕΑ είναι απόρροια του πολιτικού αυταρχισμού της Νέας Δημοκρατίας και εδράζεται σε μια επικίνδυνη πεποίθηση, ότι το 40% που πήρε στις εκλογές η Νέα Δημοκρατία είναι διαβατήριο για θεσμικά πραξικοπήματα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θεσμικά πραξικοπήματα κάνατε και χθες στην τροποποίηση του Ποινικού Κώδικα και διασύρατε τη χώρα παγκοσμίως. Σύμφωνα με σημερινό δημοσίευμα των «FINANCIAL TIMES» - που, από όσο γνωρίζω, μόνο συριζαϊκό κομματικό έντυπο δεν είναι - , η αλλαγή του ελληνικού νόμου συνιστά πισωγύρισμα ως προς το «ξέπλυμα μαύρου χρήματος». Το δημοσίευμα αναφέρεται στην τροπολογία της τελευταίας στιγμής, κατά την οποία άτομα που είναι ύποπτα για εγκληματική απάτη και νομιμοποίηση εσόδων από παράνομες δραστηριότητες ανακτούν περιουσιακά στοιχεία - τελειώνω, κυρία Πρόεδρε - που είχαν «παγώσει» από το δικαστήριο, αν δεν τεθούν σε δίκη εντός δεκαοκτώ μηνών. Το δημοσίευμα επικαλείται τις αναφορές δύο σημαντικών οργανισμών, της «Financial Action Task Force» και της «GRECO» και επισημαίνει ότι ανάμεσα σε όσους θα επωφεληθούν από αυτήν την κίνηση είναι μια δωδεκάδα Έλληνες εφοπλιστές, εξέχοντες επιχειρηματίες και πρώην τραπεζίτες υπό έρευνα για νομιμοποίηση εσόδων από παράνομες δραστηριότητες. Ενώ τα περιουσιακά τους στοιχεία είναι «παγωμένα» τα τελευταία δύο με επτά χρόνια, ούτε ένας από τους κατηγορούμενους δεν εμφανίστηκε ποτέ στο δικαστήριο. Μιλάμε για περιουσιακά στοιχεία ύψους 1,02 δισσεκατομμυρίου. Αυτά είναι τα υπερδώρα στα μεγάλα συμφέροντα που έφεραν τη Νέα Δημοκρατία στην εξουσία, αυτά είναι τα γραμμάτια που ξεχρεώνει. Πολύ γρήγορα κατέρρευσε, μέσα σε τεσσεράμισι μήνες, το δήθεν ήπιο, φιλελεύθερο, κεντροδεξιό προφίλ της Κυβέρνησης. Αποκαλύπτεται το πρόσωπο της Δεξιάς, που οι παλιότεροι έχουμε γνωρίσει πολύ καλά: φόβος, αυταρχισμός, διαίρεση του κοινωνικού σώματος, εξυπηρέτηση μεγάλων συμφερόντων, πελατειακό κράτος. Αυτή είναι η Δεξιά, η νέα Δεξιά δήθεν, του Κυριάκου Μητσοτάκη! Καταψηφίζουμε την κύρωση. Καταθέτω στα Πρακτικά το δημοσίευμα που προανέφερα.
Ευχαριστούμε, κυρία συνάδελφε. Τον λόγο έχει ο κ. Γιαννούλης από τον ΣΥΡΙΖΑ και να ετοιμάζεται η κ. Νοτοπούλου. Παρακαλώ θερμά τηρήστε τον χρόνο, αν μπορείτε, γιατί έχουμε αρκετούς ομιλητές ακόμη. Ορίστε, κύριε Γιαννούλη, έχετε τον λόγο.
Κυρίες και κύριοι συνάδελφοι, βέβαια πρέπει να λυθούν κάποιες απορίες, που ευτυχώς δεν αφορούν στην Προεδρεύουσα της διαδικασίας, γιατί το έθεσε, δεν γίνεται από τη μία να θέτετε ζητήματα ομαλής και έντιμης νομοθέτησης και την ίδια ώρα, σε μία ημέρα, με την παρουσία σε ένα νομοσχέδιο - «σκούπα» να εμφανίζονται δέκα ή δεκαπέντε Υπουργοί να παρεμβαίνουν, με αποτέλεσμα να φθάνουμε στις 10 η ώρα για να εκφραστούν οι Βουλευτές. Και θεωρώ ότι είναι ένα ακόμη δείγμα τού πώς αντιλαμβάνεστε και τη δημοκρατία και τον κοινοβουλευτισμό, μόνο με συνθήκες και όρους Νέας Δημοκρατίας. Αφού, όμως, προσυπογράψω μέχρι τελευταίας λέξης, κόμματος και στιγμής τα όσα είπε προηγουμένως ο Γιάννης Μουζάλας, νιώθω ιερή υποχρέωση να μην σπαταλήσω χρόνο στα απομεινάρια μιας κακής κυβέρνησης που έχει προηγηθεί και που μάλλον στα πρότυπά της, στα πρότυπα της κυβέρνησης Σαμαρά, συνεχίζετε κι εσείς. Θέλω να αναφερθώ στο ΚΕΘΕΑ. Αν θα ήταν εδώ ο Υπουργός Υγείας - δεν είχε να διαθέσει περισσότερες από δύο ώρες από το πρωί! - θα ήθελα να του προτείνω κάτι πάρα πολύ απλό. Πριν βάλει σήμερα την υπογραφή του, την υπογραφή στην ταφόπλακα του δικτύου του ΚΕΘΕΑ σε όλη την Ελλάδα, θα του πρότεινα να επισκεφθεί - ποτέ δεν είναι αργά και εύχομαι, ειλικρινά σας λέω, να είναι μύθος ότι δεν γνώριζε τι είναι το ΚΕΘΕΑ όταν άνοιξε η κουβέντα ή όταν του επέβαλαν την κουβέντα για το ΚΕΘΕΑ, ελπίζω να μην αληθεύει αυτό - ή θα έπρεπε να είχε ήδη επισκεφθεί στη ζωή του τις δομές του ΚΕΘΕΑ, την «Ιθάκη», τον «Προμηθέα», το κέντρο απεξάρτησης που λειτουργεί στις Φυλακές Διαβατών και επικουρικά είναι διασυνδεδεμένο και με το σχολείο δεύτερης ευκαιρίας. Βέβαια το ενδιαφέρον της παράταξής σας φαίνεται και από την αριθμητική παρουσία της κυβερνητικής πλειοψηφίας και της Αντιπολίτευσης σε αυτό το πολυνομοσχέδιο. Ένας φωτογράφος αν το έβλεπε από εδώ πάνω, θα καταλάβαινε πόσο ενδιαφέρον και σπουδή δείχνετε για αυτά που εισηγείστε να νομοθετήσουμε. Φοβάμαι, λοιπόν, ότι ο κ. Κικίλιας αν ερχόταν ενώπιος ενωπίω με τα μέλη, τα στελέχη, τους εργαζόμενους του ΚΕΘΕΑ, αν κοιτούσε μάτια και πρόσωπα και πληγωμένα κορμιά, θα καταλάβαινε τι σημαίνει να ξαναγεννιέται ένας άνθρωπος. Πριν από λίγες μέρες ο Δημήτρης είπε το εξής: «Πρώτη φορά με γέννησε η μάνα μου, ξαναγεννήθηκα στο ΚΕΘΕΑ». Εγώ στη θέση σας, κύριε συνάδελφε, αν άκουγα τέτοιες εκφράσεις, δεν θα μιλούσα στο τηλέφωνο.
Έλεος! Δεκάξι ώρες είμαστε εδώ!
Συνεχίστε, δεν το λέω γι' αυτό. Αλλά στο αποστειρωμένο περιβάλλον που ζείτε, προφανώς δεν μπορείτε να το καταλάβετε. Και οι άνθρωποι, ξέρετε, κρίνονται για τα πρόσωπα που επιλέγουν ως συνεργάτες τους. Αυτό που προτείνει ο κ. Κικίλιας για το ΚΕΘΕΑ είναι ένα καλό πάνελ για ένα ριάλιτι ίσως, αλλά για το ΚΕΘΕΑ δεν είναι. Στο ΚΕΘΕΑ χιλιάδες άνθρωποι, οικογένειες, εξαρτημένοι, πολίτες και συγγενείς είδανε τους ανθρώπους τους να πεθαίνουν και να ξαναγεννιούνται. Και πραγματικά μου κάνει εντύπωση - όπως το είπε πολύ εύστοχα και ο Γιάννης Μουζάλας - . έπρεπε να χρησιμοποιήσετε μια πράξη νομοθετικού περιεχομένου νύχτα και μετά από μερικές εβδομάδες να εφεύρετε ότι υπάρχουν οικονομικές ατασθαλίες; Ίσως δεν γνωρίζετε, γιατί αυτούς τους ανθρώπους δεν τους έχετε συναντήσει και ποτέ ή ελάχιστες φορές στη ζωή σας, ότι ακόμα και ζητήματα διαχείρισης είναι σημαντικά. Κάτι που δεν καταλαβαίνετε είναι ότι το αυτοδιοίκητο του ΚΕΘΕΑ είναι θεραπεία, δεν είναι πυραμίδα εξουσίας, ούτε μόνο τρόπος διοίκησης, είναι μέρος της θεραπείας. Μου αφηγήθηκαν, λοιπόν, ένα περιστατικό όπου όντως ένα από τα μέλη της κοινότητας έφυγε ένα πρωί με το ταμείο της μονάδας από την δομή με χίλια ευρώ. Το ξέρετε ότι σε δύο εβδομάδες ξαναγύρισε επιστρέφοντας τα χρήματα και προσπαθώντας να μπει στην κρίση των υπολοίπων μελών της κοινότητας για το αν θα επανενταχθεί; Είναι πράγματα, είναι καθημερινές στιγμές, είναι ζητήματα που δεν μπορούμε να αντιληφθούμε ούτε μέσα σ' αυτήν την Αίθουσα, αν δεν το ζήσουμε εκεί που γίνεται. Εν πάση περιπτώσει, επειδή μου ζήτησε η κ. Σακοράφα και θα συμβάλω σε αυτό, στην οικονομία του χρόνου, το πρόβλημα δεν είναι μόνο το ΚΕΘΕΑ. Το πρόβλημα είναι ότι είστε αδιόρθωτοι. Το πρόβλημα είναι ότι την ίδια ώρα που σας κατηγορούν ότι ξεπλένετε περίεργες και βρώμικες υποθέσεις, την ίδια ώρα, αυτήν την ώρα συζητάτε στην περιοχή της Νάουσας στα Τρία Πέντε Πηγάδια να χτίσετε, να δημιουργήσετε στο όνομα των ανανεώσιμων πηγών ενέργειας φαραωνικούς πυλώνες και ανεμογεννήτριες δίπλα στο χιονοδρομικό κέντρο των Τριών Πέντε Πηγαδιών. Είστε αδιόρθωτοι, γιατί, ξέρετε, συνήθως τα νομοσχέδια - σκούπα καθαρίζουν σκόνη, ακαθαρσίες ή πολιτικές ατιμίες. Μάλλον κάτι τέτοιο συμβαίνει. Αρχίζετε και γίνεστε θλιβεροί, εκτός από επικίνδυνοι και φοβάμαι ότι το μόνο που σας συνδέει με τις δημοκρατικές ευαισθησίες και τον κοινοβουλευτισμό είναι μόνο ο τίτλος του κόμματος σας, όσο παραμένει Νέα Δημοκρατία και δεν πηγαίνει προς Ελληνική Λύση. Σας ευχαριστώ.
Κι εγώ, κύριε συνάδελφε. Τον λόγο τώρα έχει η κ. Νοτοπούλου από τον ΣΥΡΙΖΑ για επτά λεπτά.
Κυρίες και κύριοι συνάδελφοι, αφού συγχαρούμε τη Νέα Δημοκρατία και την Κυβέρνησή της γιατί έλυσε το ζήτημα με τα μακεδονικά προϊόντα, αντιγράφοντας το λογότυπο του κόμματός της, ας μπούμε και στην ουσία της συζήτησης. Πριν όμως ξεκινήσω την τοποθέτησή μου σχετικά με τα μέτρα ανακούφισης των επιχειρήσεων που έχουν πληγεί από την κατάρρευση της «THOMAS COOK», νιώθω προφανώς την ανάγκη να εκφράσω την αγανάκτησή μου, την οργή μου για την αυταρχική, πραξικοπηματική παρέμβαση της Κυβέρνησης στην κατάργηση του αυτοδιοίκητου του ΚΕΘΕΑ. Είναι προφανές πως ό,τι δεν ελέγχετε, το καταλύετε, το διαλύετε. Φτάνετε όμως να συντρίψετε ένα θεραπευτικό μοντέλο που ηγείται αυτήν τη στιγμή τόσο στη χώρα μας, αλλά και ως σύμβουλος διεθνώς, στα προγράμματα απεξάρτησης. Τόσα χρόνια έχει δώσει ζωή, έχει αγκαλιάσει τόσους ανθρώπους στη χώρα μας. Τους έχει δώσει κυριολεκτικά ζωή, τους έχει αναστήσει. Άρα, τι είναι αυτό που σας οδηγεί σε μια τέτοια επιλογή; Είναι τα κονδύλια που δεν ελέγχετε, όπως είπατε, γιατί ξέρουμε τι έγινε με όσα έχετε ελέγξει στο παρελθόν; Είναι μια αίσθηση παντοδυναμίας που έχετε ή είναι η απόλυτη πολιτική σας ανασφάλεια; Σε κάθε περίπτωση, αυτό λίγο μας απασχολεί. Έφτασε όμως ο Υπουργός Υγείας να κάνει μια επίθεση λάσπης. Πολιτική λάσπης είναι το μόνο πράγμα που ξέρετε τόσο καλά να κάνετε. Το κάνετε πράγματι με επιτυχία. Φυσικά δεν κατάφερε να στοιχειοθετήσει το αφήγημά του. Αν περάσουμε τώρα στα μέτρα για την αντιμετώπιση των συνεπειών της «THOMAS COOK», έμεινα έκπληκτη για άλλη μια φορά ακούγοντας τον αρμόδιο Υπουργό, τον Υπουργό Τουρισμού, να λέει και πάλι ότι ανταποκρίθηκε με θέρμη από την πρώτη στιγμή στις ανάγκες των φορέων, των επαγγελματιών, των εργαζομένων, μετά την κατάρρευση της «THOMAS COOK». Πραγματικά από πού το εξάγει αυτό το συμπέρασμα κανένας δεν μπορεί να το καταλάβει. Ο Υπουργός Τουρισμού από την πρώτη μέρα και τι δεν είπε! Είπε ότι φταίει η Νοτοπούλου ή ότι θα κατέρρεε η «THOMAS COOK» νωρίτερα μαζί μας. Είπε ότι έχει επιδείξει γρήγορα αντανακλαστικά. Το επανέλαβε μάλιστα στη διεθνή έκθεση «PHILOXENIA», ελλείψει προφανώς άλλου σχεδίου για τον τουρισμό. Και αναρωτιέμαι ποιους πιστεύετε ότι κοροϊδεύετε, κυρίες και κύριοι της Κυβέρνησης. Σίγουρα πάντως δεν κοροϊδεύετε τους εργαζόμενους, για τους οποίους δεν έχετε νομοθετήσει ακόμα. Σίγουρα πάντως δεν κοροϊδεύετε τις επιχειρήσεις - τις οποίες έχετε ήδη παραπλανήσει - και σίγουρα δεν κοροϊδεύετε τους φορείς του τουρισμού, οι οποίοι στην αρμόδια επιτροπή, όπου συζητήθηκε και αυτή η ΠΝΠ τοποθετήθηκαν. Βέβαια, ούτε ο Υπουργός Τουρισμού ούτε ο Υπουργός Εργασίας ήταν στις αντίστοιχες επιτροπές της Βουλή, προκειμένου στοιχειωδώς, από έναν σεβασμό στο πλαίσιο της δημοκρατίας και της διαβούλευσης, να ακούσουν τους φορείς. Δεν ένιωσαν αυτήν την ανάγκη. Μετά το φιάσκο, λοιπόν, που πλήγωσε τη Σαμοθράκη και την αφήνει πληγωμένη, και εκεί μας είχε διαβεβαιώσει ο κ. Θεοχάρης ότι όλα βαίνουν καλώς, ότι είμαστε φαντασιόπληκτοι. Βέβαια, ήταν τα δικά σας τα ΜΜΕ, της Νέας Δημοκρατίας, που τον διέψευδαν από την πρώτη στιγμή. Για άλλη μια φορά, λοιπόν, εμφανίζεται η Κυβέρνηση εντελώς ανέτοιμη, ανίκανη να καταλάβει το πόσο μεγάλο πρόβλημα έχει δημιουργήσει η κατάρρευση της «THOMAS COOK». Και προφανώς δεν σας είπαμε, παρ' όλο που γνωρίζατε, γνώριζε ο Υπουργός Τουρισμού την πολύ κακή κατάσταση της εταιρείας, δεν του είπαμε να βγει στην πλατεία του Συντάγματος και να το φωνάξει ούτε του είπαμε να τοποθετηθεί από τηλεοπτικά πάνελ. Όφειλε όμως να ενημερώσει τους υπόλοιπους Υπουργούς, όφειλε να ενημερώσει τους φορείς του τουρισμού, όφειλε να καταρτίσει στοιχειωδώς ένα υποτυπώδες σχέδιο αντιμετώπισης της κρίσης. Και φτάνουμε σήμερα, πολλούς μήνες μετά, και θα κάνω και μια χρονική αναδρομή, να φέρνετε μία ΠΝΠ και τα ένσημα - και όχι μόνο - που παραπέμπει στην έκδοση μιας μεταγενέστερη ΚΥΑ. Άρα, τίποτα απολύτως δεν έχετε κάνει για την «THOMAS COOK». Ας τα πάρουμε όμως ένα - ένα. Σε ό,τι αφορά στην απαλλαγή από το τέλος διαμονής, έχουν τοποθετηθεί ήδη οι φορείς. Δεν διευκολύνει τους επιχειρηματίες. Οι επαγγελματίες το εισπράττουν, το αποδίδουν στο κράτος, όπως οφείλουν, το εισπράττουν από τους τουρίστες. Σχετικά με την αναστολή της καταβολής του ΦΠΑ, συζητήσαμε εμείς, ζήτησαν οι φορείς μεγαλύτερο χρονικό διάστημα προκειμένου να εισπράξουν, διότι μια κλειστή επιχείρηση από πού θα εισπράξει, από πού θα βρει τη ρευστότητα για να σας το αποδώσει; Αρκεί, βέβαια, μια σύντομη αναφορά για να καταλάβουμε και την αδιαφορία της Κυβέρνησής σας, αλλά κυρίως - θα το επαναλάβω - την ανικανότητα, διότι η συνάντηση του κ. Θεοχάρη με τα στελέχη της «THOMAS COOK» έγινε τον Ιούλιο. Στις 23 Σεπτεμβρίου καταρρέει η εταιρεία. Πραγματοποιήθηκαν δύο υπουργικές συναντήσεις, πάρα πολλές εξαγγελίες, πάρα πολλές ανακοινώσεις. Οι περισσότερες χτυπούσαν τον ΣΥΡΙΖΑ. Καμμία σοβαρή πολιτική. Και σήμερα έρχεται να μας παραπέμψετε σε μεταγενέστερη ΚΥΑ. Σας ρωτάμε ξανά και ξανά. Δεν έχετε βρει ούτε μία απάντηση στα ερωτήματα που σας θέτουμε τόσες μήνες. Φτάσαμε να σας φέρουμε το δελτίο Τύπου από το Ευρωπαϊκό Κοινοβούλιο που παροτρύνει όλες τις χώρες, τα κράτη - μέλη, να αξιοποιήσουν τα εργαλεία, να αξιοποιήσουν τους πόρους, προκειμένου να προστατεύσουν τους εργαζόμενους. Δεν σας αφορά προφανώς. Υποσχεθήκατε τεσσερισήμισι χιλιάδες θέσεις εργασίας. Πού είναι; Υπάρχει η αντίστοιχη απόφαση από το Διοικητικό Συμβούλιο του ΟΕΑΔ, δεν υπάρχει υπουργική απόφαση από το Υπουργείο Εργασίας. Και ήσασταν και τυχεροί, διότι από την προηγούμενη κυβέρνηση του ΣΥΡΙΖΑ και από το Υπουργείο Εργασίας επί ΣΥΡΙΖΑ είχατε παραλάβει ένα πλαίσιο αντιμετώπισης σε αντίστοιχες περιπτώσεις πτωχεύσεων. Το επιτελικό σας κράτος το μόνο που πραγματικά έχει να επιδείξει είναι μια επιτελική αδράνεια. Το χειρότερο όμως είναι ότι σε όλους αυτούς τους κλυδωνισμούς και τις προκλήσεις η Κυβέρνηση δεν ανοίγει καν τη συζήτηση για ένα νέο πλάνο. Για ένα νέο πλάνο που θα αντιμετωπίσει τις προκλήσεις στον τουρισμό που αλλάζουν και τον παγκόσμιο χάρτη. Επιδίδεται σε ένα ρεσιτάλ οικειοποίησης του έργου του ΣΥΡΙΖΑ είτε αφορά στις αεροπορικές συνδέσεις - βλέπε το Αθήνα - Σαγκάη - είτε αφορά στο άνοιγμα της σχολής ξεναγών. Να θυμίσουμε, όμως, ότι η Νέα Δημοκρατία ήταν αυτή που έκλεισε τις σχολές ξεναγών και η κυβέρνηση του ΣΥΡΙΖΑ που τις έχει ανοίξει. Εμείς συνεχίζουμε να προτείνουμε και να ζητάμε τη διασφάλιση των εργασιακών σχέσεων, την ενεργοποίηση της ΠΟΛ 1170/2015, - που υπάρχει, γιατί δεν την ενεργοποιείτε; - τη διεύρυνση των κριτηρίων και την υπαγωγή εκ νέου στις 120 δόσεις, φυσικά μεγαλύτερη αναστολή της καταβολής ΦΠΑ, φυσικά συμψηφισμούς του μη καταβληθέντος ΦΠΑ από ανείσπρακτα τιμολόγια με την «Thomas Cook» με τον μελλοντικό ΦΠΑ. Άλλωστε ήταν μια δική σας εξαγγελία. Στις 27 Σεπτεμβρίου είχατε αναφέρει πως εξετάζετε την απλοποίηση της διαδικασίας έκπτωσης επισφαλών απαιτήσεων για τα τιμολόγια της «THOMAS COOK». Τι έχει συμβεί από τότε; Πέρασε αρκετός καιρός, αλλά δεν έχετε κάνει κάτι. Να μην ξανααναφέρω το γεγονός πως εμείς μιλούσαμε και είχαμε εξασφαλίσει τη μείωση της προκαταβολής φόρου στο 50% και αυτό δεν το πράττετε ούτε καν για την περίπτωση των εταιρειών που είχαν συμβληθεί με την «THOMAS COOK». Για τα ιαματικά λουτρά, πράγματι και εμείς δίναμε παρατάσεις. Αναρωτιέμαι, όμως, γιατί δεν υπάρχει συγκεκριμένο χρονοδιάγραμμα - και κλείνω εδώ - προκειμένου να πιεστούν φορείς όπως η ΕΤΑΔ να καταρτίσουν ένα πλαίσιο αξιοποίησης και προβολής αυτών των πόρων. Αλλά μάλλον ο σχεδιασμός της πολιτικής δεν είναι στις προτεραιότητες, αναγκαιότητες του Υπουργείου Τουρισμού. Οι ανάγκες σας - και εδώ αναφέρω την καταγγελία του συλλόγου εργαζομένων στο Υπουργείου Τουρισμού και κατεβαίνω από το Βήμα - αναλώνονται μόνο στην επίδειξη αυταρχικής συμπεριφοράς από τα στελέχη του Υπουργείου στους εργαζόμενους. Εμεί σας παραδώσαμε έναν τουρισμό που είχε χτυπήσει ρεκόρ σε επενδύσεις και σε αφίξεις, σε βραβεύσεις και εσείς στο τέλος της ημέρας επιδεικνύετε απλά ανικανότητα. Σας ευχαριστώ.
Κι εμείς. Τον λόγο έχει ο Υφυπουργός Οικονομικών, κ. Βεσυρόπουλος για εννέα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, η τοποθέτηση μου για το παρόν νομοσχέδιο επικεντρώνεται στα άρθρα που εμπίπτουν στην αρμοδιότητα του Υπουργείου Οικονομικών. Όπως γνωρίζετε, το νομοσχέδιο που εισάγεται προς ψήφιση δεν αφορά μόνο στην κύρωση των από 25-09-2019 και από 30-09-2019 πράξη νομοθετικού περιεχομένου για την άμβλυνση των συνεπειών από την κατάρρευση της «THOMAS COOK», αλλά και σε μία σειρά άλλων ρυθμίσεων που η ψήφισή τους είναι επιβεβλημένη. Όλοι γνωρίζουν ότι αμέσως μετά την κατάρρευση της εταιρείας «THOMAS COOK» υπήρξε άμεση αντίδραση από την πλευρά μας. Στη σύσκεψη που έγινε τις πρώτες ώρες μετά το έκτακτο γεγονός, ελήφθησαν όλα τα απαραίτητα μέτρα για να μη δημιουργηθεί αναστάτωση με τον επαναπατρισμό των τουριστών που είχαν έρθει με πακέτα της «THOMAS COOK» και για να αποφευχθούν οι αρνητικές αναταράξεις στον τουρισμό μας. Παράλληλα όμως η Κυβέρνηση, στο μέτρο των δυνατοτήτων της, κινήθηκε στην κατεύθυνση της στήριξης των επιχειρήσεων που είχαν σημαντική έκθεση στις επαγγελματικές σχέσεις τους με την «THOMAS COOK». Ο στόχος μας ήταν - και είναι - να αμβλύνουμε αυτές τις επιπτώσεις, κάτι που τόνισα και στις παρεμβάσεις μου στην επιτροπή. Η πράξη νομοθετικού περιεχομένου που εκδόθηκε στις 25 Σεπτεμβρίου και επικυρώνεται σήμερα, προβλέπει την απαλλαγή από την υποχρέωση καταβολής του φόρου διαμονής για τις ξενοδοχειακές επιχειρήσεις και τα καταλύματα, που είχαν συμβληθεί με την εταιρεία «THOMAS COOK» για το χρονικό διάστημα από 23-09-2019 μέχρι και 10-10-2019. Στη συγκεκριμένη ρύθμιση εντάσσονται και οι περιπτώσεις όπου ο φόρος διαμονής έχει ήδη εισπραχθεί από τη βρετανική εταιρεία και δεν έχει καταβληθεί στις επιχειρήσεις, όπως επίσης και οι περιπτώσεις που υπόχρεοι για την καταβολή του φόρου διαμονής είναι οι διαμένοντες στις εν λόγω επιχειρήσεις. Προκειμένου αυτό να γίνει πλήρως κατανοητό, θα πρέπει να εξηγήσουμε ότι οι συγκεκριμένες ξενοδοχειακές επιχειρήσεις και τα καταλύματα θα εκδώσουν μεν τα ειδικά στοιχεία και θα αναγράψουν σε αυτά το φόρο διαμονής, αλλά δεν θα τα συμπεριλάβουν στις δηλώσεις που θα υποβληθούν για την περίοδο Σεπτεμβρίου - Οκτωβρίου 2019. Με την από 30-09-2019 πράξη νομοθετικού περιεχομένου αναστέλλεται μέχρι και τις 31-03-2020 η καταβολή του ΦΠΑ, που έχει βεβαιωθεί από χρεωστικές δηλώσεις με καταληκτική προθεσμία υποβολής τις 30-09-2019 και τις 31-10-2019 για τις υποκείμενες στον φόρο επιχειρήσεις που είχαν συναλλαγές με την εταιρεία «THOMAS COOK». Η αναστολή ισχύει για επιχειρήσεις των οποίων ποσοστό άνω του 25% του τζίρου τους προέρχονταν από πελάτες της «THOMAS COOK». Επιπρόσθετα και παράλληλα με την αναστολή καταβολής του ΦΠΑ μέχρι και τις 31-03-2020 δεν οφείλονται και οι τυχόν αναλογούντες τόκοι εκπρόθεσμης καταβολής για το ίδιο χρονικό διάστημα. Φυσικά στα μέτρα στήριξης εντάχθηκαν και ρυθμίσεις που αποτελούν αρμοδιότητα άλλων Υπουργείων, όπως τα μέτρα στήριξης των εργαζομένων από τον ΟΑΕΔ και του Υπουργείου Εργασίας και Κοινωνικών Υποθέσεων. Κυρίες και κύριοι συνάδελφοι, θα ήθελα να αναφερθώ σε μία σειρά άλλων διατάξεων που εμπίπτουν στην αρμοδιότητα του Υπουργείου Οικονομικών και περιλαμβάνονται στο νομοσχέδιο. Αρχής γενομένης από την παράταση της προθεσμίας υποβολής αιτήσεων για τη ρύθμιση οφειλών προς τους δήμους μέχρι τις 30 Δεκεμβρίου 2019. Η ρύθμιση αφορά οφειλές που έχουν βεβαιωθεί ή θα βεβαιωθούν έως 29 Νοεμβρίου του τρέχοντος έτους και είναι επιβεβλημένη. Αποτελούσε διαρκές και ομόθυμο αίτημα της αυτοδιοίκησης και θεωρώ δεδομένο ότι θα τύχει της συναίνεσης όλων των πολιτικών δυνάμεων. Το ίδιο πιστεύω ισχύει και για τη δημιουργία ενός ειδικού αποθεματικού, για να καλύπτονται οι επείγουσες ανάγκες του κράτους. Εξήγησα αναλυτικά και στην επιτροπή τη σκοπιμότητα και το στόχο μία τέτοιας κίνησης. Το ειδικό αποθεματικό θα αξιοποιείται για δαπάνες που είναι μεν προβλέψιμες, αλλά εμπεριέχουν στοιχεία αβεβαιότητας, προκειμένου να επιλύονται λειτουργικά προβλήματα του κράτους και των Υπουργείων. Ουσιαστικά διευκολύνονται τα Υπουργεία που δεν θα είναι αναγκασμένα πλέον να διαθέτουν στους τακτικούς προϋπολογισμούς τους δαπάνες, το ύψος των οποίων δεν μπορούν με βεβαιότητα να προβλέψουν, με αποτέλεσμα να παρουσιάζεται το φαινόμενο της υποεκτέλεσης του τακτικού προϋπολογισμού, αλλά και να μην αντιμετωπίζονται οι λειτουργικές ανάγκες. Το ύψος αυτού του ειδικού αποθεματικού δεν θα μπορεί να ξεπεράσει το 50% της πίστωσης, που εγγράφεται ως αποθεματικό στον κρατικό προϋπολογισμό, ενώ το άθροισμα των δύο αποθεματικών δεν μπορεί να υπερβαίνει το ανώτατο όριο που προβλέπεται ως αποθεματικό στον κρατικό προϋπολογισμό. Από εκεί και πέρα, στο νομοσχέδιο έρχεται μία σειρά ρυθμίσεων που βελτιώνουν το νόμο για την προστασία της πρώτης κατοικίας. Και θα βελτιώνουμε ακόμα περισσότερο αυτό το πλαίσιο, αν και όταν χρειάζεται. Ο στόχος μας είναι να διευκολύνουμε τους πολίτες, προκειμένου να έχουν τη δυνατότητα να ενταχθούν στο νόμο για την προστασία της πρώτης κατοικίας όσο το δυνατόν περισσότεροι. Έτσι προχωράμε σε διαρθρωτικές ρυθμίσεις και παρεμβάσεις όπως: Πρώτον, η δυνατότητα που δίνεται σε οφειλέτες να υποβάλουν αίτηση για να προστατεύψουν την κύρια κατοικία τους, ακόμα και αν διαμένουν σε μισθωμένο ή παραχωρημένο ακίνητο εκτός της περιφερειακής ενότητας στην οποία βρίσκεται η κύρια κατοικία τους. Δεύτερον, η δυνατότητα να συμμετέχει εγγυητής μικρότερης ηλικίας σε περιπτώσεις ηλικιωμένων οφειλετών, που μέχρι τώρα δεν μπορούσαν να ωφεληθούν από τη ρύθμιση των δόσεων σε βάθος 25ετίας. Τρίτον, η δυνατότητα προστασίας ολόκληρης της κατοικίας με αίτηση μόνο του ενός συνιδιοκτήτη για τις περιπτώσεις που υπάρχουν περισσότεροι από ένας ιδιοκτήτες. Τέταρτον, η διευκόλυνση υποβολής αιτήσεων για τις περιπτώσεις οφειλετών που βρίσκονται αποδεδειγμένα σε διάσταση με έναν εκ των δύο να μπορεί να καταθέτει αίτηση. Πέμπτον, η δυνατότητα να αξιοποιούν το δικαίωμα της κρατικής επιδότησης όλοι οι συνιδιοκτήτες που αιτούνται της προστασίας της κύριας κατοικίας. Έκτον, η πρόβλεψη ότι σε περίπτωση που χρειαστεί να επανυποβληθεί κάποια αίτηση λόγω ελλείψεων ή σφαλμάτων, θα διατηρείται η προστασία της κύριας κατοικίας στο μεσοδιάστημα που μεσολαβεί μέχρι την επανυποβολή. Έβδομον, η δυνατότητα στους οφειλέτες που έχουν λάβει στεγαστικό δάνειο από εταιρείες παροχής πιστώσεων, δηλαδή, και από ανώνυμες εταιρείες που νόμιμα παρέχουν δάνεια, να ρυθμίζουν τις οφειλές τους και να προστατεύουν την κύρια κατοικία τους μέσω της πλατφόρμας. Πρέπει να επισημάνω ότι οι βελτιωτικές αυτές τις παρεμβάσεις ισχύουν όχι μόνο για τις νέες αιτήσεις που θα υποβληθούν, αλλά και για τις αιτήσεις που έχουν ήδη υποβληθεί, αλλά δεν έχουν ολοκληρωθεί. Κατανοώ τις ευαισθησίες όλων, αλλά εμείς είμαστε εδώ για να αντιμετωπίσουμε ένα πρόβλημα, που έχει αποκτήσει μεγάλες διαστάσεις και γι' αυτό, φέραμε άμεσα ένα νέο θεσμικό πλαίσιο για την προστασία της πρώτης κατοικίας. Κυρίες και κύριοι συνάδελφοι, η Κυβέρνηση του Κυριάκου Μητσοτάκη νομοθετεί με ορθολογικά κριτήρια. Έχει ξεκάθαρη στόχευση για τη χώρα, θέλει να δημιουργήσει ένα ευρύ πλέγμα ευκαιριών για όλους, τις προϋποθέσεις για να επιστρέψουν όλοι οι πολίτες που έχουν πρόβλημα σε μια κατάσταση κανονικότητας. Η στόχευση αυτή αποτυπώθηκε με τη ρύθμιση για τις εκατόν είκοσι δόσεις και με τον νόμο για την προστασία της πρώτης κατοικίας. Θα αποτυπωθεί και στο φορολογικό νομοσχέδιο που βρίσκεται στη διαδικασία της διαβούλευσης, το οποίο περιλαμβάνει ένα δεύτερο κύμα μείωσης φόρων και, παράλληλα, διαθέτει έντονο αναπτυξιακό χαρακτήρα. Σας ευχαριστώ.
Κι εγώ σας ευχαριστώ, κύριε Υπουργέ. Τον λόγο έχει τώρα ο συνάδελφος κ. Πολάκης από τον ΣΥΡΙΖΑ για επτά λεπτά.
Ευχαριστώ πολύ, κυρία Πρόεδρε. Κύριοι συνάδελφοι, άλλο ένα πολυνομοσχέδιο κουβεντιάζουμε σήμερα, έτσι όπως έχει έρθει με τις τροπολογίες. Δεν θα πω πολλά για το ΚΕΘΕΑ. Είπαν πολλά οι προηγούμενοι συνάδελφοι. Όμως, ακούστε αυτά που θα σας πω, επειδή το έχετε κάνει σημαία. Και μιλάω σ' εσάς, κύριε Κοντοζαμάνη, καθώς δεν είναι ο κ. Κικίλιας εδώ. Εγώ έκατσα και τη διάβασα την έκθεση του Γενικού Λογιστηρίου του Κράτους. Την έχει διαβάσει κάποιος από εσάς; Είναι εγκληματική. Έτσι; Σε είκοσι δύο θεραπευτικά προγράμματα του ΚΕΘΕΑ αυτό που τους καταλογίζει είναι ότι στα τρία δεν ανεβάζουν στο «ΔΙΑΥΓΕΙΑ», αλλά ανεβάζουν στο ΚΗΜΔΗΣ, την ανάληψη υποχρέωσης. Τι λέτε; Το μισό ελληνικό δημόσιο το κάνει αυτό. Και σε άλλα ένα - δυο προγράμματα υπογράφει - λέει - μόνο ο υπεύθυνος διευθυντής οικονομικών και δεν είναι ευανάγνωστες οι υπογραφές. Τι λέτε; Μεγάλο σκάνδαλο ανακαλύψατε. Τεράστιο σκάνδαλο είναι. Να τους κλείσουμε όλους φυλακή. Κλείστε μέσα το μισό ελληνικό δημόσιο με βάση αυτό. Έπρεπε να βρείτε μια δικαιολογία γιατί δεν έπρεπε να γίνει η Δημητρίου πρόεδρος του ΚΕΘΕΑ και βάλατε τον life style αποτυχημένο πολιτευτή Τρικάλων, τον Λιάπη τον ψυχίατρο, που ξέρει - απ' όσο διάβασα τα βιογραφικά του - από τοξικοεξάρτηση όσο ξέρω εγώ από αεροναυπηγική, και έπρεπε να τη βρείτε ενάμιση μήνα μετά αυτή. Μπράβο! Συγχαρητήρια! Να σας δείξω το αντίστοιχο του ΚΕΕΛΠΝΟ, που πέφτανε τα δεκάδες εκατοντάδες εκατομμύρια σαν το χαλάζι; Και το έχετε καταπιεί αμάσητο. Και εδώ δεν είναι - λέει - «ΔΙΑΥΓΕΙΑ» η ανάληψη υποχρέωσης; Ντροπή σας! Πάμε παρακάτω. Διάλειμμα από το νομοσχέδιο. Επειδή έχετε πει πολλά και θα τα κουκουλωθείτε όλα και θα τα λουστείτε όλα, μέσα σε μια εβδομάδα στην Παλιόχωρα και στην Κουντούρα και στο Λαφονήσι στη νοτιοδυτική Κρήτη έριξε δύο φορές χαλάζι και περάσαν τέσσερις υδροστρόβιλοι σίφουνες. Εγώ είμαι πενήντα τεσσάρων ετών. Ο πρώτος υδροστρόβιλος που είδα στη ζωή μου ήταν το 2014 το καλοκαίρι στα Σφακιά, όταν κάναμε την κινητοποίηση για τα χημικά της Συρίας, λίγο πριν ξεκινήσουμε. Τότε πρωτοείδα. Τι έγινε, παιδιά; Τι είναι; Είναι κλιματική αλλαγή ή δεν είναι αυτό; Για να θυμηθούμε και το Μάτι λίγο - λίγο. Εκεί, λοιπόν, καταστράφηκαν από την κλιματική αλλαγή με τέτοια καιρικά φαινόμενα που δεν θα τα έχουμε δει ξανά, εκατό στρέμματα. Έφυγε η κ. Αραμπατζή. Σιγά την τροπολογία που παρουσίασε. Δίνουμε παράταση στις αγροτικές εταιρικές συμπράξεις να γίνουν συνεταιρισμοί και δεν δώσαμε - λέει - χρονικό διάστημα προσαρμογής. Γιατί; Τα δύο χρόνια που έχουν περάσει τι είναι και δίνει άλλους έξι μήνες; Σιγά τα ωά!
Ο Βορίδης.
Ακούστε. Το λέω από τώρα. Δεν είναι η κ. Αραπατζή. Απευθύνομαι στον κ. Βορίδη, ο οποίος μας είπε ότι και το ξύλο είναι αναγκαστικό. Το ξύλο θα είναι με κατσούνες, αν την ώρα της κλιματικής αλλαγής δεν δώσουμε αποζημιώσεις από τα «DE MINIMIS» προγράμματα, που για πρώτη φορά με τον κ. Αραχωβίτη μπορέσαμε και χρηματοδοτήσαμε τέτοιου τύπου ζημιές και πρέπει να δοθούν άμεσα. Υπάρχει ολοσχερής καταστροφή εκατό στρεμμάτων θερμοκηπιακών μανιταριών και πάρα πολλά άλλα, για να μην πούμε ξανά για το ξύλο.
Το απαγορεύει ο κανονισμός.
Να νομοθετήσετε, κύριε Δαβάκη, να το επιτρέψει.
Κύριοι συνάδελφοι, σας παρακαλώ.
Εδώ νομοθετήσατε ότι χωρίς πτυχίο ή με πτυχίο μουσικής γίνεται ο άλλος… Για ηρεμήστε λίγο. Εδώ θα μπλοκάρει η νομοθέτηση;
Είπε ότι θα δώσει. Δεν έδωσε για τις ελιές το «DE MINIMIS».
Παρακαλώ, μη συζητάτε μεταξύ σας.
Είπαμε ότι «DE MINIMIS», για τις περσινές καταστροφές στα Χανιά πήρανε …
Όχι.
Πώς θα μου πεις όχι; 6 εκατομμύρια έδωσαν. Εδώ είναι να στο επιβεβαιώσουν.
Κύριε Πολάκη, στην ομιλία σας, σας παρακαλώ. Όχι συζήτηση μεταξύ σας.
Μα, με διακόπτουν. Κύριε Κοντοζαμάνη, όσον αφορά στη δωρεά του ιδρύματος «Σταύρος Νιάρχος», χαίρομαι που συνεχίζετε αυτά που είχαμε συμφωνήσει με το ίδρυμα «Σταύρος Νιάρχος». Και μετά την αποτυχία του κτισίματος της νέας νοσηλευτικής στον «Ευαγγελισμό», τα ανταποδοτικά που έχουν συμφωνηθεί εδώ και το νέο νοσοκομείο της Σπάρτης που, απ' ότι υποθέτω, θα είναι στον χώρο και στο οικόπεδο που υπάρχει μέσα στο υπάρχον νοσοκομείο, δίπλα στην καινούργια πτέρυγα που έχει κτιστεί εκεί. Δύο παρατηρήσεις, όμως, θα κάνω πολύ σοβαρές και πολύ πονηρές, γιατί εμείς διαβάζουμε πολύ. Πρώτον, γιατί ζητήσατε καινούργια ελικόπτερα; Είχαν συμφωνήσει. Πριν ήρθε εγώ ο συνάδελφος, Υπουργός Εθνικής Άμυνας κ. Παναγιωτόπουλος και είπε ότι εδώ βοηθάμε την ΕΑΒ μέσα από αυτήν την ιστορία κ.λπ.. Κι εμείς, επειδή θέλαμε να βοηθήσουμε την ΕΑΒ, είπαμε ότι μπορούν να επισκευαστούν τα δύο από τα τρία ελικόπτερα. Η βλάβη που έχουνε είναι ότι συμπλήρωσαν κάποιες άλλες λειτουργίες και απλά πρέπει να γίνει ένας συνολικός έλεγχος, όπως λένε, του κινητήρα. Και είχαμε συμφωνήσει με την ΕΑΒ και το Ίδρυμα «Σταύρος Νιάρχος» να αναλάβει αυτό να τα επισκευάσει. Γιατί πρέπει να πάρουμε καινούργια; Και απ' ότι είδα, το προτείνατε εσείς. Γιατί; Δεν θέλετε να ενισχύσετε την ΕΑΒ; Το είχαμε συμφωνήσει. Είχαν έλθει τα στελέχη. Είχαμε συμφωνήσει. Είχαμε συνυπογράψει. Αυτό γιατί το αλλάζετε; Τώρα τι θα γίνουν; Θα πάνε για παλιοσίδερα; Δεύτερον, βλέπω μια πονηρή παράγραφο που δεν μου αρέσει καθόλου στα pet. Είναι το μόνο που αλλάζετε. Έχουμε πει ότι θα αγοραστούν τέσσερα pet - ct και τέσσερα κυκλοτρόνια. Έτσι δεν είναι;
Τρία και τέσσερα.
Μπράβο. Βλέπω εδώ ότι υπάρχει μια παράγραφος που λέει ότι θα τοποθετηθούν - λέει - τα pet - ct, οι μονάδες παραγωγής ραδιοφαρμάκου, για να απεμπλακούμε από αυτόν τον τύπο στο Λαύριο που μας το πουλάει ο κούκος αηδόνι - σε επιλεγμένα δημόσια νοσηλευτικά ιδρύματα ή και σε άλλους χώρους που θα υποδείξει το ελληνικό δημόσιο. Τι είναι αυτό; Ακούστε, επειδή εγώ μιλάω στα ίσα. Αν αυτό είναι επειδή κάποιος δικός σας θέλει να πάει το pet - ct στο ΙΤΕ, ξεχάστε το. Έχει χώρο το πανεπιστημιακό Ηρακλείου πάρα πολύ και ξέρω ότι έχουν και πάρα πολλά. Χαμογελάτε. Άρα, αυτό είναι. Δεν θα πάει. Σας το λέω από τώρα. Αν δεν είναι αυτό και αυτό είναι ο προάγγελος να αλλάξετε την ιστορία και αντί για τα baby κυκλοτρόνια, που θα μπουν σε κάθε ένα νοσοκομείο που θα μπει το pet για να παράγει ραδιοφάρμακο, να πάνε για ένα μεγάλο που να μπει κάπου αλλού για να μη γίνει ποτέ και να συνεχίσει να μας πίνει το αίμα αυτός που βγάζει τώρα το ραδιοφάρμακο, πάλι μην τολμήσετε να το κάνετε. Δύο πράγματα ακόμη θέλω να σας πω. Τα υπόλοιπα τα έχουμε πει. Επειδή υπάρχει ένα ζήτημα που έχει δημιουργηθεί, δεν έχουμε βγει να το κάνουμε «ανάστα ο Κύριος». Καταλαβαίνουμε κάποια πράγματα. Εγώ θέλω να μου απαντήσετε, όμως, σε μια ερώτηση. Στις 30 Νοεμβρίου πρέπει να απολυθούν τριακόσιοι ενενήντα επτά επικουρικοί γιατροί που έχουν πάει με παράταση, γιατί χρηματοδοτούνται από το πρόγραμμα δημοσίων επενδύσεων. Παρατήρησα ότι πήρατε από την πίστωση την εγκεκριμένη για το 2019 από τρία έργα - από το Κέντρο Υγείας του Μανταμάδους στη Μυτιλήνη, από το παλιό νοσοκομείο του Αγρινίου και από το στεφανιογράφο στο «Λαϊκό» - ένα ποσό περίπου στα 2 εκατομμύρια, αφήνοντας πολύ λίγο χρήμα στην πίστωση την πραγματική για αυτά τα τρία έργα.
Παρακαλώ, ολοκληρώνετε, κύριε συνάδελφε.
Ακούστε το. Έχει σημασία.
Το ακούω, αλλά έχετε ξεπεράσει τον χρόνο σας κατά πολύ.
Δέχομαι ότι δεν θα προλάβουν να απορροφηθούν φέτος, εκτός από το «Λαϊκό», αλλά ελπίζω να μην είναι προάγγελος, για παράδειγμα, στο Αγρίνιο να απενταχθεί το έργο. Μπορούμε τη χρηματοδότηση. Μόλις τελειώσουν οι μέρες, θα προκηρυχθεί. Προσέξτε, όμως. Το «Λαϊκό» είναι στη διαδικασία ανοίγματος οικονομικών προσφορών. Τελείωσαν οι τεχνικές και είναι στις οικονομικές προσφορές. Εντάξει, δεν θα μπει μέχρι τον Δεκέμβριο…
Κύριε συνάδελφε, στερείτε τον χρόνο από συνάδελφό σας.
Τελειώνω, κυρία Πρόεδρε. Αφήνετε τετρακόσιες χιλιάδες, αλλά πρέπει να δεσμευθείτε ότι αυτά τα έργα θα χρηματοδοτηθούν. Μην τα απεντάξετε αύριο - μεθαύριο.
Κύριε συνάδελφε, στερείτε τον χρόνο από συνάδελφό σας. Έχετε πάει ήδη στα εννέα λεπτά.
Έχετε δίκιο. Θέλω μία συγκεκριμένη απάντηση σε αυτό, κύριε Κοντοζαμάνη, γιατί ειδικά στο θέμα του «Λαϊκού» θα χρειαστούν τα άλλα 200.000, 300.000 από αυτά που πήρατε. Επίσης - τώρα το θυμήθηκα - δίνετε 2 εκατομμύρια. Αυτά τα 2 εκατομμύρια είναι για δύο μήνες. Δηλαδή στις 31 Δεκεμβρίου πάλι θα τρέχουμε; Έχετε σκοπό αυτοί να κρατηθούν και μετά; Ευχαριστώ πολύ.
Ο κ. Αβραμάκης έχει τον λόγο για επτά λεπτά. Ελπίζω, κύριε Αβραμάκη, να σεβαστείτε τον χρόνο, γιατί υπάρχουν αρκετοί συνάδελφοι που δεν θα προλάβουν να μιλήσουν. Ορίστε, κύριε Αβραμάκη.
Ευχαριστώ, κυρία Πρόεδρε. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι συνάδελφοι, είμαστε για άλλη μία φορά στο ίδιο έργο θεατές. Άλλη μία, θα έλεγα, παρωδία στη λογική της απαξίωσης της κοινοβουλευτικής διαδικασίας και της κακής νομοθέτησης από την πλευρά της Κυβέρνησης, η οποία μας φέρνει άλλο ένα πολυνομοσχέδιο με την υπογραφή δεκατριών Υπουργών και τρεις πράξεις νομοθετικού περιεχομένου προς ψήφιση με τους Υπουργούς, τους Κοινοβουλευτικούς Εκπροσώπους, τους αγορητές να παρεμβαίνουν στη διάρκεια της διαδικασίας των ομιλιών, με αποτέλεσμα να πάει πίσω η διαδικασία, να κουράζεται και το Σώμα και οι Βουλευτές, να φτάνουμε αργά τα μεσάνυχτα και να κουράζουμε και τον κόσμο που ίσως μας βλέπει. Θέλω να ξεκινήσω κάνοντας μία καταγγελία - είναι εδώ ο κ. Κοντοζαμάνης - για τον Υπουργό Υγείας κ. Κικίλια. Μου αναφέρθηκε σήμερα ότι είχε ραντεβού με εργαζόμενους στο κομμάτι της σίτισης, τραπεζοκόμους του «Δρομοκαΐτειου Ιδρύματος», του «Λαϊκού» Νοσοκομείου και του Νοσοκομείου Σερρών που επιζητούν αγωνιωδώς μία απάντηση για τις συμβάσεις εργασίας τους, που λήγουν στις 20 του μηνός. Είχαν ραντεβού, όπως μου επισημάνθηκε. Δεν πήγε στο ραντεβού ο κ. Κικίλιας. Έφυγε από την πίσω πόρτα, όπως ακριβώς μου είπαν. Θέλω να το διασταυρώσετε. Είναι πραγματικά άδικο για ανθρώπους που έκαναν εξακόσια χιλιόμετρα - και μιλάω για τους συντοπίτες μου από τις Σέρρες - για να εκφράσουν την αγωνία τους για το αύριο και το μέλλον τους να μην τους δεχθεί τουλάχιστον ο Υπουργός και να τους πει τον σχεδιασμό του όσον αφορά αυτό το κομμάτι. Θα έπρεπε, αν μη τι άλλο, τις αγωνίες των απλών ανθρώπων να τις συμμερίζεστε και να είστε εκεί να δώσετε απαντήσεις στο τραπέζι του διαλόγου, έστω και αν αυτές δεν είναι στην κατεύθυνση που οι εργαζόμενοι επιζητούν. Θα ήθελα τώρα να σχολιάσω τις δηλώσεις των κυρίων Γεωργιάδη και Βορίδη. Άκουσα με έκπληξη και οργή τις δηλώσεις του κ. Γεωργιάδη πως αν τυχόν γίνουν μαθητικές καταλήψεις, το σχέδιο της Κυβέρνησης θα είναι κάτι ανάλογο μ' αυτό τις ΑΣΟΕΕ. Μιλάμε για τη νεολαία μας, για τους εφήβους. Σύμφωνα και με τις δηλώσεις του κ. Βορίδη, ο οποίος είπε ότι το ξύλο είναι στοιχείο αναγκαστικότητας, που μάλλον για σας είναι και μέσο κανονικότητας απ' ό,τι βλέπω με βάση αυτό που πρεσβεύετε και θέλετε να εφαρμόσετε, αυτό είναι το μέλλον για τη νεολαία μας; Πιστεύω ότι αυτή τη στιγμή η Κυβέρνηση και η Νέα Δημοκρατία ακροβατούν ανάμεσα στην ακροδεξιά και τον νεοφιλελευθερισμό. Και το κάνει διολισθαίνοντας σε μία ακροδεξιά ατζέντα όσον αφορά στην ποινικοποίηση των κοινωνικών αγώνων και των αγώνων της νεολαίας ενώ σε οικονομικό επίπεδο εφαρμόζει μία νεοφιλελεύθερη πολιτική που εξυπηρετεί μία οικονομικά ολιγαρχική ελίτ. Ένα τρίτο σχόλιο, όσον αφορά μία δήλωση του κ. Σταϊκούρα για τις φοροελαφρύνσεις και τις παροχές στις οποίες προχωρά η Κυβέρνηση. Μας είπε ο κ. Σταϊκούρας - χαιρετίζουμε αυτές τις φοροελαφρύνσεις και γενικότερα χαιρετίζουμε οτιδήποτε αφορά στη στήριξη της ελληνικής κοινωνίας - ότι αυτό οφείλεται στο δημοσιονομικό χώρο που άφησε η πολιτική που εφαρμόστηκε τους τελευταίους τέσσερις μήνες. Μα, κοροϊδευόμαστε; Σας αφήσαμε μαξιλαράκι 37 δισεκατομμύρια και βάσει αυτών σήμερα προχωρείτε σε μία φοροελάφρυνση και σε μία κοινωνική πολιτική στήριξης των κατώτερων στρωμάτων, γιατί τα μεσαία στρώματα πάλι τα βάλλετε και αυτό θα φανεί στο επόμενο φορολογικό νομοσχέδιο που θα καταθέσετε και στον προϋπολογισμό. Τουλάχιστον αναγνωρίστε τις προσπάθειες της προηγούμενης κυβέρνησης στην κατεύθυνση σήμερα εσείς να έχετε τη δυνατότητα να κάνετε αυτή την πολιτική. Όπως χαρακτηριστικά είπα και άλλη φορά, «κάνετε μνημόσυνο με ξένα κόλλυβα». Τουλάχιστον αναγνωρίστε το. Ένα τέταρτο σημείο που θέλω να θίξω είναι αυτή η κατάπτυστη, εκτρωματική διάταξη στην οποία προχωρήσατε χθες για την αμνήστευση και ασυλία των τραπεζιτών, η οποία στηλιτεύεται όχι μόνο από μας, αλλά και από τον διεθνή Τύπο, όπως χαρακτηριστικά αναφέρει σήμερα σε άρθρο της η έγκριτη εφημερίδα «FINANCIAL TIMES», λέγοντας ότι η Κυβέρνηση Μητσοτάκη διευκολύνει το ξέπλυμα μαύρου χρήματος με κερδισμένους φυσικά εφοπλιστές, επιχειρηματίες και πρώην τραπεζίτες. Ένα άλλο θέμα που θέλω να θέσω είναι αυτό της συνταγματικής ισονομίας. Υπάρχει ένα Σύνταγμα, σύμφωνα με το οποίο όλοι είμαστε ίσοι απέναντι στους νόμους και έχουμε τα ίδια δικαιώματα και τις ίδιες υποχρεώσεις. Πώς διασφαλίζεται στην πράξη αυτή η ισονομία, όταν κόμματα, μέσα μαζικής ενημέρωσης, ακόμη και φυσικά πρόσωπα, πολιτικά πρόσωπα όπως ο σημερινός Πρωθυπουργός δεν αποπληρώνουν τα δάνειά τους, δεν είναι συνεπείς στις υποχρεώσεις τους και μένουν στο απυρόβλητο, ενώ ο απλός πολίτης δέχεται καθημερινά την πίεση τραπεζών και εισπρακτικών εταιριών για τη ρύθμιση και αποπληρωμή των δανείων του, από εσάς που κόπτεστε για νομιμότητα, δικαιοσύνη και κανονικότητα; Για το ΚΕΘΕΑ τα είπανε και οι προλαλήσαντες συνάδελφοί μου. Καταργήσατε εντάξεις στο αυτοδιοίκητο και φερθήκατε τελείως υποκριτικά, γιατί ετοιμάσατε μία πράξη νομοθετικού περιεχομένου πριν δύο μήνες και έγινε σύμφωνα με τη λογική που εδώ έθεσαν πολύ σωστά οι συνάδελφοί μου της Αντιπολίτευσης, για να μη γίνει Πρόεδρος η κ. Δημητρίου. Αυτή την ιδεοληπτική σας θέση και στάση, γιατί ενοχλούσε το Μαξίμου και προσωπικά τον κ. Μητσοτάκη, την πλήρωσε ένας ολόκληρος οργανισμός και φορέας, ο οποίος στα τόσα χρόνια παρουσίας και λειτουργίας του δεν έδωσε κανένα δικαίωμα και μία διαδικασία που και εσείς στηρίξατε στα χρόνια τα δικά σας. Οφείλατε να μην το κάνετε με αυτόν τον τρόπο. Όσον αφορά την «THOMAS COOK», πιστεύω ότι η παρέμβαση που έκανε η Κυβέρνηση λειτούργησε στην κατεύθυνση σε πρώτη φάση να εξυπηρετήσει τον επιχειρηματικό κόσμο και σε δεύτερη φάση τους εργαζόμενους. Στην ουσία ούτε αυτό κάνατε, γιατί όπως φαίνεται καθαρά η σημερινή πράξη νομοθετικού περιεχομένου δεν δίνει λύση στο πρόβλημα που δημιουργήθηκε, αλλά το παραπέμπει σε επόμενη ΚΥΑ. Άρα, καταλαβαίνετε ότι στην ουσία η νομοθέτησή σας, ακόμη και με πράξη νομοθετικού περιεχομένου, δεν δίνει λύση στο πρόβλημα, συνολικά τουλάχιστον. Όσον αφορά τη ΔΕΗ, έχουμε πει ότι όσο και να προσπαθεί ο κ. Χατζηδάκης να μας πείσει ότι ήταν έργο της κυβέρνησης του ΣΥΡΙΖΑ, ξέρετε πολύ καλά ότι οι ΝΟΜΕ ήταν νόμος και έργο της Κυβέρνησης της Νέας Δημοκρατίας, της Κυβέρνησης Σαμαρά. Εμείς απλά εφαρμόσαμε αυτό το σχέδιο. Εσείς είχατε ένα σχέδιο όσον αφορά τη μικρή ΔΕΗ, που προέβλεπε και περιλάμβανε την εκποίηση φυσικών πόρων όπως τα υδροηλεκτρικά εργοστάσια στα οποία εμείς δεν συναινέσαμε. Εμείς κρατήσαμε όρθια την ΔΕΗ. Εσείς την απαξιώνετε καθημερινά. Αυξάνετε τα τιμολόγια σε επιχειρήσεις, σε νοικοκυριά και σε καταναλωτές. Σπρώχνετε τους καταναλωτές σε εναλλακτικούς παρόχους ηλεκτρικής ενέργειας και στόχος και σκοπός σας δεν είναι η εξυγίανση της ΔΕΗ, αλλά το ξεπούλημα και η ιδιωτικοποίησή της. Όσον αφορά την τροπολογία Βορίδη, είναι φωτογραφική διάταξη για συγκεκριμένη αγροτική ένωση. Καταστρατηγεί την αρχή της διάκρισης των λειτουργιών, γιατί έρχεται σε αντίθεση με την απόφαση του Σ.τ.Ε., αλλά υπάρχει και ένα ερώτημα. Όλες οι άλλες ΑΕΣ συμμορφώθηκαν εντός των χρονικών πλαισίων. Γιατί αυτή όχι; Οι αιτιάσεις και οι δικαιολογίες του κ. Βορίδη δεν αλλάζουν την ουσία της νομοθετικής του παρέμβασης στην κατεύθυνση εξυπηρέτησης των συμφερόντων της συγκεκριμένης ΑΕΣ. Θέλω να καταθέσω για ακόμη μία είδηση βόμβα που φτάνει στα αυτιά μας - βέβαια διαψεύδεται από τον κ. Βρούτση - όσον αφορά αυτό που κυκλοφόρησε σήμερα και την πρόθεση της Κυβέρνησης - μάλιστα το «REUTERS» φωτογραφίζει ως πηγή τον Υφυπουργό Εργασίας κ. Μηταράκη - ότι επίκειται η ιδιωτικοποίηση ληξιπρόθεσμων οφειλών, δηλαδή πωλούνται ληξιπρόθεσμες οφειλές της τάξεως των 12 δισεκατομμυρίων ευρώ σε ιδιώτες. Εάν αυτό ισχύει και αποδειχθεί στην πορεία του χρόνου, καταλαβαίνετε τι έχουν να αντιμετωπίσουν όλοι αυτοί που σήμερα χρωστάνε στα ασφαλιστικά ταμεία και μέσα σε μία νύχτα θα χάσουν τα μαγαζάκια τους και την περιουσία τους. Αυτό να το έχετε υπ' όψιν σας. Κλείνοντας να πω ότι δυστυχώς αυτό είναι το κράτος που θέλετε, κομματικό και πελατειακό. Δυστυχώς, αυτή είναι η ανάπτυξη που επιδιώκετε. Λιγότεροι περιορισμοί για τους επενδυτές, λιγότερα δικαιώματα και μικρότεροι μισθοί για τους εργαζόμενους. Δυστυχώς, αυτή είναι η οικονομία που επιδιώκετε. Χωρίς κανόνες για την οικονομική ελίτ, χωρίς προστασία για τους αδύναμους, χωρίς νόμους που θα περιορίζουν την αυθαιρεσία ή θα προστατεύουν τη δημόσια περιουσία. Και επειδή επικαλείστε πολύ συχνά σε αυτήν την Αίθουσα ότι ο λαός σας έδωσε αυτοδυναμία και ένα ποσοστό της τάξης περίπου του 40%, να ξέρετε ότι η πολιτική είναι μία δυναμική διαδικασία. Τίποτε δεν είναι μόνιμο. Να σας θυμίσω ότι και άλλα κραταιά κόμματα του 48% βρέθηκαν στο 6% και στο 7%. Ακόμη και το δικό σας κόμμα έφτασε στο 18%. Ο λαός είναι εδώ, κρίνει. Θα μας κρίνει και εκεί θα πάρει ο καθένας ό,τι του αξίζει. Ευχαριστώ, κυρία Πρόεδρε.
Κυρία Πρόεδρε, θα ήθελα τον λόγο για ένα λεπτό.
Ο κύριος Υπουργός έχει τον λόγο.
Να διευκρινίσω στον κύριο Βουλευτή ότι δεν υπήρχε ραντεβού με την ΠΟΕΔΗΝ σήμερα στο Υπουργείο.
Όχι με την ΠΟΕΔΗΝ. Με το σωματείο.
Με το σωματείο. Ήλθαν με τον Πρόεδρο της ΠΟΕΔΗΝ. Ο Υπουργός ήταν εκτός σε υπηρεσιακές ανάγκες.
Έφυγε από την πίσω πόρτα.
Δεν είχαν ραντεβού. Αυτό θέλω να σας πω.
Δεν είχαν;
Όχι. Δεν υπάρχει ραντεβού.
Επτακόσια χιλιόμετρα έκαναν.
Τους είδαν τους ανθρώπους γιατί ήμασταν εκτός Υπουργείου.
Τους είδαν;
Βεβαίως, τους είδαν. Και έχουμε εξηγήσει πάρα πολλές φορές ότι τα γραφεία της ΠΟΕΔΗΝ είναι απέναντι από το Υπουργείο Υγείας. Μπορούμε να συνεννοηθούμε και να μην ταλαιπωρείται ο κόσμος, όπως λέτε και εσείς, που έρχεται από όλα τα μέρη της Ελλάδος. Πρέπει να υπάρχει συνεννόηση και νομίζω ότι μέχρι σήμερα το Υπουργείο Υγείας έχει δείξει διάθεση, διότι έχουμε κάνει όλες τις συναντήσεις που έχουν ζητήσει όλοι οι συνδικαλιστικοί φορείς. Δεν έχουμε αρνηθεί σε κάποιον συνάντηση. Δεν υπήρξε κάποιο ραντεβού. Αυτό προς διευκρίνιση.
Εύχομαι να έχετε δίκιο. Θα το επιβεβαιώσω και θα επανέλθω.
Ορίστε, κύριε Σπανάκη.
Κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα η Εθνική Αντιπροσωπεία καλείται να εγκρίνει, να κυρώσει τρεις πράξεις νομοθετικού περιεχομένου, αλλά και συγκεκριμένες τροπολογίες υπουργικές και βουλευτικές, που κατατέθηκαν. Πρώτα απ' όλα χαιρετίζω την αποδοχή της 8717 τροπολογίας που καταθέσαμε σήμερα δέκα Βουλευτές της Νέας Δημοκρατίας και αφορά στην επένδυση του Ελληνικού, επιλύοντας μ' αυτήν την τροπολογία άμεσα, στην ουσία τους τα ιδιοκτησιακά ζητήματα που αφορούν στους κοινόχρηστους και κοινωφελείς χώρους εντός επένδυσης του Ελληνικού.
Την έκανε αποδεκτή, κύριε συνάδελφε;
Με την τροπολογία αυτή εξυπηρετείται άμεσα, σύντομα και ουσιαστικά το δημόσιο συμφέρον. Δίνουμε στους φυσικούς δικαιούχους, στους δήμους Ελληνικού, Αργυρούπολης, Γλυφάδας και Αλίμου την αξιοποίηση των χώρων αυτών και ταυτόχρονα βάζουμε ένα τέλος, ένα μεγάλο στοπ στις κασσάνδρες που έσπευσαν να κινδυνολογήσουν. Στη διακυβέρνηση του Κυριάκου Μητσοτάκη πρωταγωνιστής είναι η τοπική κοινωνία. Αυτή σεβόμαστε και αυτήν υπηρετούμε. Ας το καταλάβουν καλά οι εκφραστές της υποκρισίας, του λαϊκισμού και του ψέματος. Η Κυβέρνηση της Νέας Δημοκρατίας έχει νωπή και ισχυρή λαϊκή εντολή να αλλάξει τη χώρα, να κτίσει το μέλλον που αξίζει στα παιδιά μας, να υπερασπιστεί το δημόσιο συμφέρον, τις ακαδημαϊκές ελευθερίες και να αφήσει πίσω μια και καλή τα φαινόμενα μπαχαλάκηδων. Λυπάμαι πολύ που επώνυμα στελέχη του ΣΥΡΙΖΑ, ταυτίστηκαν τις προηγούμενες ημέρες με τους μπαχαλάκηδες, την ίδια ώρα που οφείλουμε να επιστρέψουμε τα πανεπιστήμιά μας στους καθηγητές, στους φοιτητές και στο διοικητικό προσωπικό, αλλά οφείλουμε πάνω απ' όλα να σεβαστούμε κάθε ευρώ φόρου που πληρώνει ο Έλληνας φορολογούμενος. Άκουσα σ' αυτήν την Αίθουσα ότι κλονίζεται η καλή νομοθέτηση. Θέλω να παραπέμψω τους συναδέλφους στην έκθεση της Επιστημονικής Υπηρεσίας της Βουλής, όπου στο δεύτερο μέρος αναφέρει ξεκάθαρα ότι η υπό κύρωση πράξεις νομοθετικού περιεχομένου υπεβλήθησαν εγκαίρως στις 4 Νοεμβρίου και δύναται να κυρωθούν. Θέλετε όμως, να μιλήσουμε για την τροπολογία που αφορά στη δωρεά του Ιδρύματος «Σταύρος Νιάρχος»; Δεν θέλετε την αναβάθμιση του ΕΚΑΒ, την προμήθεια δύο νέων, σύγχρονων ελικοπτέρων για την κάλυψη της περιοχής, των ακριτικών περιοχών, της νησιωτικής Ελλάδας; Δεν θέλετε, κυρίες και κύριοι συνάδελφοι, την αναβάθμιση των πολεμικών μας αεροσκαφών, της Πολεμικής Αεροπορίας, των F16, την αναβάθμιση της εγχώριας αμυντικής βιομηχανίας, μέσω του προγράμματος αναβάθμισης των πολεμικών αεροσκαφών F16 και κυρίως, τη διασφάλιση των θέσεων εργασίας των εργαζομένων μας στην αμυντική βιομηχανία; Κυρίες και κύριοι συνάδελφοι, υπάρχει κάποιος σ' αυτήν την αίθουσα που δεν θέλει τη μείωση των τιμών των φαρμάκων, τη προστασία της κύριας κατοικίας; Κυρίες και κύριοι συνάδελφοι, θα μπορούσε κάποιος να πει πολλά γι' αυτό το σχέδιο νόμου του Υπουργείου Οικονομικών. Επιτρέψτε μου όμως, να δώσω έναν τίτλο, τον πραγματικό τίτλο αυτού του νομοσχεδίου. Η Κυβέρνηση της Νέας Δημοκρατίας έχει αντανακλαστικά, έχει σχέδιο, έχει όραμα και κυρίως έχει ταχύτητες που η αριστερή σας ιδεοληψία δεν μπορεί να ακολουθήσει. Και απορώ. Θα καταψηφίσετε σήμερα μέτρα στήριξης για τους εργαζόμενους των επιχειρήσεων που επλήγησαν από την πτώχευση της «THOMAS COOK» ή θετικά μέτρα που αφορούν στον φόρο διανομής, το ΦΠΑ; Επιτρέψτε μου όμως, από το Βήμα αυτό να απευθυνθώ στους Έλληνες πολίτες και να τους πω ότι η Κυβέρνηση του Κυριάκου Μητσοτάκη δίνει πραγματικές ευκαιρίες. Έδωσε ευκαιρίες στους οφειλέτες της εφορίας, στους οφειλέτες των ασφαλιστικών ταμείων, αλλά υπάρχει μια ακόμη ευκαιρία σε όσους χρωστούν σε δήμους και σε νομικά πρόσωπα δήμων. Να ζητήσουν μέχρι τις 31 Δεκεμβρίου του 2019 την υπαγωγή τους στην ευνοϊκή ρύθμιση και αν δεν τις έχουν βεβαιώσει, μπορούν μέχρι τις 29 Νοεμβρίου να τις βεβαιώσουν, με γενναία απαλλαγή προσαυξήσεων και τόκων εκπρόθεσμης καταβολής τόσο για την εφάπαξ καταβολή όσο και για τη ρύθμιση των οφειλών τους έως εκατό δόσεις. Το νομοσχέδιο αυτό όμως, κυρίες και κύριοι συνάδελφοι, δείχνει τον δρόμο της υπεράσπισης του δημοσίου συμφέροντος. Με την κατάργηση των δημοπρασιών ΝΟΜΕ της ΔΕΗ, για την κατάσταση της ΔΕΗ και τη ζημιά εις βάρος της τσέπης κάθε ελληνικού νοικοκυριού, η κυβέρνηση του ΣΥΡΙΖΑ οφείλει να ζητήσει ένα μεγάλο συγγνώμη. Σήμερα η παράταξη του ΣΥΡΙΖΑ οφείλει να το πράξει. Το νομοσχέδιο όμως αυτό προστατεύει τον Υμηττό, με την παράταση αναστολής των οικοδομικών εργασιών, αλλά και με την ειδική επιστημονική επιτροπή για την αντιμετώπιση της κλιματικής αλλαγής. Δίνει παράταση προθεσμίας για τους δασικούς χάρτες μέχρι τις 31 Νοεμβρίου. Κλείνω, κύριε Πρόεδρε, λέγοντας ότι σήμερα οι Έλληνες πολίτες βλέπουν τη διαφορά. Βλέπουν τις διαφορές μεταξύ του χθες και του σήμερα, βλέπουν καθημερινά, αισθάνονται καθημερινά την προχειρότητα της κυβέρνησης Τσίπρα - Καμμένου και την ωριμότητα της Κυβέρνησης Κυριάκου Μητσοτάκη. Κυρίως, καταλαβαίνουν ότι εμείς δεν ήρθαμε εδώ για να διχάσουμε τον ελληνικό λαό, αλλά για να ενώσουμε τον ελληνικό λαό. Χρειάζονται όμως βήματα γρήγορα, βήματα σταθερά, βήματα ουσίας και αντίπαλός μας σ' αυτήν τη μεγάλη προσπάθεια, σε κάθε περίπτωση είναι ο χρόνος. Η Ελλάδα καθημερινά επανασυστήνεται διεθνώς και αποκτά τη χαμένη αξιοπιστία της. Η ελληνική μας οικονομία στέκεται επιτέλους γερά στα πόδια της και η χώρα μας γίνεται ένα σταυροδρόμι επενδύσεων και ουσιαστικής ανάπτυξης. Για να πετύχουμε όλα αυτά, όμως, το Κοινοβούλιο μας, το ελληνικό Κοινοβούλιο οφείλει να νομοθετεί εύστοχα, έγκαιρα και ουσιαστικά. Και μέσα σ' αυτό το πλαίσιο είναι το σημερινό νομοθέτημα, που καλώ όλες τις πτέρυγες του ελληνικού Κοινοβουλίου να υπερψηφίσουν. Ευχαριστώ πολύ.
Τον λόγο έχει ο κ. Μπούμπας Κωνσταντίνος από την Ελληνική Λύση για επτά λεπτά.
Ευχαριστώ πολύ, κύριε Πρόεδρε. Θα προσπαθήσω να διαχειριστώ όσο μπορώ τον χρόνο, καθώς τα θέματα είναι πάρα πολλά. Ευτυχώς μιλάω λίγο γρήγορα, αλλά να δούμε τι θα θίξουμε. Να ξεκινήσω λίγο από την ΔΕΗ. Για τις δημοπρασίες ΝΟΜΕ μάλλον είναι νομή σε ανταγωνίστριες εταιρείες. Εάν πάμε στο παρελθόν αυτής της εταιρείας, θα δείτε ότι η ΔΕΗ μέχρι το 1950 που συστάθηκε σε Δημόσια Επιχείρηση Ηλεκτρισμού εξαγόρασε τετρακόσιες ιδιωτικές εταιρείες, για να φτάσει να είναι ένα εθνικό δίκτυο ηλεκτροδότησης για όλους τους Έλληνες, όχι μόνο για τους πατρικίους, τους ιππείς κατά την εποχή, αλλά και για τους πληβείους. Και έρχεται τώρα όπου θα ανταγωνιστεί σε αριθμό δεκαεπτά εταιρείες. Άρα λοιπόν αυτό το εθνικό δίκτυο ξεπουλάμε. Διότι είναι ενέργεια και όταν πουλάς την ενέργεια, πουλάς τα αεροδρόμια, πουλάς πυρήνες της εθνικής σου υπόστασης, δεν έχεις ανεξαρτησία, δεν έχεις μέλλον ως χώρα. Και αυτό, διότι είναι μνημονιακή δέσμευση και καλώ τη Νέα Δημοκρατία να μας το πει. Η μνημονιακή δέσμευση είναι η απελευθέρωση της αγοράς ενέργειας και επίσης, είναι ότι η ΔΕΗ θα μειώσει κατά 50% το κεφάλαιο της τα επόμενα χρόνια. Είναι μνημονιακή δέσμευση με χρονικό ορίζοντα το 2020. Ορεινός όγκος Υμηττού, μιλάμε για τα αυτονόητα, προστατεύεται από τη «NATURA». Κάποτε ο λογοτέχνης Δημήτρης Καμπούρογλου έλεγε ότι είναι το βουνό που χωρίζει την Αθήνα σε δύο μέρη. Από τη μία είναι ο τόπος του πνεύματος και από την άλλη ο τόπος του οινοπνεύματος λόγω των αμπελώνων. Ποια είναι η πολιτική της Νέας Δημοκρατίας στους ορεινούς όγκους; Έχουν εκπονηθεί πάνω από είκοσι δύο πανεπιστημιακές μελέτες που πρέπει να υποστηρίξουμε τους ορεινούς όγκους, να αυξήσουμε εκεί τη νεανική επιχειρηματικότητα, χωρίς να θίξουμε πανίδα και χλωρίδα. Θα αφήσω το ΚΕΘΕΑ, αν προλάβω, για αργότερα. Πάμε στην ΕΛΣΤΑΤ παρακαλώ, κυρίες και κύριοι, που δεν ακούστηκε από κανέναν Βουλευτή το θέμα της ΕΛΣΤΑΤ. Είναι μία στατιστική εταιρεία ως νομικό πρόσωπο δημοσίου δικαίου που ανήκει στη Βουλή. Συστάθηκε το 1956. Σίγουρα οι υπάλληλοι πρέπει να αμειφθούν υπερωριακά, αλλά να παίρνουμε και τα στοιχεία της ΕΛΣΤΑΤ. Δεν είναι ο κ. Μουζάλας εδώ που έλεγε ότι κατά την Ελληνική Λύση δεν θα προλάβει την Ελλάδα. Σβήνει, κυρίες και κύριοι, η Ελλάδα. Τα τελευταία στοιχεία του 2018 κάνουν λόγο για 86.000 γεννήσεις, 120.000 θανάτους. Μέχρι το 2030 θα συρρικνωθούμε περίπου στα έξι εκατομμύρια και μπράβο μας που με την πολιτική για το δημογραφικό, την αστυφιλία δεν κάνουμε τίποτα. Θα πάω στην προστασία της κύριας κατοικίας που θίξατε διότι υπάρχουν φάουλ. Υπάρχει σημείο που πρέπει να προστατευτεί το κεραμίδι του Έλληνα βιοπαλαιστή, του Έλληνα μεροκαματιάρη. Ουαί κι αλίμονο αν πειράξουμε τον κάματο των Ελλήνων για το κεραμίδι που έχουνε βάλει. Και ποιο είναι αυτό; Αλλάζουν τα εισοδηματικά κριτήρια αν κάποιος βρει δουλειά για να πληρώνει μεγαλύτερη δόση. Μέχρι εδώ καλά, γιατί ήταν σε αδυναμία πληρωμής. Όμως, η δουλειά που βρίσκει, με τη σύμβαση που υπογράφει, είναι ορισμένου χρόνου. Στο σύστημα, λοιπόν, έτσι όπως είναι, υπάρχουν δικαστικές αποφάσεις που τον πετάνε απ' έξω. Γιατί λοιπόν να μην μπορεί αυτός εύκολα, χωρίς μεγάλες, αλλά με συνοπτικές, διαδικασίες να μπει στη ρύθμιση; Καταλαβαίνετε τι γίνεται; Αν κάποιος σήμερα μπορεί να πληρώνει μια δόση και βρίσκει καλύτερη δουλειά, σίγουρα μπορεί να πληρώσει παραπάνω. Είναι όμως ορισμένου χρόνου. Να μην τον απεντάσει, λοιπόν, τον Έλληνα βιοπαλαιστή, σπιτονοικοκύρη. Προστατέψτε την πρώτη κατοικία του Έλληνα αλλιώς όπως η θεά Θέμιδα, δεν είναι μόνο θεά της δίκης, είναι και θεά προφήτης, είναι και θεά Ιχναία η θεά Θέμιδα. Είχε κάνει τις Μοίρες και τις Ώρες τις κόρες του Δία και του Ουρανού και δεν μπορεί να προσβάλλουμε το σπίτι του Έλληνα και να μην υπάρχει δικαιοσύνη. Διότι είχε κι άλλα παιδιά, είχε την Οδό και τη Δίκη η θεά Θέμιδα, να το δείτε οι νομικοί για τη Θέμιδα, τη δεύτερη γυναίκα του Δία κατά τη μυθολογία. Πάμε λίγο στα επενδυτικά σχέδια. Όταν εμείς μιλάμε για λαθροεισβολείς, μας λέτε ακραίους. Εδώ αναγνωρίζετε ότι είναι προβληματικές περιοχές αυτές που έχουν δεχθεί μεγάλη εισροή λαθροεισβολέων. Άρα, λοιπόν, το παραδέχεστε για να γίνουν τα επενδυτικά σχέδια. Ξέρετε αυτό μου θυμίζει όταν μας πιάνει όλους η ευαισθησία για το περιβάλλον, αλλά όταν μιλάμε για ανακύκλωση απορριμμάτων - δεν παραλληλίζω, προς θεού - λέμε μακριά από μας και όπου θέλει ας είναι! Πηγαίνετε να αγοράσετε ένα σπίτι δίπλα σε ένα hot spot. Το κάνει κάποιος; Μόνο μιλάει. Διότι και η εμπορική και η αντικειμενική του αξία έχουν πάρει και παίρνουν την κατιούσα. Έρχομαι στο θέμα της «THOMAS COOK». Από το Μάιο ορκωτοί λογιστές έλεγαν ότι η εταιρεία που δεν εναρμονίζεται στο νέο περιβάλλον με έναν διαφορετικό τρόπο από τους tour operators θα είχε κατάρρευση και κανείς δεν έκανε κάτι. Και ποια είναι αυτά τα κίνητρα που δίνεται για τους απολυμένους της «THOMAS COOK»; Με τον έναν μήνα είναι η πανάκεια του ζητήματος; Δώστε φορολογικά κίνητρα στους ξενοδόχους να τους προσλάβουν αυτούς τους απολυμένους Έλληνες εργαζόμενους που με τα all inclusive έχετε καθαρίσει την αγορά στο θέμα των μεγάλων τουριστικών εγκαταστάσεων και δεν μπορούν να δουλέψουν οι «δορυφόροι», δηλαδή τα άλλα καταστήματα στις τουριστικές περιοχές. Ως προς το θέμα με τους προμηθευτές των νοσοκομείων, θα πω το αυτονόητο ότι πρέπει να πληρώνουν. Όμως, πριν πάω σ' αυτό, θα πάω στο θέμα των οφειλών στους δήμους. Λέτε, λοιπόν, ότι πρέπει να πληρωθούν από νομικά και φυσικά πρόσωπα. Πολλοί βρέθηκαν σε αδυναμία πληρωμής. Σίγουρα θα πρέπει να πληρωθούν. Το κράτος που χρωστάει στους δήμους από τα τέλη κυκλοφορίας, από τον φόρο ζύθου και όλα αυτά που δεν τα έχει καταβάλει δεν είναι ο κακοπληρωτής; Αλλά δεν θέλει αυτοδιοίκηση. Θέλει ετεροδιοίκηση. Να το δούμε και αυτό. Να πάμε στην υδατοκαλλιέργεια; Μα η υδατοκαλλιέργεια είναι το μέλλον της χώρας για τους φοιτητές από τα Μουδανιά που έκλεισε η σχολή και πήγε στο Μεσολόγγι. Τα επόμενα χρόνια μέχρι το 2020 το 70%, όπως λέει η έκθεση από διατροφικές εταιρείες, θα είναι μέσα από τις υδατοκαλλιέργειες. Άρα έχουν μέλλον οι υδατοκαλλιέργειες. Πού είναι ένα business plan για τις υδατοκαλλιέργειες που σήμερα στην Ελλάδα τα στοιχεία δείχνουν ότι το 78% εξάγεται; Είναι πάρα πολλά τα θέματα στα οποία θα ήθελα να αναφερθώ. Ας πάω στο θέμα με τους δασικούς συνεταιρισμούς που δεν προστατεύεται το επάγγελμα του δασεργάτη; Πρέπει να μπουν υπό άλλο καθεστώς. Ξέρετε, ο έμπορος ξυλείας δεν μπορεί να είναι μέλος δασικού συνεταιρισμού και ορθά. Ο δασεργάτης όμως που θα μαζέψει και τα ξερά φύλλα, θα μεριμνήσει για τις αντιπυρικές ζώνες, θέλει ειδικό πλαίσιο συνεταιριστικό. Να πάμε σε αυτό που οι Ιταλοί, σε ένα πρόγραμμα, έλεγαν aqua corretivo, δηλαδή ιαματικός τουρισμός; Ακούστε γιατί είναι πολύ βασικό και απευθύνομαι στον Υπουργό και στην Υφυπουργό - που είναι και συντοπίτισσά μου - Αγροτικής Ανάπτυξης. Η γεωθερμία πού μπορεί να συνδράμει; Κι εμείς ως Ελληνική Λύση λέμε πρωτογενής τομέας, ανάπτυξη με οργάνωση θερμοκηπίων. Γνωρίζετε, αγαπητοί συνάδελφοι, ότι το να πάρεις ζεστό νερό από τη γεωθερμία, αυτό δεν αποτελεί ανανεώσιμη πηγή ενέργειας αλλά μεταλλευτική εξόρυξη; Αντιλαμβάνεστε ότι είναι το Ινστιτούτο Γεωλογικών και Μεταλλευτικών Ερευνών που εμπλέκεται; Πώς θα πάμε λοιπόν στον ιαματικό τουρισμό που σήμερα έχουμε 156 ιαματικές πηγές στη Στερεά Ελλάδα, 115 στη Μακεδονία, 114 στην Πελοπόννησο και 100 στην Κρήτη; Αντιλαμβάνεστε; Δώστε βαρύτητα στη γεωθερμία για να πάμε σε θερμοκήπια… [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Και στα ξενοδοχειακά καταλύματα που είναι σε απομακρυσμένες περιοχές, όπου εκεί πήγανε νεανικά ζευγάρια σε απομακρυσμένα χωριά και τους βάζετε να είναι στο Ξενοδοχειακό Επιμελητήριο Ελλάδος, καλά κάνετε, αλλά βοηθήστε να μην έχουν και τέλος εκεί. Διότι τα ζευγάρια αυτά που πήγαν σε απομακρυσμένα χωριά της ακριτικής Ελλάδας κρατάνε τον τουρισμό έστω και λίγες μέρες που μπορούν να έχουν τουρισμό. Οπότε πρέπει να μπουν άλλα κριτήρια. Υπάρχουν και άλλα θέματα που μπορούμε να θίξουμε, αλλά λόγω έλλειψης χρόνου σταματώ εδώ. Σας ευχαριστώ πολύ.
Τον λόγο έχει ο κ. Αλέξανδρος Μεϊκόπουλος από τον ΣΥΡΙΖΑ για επτά λεπτά.
Ευχαριστώ πολύ, κύριε Πρόεδρε. Πριν τοποθετηθώ σε σημεία της σημερινής μας συζήτησης, θα ήθελα κατ' αρχάς θα προβώ σε μια εισαγωγική παρατήρηση, η οποία κατά τη γνώμη μου θα αποτελέσει και ένα ευρύτερο πολιτικό σχόλιο. Επειδή και από πολλούς συναδέλφους της Νέας Δημοκρατίας, αλλά και συλλήβδην από τους συναδέλφους της Βουλής και σήμερα και τις προηγούμενες μέρες και στις επιτροπές αλλά και σε ραδιόφωνα και σε τηλεοράσεις έχει ανοίξει ένα ζήτημα για το πώς μία συντεταγμένη ευνομούμενη πολιτεία κατ' αρχάς εννοεί το αίσθημα της εμπέδωσης της ασφάλειας στους πολίτες, αλλά και το πώς ένα κράτος, μία πολιτεία συμβάλλει και προωθεί τη διατήρηση της κοινωνικής ειρήνης, νομίζω ότι κατά κάποιο τρόπο έχουμε χάσει και την αίσθηση του μέτρου, αλλά και πολλές φορές απομακρυνόμαστε από αυτό που ο κόσμος θα ονόμαζε κοινή λογική. Κυρίες και κύριοι συνάδελφοι, είναι νομίζω προφανές και αυτονόητο ότι όταν μέσα σε πανεπιστημιακούς χώρους υπάρχουν παραβατικές και έκνομες συμπεριφορές, αυτές προφανώς θα πρέπει να αντιμετωπίζονται ως τέτοιες. Είναι άλλο όμως αυτό και άλλο να θεωρείς ότι συμβάλλεις στη διατήρηση της κοινωνικής ειρήνης όταν με ασύμμετρο τρόπο επιδίδονται οι αστυνομικές δυνάμεις σε συγκεκριμένους φοιτητές, όταν υπάρχουν όργανα της τάξης τα οποία σέρνουν φοιτήτριες από τα μαλλιά θεωρώντας συλλήβδην τους φοιτητές ως μπαχαλάκηδες ή θεωρώντας συλλήβδην όλον αυτόν τον κόσμο ότι θα μπορούσε να αποτελέσει έναν κόσμο ο οποίος θα αναπτύξει αργότερα παραβατική συμπεριφορά. Επίσης, κύριοι συνάδελφοι, δεν νομίζω ότι συμβάλλεις στη διατήρηση της κοινωνικής ειρήνης όταν εισβάλλεις μέσα σε χώρους αναψυχής, βάζεις διακόσια παιδιά στο πάτωμα με τα χέρια στο κεφάλι και θεωρείς ότι με αυτόν τον τρόπο εμπεδώνεις το αίσθημα της ασφάλειας. Ακόμη, θεωρώ ότι και κάτι άλλο δεν διατηρεί την κοινωνική ειρήνη, όταν θεσπίζεις διατάξεις οι οποίες προωθούν την ατιμωρησία και το ακαταδίωκτο σε ανθρώπους οι οποίοι έχουν μία προνομιακή σχέση και με τον επιχειρηματικό κόσμο, αλλά και με το πολιτικό σύστημα. Και μιλάω προφανώς για τη διάταξη που θεσπίζει το ακαταδίωκτο για τα τραπεζικά στελέχη, τα οποία μπορεί να υποκύψουν στο αδίκημα της κακουργηματικής απιστίας. Ούτε αυτό, από την άλλη, συμβάλλει στην κοινωνική ειρήνη. Νομίζω λοιπόν ότι θα πρέπει ως πολιτικό σύστημα να μιλάμε έχοντας αμέριστη συναίσθηση του μέτρου. Ας έρθω όμως και στο κομμάτι του νομοσχεδίου και προκαταβολικά να αναφέρω ότι θα αναπτύξω αποκλειστικά το κομμάτι που αφορά το ΚΕΘΕΑ γιατί νομίζω όλες τις υπόλοιπες διατάξεις με επάρκεια οι συνάδελφοί μου τις έχουν αναπτύξει. Θεωρώ ότι υπάρχουν πολλά σημεία τα οποία θα μπορούσε κάποιος να καταλογίσει στη νέα Κυβέρνηση. Ένα πράγμα όμως που σας αναγνωρίζω είναι ότι είστε πρωτότυποι και με τη διάταξη αυτή που φέρνετε για το ΚΕΘΕΑ αποδεικνύετε για άλλη μια φορά την πρωτοτυπία σας. Να ξέρετε ότι είστε η μόνη κυβέρνηση η οποία από την ίδρυση του ΚΕΘΕΑ, με την κατοχύρωση του αυτοδιοίκητου του, νόμιμα από το 1983, επαναλαμβάνω είστε η μόνη κυβέρνηση η οποία επιχειρεί να καταργήσει το αυτοδιοίκητο και να επιβάλλει αυτό το νέο τρόπο διοίκησης που τον χαρακτηρίζετε κατά κάποιο τρόπο ως πιο κανονικό. Μάλιστα η δική σας πάλι κυβέρνηση το 2013, επί πρωθυπουργίας κ. Σαμαρά, είχε επιβεβαιώσει το αυτοδιοίκητο του ΚΕΘΕΑ με νόμο του 2013. Το κάνατε μάλιστα, με μια εξαιρετικά επείγουσα πράξη νομοθετικού περιεχομένου. Και νομίζω, κυρίες και κύριοι συνάδελφοι της Νέας Δημοκρατίας, είναι τουλάχιστον πολιτικά αφελές να εξισώνουμε το επείγον θεμάτων, όπως η κατάρρευση της «THOMAS COOK» που αποτελεί ωρολογιακή βόμβα και απειλεί χιλιάδες ελληνικές επιχειρήσεις, με το μοντέλο διοίκησης του ΚΕΘΕΑ που αποτελεί φορέα πρότυπο εδώ και τέσσερις δεκαετίες, καθώς δεν έχει δημιουργήσει μαύρες τρύπες, δεν έχει πάρει δάνεια, δεν συνδέθηκε με σκάνδαλα και μάλιστα, βαθμολογείται από το ίδιο το Γενικό Λογιστήριο του Κράτους με βαθμό σχεδόν άριστα. Κι εδώ πρέπει να πάρετε μιαν απόφαση. Επειδή μία δομή από τις εκατόν δέκα παρουσίασε όντως ορισμένα φαινόμενα ατασθαλίας και κακοδιαχείρισης ή θα πούμε ότι βάσει αυτής της δομής, όλο το ΚΕΘΕΑ, όλη η διαδρομή του, ήταν και ένα άντρο κακοδιαχείρισης και αυθαιρεσίας ή θα καλωσορίσετε τον εαυτό σας στην πραγματικότητα και θα αποδεχτείτε ότι όντως όλες οι διοικήσεις του ΚΕΘΕΑ όλα αυτά τα χρόνια δημιούργησαν έναν φορέα πρότυπο. Αντί, λοιπόν, να κάνετε αυτό, διαχωρίζετε τη διοίκηση από τους εργαζόμενους και αμφισβητείτε ευθέως την ικανότητα και την εμπειρία του διοικητικού προσωπικού που έκανε το ΚΕΘΕΑ φορέα πρότυπο και είναι σήμερα με τεράστια ποσοστά επιτυχίας, στον αγώνα ενάντια στην τοξικοεξάρτηση. Πολλές φορές σας βλέπω να χαίρεστε και να πανηγυρίζετε σ' όλες της δημόσιες εκφράσεις σας, λέγοντας ότι είχατε έναν τεράστιο βαθμό ετοιμότητας, αναλογικά με την ταχύτητα που στελεχώνετε, από την ημέρα ανάληψης των καθηκόντων σας, τους δημόσιους οργανισμούς και γενικότερα, το κράτος. Το θέμα, κυρίες και κύριοι συνάδελφοι της Νέας Δημοκρατίας, δεν είναι μόνο η ταχύτητα με την οποία στελεχώνετε, αλλά πρέπει να βλέπουμε και τον κόσμο με τον οποίο στελεχώνετε όλες τις δημόσιες δομές. Και αναφορικά με τον κόσμο που επιλέγετε, εγώ νομίζω ότι εάν κάποιος κάτσει και σκιαγραφήσει τις επιλογές που έχετε κάνει, με πρόσχημα αυτό που ονομάζεται «επιτελικό κράτος», επαναφέρετε μια παλιά λογική στο πολιτικό σύστημα και στα πράγματα μέσω των οποίων διαμορφώνεται η ελληνική δημόσια διοίκηση. Τι εννοώ; Φερ' ειπείν, σε επίπεδο ΚΕΘΕΑ αντικαθιστάτε άρον άρον το άμισθο διοικητικό συμβούλιο, εκλεγμένο από τη γενική συνέλευση του οργανισμού, με πραγματική εμπειρία, με έμμισθους διορισμένους και εκλεκτούς και μάλιστα, ο Πρόεδρος είναι και κομμάτι του κομματικού μητρώου της Νέας Δημοκρατίας. Αντιλαμβάνεστε ότι επαναφέρουμε την παλιά λογική να αντιμετωπίζουμε το δημόσιο συμφέρον ως λάφυρο, προκειμένου σε όλες τις δομές του να τοποθετήσουμε ανθρώπους της δικής μας αρεσκείας. Το ΚΕΘΕΑ, λοιπόν, κυρίες και κύριοι συνάδελφοι, βασίστηκε στο αυτοδιοικούμενο μοντέλο το οποίο του επέτρεψε να παραμείνει ακομμάτιστο, ανεπηρέαστο από κυβερνητικές αλλαγές και πολιτικές παρεμβάσεις και σταθερά προσηλωμένο στην κοινωνική του αποστολή. Εγώ νομίζω ότι όντως ακούσατε αυτές τις τεράστιες αντιδράσεις όλου του κόσμου, των θεραπευτικών κοινοτήτων, των εργαζομένων, των φίλων του ΚΕΘΕΑ απέναντι σ' αυτήν την ενέργειά σας. Νομίζω, όμως, ότι τον ακούσατε με λίγο στρεβλό τρόπο, γιατί επιστρατεύσατε, κυρίες και κύριοι συνάδελφοι της Νέας Δημοκρατίας, για άλλη μία φορά, μια προσφιλή σας τακτική, αυτή της συκοφαντίας και του εκμηδενισμού. Χρησιμοποιήσατε, λοιπόν, στοιχεία έκθεσης για ατασθαλίες σε μία από τις εκατόν δέκα δομές του ΚΕΘΕΑ, σε μια ακόμη προσπάθεια να δικαιολογήσετε τα αδικαιολόγητα. Ο τρόπος με τον οποίο αντιμετωπίζετε τα στοιχεία αυτά, όμως, κυρίες και κύριοι συνάδελφοι, νομίζω ότι γυρνούν εναντίον σας, γιατί προέρχονται από πόρισμα εσωτερικού ελέγχου του ΚΕΘΕΑ, αποδεικνύοντας, για άλλη μία φορά, ότι το μοντέλο διοίκησης που λειτουργεί εντοπίζει μόνο του τις παθογένειες και αυτοθεραπεύεται. Έχουμε μια φοβερή δομή του ΚΕΘΕΑ στον Βόλο. Την έχω επισκεφτεί πάρα πολλές φορές. Οι εργαζόμενοί του, το διοικητικό του προσωπικό, προσπαθούν κάθε μέρα και δίνουν αγώνα πραγματικό, μαζί με τους γονείς, ενάντια στις τοξικοεξαρτήσεις και κάθε είδους άλλες εξαρτήσεις. Και όλος αυτός ο κόσμος, όλο αυτό τον καιρό, όχι μόνο ανησυχεί, αλλά έχει εναντιωθεί σε αυτήν την απόφαση. Εσείς πιστεύετε, κυρίες και κύριοι συνάδελφοι, ότι όλοι αυτοί οι γονείς, όλοι αυτοί οι εργαζόμενοι, όλοι αυτοί οι άνθρωποι που πραγματικά καταθέτουν την ψυχή τους, θέλουν αυτό που εσείς λέτε, δηλαδή το ΚΕΘΕΑ ως έναν οργανισμό που έχει αυθαιρεσίες και κακοδιαχείριση; Δεν το νομίζω. Όλοι αυτοί οι άνθρωποι, σεβόμενοι τη διαδρομή του ΚΕΘΕΑ, το αγκαλιάζουν και αναγνωρίζουν στη διοίκησή του ένα πράγμα, ότι όλα αυτά τα χρόνια έχει κατορθώσει να δημιουργήσει έναν φορέα πρότυπο. Ευχαριστώ πολύ.
Τον λόγο έχει ο κ. Ανδρέας Πουλάς από το Κίνημα Αλλαγής, για επτά λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η πράξη νομοθετικού περιεχομένου που κατήργησε το αυτοδιοίκητο του ΚΕΘΕΑ προκάλεσε και προκαλεί σωρεία αντιδράσεων. Οι αντιδράσεις ήταν πολλές και έντονες, καθώς στα τριάντα δύο χρόνια λειτουργίας του ουδείς ποτέ το έχει αμφισβητήσει. Μέχρι σήμερα το Υπουργείο Υγείας τού ασκούσε μάλλον μια χαλαρή εποπτεία, αφήνοντας τη διοικητική και λειτουργική πρωτοβουλία σ' αυτό. Με την έκδοση της πράξης νομοθετικού περιεχομένου, η Κυβέρνηση κατόρθωσε το ακατόρθωτο, να συγκρουστεί με την ευαίσθητη κοινωνικά ομάδα των εξαρτημένων. Και το ερώτημα είναι, γιατί; Λίγοι πείθονται από τα επιχειρήματα περί ατασθαλιών και οικονομικών παρατυπιών. Οι διαπιστώσεις της έκθεσης ελέγχου που διάβασε στην επιτροπή κοινωνικών υποθέσεων ο Υπουργός παρατηρούνται στη λειτουργία των περισσότερων φορέων του δημοσίου. Η δε βαθμολογία που δίνεται στο ΚΕΘΕΑ από το Γενικό Λογιστήριο του Κράτους ως δημόσιου φορέα δεν είναι αρνητική. Χρειάζεται βελτίωση; Δεν θα διαφωνήσουμε. Επίσης, λίγοι πείθονται από την προσπάθεια του ΣΥΡΙΖΑ να εργαλειοποιήσει πολιτικά το ΚΕΘΕΑ, αναλαμβάνοντας εργολαβικά την υπεράσπιση του αυτοδιοίκητού του. Και αυτό γιατί το Υπουργείο Υγείας επί των ημερών του έδειξε αμηχανία, αδράνεια, για να εκπονήσει πολιτικές για την αντιμετώπιση των εξαρτήσεων. Αν θέλουμε, λοιπόν, να πούμε τα πράγματα με το όνομά τους, η άρση του αυτοδιοίκητου συνδέεται με την προσπάθεια κομματικού ελέγχου της διοίκησης του ΚΕΘΕΑ. Αυτή τη στιγμή οι αιτιάσεις και από τις δύο πλευρές μόνο τραυματίζουν τον οργανισμό και καταλύουν την αξιοπιστία του στα μάτια της κοινής γνώμης. Αναρωτιέμαι, λοιπόν, ποιος θα βγει κερδισμένος από ένα καταρρακωμένο και κοινωνικά αναξιόπιστο ΚΕΘΕΑ; Επί της ουσίας, η Κυβέρνηση επιδιώκει να ελέγξει τόσο τη διοίκηση όσο και τη διαχείριση των 20 εκατομμυρίων ευρώ του προϋπολογισμού του. Για να το πετύχει, έφερε την πράξη νομοθετικού περιεχομένου βιαστικά και καταχρηστικά, καθώς δεν αποτελούσε ούτε επείγον ζήτημα ούτε εξαιρετικής σημασίας που δεν θα μπορούσε να λυθεί διαφορετικά. Με την πράξη νομοθετικού περιεχομένου ρυθμίστηκαν ζητήματα, όπως ο διορισμός από τον Υπουργό όλων των μελών της διοίκησης του οργανισμού, χωρίς να διευκρινίζεται η διαδικασία αξιολόγησής τους, η μείωση των μελών του διοικητικού συμβουλίου από έντεκα σε επτά, η παράλληλη αύξηση της θητείας τους από δύο σε τρία χρόνια, η πρόβλεψη αμοιβής στην ειδική και αιτιολογική έκθεση. Επίσης, επαναφέρατε τις διατάξεις για τον σκοπό και τους πόρους του ΚΕΘΕΑ που είχαν παραλειφθεί από την αρχική πράξη νομοθετικού περιεχομένου. Όλα τα παραπάνω δεν συνιστούν ουσιαστικές παρεμβάσεις και δεν βελτιώνουν τυχόν παθογένειες. Αντίθετα, δημιουργούν μια διοικητική κρίση που μπορεί να καταλήξει στην παρακμή του ίδιου του ΚΕΘΕΑ. Το Κίνημα Αλλαγής είναι απέναντι στους πολιτικούς τακτικισμούς τόσο της Κυβέρνησης, αλλά και της μείζονος αντιπολίτευσης. Σε αυτό συγκαταλέγεται και η ανακοίνωση του Υπουργού Υγείας προηγουμένως, για τη δημιουργία ομάδας εργασίας με επικεφαλής τον εθνικό συντονιστή για άμεση εξέταση των ζητημάτων του ΚΕΘΕΑ. Εμείς στο Κίνημα Αλλαγής, θέλοντας να δώσουμε μια λύση στο θέμα του αυτοδιοίκητου του οργανισμού, σας προτείναμε τη δημιουργία μιας ενδεκαμελούς διοίκησης, με τη συμμετοχή των μελών που προτείνει ο Υπουργός, των εκπροσώπων των εργαζομένων, των οικογενειών των θεραπευομένων και των επιστημονικών φορέων. Το συμβούλιο αυτό θα λειτουργήσει μεταβατικά έως ότου βγει το πόρισμα του εθνικού συντονιστή, για να γίνει δημόσια διαβούλευση και συζήτηση στο Κοινοβούλιο για τον πιο αποτελεσματικό τρόπο διοίκησης του οργανισμού, ο οποίος θα διασφαλίζει την υλοποίηση ποιοτικών θεραπευτικών προγραμμάτων. Το ΚΕΘΕΑ είναι έργο του ΠΑΣΟΚ που από το 1987 έδωσε φωνή, στέγη και αυτοτέλεια στα εξαρτημένα άτομα να αναλάβουν τα ίδια την ευθύνη των θεραπευτικών τους προγραμμάτων. Αναγνωρίζουμε, όμως, ότι δεν είναι δυνατόν σήμερα να αντιμετωπίζουμε τον συγκεκριμένο χώρο με τους ίδιους όρους που υπαγόρευσαν την ίδρυσή του πριν από τριάντα δύο χρόνια. Η μάχη κατά των εξαρτήσεων δεν είναι θέμα πολιτικού ελέγχου και αυστηρής διαχείρισης των πόρων. Εμείς θέλουμε ένα κράτος που να προλαμβάνει, να προστατεύει τους πολίτες του από κάθε είδους εξαρτήσεις. Είναι αρμοδιότητα του ελληνικού Κοινοβουλίου να εκπονήσει μακρόπνοη εθνική στρατηγική σ' αυτήν την κατεύθυνση. Τέλος, το ζήτημα της τιμολόγησης των φαρμάκων που εισάγεται με την τροπολογία αυτή είναι μείζον και ταλανίζει πολιτικά και οικονομικά τη χώρα, γι' αυτό χρειάζεται να καταλήξουμε σε εθνική στρατηγική για το φάρμακο και όχι σε προσωρινές και αποσπασματικές λύσεις. Βέβαια, η τροπολογία για την απαγόρευση των αυξήσεων στις τιμές των φαρμάκων μπορεί να φαίνεται ότι βρίσκεται σε σωστή κατεύθυνση, όμως, κύριε Υπουργέ, κινδυνεύει η αγορά να μείνει από φάρμακα πρώτης γραμμής διότι, όπως καλά γνωρίζετε, οι ελλείψεις στα φάρμακα που παρατηρούνται κατά καιρούς στη χώρα μας οφείλονται στις παράλληλες εξαγωγές φαρμάκων που κάνουν οι φαρμακαποθήκες και οι φαρμακοβιομηχανίες σε χώρες που η τιμή τους είναι πιο συμφέρουσα. Έτσι δημιουργείται τεχνητή έλλειψη, η οποία οδηγεί τον ΙΦΕΤ να αγοράζει το ίδιο φάρμακο σε υψηλότερη τιμή για να καλύψει τις ανάγκες της ελληνικής αγοράς. Το έχετε λάβει αυτό σοβαρά υπ' όψιν σας; Επίσης, θυμίζω ότι από το 2012 δεν επιτρέπονταν αυξήσεις σε τιμολογημένα φάρμακα, παρά μόνο σε περίπτωση διόρθωσης προγενέστερων λαθών. Μέχρι το 2019 η τιμή των φαρμάκων αναφοράς υπό καθεστώς προστασίας ορίζεται ως ο μέσος όρος των τριών χαμηλότερων τιμών του ιδίου φαρμάκου ως προς τη δραστική ουσία, τη φαρμακοτεχνική μορφή, την περιεκτικότητα και τη συσκευασία στα κράτη - μέλη της Ευρωπαϊκής Ένωσης. Ο ΣΥΡΙΖΑ ξαφνικά ανέτρεψε την κατάσταση και ψήφισε με εκπρόθεσμη τροπολογία το άρθρο 161 στον ν.4600/2019, κάτι που προκάλεσε την έντονη αντίδραση τόσο τη δική μας όσο και της Νέας Δημοκρατίας. Θυμίζω ότι ως αντιπολίτευση χαρακτηρίζατε τη διάταξη αυτή ως δωράκι για τους φαρμακοβιομήχανους και απ' ό,τι πληροφορήθηκα και σήμερα, αυτό το χρησιμοποιήσατε ως επιχείρημα στην προανακριτική επιτροπή. Τι εισήγαγε, λοιπόν, το άρθρο 161; Η ανώτατη καθαρή τιμή παραγωγού φαρμάκου ορίζεται ως o μέσος όρος των δύο χαμηλότερων διαφορετικών τιμών στα κράτη - μέλη όχι της Ευρωπαϊκής Ένωσης, αλλά της Ευρωζώνης. Στην πραγματικότητα οι μειώσεις τιμών που να οφείλονταν στη διάταξη αυτή του ΣΥΡΙΖΑ δεν μπορεί να υπάρξουν και αυτό διότι οι χώρες της Ευρωζώνης ανήκουν στην Ευρωπαϊκή Ένωση και άρα ο υπολογισμός τιμών των φαρμάκων με βάση τις φθηνότερες χώρες της Ευρωζώνης δεν μπορεί να έχει ως αποτέλεσμα φθηνότερες τιμές απ' αυτές που ίσχυαν μέχρι σήμερα. Τυχόν μειώσεις θα οφείλονται στην καθυστέρηση έκδοσης νέου δελτίου τιμών και σε πιθανή μείωση των τιμών στις φθηνότερες χώρες της Ευρωζώνης στο διάστημα αυτό. Αυτή η τροπολογία είναι μια πρόχειρη προσπάθεια αντιμετώπισης μιας ήδη στρεβλής κατάστασης στην τιμολόγηση των φαρμάκων. Το σύστημα δεν αντέχει άλλο αποσπασματικές ρυθμίσεις. Πρέπει να επιταχυνθεί η διαδικασία εξεύρεσης μηχανισμού για τον εξορθολογισμό και τον έλεγχο των τιμών, ώστε και οι τιμές των φαρμάκων να συγκρατηθούν, να μείνουν οι φαρμακευτικές εταιρείες στη χώρα μας δίνοντας θέσεις εργασίας και να μην υπάρχει έλλειψη φαρμάκων στην αγορά. Ευχαριστώ πολύ.
Τον λόγο έχει ο κ. Αθανάσιος Δαβάκης από τη Νέα Δημοκρατία.
Κυρίες και κύριοι συνάδελφοι, παρακολουθώ με προσοχή τη διαδικασία όπως εξελίσσεται και βλέπω πράγματι κάτι το οποίο αποδεικνύει αυτά που πολλές φορές έχουμε πει σ' αυτήν την Αίθουσα: Η διαχείριση του αντιπολιτευτικού λόγου εκ μέρους του ΣΥΡΙΖΑ είναι ένα μνημείο υποκρισίας και θα έλεγα και μιας αλυσιτελούς άσκησης και προσπάθειας να αντιπολιτευτεί την πραγματικότητα. Είπε προηγουμένως ο συνάδελφος κ. Συρμαλένιος, ο εκπρόσωπος των Κυκλάδων από τον ΣΥΡΙΖΑ, ότι ο Υπουργός Εθνικής Άμυνας κ. Παναγιωτόπουλος έφερε μια τροπολογία σχετικά με το θέμα της αναβάθμισης των F16. Είπε ότι το έφερε με τη μορφή της τροπολογίας, ενώ θα έπρεπε να υπάρχει μια άλλου είδους διαδικασία για ένα τόσο σοβαρό θέμα, αυτό της αναβάθμισης των F16. Νωπές είναι οι μνήμες, κυρίες και κύριοι συνάδελφοι - και πρέπει να το θυμηθούμε αυτό - όταν ο κ. Καμμένος έφερνε αντισταθμιστικά ωφελήματα 230 εκατομμυρίων ευρώ σ' αυτήν την Αίθουσα - καταθέτω το σχετικό έγγραφο - και ευτυχώς ο διάδοχός του κ. Αποστολάκης δεν το έφερε ποτέ μέσα σ' αυτήν την Αίθουσα, μετά τον ορυμαγδό ο οποίος υπήρξε, με όλα αυτά τα οποία συνιστούσαν την πρακτική της εποχής εκείνης. [[Στο σημείο αυτό ο Βουλευτής της Νέας Δημοκρατίας κ. Αθανάσιος Δαβάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας μην πούμε και άλλα τα οποία συνέβαιναν διά τροπολογιών, τα οποία αιφνιδίαζαν τους εισηγητές των κομμάτων και τα οποία πόρρω απείχαν από μια καλή νομοθέτηση, την οποία επιτέλους εφαρμόζει αυτή η Κυβέρνηση. Γιατί εφαρμόζει την καλή νομοθέτηση; Πρώτον, αυτή η ρύθμιση που έφερε ο κ. Παναγιωτόπουλος είναι μια νομική προϋπόθεση του Υπουργείου Οικονομικών και έρχεται σε νομοσχέδιο του Υπουργείου Οικονομικών προς την Εθνική Αντιπροσωπεία. Δεύτερον, η κύρια σύμβαση είναι επικυρωμένη από το ΚΥΣΕΑ της δικής σας κυβερνήσεως. Μιλώ γι' αυτό για το οποίο κατήγγειλε τη Νέα Δημοκρατία ο κ. Συρμαλένιος. Τρίτον, ο ίδιος ο Νίκος Παναγιωτόπουλος, ο Υπουργός Εθνικής Άμυνας, είπε ότι η Κυβέρνηση θα φέρει το σύνολο της τροποποίησης σχετικά με τα F16 στην Εθνική Αντιπροσωπεία για συζήτηση. Τι καθαρότερο αυτού μπορούμε να πούμε; Έχω πει και άλλες φορές ότι παριστάνετε τις κακές πεθερές για θέματα τα οποία δίνουν ανάσα στην εθνική και στην αμυντική μας βιομηχανία, τονώνουν την ΕΑΒ, η οποία θα πάρει μέρος του κατασκευαστικού έργου για τα F16 και δίνουν μια ευοίωνη προοπτική στην πολύπαθη αμυντική βιομηχανία της χώρας μας. Θα αναφερθώ, κυρίες και κύριοι συνάδελφοι, μόνο σε δύο τροπολογίες. H μία έχει να κάνει με τα F16, τα οποία, όπως προείπα, αποτελούν μια σημαντική τομή στο γενικότερο ζήτημα της άμυνας της χώρας μας. Αναβαθμίζονται, όπως είπε και ο Υπουργός Εθνικής Άμυνας, σε viper και δίνουν μια ουσία πάνω σε ζητήματα που έχουν να κάνουν με την άμυνα του εναέριου χώρου μας. Επίσης θα πω και για την πολύ σοβαρή παρέμβαση που έχει κάνει ήδη και συνεχίζει να κάνει το Ίδρυμα «Σταύρος Νιάρχος» στον υγειονομικό χάρτη της χώρας μας. Θέλω κατά τούτο να εκφράσω τις μεγάλες ευχαριστίες μου απ' αυτό το Βήμα ως εκπρόσωπος του λακωνικού λαού, με την ψήφο του οποίου βρίσκομαι εδώ και σας μιλάω αυτήν τη στιγμή, διότι με την υπ' αριθμόν 83/14 τροπολογία, η οποία αποτελεί ένα σημείο - σταθμό για την υγειονομική κατάσταση στη Λακωνία, θα ιδρυθεί ένα νέο νοσοκομείο με έξοδα, με φροντίδα, με δαπάνες του Ιδρύματος «Σταύρος Νιάρχος». Όπως πολλοί από τους συναδέλφους πρέπει να γνωρίζουν, ο μεγάλος Σταύρος Νιάρχος καταγόταν από τη Λακωνία και κατά τούτο φαίνεται ότι οι απόγονοί του και οι συνεργάτες του δεν ξεχνούν τον τόπο καταγωγής του ιδρυτού και αποδίδουν τα τροφεία, όπως έλεγαν κάποτε, σ' αυτόν τον τόπο, ο οποίος πράγματι έχει τεράστια προβλήματα όσον αφορά στα ζητήματα υγείας. Πιστεύω ότι η αναβάθμιση των δομών υγείας της Λακωνίας μ' αυτήν την παρέμβαση του Ιδρύματος «Σταύρος Νιάρχος» θα αναβαθμίσει και την οικονομική και την τουριστική ζωή του τόπου και θα δώσει μια καλύτερη προοπτική σε πολλά ζητήματα που έχουν να κάνουν και με την επάνοδο των νέων παιδιών, τα οποία θέλουμε να επανέλθουν στον τόπο τους. Το Νοσοκομείο της Σπάρτης αποτελεί μια κρίσιμη υποδομή και πιστεύω ότι αυτή η ολιστική λύση που δίνει το Ίδρυμα «Σταύρος Νιάρχος» θα αποτελέσει μια τομή πάνω στα ζητήματα της υγείας για τον τόπο μας. Εδώ βέβαια δεν μπορώ παρά να καταθέσω και την πικρία την οποία αισθανόμαστε όλοι εμείς οι Λάκωνες, γιατί με απόφαση και με νομοθέτηση της προηγούμενης κυβέρνησης και ειδικά του κ. Γαβρόγλου, έφυγε η Νοσηλευτική Σχολή της Σπάρτης και πήγε στην Τρίπολη. Το νέο Νοσοκομείο Σπάρτης, το οποίο θα γίνει από το Ίδρυμα «Σταύρος Νιάρχος», θα αποτελούσε μια πολύ σημαντική άσκηση πρακτικής για τους νέους φοιτητές της νοσηλευτικής, αλλά η σχολή πλέον βρίσκεται στην Τρίπολη και ελπίζω και ευελπιστώ ότι με τη νέα Κυβέρνηση θα αποκατασταθεί αυτό το οποίο δυστυχώς έγινε, ενώ είχε βγει και το μηχανογραφικό δελτίο. Χαίρομαι που βρίσκεται στην Αίθουσα ο Υφυπουργός Υγείας. Θα ήθελα, κύριε Υφυπουργέ, να πω ότι μ' αυτήν τη σημαντική παρέμβαση του Ιδρύματος «Σταύρος Νιάρχος» λύνονται τα χέρια της πολιτείας όσον αφορά στα διάφορα χρηματοδοτικά εργαλεία, προκειμένου να κοιτάξει και άλλα ζητήματα του υγειονομικού χάρτη της Λακωνίας, όπως είναι το Νοσοκομείο Μολάων που θέλει μεγαλύτερη οργάνωση και στελέχωση, όπως είναι η λειτουργία σε εικοσιτετράωρη βάση του ΕΚΑΒ των Μολάων, όπως είναι το Κέντρο Υγείας Καστορίου, όπως είναι η ίδρυση ενός Σταθμού ΕΚΑΒ στη Νεάπολη, που αποτελεί το ακρότατο σημείο της ηπειρωτικής Ευρώπης. Και πρέπει εκεί στον Κάβο Μαλιά και στην ευρύτερη περιοχή να υπάρξει, κατά την άποψή μου, το είχα πει και στην προηγούμενη πολιτική ηγεσία, ίσως το θυμάται ο κ. Ξανθός και ο κ. Πολάκης, να υπάρξει μία σημαντική παρέμβαση όσον αφορά το ΕΚΑΒ στην περιοχή. Κλείνοντας, κύριε Πρόεδρε, θα ήθελα να πω ότι ζητήματα που έχουν να κάνουν με την εθνική αμυντική στρατηγική και με την αεροπορική μας βιομηχανία είναι πολύ σημαντικά και αυτό τα τονώνει και δίνει μία καλή προοπτική η τροπολογία η οποία αναλύθηκε προηγουμένως από τον Υπουργό Εθνικής Άμυνας. Νομίζω ότι ο κ. Παναγιωτόπουλος αυτή τη στιγμή αναλαμβάνει μία τεράστια υπόθεση, που έχει να κάνει με την αναβάθμιση του μαχητικού αεροπορικού στόλου της χώρας μας. Τα F -16 είναι ένα σημαντικό όπλο το οποίο έχει μία σημαντική, θα έλεγα, παρέμβαση όσον αφορά στην αμυντική στρατηγική του τόπου μας. Πιστεύω ότι η αναβάθμισή τους, πέραν της τεράστιας εθνικής σημασίας την οποία έχει, θα δώσει - ξαναλέω - μία μεγάλη αιμοδότηση στην Ελληνική Αεροπορική Βιομηχανία, επειδή - ξαναλέω - θα πάρει ένα μέρος του κατασκευαστικού έργου το οποίο διευκολύνεται με την απαλλαγή από τους δασμούς, όπως λέει και η τροπολογία των διαφόρων τμημάτων, των απαρτίων, όπως λέει ο τεχνικός όρος, τα οποία θα έρθουν από το εξωτερικό. Σας ευχαριστώ πολύ.
Ευχαριστούμε. Τον λόγο έχει ο κ. Ανδρέας Ξανθός από τον ΣΥΡΙΖΑ για επτά λεπτά.
Αγαπητοί συνάδελφοι, υπάρχουν δύο θέματα στα οποία θα ήθελα να επικεντρωθώ. Το ένα είναι η πολυσυζητημένη παρέμβαση στο ΚΕΘΕΑ, η κατάργηση του αυτοδιοίκητου. Και το άλλο είναι η τροπολογία που έφερε η Κυβέρνηση για μία σημειακή αλλαγή στον τρόπο τιμολόγησης των φαρμάκων, τον οποίο είχαμε νομοθετήσει εμείς. Για το ΚΕΘΕΑ έχουν ειπωθεί πάρα πολλά πράγματα. Νομίζω ότι είναι απολύτως σαφής η εικόνα ότι η Κυβέρνηση προχώρησε σε μία κίνηση ακραίου πολιτικού αυταρχισμού, δυσανεξίας προς ανθρώπους που δεν είναι της αρεσκείας της οι οποίοι θα εκλέγονταν και όχι θα διορίζονταν, προφανώς, από μία δημοκρατική, ανοιχτή και συμμετοχική διαδικασία που προβλεπόταν πάντα για την εκλογή διοίκησης στο ΚΕΘΕΑ. Η προσπάθεια που έγινε εκ των υστέρων να βρεθεί ένα πάτημα για να δικαιολογηθεί αυτή η παρέμβαση, κατά την άποψή μου, ήταν καταγέλαστη και επέτεινε την αναξιοπιστία και την έλλειψη ευαισθησίας από την πλευρά της Κυβέρνησης. Όμως, αυτό που ενόχλησε, κατά την άποψή μου, περισσότερο είναι ο τρόπος με τον οποίο επιχειρήθηκε να δικαιολογηθεί αυτή η παρέμβαση. Δεν ήταν μόνο ο στόχος, που ήταν ο απόλυτος κομματικός και κυβερνητικός έλεγχος. Ενόχλησε νομίζω ιδιαίτερα τους ανθρώπους του ΚΕΘΕΑ, αλλά και ένα μεγάλο κομμάτι της κοινωνίας, που έχει ευαισθησία σε θέματα δημοκρατικής λειτουργίας και σέβεται τη δουλειά και τον κόπο και τον μόχθο δεκαετιών, ανθρώπων που παλεύουν να βγουν από τον δύσκολο και φαύλο κύκλο της εξάρτησης, ενόχλησε και ο τρόπος. Πραγματικά υπήρξε δημόσιος διασυρμός αυτού του φορέα και το είδαμε και σήμερα εδώ. Το είπε ο Υπουργός ξανά. Υπήρξαν οι ίδιες αναφορές σε κακοδιαχείριση, σε τέρατα και σημεία. Αυτή ήταν η έκφραση σήμερα: Τέρατα και σημεία περιγράφουν τα πορίσματα. Τα πορίσματα, που όπως αναλύθηκε από όλους, είτε είναι μία διαδικασία εσωτερικού ελέγχου, είτε είναι οι συνήθεις υποδείξεις και συστάσεις που κάνει το Γενικό Λογιστήριο του Κράτους σε όλους τους ελεγχόμενους φορείς του δημοσίου. Θεωρώ ότι είναι πραγματικά πολύ υποτιμητικό για τη νοημοσύνη των ανθρώπων να πιστεύετε ότι σπιλώνοντας, απαξιώνοντας και διασύροντας με αυτό τον τρόπο φορείς, ανθρώπους με τόσο σημαντική κοινωνική παρουσία και δράση μπορείτε να επιβάλλετε χρηστή διοίκηση, να υπάρξει κλίμα ηρεμίας, να ξεπεραστεί αυτή η τρομερή κρίση στην οποία βάλατε τον φορέα αυτό και τους ανθρώπους του εδώ και ενάμιση μήνα. Θεωρώ ότι είναι, επίσης, προσβλητικό για τη νοημοσύνη μας να έρχεστε να μας λέτε ότι στηρίζετε αυτόν τον φορέα, στηρίζετε το αυτοδιοίκητό του, δίνετε αρμοδιότητες στη γενική συνέλευση, θέλετε να τον βοηθήσετε να αναπτύξει τη δράση του και τα προγράμματά του κ.λπ.. Αποδομείτε αυτόν τον φορέα, γιατί εξηγήσαμε πάρα πολλές φορές ότι ήταν στο DNA του αυτή η συμμετοχική λειτουργία, η ενεργός εμπλοκή των εξαρτημένων, των θεραπευομένων, των θεραπευτών, των οικογενειών τους στη διαδικασία αυτή. Νομίζω ότι το πιο σημαντικό πολιτικό ζήτημα είναι ότι δεν έχετε και κανένα σχέδιο για τις εξαρτήσεις. Δεν έχετε μια προσέγγιση για δημόσιες πολιτικές στο πεδίο της απεξάρτησης. Μας είπατε σήμερα, και μας το παρουσίασε ο Υπουργός ως κάτι πολύ καινοτόμο, ότι θα αναθέσετε στον εθνικό συντονιστή να ηγηθεί μιας ανεξάρτητης επιτροπής η οποία θα παραγάγει εθνικό σχεδιασμό. Αυτά είναι νομοθετημένα στον ν.4139/2013. Δικό σας νόμος ήταν, της κυβέρνησης Σαμαρά, που λέει ότι υπάρχει ο θεσμός του εθνικού συντονιστή, που κάτω από τον εθνικό συντονιστή υπάρχει μία εθνική επιτροπή σχεδιασμού και συντονισμού που αντιμετωπίζει και παράγει εθνικό σχέδιο. Δεν χρειάζεται να φτιάξετε ούτε ανεξάρτητες επιτροπές, ούτε τίποτα, χρειάζεται να λειτουργήσει ο νόμος. Εμείς γι' αυτό βάλαμε έναν εξαιρετικό και αξιόλογο άνθρωπο ο οποίος ήρθε από το Ηνωμένο Βασίλειο με τεράστια εμπειρία στο πεδίο των εξαρτήσεων. Πραγματικά πιστεύουμε ότι μπορεί να συνθέσει στρατηγικές, προγράμματα, σχεδιασμούς, που υπήρχαν από όλους τους εποπτευόμενους φορείς, σε ένα ενιαίο συγκροτημένο και συνεκτικό εθνικό σχέδιο. Αυτός είναι ο στόχος και αυτό πρέπει να προχωρήσετε. Εμείς σε αυτήν την κατεύθυνση κάναμε πάρα πολλά πράγματα. Διευρύναμε την προσέγγιση της εξάρτησης, συμπεριλάβαμε και το αλκοόλ και το διαδίκτυο και τον τζόγο, υπήρξε συνέργεια των φορέων όλα αυτά τα δύσκολα χρόνια, ενισχύθηκαν με ανθρώπινους πόρους, έγιναν ογδόντα μόνιμες προσλήψεις στον τομέα των εξαρτήσεων, όταν είχαν να γίνουν πάνω από δέκα - δώδεκα χρόνια, ακόμα και πριν από την κρίση, χώροι εποπτευόμενης χρήσης, δώσαμε έμφαση βεβαίως και στη μείωση της βλάβης, γιατί εμείς, αγαπητοί συνάδελφοι, δεν θεωρούμε ότι υπάρχουν καλά και κακά προγράμματα απεξάρτησης. Υπάρχουν φορείς που ο καθένας από αυτούς έχει την επιστημοσύνη του, την ιστορικότητά του, την κουλτούρα του, την κοινωνική - ας πούμε - αντίληψη και ότι όλοι αυτοί είναι χρήσιμοι, ανάλογα με τις ανάγκες κάθε εξαρτημένου, γιατί δεν έχουν όλοι οι εξαρτημένοι τις ίδιες ανάγκες. Κάναμε παρεμβάσεις ενίσχυσης της κοινωνικής επανένταξης, θεσμοθετήσαμε τους Κοινωνικούς Συνεταιρισμούς Ένταξης, τους ΚοιΣΕν, που είναι κάτι σαν τους ΚοινΣΕπ ή τους ΚοιΣΠΕ. της ψυχικής υγείας ειδικά για τους εξαρτημένους, ακριβώς για να υπάρχει μία προοπτική αυτοί οι άνθρωποι να μπορούν μετά την επώδυνη διαδικασία της απεξάρτησης να επανενταχθούν ομαλά. Νομίζω, λοιπόν, ότι πραγματικά έχετε εκτεθεί ανεπανόρθωτα. Δημιουργήσατε ένα τοξικό κλίμα και θεωρώ ότι έχετε βάλει σε πολύ μεγάλη και παρατεταμένη κρίση και αστάθεια όχι μόνο το σύστημα του ΚΕΘΕΑ, αλλά φοβάμαι και όλο το σύστημα των δημόσιων πολιτικών για τις εξαρτήσεις. Κύριε Πρόεδρε, επιτρέψτε μου και μία μικρή ανοχή στον χρόνο για να πω δύο πράγματα για το ευαίσθητο θέμα της φαρμακευτικής πολιτικής, το οποίο συχνά έρχεται και επανέρχεται. Μας είπε ο Υπουργός...
Ολοκληρώστε, παρακαλώ. Έχετε μια πολύ μικρή ανοχή, γιατί η ώρα είναι πολύ περασμένη και είναι ακόμα και άλλοι συνάδελφοι, είναι οι δευτερολογίες των εισηγητών. Έχετε ένα λεπτό ακόμη.
Δεν θα κάνω κατάχρηση. Ποια είναι η πραγματική εικόνα, λοιπόν; Η Νέα Δημοκρατία διατηρεί τον ίδιο μηχανισμό, την ίδια αρχιτεκτονική, την ίδια δομή στην τιμολογιακή πολιτική την οποία νομοθέτησε ο ΣΥΡΙΖΑ, κάνοντας μία τεράστια κυβίστηση. Και τι δεν είχαμε ακούσει εκείνες τις μέρες από τη Νέα Δημοκρατία και από εξέχοντα στελέχη της και από πρώην Υπουργούς, δυστυχώς, και από συναδέλφους του Κινήματος Αλλαγής. Μας μιλούσαν, λοιπόν, για την αλλαγή της βάσης αναφοράς και τη μετάπτωση στο καλάθι χωρών της Ευρωζώνης, με τις οποίες βεβαίως, τις χώρες αυτές του ευρώ, θέλουμε να συμβαδίζουμε ως χώρα. Δώσαμε μια μεγάλη μάχη και καταφέραμε η χώρα μας μετά από χρόνια να σταθεί όρθια, ισότιμη και αξιοπρεπής στη ζώνη του ευρώ. Αυτό ήταν τεράστια επιτυχία του ελληνικού λαού και βεβαίως και της Κυβέρνησης η οποία ολοκλήρωσε το μνημονιακό πρόγραμμα. Η θεωρία ότι η ζώνη του ευρώ είναι η πλούσια ζώνη και η ζώνη των χωρών της Ευρωπαϊκής Ένωσης των 28 είναι η ζώνη των φτωχών δεν ισχύει προφανώς. Στη ζώνη του ευρώ υπάρχουν χώρες από το πρώην σοσιαλιστικό στρατόπεδο - είναι οι χώρες της Βαλτικής, είναι η Σλοβενία, είναι η Σλοβακία - και στη ζώνη εκτός ευρώ είναι το Ηνωμένο Βασίλειο, είναι η Σουηδία, είναι η Δανία, χώρες με υψηλότατο επίπεδο οικονομικό και κοινωνικό και φυσικά με υψηλές τιμές φαρμάκων. Άρα, αυτά είναι επικοινωνιακού χαρακτήρα επιχειρήματα. Εμείς με την παρέμβασή μας αυτή κάναμε ένα πλάνο, κάναμε το σύστημα πιο διαφανές, γιατί έχουν ενιαίο νόμισμα, είναι πιο εύκολη η σύγκριση των τιμών, πιο σταθερό και πιο βιώσιμο και προέκυπτε μεσοσταθμικά μείωση 3,6% μέσα από μια αυξομείωση τιμών που υπήρχε.
Κλείστε.
Κλείνω, κύριε Πρόεδρε. Εσείς, λοιπόν, τι κάνετε; Εμείς προβλέπαμε μείωση 10%. Εσείς το κάνατε 7%. Και λέτε ότι παγώνετε τις αυξήσεις. Πρέπει να ξέρετε ότι οι αυξήσεις αυτές στην δραματική τους πλειονότητα αφορούσαν φτηνά φάρμακα τα οποία έχουν τιμή κάτω από την κατώτατη τιμή της Ευρωζώνης και οι αυξήσεις που θα δίνονταν ήταν της τάξης των 70 και των 80 λεπτών. Ο στόχος ήταν ακριβώς να παραμείνουν φτηνά αποτελεσματικά, γενόσημα κατά κυριότητα φάρμακα, εγχωρίως παραγόμενα, για να στηριχθεί και η εγχώρια παραγωγή και η ανάπτυξη της χώρας και η παραγωγική της ανασυγκρότηση, για την οποία κόπτεστε, και αυτό το πράγμα κατά την άποψή μας το θέτετε σε μια διακινδύνευση. Παρ' όλα αυτά, εμείς θα την υπερψηφίσουμε την τροπολογία αυτή, διατηρώντας όμως αυτές τις επιφυλάξεις και τονίζοντας ότι το ζήτημα δεν είναι μόνο η τιμολογιακή πολιτική, είναι ένα συνολικό πλέγμα που αφορά την αξιολόγηση, που αφορά τη διαπραγμάτευση, που αφορά τα πρωτόκολλα. Αυτά είναι τα βήματα τα θεσμικά τα οποία έχουμε προχωρήσει και αυτό διασφαλίζει σε βάθος χρόνου το κατάλληλο φάρμακο στη φθηνότερη τιμή. Ευχαριστώ πάρα πολύ.
Ευχαριστούμε. Τον λόγο έχει ο κ. Σαντορινιός από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, με λύπη διαπιστώνουμε πως για μια ακόμα φορά βρισκόμαστε σε ένα ακόμα πολύ καλό νομοθέτημα του επιτελικού κράτους της Νέας Δημοκρατίας. Δεν πέρασαν τρεις μήνες που πανηγύριζαν για το επιτελικό κράτος και έχουμε ένα νομοσχέδιο που έχει άπειρες τροπολογίες, σκόρπιες διατάξεις και τρεις άσχετες πράξεις νομοθετικού περιεχομένου. Συγχαρητήρια! Επιτελικό κράτος στα καλύτερά του! Και πράξεις νομοθετικού περιεχομένου τη στιγμή που υπήρχε νομοθετική πρωτοβουλία στη Βουλή, που θα μπορούσαν να έρθουν σαν τροπολογίες να ψηφιστούν και να συζητηθούν κιόλας. Παρήγαγαν αποτελέσματα και έρχεστε σήμερα να τις κυρώσουμε. Τι λέει, λοιπόν, το Σύνταγμα στο άρθρο 44 παράγραφος 1; Λέει ότι πρέπει να αντιμετωπίζει έκτακτες περιπτώσεις και εξαιρετικά επείγοντα ζητήματα και ιδίως αν δεν υπάρχει συζήτηση, αν δεν υπάρχει νομοθετική πρωτοβουλία στη Βουλή. Θα περιμέναμε, λοιπόν, ιδιαίτερα ας πούμε για την «THOMAS COOK», να έχετε εντάξει ρυθμίσεις που πραγματικά θα αποτελούσαν ανάσα για τις επιχειρήσεις στην ασφυξία που δημιουργήθηκε στον κλάδο του τουρισμού από την κατάρρευση της «THOMAS COOK», γιατί ξέρουμε πολύ καλά ότι αυτή η κατάρρευση αυτού του κολοσσού δημιούργησε ένα ντόμινο προβλημάτων και κινδύνους επιβίωσης για μια σειρά από επιχειρήσεις, αλλά πολύ περισσότερο έφερε μπροστά στην εργασιακή ανασφάλεια εκατοντάδες εργαζόμενους. Είναι οι ρυθμίσεις που φέρατε έγκαιρες; Όχι. Είναι επαρκείς και αντιμετωπίζουν το πρόβλημα; Απάντησαν οι φορείς: Όχι. Τι προβλέπετε; Αναστολή καταβολής του ΦΠΑ για όσες επιχειρήσεις έχουν πληγεί μέχρι τον Μάρτη, λες και μέχρι τον Μάρτη, που θα είναι κλειστά τα ξενοδοχεία, θα βρουν λεφτά για να πληρώσουν μετά τον ΦΠΑ. Οι επιχειρήσεις αυτές θα συνεχίσουν να χρωστάνε και τον Μάρτη θα πρέπει να πληρώσουν αυτά τα λεφτά, αυτές οι επιχειρήσεις που επλήγησαν, που έχουν πρόβλημα οικονομικό. Σε αυτές τις επιχειρήσεις τι τους λέτε; «Σας απαλλάσσουμε από τον φόρο διαμονής». Μα, οι ίδιοι φορείς είπαν ότι είναι καλοδεχούμενη διάταξη, αλλά δεν λύνει το πρόβλημα. Και για τους εργαζόμενους περνάτε κάποιες μικρές ρυθμίσεις τις οποίες τις φέρνετε εκ των υστέρων. Οι προβλέψεις σας είναι λειψές και τελικά κάνουν μια τρύπα στο νερό και δίνουν την αίσθηση ότι δεν ακούτε, δεν ακούσατε τίποτα στις επιτροπές και δεν έχετε καμμία επαφή με τις πραγματικές ανάγκες του κλάδου. Πώς περιμένετε μόνο με την αναστολή της καταβολής του ΦΠΑ που νομοθετείτε να βοηθηθούν οι επιχειρήσεις, αφού, όπως είπα και πριν, τον Μάρτη του 2010 δεν θα έχουν παραγάγει έσοδα; Πώς θα τον πληρώσουν τον ΦΠΑ; Οι επιχειρηματίες ξέρουν πολύ καλά ότι αυτό δεν μπορεί να τους ανακουφίσει, δεν στοχεύετε στην ενίσχυση της ρευστότητας των επιχειρήσεων, απλά παίρνετε διοικητικά μέτρα. Αλήθεια, με τα τιμολόγια που δεν θα πληρωθούν τι θα γίνει; Θα υπάρξει κάποιος συμψηφισμός; Θα κάνετε κάτι; Αυτοί οι άνθρωποι θα πληρώσουν ΦΠΑ για τιμολόγια και φόρο γι' αυτά τα τιμολόγια που δεν έχουν πληρωθεί. Και από 'κει και πέρα; Αλλά το καλύτερο είναι ότι μας λέτε ότι κάνατε πράξη νομοθετικού περιεχομένου για τους εργαζόμενους και βάζετε κοινή υπουργική απόφαση, η οποία είχατε πει ότι θα βγει σε είκοσι τέσσερις ώρες και δεν βγήκε ποτέ. Πότε θα τη βγάλετε αυτήν την κοινή υπουργική απόφαση για να μπορέσουν οι εργαζόμενοι τελικά να πάρουν το επίδομα ανεργίας; Και τελικά γιατί δεν προβλέψατε καμμία δικλίδα ασφαλείας, έτσι ώστε μόνο όσες επιχειρήσεις δεν έχουν εκκρεμείς υποχρεώσεις δεδουλευμένων να εντάσσονται στις πράξεις της πράξης νομοθετικού περιεχομένου; Και πότε θα τεθεί σε λειτουργία το πρόγραμμα του ΟΑΕΔ, που εσείς έχετε πάρει απόφαση από το ΔΣ του ΟΑΕΔ και περιμένουμε την υπουργική απόφαση για να τεθεί το πρόγραμμα της στήριξης τεσσερισήμισι χιλιάδων θέσεων εργασίας πλήρους απασχόλησης για τους εργαζόμενους των επιχειρήσεων που επλήγησαν από την πτώχευση αυτή; Τελικά αποδεικνύεται ότι στην πρώτη κρίση στον τομέα του τουρισμού περάσατε κάτω από τον πήχη. Δεν μπορέσατε να τη διαχειριστείτε. Δείξατε ολιγωρία, καθυστέρηση και έλλειψη συντονισμού, αλλά και απουσία πολιτικής βούλησης να προσφέρετε στο πιο αναπτυξιακό κομμάτι της ελληνικής οικονομίας. Ακόμα και τώρα μπορείτε να ενσωματώσετε τις προτάσεις μας και να φέρετε μια πραγματική στήριξη και ανακούφιση, καταφέρνοντας να ανατρέψετε τις αρνητικές συνέπειες από την πτώχευση του κολοσσού αυτού που λέγεται «THOMAS COOK». Βέβαια, όταν μιλάμε για υπόδειγμα καλής νομοθέτησης είναι και οι προβλέψεις σας για το ΚΕΘΕΑ, όπου εκεί διαπιστώνουμε το απλό: Η Κυβέρνηση, αν δεν μπορεί να καθυποτάξει μια ανεξάρτητη αρχή, απλά την κομματικοποιεί. Όποια δομή δεν μπορεί να ελέγξει, κομματικοποίηση. Η απόφαση για κατάργηση του αυτοδιοίκητου χαρακτήρα του ΚΕΘΕΑ είναι μια ρύθμιση με αυταρχική και απόλυτα κομματική λογική που εντάσσεται σε μια πράξη νομοθετικού περιεχομένου που δεν αιτιολογείται το κατεπείγον. Και ποιος είναι ο σκοπός; Να αποδομήσετε έναν φορέα με έργο δεκαετιών χωρίς προηγούμενη διαβούλευση και χωρίς ενημέρωση των εμπλεκόμενων. Ποιο ήταν το έκτακτο και ποιο το επείγον στην απόφασή σας αυτή; Μήπως είναι αυτά τα στοιχεία που ήρθε ο κ. Κικίλιας εδώ μέσα και μας έδειξε ότι το Γενικό Λογιστήριο του Κράτους είπε ότι - το είπε ο κ. Πολάκης πριν - δεν ανέβαζαν τις αποφάσεις ανάληψης στη «ΔΙΑΥΓΕΙΑ»; Φοβερό έγκλημα! Πρέπει να τους καταδικάσουμε γι' αυτό. Ή μήπως αυτό το εσωτερικό πόρισμα το οποίο έκανε το ίδιο το ΚΕΘΕΑ, το οποίο περιλαμβάνει προσωπικά δεδομένα και ήρθε εδώ και το κράδαινε, δημοσία θέα, ο κ. Κικίλιας, αντί να πάει στον εισαγγελέα, ένα πόρισμα το οποίο έγινε μέσα από τις ίδιες τις διαδικασίες εσωτερικού ελέγχου του ΚΕΘΕΑ; Γιατί πιστέψατε, πως χτυπώντας το ΚΕΘΕΑ, θα χτυπήσετε τον ΣΥΡΙΖΑ. Το είπατε άλλωστε. Μιλήσατε περί πολιτικής ηγεμονίας της Αριστεράς στο επίπεδο αντιμετώπισης των εξαρτήσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Σκοπό σας είναι να κατασκευάσετε εντυπώσεις για δήθεν σκάνδαλα τύπου ΚΕΕΛΠΝΟ και να δείξετε ότι όλοι είναι ίδιοι, ενώ δεν διστάσατε να αποδομήσετε έναν θεσμό που από το 1983 μέχρι και σήμερα αποτελεί βοηθό, συμπαραστάτη, προστάτη χιλιάδων οικογενειών και ατόμων απέναντι στις εξαρτήσεις. Κυρίες και κύριοι συνάδελφοι, δεν είμαστε όλοι ίδιοι. Ποτέ δεν θα γίνουμε ίδιοι. Και όσο και αν προσπαθείτε να ξεπλύνετε την ιστορία σας, εσείς βαρύνεστε με τη «SIEMENS», βαρύνεστε με τη «NOVARTIS», βαρύνεστε με το ΚΕΕΛΠΝΟ, τα θαλασσοδάνεια, τον «ΚΗΡΥΚΑ ΧΑΝΙΩΝ», την αστυνομοκρατία, την κατάργηση του ασύλου και τώρα με την διάλυση του ΚΕΘΕΑ. Δεν είμαστε ίδιοι!
Τον λόγο έχει ο κ. Εμμανουήλ Θραψανιώτης από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, συζητούμε σήμερα το πολυνομοσχέδιο των Υπουργείων Οικονομικών, Περιβάλλοντος και Ενέργειας όπου το ενδιαφέρον μονοπώλησε σχεδόν η πράξη νομοθετικού περιεχομένου με την οποία καταργήθηκε το αυτοδιοίκητο του ΚΕΘΕΑ. Το πολυνομοσχέδιο περιλαμβάνει επίσης σημαντικές διατάξεις με χαρακτηριστικό το κλείσιμο του ματιού σταθερά προς μία κατεύθυνση. Οι «FINANCIAL TIMES» επισημαίνουν σε σημερινό τους άρθρο: «Γιατί η Ελλάδα σταματά να ακολουθεί τις διεθνείς πρακτικές καταπολέμησης της διαφθοράς και ξέπλυμα μαύρου χρήματος;». Προφανώς αυτήν την είδηση αλλά κι άλλες παρόμοιες δεν θα τη δει κανείς στα φιλικά σας μέσα ενημέρωσης, γιατί έχετε φροντίσει να δημιουργήσετε ένα πέπλο σιωπής γι' αυτά. Ως και το κανάλι της Βουλής, που ήταν το μοναδικό ίσως αντικειμενικό μέσο ενημέρωσης, φροντίσατε να το μετατρέψετε σε κομματικό μέσο προπαγάνδας. Και όποιος έχει αμφιβολία γι' αυτό, ας ανατρέξει στην ενημερωτική εκπομπή του Σαββάτου 9-11-2019 για το κοινοβουλευτικό έργο. Και θα διαπιστώσει του λόγου το αληθές. Θα διαπιστώσει πως κατά τη συζήτηση μίας επίκαιρης ερώτησης παραδείγματος χάριν, ο πολίτης ακούει μόνο την ερώτηση και την απάντηση του Υπουργού, ενώ επιτηδευμένα μάλλον αφαιρείται η δευτερολογία και ο αντίλογος. Είναι πάρα πολλά τα παραδείγματα λογοκρισίας της Αντιπολίτευσης. Για ποιο λόγο; Φυσικά και η πράξη νομοθετικού περιεχομένου που εκδόθηκε στις 30 Σεπτεμβρίου και καταργεί το αυτοδιοίκητο του ΚΕΘΕΑ, έπεσε σαν κεραυνός εν αιθρία. Ακόμη και αρθρογράφοι, που δεν πρόσκεινται στον ΣΥΡΙΖΑ, αιφνιδιάστηκαν. Η κατάργηση του αυτοδιοίκητου χωρίς ενημέρωση κανενός προσώπου ή συλλογικού οργάνου, αποτελεί πράξη πολιτικού αυταρχισμού, που στόχο έχει τον ασφυκτικό έλεγχο ενός αυτοδιαχειριζόμενου φορέα αλλά προφανώς αποτελεί και μεγάλο οικονομικό ενδιαφέρον για ιδιώτες. Θα πλήξει βίαια το θεραπευτικό μοντέλο του ΚΕΘΕΑ. Ένα μοντέλο που βασίζεται στις αρχές της αυτοοργάνωσης, της συλλογικότητας και της θεσμοθετημένης συμμετοχής των εργαζομένων, των θεραπευομένων και των οικογενειών τους στην εκλογή της διοίκησής του. Έναν φορέα που για σαράντα χρόνια αποδεδειγμένα προσφέρει στο κοινωνικό σύνολο. Εύλογα, λοιπόν, αναρωτιέται κανείς για τον λόγο κατάργησης του αυτοδιοίκητου. Ο λόγος είναι, πολύ απλά, γιατί δεν το ελέγχατε. Και επειδή πιστεύετε πως ό,τι δεν είναι μαζί σας, είναι εναντίον σας, προσπαθείτε να το συκοφαντήσετε, να το απαξιώσετε στην κοινή γνώμη. Αυτό ακριβώς προσπάθησε να κάνει σήμερα και ο εισηγητής της Πλειοψηφίας. Αφιέρωσε τη μισή ομιλία του στο ΚΕΘΕΑ, γιατί αντιλαμβάνεται ότι ο κονιορτός που σηκώθηκε από τις ενέργειές σας δεν κατακάθεται εύκολα. Γι' αυτό χρησιμοποιείτε έναν εσωτερικό έλεγχο, που προκάλεσε το ίδιο το ΚΕΘΕΑ στο πλαίσιο του αυτοελέγχου. Παίρνετε, λοιπόν, την έκθεση του Γενικού Λογιστηρίου του Κράτους με παρατηρήσεις και ανακαλύψατε το σκάνδαλο του αιώνα, λες και είναι ανάλογο του σκανδάλου της «NOVARTIS».Το Γενικό Λογιστήριο του Κράτους στο πλαίσιο ελέγχου που έχει υποχρέωση να κάνει, χρησιμοποιεί ένα σύστημα βαθμολογίας με κλίμακα από 1 έως 5, με το 1 να θεωρείται καλή βαθμολογία. Στην έκθεσή του, λοιπόν, αξιολογεί τη λειτουργία του ΚΕΘΕΑ με 2 και προβαίνει σε παρατηρήσεις όταν άλλοι οργανισμοί όπως ο Δήμος Αθηναίων, περιφέρειες και λοιπά βαθμολογήθηκαν με 3. Σημειωτέον ότι ο μέσος όρος βαθμολογίας των είκοσι έξι φορέων που ελέγχθηκαν, βαθμολογήθηκαν κατά μέσο όρο με 2,6. Καλύτερη βαθμολογία, λοιπόν, και άρα καλύτερη διαχείριση από το μέσο όρο. Να σημειωθεί, επίσης, ότι πολλές από τις παρατηρήσεις και συστάσεις πάρθηκαν υπ' όψιν από το Δ.Σ. και βελτιώθηκαν. Προς τι λοιπόν όλη η φασαρία, πέρα απ' αυτό που ομολόγησε ο Υπουργός Υγείας ότι θέλει να βάλει τέρμα στην ηγεμονία της Αριστεράς στο χώρο των εξαρτήσεων; Αναγνωρίζετε, δηλαδή, κύριε Υπουργέ, ότι η παράταξή μας έχει να παρουσιάσει έργο σε αυτό τον τομέα, ενώ αντίθετα η δική σας παράταξη δεν έχει να επιδείξει τίποτα. Πρέπει, επίσης, να έχετε κατά νου ότι αυτό δεν επιτυγχάνεται με πράξη νομοθετικού περιεχομένου, αλλά με δουλειά και συνέπεια. Κυρίες και κύριοι Βουλευτές, υπάρχουν επίσης άρθρα τα οποία - όπως επισήμανε και ο εισηγητής μας - θα τα ψηφίσουμε. Εκεί, όμως, που οι απόψεις μας διίστανται και είναι εκ διαμέτρου αντίθετες, είναι σε θέματα ενέργειας και διαχείρισης, όπως παραδείγματος χάριν η ΔΕΗ. Και εδώ καμμία πρωτοτυπία. Προεκλογικά ο Υπουργός, κ. Χατζηδάκης, πλειοδοτούσε σε καταστροφολογία. Στις 13 Ιουλίου μία εβδομάδα μετά τις εκλογές, δηλώνει πως η ΔΕΗ δεν έχει χρήματα να αγοράσει ούτε κολώνες. Αναφέρει δε σε δραματικό ύφος πως παλεύει για να μην μείνει η χώρα στο σκοτάδι. Στις 20 Ιουλίου δηλώνει ότι δεν υπάρχει λύση για την ΔΕΗ. Δεν είναι ταχυδακτυλουργός, γιατί ο ΣΥΡΙΖΑ την απαξίωσε, την οδήγησε στην καταστροφή. Στις 23 Ιουλίου ανακοινώνεται μεσοσταθμική αύξηση στα τιμολόγια της ΔΕΗ κατά 16,5% προσδοκώντας να εισπράξουν 500 εκατομμύρια ευρώ. Στις 24 Σεπτεμβρίου, δύο μήνες μετά, ανακοινώνει περιχαρής ότι τα κατάφεραν. Δηλώνει: «Από τις 7 Ιουλίου εργαστήκαμε μεθοδικά και τα καταφέραμε.». Για να δούμε τι ακριβώς καταφέρατε. Η ΔΕΗ ανακοινώνει ότι τα αποτελέσματα του πρώτου εξαμήνου του 2019 ήταν σε θετική κατεύθυνση, οπότε και οι προοπτικές της είναι θετικές. Εδώ, λοιπόν, συμβαίνουν περίεργα πράγματα. Τι ακριβώς άραγε κατάφερε ο Υπουργός, αφού τα αποτελέσματα αφορούσαν το πρώτο εξάμηνο και - αν δεν κάνω λάθος - κυβέρνηση στο πρώτο εξάμηνο ήταν ο τρισκατάρατος ΣΥΡΙΖΑ και Υπουργός ο κ. Σταθάκης; Μάλλον ο κύριος Υπουργός κατάφερε να γυρίσει πίσω το χρόνο, οπότε του αξίζει να προταθεί για βραβείο Νόμπελ Φυσικής, αφού εργαζόμενος σκληρά για το πρώτο εξάμηνο κατάφερε να κάνει κερδοφόρα τη ΔΕΗ! Κύριε Πρόεδρε, δεν μπορώ να μην αναφερθώ στα γεγονότα των ημερών και στην επέμβαση της Αστυνομίας στην ΑΣΟΕΕ. Και για την επέμβαση παραπέμπω στη δήλωση της κ. Έλενας Ακρίτα, γνωστή δημοσιογράφο, με τον τίτλο, «Μαζέψτε τους» αναφερόμενη στη δήλωση του προέδρου των ειδικών φρουρών, ότι αστυνομικός είναι ο μόνος που έχει το δημοκρατικό και συνταγματικό δικαίωμα να δέρνει. Και παραπέμπει στα άρθρα 1β και 2δ, όπου ρητά αναφέρεται ότι ο αστυνομικός πρέπει να σέβεται το δικαίωμα στη ζωή και να εγγυάται για την προσωπική ασφάλεια των πολιτών. Αλλά ποιον να πρωτομαζέψει κανείς; Τον πρόεδρο των ειδικών φρουρών ή τον κ. Βορίδη, ο οποίος δηλώνει ότι το ξύλο είναι στοιχείο αναγκαστικότητας ή τον ειδικό φρουρό που χτυπάει προκλητικά με την ασπίδα τη φοιτήτρια;
Ολοκληρώνετε, παρακαλώ.
Επιτρέψτε μου, κύριε Πρόεδρε, τελειώνοντας μία αναφορά στην κατάργηση των νεοϊδρυθέντων πανεπιστημιακών τμημάτων. Ο Νομός Λασιθίου επλήγη βάναυσα απ' αυτή την απόφαση. Δύο εμβληματικές σχολές σχεδιασμένες ώστε να έχουν συνέργεια μεταξύ τους και να δώσουν ώθηση στην αναπτυξιακή προοπτική του νομού, καταργούνται. Με την απόφαση αυτή μας γυρίζετε πίσω στα πρώτα πέτρινα χρόνια των μνημονίων. Το μόνο που μπορεί να πει κανείς γι' αυτήν σας την πράξη είναι άξιος ο μισθός σας! Ευχαριστώ πολύ.
Ολοκληρώνουμε τις τοποθετήσεις των συναδέλφων Βουλευτών με τον κ. Καββαδά από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η χώρα διαθέτει πλέον ένα νέο υπόδειγμα διακυβέρνησης και νομοθέτησης. Είναι καιρός η νομοθετική διαδικασία να αποκτήσει τεκμηρίωση, να επικεντρώνεται στη βελτίωση του θεσμικού πλαισίου και στα πραγματικά προβλήματα. Και αυτό γίνεται. Η Κυβέρνηση της Νέας Δημοκρατίας επέδειξε άμεσα αντανακλαστικά στο ζήτημα της χρεοκοπίας της «THOMAS COOK». Προχώρησε άμεσα στην πράξη νομοθετικού περιεχομένου της 25ης Σεπτεμβρίου, την οποία καλείται να κυρώσει σήμερα η Βουλή. Μέσα από αυτήν θεσπίζεται η απαλλαγή από τον φόρο διαμονής για τις ξενοδοχειακές επιχειρήσεις και τα καταλύματα που είχαν συμβληθεί με την εταιρεία «THOMAS COOK» για το χρονικό διάστημα από τις 23 Σεπτεμβρίου έως τις 10 Οκτωβρίου. Σημαντική ανάσα για αυτές τις επιχειρήσεις, όμως, αποτελεί το γεγονός ότι με το επόμενο άρθρο της πράξης νομοθετικού περιεχομένου η Κυβέρνηση αναστέλλει την καταβολή ΦΠΑ που έχει βεβαιωθεί από χρεωστικές δηλώσεις με καταληκτική προθεσμία υποβολής την 30-9-2019 και την 30-10-2019 για τις επιχειρήσεις που είχαν συναλλαγές με την εταιρεία «THOMAS COOK». Ταυτόχρονα, προβλέπεται και η απαλλαγή των επιχειρήσεων μέχρι και 31-3-2020 από ενδεχόμενο καταλογισμό τόκων εκπρόθεσμης καταβολής ΦΠΑ για την περίοδο από την 1η έως την 30η Σεπτεμβρίου. Αναμφίβολα πρόκειται για ουσιαστικές κινήσεις στήριξης στο μέτρο του δυνατού για επιχειρήσεις που επλήγησαν από την πτώχευση της συγκεκριμένης εταιρείας. Και πολλές από αυτές τις επιχειρήσεις βρίσκονται και στην Περιφέρεια Ιονίων νήσων, ενώ οι συνέπειες άγγιξαν και τη Λευκάδα. Μέριμνα, επίσης, υπάρχει για τους εργαζόμενους σε αυτές τις επιχειρήσεις με ειδικά μέτρα στήριξης, όπως η υλοποίηση προγράμματος από τον ΟΑΕΔ για τη διατήρηση τεσσερισήμισι χιλιάδων θέσεων εργασίας πλήρους απασχόλησης. Απασχόληση που θα γίνει σε επιχειρήσεις του τουριστικού τομέα που επλήγησαν από τη χρεοκοπία της εταιρείας «THOMAS COOK» με την επιχορήγηση του ποσού που αντιστοιχεί στο 100% των εργοδοτικών εισφορών και με ανώτατο όριο των 500 ευρώ μηνιαίως για χρονικό διάστημα δώδεκα μηνών. Ουσιαστικό μέτρο στήριξης είναι και η μείωση του αριθμού των αναγκαίων ενσήμων για καταβολή επιδόματος ανεργίας από εκατό σε ογδόντα με ταυτόχρονη επέκταση του χρόνου καταβολής του επιδόματος ανεργίας κατά ένα μήνα. Κυρίες και κύριοι συνάδελφοι, ο στόχος αυτής της Κυβέρνησης είναι να δώσει τη δυνατότητα σε όλους τους πολίτες που έχουν οφειλές να ανταποκριθούν σε αυτές με τη θέσπιση γενναίων ρυθμίσεων. Η ρύθμιση για τις εκατόν είκοσι δόσεις για τις οφειλές προς την εφορία και τα ασφαλιστικά ταμεία είχε θετικό αντίκτυπο και αποτέλεσμα. Σήμερα έρχεται αυτό το νομοσχέδιο και παρατείνει μέχρι την 31η Δεκεμβρίου το χρονικό όριο για την ένταξη σε ρύθμιση οφειλών προς τους Οργανισμούς Τοπικής Αυτοδιοίκησης. Αναμφίβολα ένα από τα μεγαλύτερα προβλήματα που αντιμετωπίζουμε σε οικονομικό και κοινωνικό επίπεδο είναι η διαχείριση των κόκκινων δανείων και κυρίως στο κομμάτι εκείνο που αφορά στην προστασία της πρώτης κατοικίας. Η Κυβέρνηση της Νέας Δημοκρατίας επιχείρησε από τις πρώτες μέρες της θητείας της να αντιμετωπίσει αυτό το μεγάλο κενό που υπήρχε στην προστασία της πρώτης κατοικίας. Υπενθυμίζω ότι στις 29 Αυγούστου υπεγράφη κοινή υπουργική απόφαση των Υπουργών Οικονομικών, Ανάπτυξης και Επενδύσεων και Εργασίας και Κοινωνικών Υποθέσεων, με την οποία καταργήθηκε το πιστοποιητικό βαρών που αποτελούσε ανασχετικό παράγοντα στην υποβολή αιτήσεων από τους πολίτες για την ένταξή τους στη ρύθμιση για την προστασία της πρώτης κατοικίας. Το νομοσχέδιο που καλούμαστε να ψηφίσουμε σήμερα περιλαμβάνει μια σειρά βελτιωτικών παρεμβάσεων και ρυθμίσεων στο υπάρχον θεσμικό πλαίσιο προστασίας της πρώτης κατοικίας. Και με πολύ μεγάλη ικανοποίηση ακούσαμε όλοι τον Υπουργό Οικονομικών να ανακοινώνει την κατάργηση και άλλων δικαιολογητικών, ώστε να καταστεί η διαδικασία πιο εύκολη και ταχύτερη για τους πολίτες. Σε κάθε περίπτωση, όμως, είναι θετικές οι ρυθμίσεις που έχουν ενταχθεί στο νομοσχέδιο. Θα αναφερθώ στη διάταξη, σύμφωνα με την οποία επιτρέπεται πλέον να υποβάλουν αίτηση για να προστατεύσουν την πρώτη κατοικία τους και όσοι διαμένουν σε μισθωμένο ή παραχωρημένο ακίνητο εκτός της περιφερειακής ενότητας, στην οποία βρίσκεται η κύρια κατοικία τους. Είναι μια διάταξη που δίνει λύση στο πρόβλημα που αντιμετωπίζουν οι στρατιωτικοί, αλλά και δημόσιοι λειτουργοί, όπως δάσκαλοι και οι γιατροί που αναγκαστικά δεν διαμένουν στον τόπο κατοικίας τους. Αντιμετωπίζονται, επίσης, πλέον με διαφορετικό τρόπο οι περιπτώσεις κατά τις οποίες υπάρχουν περισσότεροι ιδιοκτήτες του ενός, αφού δίνεται η δυνατότητα προστασίας ολόκληρης της κατοικίας με αίτηση μόνο του ενός συνιδιοκτήτη. Διευκολύνεται η υποβολή αιτήσεων σε περιπτώσεις οφειλετών που βρίσκονται αποδεδειγμένα σε διάσταση με την υπογραφή του ενός εκ των δύο προσώπων. Δίνεται η δυνατότητα να συμμετέχει στη ρύθμιση για την πρώτη κατοικία εγγυητής μικρότερης ηλικίας σε περιπτώσεις ηλικιωμένων οφειλετών, που μέχρι τώρα δεν μπορούσαν να ωφεληθούν από τη ρύθμιση των δόσεων σε βάθος εικοσιπενταετίας. Έτσι αν ένας οφειλέτης είναι εβδομήντα ετών, θα λάμβανε ρύθμιση δεκαετούς διάρκειας, αφού, σύμφωνα με τις ευρωπαϊκές τραπεζικές οδηγίες, δεν παρέχεται ρύθμιση άνω του ογδοηκοστού έτους. Στο εξής θα μπορεί να καταστεί ένας νέος συνοφειλέτης ή εγγυητής μικρότερης ηλικίας, έτσι ώστε μαζί να λάβουν αποπληρωμή εικοσιπενταετούς διάρκειας που είναι το μέγιστο που παρέχει ο νόμος. Κυρίες και κύριοι συνάδελφοι, το νομοσχέδιο αυτό έχει θετικές διατάξεις, έχει θετική και ουσιαστική στόχευση. Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη αντιμετωπίζει μετωπικά τα μεγάλα προβλήματα της χώρας και δεν τα μεταθέτει στο μέλλον. Προχωράμε μπροστά με αισιοδοξία και αποφασιστικότητα και κυρίως με τη στήριξη των πολιτών. Σας ευχαριστώ πολύ.
Για να ολοκληρώσουμε τη συζήτηση του νομοσχεδίου, θα δώσω τον λόγο σε όποιον εκ των εισηγητών, ειδικών αγορητών και Κοινοβουλευτικών Εκπροσώπων θέλει να δευτερολογήσει, τρία λεπτά.
Τέσσερα λεπτά, κύριε Πρόεδρε.
Θα μιλήστε από τη θέση σας και όχι πάνω στο Βήμα, γιατί θα χάσουμε χρόνο αν έλθετε πάνω. Εξάλλου, δεν το επιτρέπει και ο Κανονισμός. Από πέντε λεπτά και πάνω αναφέρει. Τέλος, θα κλείσει ο ένας εκ των δύο Υφυπουργών Υγείας .για δύο λεπτά Κύριε Τσαβδαρίδη, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, βαίνει σιγά - σιγά προς το τέλος της μια αναλυτική συζήτηση ημερών και στις αρμόδιες επιτροπές και στην Ολομέλεια αναφορικά με τις πολλές και εξαιρετικά σημαντικές ρυθμίσεις του πολυνομοσχεδίου που έφερε προς ψήφιση η Κυβέρνηση της Νέας Δημοκρατίας. Πρόκειται για ένα πολυνομοσχέδιο που δείχνει ότι η νέα Κυβέρνηση δεν ασχολείται με συνθήματα, αλλά με πράξεις, δεν θεωρητικολογεί, αλλά σηκώνει τα μανίκια. Ειλικρινά, όμως, στεναχωριέμαι όταν βλέπω τον εισηγητή του ΣΥΡΙΖΑ να λέει ότι το πολυνομοσχέδιο κάνει αυταρχικές παρεμβάσεις, ότι αποκαλύπτει τις ιδεολογικοπολιτικές αγκυλώσεις της Νέας Δημοκρατίας, αλλά και τις πρακτικές οικοδόμησης, επανίδρυσης του γαλάζιου λουδοβίκειου κράτους ή όταν χαρακτηρίζει την εισήγησή μου μ' έναν φανατισμένο λόγο για ζητήματα περί νόμου και τάξης, που μπερδεύει τη διεκδίκηση των φοιτητών να κάνουν γενική συνέλευση με ζητήματα μπαχαλάκηδων. Σοβαρά μιλάτε; Θεωρείται φανατικό λόγο όποιον μιλάει για νόμο και για τάξη; Ε, λοιπόν, κύριε Παπαδόπουλε, φοβάμαι ότι βρίσκεστε σε βαθιά πλάνη και σας πληροφορώ ότι η παρούσα Κυβέρνηση εκλέχθηκε για να βάλει όντως σε τάξη τη χώρα που είχατε αφήσει έρμαιο, καθώς και να εφαρμόσει επιτέλους τους νόμους που και εσείς ψηφίζατε, αλλά σφυρίζατε αδιάφορα στην υλοποίησή τους. Όσο για το επιχείρημα ότι η Νέα Δημοκρατία μπερδεύει τη διεκδίκηση των φοιτητών να κάνουν γενική συνέλευση με ζητήματα μπαχαλάκηδων αυτό προκαλεί μόνο θυμηδία. Για ποια διεκδίκηση φοιτητών μιλάτε; Τα δικά σας παιδιά τα αναγάγετε σε σύνολο φοιτητών; Και τι γνώμη έχουν τα δικά σας παιδιά για τα στειλιάρια και τις γιάφκες της ΑΣΟΕΕ, για τις μολότοφ, για τα αλυσοπρίονα που σπάνε κλειδαριές, για τα τούβλα που χτίζουν γραφεία καθηγητών, για τους ξυλοδαρμούς φοιτητών ή καθηγητών στα πανεπιστήμια, για το εμπόριο ουσιών, για την ανομία; Γι' αυτά τα δικά σας παιδιά έκαναν ποτέ γενική συνέλευση για να τα καταδικάσουν; Και στο κάτω - κάτω έχουμε έναν ψηφισμένο νόμο για το άσυλο και έχουμε και απόφαση Συγκλήτου για κλείσιμο της σχολής. Τι δουλειά έχουν τα αλυσοπρίονα; Και κλείνω με κάτι τελευταίο, κύριε Πρόεδρε. Θεωρώ μνημείο παρέμβασης επί προσωπικού αυτή της κ. Φωτίου νωρίτερα. Πώς επιχειρηματολόγησε η κ. Φωτίου; Κάνοντας ένα ιδεολογικό μανιφέστο ενάντια στον φόβο που υποτίθεται ότι η Νέα Δημοκρατία θέλει να σπείρει στην κοινωνία, προκειμένου, τάχα, εμείς να δημιουργήσουμε κλίμα πολεμικό και να τρομοκρατήσουμε τους πολίτες για να μην κατέβουν στην πορεία της επετείου της 17ης Νοεμβρίου. Ένα ιδεολογικό μανιφέστο, έμμεσο κάλεσμα στη νεολαία να βγει στον δρόμο ενάντια σε μία κακή Κυβέρνηση, που σύμφωνα με την κ. Φωτίου θέλει, δήθεν, να νομιμοποιήσει την καταστολή και να κυβερνήσει με τη βία. Κυρία Φωτίου - είστε απούσα - λίγο ντροπή δεν θα έβλαπτε. Φτάνει πια, γιατί κουράσατε τόσα χρόνια. Ο κόσμος πια αυτά τα έχει ξεπεράσει. Μείνατε στο 1970, ξεχαστήκατε εκεί και ξεχάσατε ότι κυβερνήσατε. Και ομολογώ ότι το μπάχαλο στα πανεπιστήμια που υποστηρίζετε συγκρίνεται μόνο με το μπάχαλο της κυβέρνησής σας για τεσσεράμισι χρόνια. Αυτό το μπάχαλο κάθε μέρα η Νέα Δημοκρατία καλείται να το αντιμετωπίσει και να το νοικοκυρέψει και κάθε μέρα με πολιτική τόλμη, με πολλή δουλειά και με αποφασιστικότητα το καταφέρνει. Σας ευχαριστώ πολύ.
Τον λόγο έχει ο κ. Παπαδόπουλος από τον ΣΥΡΙΖΑ για τρία λεπτά.
Πανεπιστημιακό άσυλο δεν υπήρχε το 1975, κι όμως όλοι οι φοιτητές της Ιατρικής σχολής του Αριστοτέλειου σε μία μαζικότατη γενική συνέλευση αποφασίσαμε να κάνουμε κατάληψη της Ιατρικής σχολής για τρεις μέρες. Στη γενική συνέλευση μίλησαν από εκπροσώπους της φοιτητικής παράταξης της Νέας Δημοκρατίας μέχρι ακροαριστερές οργανώσεις, που ήταν ιδεολόγοι, τροτσκιστές, μαοϊκοί, οπαδοί του Ενβέρ Χότζα. Κι όμως κάναμε μία συζήτηση άριστη επί τριήμερο. Ήμουν πρόεδρος στη γενική συνέλευση. Ήρθε η Μελίνα Μερκούρη και μίλησε και όταν τελειώσαμε τη γενική συνέλευση σε καμμία περίπτωση δεν θέλησε, όπως και στη διάρκεια της κατάληψης η Αστυνομία να παρέμβει, παρά το ότι δεν υπήρχε πανεπιστημιακό άσυλο. Η σχολή παραδόθηκε κατάλευκη. Μαζέψαμε όλα τα σκουπίδια, δεν έγινε τίποτα που να θυμίζει μπαχαλάκηδες, όπως λέτε εσείς, γιατί είπατε και για ακροαριστερές αντιλήψεις. Και ήταν ιδεολόγοι αυτοί που συμμετείχαν. Δεν είχαν καμμία σχέση ούτε με παρασκευή μολότοφ, ούτε με τσεκούρια όμως, για να συνεννοούμαστε. Αυτά για να τιμήσουμε λίγο ένα διαχρονικό φοιτητικό κίνημα που συνεχίζει με προβληματισμούς, με τα δικά του προβλήματα στις μέρες μας, αλλά δεν πρόκειται να το βάλετε σε κλούβα. Δεν γίνεται. Το φοιτητικό κίνημα με όλες τις αντιλήψεις θα συνεχίζει να υπάρχει, θα συνεχίζει να διεκδικεί γενικές συνελεύσεις για να πει την άποψή του για σημαντικά ζητήματα, όπως λέγαμε και εμείς την άποψή μας για τα ζητήματα εκείνης της περιόδου και νομίζουμε ότι η φετινή γιορτή για το Πολυτεχνείο θα δίνει απαντήσεις σε όλα αυτά και θα γίνει ειρηνικά. Αν βέβαια αυτοί οι πειρασμοί να κάνουμε εκτροπές προς το αυταρχικό κράτους δεν ενδώσουν. Στο ΚΕΘΕΑ εκείνο που είναι το κεντρικό ζήτημα είναι ότι δεν μπορούν να είναι ταυτόχρονα, αγαπητοί φίλοι, και κομματικά ελεγχόμενη διοίκηση και αυτοδιοίκηση. Δεν γίνεται. Και σας προειδοποιούν γι' αυτό, για να μην υπάρξει μόνιμη ρήξη, όλοι οι φορείς που συμμετέχουν στη γενική συνέλευση. Ποιο είναι το πρόβλημά σας; Και φαίνεται και σε άλλα ζητήματα. Η εκλογή της κ. Δημητρίου, η οποία ήταν πρώην Πρόεδρος του Αρείου Πάγου, ο πειρασμός να τη σπιλώσετε, όπως το κάνετε τώρα και με την κ. Τουλουπάκη και με το κ. Τζούρα και με τον κ. Μανώλη, την εισαγγελία δηλαδή κατά της διαφθοράς, είναι ζητήματα που αποτελούν εκτροπή από έναν σεβασμό στη δικαιοσύνη, που θεωρητικά λέτε ότι έχετε, αλλά στην πράξη δεν τον έχετε, όπως και στα ζητήματα τα οποία μπήκαν εδώ με τροπολογίες. Νομίζουμε ότι απαντήσεις έδωσε για την τιμολόγηση των φαρμάκων πλήρεις ο Ανδρέας Ξανθός Δεν χρειάζεται να μιλήσω. Για την προστασία της πρώτης κατοικίας περιμένουμε ακόμη απάντηση αν υιοθετήσατε εκείνες τις παρατηρήσεις που κάναμε και κυρίως αν δίνεται η δυνατότητα στους ανθρώπους που θέλουν να υπερασπίσουν την πρώτη κατοικία τους να μπορούν να το κάνουν πριν πάνε στα funds. Αυτή την απάντηση δεν τη δώσατε, ούτε στην τροπολογία που έκανε το ΚΙΝΑΛ και που εμείς είχαμε ετοιμάσει νομοθετική ρύθμιση βελτίωσης του μέχρι τότε προστατευτικού πλαισίου, ώστε να δίνει πλήρεις απαντήσεις για όλα τα ζητήματα που αφορούν μη στρατηγικούς κακοπληρωτές. Για το άρθρο 3 νομίζω ότι έχουμε δώσει απαντήσεις. Για την πλήρη και αποκλειστική απασχόληση του Προέδρου του ΚΕΘΕΑ δεν δώσατε απάντηση. Για την τροπολογία του Υπουργείου Αγροτικής Ανάπτυξης νομίζω ότι καταλήγουμε στο «όχι», γιατί δεν δόθηκαν….
Θα τα πείτε στην ψηφοφορία αυτά. Κλείστε, σας παρακαλώ.
Αν είναι έτσι, τελείωσα, κύριε Πρόεδρε. Ευχαριστώ πολύ.
Τον λόγο έχει από το Κίνημα Αλλαγής ο κ. Κατρίνης για τρία λεπτά.
Ευχαριστώ πολύ, κύριε Πρόεδρε. Νομίζω ότι φθάνουμε στο τέλος μίας πολύ ενδιαφέρουσας συζήτησης. Επιτρέψτε μου να πω ξεκινώντας ότι μαζί με την κακή νομοθέτηση που χαρακτηρίζει αυτό το νομοσχέδιο, νομίζω ότι ήταν και κακή η τροπή που πήρε η συζήτηση. Και αυτό αποδεικνύεται από το γεγονός ότι πάρα πολλοί συνάδελφοι που ενεγράφησαν να μιλήσουν, γιατί φαίνεται ότι το νομοσχέδιο αυτό είχε ενδιαφέρον, δυστυχώς αναγκάστηκαν να αποσυρθούν λόγω της ανάγκης δεκάδων Υπουργών να παρεμβαίνουν εμβόλιμα για να δικαιολογήσουν τις τροπολογίες που επίσης έφεραν εμβόλιμα. Νομίζω ότι αυτό θα πρέπει κάποια στιγμή να το συζητήσουμε και να το διορθώσουμε, γιατί προσβάλλει τους συναδέλφους οι οποίοι περιμένουν επί ώρες για να τοποθετηθούν. Θεωρώ θετικό ότι έπεσαν οι τόνοι στο ΚΕΘΕΑ. Νομίζω ότι παρά την όποια διάσταση απόψεων και παρά το γεγονός ότι δεν βρέθηκε χρυσή τομή, δεν βρέθηκε λύση που να σέβεται την ιστορία του ΚΕΘΕΑ και να δίνει και στην Κυβέρνηση τη δυνατότητα να εφαρμόσει ένα άλλο μοντέλο λειτουργίας, θεωρώ πολύ ενθαρρυντικό ότι η συζήτηση κινήθηκε σε τελείως διαφορετικούς τόνους από την Επιτροπή. Δράττομαι της ευκαιρίας να μιλήσω για αυτά που ανέφερε ο τέως Υπουργός Υγείας, ο κ. Ξανθός που μίλησε για τους εποπτευόμενους σταθμούς χρήσης, που θυμάμαι ότι συζητούσαμε το 2014. Πέρασαν τέσσερα χρόνια για να ψηφιστεί. Ακόμα δεν έχουν λειτουργήσει, κύριε Κοντοζαμάνη. Και το λέω γιατί κάθε φορά που έχουμε θέμα με τα δημόσια πανεπιστήμια, βγαίνουν κάποιοι και λένε ότι γίνεται διακίνηση ναρκωτικών, λες και η διακίνηση ναρκωτικών δεν ήταν αυτεπάγγελτο αδίκημα και έμπαινε η Αστυνομία ούτως ή άλλως, λες και αν πάνε και τους συλλάβουν από τα πανεπιστήμια αυτούς που κάνουν χρήση ναρκωτικών θα θεραπευτούν ως διά μαγείας ή αν εγκλειστούν στις φυλακές. Αυτή, λοιπόν, είναι μία υποκρισία, που κάποια στιγμή νομίζω ότι πρέπει να τη δούμε κατάματα. Θα κάνω δύο παρατηρήσεις, κύριε Πρόεδρε, σε σχέση με την ομιλία του Υπουργού Οικονομικών. Η πρώτη αφορά το επίδομα θέρμανσης, το οποίο ήρθε πάλι να το διαφημίσει και να πει «αυξάνουμε το όριο, δίνουμε 10 εκατομμύρια επιπλέον». Αυτό δηλαδή που είχε πει πριν από δεκαπέντε ημέρες στο προσχέδιο προϋπολογισμού του 2020, έρχεται σήμερα να το επαναλάβει και να το παρουσιάσει ως κάτι καινούργιο. Λέει, λοιπόν, «εμείς υλοποιούμε τη δέσμευση της Νέας Δημοκρατίας για αυξημένη χορήγηση επιδόματος θέρμανσης». Πολύ ωραία! Εδώ, λοιπόν, εγώ έχω μία ερώτηση, κύριε Πρόεδρε και κύριε Υπουργέ. Εδώ γράφει «Νέα Δημοκρατία», αν δεν κάνω λάθος. Έχει ημερομηνία 12-10-2018, έχει στο πίσω μέρος εβδομήντα τρεις υπογραφές. Η πρώτη είναι η δική σας και η δεύτερη είναι του κ. Σταϊκούρα, ο οποίος είπε όλα αυτά. Και τι λέτε σε αυτήν την ερώτηση που απευθύνετε στον τότε Υπουργό κ. Τσακαλώτο έναν χρόνο πριν; «Αναγκαίος τουλάχιστον ο διπλασιασμός του επιδόματος θέρμανσης στα 120 εκατομμύρια» - δεν ισχύει - «επαναφέροντας παράλληλα διευρυμένα εισοδηματικά και περιουσιακά κριτήρια χορήγησης του 2014» - ούτε αυτό το κάνατε - και βεβαίως μπορεί να χορηγηθεί από τα αποθεματικά του κρατικού προϋπολογισμού με την αιτιολογία ότι πρόκειται για έκτακτη ανάγκη που οφείλεται σε εξωγενείς παράγοντες». Τι ειρωνεία! Σήμερα ήλθε ο κ. Σκυλακάκης να επιχειρηματολογήσει υπέρ της ανάγκης τροποποίησης του ειδικού αποθεματικού. Άρα, δεν υλοποιείτε την προεκλογική σας δέσμευση, την οποία έχετε καταθέσει το σύνολο της Κοινοβουλευτικής Ομάδας της Νέας Δημοκρατίας έναν χρόνο πριν, απλώς αυξάνετε κατά 10 εκατομμύρια το επίδομα θέρμανσης. Τελευταία μου αναφορά, κύριε Πρόεδρε. Ο Υπουργός ήλθε και έκανε αναλυτική παρουσίαση των τροποποιήσεων στον ν.4506 για την πρώτη κατοικία. Μάλιστα, μας διόρθωσε γιατί είπαμε ότι είχαν γίνει πενήντα έξι ρυθμίσεις, ενώ μας είπε ότι οι ρυθμίσεις είναι εξήντα έξι. Αυτό σημαίνει πρακτικά ότι οι ρυθμίσεις σε ποσοστό επί των αιτήσεων από 0,3 τοις χιλίοις αυξήθηκαν σε μία εβδομάδα στο 0,4 τοις χιλίοις. Άρα αν έχουμε αύξηση 0,1 τοις χιλίοις ανά εβδομάδα, καταλαβαίνετε πόσες χιλιάδες εβδομάδες θέλουμε για να έχουμε αποτελεσματική προστασία στην πρώτη κατοικία. Δεν είπε τίποτα όμως, για την τροπολογία που καταθέσαμε και αφορά την επαναφορά του ν.3689/2010 την οποία με χαρά είδαμε τον ΣΥΡΙΖΑ - ο οποίος κατήργησε αυτόν τον νόμο - να την υποστηρίζει, όπως επίσης και τα άλλα κόμματα ούτε για τη δυνατότητα προς τους δανειολήπτες να αγοράσουν το δάνειό τους πριν μεταβιβαστεί στα funds, το οποίο επίσης ακούστηκε από άλλες πτέρυγες ότι υποστηρίζετε. Δυστυχώς, δεν έκανε καμμία αναφορά σε όλα αυτά.
Κλείστε, παρακαλώ.
Τελειώνω, κύριε Πρόεδρε. Βλέπω και θέλω να το αφιερώσω στον κύριο Υπουργό, ότι σήμερα ο πρόεδρος των εταιρειών που ασχολούνται με τις απαιτήσεις, τα funds, στο συνέδριο που κάνουν, λέει ότι εμείς πρέπει να ασχοληθούμε με αυτό το θέμα, γιατί οι τράπεζες είναι εξειδικευμένες να χρηματοδοτούν την οικονομία. Αντίθετα εμείς, λέει, έχουμε εξειδίκευση, έχουμε τεχνογνωσία, τα εργαλεία για να μεγιστοποιήσουμε τα αποτελέσματα ενώ κουβαλάμε ευρωπαϊκή και διεθνή εμπειρία σε αυτόν τον τομέα.
Κλείστε, γίνατε αντιληπτός.
Να είστε σίγουρος, κύριε Πρόεδρε, ότι οι συμπολίτες μας που βρίσκονται αντιμέτωποι με το φάσμα των μαζικών πλειστηριασμών, αυτό ακριβώς φοβούνται. Και καλούμε έστω και τώρα, την ύστατη στιγμή, την Κυβέρνηση να αναθεωρήσει το πλαίσιο, να δει κατάματα το πρόβλημα. Είμαι σίγουρος ότι όλοι οι συνάδελφοι σε αυτή την Αίθουσα και όλες οι πτέρυγες συμφωνούν ότι πρέπει να υπάρχει προστασία στην πρώτη κατοικία και ότι πρέπει να δοθεί η δυνατότητα στους δανειολήπτες να αγοράσουν τα δάνειά τους πριν φθάσουν στα funds. Να πάρουν την πολιτική απόφαση. Ευχαριστώ, κύριε Πρόεδρε.
Τον λόγο έχει ο κ. Γεώργιος Λαμπρούλης, Αντιπρόεδρος της Βουλής.
Ευχαριστώ, κύριε Πρόεδρε. Αναφερθήκαμε σε ό,τι αφορά το νομοσχέδιο και στην πρωτολογία και στην παρέμβαση του Γενικού Γραμματέα, αλλά και της Κοινοβουλευτικής μας Εκπροσώπου. Βεβαίως, εμείς ζητήσαμε και στην επιτροπή την απόσυρση της συγκεκριμένης διάταξης, που αφορά το ΚΕΘΕΑ. Είναι κατανοητό πως η Κυβέρνηση δεν την αποσύρει. Όπως επίσης, παρ' όλο που πέρασε ένας αρκετά μεγάλος αριθμός - και απ' αυτό το Βήμα, αλλά και από τις επιτροπές - Υπουργών, κανένας δεν πήρε θέση στις προτάσεις του Κομμουνιστικού Κόμματος Ελλάδας σε ό,τι αφορά την πρώτη κατοικία και τους εργαζόμενους, με αφορμή την υπόθεση της «THOMAS COOK» και σε άλλες προτάσεις τις οποίες καταθέσαμε. Σε ό,τι αφορά τώρα τις τροπολογίες εν τάχει, κύριε Πρόεδρε. Για την τροπολογία σχετικά με το Ίδρυμα «Σταύρος Νιάρχος», η μόνη διαφορά επί της ουσίας είναι ότι η αρχική σύμβαση που προχώρησε με κυβέρνηση Σύριζα, τώρα η Κυβέρνηση της Νέας Δημοκρατίας την τροποποιεί και τη διαχειρίζεται. Και η ψήφος μας σε ό,τι αφορά αυτήν την τροπολογία εκφράζει αφ' ενός την κριτική για τις ευθύνες της Κυβέρνησης της Νέας Δημοκρατίας όπως και της προηγούμενης του ΣΥΡΙΖΑ, που με τις πολιτικές υπέρ της πλουτοκρατίας περικόπτουν δημόσιες παροχές στην υγεία, αυξάνουν την ανταποδοτικότητα και τις πληρωμές στις υπηρεσίες υγείας, στα φάρμακα, στις εξετάσεις, συμβάλλοντας ώστε το δικαίωμα των ασθενών σε απαραίτητες δημόσιες μονάδες υγείας να παρουσιάζεται ως προσφορά απ' αυτούς που καταδικάζουν τον λαό στην εξαθλίωση. Αφ' ετέρου η κριτική μας εστιάζεται και στο ότι με τους όρους της σύμβασης το Ίδρυμα αποκτά με έμμεσο τρόπο - το είχαμε θέσει βεβαίως και όταν είχε έρθει και νομοθετήθηκε με την προηγούμενη κυβέρνηση - το δικαίωμα του ελέγχου και της παρέμβασης στους τομείς που αφορούν τη δωρεά. Όπως για παράδειγμα και στη συγκεκριμένη τροπολογία στο άρθρο 3 που αν ήταν ξεχωριστό, ξέχωρο θα το καταψηφίζαμε, διότι αφορά τις παρεμβάσεις που ενδεχομένως να κάνουν στην κατεύθυνση του καθορισμού και του προσανατολισμού του περιεχομένου της εκπαιδευτικής διαδικασίας στα νοσηλευτικά ιδρύματα. Σε ό,τι αφορά την τροπολογία με γενικό αριθμό 84 και ειδικό 15 εμείς θα συμφωνούσαμε αν ήταν ξεχωριστά. Θα θέλαμε να ψηφίσουμε τα ζητήματα που αφορούν τα θέματα ειδικής αγωγής και εκπαίδευσης. Η τροπολογία όμως, περιέχει δύο άρθρα, ένα απ' αυτά είναι αυτό που μόλις ανέφερα. Σε ό,τι αφορά, όμως το πρώτο άρθρο έχουμε τις επιφυλάξεις μας. Επειδή πρόκειται για δύο διαφορετικά ζητήματα, θα θέλαμε - επαναλαμβάνω - να ψηφίσουμε το δεύτερο, όμως αναγκαζόμαστε να πάμε στο «παρών», διότι δεν στηρίζουμε, δεν θα ψηφίσουμε το πρώτο άρθρο. Αν ήταν ξεχωριστά, λέω. Οπότε μας αναγκάζετε με αυτόν τον τρόπο να ψηφίσουμε «παρών». Οφείλουμε να το πούμε για να μην δημιουργούνται και συνειρμοί. Κλείνω, κύριε Πρόεδρε, με αυτό. Άκουσα τον κ. Βορίδη, ο οποίος ήλθε εδώ να υποστηρίξει την τροπολογία για τους συνεταιρισμούς. Εμείς θα καλούσαμε τον κ. Βορίδη, κύριε Πρόεδρε, να καταθέσει στη Βουλή την απόφαση του Συμβουλίου της Επικρατείας. Τελεία και παύλα. Ευχαριστώ.
Ευχαριστώ, κύριε Αντιπρόεδρε και για την τήρηση του χρόνου. Τον λόγο έχει ο κ. Βασίλειος Βιλιάρδος από την Ελληνική Λύση για τρία λεπτά.
Ευχαριστώ, κύριε Πρόεδρε. Ο Υπουργός Εθνικής Άμυνας, έφερε τελευταία στιγμή μια τροπολογία για την εισαγωγή υλικών από τις Ηνωμένες Πολιτείες εκ μέρους της ΕΑΒ, κάτι που θα τη στηρίξει και θα την καταστήσει διεθνώς ανταγωνιστική, όπως είπε. Το πρωί όμως, στην επίκαιρη ερώτησή μας, για την άλλη αμυντική βιομηχανία μας και όχι μόνο, για την ΕΛΒΟ είπε πως προωθείται η ιδιωτικοποίηση της. Λογικά λοιπόν, αναρωτιόμαστε εάν σκοπεύει να ιδιωτικοποιήσει και την ΕΑΒ, σε μία εποχή που η Ελλάδα έχει περισσότερο από ποτέ την ανάγκη μιας δικής της αμυντικής βιομηχανίας και για λόγους ανάπτυξης της οικονομίας της. Σημειώνω πως η ΕΛΒΟ παραμένει σε αδράνεια, ενώ οι Ένοπλες Δυνάμεις μας έχουν προβεί σε αποδοχή μεγάλου αριθμού δωρεάν θωρακισμένων οχημάτων M113 από τις Ηνωμένες Πολιτείες, αγνώστου σε μας τουλάχιστον αποτελεσματικότητας και κόστους συντήρησης. Λογικά, λοιπόν, αυτά τα γεγονότα μας προβληματίζουν. Εξετάζεται επίσης, η προμήθεια φορτηγών για αντικατάσταση των Steyr που κατασκεύασε η ΕΛΒΟ και που αποτελούν τη ραχοκοκαλιά των μεταφορών, κάτι που ελπίζουμε να είναι λάθος. Η αμυντική βιομηχανία δεν μπορεί να υπάρξει χωρίς υποστήριξη και χωρίς εξοπλιστικά προγράμματα. Εκτός της δυνατότητας συμμετοχής στα εξοπλιστικά, η ΕΛΒΟ θα μπορούσε να παράγει οχήματα του δημοσίου και των αστικών συγκοινωνιών. Είχε ήδη δρομολογηθεί από την κυβέρνηση ΣΥΡΙΖΑ η ανανέωση του στόλου του ΟΑΣΑ και του ΟΑΣΘ. Τώρα μελετάται η προμήθεια περίπου χιλίων λεωφορείων. Ο Υπουργός Μεταφορών όμως, μας απάντησε πως δεν μπορεί να επέμβει στους κανόνες του διαγωνισμού προς όφελος της τοπικής εταιρείας. Δυστυχώς, έτσι καταστρέφουμε τις εταιρείες μας. Τέλος, θυμίζουμε πως η τρόικα απαιτούσε από τα πρώτα χρόνια των μνημονίων να κλείσουν οι αμυντικές μας βιομηχανίες, κάτι που πρόσφατα υποστήριξε το πρώην στέλεχος του ΔΝΤ και σύμβουλος του τέως Πρωθυπουργού Κωνσταντίνου Μητσοτάκη, η κ. Ξαφά. Επομένως, δεν μπορούμε παρά να είμαστε πάντα επιφυλακτικοί σε τέτοιες τροποποιήσεις της τελευταίας στιγμής. Ειδικά αν δεν έχει προηγηθεί μία σύσκεψη τουλάχιστον της Επιτροπής Εξωτερικών, η οποία θα μπορούσε να αποφασίσει και να κρίνει καλύτερα από μας το συγκεκριμένο θέμα. Σας ευχαριστώ πολύ.
Ευχαριστώ. Τον λόγο έχει ο κ. Κρίτων Αρσένης από το ΜέΡΑ25 για τρία λεπτά.
Ευχαριστώ πολύ, κύριε Πρόεδρε. Σε λίγο θα έχουμε την ολοκλήρωση ενός ακόμα δράματος, όσον αφορά τους δημοκρατικούς μας θεσμούς. Ένα εργαλείο που είχε απομείνει, αυτό της ΠΝΠ που κάπως είχε γίνει κατάχρηση, αλλά τουλάχιστον τηρούνταν οι προϋποθέσεις του. Πάμε να εγκρίνουμε με την ψήφο - δυστυχώς, η πλειοψηφία είναι δεδομένη - , μια ΠΝΠ η οποία καταστρατηγεί όλες τις προϋποθέσεις των ΠΝΠ. Καταλύουμε ακόμα ένα θεσμικό εργαλείο αυτής της δημοκρατίας. Αυτό δεν είναι το μόνο προβληματικό σημείο στη διαδικασία νομοθέτησης σε αυτή τη χώρα. Ήδη στη χθεσινή ψηφοφορία έπρεπε οι Βουλευτές να επιλέξουν αν θα δώσουν ασυλία στους τραπεζίτες ή ταυτόχρονα να αυξήσουν τις ποινές στους βιαστές. Έπρεπε να διαλέξουν ποιο είναι πιο σημαντικό. Το να πουν όχι στην ασυλία στους τραπεζίτες ή ναι στην αύξηση των ποινών στους βιαστές; Γιατί ήταν στο ίδιο άρθρο. Στο άρθρο 2 έχετε τα θέματα του ΚΕΘΕΑ για τα οποία υπάρχει ομοβροντία καταδίκης αυτών που προτείνει η Κυβέρνηση, την ίδια στιγμή που έχετε την αναστολή καταβολής του ΦΠΑ για τις επιχειρήσεις του «THOMAS COOK». Είναι πρακτικές βαθιά αντιδημοκρατικές. Σε κάθε περίπτωση, η κατάσταση θα μπορούσε να βελτιωθεί και τεχνικά. Πρέπει να δει η Βουλή αν υπάρχει η παραμικρή ειλικρίνεια σε αυτά τα θέματα, τουλάχιστον να μπορούν να ψηφίζονται και να τίθεται ονομαστική ψηφοφορία όχι μόνο στα άρθρα αλλά και σε επίπεδο παραγράφων, όπως γίνεται σε όλα τα κοινοβούλια του κόσμου. Το ΜέΡΑ25 δεν θα μπει στην παγίδα αυτή. Θα ψηφίσουμε κατά στο συγκεκριμένο άρθρο για το θέμα του ΚΕΘΕΑ παρότι θα συμφωνούσαμε με τα μέτρα για την «THOMAS COOK», αν και τα θεωρούμε ελλιπή. Όμως, δεν θα μας παγιδέψετε και δεν θα λάβετε την παραμικρή στήριξη σε αυτά που φέρνετε τελευταία, με οποιοδήποτε τερτίπι.
Κυρία Ξενογιαννακοπούλου, κλείνουμε με εσάς. Έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κλείνουμε πάνω από δέκα ώρες συζήτηση και με πάρα πολύ ενδιαφέρον παρακολουθήσαμε - προσωπικά άκουσα - και τον Υπουργό, τον κ. Κικίλια και όλους τους συναδέλφους Βουλευτές της Νέας Δημοκρατίας. Τρεις διαπιστώσεις σε σχέση με το ΚΕΘΕΑ. Ακούσαμε πάρα πολλούς Βουλευτές της Νέας Δημοκρατίας οι οποίοι ανέφεραν την θετική εντύπωση έχουν από τη λειτουργία του δικτύου ΚΕΘΕΑ στις εκλογικές τους περιφέρειες. Μέχρι και ο αγαπητός Κοινοβουλευτικός Εκπρόσωπος της Νέας Δημοκρατίας ανέφερε την αντίστοιχη λειτουργία στον Βόλο. Επίσης, οι συνάδελφοι ένιωσαν την ανάγκη να αναφέρουν ότι δεν αλλάζει κάτι, όλα θα συνεχιστούν και τα προγράμματα και ο τρόπος λειτουργίας. Άρα, λοιπόν, θεωρώ ότι η πρώτη διαπίστωση είναι ότι οι ίδιοι οι Βουλευτές της Νέας Δημοκρατίας και με τη δική τους εμπειρία κρίνουν θετική την έως τώρα δράση και λειτουργία του ΚΕΘΕΑ. Συνεπώς, δεν μπόρεσε να αποδειχθεί γιατί έρχεται η Κυβέρνηση και κάνει την αλλαγή. Η ίδια η Κυβέρνηση - και εκεί υπήρχε όντως μία προσπάθεια από τους Βουλευτές της Νέας Δημοκρατίας να στηρίξουν και αυτή είναι η δεύτερη διαπίστωση - έθεσε το θέμα, με πολύ μεγάλη βέβαια καθυστέρηση και εκ των υστέρων, αφού είχε δημιουργήσει τα τετελεσμένα με την πράξη νομοθετικού περιεχομένου, αναφέροντας το θέμα της διαχείρισης των πόρων και με τις δύο αυτές περιπτώσεις που ανέφερε ο κύριος Υπουργός που αφορούσε την υπόθεση στα Διαβατά και την έκθεση του Γενικού Λογιστηρίου του Κράτους. Νομίζω, κύριε Πρόεδρε, αυτό που φάνηκε από τη συζήτηση είναι ότι καταρρίφθηκαν αυτά τα δύο επιχειρήματα γιατί το μεν ένα, όπως όλοι ομολόγησαν - και ο ίδιος ο Υπουργός παραδέχτηκε - ήταν ένας εσωτερικός έλεγχος του ίδιου του ΚΕΘΕΑ, όσον δε αφορά τον έλεγχο του Γενικού Λογιστηρίου του Κράτους κατατέθηκε η έκθεση και έγινε αναφορά ότι ισχύει το αντίθετο και μάλιστα είχε συμμορφωθεί το ΚΕΘΕΑ στις συγκεκριμένες συστάσεις. Άρα λοιπόν, η τρίτη διαπίστωση είναι ότι δεν υπήρχε ουσιαστικός λόγος, δεν μας έχουν πείσει γιατί έγινε. Από ό,τι αποδεικνύεται είναι για να ελέγξουν τη διοίκηση και τον πρόεδρο. Ενδεχομένως, στο πίσω μέρος του μυαλού της Κυβέρνησης είναι να κάνουν χώρο στο μέλλον και για ιδιωτικά συμφέροντα στον χώρο της απεξάρτησης. Και να κλείσω και με ένα τελικό σχόλιο, κύριε Πρόεδρε. Ακούσαμε από τον κύριο Υπουργό - και το είπαν και κάποιοι συνάδελφοι της Νέας Δημοκρατίας - ότι εφόσον το κράτος επιχορηγεί με 20 εκατομμύρια, είναι φυσικό να θέλει να έχει τον έλεγχο με κρατικά οριζόμενη διοίκηση, μια μορφή δηλαδή κρατικοποίησης. Ενδιαφέρον πολύ από μια κυβέρνηση με νεοφιλελεύθερο πρόσωπο! Το σημειώνουμε για τα Πρακτικά αυτό. Ελπίζουμε σε πολύ πιο μείζονα πράγματα στο μέλλον, από όσα έχετε απειλήσει ως Κυβέρνηση: από την ιδιωτικοποίηση πτυχών του Εθνικού Συστήματος Υγείας μέχρι την επικουρική ασφάλιση και δημόσιες λειτουργίες του ελληνικού κράτους. Να θυμηθείτε τα λόγια που είπατε σήμερα για τα 20 εκατομμύρια, γιατί φαντάζομαι ότι δεν μπορείτε πλέον να υποστηρίξετε στο μέλλον οποιαδήποτε τέτοια διαφορετική κατεύθυνση. Αυτό ας το κρατήσουμε, λοιπόν, για το μέλλον ως κάτι θετικό από επιχείρημά σας, το οποίο σας το επιστρέφουμε.
Τη συζήτηση επί του σχεδίου νόμου θα κλείσει ο Υφυπουργός Υγείας κ. Κοντοζαμάνης για τρία λεπτά.
Ευχαριστώ πολύ, κύριε Πρόεδρε, θα είμαι σύντομος. Θα ήθελα να κάνω μερικές επισημάνσεις μόνο σε αυτά που είπε ο κ. Ξανθός, ο κ. Πολάκης και ένα σχόλιο σε ό,τι αφορά το ΚΕΘΕΑ. Νομίζω εξαντλήθηκε η συζήτηση. Ακούστηκαν τα επιχειρήματα. Αυτό που θέλουμε να τονίσουμε για μία ακόμη φορά είναι ότι η οποιαδήποτε παρέμβαση κρίνεται από το αποτέλεσμα και νομίζω ότι με την παρέμβασή μας αυτή στο ΚΕΘΕΑ θα δικαιωθούμε και φαίνεται στην πορεία της συζήτησης του νομοσχεδίου και των ημερών όπου διάφορα πράγματα βγαίνουν στην επιφάνεια και νομίζω ότι με τον καλύτερο τρόπο δικαιώνουν την επιλογή μας. Να πω κάτι αναφερόμενος στο τέλος της εισήγησής σας, κυρία Ξενογιαννακοπούλου σε ό,τι αφορά το δημόσιο χρήμα. Ναι, πράγματι το ΚΕΘΕΑ χρηματοδοτείται από τα χρήματα των Ελλήνων φορολογουμένων και πρέπει να γνωρίζουν πού πάει η τελευταία δραχμή και πρέπει με τα χρήματα αυτά να υπάρχουν ακόμα περισσότεροι ωφελούμενοι στο ΚΕΘΕΑ και να έχουν περισσότεροι άνθρωποι τη δυνατότητα να λαμβάνουν τις υπηρεσίες του ΚΕΘΕΑ. Να τονίσω για μία ακόμη φορά ότι δεν πειράζουμε σε καμμία περίπτωση τη λειτουργία του οργανισμού. Ενισχύσαμε τις αρμοδιότητες της γενικής συνέλευσης, οι δομές παραμένουν απείραχτες. Επομένως, παρεμβαίνουμε μόνο στην οικονομική διαχείριση. Και επειδή μιλήσατε για κρατικοποίηση του ΚΕΘΕΑ, επιτρέψτε μου να σας απαντήσω ότι θα το θεωρούσα μία σύμπραξη του δημόσιου με τον ιδιωτικό τομέα. Σε αυτά που είπε ο κ. Πολάκης, πραγματικά ο ΣΥΡΙΖΑ δεν σταματά να μας εκπλήσσει και αναφέρομαι στην περίπτωση του Ιδρύματος «Σταύρος Νιάρχος». Να σας θυμίσω πριν μερικά χρόνια ότι το κόμμα σας είχε καταψηφίσει τη δωρεά του Κέντρου Πολιτισμού και μάλιστα είχατε και κάποιες διαφωνίες και αλλάξατε τον εισηγητή προκειμένου να ψηφίσετε αρνητικά. Τουλάχιστον, με το πέρασμα των χρόνων αποδεχθήκατε ότι οι δωρεές από ανθρώπους και ιδρύματα «οι οποίοι έχουν μεγαλουργήσει πίνοντας το αίμα του λαού» είναι καλό για τον τόπο! Όμως, και αυτές τις δωρεές δεν μπορέσατε να τις προγραμματίσετε και να τις σχεδιάσετε σωστά. Και θα αναφερθώ στα κύκλοτρα τα οποία είπε ο κ. Πολάκης, Ουσιαστικά, μας είπε ότι η συμφωνία για τα κύκλοτρα έγινε, προκειμένου να κυνηγήσει έναν ιδιώτη! Έστω να δεχτούμε ότι έγινε για να κυνηγήσει τον ιδιώτη. Όμως, γνωρίζετε πολύ καλά, κύριε Ξανθέ, γιατί ήσασταν Υπουργός, ότι ο ΕΟΠΥΥ έχει διαπραγματευτεί την τιμή του ραδιοφαρμάκου και θα έπρεπε να είχατε κάνει μελέτη να δείτε πόσο είναι το κόστος των ραδιοφαρμάκων με την εγκατάσταση των μικρών κυκλότρων στα τέσσερα σημεία της χώρας. Θα έπρεπε να γνωρίζετε ότι 3,3 εκατομμύρια ευρώ περίπου τον χρόνο ο ΕΟΠΥΥ κερδίζει, έχει όφελος από τη διαπραγμάτευση που έχει κάνει με το ραδιοφάρμακο και να είχατε κάνει μία μελέτη για το πόσο κοστίζει η παραγωγή του ραδιοφαρμάκου στα νοσοκομεία, στα οποία πρόκειται να εγκατασταθούν τα κύκλοτρα. Ακόμα δε περισσότερο δεν είχατε ρυθμίσει - και προσπαθούμε εμείς, σε συνεργασία με το Ίδρυμα «Σταύρος Νιάρχος» να επιλύσουμε - ζητήματα που αφορούν την εγκατάσταση των κυκλότρων, τη διακίνηση του ραδιοφαρμάκου και βεβαίως τη βιομηχανική παραγωγή των ραδιοφαρμάκων. Είναι πράγματα τα οποία θέτουν σε κίνδυνο μια τέτοια επένδυση. Σε ό,τι αφορά τα ελικόπτερα, η επισκευή των ελικοπτέρων ήταν της τάξης των 6,1 εκατομμυρίων ευρώ. Σε συνεννόηση με το Ίδρυμα «Σταύρος Νιάρχος», τις Ένοπλες Δυνάμεις και το ΕΚΑΒ, κρίθηκε καλύτερη η αγορά δύο νέων ελικοπτέρων. Σίγουρα τα νέα ελικόπτερα έχουν καλύτερες δυνατότητες από την επισκευή κάποιων παλαιών ελικοπτέρων και βεβαίως, οι επιχειρησιακές τους δυνατότητες είναι σαφώς καλύτερες. Σε ό,τι αφορά αυτό που είπε ο κ. Πολάκης για τους επικουρικούς γιατρούς που η σύμβασή τους λήγει στις 30 του μήνα και δεν απολύονται - λήγει η σύμβαση - ως επικουρικοί γιατροί από το Πρόγραμμα Δημοσίων Επενδύσεων, βεβαίως το έχουμε πει και πολλές φορές ότι η Κυβέρνηση, το Υπουργείο Υγείας έχει ήδη δρομολογήσει την προκήρυξη θέσεων, ώστε αυτές οι θέσεις που κατείχαν επικουρικοί γιατροί να ξανακαλυφθούν με επικουρικό προσωπικό τις επόμενες ημέρες. Και σε ό,τι αφορά τα μηχανήματα τα οποία πρόκειται να πάρουμε με το Πρόγραμμα Δημοσίων Επενδύσεων, κανένα μηχάνημα βεβαίως δεν πρόκειται να απενταχθεί από κανένα πρόγραμμα και η προμήθεια των μηχανημάτων αυτών θα προχωρήσει κανονικά. Τελειώνω, κύριε Πρόεδρε, λέγοντας μια κουβέντα για το φάρμακο. Αφού μάθατε μετά από τόσα χρόνια τι είναι θεραπευτικά πρωτόκολλα, τι είναι αποζημίωση φαρμάκων, τι είναι αξιολόγηση, τι είναι διαπραγμάτευση, γιατί αυτά, σας υπενθυμίζω, τα είχατε καταψηφίσει, όταν τα ψήφιζε η κυβέρνηση της Νέας Δημοκρατίας την περίοδο 2012-2014 και προηγούμενες κυβερνήσεις το 2010-2012, έρχεστε και μας κάνετε μάθημα για τη φαρμακευτική πολιτική και μας λέτε ότι κρατήσατε όρθια τη χώρα. Πιο όρθιο κρατήσετε το clawback και το εκτινάξατε. Και το σύστημα υγείας αυτή τη στιγμή βρίσκεται υπό διάλυση.
Υπό διάλυση.
Ναι, γιατί αυτή την κατάσταση παραλάβαμε.
Έχετε θράσος!
Εσείς έχετε θράσος.
Μη διακόπτετε, κύριε Ξανθέ, να ολοκληρώσει.
Απύθμενο θράσος. Εμείς καλύψαμε αυτούς που είχατε αφήσει ανασφάλιστους και μιλάτε για clawback!
Μη διακόπτετε!
Κύριε Ξανθέ, τα έχουμε ξαναπεί.
Είστε εκπρόσωπος της φαρμακοβιομηχανίας.
Μη διακόπτετε, κύριε Ξανθέ!
Δεν ντρέπεστε να λέτε αυτά τα πράγματα;
Ντροπή σας!
Ολοκληρώστε, κύριε Υπουργέ.
Έχετε αφήσει δυόμισι εκατομμύρια χωρίς φάρμακα και έχετε το θράσος και μιλάτε;
Το έχω ξαναπεί, κύριε Ξανθέ…
Ησυχία, παρακαλώ!
Διώξατε τρεις χιλιάδες γιατρούς το 2014!
Τους ανασφάλιστους η Νέα Δημοκρατία τους κάλυψε.
Κύριε Ξανθέ, μην με αναγκάζετε να οξύνω τον τόνο!
Πρέπει να το πάρετε απόφαση αυτό, ότι εμείς καλύψαμε τους ανασφάλιστους.
Εσείς τους καλύψατε;
Ναι, βεβαίως.
Γελάνε και τα μαρούλια! Διακόσια πενήντα εκατομμύρια ήταν η φαρμακευτική δαπάνη!
Κύριε Ξανθέ, έτσι έκαναν όταν ήσασταν εσείς Υπουργός; Σας παρακαλώ!
Συγγνώμη, κύριε Πρόεδρε.
Ολοκληρώστε, κύριε Υπουργέ.
Πάρτε το απόφαση. Και ολοκληρώνω, λέγοντας ότι βεβαίως και η φαρμακευτική πολιτική μιας Κυβέρνησης δεν εξαντλείται στην ψήφιση μιας διάταξης όπως είναι η σημερινή, αλλά σε συνέχεια δύο προηγούμενων διατάξεων τον προηγούμενο καιρό και σε επόμενες κινήσεις, στις οποίες θα προβούμε, πιστεύουμε ότι θα έχουμε ολοκληρώσει τη θεσμική μας παρέμβαση σε ό,τι αφορά τη φαρμακευτική πολιτική και θα είμαστε σε θέση να προσφέρουμε το καλύτερο φάρμακο στη χαμηλότερη δυνατή τιμή, με το ελάχιστο κόστος για τον Έλληνα πολίτη. Ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κύρωση: α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις». Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι ένα άρθρα, έξι τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του του Υπουργείου Οικονομικών «Κύρωση: α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.07΄ λύεται η συνεδρίαση για σήμερα Παρασκευή 15 Νοεμβρίου 2019 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) αναφορά στην επέτειο της 17ης Νοεμβρίου για την εξέγερση του Πολυτεχνείου και τήρηση ενός λεπτού σιγής και γ) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό, μετατροπή της Ελληνικής Ολυμπιακής Επιτροπής σε ΝΠΙΔ, κύρωση του νέου καταστατικού αυτής και άλλες διατάξεις».